
CUVÂNT INTRODUCTIV 


Există perioade în istoria filosofiei în genere, ca şi în istoria filosofiei naţionale, 
zonale sau continentale, care necesită, după sau înaintea unor investigaţii de amploare, 
anumite clasificări terminologice: noționale, conceptuale şi categoriale. Când acest lucru 
nu se face la timp, apar două situaţii, care conduc la dificultăţi de interpretare şi, mai ales, 
la dispute inutile. 

Se face vădită un fel de „jenă” a creatorilor, legată de introducerea unor termeni 
noi, explicată parțial de către Immanuel Kant. Să nu introducem cuvinte noi, ci să le 
utilizăm pe cele cunoscute. Dar Kant a fost nevoit să introducă şi cuvinte noi, ca 
„transcendentalitate”, pentru care Hegel l-a învinuit de „barbarie terminologică”. Hegel a 
fost mai consecvent, el n-a introdus cuvinte noi, dar le-a folosit pe cele vechi (Begriff, de 
exemplu) cu semnificaţii chiar contrare celor uzuale, pentru care mulți l-au considerat un 
„ignorant în logică”. 

Cu sau fără voia autorilor, ambele tendinţe se manifestă cu necesitate: apar noi 
termeni filosofici, iar cei vechi îşi diversifică semnificaţiile, ceea ce pare firesc. 
Dificultăţile apar însă datorită faptului că, pe de o parte, autorii au tendinţa de a renunţa la 
termenii vechi, în loc să-i completeze cu cei nou apăruţi, şi, pe de altă parte, să accepte 
numai noile semnificaţii ale conceptelor menținute. Dar, neexistând o regulă pentru nici 
una din aceste tendinţe, se poate ajunge la situaţia în care autorii nu se mai înţeleg, cu 
toate că vorbesc aceeaşi limbă. 

Când turnul Babel a devenit o ameninţare, Dumnezeu nu l-a dărâmat, ci le-a 
încâlcit graiul constructorilor, ca să nu se mai înțeleagă unul pe celălalt. Şi astfel a fost 
abandonată activitatea. Ne putem imagina că sfârşitul acesta a fost precedat de numeroase 
discuţii, atât de violente, încât şi-au luat cu toţii lumea în cap, chiar înainte de a-i 
împrăştia Dumnezeu. 

Sfârşitul filosofiei, despre care se tot vorbeşte periodic, şi mai ales în ultimele 
decenii, se datorează şi disputelor dintre reprezentanţii diferitelor orientări filosofice, care 
provoacă sila persoanelor neobişnuite cu trăncăneala, în aparenţă zadarnică, a filosofilor. 


Căci este greu de acceptat că are dreptate şi cel care admite şi cel care nu admite ceva, 


dacă acel „ceva” este exprimat prin acelaşi cuvânt. Trebuie să fii foarte înţelegător şi mai 
ales cunoscător al semnificaţiilor diferite ale cuvintelor care exprimă categorii filosofice, 
căci acestea, în contexte filosofice, îşi pierd accepţiile curente din limbajele uzuale. 

Se tot spune că trăim într-o lume în care „paradoxurile se plimbă pe stradă”, în 
care toleranța merge până la negaţie, iar ceea ce părea până ieri o minune, astăzi este o 
banalitate. Tocmai de aceea ne revoltă tendinţele absolutiste şi exterminarea unor 
populaţii care gândesc şi cred altfel şi care, în mod evident, înţeleg altceva, decât înţeleg, 
prin aceleaşi cuvinte, exterminatorii lor. Dar nu trebuie să le cerem nici acestora prea 
mult, căci nu sunt divinităţi, cu toate că, faţă de ceilalți, au puterea de a le dărâma 
„turnurile”, dar n-au înţelepciunea de a le descâlci graiurile pentru a se putea înţelege. 

Apariţia unei „teorii a categoriilor” (Kategorienlehre) şi chiar a unei „istorii a 
teoriei categoriilor” (Geschichte der Kategorienlehre) pe la mijlocul secolului al XIX-lea 
în Germania se datorează tocmai interesului kantian şi postkantian pentru schimbarea 
tablourilor categoriale în ambele sensuri: de multiplicare şi de interpretare, apărând deja, 
ca opuse, clasicismul tradiționalist şi viziunea dialectico-speculativă. Problema concilierii 
terminologice, a descâlcirii graiurilor, care, amestecate, şubreziseră considerabil 
fundamentele construcţiilor filosofice, n-a apucat să fie rezolvată, căci, pe la sfârşitul 
aceluiaşi secol, s-a făcut vădită şi orientarea logico-simbolică, cu semnificația explicită de 
„cotitură lingvistică” (linguistic turn), ca să nu-i zicem „încâlceală terminologică”. Atât 
de dură a fost noua intervenţie, încât s-a ajuns, în situaţii extreme, nu numai la eliminarea 
limbajului noțional (a cuvintelor) în favoarea celui simbolic (a semnelor convenţionale 
nelingvistice), ci chiar şi la eliminarea gândirii şi a fiinţelor care gândesc. Culmea a fost 
că această „eliminare” a condus la proliferarea fără precedent a tehnicii, automatizării 
etc., care păreau, la început, că ne scutesc doar de a gândi, dar s-a dovedit ulterior că ne 
pot şi opri de a mai trăi, dacă mai avem unde şi mai ales cum. După euforia primilor 
„paşi” pe Lună, cu steaguri care fâlfâiau fără vânt şi oglinzi care reflectau imagini ale 
vidului, care au şi condus la exclamaţiile agramate ale actorilor cosmonauţi, omenirea s-a 
trezit, din visele mesajelor simbolice, cu atât mai amărâtă pentru soarta, terestră totuşi, 
căreia trebuie să-i facă faţă, cu cât a sperat mai mult într-o fericire inefabilă, care să o 
lase, cum s-ar zice pe româneşte, fără grai. Dimpotrivă, ceea ce i-a rămas sunt tocmai 
cuvintele, vorbele, adesea goale, de care vrea să scape, cuvintele încâlcite şi greu de 
înţeles, pe care vrea să le refacă, cum zicea Descartes, clare şi distincte, să le enumere, să 
le clasifice şi să le ordoneze. Ceea ce ne aminteşte, evident, de celebrele tabele ale 


categoriilor, aşa cum orice creştin reformator se gândeşte mai întâi la tablele lui Moise. 


Existând deja o teorie a categoriilor, cu noţiunile şi conceptele subordonate, care a 
făcut compatibilă filosofia clasico-tradiţională cu cea dialectico-speculativă, considerăm 
că, principial, o teorie asemănătoare ar putea să le facă pe ambele, fără a le exclude, dar şi 
fără a le considera ca atare, gata constituite în doctrine exclusiviste, să le facă, zicem, 
compatibile cu orientarea logico-simbolică, supusă şi aceasta unei „curăţenii generale”. 

Există numeroase tabele ale categoriilor şi conceptelor, ce au fost modificate 
datorită progreselor ştiinţifice şi tehnice, care, oricum, fără mituri şi exagerări, ne-au 
înlesnit, treptat şi, desigur, celor din ţări civilizate, o viaţă greu de conceput în primii ani 
ai secolului trecut, când mai circulau încă tramvaiele cu cai. 

Fiecare ştiinţă şi fiecare disciplină filosofică mai mult sau mai puţin 
corespunzătoare acesteia a fost şi este în permanentă prefacere conceptuală, necesită 
explicaţii şi corecturi pentru a deveni funcțională la nivelul actual al gândirii teoretice 
contemporane. Ceea ce nu exclude nici incursiunile istorice în studiul clasic al 


categoriilor, tocmai în vederea aprofundării şi al extinderii acestuia. 


Bucureşti, 2009 


Alexandru Surdu 


CATEGORII, GENURI DE CATEGORII ȘI SUPERCATEGORII 


ALEXANDRU SURDU 


Terminologic, problema categoriilor apare în logica lui Aristotel. Kategorein 
înseamnă „a se spune despre ceva” (kata tinos legetai). Spusele acestea au însă mai multe 
semnificaţii: unele prejudicative şi altele judicative sau predicative, legomenon având 
chiar sensul de „predicat”, ca şi kategoroumenon. Dar, în acelaşi context propozițional, şi 
subiectul (hypokeimenon) poate să fie o categorie, cu toate că el este acela despre care se 
spune predicatul. În propoziţia „omul este muritor”, omul este subiect şi muritor este 
predicat, dar dacă vom considera propoziţia „grecul este om”, subiectul din prima 
propoziţie este predicat în a doua. Aceasta, tocmai pentru faptul că om, independent de 
contextul propoziţional în care poate să apară, ca subiect sau ca predicat, este o categorie. 

Acesta este motivul pentru care Aristotel, în lucrarea Categoriae, tratează despre 
cele care se spun despre ceva în context prejudicativ sau antepropoziţional, despre 
cuvintele izolate, fără legătură (aneu symplokes): om, grec, muritor, spre deosebire de 
cele cu legătură (kata symploken), ca: „omul aleargă”, sau „grecul este om”. Este 
importantă, în acest sens, ultima parte din capitolul al IV-lea al Categoriilor, care infirmă 
orice încercare (şi s-au făcut totuşi astfel de încercări până în zilele noastre) de a 
transpune discuția despre categorii la nivel judicativ-propoziţional. „Nici una, zice 
Aristotel, dintre cele spuse [dintre categorii] nu se rosteşte [cum traduce Constantin 
Noica] în sine şi pentru sine (auto kath’ hauto) prin nici o afirmaţie sau negaţie... niciuna 
dintre cele care se spun (/legomena) fără nici o legătură [=categorii] nu este nici adevărată 
nici falsă, ca: om, alb, aleargă, învinge”. Aristotel enumeră aici toate caracteristicile 
actului judicativ (predicativ), de a fi afirmativ sau negativ şi de a fi adevărat sau fals. Nici 
una dintre acestea nu revin categoriilor, respectiv cuvintelor izolate. 

Gramatical, se dovedeşte că nu numai substantivele sunt categorii; acestea pot fi şi 
verbe, adverbe, adjective sau numerale. Dar nu orice cuvânt este categorie. Aristotel 


vorbeşte şi despre noţiunea (raţiunea sau înţelesul) corespunzătoare cuvântului, respectiv 


l Aristoteles, Categoriae, 4, 2a, 3-10. 


numelui (categoriei), kata tounoma logos', ceea ce înseamnă că numele proprii, 
singularele care se spun în mod arbitrar despre un singur obiect, lucru, vieţuitoare, om 
etc., nu sunt categorii, şi nici cuvintele de legătură care se pun între cuvinte, înaintea sau 
după ele (sincategorematice). 

Pentru a fi categorii, cuvintele trebuie să aibă un anumit grad de generalitate, să 
fie, aristotelic vorbind, genuri sau specii. Sunt amintite în acest context şi diferenţele 
(diaphorai), ceea ce l-a determinat pe Porphyrius, tot în spirit aristotelic, să vorbească şi 
despre propriu şi accident, în Cele cinci voci. Or, toate acestea, cum zice Porphyrius, se 
spun despre mai multe (kata pleionon legetai), ceea ce exclude singularul (kath’ 
hekaston) care se spune despre unul singur (kath? henos). 

„A se spune despre ceva” (kata tinos legetai) sugerează, într-adevăr, că ar fi vorba, 
din perspectivă gramaticală, despre predicatul care se spune despre subiect, iar la 
Aristotel apare şi termenul de „subiect” (hypokeimenon), căci categoria se spune despre 
un subiect (kath’ hypokeimenou tinos legetai). Situaţia este însă alta, căci, în context 


prejudicativ, fiecare dintre aceşti termeni are o altă semnificaţie. 


1. Problema antepredicamentelor 


Dintre cele existente (ton onton), spune Aristotel, cuprinzând astfel întreaga sferă 
a discuţiei, cele existente fiind in re (lucruri), în mente (gânduri) sau in voce (cuvinte), 
unele (1) se spun despre un subiect, dar nu sunt în nici un subiect, altele (2) sunt în 
subiect, dar nu se spun despre nici un subiect, altele (3) se spun despre un subiect şi sunt 
în subiect şi, în fine, altele (4) nu sunt nici în subiect şi nici nu se spun despre vreun 
subiect.* 

Entităţile corespunzătoare acestor patru situaţii au fost numite antepredicamente. 
Aristotel nu le dă o denumire specială, ele fiind, de altfel, integrabile in re, in mente sau in 
voce, pentru ultimele fiind, evident, nepotrivită denumirea de „antepredicamente”. Ea 
poate fi menţinută însă ca termen tehnic pentru a desemna nu entitățile în parte, ci 


totalitatea acestora, considerată din perspectiva celor patru situaţii. În acelaşi sens, dar şi 


! Categ., 1, la, 2,7. 

? Categ., 3, 1b, 17. 

* Porphyrius, Eisagoge, 2, 15-20; la, 41. 
* Categ., 2, 1 a, 20 — 1 b, 6. 


pentru a uşura discuţia, deşi vom reveni asupra lor, trebuie date de la început anumite 
denumiri speciale pentru fiecare dintre cele patru antepredicamente. Comentatorii antici ai 
Categoriilor foloseau următoarele denumiri: (1) substanță universală; (2) accident 


particular; (3) accident universal; (4) substanţă particulară. 


(1) Substanţa universală, respectiv cea care se spune despre un subiect, dar nu este 
în nici un subiect, este exemplificată de Aristotel prin cuvântul om. Om, zice Aristotel, se 
spune despre un subiect, despre un anumit om. Cuvântul subiect (hypokeimenon) are aici 
semnificația originară de sub-sistent, de la hypo-keimai (sub-sistere), de existent propriu- 
ZIS, şi nu cea de subiect gramatical sau logic, care ne este familiară. Subiectul este asociat 
la Aristotel cu materia (hyle? şi substanța (ousiay. În acest sens, şi omul anumit, ca ființă 
individuală, care trăieşte şi simte este subiect”. Despre acesta se spune (legetai = dicitur) 
„om”, fără ca „om” să fie în (en einai = in esse) el. 

Deci substanţa universală este entitatea care se spune despre subsistent, fără să fie 
în acesta. Subsistentul este un lucru individual, o entitate in re, iar substanţa universală 
este un cuvânt, o entitate in voce. Relaţia „a se spune despre” (dicitur de) are loc deci 
între două entități eterogene, un lucru individual şi un cuvânt. Lucrul individual fiind 
inexprimabil (individuum ineffabile), cuvântul se spune despre el fără legătură, fără să 
alcătuiască deci o propoziţie (judecată) care să fie adevărată sau falsă. 

A se spune despre un subsistent înseamnă deci a-l numi sau denumi. Relaţia dintre 
un subsistent şi un cuvânt care se spune despre el este de nominare sau denominare. Văd 
subsistentul (un obiect sau o fiinţă) şi îi spun numele sau denumirea. Pot fi imaginate 
numeroase situaţii în care se petrece acest lucru. Simpla strigare pe nume a cuiva sau 
chemare este o astfel de relaţie. Strigarea catalogului sau citirea unei liste de nume, 
inventarierea unor mărfuri, produse etc. sunt relații de acelaşi tip. Botezarea, fixarea 
numelui unui obiect, unei persoane, unei forme de relief (toponim, oronim, hidronim etc.), 
localități ş.a.m.d., investirea cu un anumit titlu sau grad, poreclirea şi chiar înjurătura 
simplă, printr-un cuvânt jignitor, sunt relaţii tipice de nominare. În fine, trebuie amintită 


situaţia binecunoscută, în lingvistică, a preluărilor sau împrumuturilor de cuvinte de la o 


! Vezi denumirile grupate la Elias, In Porphyrii Isagogen et Aristotelis Categorias commentaria, Berlin, 
1900, p. 145, 7-8. 

? Metaph., D, 28, 1024 b, 9. 

* Metaph., A, 4, 985 b, 10. 

* Metaph., Z, 12, 1037 b, 16 - 17. 


comunitate lingvistică la alta, odată cu obiectele pe care le denumesc. Este vorba de aşa- 
numita relație Wort-Sache. Obiectele nu circulă între comunităţile umane decât împreună 
cu denumirile lor. Trocul, schimbul de produse în natură, produs pe produs, a fost şi a 
rămas şi un schimb de cuvinte. Necunoscând limba celuilalt, primitivul îi arăta obiectul, 
destinat schimbului, şi îi pronunța denumirea. Dacă obiectul este necunoscut pentru 
celălalt, atunci acesta îi va pronunţa şi el denumirea, mai mult sau mai puţin exact, şi o va 
prelua odată cu obiectul. Relația Wort-Sache este de simplă spunere despre (denominare), 
fără alcătuirea unui enunţ, a unei propoziţii adevărate sau false. 

Se întâmplă însă ca relaţia Wort-Sache să fie mai complicată. Să zicem că, 
petrecându-se numai între două comunităţi lingvistice, trocul presupune schimbul unor 
obiecte obişnuite pentru ambele comunități, care au denumiri diferite în fiecare 
comunitate. Şi în acest caz apare relaţia Wort-Sache, dar dedublată, unul îi zice obiectului 
într-un fel, altul altfel. Este evident că nici una dintre cele două relaţii nu este adevărată 
sau falsă. Căci denumirea se spune despre obiect, fără a fi în obiect. Din această cauză 
apar cunoscutele situaţii în care: se menţin ambele denumiri în ambele comunităţi; într-o 
comunitate se menţin ambele, în cealaltă numai una; într-o comunitate se menţine 
denumirea locală, în cealaltă denumirea străină; un timp domină una, apoi domină cealaltă 
ş.a.m.d. Relaţia Wort-Sache este flexibilă şi depinde de foarte mulţi factori exteriori. 

Până în acest moment se pot face următoarele observaţii: (a) fiind vorba de o 
entitate care nu este în subsistent, dar se spune despre acesta, entitatea este evident in 
voce, este un cuvânt; (b) fiind un cuvânt nu i se potriveşte denumirea de substanță, care 
semnifică ceva in re (cel puţin în accepţia curentă a cuvântului); (c) dar atunci, conform 
primelor două observaţii, entitatea respectivă nu mai poate fi numită antepredicament 
(om, din exemplul lui Aristotel, este specie, deci un predicabil în accepţie clasică); (d) la 
fel de nepotrivit apare şi determinativul de „universal”, dat presupusei „substanţe”, căci 
entitatea respectivă se poate spune, într-adevăr, despre mai multe lucruri individuale, dacă 
este o denumire, dar, dacă este un nume propriu, se va spune despre o singură persoană, 
fiinţă etc. Or, prin simpla ei caracterizare (dicitur de subiecto) nu rezultă că entitatea ar 
trebui să fie denumire, fără să poată fi şi nume. Dimpotrivă, ti din exprimarea originală 
(kath'hypokeimenou tinos legetai) sugerează mai degrabă că ar fi vorba de nume propriu, 
căruia 1 s-ar potrivi deci mai mult determinativul de „singular”. 

În fine, ultima observaţie (e), şi cea mai importantă, se referă la aspectul relaţiei 
dintre subsistent şi nume-denumire. Chiar terminologic, prin utilizarea cuvântului 


hypokeimenon, care înseamnă şi subsistent (substrat etc.), dar şi subiect (gramatical şi 


logic), despre care se spune ceva, relația este analogă uneia de tip judicativ, dintre subiect 
şi predicat, predicatul spunându-se despre subiect. Că nu este vorba de o relaţie judicativă 
este evident: unul dintre termeni, şi anume subsistentul (analogul subiectului logic), este 
un lucru individual. Or, având în vedere că individuum ineffabile, relaţia nu are decât un 
termen verbal, şi anume pe acela analog predicatului. Dar ce fel de predicat poate fi un 
cuvânt oarecare (nume sau denumire, cum ar fi Socrate sau om) care se spune despre un 
subsistent, nu despre un subiect, care nu are formă verbală, ci substantivală, şi care se 
spune fără nici un fel de legătură cu vreun alt cuvânt, alcătuind o relaţie care nu poate fi 
considerată nici adevărată, nici falsă? Pe de altă parte, aici nu este vorba totuşi de un 
studiu al cuvântului izolat ca atare, cum se face cu substantivul în gramatică sau cu 
noţiunea în logică. Este o relație care seamănă totuşi cu cea judicativă, care presupune doi 
termeni şi rostirea unuia despre celălalt. Mai mult, este vorba de o relaţie pe care o 
presupune cea judicativă. Într-adevăr, ca să pot spune că „Socrate este om”, trebuie să pot 
spune în prealabil despre o ființă umană „Socrate” şi despre fiinţa umană în genere „om”, 
fără ca „Socrate” să fie în acea ființă umană, sau „om” în fiinţele umane (cum o cer şi 
condiţiile: dicitur de; non est in). Fiind presupusă de cea judicativă şi anterioară acesteia, 
relaţia subsistent-cuvânt (Wort-Sache) poate fi numită prejudicativă sau antepredicativă, 
cu toate că entitatea, caracterizată prin dicitur de şi non est in, nu poate fi numită 
antepredicament, decât în mod cu totul convenţional. Adică nu în sensul că ar fi ea ca 
atare anterioară predicamentelor, ci doar în sensul că Aristotel vorbeşte despre ea înainte 


de a vorbi despre predicamente (categorii). 


(2) Accidentul particular, caracterizat prin aceea că este în subsistent, dar nu se 
spune despre nici un subsistent, conţine deci, ca şi prima entitate antepredicamentală, 
două determinaţii: una afirmativă (est in subiecto) şi alta negativă (non dicitur de 
subiecto). În ambele cazuri este esenţială determinaţia afirmativă, care o implică pe cea 
negativă. În cazul precedent, entitatea (substanţa universală), fiind in voce, nu poate să fie 
in re. În cazul al doilea, fiind in re, nu poate să fie in voce şi, ca atare, non dicitur de 
subiecto. Aceasta înseamnă că, în al doilea caz, accentul trebuie pus pe relaţia entității cu 
subsistentul pe baza relaţiei „a fi în” (inesse). Este ceea ce încearcă şi Aristotel, simțind 
nevoia să precizeze ce înseamnă „a fi în subsistent”. „Numesc a fi în subsistent — zice 


Aristotel — ceea ce subsistând (Ayparchon) în ceva, dar nu ca parte, este imposibil să fie 

separat de cel în care este”. Este vorba, cu alte cuvinte, de o relaţie de imanenţă, de 
apartenenţă intrinsecă, spre deosebire de simpla incluziune, înglobare, încadrare în ceva 
ş.a. 

De data aceasta, Aristotel dă două exemple. „Aşa cum o anumită cunoştinţă 
gramaticală este în subsistent, în suflet, dar nu se poate spune despre nici un subsistent, iar 
o anumită nuanţă de alb este în subsistent, în corp, căci orice culoare este într-un corp, dar 
nu se spune despre nici un subsistent?. 

Primul exemplu schimbă oarecum datele problemei. În cazul substanţei 
universale, subsistentul era lucrul individual, entitatea respectivă neputând să fie în acesta, 
respectiv in re. De data aceasta entitatea se dovedeşte a fi in mente („suflet” având aici în 
mod evident semnificația de mens - minte, cuget). Este vorba, fireşte, de sufletul sau 
mintea unui anumit individ, deci de un suflet individual. Având în vedere semnificaţia 
substanţială a sufletului la Aristotel”, indisolubil legat de corp, nu i se poate pune la 
îndoială calitatea de subsistent. De altfel, raportul dintre suflet şi corp este tocmai de 
genul inesse, adică este în corp, dar nu ca parte, subsistă în acesta şi nu poate fi separat de 
cel în care este. Pe de altă parte, corpul, spune explicit Aristotel în De Anima (Joc. cit.), nu 
face parte dintre cele care se spun despre un subsistent, ci este el însuşi ca subsistentul şi 
materia“. Sunt însă locuri în care Aristotel numeşte sufletul chiar substanță primă”, ceea 
ce, în acest context, deşi este deosebit de corp, este suficient pentru a fi considerat 
subsistent. 

Mai greu de elucidat este însă semnificaţia entității care este în acest subsistent, 
căci una este ca ceva să fie in mente (o anumită cunoştinţă gramaticală, o anumită 
gramatică, cum zice Aristotel aici, sau chiar o ştiinţă, cum zice în De Anima”) şi alta este 
ca ceva să fie in re, cum este o anumită nuanţă de alb, un alb anumit într-un corp. Prima 
este inteligibilă, a doua este sensibilă. Or, indiferent de subsistentul în care este, ceea ce 
este în nu poate fi în ambele situaţii una şi aceeaşi entitate, cum era cazul substanţei 


universale. 


! Categ., 2, | a, 24-25. 

? Categ., 2, 1 a, 25-29. 

3 Cf. De Anima, II, 1, 412 a. 

* Un traducător modern al acestui paragraf (Cf. Aristoteles, Uber die Seele, München, 1968) înţelege prin 
hypokeimenon Unterlage şi Substrat (p. 35). 

5 Metaph., Z, 11, 1037 a, 5. 

ĉ De Anima, Il, |, 412 a, 24. 

O primă observaţie este legată deci de faptul că, după exemplele date de Aristotel, 
accidentul particular este compus din două entităţi diferite, una in mente şi alta in re. 

Următoarea observaţie se referă la faptul că ambele entități au un caracter strict 
individual. Numai o anumită cunoştinţă, ştiinţă etc. poate să subsiste în mintea, respectiv 
sufletul unui anumit om, iar într-un anumit corp, oricât ar fi el de asemănător cu altele, nu 
poate să subsiste decât o nuanţă singulară de alb, chiar dacă ea este greu de distins cu 
ochiul liber. Dar atunci, denumirea de „accident particular” nu mai este potrivită. Ar 
trebui spus „accident individual”. 

În fine, în legătură cu denumirea de „accident”, neutilizată în acest context de 
către Aristotel, se poate afirma de pe acum, că, cel puţin pentru a doua entitate (albul 
anumit), este mai potrivită cea de însușire sau proprietate, denumirea completă fiind de 
„proprietate individuală”. Primei entități i se poate spune, în mod analog, noțiune 
individuală, termen cu semnificaţie psihologică, sau cunoştinţă şi, respectiv, ştiinţă 
individuală. Gramatica unei limbi este aceeaşi, dar fiecare o cunoaşte numai într-o 
anumită măsură, în mintea fiecăruia este deci o anumită cunoaştere a gramaticii, fiecare 
are o gramatică individuală, deşi acest lucru este uneori foarte greu de observat. Dacă n-ar 


fi însă aşa, atunci toţi am vorbi şi am scrie la fel. 


(3) Accidentul universal, caracterizat prin aceea că se spune despre un subsistent 
şi este într-un subsistent!, răstoarnă atât perspectiva relaţiilor prejudicative de până acum, 
cât şi pe aceea a entităţilor antepredicamentale. Într-adevăr, din perspectiva relaţiilor 
prejudicative, discutate, dicitur de (relaţia de nominare) presupune un lucru individual şi 
un nume (sau denumire), respectiv un cuvânt, care nu este şi nici nu poate fi în altceva 
decât in voce, adică în vorbire. Aici nu mai poate avea loc situația dedublării din cadrul 
antepredicamentului accident particular, căci determinativul se spune despre plasează 
automat entitatea in voce, dacă admitem ca valabil cazul (1). Pe de altă parte, dacă 
admitem cazul (2), atunci inesse plasează entitatea în discuţie fie in mente, fie in re, 
conferindu-i determinaţia individualităţii stricte şi deci inexprimabilitatea. Cu alte 
cuvinte, dacă se spune despre, atunci nu poate fi în, şi dacă este în, atunci nu se spune 
despre. 

În legătură cu termenul de logos (noţiune), acesta, provenind de la /egein (a spune, 


a zice), are semnificaţie verbală, însemnând de regulă chiar cuvânt sau vorbire, nu numai 


! Categ., 1, 1 a, 29 — 1 b, 1. 

noţiune, rațiune, esență sau definiție. Ca distinct însă de nume şi ca inexprimabil, cu 
sediul în suflet (en te psyche), cum apare în legătură cu accidentul particular, ne-am 
aştepta ca sensul său să rămână mental. Este însă o caracteristică a întregii gândiri 
aristotelice jocul cu semnificațiile termenului logos. Acesta nu este numai interior (eso 
logos), cu sediul în suflet, ci şi exterior (exo logos), cu sediul in voce (en te phone), 
tradiție menţionată şi în logica clasică, unde noţiunea este adesea identificată cu cuvântul 
care o exprimă, iar la nominalişti este chiar redusă la acest cuvânt. Pe linie de esenţă însă, 
rațiune şi definiţie, noţiunea-logos este legată de universal, care, la rândul lui, este 
polisemantic?, având la Aristotel cel puţin trei semnificaţii diferite: ca noţiune propriu- 
zisă cu sediul în suflet”, deci in mente, dar aparţinând, pe de altă parte, cu necesitate 
lucrurilor individuale“, fiind termenul prin care Aristotel caracterizează relaţia de inesse’, 
deci subsistând in re, şi, în acelaşi timp, spunându-se întotdeauna despre un anumit 
subsistent“, deci fiind in voce. 

Toate aceste determinaţii ale universalului sunt şi ale noţiunii (ho logos ho 
katholou)”, căci numai aceasta este universală, poate juca rolul oricărei entităţi. Deci, 
numai ea, şi numai în această accepţie, ar putea să corespundă celor două determinaţii 
(dicitur de şi inesse) care se exclud reciproc. Exemplul lui Aristotel merge exact pe 
această linie. El alege pentru inesse determinaţia in mente a noţiunii, iar pentru dicitur de 
determinaţia in voce. Noţiunea în discuţie este ştiinţa care este, zice Aristotel, într-un 
subsistent, în suflet şi se spune despre un subsistent, despre gramatică’. 

Exemplul necesită comentarii. Știința este, într-adevăr, o noţiune generală sau 
universală, ceea ce îndreptăţeşte denumirea de „accident universal”. Dar dacă ea este în 
suflet (in mente), nu ne găsim oare în aceeaşi situaţie ca în cazul noţiunii individuale? 
Fiind în suflet, ea trebuie să fie în sufletul cuiva, într-un suflet individual, dar atunci mai 


este aceasta noţiunea de ştiinţă sau este doar o anumită noţiune de ştiinţă? Dacă este 


' Anal. Post., A, 10, 76 b, 23-28. 

? Vezi amănunte, în legătură cu această problemă, la Athanase Joja, Studii de logică, vol. IV, Bucureşti, 
Edit. Academiei, 1976, p. 29-43 şi p. 94-117 (şi idem, Istoria gândirii antice, vol. II, Bucureşti, Edit. 
Ştiinţifică şi enciclopedică, 1982, p. 72-104). 

° Anal. Post., B, 19, 100 a, 5. 

* Anal. Post., A, 4, 73 b, 27. 

5 Categ., 2, 1 a, 24-25. 

é Metaph., Z, 13, 1038 b, 16. 

7 Polit., C, 15, 1286 a, 17. 

8 Categ., 2, 1 b, 1-2. 

vorba de noţiunea de ştiinţă în genere, atunci nu mai poate fi localizată în mintea cuiva 
anume, ci este o rezultantă a noţiunilor individuale de ştiinţă. Este deci discutabilă 
plasarea ei într-un subsistent individual. Pe de altă parte, dacă se acceptă acest lucru, fie 
prin admiterea în mintea cuiva, a lui Socrate de exemplu, a noțiunii în genere, fie prin 
interpretarea mai laxă a subsistentului, atunci este evident însă că orice noţiune, fiind in 
mente, este implicit şi în subsistent. Dar atunci cum de mai poate să se spună? Când 
Aristotel însuşi afirmă că noţiunea universală persistă, stă calmă, fixată în suflet. Şi 
despre cine se spune? Despre gramatică, care este tot o noţiune universală. Dacă s-a 
admis că o anumită gramatică subsistă în suflet, se poate admite că subsistă şi gramatica 
în genere, dar „gramaticile” acestea, individuale sau universale, sunt oare prin aceasta 
chiar subsistenți autentici, ca sufletul individual? Dacă da, atunci orice noţiune gen, 
întrucât e noţiune, va fi în suflet şi se va spune, totodată, despre speciile subordonate (căci 
gramatica faţă de ştiinţă este ca omul faţă de vieţuitor). Dar, în felul acesta, este uşor de 
observat că şi cazul (1), al substanţei universale, se încadrează aici. Om, din exemplul lui 
Aristotel, ca noţiune generală, este în suflet şi, totodată, se spune despre un anumit om. 
Or, în cazul (1), Aristotel zicea că om nu este în nici un subsistent. 

Având în vedere că dicitur de şi inesse nu ridică probleme, înseamnă că sau 
accepţia subsistentului, sau accepţia antepredicamentului este de vină pentru apariția 
acestor situaţii contradictorii. Într-adevăr, dacă admitem că subsistentul trebuie să fie un 
lucru individual, care să fiinţeze efectiv in re, atunci nici numele lui, nici noţiunea 
substanţei corespunzătoare numelui nu poate să fie în el, chiar dacă numele este in voce şi 
noţiunea este in mente, tocmai pentru că sunt in voce şi, respectiv, in mente. Prin urmare, 
există un joc cu semnificațiile subsistentului, faţă de care acelaşi antepredicament, 
respectând definiţia lui inesse, este în sau nu este în. Să zicem că este vorba de om. Dacă 
subsistentul este in re, om nu este în subsistent; dacă subsistentul este in mente, om este în 
subsistent. Acelaşi lucru este valabil pentru viețuitor, gramatică, ştiinţă etc. Aceasta cu 
referinţă la relaţia inesse. 

Pe de altă parte, indiferent cum va fi subsistentul, in re sau in mente, 
antepredicamentul are jocul său: dacă este admis numai in mente, atunci nu se spune, dacă 
este admis şi in voce, atunci se spune. Este vorba de polisemantismul legat de termenul 
logos şi respectiv katholou. În acest context, Aristotel nu uzează de semnificaţia in re a 


logos-ului universal. 


! Anal. Post., B, 19, 100 a, 6-7. 

Pentru a lămuri situația accidentului universal, fără să ieşim din contextul 
capitolelor respective şi fără să anticipăm capitolele următoare, putem considera, 
comparând situaţia (1) cu (3) pe baza distincţiei dintre nume şi noțiunea substanței 
corespunzătoare numelui, că în cazul (1) era vorba numai de nume, pe când în cazul (3) 
este vorba şi de nume şi de noțiune, astfel încât dicitur de pune în joc numele, iar inesse 
pune în joc noţiunea. 

Se poate conchide: (a) că „accidentul universal” nu poate să existe ca entitate 
independentă; (b) că, întrucât se spune despre, este vorba de o entitate in voce, care nu 
mai poate să fie în şi este deci subordonată cazului (1); (c) că, întrucât este în, respectiv in 
mente (dar ar putea fi şi in re) nu se spune şi este deci subordonată cazului (2), fără a se 
identifica însă cu proprietatea individuală. I-am putea găsi un nume, dar nu dispunem încă 


de date aristotelice suficiente pentru actul denominării. 


(4) Substanţa particulară, caracterizată prin aceea că nici nu este într-un subsistent 
şi nici nu se spune despre vreun subsistent, este exemplificată de Aristotel prin omul 
anumit şi calul anumit, căci nici unul dintre aceştia nu este în vreun subsistent şi nici nu 
se spune despre vreunul. 

În genere, încheie Aristotel capitolul, cele individuale (ta atoma) şi unu la număr 
(hen arithmo) nu se spun despre nici un subsistent, dar nimic nu se opune ca unele să fie 
într-un subsistent, cum este în subsistent gramatica anumită, dar nu se spune despre nici 
un subsistent’. 

Fără acest adaos final, caracterizarea şi exemplele ar fi fost perfect lămuritoare 
pentru cazul (4), cu simpla înlocuire a lui „particulară” cu „individuală”, căci omul anumit 
şi calul anumit sunt într-adevăr substanţe corporale, lucruri individuale (alături de fiinţe 
puteau fi enumerate şi obiecte ca: scutul anumit, să zicem al lui Ahile). În sens modern 
deci şi pentru mai multă precizie, s-ar fi spus substanță „individuală” în loc de 
„particulară”. Adaosul nu mai permite însă acest lucru. Că cele individuale şi unice 
(unicate, unul la număr) nu se spun despre nici un subsistent este evident. Dar este evident 
tocmai pentru faptul că cele individuale sunt considerate de regulă lucruri individuale şi 
deci inexprimabile, fiind ele însele subsistenţe autentice, despre care se spun celelalte 


entităţi. Dar cum de pot fi ele atunci într-un subsistent? Ce-i drept, Aristotel nu spune că 


! Categ., 2, 1 b, 3-6. 
? Categ., 1 b, 6-9. 

toate sunt într-un subsistent, şi nici că este necesar să fie, ci doar că nimic nu se opune ca 
unele să fie. Este dat din nou exemplul gramaticii anumite, care este în, dar nu se spune 
despre, ceea ce înseamnă o revenire la cazul (2). 

Prin urmare, nici în situaţia (4) nu putem vorbi, fără restricţii, despre aceeaşi 
entitate. În fond, acel „nimic nu se opune”, nu se referă la lucrurile individuale, ci la cele 
individuale în genere, care cuprind şi noțiunile individuale, care sunt individuale şi unice, 
dar nu sunt subsistente, tocmai pentru că sunt în altceva, respectiv în suflet. 

Aceasta înseamnă că entitatea caracterizată prin nu se spune despre şi nu este în 
trebuie numită „lucru individual”. 

Este evident că prezentarea primelor două capitole din Categoriile lui Aristotel, 
făcând apel numai la datele cuprinse aici şi la explicitarea lor, este departe de a reprezenta 
şi soluționarea numeroaselor probleme pe care le ridică. Textul se dovedeşte, într-adevăr, 
dificil, dar nu eronat; neconsecvent, dar nu incoerent. Dificultăţile şi inconsecvenţele pot 
fi justificate, îşi pot dovedi îndreptăţirea, dar acceptarea lor ca atare, cum se va vedea că 
au făcut-o majoritatea comentatorilor, duce la mascarea semnificației lor originare. 
Acceptarea, de exemplu, a celor patru antepredicamente, pe baza interpretării stricte a 
celor două capitole, deci fără nici un amendament, fără nici o rezervă, nu este potrivită 
nici măcar pentru analiza separată a fiecărei situaţii în parte. Această rigiditate 
hermeneutică nici nu corespunde, de altfel, gândirii nuanţate a lui Aristotel şi nici 
spiritului sintetic al gândirii greceşti. Din fericire, Aristotel revine frecvent asupra multora 
dintre problemele nesoluţionate în primele două capitole. Este deci indicat ca, înainte de a 
pronunţa verdicte, să urmărim aceste referinţe. Unele vor fi, desigur, lămuritoare, altele ne 


vor spori, cum zice Dexippus, nedumeririle. 


2. Interpretarea capitolului al III-lea din Cazegoriile lui Aristotel 


„Când se exprimă (kategoretai) ceva despre altceva ca despre un subsistent (hos 
kath'hypokeimenou) toate câte se spun (legetai) despre ceea ce se exprimă 
(kategoroumenon) se vor spune (rethesetai) şi despre subsistent”. 

Textul citat ridică probleme de traducere. Aici apar trei verbe cu înţelesuri 
asemănătoare: kategoreo, lego şi eiro. Toate înseamnă, în primul rând, a se spune, a zice, 


a vorbi, a rosti. Singur kategoreo are şi semnificaţii particulare, cum ar fi: a vorbi contra 


! Categ., 3, 1 b, 10-12. 

(kata), a acuza, a atribui şi a exprima ceva faţă de altceva sau altcineva. În context logic, 
nu pot fi adoptate semnificaţiile juridice ale cuvântului, dar, aici, în context prejudicativ, 
trebuie, în orice caz, evitate semnificaţiile judicativ-propoziţionale ale lui kategoreo, 
respectiv: a enunţa şi afirma, din care rezultă enunţul (apophansis) şi afirmaţia 
(kataphasis). Adoptarea unuia dintre acestea transformă automat contextul din 
prejudicativ în propoziţional. Dacă mai adăugăm şi traducerea lui hypokeimenon prin 
subiect şi a lui kategoroumenon prin predicat ne găsim în plină analiză propozițională. 

Există însă chiar de la începutul textului citat o particulă (hos = ca), a cărei 
importanţă este fundamentală. Ea precizează domeniul discuţiei, chiar independent de 
cadrul general trasat în primele două capitole. „Când ceva se exprimă despre altceva ca 
despre un subsistent”, înseamnă evident că cel despre care se exprimă nu este subsistent, 
înseamnă de asemenea că ceea ce se exprimă este asemănător cu (sau ca şi) ceea ce se 
spune. Or, acesta se spune fără legătură, fără alcătuirea unui enunţ, deci fără a constitui o 
afirmaţie sau o negaţie şi, respectiv, ceva adevărat sau fals. 

Pentru evitarea termenului de predicat, care are semnificație evident 
propozițională şi judicativă, ar putea fi utilizat termenul de atribut. 

Textul continuă cu un exemplu: „astfel om este exprimat despre omul anumit, iar 
vieţuitor despre om, deci şi despre omul anumit se va enunţa viețuitor, căci omul anumit 
este şi om şi viețuitor”!. 

Exemplul ne este deja cunoscut, cel puţin fragmentar. Ştim astfel că atât om cât şi 
vieţuitor se spun despre omul anumit, în formula dicitur de şi non inest. În aceste cazuri, 
omul anumit este un subsistent care nu se spune, dar om şi viețuitor sunt cele care se spun. 
În noul context, subsistentul este același, dar aflăm că în loc de legetai se mai spune şi 
kategoretai Şi că, la rândul său, viețuitor se spune despre om ca despre un subsistent. Cu 
alte cuvinte, că şi între vieţuitor şi om există relaţia dicitur de şi, respectiv, non inest. 

Până acum ştiam, din capitolul întâi, că viețuitor este noţiunea substanţei 
corespunzătoare numelui om, subînţelegând că numai om s-ar spune despre, în calitate de 
nume. Acum se dovedeşte că şi noţiunea sau definiţia, respectiv genul proxim al numelui 
om, se spune despre om. lar dacă se spune despre om, atunci se va spune şi despre omul 
anumit, căci şi om se spune despre omul anumit. 

Importanța textului respectiv constă în aceea că introduce o nouă situație 


corespunzătoare cazului dicitur de, et non est in, caracterizată de faptul că: (a) dicitur de 


! Categ., 3, 1 b, 12-15. 

poate avea loc şi între două entităţi de acelaşi tip antepredicamental; (b) în situația aceasta 
lipseşte subsistentul; (c) relaţia se petrece astfel încât una dintre entități se spune despre 
cealaltă ca despre un subsistent; (d) entitatea care se spune despre subsistent se numeşte 
legomenon sau kategoroumenon, (e) în noua situaţie deci, un legomenon se spune despre 
un alt legomenon, respectiv o expresie se spune despre altă expresie, dar în aşa fel încât 
cele două expresii să rămână fără legătură, să nu alcătuiască o afirmaţie sau o negaţie şi 
nici ceva adevărat sau fals; (f) în fine, expresia care se spune despre o altă expresie ca 
despre un subsistent se va spune şi despre subsistent, ceea ce sugerează o franzitivitate a 
relaţiei dicitur de, de la expresie-expresie la expresie-lucru individual. 

Cea mai importantă este observaţia (e), a cărei interpretare corectă este îngreunată 
de continuarea exemplului dat de Aristotel. Despre omul anumit se spune om şi viețuitor, 
deoarece omul anumit ESTE şi om, şi vieţuitor. Dar ESTE reprezintă tocmai legătura 
logică, copula dintre omul anumit şi om, ceea ce face ca şirul de cuvinte „omul anumit 
este om” sau „omul anumit este vieţuitor” să formeze câte o judecată sau o propoziţie 
autentică, ceea ce înseamnă abandonarea domeniului prejudicativ. Se poate considera însă 
că aici, ca şi în primul capitol, Aristotel nu intenționează ilustrarea prin forme judicative, 
ci prin semnificația acestora. „Om se spune despre omul anumit, deoarece omul anumit 
este om”, vrea să zică Aristotel, şi nu „Om se spune despre omul anumit”, deoarece 
„Omul anumit este om”. Altfel exprimat, deoarece „esenţa omului anumit este aceea de a 
fi om” şi nu deoarece are loc propoziţia „omul anumit este om”. 

Dar atunci, cum ar putea fi totuşi ilustrată relația dicitur de între două expresii, 
astfel încât ele să nu alcătuiască un enunţ? Pentru ilustrare, trebuie să revenim la relația 
Wort-Sache. Ea presupune un lucru individual şi pronunţarea denumirii sale, respectiv o 
ființă umană şi pronunţarea numelui său. Primul se simte (vede, aude) - individuale 
sentitur, al doilea se spune (nominale dicitur). În capitolul al III-lea apare relaţia Wort- 
Wort, care presupune că ambele componente se pronunță. Dar nu este vorba de 
pronunțare, de spunere pură şi simplă, ci de spunere ca despre un subiect. Nu este vorba 
de simplul dicitur, ci dicitur de. Om şi cal se spun amândouă, dar nici una nu se spune 
despre (non dicitur de) cealaltă. Dar relaţia non dicitur de subiecto ne este cunoscută. Cea 
de faţă (non dicitur de altero) nu aduce nimic nou. 

Putem să ne imaginăm însă situaţia în care o clasă de elevi învaţă o limbă străină, 
să zicem că o clasă de elevi români învaţă limba germană. Profesorul vrea să ilustreze 
relaţia Wort-Sache. El convine atunci cu elevii să le arate câte un obiect, iar aceştia să 


spună despre el cuvântul corespunzător german. Profesorul arată o carte, elevii spun 

despre ea Buch, profesorul arată un scaun, elevii spun despre el Stuhl. Dar elevii învaţă şi 
alte cuvinte germane, care se spun despre obiecte care nu pot fi arătate, respectiv văzute 
în clasă. Atunci profesorul convine să le spună cuvântul românesc, iar elevii să spună 
despre acesta cuvântul german. În felul acesta, apare relaţia Wort- Wort: profesorul spune 
„drum”, elevii spun despre „drum” - ,„ Weg”. Se aud deci două cuvinte: drum - Weg; casă 
- Haus ş.a.m.d. Relaţia Wort-Wort este esenţială pentru învăţarea cuvintelor dintr-o limbă 
străină, pentru alcătuirea dicţionarelor, pentru traducerea dintr-o limbă în alta. 

Se pot imagina şi alte situaţii în care să fie vorba de nume de persoane: Jon - 
Johan; Gheorghe - Georg ş.a. Este uşor de imaginat că astfel de convenţii pot fi făcute şi 
în cadrul aceleiaşi limbi. La zoologie, de exemplu, profesorul poate să aducă în faţa 
elevilor planşe cu tot felul de vieţuitoare. El le arată vieţuitorul şi elevii trebuie, să zicem, 
să spună dacă trăieşte în apă, în aer sau pe uscat. În cazul acesta, se vede vieţuitorul şi se 
aude în apă, în aer ş.a.m.d. Relaţia este Wort-Sache. Dacă renunţă la plange şi convine cu 
elevii să spună el denumirea vieţuitorului, iar aceştia să spună despre vieţuitorul respectiv 
clasa sau ordinul din care face parte, se vor produce relaţii Wort-Wort, de genul: corb - 
pasăre; păstrăv - peşte ş.a.m.d. Dar cu aceasta ne-am apropiat de exemplul lui Aristotel, 
care presupune convenţia: genul se spune despre specie. (Profesorul spune specia, elevii 
spun despre ea genul: om - viețuitor, deci Wort-Wort). Dar dacă genul se spune despre 
specie, ca despre un subsistent, atunci el se va spune şi despre subsistent (despre omul 
anumit se va spune viețuitor, deci Wort-Sache). Şi Aristotel vine cu completarea, fiindcă 
omul anumit chiar este om şi vieţuitor, ceea ce înseamnă că esența lui este aceea de a fi 
om Şi vieţuitor. 

„La cele de gen diferit şi neorânduite unele sub altele, diferenţele sunt deosebite şi 
ele ca specie, de exemplu cele ale vieţuitorului şi ale ştiinţei, căci diferenţele vieţuitorului 
sunt şi pedestrul, şi bipedul, şi înaripatul, pe când ale ştiinţei nici una dintre acestea. Căci 
o ştiinţă nu diferă de alta prin aceea că este bipedă. Însă la genurile rânduite unele sub 
altele, nimic nu se opune să fie aceleaşi diferenţe, căci genurile superioare se enunţă 
despre cele de sub ele, astfel încât toate câte sunt diferenţe ale celui care se enunţă vor fi 
şi ale subsistentului””. Textul nu ridică probleme deosebite. Este vorba pur şi simplu de 
extinderea sferei expresiilor care pot da naştere la relaţii prejudicative de tranzitivitate de 
la cuvânt-cuvânt la cuvânt-lucru. Deci, nu numai genul care se spune despre specie se 


spune şi despre lucrul individual, ci şi diferenţele genului sau diferenţele specifice. 


! Categ., 3, 1 b, 16-24. 

Bipedul este o diferență specifică a vieţuitorului, datorită faptului că o parte dintre 
vieţuitoare are două picioare. Deci, dacă despre om se spune viețuitor, nimic nu se opune 
ca o parte dintre diferenţe, cum ar fi biped, să se spună de asemenea despre om, ca şi 
despre subsistent, sau omul anumit. Alte diferenţe, ca înaripat, nu se vor spune. Ultima 
parte a textului aristotelic citat este puţin obscură, dar nu ridică nici o problemă deosebită. 

Capitolul al IV-lea, amintit deja, cuprinde enumerarea categoriilor şi întărirea 
caracterului prejudicativ al relaţiilor de tip dicitur de şi inesse între antepredicamente fără 
nici o legătură. Trebuie subliniată doar utilizarea în acest context a cuvântului „semnifică” 
(semainei), atribuit tuturor celor care se spun în genere! şi care va face o carieră specială 
în teoria scolastică a semnificației. Altfel spus, expresiile simple nu numai că se spun 


despre un subsistent, ci îl şi semnifică. 


3. Interpretarea capitolului al V-lea din Categoriile lui Aristotel 


Este vorba de un capitol mai întins, care cuprinde multe lucruri fără legătură cu 
problema formelor prejudicative. Din această cauză, ne vom referi în continuare numai la 
ceea ce prezintă interes din această perspectivă. 

Capitolul tratează despre substanță (ousia), caracterizată prin relația 
corespunzătoare antipredicamentului (4) - substanţă particulară (non dicitur de, non inest), 
cu exemple: omul anumit şi calul anumit, ceea ce face indiscutabilă denumirea de lucru 
individual (obiect, fiinţă) pentru entitatea astfel caracterizată. Este vorba de aşa-numita 
„substanţă primă”. 

În mod surprinzător, Aristotel numeşte aici tot substanţe, dar secunde, genurile şi 
speciile, ceea ce îndreptăţeşte, din punct de vedere aristotelic, dar încurcă total şi pentru 
mult timp, statutul primului antepredicament (substanţă universală). 

Pentru a-şi susţine noua terminologie, Aristotel îşi contestă în aparenţă tot suportul 
ontologic al capitolelor anterioare. „În schimb, substanţe secunde sunt numite speciile în 
care subsistă cele ce se numesc în primul rând substanţe, atât ele cât şi genurile acestor 
specii, cum subsistă, de exemplu, omul anumit în specia om, genul speciei fiind 
vieţuitorul”. Dar Aristotel însuşi spunea, în capitolul al II-lea, că este în subsistent ceea ce 
subsistă în ceva. Or, aici, lucrul individual se dovedeşte că subsistă în specie, respectiv 


omul anumit subsistă în specia om (en eidei hyparchei). Cu alte cuvinte, lucrul individual 


l Categ., 4, 1 b, 25. 

(sau substanța primă) este în specie (sau substanța secundă), deşi, la începutul 
capitolului, se spune că substanţa primă este ceea ce nu se spune despre un subsistent şi 
nu este într-un subsistent. Ce-i drept, exprimarea hyparchein en eidei figurează numai 
aici', dar termenul hyparchein nu mai are sensul de a subsista. Aristotel îl foloseşte de 
regulă pentru a desemna raportul de subordonare dintre genuri şi specii. Ce-i drept, o 
reminiscență platonică se manifestă totuşi în modul de exprimare al subordonării 
lucrurilor individuale față de specii şi genuri, iar termenul hyparchein, prin care se 
defineşte relația a fi în, nu este deloc potrivit. 

Deci, faptul că lucrurile individuale sunt subordonate speciilor nu le conferă 
acestora atributul de substanţe. Decisiv este ceea ce Aristotel va afirma în continuare, 
anume că este comun oricărei substanțe faptul de a nu fi într-un subsistent’. Dacă 
substanţa nu se spune, este primă; dacă se spune este secundă. Termenul de „substanţă 
secundă” nu mai apare în opera lui Aristotel şi, ca atare, poate fi evitat. 

În continuare (Categ., 5, 2 a, 19-2 b, 6), Aristotel reia întregul capitol al II-lea. Se 
remarcă utilizarea frecventă, cu acelaşi înţeles, a termenilor lego şi kategoreo. Se aduce 
precizarea că, în cazul celor care se spun despre un subsistent, este necesar ca atât numele 
cât şi noţiunea să se exprime despre subsistent. Lucrul acesta nu putea fi presupus până 
acum, chiar pentru simplul motiv că despre un subsistent nu era exclus să se spună un 
nume propriu, căruia nu-i mai corespunde nici o noţiune. De aici rezultă însă că ceea ce se 
spune despre un subsistent este întotdeauna un cuvânt corespunzător. Relația 
prejudicativă Wort-Sache nu trebuie concepută ca un joc, în cadrul căruia se poate spune 
orice despre orice, şi, admițând situaţia convenției dintre profesor şi elev la învăţarea unei 
limbi străine, de a vedea obiectul şi a-i spune numele, trebuie adăugată condiţia lipsei de 
valabilitate a unei relaţii în care elevul spune un cuvânt necorespunzător. Aceasta este o 
caracteristică a relaţiilor prejudicative, care se deosebesc în mod evident de cele 
judicative. Ultimele pot fi adevărate sau false, adică pot fi corespunzătoare sau nu cu 
lucrurile la care se referă, pe când cele prejudicative nu pot fi decât corespunzătoare. 

Merită atenţie, în continuare, modul în care prezintă Aristotel exemplul respectiv. 
„De exemplu, omul (ho anthropos) se spune despre un subsistent, despre omul anumit, şi 


se exprimă într-adevăr numele: căci vei exprima om (anthropos) despre omul anumit”. 


! Cf. H. Bonitz, Index Aristotelicus, p. 789 a, 56-57. 
? Cf. Categ., 5, 3 a, 7-8. 
* Categ., 5, 2 a, 21-24. 

Aici pare o repetare inutilă a aceluiaşi lucru: „omul se spune despre omul anumit” şi „om 
se exprimă despre omul anumit”. Deosebirea o constituie faptul că, în primul caz, 
cuvântul este articulat şi, în al doilea, nu, ca şi apariția în primul caz a lui legetai, iar în al 
doilea a lui kategoreitai. Deci omul nu este identic cu om, căci pentru a doua deosebire 
acelaşi exemplu este dat în capitolul al II-lea' cu /egetai. Aceasta sugerează că în primul 
caz ar fi vorba de noţiune, care se exprimă, de regulă, articulat (omul), pe când numele s- 
ar exprima nearticulat (om), dar, din moment ce omul se spune (legetai) despre ceva, 
atunci şi el este nume. Ce-i drept, una din variantele textului grec omite articolul hotărât. 
Dar atunci situația este şi mai stranie: „Om se spune despre omul anumit” şi „om se 
exprimă despre omul anumit”, părând o simplă repetare. Cert este că în primul caz 
Aristotel nu are în vedere numele, ca în al doilea. 

Continuarea textului nu lămureşte situaţia, ci aduce o nouă complicaţie. „Căci — 
continuă Aristotel — şi noţiunea omului se exprimă despre omul anumit; căci omul anumit 
este şi om şi viețuitor”. Aici, prin „noţiunea omului”, se înţelege, ca şi în cazurile 
precedente, genul omului, respectiv viețuitorul. Cert este că şi noţiunea se spune. Dar 
atunci înseamnă că nu se mai face nici o distincţie între noţiune şi cuvânt, între mental şi 
verbal. Or, în cazurile precedente, Aristotel a mizat totuşi, pe relaţia in mente. 

Fragmentul următor se referă la relația inesse. „Dintre cele existente într-un 
subsistent, la cele mai multe nici numele, nici noțiunea nu se exprimă despre un 
subsistent”. „Cele mai multe” sunt proprietăţile individuale, încadrabile în accidentul 
particular (2), doar atâta că acestea, fiind inefabile, n-au nici nume, nici noţiune 
corespunzătoare care să se spună. Ceea ce înseamnă că exprimarea lui Aristotel nu este 
aici întru totul exactă. Pentru celelalte (accidentele universale) reia exemplul cu albul 
care, fiind într-un subsistent, în corp, se exprimă despre subsistent (căci un corp este 
numit alb). Exemplul nu aduce nimic nou. Adaosul însă: „noțiunea albului nu se va 
exprima niciodată despre corp” complică şi mai mult situaţia accidentului universal (care 
este în şi se spune despre), prin aceea că noțiunea (respectiv genul) lui nu se spune despre 
subsistentul despre care se spune numele lui. Într-adevăr, despre un anumit corp se spune 
alb (numele), dar nu se spune culoare (noţiunea albului, respectiv genul său proxim). În 


exprimare predicativă: „corpul este alb”, dar nu se poate spune „corpul este culoare”. 


! Cf. Categ., 2, 1 a, 21-22. 
? Cf. ed. Bekker, Aristoteles graece, Berlin, 1831, p. 2, nota 1 a, rândul 2 a, 21. 
* Categ., 5, 2 a, 32-33. 

Pe baza datelor de care dispunem din primul capitol, situaţia nu se prezintă întru 
totul aşa. Nu se poate spune, într-adevăr, „corpul este culoare”, dar se poate spune „corpul 
este colorat”. Deci, de la culoare, despre un anumit corp, se spune în mod paronimic, 
colorat. Dar, în acelaşi fel, paronimic, se spune şi alb, de la a/beaţă. Dacă nu se ţine cont 
de acest lucru, atunci există doar două alternative corecte: sau, în formă neparonimică, nu 
se spune nici numele accidentului universal, nici noţiunea corespunzătoare numelui, sau, 
în mod paronimic, se spun ambele. Aristotel a ales o variantă de mijloc: se spune numele 
[paronimic], dar nu se spune noţiunea [neparonimic]. Era posibilă şi varianta: nu se spune 
numele |neparonimic], dar se spune noţiunea [paronimic]. 

Cu toate acestea, problema semnalată de Aristotel este reală, căci în cazul 
substanţei universale se spune neparonimic atât numele (om), cât şi noţiunea 
corespunzătoare numelui (viețuitor) despre acelaşi subsistent. 

În continuare, Aristotel, făcând abstracţie de aceste cazuri, repune în discuţie tema 
capitolului al III-lea, extinzând consideraţiile referitoare la relaţia dicitur de şi la relaţia in 
esse. Deci, la fel cum viețuitorul, care se spune despre om, se va spune şi despre omul 
anumit, tot aşa culoarea, care este în corp, va fi şi într-un anumit corp!. 

Textul acesta ridică probleme serioase. Relaţia dicitur de putea fi concepută ca 
tranzitivă, dar inesse nu poate fi concepută tranzitiv decât în accepţia de relaţie întreg- 
parte, care era însă exclusă din definiţia lui inesse’. Deci, nu este vorba de o relaţie 
tranzitivă de genul: Braşovul este în Transilvania, Transilvania este în România, deci 
Braşovul este în România. În exemplul lui Aristotel este vorba de culoare, corp şi un 
anumit corp. Culoarea, afirmă Aristotel, este în corp şi deci va fi şi într-un anumit corp, 
la fel cum vieţuitor se spune despre om şi de asemenea despre un anumit om:. Între cele 
două exemple, chiar fără să intrăm în amănunte, este o mare diferență. Conform 
capitolului al III-lea, viețuitor se spune, într-adevăr, şi despre om, şi despre un anumit om, 
dar tranzitivitatea relației este garantată de faptul că şi om se spune despre un anumit om. 
În cazul lui inesse însă, chiar dacă admitem că culoarea este în corp şi de asemenea într- 
un anumit corp, corpul nu este într-un anumit corp. Deci, aici nu mai este vorba de o 


tranzitivitate a relaţiei de inesse. 


! Categ., 5, 2 b, 1-2. 
? Categ., 2, 1 a, 24-25. 
* Categ., 5, 2 a, 36-38. 

Trebuie adăugat faptul că Aristotel schimbă aici şi perspectiva tranzitivității 
relaţiei dicitur de, făcând abstracţie de relația intermediară „om se spune despre un 
anumit om”, care se dovedea esenţială în capitolul al III-lea. În cazul de faţă, el insistă pe 
prioritatea substanţei prime față de ambele relaţii. Pentru dicitur de afirmă: dacă viețuitor 
nu s-ar spune despre nici unul dintre oamenii anumiţi, nu s-ar spune nici despre om în 
genere!, iar pentru inesse: dacă culoarea n-ar fi într-unul dintre cele singulare, n-ar fi nici 
în corpul în genere”. Este evident că justificarea prin tranzitivitate ar fi mai potrivită 
pentru ambele cazuri, în special pentru inesse; culoarea este într-un anumit corp, fiindcă 
în corpul anumit este o anumită culoare, dar fireşte că, spre deosebire de cazul lui dicitur 
de (în care viețuitorul se spune despre om), culoarea nu poate fi într-o anumită culoare. 
Exemplul trebuie deci analizat atât din perspectiva antepredicamentelor, cât şi a relaţiilor 
prejudicative. 

Un anumit corp este substanţă particulară, lucru individual prin excelenţă şi nu 
ridică probleme. Culoarea însă poate fi sau substanţă universală (gen al diferitelor culori: 
roşu, verde etc., care îi sunt specii şi despre care se spune), sau accident universal, care, 
aristotelic vorbind, se spune despre un subsistent şi este într-un subsistent. În exemplul lui 
Aristotel nu este substanță universală, căci este în corp. Dar nu se poate afirma că este 
accident universal în accepţia amintită, căci Aristotel nu menționează decât că este în 
corp Şi nu că se spune în acelaşi timp despre corp. Ceea ce sugerează că însuşi Aristotel 
făcea anumite nuanţări în cadrul accidentului universal. În fine, corp, mai ales cu 
determinativul în general, pare a fi substanță universală, căci corp se spune despre 
corpurile anumite. Dar faptul că culoarea este în corp presupune o relație diferită de 
„culoarea este într-un anumit corp”. Dacă este într-un anumit corp, atunci culoarea este 
ceva de natură obiectiv-materială. Nefiind numai într-un anumit corp, culoarea este o 
proprietate comună a acestora, dar nu a corpului în genere. Căci corpul în genere nu este 
altceva decât noţiunea de corp şi, respectiv, expresia ei lingvistică. Deci, dacă se admite 
că culoarea este o proprietate obiectiv-materială comună lucrurilor (corpurilor) 
individuale şi este în aceste corpuri, atunci ea nu mai poate fi în noţiunea de corp şi nici în 
numele acesteia, căci nici noţiunea de corp şi nici cuvântul „corp” nu sunt colorate. Altfel 


spus, dacă este in re, nu mai poate fi in mente sau in voce. 


! Categ., 5, 2 a, 37-38. 
? Categ., 5, 2 b, 3-4. 

Aceasta nu înseamnă însă că între cele două situaţii (cea referitoare la relaţia 
dintre culoare şi un corp anumit şi cea referitoare la relația dintre culoare şi corp în 
genere) n-ar exista nici o legătură. Ea devine evidentă dacă în prima situaţie este vorba de 
relaţia prejudicativă inesse, iar în a doua despre dicitur de. Dar atunci enunţul aristotelic 
are forma: dacă culoarea (ca proprietate comună) este într-un anumit corp, atunci 
culoarea (ca nume al proprietăţii comune) se spune despre corp în genere (ca nume al 
noţiunii de corp), ceea ce sugerează o relaţie implicaţională între inesse şi dicitur de şi 
pune în evidenţă prioritatea substanţei prime sau a lucrului individual faţă de celelalte 
antepredicamente, cum conchide de altfel şi Aristotel: „dacă n-ar exista substanţele prime, 
atunci ar fi imposibil să existe vreunul din celelalte [antepredicamente)”". 

Referindu-se în continuare la substanţele secunde, Aristotel consideră că specia 
este în mai mare măsură substanță decât genul, ceea ce nu prezintă interes pentru 
contextul de față. Important este următorul pasaj: „Însă la fel cum se raportează 
substanţele prime la toate celelalte [antepredicamente], tot aşa se raportează şi specia la 
gen, căci specia stă la baza genului; într-adevăr, genurile se exprimă despre specii, pe 


»? Cu alte cuvinte, Aristotel afirmă aici 


când speciile nu se convertesc faţă de genuri 
explicit caracterul prejudicativ al relaţiei dintre gen şi specie. Acelaşi lucru va fi repetat în 
continuare”. 

Este repetat, de asemenea, faptul că substanţele secunde nu sunt în subiect şi că, 
dintre cele ce sunt în subiect, nimic nu interzice ca numele unora să se exprime uneori 
despre subiect, noţiunea însă este imposibil să se exprime“. Un lucru nou îl constituie 
includerea între substanţele secunde şi a diferenței (diaphora). Este vorba de pedestru şi 
biped ca diferenţe ale omului. Ele se enunţă despre omul anumit fără a fi în acesta şi, de 
asemenea, se enunţă şi noţiunile lor”. Despre propriu (idion), care se găseşte în aceeaşi 
situație, Aristotel nu aminteşte aici. 
aplicaţii la specie, gen şi diferenţă. În loc de subsistent (hypokeimenon) Aristotel foloseşte 


aici, în mod consecvent, termenul de individual (atomon), alăturat în continuare celui unic 


! Categ., 5, 2 b, 5-6. 

? Categ., 5, 2 b, 17-21. 

? Categ., 5, 3 a, 1-3. 

4 Categ., 5, 3 a, 15-17; vezi şi 5, 2 a, 32-33. 
5 Categ., 5, 3 a, 21-28. 

6 Categ., 5, 3 a, 33 - 3 b, 9. 

la număr (hen arithmo), şi considerat ceva anumit (tode ti). Toate acestea, la care se 
alătură singularul (kath'hekaston), amintit mai sus, înseamnă unul şi acelaşi lucru, şi 
anume substanța primă. 

În alineatul următor”, Aristotel utilizează în locul relaţiilor prejudicative (dicitur 
de şi inesse) termenul a semnifica (semainein), pe care îl mai folosise o dată în capitolul 
al IV-lea?. Despre substanţele secunde, spune că par a semnifica şi ele ceva determinat 
(tode ti) ca şi substanţele prime. În exemple se vorbeşte despre om şi vieţuitor. Ele 
semnifică însă mai degrabă o calitate, căci, continuă Aristotel, om şi viețuitor nu se spun 
despre un singur subsistent, ci despre mai multe“, în schimb, albul semnifică în mod 
absolut o calitate. Dar albul ştim că face parte dintre cele care sunt într-un subsistent. 

Deci, „a semnifica” înseamnă atât „a fi în”, cât şi „a se spune despre”. Făcând 
abstracție de ultimele două, întregul context aristotelic ar putea fi încadrat în ceea ce se 
numeşte astăzi teoria semnificației. 

Restul capitolului nu mai are legătură cu relaţiile prejudicative, ca de altfel nici 


restul capitolelor din lucrarea Categoriae. 


4. Problema relaţiilor prejudicative în alte opere aristotelice 


a) În lucrarea Despre Interpretare, Aristotel prezintă relaţiile judicative sau 
predicative propriu-zise. Judecata sau mai precis propoziţia este numită aici logos, dar un 
logos diferit de cel amintit în Categorii (logos tes ousias). Un logos care conţine un nume 
şi un verb, care, spre deosebire de nume, semnifică în plus timpul, îi adaugă faptul de a fi 
sau a nu fi şi îl face prin acestea afirmativ sau negativ şi, întotdeauna, adevărat sau fals. 
Relaţiile prejudicative nu au nici una dintre aceste determinaţi, ceea ce le deosebeşte net 
de cele judicative. 

Din punct de vedere structural este important faptul că membrii relaţiei judicative 
sau predicaţiei sunt nume şi verb, pe când ai celei prejudicative sau antepredicative sunt 


antepredicamente. Prin subiect în cadrul judecății nu se mai înţelege subsistentul. 


! Categ., 5, 3 b, 10-13. 
? Categ., 5, 3 b. 10-23. 
* Categ., 4, 1 b, 26. 
4 Categ., 5, 3 b, 17. 
5 Categ., 5, 2a,31. 

Subiectul judecății este întotdeauna un nume, care poate fi singular (kath'hekaston) sau 
general (katholou)'. Pentru primul, Aristotel dă ca exemplu Kallias, pentru al doilea, om. 
Ambii termeni greceşti sunt formaţi cu particula kata = despre. Singularul se spune sau se 
exprimă despre (kata) fiecare lucru în parte (hekaston), generalul despre (kata) lucruri în 
totalitatea lor (holon). Mai simplu, singularul se spune despre unul singur, generalul, cum 
zice şi Aristotel, se spune despre mai mulți”. Dar aceasta înseamnă că numele, ca subiect 
al judecății, este definit de Aristotel prin relația prejudicativă dicitur de. Cazul numelui 
general ne este cunoscut. Om este substanţă universală care se spune despre un subsistent 
fără să fie în acesta. Dar, în calitate de antepredicament (ca specie), el nu este subiect, 
respectiv subsistent, ci cel care se spune despre subsistent, deci predicat. De aici rezultă 
necesitatea unor precizări terminologice şi a distincţiei precise a planurilor prejudicative 
şi judicative, căci altfel subiectul se confundă cu predicatul. Situaţia este aceeaşi şi pentru 
subiectul singular al judecății, care n-a fost însă tratat în cadrul relaţiilor prejudicative, 
deşi era implicat. Mai mult, prin kath'hekaston Aristotel înţelegea subsistentul ca atare, 
având aceeaşi semnificaţie cu individualul cel unic la număr şi anumit, care nu se poate 
spune despre (kata). Or, singularul se spune, este cel care se spune despre unul singur. 
Dar şi verbul, respectiv predicatul judecății este definit de Aristotel tot 
prejudicativ. El este considerat, independent de subiectul judecății, ca semn al celor care 
se spun despre altceva”. Acel altceva (heteron) nu este subiectul judecății, faţă de care 
verbul ar fi predicat, cum interpretează Ammonius“, căci verbul nu se spune pur şi simplu 
despre (dicitur de) nume sau subiect, ci se afirmă sau se neagă. Despre Socrate nu se 
spune pur şi simplu a merge, ci se afirmă (merge) sau se neagă (nu merge). A merge se 
spune simplu numai despre actul mersului sau modul de deplasare al unui vieţuitor. 
Dovada că aceasta este semnificaţia enunţului aristotelic o constituie şi afirmația că 
verbele, ca expresii în sine, sunt nume”. Şi chiar explicit, în continuarea textului amintit, 
Aristotel precizează: „verbul este întotdeauna semnul celor care revin, respectiv al celor 


6 


[care se spun] despre un subsistent sau [sunt] într-un subsistent”. Contextul prejudicativ 


! De Int., 7,17 a, 37-17 b, 1. 

? De Int., 7, 17 a, 38. 

? De Int., 3, 16 b, 7. 

4 Ammonius, Stephanus, Comentarii la tratatul despre Interpretare al lui Aristotel, Bucureşti, Edit. 
Academiei, 1971, p. 84. 

Š De Int., 3, 16 b, 19-20. 

* De Int., 3, 16 b, 10-11. 

este aici evident. Or, prin aceasta, Aristotel conferă verbului ca atare şi calitatea de 
subiect al judecății. Despre a merge se poate afirma (este verb) sau nega (nu este verb), 
ceea ce dă naştere unei judecăţi adevărate şi, respectiv, false. 

Din tratatul Despre Interpretare reiese că relaţiile prejudicative nu sunt doar 
anterioare actului judicativ, ci sunt chiar presupuse de către acesta, ca stând la baza 
structurii judicative, făcând-o cu putinţă. În rezumat: despre Socrate pot afirma (că 
merge) sau pot nega (că nu merge) pentru faptul că Socrate se spune despre (dicitur de) 


un om anumit, iar a merge despre un anumit mod de deplasare al vieţuitoarelor. 


b) În Analiticele Prime judecăţile apar în postură de premise, iar subiectul şi 
predicatul ca termeni silogistici. Raportarea premiselor şi a termenilor nu mai presupune 
nimic prejudicativ. Există, cu toate acestea, un text în care Aristotel revine la relaţiile 
prejudicative şi care este important pentru distincția dintre singular şi general. 

„Dintre toate cele existente unele sunt astfel încât nu se exprimă despre nimic 


s1 


altceva în mod cu adevărat general (aletos katholou)™. Reiese, din această primă 
afirmaţie, că ele se exprimă totuşi general, adică despre mai multe, şi, în ultimă instanţă, 
că se exprimă. Exemplele, pe care le oferă în continuare Aristotel, sunt însă discutabile: 
„de exemplu: Kleon şi Kallias şi singularul (kath'hekaston) şi sensibilul (aisteton)”. 
Kleon şi Kallias sunt însă singulare. Or, din tratatul Despre Interpretare, reieşea că 
acestea nu se spun despre mai multe. Ar exista totuşi o justificare a textului, prin adaosul 
că nu se spun cu adevărat despre mai multe. Kleon, fiind un nume de om, se poate spune 
despre mai mulți oameni, dar în nici un caz despre toți, cum se spune om. Dar sensibilul, 
obiectul care se vede şi se aude, este individualul ca atare, care nu numai că nu se spune 
despre mai multe, dar nu se spune în genere (individuum ineffabile). Din această cauză, 
Alexandru din Afrodisias consideră că alethos katholou n-ar avea sensul dat mai sus, ci 
doar pe acela de a întări faptul că cele în discuţie nu se spun despre nimic, nici în mod 
adevărat (alethos), nici în general (katholou). Dar oare Kleon şi Kallias nu se spun despre 
anumiţi oameni? Nu sunt şi ele nume în cel mai autentic sens al cuvântului? Iar 


kath'hekaston nu exprimă chiar prin construcţia sa (cu kata), ca şi katholou faptul că se 


spune despre? 


! Anal. Pr., A, 27, 43 a, 25-26. 
? Anal. Pr., A, 27,43 a, 26-27. 


i Alexander, In Aristotelis Analyticorum priorum Commentarium, Berlin, 1883, 43 a, 20. 

Aristotel însuşi, în continuare, va spune chiar şi despre cele sensibile că nu se spun 
despre nimic decât în mod accidental, deci că totuşi s-ar putea spune accidental, dar dă ca 
exemple singularele Socrate şi Kallias!. Ceea ce înseamnă că el însuşi identifică în acest 
context singularul şi individualul sensibil. În plus, exemplele pe care le dă („albul acela 
este Socrate” şi „cel care vine este Kallias”) nu sunt de tip prejudicativ (cu dicitur de), ci 
Judicativ, cu esse (einai). Aceasta înseamnă că aici se confundă planul prejudicativ cu cel 
judicativ. Dacă se face distincţia respectivă, atunci textul poate fi explicitat astfel: 
individualul nu se spune în nici un fel, căci este subsistent in re, singularul se spune 
despre (dicitur de) individual (planul prejudicativ), dar nu se spune că este sau nu este 
(planul judicativ) decât în mod accidental, datorită faptului că nu este cu adevărat 


general. 


c) În Analiticele Secunde, revenind asupra relaţiilor inesse şi dicitur de, Aristotel 
numeşte „în sine” (kath'hauto) ceea ce nu se spune despre vreun subsistent, iar pe cele 
care se spun despre un subsistent le numește accidente (symbebekotay). Textul justifică 
deci parțial denumirea predicamentelor respective. Spunem parțial, deoarece denumirea 
nu corespunde accidentului particular, care nu se spune, iar celui universal îi corespunde 
numai în măsura în care se spune. Or, accidentul universal era caracterizat drept ceea ce şi 
este în şi se spune despre. 

Şi substanța universală se spune despre fără a fi accident. Aceasta, datorită 
faptului că aparţine esenței.” Pe de altă parte, tot accident este numit şi cel care nu revine 
prin sine unui subsistent”, ceea ce justifică denumirea de accident particular, dar face cu 
totul discutabilă determinarea în genere a accidentului prin in esse şi dicitur de. 

În acelaşi context, Aristotel consideră că este universal sau general ceea ce revine 
(hyparche) tuturor şi în sine şi prin sine, de unde conchide că orice universal revine cu 
necesitate lucrurilor”. Dar aici prin a reveni trebuie să se înţeleagă (ca şi în De Int., 3, 16 
b, 10-11) atât a se spune despre, cât şi a fi în, ceea ce înseamnă că, numai pe baza uneia 
dintre relaţiile rejudicative, nici Aristotel însuşi nu putea să justifice antepredicamentele, 


nici separat, nici grupate (respectiv ca universale-particulare sau ca substanţe-atribute). 


! Anal. Pr., A, 27, 43 a, 33-36. 
? Anal. Post., A, 4, 73 b, 5-10. 
* Anal. Post., A, 4, 73 a, 34-35. 
* Anal. Post., A, 4, 73 b, 10-11. 
5 Anal. Post., A, 73 b, 27-28. 

În Analiticele Prime Aristotel utilizează în mod consecvent termenul hyparchein, 
sinonim cu endechestai şi hepesthai pentru a reda raportul dintre subiectul şi predicatul 
premiselor. În loc să spună „Toţi S sunt P”, el va zice „P revine la toţi S”. Prin „revine la 
toţi”, înțelegând din propriile sale explicaţii, a fi în întreg, care este acelaşi lucru cu a se 
enunţa despre toţi. Dar aceasta înseamnă că şi la nivel judicativ se menţine bivalenţa lui a 
reveni, cu deosebirea că aici a fi în şi a se spune despre se referă la relaţia judicativă 
dintre subiect şi predicat. Poate tocmai acesta este motivul pentru care Aristotel, în cadrul 
silogisticii, nu l-a preferat nici pe a fi în, nici pe a se spune despre pentru a reda premisa, 
ci pe a reveni, care le presupune pe amândouă, dar nu se identifică cu nici una. În plus, 
ambele au şi semnificaţie prejudicativă. 

Încep să se contureze astfel, ca modalitate de exprimare, trei niveluri: (a) cel 
prejudicativ, în care apar relaţiile a fi în şi a se spune despre între antepredicamente; (b) 
cel judicativ propriu-zis, în care apare verbul copulativ a fi între subiect şi predicat, (c) 
cel silogistic, în care apare verbul a reveni între termeni. Ceea ce poate fi şi exemplificat, 


utilizând relaţii cu membri în aparenţă identici: 


(a) vieţuitor se spune despre om; 
(b) omul este vieţuitor; 


(c) viețuitor revine fiecărui om. 


Aristotel însuşi, în alt loc din Analiticele Secunde, se referă indirect la distincţia 
dintre (a) şi (b). El porneşte de la două judecăţi, pe care le consideră la fel de îndreptăţite: 
„albul este lemn” şi „lemnul este alb”. Din punct de vedere judicativ nu se petrece nimic 
deosebit în cele două exemple. Ceva alb poate să fie din întâmplare lemn şi tot din 
întâmplare un lemn poate să fie alb. Pe plan prejudicativ însă, raportarea termenilor este 
alta, căci albul, consideră Aristotel, nu poate juca rol de subsistent, pentru lemn, pe când 
lemnul este subsistentul care s-a întâmplat să fie alb.? 


Pe baza nivelurilor distinse, exemplele ar lua următorul aspect: 


(a) lemn nu se spune despre alb — alb se spune despre lemn, 


lemnul nu este în alb — albul este în lemn, 


! Anal. Pr., A, 1, 24 b, 25-26. 
? Anal. Post., A, 22, 83 a, 6-7. 

(b) albul este lemn — lemnul este alb, 


(c) lemn revine unor obiecte albe  — alb revine unor lemne. 


La nivel prejudicativ se dovedeşte imposibilă admiterea ambelor exemple; la nivel 
judicativ, ambele exemple pot fi adevărate; la nivelul raportării termenilor (este vorba de 
conversiunea particular afirmativei) se dovedeşte chiar necesar ca admiterea uneia dintre 
ele să implice admiterea celeilalte. 

Fără să intrăm în alte amănunte, semnalăm, din acelaşi capitol, încă două 
probleme legate direct de relațiile prejudicative. Ambele se referă la tranzitivitatea 
relaţiilor prejudicative. Prima interzice atât raportarea prejudicativă a calităților, respectiv 
calitatea calităţii, cât şi raportarea lor reciprocă." Aristotel distinge clar, şi cu acest prilej, 
planul judicativ de cel prejudicativ, afirmând că acestea (calităţile) se pot enunţa [pe plan 
judicativ], formând ceva [o judecată] adevărat, dar [pe plan prejudicativ] nu se pot 
exprima cu adevărat reciproc.” Pe plan silogistic ar fi interesat doar simpla posibilitate a 
raportării. 

Ca şi în cazul precedent, se cristalizează utilizarea de către Aristotel cu precădere 


a unor termeni pentru descrierea relaţiilor de la cele trei niveluri: 


(a) legein, kategorein, en einai, 
(b) einai + onoma, verb la prezent, eipein, 


(c) hyparchein, endechestai, hepesthai. 


Inconsecvenţa cea mai frecventă o constituie utilizarea la toate trei nivelurile a lui 
kategorein, mai frecvent la nivelurile (a) şi (c), de unde decurge şi transpunerea la toate 
nivelurile a denumirilor date membrilor care intră în relaţiile respective: celui despre care 
se spune (subiect); cel care se spune (predicat). Pentru treapta prejudicativă am fost 
nevoiţi deja să introducem termenul de „subsistent” în loc de „subiect”, care este potrivit 
pentru treapta a II-a; iar în loc de „predicat” am sugerat termenul „atribut”. 

În fine, exemplul pe care îl dă Aristotel pentru a ilustra faptul că în cazul 


eine ran pu a 


ci a genului la specie şi, respectiv, diferență, regresia este limitată, ilustrează şi 


! Anal. Post., A, 22, 83 a, 36-38. 
? Anal. Post., A, 22, 83 a, 39-40. 


31 


posibilitatea, despre care s-a vorbit deja, de a distinge la Aristotel singularul de individual 
şi de a considera ca îndreptăţită raportarea prejudicativă a primului la ultimul. Astfel, zice 
Aristotel, viețuitor se spune despre om, acesta despre Kallias, iar acesta despre altul din 
ceea ce există.' Dar aceasta înseamnă că termenul Kallias, cel puţin în acest caz, apare ca 
distinct de subsistentul individual, despre care se poate spune, sau de acea parte a esenței, 
cum s-a tradus în engleză (of something else which is part of the essence)”, despre care se 


poate exprima. 


d) Există însă şi texte în care planurile prejudicativ şi judicativ tind să se 
confunde. În Topice, de exemplu, unde este vorba de planul judicativ, al problemelor sau 
tezelor = judecăți propriu-zise, şi silogistic, al premiselor, raportarea celor patru 
predicabili (definiţia, propriul, genul şi accidentul) se face în cadrul predicaţiei, jucând 
fiecare rol de subiect sau predicat. În cazul propriului, acesta se adevereşte (aletheuetai) 
sau nu în raport cu un anumit subiect, adică alcătuieşte (în calitate de predicat) o judecată 
adevărată sau falsă, dacă este afirmat sau negat despre subiectul respectiv. Dar, zice 
Aristotel, sunt cazuri în care se adevereşte numele propriului, dar nu se adevereşte 
noţiunea lui sau invers.* Problema apăruse şi la nivel prejudicativ, dar fără adeverire. În 
rest, în ambele situaţii, numele şi noţiunea se exprimă, ca predicat despre un subiect, ceea 
ce face ca, terminologic, situațiile să nu mai poată fi distinse, deşi ele sunt cu totul 
diferite. Nemuritor, de exemplu, care nu este propriu omului, pe plan prejudicativ, nu se 
poate spune despre un anumit om, ca subsistent de referinţă, pe când pe plan judicativ se 
poate afirma foarte bine că „omul este nemuritor” sau se poate nega acest lucru „omul nu 
este nemuritor”, negația din al doilea caz adeverindu-se. Or, aceasta înseamnă că este 
necesară nu numai distincția nivelurilor respective, ci şi a terminologiei utilizate în cele 


două situaţii. 


e) Relaţiile prejudicative ocupă un loc aparte în Metafizica lui Aristotel, în special 
în cărțile referitoare la teoria substanţei. Ele necesită deci o analiză din punct de vedere 
prejudicativ, care deschide astfel perspectiva ontologică, general-filosofică a relațiilor 


prejudicative. 


' Anal. Post., A, 22, 83 b, 5-6. 
2 H. Tredenniek, Aristotle Posterior Analitics, London, 1960, p. 123. 
* Top., E, 4, 132 b, 3-8. 

Obiectul metafizicii sau al filosofiei prime îl constituie ceea ce Aristotel numeşte 
to on (ens), termen cu multe semnificaţii, ca şi logos. To on este participiul prezent neutru 
de la eimi = a fi (esse), traductibil direct prin ceea ce este (masculinul fiind ho on = cel 
care este şi femininul he ousa = cea care este). Având în vedere că are şi sensul de a 
exista, to on poate fi tradus şi prin ceea ce există. În româneşte au fost adoptați următorii 
termeni: fiinţă, existență, fiind şi existent. Ultimii doi nu pot fi justificaţi gramatical. 
Fiindul, masculin, reprezintă traducerea lui ho on = cel care este, nu ceea ce este, având 
şi forma feminină (fiinda, cea care este pentru he ousa). Acelaşi lucru este valabil pentru 
existentul şi existenta. În plus, termenii aceştia nu sunt uzuali în limba română. Francezii 
şi germanii au participiul prezent (/'etant şi das Seiende), cel german fiind chiar la neutru, 
dar nu le utilizează întotdeauna pentru a-l traduce pe to on, cel puţin în Metafizica lui 
Aristotel. Francezii îl traduc prin /'6tre', iar germanii prin das Sein, ceea ce în româneşte 
înseamnă ființa. Herman Diels, în Die Fragmente der Vorsokratiker, traduce însă 
consecvent prin das Seiende pe to on şi prin das Sein pe to einai = infinitivul prezent 
substantivat al lui eimi, traductibil prin faptul de a fi. Or, în acest sens, termenul românesc 
de fiinţă se potriveşte mai mult pentru faptul de a fi decât pentru ceea ce este. Ultimul, 
având sens existenţial, se apropie mai mult de existență. 

Indiferent cum ar fi tradus, termenul fo on are multiple semnificaţii, cu totul 
diferite, care nu pot fi redate printr-un singur cuvânt. Din această cauză şi pentru faptul că 
la noi s-a încetățenit totuşi traducerea prin ființă, vom menţine termenul, căutând să-l 
înlocuim treptat, după context, cu termeni corespunzători semnificaţiilor sale multiple. 

Aristotel însuşi repetă de câteva ori faptul că termenul „ființă” are mai multe 
semnificaţii”, dar, dintre toate, ea semnifică în primul rând esenţa (to ti estin), care la 
rândul ei semnifică substanţa (ousia). Deci, ființa semnifică esenţa şi aceasta substanţa. 
Trebuie remarcat aici faptul că, în greacă, legătura dintre aceşti termeni este realizată şi 
prin forma gramaticală, căci toţi provin din verbul a fi (eimi); fiinţa (to on = participiu 
prezent neutru); esenţa (to ti estin = prezentul substantivat neutru al întrebării „ce este?”); 


substanţa (he ousia provine din he ousa = participiu prezent feminin „cea care este, 


! J. Tricot traduce în mod consecvent pe to on cu /'Etre (cf. l'Etre en tant qu'être pentru to on he on), 
menţionând totuşi, la Index, că to einai este faptul de a fi (le fait d'être), pe când to on, lucrul care este (la 
chose qui est), ambele având şi sensul existenţial. Pentru fo on propune chiar l'être existant, dar nu 
utilizează participiul prezent, respectiv l'étant (Aristote, La Métaphysique, tome II, Paris, 1962, p. 853). 

? Cf. Metaph., D, 7; G, 2; Z, 1, 1028 a, 10. 

* Metaph., Z, 1, 1028 a, 14-15. 

fiinda”). Aristotelic vorbind, toate aceste disocieri se fac în cadrul lui a fi, care nu trebuie 
uitat că înseamnă şi a exista. 

Dar şi substanţa are mai multe semnificaţii (cel puţin patru, zice Aristotel): esența 
permanentă sau quidditatea (to ti en einai = quod quid erat esse) definită scolastic: hoc 
per quod aliquid habet esse quid; generalul; genul şi subsistentul. Ultimele două ne sunt 
deja bine cunoscute. 

Expunerea lui Aristotel este cu totul nesistematică, cu numeroase reveniri, 
nuanţări şi chiar anulări ale celor spuse anterior. Raportul de „semnificare” dintre ființă, 
esenţă şi substanţă, de exemplu, pare a se reduce la identificarea acestora, căci Aristotel 
însuşi reduce întrebarea despre fiinţă la cea despre substanţă; „ce este fiinţa” la „ce este 


substanţa”? 


„Pe de altă parte, uită pe traseu de distincţia dintre esenţă şi cele două (fiinţă şi 
substanţă), ceea ce nu este însă întâmplător, căci tot el identifică în Topice esenţa cu 
substanţa, respectiv o enumeră alături de celelalte nouă categorii în locul substanţei.” De 
altfel, esenţa nu se identifică cu substanţa în genere, ci mai ales cu ceea ce Aristotel 
numise în Categorii „substanţă secundă”. Toate acestea sunt, desigur, derutante şi 
supărătoare, dar nu trebuie uitat că Aristotel însuşi era conştient de acest lucru, pe care îl 
subliniază în permanență, în legătură cu fiecare termen utilizat. Problema cea mai 
importantă pentru exegetul modern este de a nu absolutiza nici unul dintre termenii care 
intervin, pentru a nu pierde din vedere mulțimea semnificaţiilor. Acestea din urmă pot fi 
apoi desemnate cu termeni tehnici. Chiar simpla traducere în româneşte a derivatelor lui 
eimi prin fiinţă, esenţă, substanță segmentează cursul enclitic al gândirii lui Aristotel. Şi 
este bine să fie aşa, căci „cursul” acesta nu este procesual, evolutiv, ca la Hegel, ci 
hermeneutic, interpretativ. Se dovedeşte adesea că termenii generici de la care porneşte 
analiza aristotelică au semnificaţii nu numai diferite, ci chiar incompatibile. Şi, totuşi, 
Aristotel menţine termenii, adăugându-le uneori determinaţii, cum a facut-o în cazul 
substanţei. Substanţa primă este cea care nu se spune, substanţa secundă cea care se 
spune. Or, dacă prima este substanţă, atunci a doua nu este substanţă sau este non- 
substanţă. Dar acest lucru este evident numai pentru noi, care înţelegem prin „substanţă” 
numai substanţa primă. Dacă i-am zice cea care este sau ceea ce este, atunci substanţa 


secundă ar merita mai mult acest nume, căci despre om spunem că este, iar despre omul 


! Metaph., Z, 3, 1028 b, 33-36. 
? Metaph., Z, |, 1028 b, 4. 
* Top., A, 9, 103 b. 

anumit mai degrabă că există, subsistă etc., chiar fără să ştim despre existenţa = fiinţa lui. 
După cum zicem şi despre trandafir că este roşu, fără să ne gândim la o anumită floare de 
trandafir a cărei existenţă-fiinţă durează câteva zile într-o vază. 

Aristotel începe analiza substanţei, în cartea Z a Metafizicii, pornind de la ultimul 
din cei patru termeni menţionaţi. De la subsistent, hypokeimenon pe care îl consideră ca 
fiind cel despre care se spun celelalte, dar care nu se spune despre acestea.! Textul este 
important, căci precizează sensul prejudicativ al relației cu mai multă pregnanţă decât în 
Categorii, unde nu se vorbea despre subsistent ca atare, ci numai despre relația 
antepredicamentelor cu subsistentul, ceea ce crea iluzia contextului judicativ. Definiţia de 
mai sus corespundea substanţei prime. Aici subsistentul va fi numit prim (proton), iar 
substanţa considerată în genere. 

Dar subsistentul are şi el trei semnificaţii, şi anume: materia, forma şi compusul 
acestora, cu exemple ca: arama pentru materie, înfăţişarea exterioară pentru formă şi 
întregul pentru compus”. Este acum evident că hypokeimenon nu poate să însemne 
subiect, dacă prin acesta se înţelege subiectul unei propoziţii sau judecăţi. Mai mult chiar, 
în accepţia de materie, subsistentul îşi pierde caracteristica individualității şi semnifică 
subsistenţa în genere, substratul oricărei fiinţe sau existenţe. 

De altfel, Aristotel însuşi spune că materia în sine nu înseamnă ceva determinat. 
Ea nu este nici cantitate, nici altceva dintre cele care se spun ca determinând ființa- 
existenţă.” Dar aceasta înseamnă că, deşi s-a pornit de la ființa-existenţă, s-a ajuns la ceva 
independent de aceasta, care stă la baza acesteia. Şi, în mod curios, infirmând în aparenţă 
toate definițiile substanţei prime, se dovedeşte că aceasta, la rândul ei, se spune despre 
materie”. Cu alte cuvinte, că materia este subsistentul despre care se spune substanţa (= 
fiinţa = esenţa). Prin aceasta însă, Aristotel mai adaugă o relație prejudicativă la cele 
cunoscute deja. Cea dintre substanţa primă şi subsistență. Dar, în această accepţie, 
substanţa primă, care avea doar statut ontic (in re), se dovedeşte o categorie autentică, 
care se spune despre (dicitur de) subsistenţă sau materie. 

Spunem că această situaţie infirmă „în aparenţă” definițiile substanţei prime, 


deoarece, în mod evident, nu poate fi vorba de ea însăşi, ca lucru individual, ci de numele 


! Metaph., Z, 3, 1028 b, 36-37. 
? Metaph., Z, 3, 1029 a, |. 

* Metaph., Z, 3, 1029 a, 2-5. 

* Metaph., Z, 3, 1029 a, 20-21. 
5 Metaph., Z, 3, 1029 a, 23-24. 

ei. În plus, aici dicitur de nu mai are sensul obişnuit al denominării, căci materia are un 
nume, 1 se spune materie. 

Dar Aristotel anulează imediat întreaga discuţie, întorcându-se la punctul de 
vedere după care substanţei îi revine caracterul de lucru individual, determinat. Şi 
Aristotel dă ca exemplu corpurile în genere: vieţuitoarele, plantele cu părţile lor; corpurile 
fizice, cum sunt focul, apa, pământul, părțile acestora; cele alcătuite din acestea, din 
părţile lor sau din totalitatea lor, cum este cerul şi părţile lui, astrele, luna şi soarele.” 

Contextul este important, deoarece lămureşte pe deplin semnificațiile primului 
termen, hypokeimenon, care apare în relaţiile prejudicative, dar care mai are şi o 


semnificaţie general ontologică (a) şi, fireşte, (c) semnificaţia gramatical-judicativă. 


(a) subsistenţa — materia; 
(b) subsistentul — lucrul individual, corpul; 
(c) subiectul — numele sau denumirea. 


Celelalte sensuri ale substanţei se referă la al doilea termen al relaţiilor 
prejudicative. Este vorba de quidditate, gen şi general. 

Ouidditatea (to ti en einai) este identificată adesea cu esenţa (to ti estin). Nici 
Aristotel nu se străduieşte prea mult să le distingă. Ele sunt însă de ordin diferit. Esenţa, 
cum s-a menţionat deja”, stă alături de ființă şi substanţă, pe când quidditatea este 
subordonată substanţei şi stă alături de general şi gen. Dar, cum planurile se întrepătrund, 
cauza constituind-o multiplele semnificaţii ale substanţei, se poate dovedi că esenţa nu stă 
totuşi pe acelaşi plan cu substanţa în genere, ci numai cu substanţa secundă, pe care 
Aristotel o numeşte de regulă formală sau noțională, spre deosebire de substanța primă, 
numită corporală, sensibilă sau fizicală. 

Dar ce este substanţa formală? În sensul de substanţă secundă, ea s-a dovedit a fi 
specia şi genul, dar, după distincția dintre materie, formă şi compusul acestora, substanţa 
formală ar putea să fie chiar forma, iar cea corporală compusul, materia ieşind din 


discuție, ca fiind de ordinul subsistenţei. Şi, într-adevăr, Aristotel numeşte adesea 


! Metaph., Z, 3, 1029 a, 27-28. 
? Metaph., Z, 2, 1028 b, 8-13. 
* Metaph., Z, 1, 1028 b, 14-15. 

substanţa chiar formă!, vorbind despre o substanţă fără materie”, care nu este alta decât 
substanţa formală. 

Însă nu numai esenţa este substanță formală şi, respectiv, formă, ci şi quidditatea;, 
prin quidditate înțelegând în mod expres substanţa fără materie”. 

Or, aceasta înseamnă că numai cu aceste elemente nu se poate face nici o 
distincţie între esenţă şi quidditate. Ar mai rămâne o problemă, legată de data aceasta de 
semnificaţiile multiple ale formei. 

Pentru formă, Aristotel utilizează doi termeni: eidos şi morphe. Primul are 
semnificații multiple, ca: Idee, în sens platonic; formă logică în genere şi specie, în 
comparaţie cu genul, fiind o noţiune cu semnificaţii la fel de multiple ca şi logos şi ousia 
şi fiind tradusă de fiecare dată altfel, în funcţie de context. Morphe are mai mult sensul de 
aspect exterior, ca în exemplul amintit deja. Când Aristotel combate, de exemplu, 
semnificaţia de Idee a formei (eidos), o combate pe motivul că Platon concepea Ideile ca 
fiind separate de lucruri”, ceea ce înseamnă că pentru Aristotel forma nu este separată de 
lucrurile individuale. El chiar consideră uneori că forma în genere (eidos) nu este altceva 
decât forma particulară (morphe), localizată în lucrul sensibil.” Aristotelic vorbind, forma 
nu este separată, dar este separabilă de lucrul individual, ce-i drept, pe cale logică.” 
Această separabilitate logică este cheia de boltă a întregii ontologii aristotelice, punctul 
forte (antiplatonic), dar şi cel mai obscur. Forma separată (Ideea) ar trebui să fie 
independentă de lucrul individual, o substanţă ca atare, care ar dubla substanţa propriu- 
zisă, ceea ce nu admite Aristotel. Forma separabilă este substanță formală, formă a 
substanţei, care, pe de o parte, este în lucrul sensibil, dar şi în mintea sau sufletul omului, 
fiind, în acelaşi timp, substanță noțională (he kata ton logon ousia}. Şi Aristotel ajunge 
astfel la conjugarea acestor entităţi cu quidditatea”. Dar quidditatea, anticipând, este 


specia şi genul, deci tocmai substanţa secundă, caracterizată prin dicitur de. În aceste 


! Metaph., Z, 11, 1037 a, 29. 

? Metaph., Z, 7, 1032 b, 14. 

* Metaph., Z, 7, 1032 b, 1-2 şi 1035 b, 33. 

* Metaph., Z, 7, 1032 b, 14. 

5 Metaph., A, 9, 991 b, 1-3 şi M, 1080 a, 1-2. 
é Metaph., Z, 8, 1033 b, 5-6. 

7 Metaph., H, 1, 1042 a, 29. 

* Metaph., E, 1, 1025 b, 27-28; 1035 b, 15. 

” Metaph., Z, 10, 1035 b, 16. 

condiţii, forma, în genere, se dovedeşte compusă din trei tipuri de entităţi: în re, in mente 


ŞI in voce: 


(a) in re (en to aistheto) - morphe 
(b) in mente (en te psyche)  - logos 


(c) in voce (en te phone) - to ti en einai. 


Pe baza acestor trei accepţii ale formei s-ar putea face o distincţie între esenţă, ca 
semnificându-le pe primele două (a)+(b), şi quidditate, ca semnificând-o pe a treia (c). 
Aceasta n-ar fi însă o distincţie aristotelică. În maniera lui enclitică, Aristotel înțelege prin 
esenţă toate aceste semnificaţii şi, în plus, înţelege acelaşi lucru şi prin quidditate. 
Distincția va fi însă operantă la nivel prejudicativ, căci este uşor de observat că (a) 
presupune relaţia inesse, iar (c) dicitur de. Între acestea rămâne (b), la fel de nedeterminat 
ca şi în Categoriae. Cele trei accepţii îi permit însă lui Aristotel să jongleze cu termenul 
în orice împrejurare şi la fel cu termenii esenţă, quidditate şi substanţă, care toate se 
dovedesc când în lucruri, sau fiind chiar lucrurile individuale, când în mintea omului, 
când spunându-se despre lucruri. Aceste trei accepții ale formei sunt fundamentul 
ontologic al accidentului universal, al predicamentului definit simultan prin inesse şi 
dicitur de. Rămâne deschisă însă problema dacă în cele trei cazuri este vorba sau nu 
despre aceeași formă. 

Vorbind despre quidditate, în cartea Z a Metafizicii, Aristotel va trata şi despre 
gen, care constituia, alături de aceasta, de subsistent şi general, semnificaţiile substanţei în 
genere. Căci el consideră că nu există quidditate pentru formele care nu ţin de gen.! 

Identificând quidditatea cu forma în genere”, Aristotel îi atribuie în mod explicit, 
în funcție de context, toate accepţiile formei. Quidditatea se va dovedi legată de substanţă 
în diferite moduri ca fiind ea însăşi substanță”, ca fiind substanţa fiecărui lucru 
individual“, ca făcând parte dintre substanţe sau ca revenind substanţei (hyparchei te 


ousia). Hyparchein semnifică şi aici inesse, dar nu-l exclude pe dicitur de. 


! Metaph., Z, 4, 1030 a, 11-12. 
? Metaph., H, 4, 1044 a, 36. 

* Metaph., H, 1, 1042 a, 17. 

* Metaph., Z, 6, 1031 a, 18. 

5 Metaph., Z, 4, 29-30. 

Pe baza legăturii stringente a quiddității cu substanța, Aristotel încearcă în 
aparenţă o delimitare a acesteia de esenţă. S-ar părea astfel că esenţa ar avea o sferă mai 
largă decât quidditatea. Esenţa revine nu numai substanţei, ci şi celorlalte categorii. Căci 
şi despre calitate, de exemplu, ne putem întreba „ce este?” (ti estin). Esenţa revine însă în 
mod direct substanţei, pe când celorlalte categorii indirect. S-ar putea conchide că 
quidditatea ar fi esenţa care revine în mod direct substanţei, dar Aristotel va conchide că, 
tocmai datorită faptului că esenţa revine totuşi (indirect) şi calităţii sau cantităţii, va exista 
şi quidditate a acestora, deci şi quidditate cu semnificația de esenţă indirectă. 

Quidditatea se deosebeşte însă de esenţă, chiar dacă Aristotel nu marchează acest 
lucru, prin faptul că noțiunea quiddităţii este definiţia”. Definiția este compusă însă din 
gen proxim şi diferență specifică, pe când esenţa este simplă specie sau gen. Mai cu 
seamă genul este acela care redă esenţa.” Acesta este şi motivul pentru care Aristotel, în 
Metafizica, consideră că genul este substanţă în mai mare măsură decât speciile“, pe când 
în Categoriae (5, 2 b, 7-8) considera tocmai invers (criteriul din Categoriae fiind 
apropierea de substanţa primă, iar cel din Metafizica substanţa formală). Genul simplu, 
fără diferenţa specifică, nu este pus în legătură cu quidditatea, ci întotdeauna cu esenţa. 
Genul este definit ca cel care se exprimă în esenţă despre mai multe lucruri.” Aceasta este 
una dintre puţinele teze pe care Aristotel nu le infirmă pe parcurs, căci şi genul, ca toţi 
ceilalți termeni, are mai multe semnificaţii. 

Definiţia, în schimb, apare atât ca noţiune a quiddităţii, cât şi a esenței, ceea ce nu 
nu ne mai surprinde. 

Ca definiţie însă, quidditatea este noțiune! al cărei sediu este in mente. Şi Aristotel 
Aristotel va aminti acest lucru chiar în cadrul discuţiei despre definiție.’ 

Pe de altă parte, tot ca definiție, quidditatea este alcătuită în mod necesar din 


cuvinte”, ceea ce înseamnă că are şi semnificaţie in voce. 


! Metaph., Z, 4, 1030 a, 17-32. 

? Metaph., Z, 5, 1031 a, 12. 

? Top., 5, 142 b, 27. 

* Metaph., H, |, 1042 a, 14. 

* Top., 5, 102 a, 31-32 şi Metaph., D, 28, 1024 b, 5. 
é Anal. Post., B, 10, 93 b, 29. 

7 Metaph., Z, 12, 1038 a, 29. 

* Metaph., Z, 15, 1040 a, 4. 

” Metaph., Z, 15, 1040 a, 9-10. 

În plus, definiţia, deşi este compusă din gen şi diferență, alcătuieşte o singură 
noţiune.! Deci se comportă ca un singur cuvânt. Dar, în această situaţie, ne putem întreba 
imediat dacă ea nu poate fi caracterizată prin relaţiile prejudicative inesse şi dicitur de şi, 
bineînţeles, dacă Aristotel însuşi nu a încercat acest lucru. 

Având ca principal component genul, definiția poate fi considerată că se comportă 
ca şi aceasta. Or, genul era considerat substanţă universală, care nu este în, dar se spune 
despre. Şi se spune direct despre specie, despre fiecare singular şi despre toate lucrurile 
individuale cuprinse în sfera speciei. Şi, într-adevăr, aşa cum despre om (specie) se spune 
vieţuitor (gen), se poate spune şi vieţuitor raţional (definiţie) şi tot aşa despre Socrate 
(singular) şi despre toţi oamenii anumiţi (individuali). 

În Metafizica, Aristotel se pare că adoptă chiar această poziţie. El exprimă 
definițiile nepropoziţional, ca: „vieţuitor biped” despre om şi despre Socrate. Utilizarea 
lui Ayparchein, ca relaţie între definiție şi substanţă, îl sugerează deci pe kategorein sau 
legein. Şi Aristotel va utiliza şi aceşti termeni. 

Despre gen, care intră în compoziţia definiţiei, Aristotel spune că „se exprimă în 


x992 


esență”. Acelaşi lucru este valabil şi despre diferență şi, ca atare, despre definiție. 
Aristotel chiar foloseşte cu acelaşi înțeles expresiile hyparchein, kategorein, legein în 
acelaşi fragment.” 

Pe baza relației prejudicative se poate stabili în acest moment o distincţie evidentă 
între esenţă şi quidditate. Esenţa se exprimă prin toate atributele neaccidentale, iar 
quidditatea numai prin două dintre acestea, respectiv prin genul proxim şi diferenţa 
specifică. Deci esenţa are o sferă mai largă decât quidditatea. 

Dar, ca şi în cazul relaţiilor prejudicative din Categoriae, şi în cazul definiției este 
prezentă posibilitatea interpretării ei judicative; cu atât mai mult cu cât Aristotel o 
utilizează clar şi în context judicativ şi chiar silogistic. Judicativ, ea devine predicatul unei 
judecăţi care poate să fie adevărată sau falsă.“ În cazurile acestea însă, definiţia nu se 


spune pur şi simplu (dicitur de), ci se spune că este sau nu este. Se afirmă, de exemplu, că 


„Omul este vieţuitor rațional”, nu se spune „vieţuitor raţional” despre „om”. 


! Metaph., Z, 12, 1037 b, 25-26. 
? Top., A, 5, 102 a, 32-33. 

? Anal. Post., B, 4, 91 a, 18-22. 
* Top., Z, 1, 139 a, 36-38. 

În cadru silogistic, definițiile pot fi premise (principii) ale demonstraţiilor.! În 
acest caz, definiţia îşi pierde specificul de predicat (kategoroumenon), căci, aplicându-i-se 
cuantificatorul, poate să devină subiect. Premisa „Toţi oamenii sunt vieţuitoare raţionale” 
poate să apară şi în forma „Toate vieţuitoarele raționale sunt oameni”. Pe plan 
prejudicativ, specia nu se poate spune despre definiţie (nici despre genul pe care aceasta îl 
cuprinde), iar pe plan judicativ specia nu se poate afirma despre definiţie în cadrul unei 
propoziţii adevărate. 

Din perspectivă prejudicativă, definiția este analogă genului şi speciei, constituind 
un caz aparte, al quiddităţii, faţă de cel (mai extins) al esenței. Dar şi acestea, la rândul 
lor, fac parte din cadrul şi mai extins al generalului (katholou) sau universalului, cum a 
fost numit de scolastici. Nu vom utiliza termenul de „universal”, căci acesta şi-a dobândit 
semnificaţie tehnică în silogistică, fiind opus particularului (en merei) şi nu singularului 
(kath'hekaston) şi individualului (atomon). 

În principiu, având în vedere cazurile precedente, pe care le înglobează, generalul 
va fi şi el o entitate la fel de ambiguă, oscilând, în funcţie de context, între cele trei 
domenii ale antepredicamentelor (in re, in mente, in voce). 

În mod curios, la prima vedere, în Metafizica, Z, capitolul 13, Aristotel începe prin 
a infirma calificativul de substanţă pentru general.” Dar aceasta înseamnă că el nu mai 
poate fi considerat alături de quidditate şi gen, de formă în genere şi de esenţă. Ce-i drept, 
aici este vorba de „cele generale care se spun” (ton katholou legomenon), deci de entităţi 
in voce. Dar şi genul era entitate in voce, ca şi guidditatea, şi totuşi erau substanţe prin 
excelenţă.” Totul devine clar dacă în cazul quiddităţii vorbim de substanţă secundă, iar în 
cazul generalului de substanță primă. În plus, aici intervine o nuanţă. Aristotel combate 
identificarea, în manieră platonică, a generalului cu substanţa primă ca atare. Dar, pentru 
a fi in re, generalul nu trebuie să fie res. 

Spre deosebire de substanţa [primă] care este proprie fiecărui lucru individual şi 
nu revine altora, generalul este comun acestora, el revine în mod firesc mai multor lucruri 
individuale”. 

Ce poate să fie deci de aşa natură încât, fără a fi lucru individual, să revină lucrului 


individual, dar nu unuia singur, ci mai multora? O va spune Aristotel însuşi referindu-se 


! Anal. Post., B, 3, 90 b, 24. 

? Metaph., Z, 13, 1038 b, 9. 

* Metaph., Z, 5, 1031 a, 12-14. 
* Metaph., Z, 13, 1038 b, 10-12. 

în genere la ceea ce se spune în comun (koinon) şi care nu poate fi lucru individual 
determinat (tode ti), nici o însuşire sau proprietate a acestuia (toionde).! Aceasta, într- 
adevăr, poate fi in re fără a fi res. Şi, întrucât este în (in est) mai multe lucruri individuale, 
generalul (în această accepție, de proprietate comună) ne aminteşte de accidentul 
universal, respectiv de acea determinare a acestuia legată de relaţia prejudicativă inesse. 

Dar generalul este caracterizat în mod explicit şi prin relaţia prejudicativă dicitur 
de, căci, zice Aristotel, generalul se spune întotdeauna despre un anumit subsistent.” 
Exprimarea este identică cu cea din Categoriae. Cele care se spun sau se exprimă despre 
mai multe”, cele generale sunt, chiar după exemplele lui Aristotel, specia, genul şi 
definiţia.* Dar, în cazul acesta, generalul definit prin inesse nu mai poate fi acelaşi cu cel 
definit prin dicitur de, căci exemplele sunt clar substanțe universale şi nu accidente. 

Pe de altă parte, orice noţiune sau cunoştinţă în genere face parte dintre cele 
generale.” Noţiunea, în genere, ca şi definiţia, este a generalului, a generalului al cărui 
sediu este in mente.€ 

Consideraţiile lui Aristotel despre general completează deci imaginea celor trei 


planuri prejudicative referitoare la al doilea component al relaţiilor respective: 


(a) generalul comun (proprietate comună) — in re, 
(b) generalul esenţial (specie, gen, quidditate) — in voce, 
(c) generalul mental (noţiune) — în mente. 


Trebuie observat însă că (a) este numit (impropriu) de către Aristotel şi expresie 
comună (koinon kategoroumenon), tradus uneori, prin „predicat comun”, ceea ce 
maschează relaţia prejudicativă inesse. De asemenea, Aristotel foloseşte pe hyparchein în 
loc de en einai. Esenţială este aici explicitarea lui (a) prin proprietate, ceea ce permite o 
interpretare analogă şi pentru accidentul particular, care este şi el în substanţa primă, fără 


a fi substanţă primă. 


! Metaph., Z, 13, 1039 a, 1-2 şi 15-16. 

? Metaph., Z, 13, 1038 b, 16. 

* Metaph., D, 26, 1023 b, 30-31 şi De Int., 7, 17 a, 39-40. 

* Metaph., D, 26, 1023 b, 33; 3, 1014 b, 12; Z, 11, 1036 a, 28 etc. 
5 Metaph., K, 1, 1059 b, 25-26. 

é Anal. Post., B, 19, 100 a, 7 şi 16. 

f) În Despre Suflet, Aristotel ne oferă date în legătură cu antepredicamentul in 
mente, care este cel mai superficial tratat în restul lucrărilor. 

Latinescului mens, minţii umane (facultate a gândirii şi sediu al acesteia), îi 
corespunde la Aristotel termenul nous, considerat ca parte a sufletului. Aristotel preferă 
întotdeauna formula în suflet (en te psyche) în loc de in mente (en te noo), ceea ce nu 
creează însă dificultăți de interpretare, mintea şi simţirea fiind bine distincte. Când este 
vorba de o noţiune, de exemplu, despre care se spune că este „în suflet”, este evident că 
aici prin suflet nu se înțelege partea care simte, ci aceea care gândeşte. Termenul de 
„intelect” (intellectus), utilizat adesea în loc de mens, creează dificultăți de interpretare, el 
neînsemnând gândire în genere şi fiind opus rațiunii. Or, la Aristotel, nu poate fi vorba 
încă de asemenea semnificaţii tehnice ale facultăţilor gândirii. 

Este demn de remarcat faptul că Aristotel distinge sufletul de corp în genere 
(soma), făcând apel la relaţiile prejudicative. Nici un corp ca atare nu poate fi suflet, căci 
corpul nu este dintre cele care se spun despre un subsistent, ci este mai degrabă subsistent 
şi materie.! În acelaşi context, Aristotel distinge sufletul de orice corp natural viu sau 
„care participă la viaţă”, respectiv de substanţa care este atât corp, cât şi proprietate.” 
Ultima parte a textului are variante, dar David Ross optează pentru „corp şi proprietate”. 

Prejudicativ vorbind, corpul în genere, corpul natural viu, cât şi proprietatea 
corporală, individuală de data aceasta, căci în contextul respectiv se vorbeşte de 
individual determinat (tode îi)”, nu se spun despre un subsistent. Dintre acestea, corpul 
este mai degrabă subsistent, deci el nici nu este în vreun subsistent (nec de substantia 
dicitur, nec in substantia est). Este, cu alte cuvinte, substanță primă. Nefiind corp în 
genere, sufletul rezultă că ar putea fi caracterizat prin dicitur de, deci el nu este substanţă 
primă şi nici proprietate individuală. Ultima nu se spune despre (ca şi corpul), dar nu este 
considerată subsistent (cum este considerat corpul), de unde urmează că ea este în 
subsistent (= accident particular). 

Având în vedere că la Aristotel dicitur de nu îl exclude pe inesse, sufletul rămâne 
a fi sau ceva care se spune despre, dar nu este în, deci o substanţă secundă, sau ceva care 
se spune despre şi este în, adică un accident universal. Situaţia nefiind atât de clară şi 


simplă, Aristotel va abandona terminologia prejudicativă. Va renunţa, în primul rând, la 


! De Anima, B, 1, 412 a, 17-19. 

? De An., B, 1,412 a, 15-16. 

* D. Ross, Aristotle De Anima, Oxford, 1961, p. 213. 
* De An., B, 1,412 a, 7-9. 


43 


caracterizarea sufletului prin dicitur de. Relaţia prejudicativă rămâne însă subînţeleasă, 
căci sufletul este considerat substanţă (ousia), în sensul de formă (hos eidos) a unui corp 
natural care are viaţa ca potenţă.! Dar caracteristica substanţei formale sau secunde era 
tocmai dicitur de. Ce-i drept, hos eidos nu este chiar eidos, ci sugerează mai degrabă o 
analogie. Dar ousia este aici substanţă secundă. Aristotel nu merge însă pe această linie, 
ci nuanţează şi substanţa, considerând-o entelehie.” Sufletul apare deci ca o substanţă 
formală care contribuie la desăvârşirea corpului natural, la realizarea funcționalităţii sale 
de corp viu. 

În această situaţie, este greu de susţinut despre suflet nu numai că se spune despre, 
dar şi că este în, deşi inesse nu presupune localizare şi nici raportul parte-întreg. Sufletul 
nefiind însă nici corp, nici proprietate corporală, pare a fi mai degrabă o funcție a 
corpului, entelehia mijlocind trecerea de la potenţă la act, de la posibilitatea unui corp 
natural, înzestrat cu organe, de a fi viu la vieţuirea lui efectivă (însuflețită). Făcând 
abstracție de aspectele discutabile ale concepţiei lui Aristotel, remarcăm înlocuirea lui 
este în prin nu este separat de. Deci sufletul nu este pur şi simplu în corp, dar nu este nici 
separat de corp. „A fi imposibil de separat” constituia însă tocmai definiţia lui en einai 
(inesse)”. Există însă şi locuri în care Aristotel înclină mai mult pentru varianta inesse. 
Considerând că sufletul nu este corp, dar este totuşi ceva corporal, ceva care ţine de corp, 
sfârşeşte prin a conchide că este efectiv într-un corp.” Aici hyparchei + en are evident 
semnificaţia de a fi sau a se afla în, cum traduce şi Pacius (in corpore inest). Deci, în 
ciuda nuanţărilor, se poate conchide că sufletul este în corp şi totodată se spune despre 
corp (hos eidos), că este deci accident universal. Acesta nu este însă decât un aspect al 
problemei. 

Important în acest context nu era sufletul în genere, ci mintea. Or, aceasta, la 
rândul ei, se dovedeşte a fi un fel de substanţă, care are în plus şi atributul de 


nepieritoare“. Mintea este o parte a sufletului şi anume cea care gândeşte”, spre deosebire 


! De An., B, 1,412 a, 19-21. 
? De An., B, 1,412 a, 21. 

? De An., B, 1, 413 a, 4. 

* Caleg., 2, 1 a, 24-25. 

* De An., B, 2, 414 a, 21. 

é De An., A, 4, 408 b, 18-19. 
7 De An., C, 4, 429 a, 28. 

de cea care simte. Deci şi mintea poate fi caracterizată prin relaţia prejudicativă inesse 
(mintea este în suflet). 

Dar mintea, la rândul ei, este sediul formelor (topos eidon). Aristotel conferă acest 
atribut sufletului, precizând că subînţelege prin el „sufletul care gândeşte”. Aceasta este 
explicația utilizării frecvente a expresiei „în suflet” în loc de „în minte”, amintită deja. 
Dar atunci şi despre forme se poate spune că sunt în minte, obținându-se astfel o înşirare 
succesivă de relații prejudicative de tip inesse. Formele sunt în minte; mintea este în 
suflet; sufletul este în corp. Este oare tranzitivă relaţia inesse? Pentru primele două lucrul 
este evident. Dacă există o formă în minte, ea este şi în suflet, dar, prin aceasta, este oare 
şi în corp? În principiu, răspunsul ar necesita o reluare a problemei referitoare la formă şi 
substanţa formală, caracterizată prin dicitur de şi inesse. Răspunsul ar fi deci afirmativ. 

Aristotel ridică şi această problemă, pornind însă de la corp către suflet şi, 
respectiv minte. El consideră că sufletul care gândeşte este asemănător celui care simte, 
altfel spus gândirea, numită şi noesis sau faptul de a gândi (to noein), deci mintea în 
exercițiul funcţiei sale, se aseamănă cu sensibilitatea. Aşa cum orice simţ are un obiect al 
său, un esteton şi gândirea are un obiect al ei, un noeton’. Aceste obiecte nu se identifică 
însă cu lucrurile individuale ca atare, ci cu formele acestora, căci, zice Aristotel, „nu 


piatra este în suflet, ci forma” 


. De unde rezultă că există două tipuri de forme: sensibile şi 
şi gândibile. Senzaţia este forma obiectelor sensibile.” Ar rezulta că şi gândul (noema) 
este forma obiectelor gândibile. În contextul de faţă Aristotel nu urmează acest drum, ci 
consideră că mintea, nu gândul, este forma formelor (eidos eidony?, deci formă gândibilă a 
a formelor sensibile, ceea ce complică considerabil întreaga discuţie. Şi Aristotel va con- 
chide că obiectele gândirii sunt în formele obiectelor sensibile.” 

În ciuda complicaţiei crescânde, Aristotel apelează deci tot la relaţia prejudicativă 
inesse. Formele gândibile sunt în minte, mintea este în suflet, deci formele gândibile sunt 
în suflet, dar, în acelaşi timp, formele gândibile sunt în formele sensibile. Rămâne 


întrebarea dacă formele sensibile sunt în lucrurile individuale sau nu. Nu piatra este în 


suflet, ci forma pietrei, dar forma pietrei, care este în suflet, este şi în piatră? 


! De An., C, 4, 429 a, 27-28. 

? De An., C, 4, 429 a, 13-18. 

* De An., C, 8,431 b, 29 — 432 a, 1. 
* De An., C, 8, 432 a, 2-3. 

* De An., C, 8, 432 a, 2. 

é De An., C, 8, 432 a, 4-5. 

Formele sensibile sunt recepționate de organul de simţ fără materie, aşa cum 
primeşte ceara pecetea inelului, fără fierul sau aurul din el.' Deci, în cadrul procesului 
senzitiv, organul de simţ separă forma sensibilă de materia lucrului individual, reţine 
forma fără materie. Dar aceasta nu înseamnă că lucrul individual rămâne cu materie fără 
formă. În ceară rămâne întipărită forma peceţii fără ca pecetea să-şi piardă forma. Deci, 
exemplul lui Aristotel infirmă teza că formele sensibile ar fi forme fără materie. Ele ar fi 
mai degrabă urme ale formelor cu materie sau, altfel spus, imagini ale acestora. Senzaţia 
însă nu are loc decât în prezenţa obiectului, altfel există ca simplă potenţă. E greu de 
acceptat noţiunea de „formă sensibilă” în cadrul senzației şi percepţiei, pe care Aristotel 
nu le distinge. În fond, el nu vorbeşte decât tangenţial despre senzaţie (aisthema/, care ar 
sugera rezultatul actului senzitiv (aisthesis), dar aceasta numai prin analogie cu noema (de 
la noesis) şi phantasma (de la phantasia). Din De Anima nu rezultă nimic precis despre 
senzaţie, căci se vorbeşte pe larg numai despre obiectul senzaţiei şi organul senzitiv. 

Comparând senzaţia cu reprezentarea (phantasma), Aristotel însuşi conchide că 
prima ar avea caracter material. Reprezentările sunt ca şi senzațiile, însă fără materie.” 
Deci, numai în cadrul reprezentării se poate vorbi de forme sensibile fără materie. 
Revenind la exemplul cu pecetea, senzaţia trebuie concepută ca o ceară elastică. Ea nu 
menţine urma; aceasta dispare îndată ce încetează acţiunea obiectului asupra organului de 
simţ. Actul reprezentării este însă altceva decât cel senzitiv.* În Despre Memorie, 
Aristotel va relua exemplul cu pecetea, de data aceasta în legătură directă cu 
reprezentarea.” „Urma” respectivă este numită aici reproducere de tip pictural” şi chiar 
pictură sau icoană”, ceea ce face însă exemplul şi mai nepotrivit. 

Forma sensibilă nu este forma lucrului individual, fără materia acestuia, ci este o 
formă asemănătoare Şi cu o altă materie, ca în cazul omului real şi al celui pictat, despre 


care vorbea în Categoriae. Căci actul reprezentării, care produce forma sensibilă sau 


! De An., B, 12, 429 a, 17-20. 

? De An., C, 7,431 a, 15 şi 8, 432 a, 9. 
? De An., C, 8, 432 a, 9-10. 

* De An., C, 3, 427 b, 14-15. 

* De Mem., 1, 450 a, 30-31. 

ĉ De Mem., 1, 450 a, 29-30. 

7 De Mem., 1, 451 a, 15. 

imaginea lucrului individual, se produce, cum o spune chiar Aristotel, în suflet şi în acea 
parte a corpului care o păstrează. 

Se poate conchide că formele sensibile, care sunt in mente (sau suflet), sunt în 
acelaşi timp şi în corpul omului, dar nu în lucrul individual (in corpore, dar nu in re). Într- 
adevăr, în lucrul individual este forma acestuia, nu imaginea acestei forme. 

Situaţia este cu atât mai evidentă în cazul gândului, în primul rând pentru faptul 
că, aristotelic vorbind, gândirea nu există fără reprezentare” şi este deci subordonată 
cazului anterior. În al doilea rând, pentru faptul că el, gândul, nu mai corespunde doar 
unui singur lucru individual, cu o formă determinată. Căci gândul nu este altceva decât 
noţiunea, adică esenţa sau quidditatea (definiţia), care presupun genul şi specia, dacă este 
vorba de gândirea intuitivă, deci generalul, respectiv generalul mental. Or, acestuia îi 
corespunde in re generalul comun sau proprietatea comună, comunul în genere. 
Proprietăţile comune se găsesc în obiecte sensibile diferite”, în timp ce esenţa lor 
(generalul mental) este una şi aceeaşi, ca şi noţiunea şi definiţia, care sunt unice pentru 
toate lucrurile individuale de aceeaşi specie. Deci, gândul simplu, fiind in mente, nu poate 
fi in re şi nu poate fi identificat cu corespondentul său sensibil. 

Dar cele din minte erau caracterizate şi prin relaţia prejudicativă dicitur de. 
Aceasta, în ipostazele lor de specie, gen şi definiţie. În Despre Suflet, Aristotel nu mai 
diferențiază gândul şi nu mai prilejuieşte astfel de identificări, respectiv a cuvântului cu 
ceea ce exprimă cuvântul. Gândul, ca şi senzaţia, este în suflet. Acestea sunt stări ale 
sufletului. Iar expresiile lingvistice, cuvintele din voce sunt simboluri ale stărilor din 
suflet.* Deci gândul, ca şi senzaţia, există în suflet fie că este exprimat sau comunicat 
cuiva, fie că nu. Expresia rostită nu este gândul ca atare, ci un simbol al acestuia, după 
cum şi scrisul este un simbol al celor vorbite. 

De aici rezultă însă că relaţia prejudicativă inesse, deşi diferită, când este vorba de 
lucrul individual (in re), de corpul uman (in corpore) şi de mintea omului (în mente), 


presupune în toate cazurile negarea relației prejudicative dicitur de. 


(a) in re esse — proprietatea individuală sau comună, 
(b) in corpore esse — sufletul, mintea, 

! De Mem., 1, 451 a, 28-29. 

? De Mem., 1, 449 b, 31 — 350 a, 1. 


3 De An., C, 1, 425 b, 9-10. 
* De Int., |, 16 a, 4-5. 

(c) in mente esse — gândul, noțiunea. 


Distincția dintre prejudicativ şi judicativ este bine marcată pe plan psihic prin 
distincția, în cadrul gândirii în genere, a gândirii intuitive (noesis) de cea discursivă 
(dianoia). Prima se referă la gândurile simple, numite şi prime, care, ca şi senzațiile şi 
reprezentările, nu sunt adevărate sau false, căci adevărul sau falsul presupun o combinare 
a gândurilor, ceea ce este propriu gândirii discursive. În cadrul acesteia au loc afirmaţia 
şi negația.” 

S-ar putea vorbi deci de o tranzitivitate a relaţiei prejudicative inesse, în sensul că 
noţiunea este în minte, mintea este în suflet, sufletul este în corp, dar nu în sensul că 
sufletul este in re. Cu alte cuvinte, nu numai relaţia dicitur de presupune entităţi care nu 
se mai raportează direct la un subsistent propriu-zis. Corpul uman nu mai este un lucru 
individual oarecare, un obiect, ci un vieţuitor însufleţit, iar sufletul şi mintea, chiar dacă 
sunt ale câte unui om anumit, nu mai au caracteristici de lucru individual perceptibil. 

În felul acesta, se ajunge însă la situaţia în care entităţile mentale nu mai pot fi 
raportate la lucrurile individuale prin intermediul relaţiilor prejudicative. Întrucât sunt in 
mente, gândurile nu sunt in re şi nici nu se spun de re. Dar aceasta nu înseamnă că pot fi 
considerate independente. Între gânduri şi lucrurile individuale există relaţia de reflectare, 
menţionată deja. Gândul, ca şi reprezentarea, este o reproducere, o icoană a lucrului 
individual. 

Aristotel nu insistă asupra raportului dintre gânduri şi lucrurile individuale, dar 
vorbeşte frecvent despre cuvintele care sunt simboluri ale gândurilor.” Or, despre acestea 
se poate vorbi nu numai în termenii relațiilor prejudicative (prin dicitur de şi inesse), ci şi 
în terminologia uzuală din teoria semnificației (prin significare, semainein). În 
Respingerile Sofistice se va spune că aceeaşi noţiune şi acelaşi cuvânt trebuie să semnifice 
mai multe lucruri.” Deci, atât noţiunea, cât şi cuvântul, semnifică ceva, dar, în timp ce 
noțiunea, ca gând, doar semnifică fără să fie în ceva şi fără să se spună despre ceva, 


cuvântul, care o simbolizează şi semnifică acelaşi lucru, se şi spune despre acesta. 


! De An., C, 8, 432 a, 14. 

? Eth. Nic., Z, 2, 1139 a, 21. 

? De Int., 1, 16 a, 3-4. 

* Vezi şi Categ., 5, 3 b, 10-23. 
* Soph. El., 1, 165 a, 13. 

Între gânduri şi lucrurile individuale nu există relaţii prejudicative, ci doar relaţia 
de semnificare. 

Între gânduri şi suflet sau minte există relaţia prejudicativă inesse (gândurile sunt 
in mente). 

Între gânduri şi cuvinte există relaţia de simbolizare sau exprimare. Cuvintele nu 
se spun despre gânduri, ci le exprimă, ceea ce nu este, de asemenea, o relaţie 


prejudicativă. 


5. Genurile de categorii 


Categoriile pot fi considerate cuvinte semnificative care se spun despre mai multe 
subsistente sau despre alte cuvinte, fără să fie însă „legate” de acestea, adică fără să 
alcătuiască judecăţi sau propoziţii adevărate sau false. Există în orice limbă un număr 
mare de categorii care pot fi diferențiate, împărțite, clasificate. Aristotel le împarte în 
„genuri de categorii” (gene tes kategorias sau ton kategorion, genera praedicamentorum), 
în număr de zece. Uneori le spune „scheme” (schemata), cu semnificaţia de feluri: zece 
genuri sau zece feluri de categorii. 

Termenul de „gen” este important pentru acest context, deoarece, la rândul lor, 
cele zece genuri de categorii, au genuri subordonate. Felul de a fi, respectiv calitatea 
(poiotes, qualitas) are patru genuri de categorii subordonate. Dar cele zece genuri de 
categorii nu au alte genuri supraordonate, ceea ce au observat şi comentatorii antici ai 
Categoriilor. Neavând genuri supraordonate (proxime sau nu), cele zece genuri de 
categorii nu pot fi definite, ci doar ilustrate prin exemple. Dar tot comentatorii antici 
comit greşeala, devenită ulterior regulă generală, de a folosi termenul de „categorie” în 
loc de „gen de categorii”. În felul acesta s-a ajuns la sintagma „cele zece categorii” pentru 
cele zece genuri de categorii. 

Porphyrius, de exemplu, după ce aminteşte că Aristotel a împărțit în zece genuri 
cuvintele semnificative!, respectiv categoriile, şi tocmai din acest motiv, şi numărul 
categoriilor va fi zece (hoti ta gene ton arithmon deka, kai ho arithmos ton kategorion 
dekay). Ceea ce l-a îndreptăţit şi pe Dexippus să vorbească, „despre cele zece categorii” 


(kata tas deka kategorias)". 


' Porphyrius, In Aristotelis Categorias expositio, 4 r, 20. 
? Ibidem, 4 v, 25-26. 

În legătură cu faptul că la Ammonius apare chiar în titlul comentariului sintagma 
„cele zece categorii” (Prolegomena ton deka kategoriony) la editorul Adolf Busse, dar în 
Scholia lui A. Brandis apare ca titlu Philoponou eis tas kategorias’, dovedeşte modul 
arbitrar în care s-au dat aceste titluri, dar şi concepția editorilor, care identificau 
categoriile cu genurile de categorii. Ceea ce nu-l împiedică pe autorul antic să facă acelaşi 
lucru. „După încheierea expunerii despre cele zece categorii (peri ton deka kategorion), 
spune acesta, Aristotel zice că a vorbit suficient despre genurile (peri ton genon) 
acestora”. Deci, una zice Aristotel şi alta înțelege comentatorul. 

Independent de semnificația veche, postaristotelică a categoriilor, începând cu 
Immanuel Kant, după cum observă şi Carl Prantl’, care îl citează, s-a încetățenit, cel puţin 
la germani, denumirea de „categorie” pentru „gen de categorii”, ceea ce denotă, la Kant, o 
„necunoaştere” (Unkenntniss) a istoriei filosofiei în genere. Kant îl laudă pe Aristotel care 
a cercetat conceptele de bază (Grundbegrifte), dar care le-ar fi adunat totuşi în grabă, 
găsind la început zece dintre ele, pe care le-a numit „categorii” (Prădikamente), după care 
a mai găsit cinci, pe care le-a numit postpredicamente“. Prantl se referă cu această ocazie 


şi la Hegel, care zice despre Aristotel că „înşiră zece categorii” 


. Dar nu-l menţionează în 
acest context pe Adolf Trendelenburg, care nu mai poate fi bănuit de asemenea 
„necunoaşteri”, dar care, în ciuda referinţelor amănunțite la genurile de categorii (gene, 
schemata), le numeşte tot categorii. Dar nici Prantl însuşi nu scapă de umbra lui Kant, 
vorbind la Aristotel despre un „tabel al categoriilor” (Kategorientafel), în loc de „tabel”, 
dacă ar fi permis să folosim aici cuvântul, „al genurilor de categorii”, pe care le numeşte 


şi el pe toate sau pe fiecare în parte „categorii”". 


! Dexippus, In Aristotelis Categorias Commentarium, 41, 13. 

g Ammonius, In Aristotelis Categorias Commentarius, 34 a, 20. 

3 Aristoteles, Opera, ed. Bekker, vol. IV, Berlin, 1961, p. XI a, 34 ab, 16. 

4 Ammonius, op. cit., 37 a, 47-48. 

5 C. Prantl, Geschichte der Logik im Abendlande, 1I. Bd., Leipzig, 1855, p. 208-209. 

“Im. Kant, Kritik der reinen Vernunft, Leipzig, 1966, p. 151. 

7 G.W.F. Hegel, Prelegeri de istorie a filosofiei, vol. |, Edit. Academiei Române, Bucureşti, 1963, p. 647. 
SA. Trendelenburg, Geschichte der Kategorienlehre, Berlin, 1846, p. 21, 53, 78, 90 ş.a. 

? C, Prantl, op. cit., p. 184. 

10 Cf. Ibidem, p. 191. 

Ceva asemănător s-a petrecut şi la francezi, dacă luăm ca punct de plecare Logica 
de la Port-Royal (1662), în care se vorbeşte despre „cele zece categorii ale lui Aristotel” 
(les dix categories d'Aristote), cum o face şi J. Tricot spre zilele noastre. 

La noi, sub influenţă germană şi franceză, s-a petrecut acelaşi lucru, desăvârşit, ca 
să zicem aşa, de către Mircea Florian, în partea introductivă la traducerea românească a 
Categoriilor (1957), utilizată până în zilele noastre, în care se vorbeşte, de data aceasta, 
numai despre „cele zece categorii”, fără să fie măcar amintită sintagma originar- 
aristotelică a genurilor de categorii”. El a fost urmat de către Dan Bădărău. 

Dan Bădărău adoptă fără rezerve terminologia lui Mircea Florian, numind 
„categorii? cele zece genuri de categorii („zece categorii”), cărora le spune uneori şi 
„zece elemente”. Fără nici o referință la texte aristotelice, el consideră că „pentru 
Aristotel” categoriile sunt genuri, mai mult, că sunt „genuri ale fiinţelor”, dar sintagma 
grecească redată (ta gene tou ontos) înseamnă genuri ale ființei şi, în plus, că ar fi 
„genurile cu cel mai înalt grad de generalitate”; ceea ce înseamnă că speciile n-ar mai fi 
categorii. Or, Aristotel vorbeşte clar despre genuri şi specii ca substanţe secunde 
(>categorii prin excelență), spunând chiar că „dintre substanţele secunde specia este în 
mai mare măsură substanţă (mallon ousia) decât genul, căci este mai apropiată (eggion) 


de substanţa primă” 


„adică specia este „în mai mare măsură categorie” decât genul. 

Acestea nu sunt însă greşeli şi nici omisiuni, ci lipsă de referință la textele 
aristotelice şi adoptarea unei poziţii oficializate în această privinţă: „categorie = noţiune 
filosofică fundamentală care exprimă proprietăţile esenţiale, laturile şi legăturile cele mai 
generale ale entităţilor şi proceselor existenței obiective şi subiective în continuă 
transformare. Din punct de vedere logic, categoriile sunt noţiunile cu sfera cea mai 
largă...”. De remarcat în această definiţie faptul că sunt menţionate şi „legăturile” pe care 
care le-ar exprima categoriile, cele numite de către Aristotel ca fiind cuvinte „fără 
legătură” (aneu symplokes). 

În realitate, scopul lui Dan Bădărău nici nu era acela de a vorbi despre categoriile 


lui Aristotel, ci tocmai despre „legăturile” dintre acestea (ca genuri de categorii) în 


! J. Tricot, Traité de logique formelle, Paris, 1966, p. 69-70. 

i Cf. Aristotel, Organon, I, Categoriile, Edit. Ştiinţifică, Bucureşti, 1957. 

A Cf. D. Bădărău, Categoriile lui Aristotel, în „Revista de filosofie”, XII, nr. 1, 1965, p. 13. 
* Ibidem, p. 14. 

5 Aristoteles, Categoriae, 5, 2 b, 7-8. 

é Dicționar de filozofie, Edit. Politică, Bucureşti, 1978 (cu ediţii anterioare), p. 101. 

„tabelul categoriilor”, comparate cu „legăturile” din contexte asemănătoare la Kant şi la 
Hegel. 

În fine, după înființarea Centrului de Logică al Academiei Române (1964) de către 
academicianul Ath. Joja, Aram Frenkian are iniţiativa traducerii în limba română a 
comentariilor antice greceşti şi latine la logica lui Aristotel, din care, Constantin Noica a 
reuşit să traducă trei din comentariile greceşti la Categoriile lui Aristotel (1968) şi cele 
două comentarii la Despre Interpretare (1971). Cu aceeaşi ocazie a retradus şi cele două 
lucrări ale lui Aristotel şi a încercat o interpretare proprie a Categoriilor!. 

În consonanţă cu terminologia logicii moderne, Noica vorbeşte despre „clasele de 
lucruri” pe care le-ar viza Aristotel, cu referinţă la sintagmele: gene ton onton şi gene tou 
ontos, care apar într-adevăr la Aristotel, dar nu în context logic, unde, în mod evident, este 
vorba despre genuri de categorii (gene ton kategorion). De aici urmează complicaţii în 
legătură cu fa onta tradus prin „lucruri”, iar to on prin „realitate”, ambele discutabile, ca şi 
„clase de realitate”, în loc de „genuri ale fiinţei”. De unde se ajunge la formularea „zece 
clase de realitate”. 

Este profundă însă perspectiva gnoseologică pe care o descrie Noica în legătură cu 
primul capitol din Categoriae: „Întâi, cugetul are în faţă o totalitate indistinctă, în care 
vede totul drept una: toate îi par a fi într-o vagă sinonimie. Apoi, de la acest haos originar 
de cunoaştere, gândirea trece la deosebirea realităţilor în parte: fiecare îşi capătă numele 
ei, deci heteronimie. La a treia treaptă, gândirea vede asemănări şi analogii, îşi începe deci 
clasificarea şi dă nume claselor cu solidaritate aparentă: omonimie. În sfârşit, cugetul 
pătrunde legea lucrurilor, vede solidaritatea lor în adânc şi înaintează, clasificându-le, 
către marile unităţi de gândire şi realitate: sinonimie”. 

La capitolul al II-lea din Categoriae, Noica este nemulțumit de Aristotel care se 


39. 


referă la cuvinte „fără legătură”, adică la categorii, considerând că nu există cuvinte fără 


legătură. Nici Aristotel nu susține aceasta, ci face doar deosebirea dintre cuvintele izolate, 


bă prd 


adică desprinse din contextul propoziţional: „om”, „aleargă” şi cele din context: „omul 
aleargă”. 
Problema este reală şi o discută psihologii şi psihopedagogii până în zilele noastre: 


dacă începutul vorbirii este noţional sau judicativ. Se pare că este şi una şi alta. Copilul 


! C, Noica, Pentru o interpretare a Categoriilor lui Aristotel, în Probleme de logică, vol. I, Edit. Academiei 
Române, Bucureşti, 1968. 


? Ibidem, p. 106. 

denumeşte obiecte, precizându-le noțiunea şi expresia lingvistică, dar îşi exprimă şi 
anumite dorinţe, intenţii etc. pozitive sau negative în legătură cu acestea. Dar Noica, în 
spirit neoaristotelic, zice că sensul de „categorie” este în definitiv de predicare şi trimite 
tocmai la „legătura propozițională”. (În text apare în loc de „propoziţională” 
proporțională!). Ceea ce corespunde numai parţial interpretărilor latino-scolastice: 
kategoria = praedicamentum, dar nu praedicatum. 

Pe aceeaşi linie modernistă, este chiar amintită „logica matematică”, dar şi pe linia 
clasico-psihologistă, de a considera că judecata precede conceptul (admisă şi de Carl 
Prantl, care se referă la Despre Interpretare a lui Aristotel înaintea Categoriilor), Noica 
va considera că aici este vorba despre „principiile oricărei legături propoziţionale”?. În 
realitate se vorbeşte despre „relaţiile prejudicative”, cum le-am spus noi, chiar şi atunci 
când se spune un cuvânt (gen) despre un alt cuvânt (specie), dar fără să se afirme sau să se 
nege unul despre altul, cum s-a spus mai sus. 

Au existat, ce-i drept, numeroase interpretări propoziţionale ale contextului 
aristotelic, dar a considera „substanţa-subiect” ca fiind „subiect de predicaţie”, iar 


întreaga lucrare ca „tratat despre predicate” 


(în loc de predicamente), înseamnă a 
despărţi, cum face Noica, substanța, numită „categorie”, de celelalte „nouă categorii”. 
Aceasta, chiar dacă, uneori, cele „zece categorii” sunt numite şi „clase de realitate”, în loc 
de genuri de categorii. Evitarea consecventă a termenului „gen” şi înlocuirea lui cu cel de 
„clasă”, de dragul logicii matematice sau nu, înseamnă opţiunea pentru una din cele trei 
semnificaţii ale categoriilor, pe care le-au menţionat comentatorii greci (cuvinte care 
semnifică lucruri prin mijlocirea gândurilor). Genurile se referă la cuvinte (/egomena), pe 
când clasele se referă la lucruri (pragmata), ceea ce face ca interpretarea lui Noica să fie, 
cel puţin terminologic, ontologistă, aparent nefavorabilă opțiunii predicative. 

Independent de aceste interpretări referitoare la „tabloul celor zece categorii”, 
sugerate poate şi de către comentatorii Simplicius şi Olympiodor, pe care îi aminteşte 
Noica, şi care şi-au permis să „facă ordine” în lucrarea lui Aristotel, filosoful român 


995 


insistă asupra „interogativităţii din care izvorăsc categoriile”. Este vorba de un aspect 


care n-a trezit interesul comentatorilor greci, unii dintre ei procedând la înlocuirea 


! Ibidem, p. 107. 
? Ibidem, p. 108. 
3 Ibidem, p. 111. 
4 Loc. cit. 


5 Ibidem, p. 114. 

formelor interogative prin care erau exprimate genurile de categorii prin ceea ce Carl 
Prantl numeşte „concepte abstracte”: în loc de „unde” (pou) şi „când” (pote) au zis „loc” 
(topos) şi „timp” (chronos)!, ceea ce au definitivat ulterior traducătorii latini: pentru „cât? 
quantitas ş.a.m.d. Ceea ce înseamnă că, principial, nu interesa forma originar interogativă 
a genurilor de categorii, iar explicaţia rezidă în faptul că Aristotel nu discută despre acest 
aspect. În plus, nu toate genurile de categorii sunt exprimate interogativ, iar a le exprima 
pe toate aşa, nu este mai corect, dar nici mai greşit, decât a le exprima pe toate prin 
„concepte abstracte”, adică neinterogativ. Mai ales că „scorul” este de cinci la cinci. 
Noica le transcrie pe toate interogativ, atât în studiul amintit, în care substanţa (ousia), 
neinterogativă la Aristotel, este redată prin trei întrebări şi numită „categoria lui cine? 
care? ce?”, cât şi într-o lucrare referitoare şi la Platon şi Kant’, în care, pentru 
paralelismul tabelelor, redă nouă genuri de categorii dedublate: „cantitate (cât?)”, 
„calitate” (ce fel?) etc., iar pe prima o numeşte, ce-i drept neinterogativ, „fiinţa 
individuală”, care nu este gen de categorii. 

Interpretarea prin interogativitate este acceptabilă (cu restricțiile amintite), dar 
numai pentru unele dintre genurile de categorii, şi nu pentru categorii în genere. Fără să 
facă distincţia dintre „genuri de categorii” şi „categorii”, care, de data aceasta, este 
esenţială, Noica atribuie şi categorilor interogativitatea. Or, categoriile nu sunt întrebări, 
ci, acceptând această interpretare, ar trebui să fie considerate răspunsuri. Dacă este vorba 
despre genul de categorii calitate, cu întrebarea „ce fel?” (poios), întrebarea nu este 
categorie, căci nu se spune despre nimic, ci numai răspunsul: sănătos sau bolnav. În plus, 
Aristotel nu exprimă întrebările ca atare, ci le pune articol hotărât, de la poios zice he 
poiotes, adică cefelul sau, cum zicea atât de frumos Cantemir, feldeința (felul de a fi), 
căreia îi zicem latinizat calitate. Neuitând însă diferenţa dintre genul de categorii calitate 
şi categoriile subordonate acestui gen. 

Cu toate acestea, s-a încetățenit şi la noi denumirea de „categorie” pentru genurile 
de categorii. Când este vorba însă despre Categoriile lui Aristotel, distincția este esențială 


şi trebuie menţionată. 


! C, Prantl, op. cit., p. 538. 
? C. Noica, op. cit., p. 117. 


3 C. Noica, Douăzeci şi şapte trepte ale realului, Edit. Ştiinţifică, Bucureşti, 1969. 

În rest, se vorbeşte şi astăzi despre un fel de „genuri” de categorii, adică despre o 
împărţire a categoriilor în funcţie de domeniile lor de aplicabilitate. În plus, ca şi la 
Aristotel, mai ales în filosofie, apar genuri de categorii subordonate. 

Categoriile filosofice se împart, de regulă, după disciplinele filosofice: 
fundamentale  (ontologice, logice, metodologice, gnoseologice şi epistemologice), 
secundare (etice, estetice, ale filosofiei culturii, hermeneutice, axiologice etc.) şi aplicate 
(de filosofia matematicii, de filosofia fizicii, de filosofia medicinei etc.). Se vorbeşte 
frecvent şi despre categoriile ştiinţifice ca atare. Aristotelic, fiecare ştiinţă, din perspectivă 
teoretică, este un ansamblu de categorii, de concepte sau noţiuni, categoriile semnificând 
aici noțiunile de bază, clasificate şi ele după importanţă şi generalitate. Aici se potriveşte 
termenul de „clasă”, folosit de Noica, în loc de „gen”. Dar, într-o măsură sau alta, 
categoriile ştiinţelor în genere şi mai ales categoriile lor fundamentale prezintă şi interes 
filosofic: categoriile de spațiu şi timp, de exemplu. Ceea ce nu înseamnă însă că filosoful 
şi fizicianul, să zicem, înţeleg acelaşi lucru prin spațiu, dar, cel puţin primul n-ar trebui să 
vorbească despre spaţiu fără să cunoască şi ultimele descoperiri, ipoteze, teorii ale 
fizicienilor şi ale altor savanţi. Teoria categoriilor reprezintă tocmai domeniul firesc de 


interferenţă dintre filosofie şi ştiinţele particulare. 


6. Despre supercategorii 


În acelaşi timp cu desăvârşirea sistemelor filosofice disciplinare, iniţiată de 
Christian Wolff, începe să se contureze şi tendinţa dezvoltării categoriale a filosofiei. 
Faptul că această tendință a fost legată, prin J.G. Fichte, de filosofia dialectico- 
speculativă, continuată de F.W. Schelling şi G.W.F. Hegel, nu este întâmplător. Redusă la 
aspectele sale categoriale, misiunea filosofiei era aceea de a stabili conceptele cele mai 
elevate, de a le ierarhiza şi de a le deduce unele din altele. Punctul de plecare l-a constituit 
tabela categoriilor a lui Immanuel Kant, care conţinea deja elemente dialectico- 
speculative triadice. Dar tot de la Kant porneşte şi J.F. Herbart, pe care îl interesează însă 
producerea categoriilor ca reprezentări, adică aspectele psihologice şi gnoseologice ale 
acestora. Dacă dialecticienii speculativi porneau de la o categorie (Eul, Absolutul, Fiinţa) 
care să le producă pe celelalte, Herbart porneşte de la obiectul şi subiectul cunoaşterii din 


a căror confruntare se naşte reprezentarea obişnuită şi apoi, prin generalizare şi 

abstractizare, reprezentările general-abstracte sau conceptele (categorii). Pe linie 
speculativă se porneşte de la super-categorii, pe linie psihologistă de la sub-categorii. 

Sub-categoriile, de inspiraţie kantiană, sunt de fapt concretizări (subordonări) ale 
patru dintre cele zece genuri de categorii ale lui Aristotel (cantitatea, calitatea, relaţia şi 
modalitatea). Pe Aristotel, în logică, nu-l interesau genurile de categorii pentru faptul că 
nu puteau să joace rol de subiecte, ci numai de predicate, ceea ce nu permitea, la nivel 
Judicativ şi silogistic, conversiunea. Kant, pornind de la tabela judecăților, aplică implicit 
criteriul aristotelic. Dar criteriul acesta este valabil numai în /ogica lui Aristotel. Hegel 
observase deja că Aristotel, care descoperise formele şi structurile logice, în special cele 
demonstrative, nu le-a aplicat niciodată în domeniul speculativului. Şi, într-adevăr, în 
Metafizică vorbeşte pe larg despre mai mult de 40 de genuri de categorii, printre care le 
aminteşte şi pe cele din logică, dar fără criteriul restrictiv al predicaţiei care să permită 
conversiunea. Ispitiţi de faptul că Aristotel le numeşte genuri de categorii doar pe cele 10 
din logică, experţii nu le mai pun în discuţie pe celelalte. Aşa a procedat şi Adolf 
Trendelenburg în Geschichte der Kategorienlehre (1846), ceea ce i-a determinat şi pe alţi 
cercetători să înceapă studiul categoriilor cu cele aristotelice (Othmar Spann, 
Kategorienlehre, 1924). 

Ce-i drept, istoricii, începând cu Trendelenburg, vorbesc şi despre pitagoreici, 
eleaţi şi despre Platon, ca tratând despre ceea ce s-ar putea numi „doar într-un sens foarte 
nedeterminat categorii”. Platon le spunea „genuri supreme” (ta magista ton genon). Ele 
nu se găsesc printre cele 10 genuri de categorii ale lui Aristotel, dar se regăsesc în 
numeroase locuri din Metafizica acestuia. Un filosof mai puţin cunocut, Emil Lask (Die 
Logik der Philosophie und die Kategorienlehre, 1910), pe care nu-l interesau cele 10 
categorii, ci tocmai celelalte, constată că acestea sunt preluate de către Aristotel de la 
predecesorii săi, fără a fi identificate cu categoriile, şi au fost numite transcendentia de 
către scolastici. Este vorba despre super-categoriile de la care s-a pornit în filosofia 
dialectico-speculativă germană. Unele se regăsesc în fabula oppositorum a pitagoreicilor, 
altele la eleaţi şi la Platon. 

Considerând corectă denumirea scolastică (rranscendentia), Emil Lask se referă în 
special la Unul ca, „principiu super-categorial”, ca Absolut şi Supra-sensibil (Absolut und 
Uebersinnlich). La Aristotel găsim însă şi alte super-categorii care au aceste caracteristici. 
Chiar şi Absolutul, ca Însinele (to auto kath’hauto), de provenienţă platonică (Ideile în 
sine) are semnificaţie transcendentă. De asemenea, Infinitul (to exo tou ouranou apeiron), 


considerat ca subsistent sau substrat (hypokeimenon), şi Eternitatea (exo kata physis aion). 

Acestea sunt cele mai relevante super-categorii cu semnificaţii subsistențiale şi 
transcendente: Unul, Totul, Infinitul, Eternitatea şi Absolutul. 

Unul a fost considerat chiar de către Musaios, după relatarea lui Diogenes 
Laertios, ca fiind cel din care s-au născut toate (ex henos panta ginestai) şi la care se vor 
întoarce toate. Primele consideraţii despre Unul în sine şi Infinitul în sine (auto) le-au 
făcut pitagoreicii care afirmau că acestea sunt nişte naturi aparte, diferite de cele 
obişnuite, cum ar fi focul şi pământul. Ele constituie substanţa (ousia) acestora şi a tot ce 
există. Adică au caracteristici subsistențiale. Infinitul ar fi un principiu pentru sine 
(Kath 'hauto), ca şi Unul primordial (hen proton), ambele fiind eterne şi nenăscute. 
Ulterior, adepţii lui Philolaus dublează Unul şi Infinitul în sine, în perechile opuse: unul- 
multiplu şi finit-infinit, alterând astfel semnificaţiile substanţial-transcendente ale 
acestora. 

Eleaţii, prin Xenophan, revin la semnificația originară a Unului, pe care îl 
identifică cu Totul (to hen to pan einai), Totul (to pan) fiind altceva, ca şi la Aristotel, 
decât întregul (to holon). Unul identificat cu Totul nu mai permite multiplul, iar ambele 
identificate cu Divinitatea, sunt infinite şi eterne. Se pierde însă caracterul absolut al 
Infinitului şi al Eternităţii care devin determinaţii. Absolutul este redus la identitatea cu 
sine a Unului şi a Totului. 

Empedocles, considerat ca urmaş al pitagoreicilor şi al eleaţilor, considera că toate 
provin din Unul prin dezbinarea sau fragmentarea acestuia în elemente şi revin în Unul 
prin reunirea lor. Dar este nevoit să postuleze două forțe care să efectueze cele două 
acţiuni, de la Unul la multiplu şi invers. Trecerile acestea sunt caracteristice universului 
existenţial care nu reprezintă însă Totul, ci doar o parte infimă a acestuia. Reprezintă 
finitul faţă de Infinit şi vremelnicul față de Eternitate, Infinitul şi Eternitatea fiind 
transcendente, adică referitoare la ceea ce este dincolo de începutul şi de sfârşitul 
universului. 

Platon, după remarca lui Aristotel, ar fi considerat, ca şi pitagoreicii, că Unul, cu 
semnificație primordială este substanţa. Este cel care subsistă şi care nu se spune despre 
altceva. Nu are aspecte categoriale. El ar sta şi la baza Infinitului, care ar constitui materia 
acestuia. Unul ar reprezenta şi cauza Ideilor. Despărţind însă Unul de Totul, Platon, în 
dialogurile păstrate, insistă asupra raportului unu-multiplu. Absolutul, ca Însine, devine 
determinație a Ideilor. Eternitatea are semnificația de lume a Ideilor, dar şi de 
caracteristică a Ideilor, ca şi a Divinităţii şi a sufletului, ca nemuritoare. Infinitul este însă 


opus finitului, ca şi unul şi multiplul. În fine, la Platon apare şi Binele (uneori şi 

Frumosul) cu semnificație super-categorială, care explică şi includerea ulterioară a 
Binelui printre transcendentele scolastice. Între acestea apare şi Adevărul (verum). Binele 
şi Adevărul nu mai au caracteristici transcendente decât în măsura în care sunt legate de 
Divinitate, ca Binele la Platon. La Thomas din Aquino, Unul se referă la persoana Tatălui, 
Adevărul la persoana Fiului, şi Binele la persoana Sfântului Spirit. Din această cauză, ele 
nu au caracteristicile subsistenţial-transcendente ale super-categoriilor independente de 
semnificaţia lor mitologică sau teologică. 

Tot Emil Lask, considerându-le principii supercategoriale, referitoare la supra- 
sensibil, la transcendenţă, amintindu-i şi pe Gregor din Rimini şi pe Johannes Gerson, este 
de părere că ele n-ar trebui considerate, ca şi cadrul lor teologic, ca ceva irațional (erwas 
Unvernunftiges). Că s-ar putea vorbi, cum zicea Gregor din Rimini, despre o „logică a 
teologiei” (Teologia suam propriam habet logicam), care ar trebui să fie însă o ştiinţă 
speculativă (quam speculativae scientiae). Lask vorbeşte despre o „logică a teoriei 
categoriilor”, din care ar trebui să facă parte şi logica principiilor super-categoriale. 
Asupra acesteia insistă însă mai puţin. El se referă în special la semnificaţia lor supra- 
sensibilă, transcendentă, care le deosebeşte de categoriile obişnuite. Le conferă, aristotelic 
vorbind, dar şi platonic, caracter nepredicamental, respectiv super-predicamental. Dar 
toate acestea necesită o investigație specială, istorică, dar şi logico-lingvistică şi 
speculativă. 

Considerate ca expresii, super-categoriile apar la greci în formă articulată, cu sau 
fără determinativul „în sine”. În acest sens, ele nu se deosebesc de rostirile obişnuite: 
omul, calul. În formă articulată nici acestea nu se spun despre ceva în context predicativ. 
Despre Socrate spunem om sau spunem că este om, dar nu spunem omul sau că este omul. 
Din această cauză, mai ales Infinitul şi Eternitatea, nearticulate apar ca predicate: infinit, 
etern. Numai forma articulată are semnificaţie super-categorială, cu toate că şi infinit şi 
etern, ca predicate se spun despre entităţi transcendente (Divinitatea, Sufletul). Situaţia 
este mai complicată în limba latină, din care lipseşte articolul hotărât. Unum, Totum, 
Aeternitas, Infinitum şi Absolutum, cu excepţia lui Aeternitas, au forme adjectivale. Este 
şi motivul pentru care transcendentele au fost uneori formulate ca: Unitas, Veritas, 
Bonitas, pentru a nu se confunda cu: unum, verum, bonum, care pot fi predicate. 

La Platon găsim o logică dialectico-speculativă a raportării super-categoriilor ca 
genuri supreme. Raportarea este nepredicativă (Cf. Al. Surdu, Introducerea la dialogurile 
logice, în Platon, Opere, vol. VI, Bucureşti, 1989), dar se referă la cupluri ca: unu- 


multiplu, infinit-finit, care sunt puse în legătură cu Fiinţa, Acelaşi şi Altul. Mecanismul 

dialectico-speculativ pentadic se referă însă şi la cupluri ca: naştere-pieire şi repaus- 
mişcare, lipsite de semnificaţie transcendentă, respectiv supra-senzorială. Cauza pentru 
care Unul se transformă în cuplul opoziţional unu-multiplu, se datoreşte pierderii 
semnificației eleate a identităţii dintre Unul şi Totul. Dacă Unul este Totul, atunci nu mai 
este loc pentru multiplu. Ceea ce înseamnă că „logica lui Platon” nu este corespunzătoare 
raportării super-categoriilor, ci cuplurilor derivate din acestea, cum ar fi şi: absolut- 
relativ, tot (ca întreg)-parte. 

Rostirile simple, categoriile în formă articulată, deşi nu pot fi predicate, ele 
exprimă esenţialitățile obiectelor sensibile, pe când super-categoriile nu fac acest lucru. 
Ele se exprimă doar pe ele însele, îşi exprimă propriul lor înţeles, sunt autologii. Condiţia 
este să fie însoțite de articolul hotărât sau să aibă forme lingvistice adecvate, respectiv 
determinativul „în sine”. Omul, de exemplu, exprimă ceea ce sunt (esenţa) vieţuitoarele 
raţionale şi în forma om se spune despre fiecare dintre acestea. Unul însă nu exprimă vreo 
esenţă a ceva diferit de el, dar în forma unu se poate spune despre orice obiect, lucru, 
fiinţă singulară, cu toate că acestea sunt subordonate unor categorii diferite. 

Tot pe linia analogiei cu categoriile sau rostirile obişnuite, autologiile 
transcendente nu pot fi definite, căci nu au genuri supraordonate. Dar ele nu pot fi 
caracterizate nici dialectic prin contrarele lor, pe care de fapt le exclud. Infinitul, de 
exemplu, exclude finitul, nu este negația acestuia. Emil Lask pare să opteze pentru soluția 
platonică a cuplurilor contrare, unul supra-sensibil, altul sensibil, postulând chiar o teorie 
a celor două lumi (die Zweiweltentheorie) şi împărțind categoriile în constitutive şi 
reflexive. Ar exista pentru aceasta un suport istoric, super-categoriile fiind considerate ca 
subsistente, ca substrat constitutiv al celor existente. Numai că, în această accepţie, 
autologiile nu s-ar mai raporta unele la celelalte, ci numai la perechile lor reflexive. 
Platonic vorbind, prin intermediul Fiinţei, Aceluiaşi şi Altul, hegelian (dialectic speculativ 
modern) prin teză, antiteză şi sinteză, care presupune însă, în cadrul raportului finit- 
infinit, de exemplu, şi trecerea de la finit la infinit (Übergang des Endlichen in das 
Unendliche). Ceea ce nu mai corespunde cu raportarea obişnuită a acestora şi cu atât mai 
puţin corespunde sinteza lor, contopirea unuia cu celălalt. 

O altă cale logico-istorică, este sugerată de eleaţi, prin postularea identității dintre 
Unul şi Totul şi chiar exprimarea acestei situaţii într-o formă predicativă: „Unul este 
Totul”. Se observă că forma articulată a predicatului este normală. La eleaţi întâlnim mai 


des raportarea nepredicativă în forma: „Totul şi Unul” (to pan kai to hen). Dificultatea o 

constituie apariţia ulterioară a celorlalte autologii în forme adjectivale: infinit, etern, 
absolut. Aceasta, datorită priorităţii acordate celor două autologii. 

Fără referinţe istorice, menţionate deja, şi alte autologii (sau una) pot fi 
privilegiate, mai ales Unul şi Infinitul. Considerate însă „în sine”, se dovedeşte că fiecare 
se exprimă pe sine, dar este identică cu fiecare dintre celelalte: Unul cu Totul, Eternitatea 
cu Infinitul, Absolutul cu Unul etc. Fiecare în parte fiind suficientă pentru caracterizarea 
Transcendenţei sau a Subsistenţei (în sensul constitutiv al Existenţei). Oricum, se 
dovedeşte că autologiile Transcendenţei au o semnificaţie logică specială şi merită un 


studiu aparte. 


7. Categoriile fundamentale ale filosofiei sistematice 


Filosofia a progresat pe linie disciplinară, dar şi pe linie categorială. Cele mai 
vizibile sunt progresele disciplinare. De altfel, după mijlocul secolului al XIX-lea, datorită 
specializării crescânde a disciplinelor filosofice, şi până în zilele noastre, prin filosof a 
început să se înţeleagă un specialist în cel puţin una dintre disciplinele filosofice, după 
care şi este denumit: ontolog, logician, metodolog, gnoseolog sau epistemolog, pentru 
disciplinele fundamentale, sau: estetician, etician, axiolog, hermeneut, pentru discipline 
secundare şi, respectiv: psiholog, sociolog, antropolog, teolog, pentru discipline 
separatist-filosofice. Cine nu se pricepe la nici una dintre aceste discipline nu poate fi 
numit „filosof” decât în sens figurat. Acesta este şi motivul pentru care istoria filosofiei 
este profesată la rândul ei de către specialişti şi, tot de pe la mijlocul secolului al XIX-lea, 
au început să apară istorii ale disciplinelor filosofice: istoria logicii, istoria eticii, istoria 
esteticii, a psihologiei, a sociologiei etc., făcute de către reprezentanţii acestor domenii. 
Căci istoricul filosofiei din trecut, bun la toate, dar nepriceput la nimic, nu face decât să 
încurce lucrurile sau, în cel mai bun caz, să „plutească pe deasupra apelor” la nivelul 
generalităţii. 

Chiar în procesul de constituire al disciplinelor filosofice, care, în linii mari, 
urmează calea aristotelică, îşi fac apariţia şi sunt apoi definite, ierarhizate, raportate etc. 
principalele noţiuni, concepte şi, respectiv, categorii specifice unui anumit domeniu 
filosofic. Deosebirea dintre notio şi conceptus trebuie abordată logic. Noţiunea este forma 
simplă a gândirii raţionale prin care este reflectată esenţa entităților individuale. Noţiunea 


reprezintă ce este-le acestora şi îl exprimă verbal prin cuvinte ca: piatră, cal, scaun 

(pentru obiecte, vieţuitoare, lucruri). Piatra este o noţiune, dar noţiunea este un concept, 
ca şi judecata şi raţionamentul (faţă de o anumită judecată şi un anumit raţionament). 
Noţiunea, judecata şi raționamentul sunt concepte logice; tragicul, comicul şi dramaticul 
sunt concepte estetice ş.a.m.d. Grecii nu făceau aceste distincţii. Noţiunii îi corespunde la 
Aristotel gândul (noema) simplu, care, împreună cu expresia lui lingvistică, alcătuieşte 
rostirea (logos). Rostirile, raportate la ceva despre care se spun (kata tinos legetai) sunt 
numite de către Aristotel categorii. În această accepţie (originară) categoriile sunt expresii 
lingvistice ale noţiunilor (gândurilor). Categoriile sunt împărțite, la Aristotel, în zece 
genuri (gene ton kategorion). Categoria alb, de exemplu, care se spune despre zăpadă, 
face parte din genul de categorii calitate. Genurile de categorii au fost identificate cu 
genurile supreme (fa megista ton genon) ale lui Platon, dar au fost numite simplu 
„categorii”, atât la Platon, cât şi la Aristotel (summa rerum genera). Cu această 
semnificaţie, categoriile au fost considerate superioare şi faţă de concepte şi au fost 
numite „concepte categoriale” (Kategorialbegri/fen). Denumirea de „predicamente” 
(praedicamenta) s-a încetățenit, pentru semnificaţia aristotelică a celor zece genuri de 
categorii, față de antepredicamente şi postpredicamente. 

S-au făcut ierarhizări şi în domeniul categoriilor. Hipercategoriile, fiind de 
maximă generalitate, au fost numite şi „categorii filosofice”, acestora fiindu-le 
subordonate categoriile ştiinţifice şi, respectiv, conceptele ştiinţifice. Ceva asemănător s-a 
petrecut şi în domeniul categoriilor filosofice, unele fiind numite „general filosofice” şi 
altele „particular filosofice”, ultimele sunt specifice fiecărei discipline filosofice în parte: 
categorii ontologice, categorii gnoseologice, etice, estetice ş.a.m.d. 

Această diversificare, înmulţire şi ierarhizare a categoriilor, la care se adaugă şi 
criteriile de clasificare, deducere sau producere a categoriilor au condus la apariţia teoriei 
categoriilor (Kategorienlehre), astfel încât Adolf Trendelenburg să poată publica în 1846 
o primă Istorie a teoriei categoriilor. Au apărut şi ulterior numeroase lucrări de teoria 
categoriilor, fără a determina însă vreo opţiune în favoarea unei filosofii categoriale în 
detrimentul celei disciplinare. Mai mult, s-a mers uneori chiar pe linie categorial- 
disciplinară. În felul acesta au fost obţinute câteva categorii fundamentale: categoria de 
transcendenţă pentru metafizică; pentru ontologie, categoria de existenţă; categoria de 
fiinţă pentru logică. Pentru a le distinge de semnificaţia curentă a termenilor, categoriile şi 
conceptele se scriu cu prima literă majusculă: Transcendenţă, Existenţă, Fiinţă. 

Metodologia, referitoare în mod special la aplicaţiile formelor şi operaţiilor logice 


în disciplinele filosofice secundare şi în ştiinţele particulare, era considerată ca parte 

constitutivă a logicii, alături de teoria elementelor, şi n-a impus nici o categorie ca 
fundamentală. Acelaşi lucru s-a petrecut cu gnoseologia, care, prin raportul subiect- 
obiect, presupune categorial raportarea Fiinţă-Existenţă. Epistemologia, ca teorie a 
cunoaşterii ştiinţifice, este un caz particular de combinaţie a metodologiei cu gnoseologia, 
aplicaţiile logicii referindu-se numai la ştiinţele particulare, în special exacte, cât şi la 
construcția lor conceptuală pe baza specificului gnoseologic al acestora. 

Disciplinele filosofice fundamentale au apărut treptat în istoria filosofiei şi, în 
conformitate cu principiul pars pro toto, au fost absolutizate succesiv, în următoarea 
ordine: ontologia, logica, metodologia, gnoseologia şi epistemologia. Adică întreaga 
filosofie a fost redusă la una dintre ele, ceea ce a şi constituit motivul principal al 
disputelor filosofice, devenite caracteristice filosofiei faţă de ştiinţe. Dispute declanşate de 
reprezentanţii noii discipline cu reprezentanţii disciplinelor tradiționale. 

Drumul categorial-filosofic oferă avantajul evitării acestor dispute, cel puţin 
pentru perioada de sfârşit a filosofiei moderne, când se conturase categoria de Realitate şi, 
pe baza acesteia, categoria de Existenţă Reală, de Lume sau Viaţă. Realitatea are în 
subordine Adevărul, Binele, Frumosul, Dreptatea şi Libertatea, corespunzătoare cu 
filosofia ştiinţei, filosofia artei, filosofia moralei, filosofia dreptului şi filosofia politică. 
Elaborarea teoriilor corespunzătoare ale acestor domenii categoriale, distincte faţă de 
teoriile obişnuite disciplinare (filosofia artei, de exemplu, faţă de estetică), necesitau 
răgazuri meditative şi constructiv-creative care lăsau pe planul al doilea disputele 
tradiționale. În mod special însă Existenţa Reală, Lumea care începea să fie construită, 
care se înălța vertiginos pe baza Realităţii sau adesea în opoziţie cu aceasta, trezind 
gradual pesimismul, nihilismul, revolta sau complicitatea filosofilor, îi transforma, mai 
mult ca oricând, în semădăi ai vremurilor în care trăiau — voci ale strigătorilor în deşert, 
ale unor îndemnuri pe care nu le urmau nici măcar autorii lor. 

Sfârşitul de secol 19 şi începutul de secol 20, cu pauzele intermitente ale 
războaielor, au pus în evidenţă o formă nouă de manifestare a principiului pars pro toto, 
de data aceasta cu aplicaţii categoriale. Adică, paralel cu dezvoltarea în continuare a 
direcțiilor  disciplinar-filosofice şi  absolutizarea acestora:  ontologism, logicism, 
enoseologism, psihologism etc., apar manifestări, uneori deosebit de pregnante şi chiar 
agresive, de abolutizare a construcțiilor filosofice categoriale: transcendentalism, 
formalism, existențialism, realism. Formalismul, în mod special, datorită diversificării 
doctrinelor logice, pe bază facultăților gândirii (intelectul, rațiunea şi speculațiunea) apar 


în posturi intelectualiste (simbolico-formaliste), raționaliste (conceptualiste) şi dialectico- 

speculative. Exclusiviste fiecare în parte, ceea ce a condus la o amploare fără precedent a 
disputelor filosofice frecvente, până la, în zilele noastre, proclamarea solemnă a sfârşitului 
filosofiei. 

Ceea ce s-a obținut totuşi pozitiv şi remarcabil, tocmai prin excesele de 
autoflagelare publică, apropiate de suicid filosofic, a fost marcarea momentului, pentru 
cine are organul perceperii filosofice, de apogeu al concepţiilor categorial-filosofice față 
de cele disciplinare. Căci, dacă filosofia trebuie să piară, ca la o clădire prin demolare, nu 
i se smulg doar ornamentele disciplinare, ci trebuie să-i fie afectat eşafodajul categorial. 
Absolutismele categoriale, de genul existenţialismului, sunt excese organice ale corpului 
filosofic. Se poate muri nu numai prin funcţionarea insuficientă a unui organ, ci şi prin 
funcționarea lui excesivă în detrimentul celorlalte organe şi cu atât mai mult prin 
extirparea acestora. Nu poţi avea un ficat atât de bun încât să nu mai ai nevoie de rinichi! 

Acestea sunt şi motivele pentru care se face vădită şi necesitatea salubrizării 
sistemului categorial al filosofiei: ierarhizarea categoriilor, selectarea celor fundamentale, 
ordonarea lor, stabilirea legăturilor dintre ele şi, fireşte, tratarea lor teoretică (speculativă), 
fără absolutizări sau excluderi. Nu trebuie uitate nici aspectele istorice, descoperirea 
cauzelor concrete care au condus la absolutizări şi exclusivisme, căci nu este suficient să 
prezentăm de exemplu, transcendentalismul alături de existenţialism. Ele se vor exclude 
în continuare, presupunând opţiunea pentru unul sau pentru celălalt. Teoria existenţei este 
altceva decât existenţialismul. 

Se observă astfel şi dificultățile pe care le întâmpină istoricii filosofiei 
contemporane obişnuiţi cu expunerea cronologică a doctrinelor filosofice. Sarcină 
realizabilă şi utilă pentru filosofia tradiţională, care poate fi prezentată în stil hegelian 
(triadic sau nu), ca proces de trecere de la o doctrină la alta, cu depăşiri, completări, 
contestări etc. şi fireşte negări. Fie că era vorba de personalităţi, fie de curente şi orientări. 
De regulă, disciplinare. În condiţiile actuale nu se mai poate vorbi despre asemenea 
situaţii. Orientările categoriale nu numai că sunt independente, divergente etc. şi în acelaşi 
timp simultane, dar fac imposibilă orice conciliere, nemaivorbind despre vreo sinteză la 
nivel superior. Iar istoricul filosofiei este nevoit să enunţe, într-o formă sau alta, expresiile 
neputinței sale, de genul: „Şi acum să trecem în continuare la...”, cu toate că nu este vorba 
de nici o «trecere» şi de nici o «continuare»”. Motiv pentru care s-a considerat posibilă 
chiar expunerea doctrinelor filosofice contemporane în ordine alfabetică, cum se face în 


dicționare şi enciclopedii. 

Într-o istorie a filosofiei nu poţi trata despre Nietzsche înaintea lui Schopenhauer. 
Dar existențialismul poate fi tratat fie înainte, fie după formalism. Soluţia de a face 
prezentări cronologice după cel mai în vârstă dintre reprezentanţii, adesea revendicaţi 
doar ulterior ca „părinţi”, orientărilor filosofice pot conduce la complicaţii inutile. Kant, 
de exemplu, a fost revendicat ca părinte: de către raționalişti, formalişti şi intuiționişti, 
făcând abstracţie de psihologişti, transcendentalişti ş.a. 

Anecdotic poate fi amintită aici butada preferată a lui Hegel cu scolasticul acela 
care voia să înveţe înotul înainte de a intra în apă. Dacă este vorba de o tratare sistematică 
a categoriilor, după clasificarea şi ierarhizarea lor, atunci se impune o anumită ordine a 
expunerii, chiar şi în cazurile, de tip hegelian, în care se acceptă simultaneitatea lor. Dar 
nu şi în manieră hegeliană, care, prin acordarea de prioritate logicii, reintroduce criterii 
disciplinare, care, tot anecdotic, ar echivala cu pretenţia de a-i învăţa pe copii logica 
înainte de a vorbi! În alte privinţe însă Hegel avea dreptate. Apariţia istorică a categoriilor 
este un criteriu care nu poate fi ignorat. Sunt categorii, de genul celor fundamentale, 
imposibil de conceput într-o altă ordine decât cea istorică. Existenţa Reală, de exemplu, 
nu putea să apară înaintea Existenţei şi, respectiv, a Realităţii. Tot aşa cum Fiinţa, contrar 
lui Hegel, nu poate să preceadă Existenţa, chiar dacă procesul ar fi lăsat pe seama lui 
Dumnezeu. Omul a fost făcut în ziua a şasea, după care Dumnezeu s-a odihnit, dându-i 


răgaz şi omului să mediteze şi, cu timpul, să facă şi logică. Toate însă la timpul cuvenit. 

CATEGORIE ȘI CATEGORII. ÎNSEMNĂRI DESPRE POSIBILITATEA UNEI 
«TEORII GENERALE A CATEGORIILOR» 


ALEXANDRU BOBOC 


1. Categorie (karnyopeia, trimite (la Aristotel) la modalităţile universale ale fiinţei 
fiindului şi totodată la felurile de enunţare despre acestea, iar în contextul gândirii 
moderne (la Kant) la «conceptele a priori ale intelectului» şi formele de bază ale 
experienţei, prin aceasta vizând modalităţi fundamentale ale obiectului ce se constituie în 
experienţă, şi nu ale ființării. 

Aşadar, sensul filosofic al termenului categorie este deosebit de sensul comun 
(gen, clasă, rang social), subliniat încă de la început în opera Stagiritului: „Cuvintele fără 
nici o legătură înseamnă: substanţă, cantitate, calitate, relaţie, loc, timp, poziţie, posesie, 
acţiune ori pasiune ... Nici unul dintre aceşti termeni nu implică, în şi prin sine, o 
afirmaţie sau o negaţie; numai prin legarea acestor termeni iau naştere propoziţii 
afirmative sau negative. Căci fiecare afirmare sau negare trebuie, după cum se ştie, să fie 
ori adevărată, ori falsă, pe când expresiile fără legătură, cum ar fi om, alb, aleargă, 
învinge, nu pot fi nici adevărate, nici false”. 

Kant a dat termenului «categorie» o nouă semnificație: «forme de gândire», 
«concepte ale intelectului», «Stammbegriffe», în funcţie de care sunt deductibile restul 
conceptelor: „Aceeaşi funcţie care dă diferitelor reprezentări unitate într-o judecată dă 


unitate şi simplei sinteze de diferite reprezentări într-o intuiție, unitate care, în general 


! Aristotel, Organon I: Categoriile, Editura Ştiinţifică, Bucureşti, 1957, p. 124. Aşa cum preciza Mircea 
Florian (Introducere la „ Categorii”, în op. cit., p. 101), Aristotel „nu a dat niciodată o definiţie precisă a 
noţiunii de «categorie», poate din cauza oscilaţiilor de sens ale acestui termen”, care „rezultă din 
îmbinarea strânsă, în noţiunea de «categorie» a aspectului lingvistic, gramatical, de o parte, şi a aspectului 
existenţial, ontologic, de altă parte. Categoriile semnifică, totodată, un aspect al limbajului (inclusiv al 
gândirii vorbite, exprimate) şi un aspect al existenţei”. Este de reţinut, subliniază autorul, că Aristotel 
„face deosebirea capitală dintre cuvinte (ra Aeyoueva) «cu legături» (ovurioyn), combinate în propoziţii, 


şi cuvinte «fără legătură», izolate, care sunt categoriile sau predicamentele... «Categoriile» îşi propun să 


analizeze noţiunile cele mai generale şi elementare ale existenţei”... (Ibidem, p. 103, 104). 

vorbind, se numeşte concept pur al intelectului. Acelaşi intelect deci, şi anume prin 
aceleaşi acte prin care a produs în concepte, cu ajutorul unităţii analitice, forma logică a 
unei judecăţi, introduce cu ajutorul unităţii sintetice a diversului, care se găseşte în intuiţia 
în genere şi în reprezentările lui un conţinut transcendental; de aceea ele se numesc 
concepte pure ale intelectului (subl. n.), care se raportează a priori la obiecte, ceea ce nu 
poate face logica generală ... În felul acesta, există exact atâtea concepte pure ale 
intelectului care se raportează a priori la obiecte ale intuiţiei în genere câte funcţii logice 
existau în toate judecăţile posibile în tabelul precedent (în tabelul judecăților — n.n.): căci 
funcțiile amintite epuizează complet intelectul şi îi măsoară în întregime capacitatea. Vom 
numi aceste concepte, după Aristotel, categorii, întrucât intenţia noastră este la origini 
identică în totul cu a sa, deşi în realizare se îndepărtează mult de ea”. 

Ca şi Aristotel, care subordona o teorie a categoriilor sarcinilor «Organon»-ului, 
proiecției şi executării planului logicii formale, Kant are în vedere noul său demers pentru 
o logică transcendentală, hotărâtoare fiind aci elaborarea unei noi metode: „...rațiunea 
pură este aceea care conţine principiile de a cunoaşte ceva absolut a priori. Un organon al 
raţiunii pure ar fi ansamblul acelor principii conform cărora toate cunoştinţele pure a 


priori pot fi dobândite şi realizate în fapt”. 


2. Principalul rezultat al analizelor kantiene orientate către o teorie a categoriilor 
s-ar putea rezuma astfel: Categoriile sunt forme (diferite) cu ajutorul cărora este adusă la 
unitate (sintetizată) multiplicitatea reprezentărilor. „Dacă se face abstracție de conţinutul 
diferit al formelor în care este livrată unitatea, atunci ceea ce este comun categoriilor 


constă în aceea că ele instituie în genere unitatea. Şi pentru a gândi ca posibilă o instituire 


! Imm. Kant, Critica raţiunii pure, Editura Ştiinţifică, Bucureşti, 1969, p. 110. Kant consideră că diviziunea 
propusă de el „este dedusă sistematic dintr-un principiu comun, anume facultatea de a judeca (care este 
totuna cu facultatea de a gândi), şi nu s-a născut rapsodic, dintr-o cercetare, întreprinsă la întâmplare, a 
conceptelor pure, de a căror enumerare completă nu putem fi niciodată siguri, fiindcă sunt stabilite numai 
prin inducţie, fără a ne gândi că pe cale inductivă nu se poate concepe niciodată de ce tocmai aceste 
concepte şi nu altele aparţin intelectului pur” (Ibidem, p. 111 — urmează motivarea pe larg, apoi 
precizarea: „Voi analiza ... aceste concepte în măsura în care este necesar în legătură cu teoria metodei pe 
care o elaborez”). 


? Ibidem, p. 58. 

unitară neempirică a categoriilor, trebuie să acceptăm o conştiinţă pură, neempirică, un 
«eu gândesc» (ich denke) originar ca principiu”. 

Este ideea conştiinţei ca o «conştiinţă de sine», în terminologia Criticii „unitatea 
originar-sintetică a apercepţiei”: „Judecata: eu gândesc trebuie să poată însoţi toate 
reprezentările mele ... tot diversul intuiţiei are un raport necesar cu: eu gândesc, în acelaşi 
subiect în care se întâlneşte acest divers. Dar această reprezentare este un act al 
spontaneităţii, adică nu poate fi considerată ca aparţinând sensibilităţii. Eu o numesc 
apercepție pură, pentru a o distinge de apercepţia empirică, sau şi de apercepția originară, 
deoarece ea este acea conştiinţă de sine (subl. n.) care, producând reprezentarea eu 
gândesc, trebuie să poată însoţi pe toate celelalte şi care, fiind una şi aceeaşi în orice 
conştiinţă, nu mai poate fi însoțită de niciuna. Eu numesc şi unitatea acestei reprezentări 
unitate transcendentală, a conştiinţei de sine, pentru a desemna posibilitatea cunoaşterii a 
priori care provine din ea”. 

Aşadar, cu semnificaţia transcendentală a categoriilor se conturează următoarea 
concepţie: Categoriile sunt «concepte pure ale intelectului» («reine Verstandesbegriffe»), 
care premerg oricărei experienţe, care «îşi au izvoarele în natura sufletului», dar «se 
referă a priori la obiecte» şi numai astfel fac posibilă orice experienţă ştiinţifică. 

În tradiţie kantiană, s-au conturat în esență liniile de abordare a temei 
«Categoriile» şi cu aceasta şi ideea-centrală a unei teorii a categoriilor, în cadrul căreia 
centrul de greutate îl constituie un triplu raport: între judecată şi propoziţie; între judecată 
şi categorie; între judecată şi gândire. „Totul se află deja la Aristotel, mai mult sau mai 
puţin expres, şi ar putea să fie învăţat de la el: categoriile nu sunt concepte înnăscute, ci 
mai degrabă forme de bază, orientări de bază, principii în care se realizează judecata. 
Prejudecata a ceva înnăscut (das Angeborenen) nu ar putea să fie combătută mai efectiv şi 
respinsă altfel decât prin caracteristica conceptelor fundamentale, înţelese ca fiind 
categorii, modalități de acţionare a judecății. Astfel, conceptul de bază nu constă într-un 
rezultat, ci într-o acţiune. Categoria conţine în numele ei deja cea mai sigură apărare 


împotriva falsului nativism'”. 


! D. Höffe, Immanuel Kant, în: Klassiker der Philosophie, Il. Band, 2. Aufl., C.H. Beck, München, 1985, p. 
21. 

? Imm. Kant, Op. cit., p. 127, 128. 

* E. Cohen, Logik der reinen Erkenntnis, 3. Aufl., Bruno Cassirer, Berlin, 1922, p. 47. Intervine aci „cea 
mai grea temere”: „Sâmburele veritabil al unei categorii pare a se afla într-un mod al unei judecăţi, pe 


când, la o mai bună înţelegere, altceva se dovedeşte drept rădăcină. Categoria se iveşte abia în mersul 

Direcţionarea între categorie şi judecată este reciprocă: „categoria este scopul 
judecății, iar judecata este calea pentru categorie”. 

Trebuie avută în vedere însă „dependenţa” de gramatică: „Am legat valoarea 
judecății de cuvântul categorie. Din cauza nivelării judecății în propoziţie, gândirea 
(Bedenken) care se află în enunţ, s-a epuizat prin altă semnificaţie a categoriei. Judecata, 
care, oricum, prin raportarea la adevăr, se deosebeşte de simplul discurs, de logosul 
limbii, este, prin imanenţa categorică în ea, raportată la cunoaştere, şi cu aceasta orice 


dependenţă de gramatică este îndepărtată”. 


3. E vorba astfel de delimitări necesare ce conduc la obiectul unei teorii a 
categoriilor, cum s-a spus: «o teorie generală a categoriilor», pentru care sfera de 
probleme ar fi următoarea: conceptul de „categorie”; funcţia şi locul categoriilor într-un 
sistem logiceşte întemeiat şi cu deschideri spre reconstrucţii multiple în plan teoretico- 
metodologic: ontologie, gnoseologie, teoria ştiinţei, teoria culturii ș.a., în statuarea cărora 
interacționează «categorii generale» cu «categorii speciale» (ale fiecărui domeniu în 
parte). 

Este de reţinut că pentru o asemenea ridicare în planul autonomiei domeniului — 
«teoria categoriilor», trebuie luată în considerare situația de fapt a concepțiilor despre 
categorii: „ceea ce se alege ca doctrină a categoriilor (Karegorienlehre) depinde de ce fel 
de filosof este cineva ori cel puţin ar trebui să depindă de aceasta”. 

O aşa-numită «allgemeine Kategorienlehre» («teorie generală a categoriilor») pare 


astfel pusă în dificultate. Căci nivelul categorial se iveşte numai cu prilejul unei 


fundamentări (ca teorie, ca sistem) a domeniilor: logica (şi metafizica) la Aristotel, teoria 


dezvoltării ştiinţifice, şi numai prin aceasta a devenit o problemă clară. Astfel s-ar putea produce 
rătăcirea, ori chiar greşeala în suportul judecății. Aci pare a se ivi o diferenţă între categorie şi judecată ... 
Cum ar putea, corespunzând noii categorii, să fie aflată o modalitate de judecată mai potrivită pentru noua 
semnificaţie a acesteia, dacă nu ar exista principial o astfel de corelaţie între categorie şi judecată ?” 
(Ibidem, p. 51-52). 

! Ibidem, p. 52. 

? Ibidem. Autorul subliniază apoi independența de psihologie: „Ca o circumstanță favorabilă trebuie să fie 
considerat faptul că gândirea în folosul logicii este calificată ca judecată. Şi avem de luat în seamă încă 
semnificația ce revine gândirii ca judecată” (Ibidem, p. 53). Aşa cum scria şi W. Windelband (System der 
Kategorien, 1900, p. 45): gândirea este „principiul categoriilor”. 

? E, Lask, Die Logik der Philosophie und die Kategorienlehre. Eine Studie über den Hersschaftsbereich der 
logischen Form, J.C.B. Mohr, Tübingen, 1911, p. 1. 

cunoaşterii la Kant, «ontologia critică» la N. Hartmann, aceasta pentru a da numai câteva 
exemple «Wie ist kritische Ontologie überhaupt moglich?», se întreabă N. Hartmann (în 
bună tradiție kantiană) tocmai pentru fundamentarea unei «allgemeine Kategorienlehre» 
(zur Grundlegung der allgemeinen Kategorienlehre). 

„Orice ontologie desfăşurată în sfera particularului — scria Hartmann — devine 
doctrină a categoriilor (Kategorienlehre). Aceasta cuprinde o multitudine considerabilă, 
deoarece lumea reală se construieşte în patru straturi, iar fiecare dintre acestea îşi au 
categoriile proprii ... Acestor categorii speciale le premerge o grupă de categorii 
fundamentale generale, care străbat prin toate cele patru straturi...”. 

Aceste categorii se supun unei „legităţi categoriale”, anume: 1. Categoriile nu sunt 
detaşabile de Concretum-ul ale cărui principii sunt; 2. Ele nu sunt izolate, ci fiinţează 
numai în ansamblul unui întreg strat categorial, în cadrul căruia ele se implică reciproc; 3. 
Categoriile straturilor superioare conţin multe dintre categoriile straturilor inferioare ..., 
nu însă şi invers; 4. Dependenţa este numai unilaterală, aceea a celor superioare de cele 
inferioare, nu însă şi invers"?. 

În alt context, autorul „ontologiei critice” scrie: „Există trăsături esenţiale de bază 
care sunt comune tuturor straturilor ... Există categorii ale straturilor inferioare care se 
extind la cele superioare, adică străbat în straturile cele mai înalte; dar nu există nici o 
extindere în direcție inversă: categoriile straturilor superioare nu se extind înapoi la cele 
inferioare ... dar nu orice categorie a straturilor inferioare pătrunde în straturile superioare, 


or dacă pătrunde, atunci nu la fel în toate straturile...” 


4. Problema de bază o constituie nivelul categorial, care diferă prin cuprinderea 
sistematică a unui domeniu sau altul. Ceea ce s-a numit «analiza categorială» 


(Kategorialanalyse) cercetează natura şi domeniul de valabilitate al categoriilor, 


N. Hartmann, Philosophen-Lexikon... Autoexpunere, în: Problema fiinţei spirituale şi alte scrieri filosofice 
(traducere, note, postfață şi bibliografie de Alexandru Boboc), Editura Grinta, Cluj-Napoca, 2008, p. 85. 

? Ibidem, p. 85-86. Şi precizarea: „Filosofia naturii este teoria specială a categoriilor (spezielle 
Kategorienlehre) celor mai de jos straturi ale fiinţei” ... (Ibidem, p. 87). 

* N. Hartmann, Neue Ontologie in Deutschland, în: Kleinere Schriften, 1, W. de Gruyter & Co., Berlin, 
1955, p. 79. Autorul trimite la lucrări de bază ale sale: Der Aufbau der realen Welt. Grundriss der 
allgemeinen Kategorienlehre (Berlin, 1940); Zur Grundlegung der Ontologie (1935); Möglichkeit und 
Wirklichkkeit (1938). Semnificative sunt şi: Philosophie der Natur. Abriss der speziellen Kategorienlehre 
(1950): Neue Wege der Ontologie (1942). 

deosebind între categoriile ştiinţei şi ale «gândirii conceptuale» şi cele ale intuiţiei, şi 
stabilind că fiecare domeniu de cunoaştere (Wissen) îşi are propriile categorii şi că numai 
puţine dintre acestea au peste tot aceeaşi funcție. 

În acest sens, de pildă, nu toate categoriile fiinţei (Seinskategorien) acţionează în 
intelectul uman, căci atunci nu ar mai exista şi necunoscut. Pe de altă parte, fără ceea ce 
N. Hartmann numea «Novum» categorial nu există distanța de nivel între domenii: „În 
lume nu se poate aduce totul la acelaşi numitor. De aci şi eşecul oricărei metafizici 
moniste. Autonomiei straturilor inferioare faţă de cele superioare îi corespunde parţiala 
dependenţă a acestora din urmă de cele dintâi. Caracterului Novum-ului categorial în 
straturile superioare îi corespunde însă autonomia (libertatea) acestora...” 

Oricum, problema unei „doctrine a categoriilor” (Kategorienlehre) nu-i uşor de 
tratat: „Ce s-a petrecut însă până acum în problema doctrinei categoriilor? Uimitor de 
puţin, dacă se compară cu aceasta venerabila vârstă a problemei, căci încă vechea şcoală 
pitagoreică avea o tabelă a categoriilor. În lungul şir al secolelor, nu sunt multe capete 
care au tratat serios problema categoriilor; fireşte, cele mai bune, dar nu toate, s-au 
preocupat de aceasta. Sunt de enumerat în primul rând: în vechime Platon, Aristotel, 
Plotin, Proklus; în epoca modernă Descartes, Leibniz, Kant, Hegel; între cele două grupe 
se află scolastici izolaţi; la toate acestea se adaugă în contemporaneitate Ed. von 
Hartmann şi H. Cohen. Cercetarea cea mai amplă, mai bine întreprinsă se află în logica lui 
Hegel”. 

„Este adevărat, sublinia Hartmann, Hegel este cel dintâi care a proiectat în mare 
stil un sistem al categoriilor şi a dezvoltat totodată legile raportului lor. Dar legea 


33 


sistemului este ideea sistemului, nu-i luată din esența categoriilor”. Cum însă problema 


categoriilor „este pe departe indiferentă față de chestiunile punctului de vedere, numai 


N. Hartmann, Vechea şi noua Ontologie, în vol.: Problema ființei spirituale, p. 120. 

? N. Hartmann, Wie ist kritische Ontologie überhapt möglich? Ein Kapitel zur Grundlegung der 
allgemeinen Kategorienlehre, în: Kleinere Schriften, III, 1958, p. 277. Este interesantă aci explicația din 
notă: „Opere precum cea a lui Lask, ca şi nenumărate lucrări similare, care pun bine problema categoriilor 
în general, dar nu dezvoltă tratarea nici unei categorii, nu pot să le iau în seamă aici, tocmai pentru că nu 
conduc la tema categoriilor. Acelaşi lucru e valabil şi pentru multe lucrări din epoci mai timpurii. Fireşte, 
în particular suntem îndatoraţi anumitor gânditori, care, deşi se situează oarecum departe de temă, oferă 
explicaţii importante despre o categorie sau alta”. 

Evident, e vorba de o selecţie extrem de personală, care are însă darul obiectivităţii şi gustul valorii. 


* Ibidem, p. 278. 

astfel poate să fie îndreptăţită şi preluarea de către Hartmann a rezultatelor analizei 
categoriale”! 

Pe acest fond vine şi o comparație a doctrinelor categoriale ale lui Kant şi 
Hartmann: „Atât Kant cât şi Hartmann înţeleg tabela categoriilor ca un sistem. Pentru 
Kant acest sistem este nici mai mult nici mai puţin decât un sistem categorial model; 


pentru Hartmann, dimpotrivă, acest sistem este dat ca o structură de sistem, dar de realizat 


din punct de vedere al conţinutului”. 


5. Este de reţinut că abordarea temei categoriilor vizează în primul rând chestiunea 
funcţiei categoriale, dar aceasta într-un sistem (de categorii) care necesită ceea ce Kant 
numea „Ouid juris-Frage”, adică justificarea într-un proiect de reconstrucție orientat 
(logico-ontologic sau  logico-epistemologic, mai ales), făcând iminentă tratarea 
principalelor categorii. 

Aceasta şi are în vedere «teoria generală a categoriilor», aşa cum o şi arată 
principalele momente: Aristotel, Kant, Brentano, N. Hartmann. În principal însă, „istoria 
conceptului «categorie» îşi are centrul de greutate în liniile tradiționale a două concepții 
filosofice de bază diferite, anume: cea a filosofiei logico-ontologice a lui Aristotel şi 
teoria transcendental-logică a lui Kant. Un al treilea punct central mai secundar în 
comparaţie cu cele numite îl constituie în secolele 19 şi 20 încercările multiple de mediere 
şi comparare a celor două linii tradiționale, care, pe baza influenţei ştiinţelor exacte în 
expansiune, au condus la o ciudată neutralizare a conceptului, şi, ca urmare, la o 
întrebuințare mai mult dau mai puţin inflaționistă a «categoriei» ca un principiu general 
de determinare a ceea ce fiinţează (Seiendes) în sensul cel mai larg”. 

Prin toate modalităţile de concepere a categoriilor străbate o idee ce ţine de fapt de 
esența funcției categoriale: categoriile constituie elemente de bază ale gândirii şi 
discursului despre «lucruri», a căror funcţie survine în reflecţia filosofică asupra limbii şi 
gândirii şi asupra modalităţilor de structurare a acestora în formele concepţiilor ce tind să 
ia forma sistemului (ca teorie a cunoaşterii, ca filosofie a naturii, ca metafizică, filosofie a 


culturii ş.a.). 


! Ingeborg Heidemann, Zum System der Kategorien bei Kant und N. Hartmann, în: Gerhard Funke zu 
eigen, hrsg. von A.J. Bucher u.a., Bouvier, Bonn, 1975, p. 31. 

? Ibidem, p. 35. 

? J, Ritter und K. Gründer (hrsg.), Historisches Wörterbuch der Philosophie, Bd. 4 (1-K), Schwabe & Co. 
A.G. Verlag, Basel, 1976, p. 775. 

Dată fiind condiţia reflecţiei filosofice, dependenţa ei de situarea pe un punct de 
vedere şi dezvoltarea sistematică a acestuia, categoriile au stat în atenţie numai în măsura 
în care un gânditor sau altul întreprindea o construcţie (ori reconstrucţie) într-un domeniu 
sau altul al filosofiei. 

De aceasta se leagă şi starea de fapt a tratării categoriilor în diferite timpuri. Pe 
bună dreptate şi remarca: „Doctrina categoriilor a fost tratată până acum numai ca parte 
integrantă fie a teoriei cunoaşterii, fie a metafizicii; chiar şi cărțile ce poartă titlul de 
logică au grijă să fie sau teorie a cunoaşterii sau metafizică ... Este astfel cu atât mai 
necesar de a face din categorii obiect al unei cercetări exprese, nu doar ocazionale. Căci 
oricine e în stare să reactualizeze ca atare va recunoaşte ce rol hotărâtor a jucat 
întotdeauna tratarea categoriilor pentru concepţia despre lume, şi cât de mult este 


determinată istoria filosofiei teoretice de istoria doctrinei categoriilor”. 


6. În această istorie rămâne constantă o dublă preocupare: de a determina şi defini 
conceptul «categorie» şi de a caracteriza, în funcţie de domeniile cuprinderii sistematice 
(categoriale), categoriile de bază (filosofice) şi categoriile fiecărui domeniu, precum şi 
posibilitatea unui criteriu al delimitării acestora. 

În principal, delimitarea în cauză „este în esență una de conţinut — ontologică. 
Căci ea are de-a face cu structurile fiinţei ... dar nu numai cu ele, căci la fiecare categorie 
este de indicat în acelaşi timp forma de cunoaştere corespunzătoare, aceasta chiar în 
abaterea ei de la forma fiinţei căreia îi este subordonată. Pe cât putem înainta pe urmele 
acestora, e vorba pretutindeni de diferența dintre categoriile conştiinţei şi categoriile 
fiinţei...” 

Întreaga problematică trimite la „analiza categorială”: „Căci întrucât e vorba nu 


numai de categoriile gândirii ştiinţifice, ci şi de acelea ale intuiţiei şi ale trăirii 


! Ed. von Hartmann, Kategorienlehre (1896), 2. Aufl., F. Meiner Verlag, Leipzig, 1923, p. 6. Autorul oferă 
aci o definiţie (edificatoare pentru dependenţa de un sistem de gândire a conceperii esenței şi funcțiilor 
«categoriei»): „Înţeleg printr-o categorie o funcţie intelectuală inconştientă de un fel şi o modalitate 
determinată, sau o determinare logică inconştientă, care pune o relaţie determinată. Întrucât aceste funcţii 
categoriale inconştiente intră în sfera subiectivă ideală, ele fac, prin rezultatele lor, anume prin anumite 
componente formale, conţinutul conştient; reflexia conştientă poate atunci a posteriori să refacă, prin 
abstracţie, din conţinutul de conştiinţă gata dat ei, formele categoriale (Kategorialbegriffe)” (Ibidem, p. 
7.) 

? N. Hartmann, Ziele und Wege der Kategorialanalyse, în: Kleinere Schriften, Bd. I, p. 93-94. 

nemijlocite, tema se dezvoltă astfel de la simpla dualitate la multiplicitatea categoriilor, 
unde, în cazul fiecăreia în parte, deosebirile de conţinut constituie chestiunea principală. 
Ansamblul a ceea ce-i preconizat aci poate fi rezumat sub titlul unei «analize categoriale 


diferenţiale»”!. 


«Analiza categoriilor» cercetează de fapt natura şi domeniile de valabilitate ale 
categoriilor, făcând deosebirile necesare între categoriile ştiinţei şi ale gândirii 
conceptuale mai întâi, apoi relevând categoriile specifice fiecărui domeniu al cunoaşterii 
şi al existenţei. 

Cu aceasta se şi împlineşte teoria despre funcția categoriilor de moduri de 
predicare (Aristotel şi tradiţia scolastică), moduri de gândire (de judecare — Kant), puncte 
de vedere, forme de enunţare ş.a. În alți termeni: categoriile sunt „particularizările sau 
«genurile» supreme prin care determinăm: existenţele, obiectele, datele ... cei trei termeni 
sunt în mod tipic «transcendentali» în accepţia tradițională de posibilitate de a-i aplica la 
orice. Tot ce e gândit sau reprezentat ... aşteaptă o determinare categorială””. 

Peste toate cele spuse, într-o gândire modernă postkantiană suntem trimişi la 
gândire ca «principiu al categoriilor» (Windelband), «Denkformen» (în tradiţia 
idealismului german), oricum categoriile sunt „filosofice”, vin prin demersul integrator 
teoretico-filosofic ca modalităţi de cuprindere sistematică şi de enunţare. Modernii nu uită 
că „numele de «categorie» provine de la Aristotel”, care „ne învaţă că în fiecare categorie 
se petrece într-un alt sens o egalitate”. 

Categoriile se situează între formele de relaţie cele mai generale, sunt 
„autodiferențieri logice ale determinării logice”, aceasta din urmă, fiind însă „funcția 


logicului sau a rațiunii absolute, astfel încât categoriile sunt puse abia în şi odată cu 


funcția inconștientă, şi nu constituie nicidecum un prius al ei”. 


! Ibidem, p. 94. Aşadar, este de un interes deosebit aci „o anvergură extraordinar de variabilă a diferenței 
categoriale ... Analiza kantiană în «Estetica transcendentală» era prea simplă, îi lipsea încă punctul de 
vedere şi problema diferenţei categoriale” (Ibidem). Autorul trimite aci (nota 1) la scrierea sa Der Aufbau 
der realen Welt (1940), unde a oferit o cercetare a „categoriilor fundamentale”. 

? Mircea Florian, Logica recesivităţii, Ed. AIUS, 2006, p. 183. 

? F, Brentano, Kategorienlehre, F. Meiner, Leipzig, 1923, p. 110, 180 

+ Ed. von Hartmann, Op. cit., p. 8. Este de reținut mărturisirea: „Categoriile trebuie în cele din urmă să 
refere cunoaşterea subiectivă la principii, căci ele însele sunt scoase din acest izvor. «Doctrina 
categoriilor» elaborată de mine ar trebui de aceea să se raporteze la «Filosofia Inconştientului», aşa cum 


«Logica» lui Hegel se referă la a sa «Fenomenologie a spiritului»” (Ibidem, p. 15). 

7. În toate marile proiecte de înţelegere a esenței şi funcţiilor categoriilor este 
prezentă preocuparea pentru un sistem (care ia îndeobşte forma unor «tabele»), ridicându- 
se întrebarea: sistem închis sau sistem deschis? (deşi un sistem ca atare este închis numai 
ca sens, ca aşezare în ordine, nu şi ca semnificaţie, care face iminentă deschiderea către ... 
ceva). 

Experiențele majore din istoria doctrinei categoriilor prezintă diferenţe ce ţin de 
nivelul experienţei de cunoaştere al unei epoci şi, bineînţeles, de sistemul de gândire şi de 
orientarea dominantă a unui autor sau altul spre fundamentarea unui (sau mai multor) 
domenii ale teoriei. 

În acest sens: Aristotel (zece categorii: substanţă, cantitate, calitate, relație, loc, 
timp, poziţie, posesie, acțiune ori pasivitate); în scolastică (fiinţă sau esenţă, calitate, 
cantitate, mişcare sau schimbare, relaţie, habitus — resp. predicamentele în număr de şase); 
Descartes şi Spinoza (trei categorii: substanţă şi proprietăţile ei: atribute şi moduri); 
Locke (trei categorii: substanţă, mod, relație); Leibniz (şase categorii: substanţă, calitate, 
cantitate, relație, acţiune, pasiune), Kant (12 categorii, în 4 grupe de câte 3); 
Schopenhauer (reduce „tabela” la cauzalitate), la Hegel, Schelling şi contemporani 
(Brentano, Ed. von Hartmann, H. Cohen, E. Lask, N. Hartmann), «sistemul categorial» 
ține seama de deosebirea dintre fiinţă şi valoare (mai pe larg: realitate, adevăr, valoare), 
de diversitatea domeniilor de cuprindere (categorială) şi, bineînţeles, de progresul acestor 
domenii şi, nu în ultimul rând de «forma mentis» a unei epoci de cultură. 

Cuprinderea într-o «analiză categorială» aduce tocmai ordonarea după «domeniul 
de cunoaştere» (Wissenbereich, de fapt, tipul de ştiinţificitate) raportat la «gândirea 
conceptuală» (şi alte forme de cunoaştere — Anschauungsformen). Ca «forme» (în diferite 
feluri), categoriile menţin principiul pus de scolastici: «forma dat esse rei» (reformulat 
apoi de Kant: „In der Form besteht das Wesen der Sache”), ceea ce nu exclude ideea de 
«formă a formelor» (propusă de E. Lask). 

În ceea ce priveşte concepţia kantiană, subordonată programului fundamentării 
„critice” a metodei şi teoriei cunoaşterii în „condiţii de posibilitate” bine argumentate, se 
poate afirma că ea rămâne punctul de sprijin principal al tuturor marilor dezvoltări 


postkantiene. Aceasta fie că este acceptată, fie că e întâmpinată cu critici (uneori severe). 


În acest caz, «teoria categoriilor» este parte integrantă a «doctrinei metafizice a principiilor». 

În sens constructiv s-a atras atenţia asupra importanţei Prolegomenelor pentru 
profilul complex al concepției kantiene. Aceasta priveşte cunoscutul paragraf 39, în care 
Kant precizează: „Pentru a alege din cunoştinţa obişnuită conceptele care nu au la bază 
vreo experienţă particulară, dar pe care le întâlnim totuşi în orice cunoştinţă 
experimentală ca cele ce constituie numai simpla formă a legăturii, trebuia o muncă ce nu 
presupune cugetare mai adâncă sau pătrundere mai mare decât cea care este necesară 
pentru a atrage dintr-o limbă regulile întrebuințării reale a cuvintelor şi a aduna astfel 
elementele unei gramatici (de fapt ambele operaţii sunt foarte de aproape înrudite între 
ele), fără ca să putem totuşi da motivele pentru care fiecare limbă are o anumită alcătuire 
formală şi nu alta şi, încă şi mai puţin, să putem explica pentru ce nu este cu putinţă să 
găsim decât numai un anume număr de asemenea determinări formale, nu mai multe şi nu 
mai puţine”. 

De fapt, funcţia de întemeiere a cunoaşterii (şi a unităţii acesteia), ceea ce H. 
Cohen numea „fundarea teoretico-ştiinţifică a ştiinţelor naturii”, este argumentată de Kant 
prin însăşi conceperea locului şi rolului categoriilor în sistemul Criticii. „Acest sistem al 
categoriilor — scria Kant — dă un caracter sistematic tratării oricărui obiect al rațiunii pure 
şi ne arată printr-o indicație sigură şi un fir conducător în ce mod şi prin ce puncte de 
cercetare trebuie conduse orice consideraţii metafizice care au să alcătuiască un tot 
complet: în adevăr, sistemul nostru cuprinde absolut toate elementele intelectului sub care 
orice alt concept trebuie să fie supus. Astfel s-a constituit şi tabela principiilor 
fundamentale despre care numai sistemul categoriilor (subl. n.) ne poate da siguranţa că 


este completă”. 


! Imm. Kant, Prolegomene la orice metafizică viitoare care se va putea înfățișa ca ştiinţă (trad. M. 
Antoniade), Cultura Naţională, Bucureşti, 1924, p. 114. Pe acest temei vine şi interpretarea: „Dacă se 
poate face comparaţie între categorii şi elementele unei gramatici, atunci trebuie să fie posibile trimiterile 
la aspectele constitutive sau regulative, la diferite funcții ale acestor concepte sau chiar la diferite reguli 
structurale ... Tabela categoriilor expune o «Topică sistematică» pentru toate ştiinţele a priori. Această 
idee kantiană a fost mult timp fie ignorată, fie luată ca o intenție extrem de optimistă a autorului german” 
(Teodora Manea, Recuperearea categoriilor în filosofia contemporană, Editura Universității „Al. I. 
Cuza”, laşi, 2004, p. 56). Pe baza unor cercetări mai noi se precizează încă următoarele: ... „lămurirea 
categoriilor trebuie să surprindă un dublu aspect: pe de o parte ele au un conţinut transcendental, în sensul 
că pot oferi conceptul unui obiect în genere, pe de altă parte trebuie luată în consideraţie partea lor 
semantică, dimensiunea semnificației” (Ibidem, p. 57). 


? Imm. Kant, Op. cit., p. 117. 

Într-un alt context, Kant sublinia: „Este de reținut că aceste categorii sau, cum se 
mai numesc, predicamente, nu presupun nici un mod determinat al intuiției (aşa cum nouă 
oamenilor ne e posibilă), precum spaţiul şi timpul, care ţin de sensibil, ci sunt numai 
forme de gândire (Denkformen) pentru conceptul despre un obiect al intuiţiei în genere ... 


pentru sine categoria nu este dependentă de formele sensibilităţii, spaţiul şi timpul” ...! 


8. În alţi termeni, categoriile sunt condiţii care ţin în mod originar de subiect, fără 
de care nu-i posibilă nici o unitate conceptuală a unei intuiţii date. Prin categorii intelectul 
îşi îndeplineşte funcția de unificare; ele sunt «forme» pe care subiectul le activează 
gândind. Ceea ce poate să se constituie ca obiect al unei ştiinţe trebuie să fie gândit prin 
categorii. Kant pune totodată problema originii categoriilor şi cea a funcției lor 
constitutive în sistemele cunoaşterii (care sunt, în fond, cuprinderi categoriale de diferite 
niveluri). 

Rămâne urmaşilor lui Kant sarcina de a pune de acord sistemul categorial cu 
schimbările intervenite în cercetarea ştiinţifică şi în gândirea filosofică. Tocmai această 
dinamică am subliniat-o mai sus prin câteva momente, îndeosebi cel al „ontologiei 
critice” (care nu uită importanţa spiritului critic în realizarea discursului filosofic): 
„Categoriile sunt astfel premisele tacite, de care facem uz în interpretarea, semnificarea şi 
aprecierea de către noi a datului ... Aici se află unul din temeiurile pentru care avem de-a 
face cu sarcina teoretică a unei nou devenită, în conţinut şi în părți, doctrine a categoriilor. 
Nu mai este vorba numai de cele 12 «concepte transcendentale ale intelectului»... S-a 
arătat că intră în discuţie un număr mult mai mare (azi încă neluat în seamă) de categorii, 
că fiecare domeniu al cunoaşterii îşi are pe ale sale, că acestea parţial se schimbă de la un 
domeniu la altul, parţial se transformă, şi numai într-o mică măsură merg identic”?. Căci 


fiecare categorie „răspunde unui interes propriu şi unei probleme importante proprii, şi va 


! Imm. Kant, Welche sind die wirkliche Fortschritte, die die Metaphysik seit Leibnizens und Wolf's Zeiten 
in Deutschland gemacht hat? (1791), în: Werkausgabe, hrsg. von W. Weischedel, VI, Suhrkamp, 
Frankfurt a.M., 1978, p. 604. „Principiile a priori înseși, singurele după care este posibilă experiența, sunt 
formele obiectelor, spațiu şi timp şi categoriile, care conțin a priori unitatea sintetică a cunoștinței, sub 
care pot să fie subsumate reprezentări empirice” (Ibidem, p. 607). 


? N. Hartmann, Ziele und Wege der Kategorialanalyse, p. 91. 

fi cu siguranţă încă nevoie de cercetări până ce vor fi acoperite golurile ce-şi au 
semnificaţia lor în filosofie”. 

Prezenţa (şi acţiunea) criteriului relativității (şi, istoricităţii) alcătuirilor ca 
«sistem» categorial stă mărturie astfel: (a) pentru diversitatea de „tabele” (ca număr şi 
structură) de categorii şi (b) pentru relevanţa acestor sisteme (categoriale) în progresul 
cercetării ştiinţifice şi al reflecției filosofice. 

Nu-i nicidecum necesar să încercăm a opta (prin deliberare) pentru o „tabelă” sau 
alta, căci fiecare şi-a avut rolul ei, în istoria gândirii şi ca premisă la o nouă (mai adecvată 
timpului culturii) înţelegere a esenței şi funcţiei categoriilor. De aceea, „problema atât de 
cunoscută de la Kant încoace, deşi atât de puţin gândită până la capăt, anume dacă forma 
categorială este mărginită la materialul intuitiv-sensibil sau nu, trebuie pusă din nou... 
Pentru lărgirea temei categoriilor şi pentru cea mai bună clarificare a conţinutului 
categorial trebuie luate ca valabile anumite argumente, care, în întreaga dezvoltare a 


filosofiei teoretice ar putea fi dobândite numai punct cu punct şi sub cea mai mare 


rezistenţă şi fără a lua în seamă o intrare în însăşi ştiinţa logică”. 


9. Prin forţa lucrurilor, alegerea punctului de vedere pentru o teorie a categoriilor 
nu poate să nu depindă (cel puţin ca afinitate) de o orientare filosofică (în marile momente 
chiar de sistemul filosofic al unui autor, care, paradoxal, nu poate fi sistem fără categorii). 
Dar aci tradiția se împleteşte cu actualitatea, sistemul actual al conceptelor exprimând 
însăşi istoria conceptualizărilor întreprinse până la cel din urmă (relativ, bineînţeles) 
sistem de gândire filosofică. „Reîntoarcerea la discutarea categoriilor în filosofia 
contemporană apare astfel într-o remarcabilă revenire ca posibilitate a redobândirii unui 


termen indispensabil filosofic, de o semnificaţie sistematică şi critică eminentă””. 


1 Ibidem, p. 117. În fond, şi independent de „intențiile profunde ale lui Kant”, „nu este, tot ceea ce nu 
provine din experiență, un a priori în reprezentările noastre obiectuale ? ... În ştiinţe însă, şi chiar în cele 
exacte, ipotezele sunt ca atare prin caracterul lor aprioric, chiar şi numai prin faptul că anticipează 
experienţa şi au nevoie ulterior de confirmarea acesteia” (Ibidem, p. 121). 

? E. Lask, Op. cit, p. 1. Autorul are în vedere o particularitate (care încurcă tratarea numai în sine, 
independent de un sistem de gândire), anume: «Was für eine Kategorienlehre man wählt, hängt davon ab, 
was für ein Philosoph man ist» (Ibidem: «Alegerea pentru o teorie a categoriilor depinde de ce fel de 
filosof este cineva»). 

* J, Ritter und K. Gründer, Historisches Wörterbuch der Philosophie, Band 4 (1976), p. 775. Aici şi remarca 
(de mare semnificaţie metodologică, în cazul de faţă): întrucât funcţia categoriilor „nu este abordabilă ca 


una de orientare directă către obiecte, ci numai una de reflecţie filosofică asupra limbii şi gândirii, precum 


T1 


Probleme ca: definirea categoriei (categoriilor) şi a completitudinii sistemului 
categorial rămân deschise, în acest din urmă caz impunându-se ceea ce Kant numea 
enumerarea «rapsodică»'. Oricum, problema opțiunii pentru «sistem categorial» sau 
pentru sistematizare după nivelurile fiinţei şi valorii (în acest sens clasic e N. Hartmann) 
stă în legătură cu orientarea filosofică a autorilor şi, nu în ultimul rând, cu particularităţile 
noilor tendinţe în «postmodern», titlul «categorial» persistând în orice proiect (chiar în 
cele ale «deconstrucţiei»), căci nu se poate renunţa la concepte «metafizice» nici chiar 
prin refuzul lor în forma unei deconstrucții. 

În alţi termeni, o resemnificare a temei categoriilor nu poate să nu fie prezentă în 
actualele direcţii de gândire, cu atât mai mult cu cât impactul studiului limbajului” (şi 
limbajelor) conduce la o redimensionare a discursului din care nu poate lipsi nivelul 
teoretico-filosofic, prin care sensul (sau non-sensul) şi află rostul în orizontul adevărului 
prin valabilitatea (sau non-valabilitatea) logico-gnoseologică. 

«Universalitatea şi necesitatea» (în fond, valabilitatea), criteriu al cunoștinței 
veritabile (după Kant), prezent tocmai prin nivelul categorial, persistă şi la nivelul 
configuraţiilor de sens în limbaj, care, fără a fi «logiceşte perfect» (Wittgenstein) se 
înscrie în orizontul adevărului. În fond, ce sunt «categoriile semantice?» (tratate de 
Husserl, Carnap, Tarski ş.a.), pe baza cărora s-a propus «concepţia semantică a 
adevărului» (Tarski). 

Este de reținut însă că în acest context, „categorie” este asociată cu „semnificaţie”, 
în alt plan (al semanticii logice) amintind de concepţiile lui Brentano (în măsura, desigur, 


în care e vorba de studiul modelelor). 


şi a structurilor de bază ale acestora”, „stadiul actual al discuţiei este totdeauna determinat încă prin 


teoremele lui Aristotel şi Kant, ca şi prin aserţiuni încă neduse până la capăt” (Ibidem, p. 775-776). 


În acest sens, remarca Mircea Florian, N. Hartmann „recunoaşte fără înconjur că o tabelă completă a 
categoriilor nu e posibilă. Noi am renunţat la ambiția de a schiţa o tabelă sistematică, mulțumindu-ne cu o 
inventariere rapsodică” 
60). 


În acest sens consideraţiile (pe deplin justificate) ale unor mai recente abordări a temei categoriilor: 


(Recesivitatea ca structură a lumii, vol. I, Bucureşti, Editura Eminescu, 1983, p. 


N 


„Proiectul postmodern eşuează însă în deconstrucția limbajului. Acesta se dezvăluie filosofilor 
postmoderni ca o supoziție transcendentală a gândirii ce nu mai poate fi deconstruită ... Interpretarea 
acestora (a categoriilor — n.n.) ca tipuri ale predicaţiei posibile sau ca scheme de rostire reuşeşte să 
depăşească nivelul conceptual tradiţional supus deconstrucţiei” (T. Manea, Recuperarea categoriilor în 


filosofia contemporană, laşi, 2004, p. 193). 

10. Dar aceste ultime consideraţii privesc tipuri de categorii, care însă poartă 
pecetea categorialului, studiat ca atare într-o «teorie generală» a formelor categoriale ce 
țin de diferite nivele categoriale. Aşa cum s-a precizat, „pentru determinările de bază ale 
unui întreg domeniu al fiinţei s-a impus încă din vremea Grecilor termenul de «categorie» 
„„„ Semnificaţia originră este însă aceea de «enunţuri ale fiinţei» (Seinsaussagen). Dar 
aceasta, se potriveşte în sesizarea şi formularea de trăsături esenţiale ale nivelelor fiinţei. 
În acest sens este de înţeles că orice ontologie care este introdusă în sferele speciale, adică 
în modul propriu de a fi al straturilor, ia forma «doctrinei categoriilor». Modul ei de lucru 
este cel al «analizei categoriale»... Istoria filosofiei şi a ştiinţelor este un izvor bogat de 
analiză categorială”!. 

Dincolo de această perspectivă a categorialităţii, care conduce la o echivalare 
(parţială) între categorie şi concept, dar păstrează (şi chiar realizează) un sistem categorial 
bazat pe unitatea (ideal-real) a fiinţei într-o «ontologie critică», Dilthey proiecta (pe filieră 
kantiană) „categoriile vieţii” (Kategorien des Lebens). 

Fără deducţia categoriilor (a lui Kant), care conduce doar la categorii „formale”, 
„categoriile vieţii” sunt reale şi, în contextul „conexiunii vieţii” nu se poate afla un 
criteriu pentru ordonarea lor, a categoriilor în «sistem»: „Nici noi nu tăgăduim faptul că 
există categorii care sunt fundamentale ca atare în rațiune ... Ele desemnează relaţii ce 
străbat prin întreaga realitate (Wirklichkeit). Dar aceste categorii sunt, după natura originii 
lor totdeauna numai formele ... De acestea însă categoriile reale sunt complet diferite. Ele 
nu sunt nicicum fundamentate în rațiune, ci în conexiunea vieții”. 

Mai exact: „Indiciul categoriilor reale îl constituie non-fundabilitatea 
(Unergriindlichkeit) conţinutului lor în gândire ... Nu există nici un artificiu de a ordona 
definitiv, de a stabili numărul lor şi a le determina ordinea. Conexiunea de viaţă şi 
structura ei este unitară, vie, viaţa însăşi, şi nu e de aprofundat prin concepte. Ca urmare, 
niciun fel de încercare nu va reuşi să stabilească natura, numărul şi ordinea acestor 


categorii” 


N. Hartmann, Neue Ontologie in Deutschland, in: Kleinere Schriften, Bd. 1, p. 76. În alt context, autorul îşi 
susține argumentarea prin ideea unităţii dintre chestiunea cunoaşterii şi cea a fiinţei: „Es gibt keine 
Erkenntnisfrage ohne Seinsfrage ... Erkenntnis ist eben ein Bezogensein des Bewufiseins auf ein 
Ansichseiendes” (Wie ist kritische Ontologie überhaupt möglich, in: Kleinere Schriften, III, 1958, p. 269). 

? W. Dilthey, Grundlegung der Wissenschaften vom Menschen, der Gesellschaft und der Geschichte, în: 
Gesammelte Schriften, XIX. Band, Wandenhoeck & Ruprecht in Göttingen, 1982 (Leben und Erkennen. 
Ein Entwurf zur erkenntnistheoretischen Logik und Kategorienlehre (1892/93), p. 361. 

După toate cele relatate, „tabelele”, «sistemul categorial» rămân cu importanţa lor 
istorică, momente necesare în geneza unei „Kategorienlehre”, dar sunt totodată şi actuale 
prin punerea problematicii de bază a acesteia. Căci orice cunoaştere şi cuprinderea ei (în 
filosofie, ştiinţă, artă ş.a.) tinde să atingă nivelul categorial, care, evident, diferă de la un 
domeniu la altul, ceea ce a şi făcut necesară «analiza categorială» (a nivelelor fiinţei şi 
cunoaşterii). Prin aceasta orice «teorie specială» a categoriilor trebuie însă, în baza 
unităţii dintre particular şi universal, să se afle în referinţă la o «teorie generală», la ceea 
ce în tradiţia cercetării s-a numit «allgemeine Kategorienlehre». 

În fond, aceasta din urmă relevă semnificaţia (pentru cunoaştere şi adevăr) a celor 
cercetate (şi sistematizate) în teoriile speciale tocmai prin faptul că situează totul din 
unghiul de vedere a ceea ce, cu o formulă reuşită, Kant numea «necesitatea şi 
universalitatea» cunoştinţei veritabile (kantian vorbind: „al//gemeingiiltig”, mai exact: 
„Allgemeinheit und Notwendigkeit”). Chiar dacă numai aceasta ar fi prestaţia kantiană, 
rezonanţa în actualitate a formulării «Der kritische Weg ist allein nach offen» nu poate fi 
trecută cu vederea atunci când se caută calea unui posibil răspuns la întrebarea (iminentă 


în contextul preocupării de faţă): Wie ist allgemeine Kategorienlehre überhaupt möglich? 


! Ibidem. 

DOUĂ CONCEPTE ALE CUNOAŞTERII 


MIRCEA FLONTA 


Într-o literatură cuprinzătoare, îndeosebi în scrieri ale unor autori de orientare 
antimetafizică din a doua jumătate a secolului al XIX-lea şi din prima jumătate a 
secolului al XX-lea, filosofia kantiană şi filosofia cunoaşterii de orientare empiristă sunt 
înfăţişate drept poli care se opun şi se exclud reciproc. Ernst Mach, de exemplu, îl 
asociază pe Kant şi kantianismul în genere cu proiectele de întemeiere a priori a ştiinţei 
naturii, în particular ale mecanicii, pe care le respinge cu hotărâre în cunoscuta sa lucrare 
consacrată istoriei critice a mecanicii. Sistemul lui Kant a fost perceput de empiriştii 
logici drept o construcţie filosofică de factură raţionalistă, chiar drept ultimul mare sistem 
de filosofie raționalistă. Atunci când filosofia kantiană este invocată drept fundal 
contrastant al prezentării şi argumentării unei concepţii empiriste asupra cunoaşterii se 
are în vedere, în primul rând, teoria kantiană privitoare la posibilitatea unei cunoaşteri 
independente de experienţă, o cunoaştere care se exprimă în enunţuri sintetice a priori. 
Astfel, Rudolf Carnap afirma că negarea existenţei unor enunţuri care sunt sintetice şi, 
totodată, a priori, care conţin adică o cunoaştere ce este independentă de experienţă în 
genere, ar reprezenta o caracterizare negativă a oricărei concepții empiriste asupra 
cunoaşterii, în măsura în care empirismul poate fi calificat drept acea orientare 
epistemologică care susţine că nu există enunţuri sintetice a priori. „Acesta este in nuce 


întreg empirismul”.” Hans Reichenbach care, ca şi Carnap de altfel, îl trata cu respect pe 


* Articol preluat din volumul Mircea Flonta, Kant în lumea lui şi în cea de azi. Zece studii kantiene, laşi, 
Polirom, 2005, pp. 78-98. 

! Vezi E. Mach, Die Mechanik in ihrer Entwicklung historisch-hritisch dargestellt, Leipzig, Brockhaus, 
1921, îndeosebi „Cuvântul înainte” al ediţiei a VII-a din 1912, p. IX. 

? Vezi R. Carnap, Einführung in die Philosophie der Naturwissenschafi, München, Nymphenburger 
Verlagshandlung, 1969, în special capitolul „Sinteticul a priori al lui Kant”, cu această concluzie la p. 
179. 

Kant!, afirma că teoria cunoaşterii dezvoltată în CRP îi apare empiristului ca o teorie care 
nu poate fi apărată. Nu pot exista enunţuri care sunt în acelaşi timp sintetice şi a priori în 
sensul lui Kant, adică înzestrate cu atributele necesităţii şi generalităţii. Dezvoltarea 
ulterioară a cunoaşterii ştiinţifice este caracterizată de Reichenbach drept un proces de 
„dizolvare a sinteticului a priori”. Ideea kantiană a sinteticului a priori a fost o eroare, 
însă una istoric justificată (Reichenbach admite că dacă Immanuel Kant ar fi trăit în 
epoca teoriei relativităţii şi a mecanicii cuantice el ar fi abandonat probabil ideea că există 
o cunoaştere sintetic-a priori). „Programul lui Kant de a căuta un sintetic a priori, 
dezvăluind premisele logice ale cunoaşterii, este, aşadar, condamnat la eşec. Dacă o 
propoziţie este o premisă a cunoaşterii ştiinţifice ea nu este de aceea şi validă. Dacă vrem 
să ştim dacă premisele sunt adevărate, trebuie să dovedim, mai întâi, că însăşi 
cunoaşterea noastră ştiinţifică este adevărată. Adevărul premiselor nu este de aceea mai 
bine întemeiat decât cunoaşterea ştiinţifică. Această simplă analiză logică arată că 
filosofia sinteticului a priori a lui Kant nu poate fi apărată.” 

Cititorii care înregistrează asemenea luări de poziţie pot ajunge uşor la concluzia 
că între conceptul kantian al cunoaşterii şi acel concept al cunoaşterii de orientare 
empiristă care domină gândirea ştiinţifică contemporană nu ar exista puncte de 
convergenţă notabile. Această impresie este însă greşită. Pe un alt plan al analizei, 
lucrurile se înfăţişează cu totul altfel. Este acel plan pe care conceptul kantian al 
cunoaşterii şi conceptul cunoaşterii propriu gândirii empiriste moderne vor fi examinate 
pe fundalul opoziţiei dintre ceea ce numesc aici „două concepte ale cunoaşterii”. Am în 
vedere ceea ce voi desemna în mod convenţional prin expresiile concept al cunoaşterii 
orientat spre conţinut şi concept al cunoaşterii orientat spre formă. 

Voi încerca mai întâi să caracterizez conceptul cunoaşterii orientat spre conţinut. 


În continuare, voi prezenta conceptul kantian al cunoaşterii drept un concept al 


! Filosofia lui Kant ar fi exprimat starea ştiinţelor vremii sale, iar răspunsurile ei la întrebările pe care le-a 
formulat au fost răspunsurile posibile ţinând seama de această stare. Sistemul construit de Kant îi apare 
lui Reichenbach într-o lumină favorabilă în raport cu acele construcţii speculative ulterioare care sunt 
„opera unor oameni care au trecut cu vederea pe de-a întregul rezultatele filosofice ale ştiinţei vremii lor 
şi au dezvoltat, sub numele de filosofie, sisteme naive de generalizări şi analogii ieftine”. (H. 
Reichenbach, Der Aufstieg der wissenschafilichen Philosophie, Braunschweig, Vieweg,1968, p. 142) 

? H. Reichenbach, op. cit., p. 133. 

cunoaşterii orientat spre formă. În cele din urmă, îmi propun să pun în evidenţă unele 
apropieri între conceptul kantian al cunoaşterii şi conceptul cunoaşterii al empirismului 
modern de orientare ştiinţifică, în calitatea lor de concepte ale cunoaşterii orientate spre 
formă. Este o convergență care exprimă, sub un aspect determinat, viabilitatea şi 
perenitatea analizei kantiene a cunoaşterii. 

Un concept al cunoaşterii orientat spre conţinut va putea fi caracterizat drept 
premisă şi punct de sprijin al unor tradiţii ale gândirii metafizice. Dincolo de deosebiri 
notabile dintre aceste tradiţii, motivațiile adoptării unui asemenea concept al cunoaşterii 
precum şi contururile sale mari vor putea fi schiţate în felul următor. 

Existenţa şi excelența cunoaşterii a fost apreciată în influente tradiţii de gândire 
după gradul de apropiere şi de cuprindere a obiectului ei. Se porneşte de la presupunerea 
că toate acele demersuri de cunoaştere care menţin obiectul cunoaşterii într-o relaţie de 
exterioritate cu subiectul nu vor putea conduce la rezultate care merită pe deplin numele 
de cunoaștere. Cei mai categorici, din acest punct de vedere, pot fi consideraţi gânditorii 
mistici ai epocilor mai îndepărtate sau mai apropiate, care au conceput cunoaşterea 
supremă drept o identificare a subiectului cu obiectul cel mai înalt al cunoaşterii, cu 
Dumnezeu, cu absolutul. În această ipostază extremă a unui concept al cunoaşterii 
orientat spre conţinut, cunoaşterea va fi concepută drept o contopire a subiectului cu 
obiectul cunoaşterii sale. Într-o variantă mai puţin radicală, cunoaşterea va fi înțeleasă în 
unele orientări ale gândirii metafizice occidentale drept pătrundere, drept preluare a 
obiectului cunoaşterii în conştiinţa cunoscătoare. Cunoaşterea are loc atunci când obiectul 
intră, pătrunde, pentru a spune aşa în subiect, este prins de către subiect. Termenul cel 
mai folosit de filosofi pentru a desemna o asemenea înţelegere a cunoaşterii este intuiţia. 
Cunoaşterea autentică este cunoaşterea intuitivă. Metafizicienii de diferite orientări şi din 
diferite timpuri, cei care au conferit contur acestei înţelegeri a cunoaşterii, par să 
pornească de la supoziţia că adevărata cunoaştere, cunoaşterea esenței lucrurilor, pe care 
o oferă numai metafizica, spre deosebire de gândirea comună şi de cercetarea ştiinţifică, 
este rezultatul unui proces de prindere nemijlocită a obiectului de către subiect. Este 
sensul în care şi gânditori influenţi dintr-o epocă mai apropiată, ca Henri Bergson, 
Edmund Husserl sau Karl Jaspers, au opus cunoaşterea filosofică rezultatelor cercetării 


ştiinţifice, pe care le-au calificat fie drept nedemne de acest nume, fie drept simple 

surogate ale cunoaşterii autentice!. În sfârşit, în varianta cea mai atenuată a unui concept 
al cunoaşterii orientat spre conţinut sunt recunoscute două modalităţi de cunoaştere — cea 
intuitivă şi cea conceptuală, discursivă —, dar se subliniază că ultima, spre deosebire de 
prima, ne va oferi doar în mod nesatisfăcător ceea ce aşteptăm să ne ofere cunoaşterea: o 
relaţie cât mai strânsă cu obiectul, prinderea lui nemijlocită de către subiect. 

Moritz Schlick, unul dintre puţinii empirişti moderni care s-au aplecat cu 
insistenţă asupra analizei ideii cunoaşterii, a caracterizat conceptul cunoaşterii orientat 
spre conţinut pe fundalul distincţiei sale dintre intuiţie, ca trăire sau experienţă subiectivă 
(Erleben, Kennen), şi cunoaşterea propriu-zisă (Erkennen, Erkenntnis). Cei angajaţi faţă 
de acest concept — scrie Schlick — înţeleg cunoaşterea drept o reprezentare intuitivă prin 
care subiectul cunoaşterii „prinde” obiectele, le „preia în el”. Prinderea (Erfassen) pare să 
fie metafora favorită utilizată în caracterizarea cunoaşterii drept intuiţie. „Aceasta este o 
expresie pe care numai puţini gânditori au ştiut să o ocolească atunci când au încercat să 
determine esenţa cunoaşterii. Citim tot timpul că a cunoaşte un lucru înseamnă «a-l 
prinde în minte».”” Tocmai pornind de la această înţelegere a cunoaşterii s-a legitimat 
metafizica tradiţională drept cunoaştere intuitivă a transcendentului, a ceea ce nu este 


accesibil experienţei. 


1 În scrierile lui Moritz Schlick, această temă apare în formulări sugestive. lată doar un singur pasaj 
semnificativ: „Intuiţia bergsoniană nu are nimic de-a face cu sensul pe care îl are acest cuvânt, atât în 
ştiinţă, cât şi în viaţa de fiecare zi. Cu toate acestea, «cunoaşterea intuitivă» a lui Bergson nu este nimic 
altceva decât o formulare deosebită a unei idei foarte vechi, care străbate aproape toate sistemele 
tradiționale ale filosofiei. Este ideea existenţei unor grade diferite de cunoaştere (ceea ce este întru totul 
adevărat) şi a dependenţei gradului de cunoaştere de intimitatea contactului dintre subiectul cunoscător şi 
lucrul cunoscut (ceea ce este în întregime fals). S-a crezut că întreaga cunoaştere explicativă, cea comună 
şi cea ştiinţifică ... trebuie, din acest motiv, să rămână în întregime descriptivă şi că ea nu va atinge 
niciodată cel mai înalt grad. Căci se părea că ceea ce doream să cunoaştem este lucrul însuşi, şi nu doar o 
descriere a lui. Prin urmare, cunoaşterea ştiinţifică părea să fie doar o treaptă pregătitoare sau un 
înlocuitor pentru cel mai înalt grad de cunoaştere care constă în prinderea nemijlocită a obiectului 
însuşi.” (M. Schlick, Formă şi conținut; o introducere în gândirea filosofică, traducere de Angela 
Teşileanu, Giurgiu, Editura Pelican, 2003, p. 140.) 

? M. Schlick, Allgemeine Erkenntnistheorie, ediţia a Il-a, Berlin, Julius Springer Verlag, 1925, p. 78. 

Conceptului cunoașterii orientat spre conţinut i-a oferit o caracterizare izbitor de 
asemănătoare un eminent autor neokantian, contemporan cu Schlick, Ernst Cassirer. Este 
o apropiere al cărei sens va reieşi tot mai clar pe parcursul acestui studiu. 

În „Introducerea” celui de-al treilea volum al monumentalei sale scrieri F. ilosofia 
formelor simbolice, intitulat „Fenomenologia cunoaşterii” , Cassirer caracterizează drept 
o presupoziţie de bază a tradiției metafizice, inaugurate de Parmenide, ideea că funcţia 
gândirii cunoscătoare nu se reduce la „exprimarea fiinţei” potrivit propriilor ei categorii, 
ci este aceea de a-i „epuiza conţinutul”. Presupoziţia este că gândirea cunoscătoare şi 
obiectul ei reprezintă o unitate. Aceasta este o pretenţie care, observă Cassirer, nu este 
proprie doar raționalismului. Identitatea subiectului şi obiectului cunoaşterii, reducerea 
unuia la celălalt, au fost socotite țelul suprem al cunoaşterii, chiar dacă opiniile asupra 
mijlocului care ar conduce spre acest ţel au fost dintre cele mai diferite. Nu numai 
gândirea pură, dar şi intuiţia sensibilă au putut fi desemnate drept mijlocul adecvat. Într- 
un caz ca şi în celălalt, se presupune că fiinţa, în întreaga ei plenitudine, ne este oferită de 
cunoaşterea metafizică, este conținută în aceasta. În opoziţie cu gândirea care operează cu 
simboluri, cu noţiuni, gândirea cunoscătoare prinde în mod nemijlocit ceea ce constituie 
obiectul ei, în cazul tradiţiei inaugurate de Parmenide, fiinţa ca atare. Ea „prinde” ceea ce 
ştiinţa legată de limbaj şi de concepte nu va putea atinge vreodată. Din această 
perspectivă, o bună parte din istoria filosofiei, apreciază Cassirer, ni se înfăţişeză, dincolo 
de opoziţia dintre orientări şi sisteme, ca o suită de sforțări îndreptate în una şi aceeaşi 
direcție. Iar lipsa unor rezultate convingătoare ale acestor eforturi mereu reluate este cea 
care nutrește scepticismul. El se asociază fiecăruia dintre ele aşa cum umbra se asociază 
obiectului. Toate aceste mişcări de la o extremă la alta, pe care le înregistrează 
observatorul atent al desfăşurării istorice a gândirii occidentale, şi-ar avea originea, crede 
Cassirer, în conceperea cunoaşterii ca o „transpunere a obiectului în subiectul 
cunoscător”, o transpunere care devine posibilă datorită unei presupuse cosubstanțialități 
a fiinţei şi minţii cunoscătoare. Cerinţele pe care le implică acest concept al cunoaşterii 
orientat spre conţinut sunt formulate de Cassirer în felul următor: „Gândul şi realitatea nu 
trebuie doar să-şi corespundă într-un sens oarecare, ci ele trebuie să se pătrundă reciproc. 
Funcţia gândirii nu trebuie să se consume în exprimarea fiinţei, adică în cuprinderea şi 


desemnarea acesteia prin categoriile sale dătătoare de sens. Gândirea se simte mai 

degrabă în stare să se identifice cu realitatea, ea poartă cu sine convingerea că posedă în 
sine garanţia că-i poate epuiza conţinutul. Aici nu trebuie şi nu poate să persiste, în cele 
din urmă, o limită de netrecut; căci gândul şi obiectul spre care se îndreaptă acesta sunt 
unul şi acelaşi lucru.” 

Cotitura sau răsturnarea produsă de criticismul kantian în istoria gândirii 
filosofice a fost caracterizată în diferite feluri. Ea va putea fi caracterizată şi drept o 
trecere de la un concept al cunoaşterii orientat spre conţinut la un concept al cunoaşterii 
orientat spre formă. Potrivit acestuia din urmă, cunoaşterea devine posibilă doar prin 
structurarea unui conţinut dat de intuiţie de către o formă reprezentată de conceptele 
gândirii cunoscătoare. Conceptul cunoaşterii orientat spre formă a primit pentru prima 
dată contururi clare în filosofia teoretică a lui Kant. Un număr mare de pasaje din Critica 
rațiunii pure şi din Prolegomene pot fi invocate pentru a susţine această afirmaţie. În cele 
ce urmează vor fi menţionate doar câteva din cele mai semnificative. 

O determinare pur negativă a conceptului kantian al cunoaşterii ar putea fi redată, 
pe scurt, în felul următor: nu există o cunoaştere directă, nemijlocită, intuitivă. Kant 
contestă, mai întâi, că oamenii, ca fiinţe raționale imperfecte, posedă ceva de felul unei 
intuiţii intelectuale. Prin aceasta el se delimitează net de raţionaliştii dogmatici ai vremii 
sale, de genul lui Crusius. Intelectul omenesc poate doar să gândească, nu să intuiască. 
Tocmai în aceasta constă, după Kant, deosebirea dintre intelectul omenesc şi intelectul 
divin. În al doilea rând, Kant neagă faptul că noi am putea obţine cunoaştere prin 
intuițiile sensibile. Faptul că nu a realizat această imposibilitate, orientându-se spre 
deducţia empirică a conceptelor intelectului, constituia, pentru Kant, păcatul capital al 
filosofiei empiriste a cunoaşterii din epoca sa. 

O formulare pozitivă a conceptului kantian al cunoaşterii ar putea fi următoarea: 
nu există vreo altă intuiție în afară de intuiţia sensibilă; aceasta oferă doar materia 
cunoaşterii, o cunoaştere despre realitate va lua naştere numai prin unirea acestei materii 
cu formele pure ale gândirii, cu categoriile. Este un punct de vedere căruia Kant îi dă mai 
întâi o formulare ipotetică, în „Introducerea” la CRP: „Dar dacă orice cunoaştere a 


noastră începe cu experienţa, aceasta nu înseamnă totuşi că ea provine întreagă din 


! E. Cassirer, Philosophie der symbolischen Formen. Dritter Teil. Phănomenologie der Erkenntnis (1929), 
Darmstadt, Wissenschaftliche Buchgesellschaft, 1977, p. 4. 

experienţă. Căci s-ar putea prea bine ca tocmai cunoaşterea noastră prin experienţă să fie 
un compositum din ceea ce primim noi prin impresii şi ceea ce facultatea noastră proprie 
de cunoaştere (nefiind provocată decât de impresii sensibile) produce din ea însăşi, adaos 
pe care noi nu-l distingem de acea materie primă mai înainte ca un lung exerciţiu să ne fi 
făcut atenţi asupra-i şi abili de a-l separa.” 

Prin intuiţie sensibilă sunt date cunoaşterii omeneşti obiecte, prin conceptele 
intelectului acestea sunt gândite. Kant indică două surse şi două componente ale oricărei 
cunoaşteri despre realitate, şi anume receptivitatea expresiilor şi spontaneitatea 
conceptelor, respectiv intuiţiile sensibile şi conceptele pure ale intelectului. „Intuiţia şi 
conceptele constituie deci elementele întregii noastre cunoaşteri, astfel că nici conceptele 
fără o intuiţie care să le corespundă într-un mod oarecare, nici intuiţia fără concepte, nu 


”? Delimitându-se de raționalismul precritic, Kant sublinia că nu 


pot da o cunoaştere. 
există o cunoaştere intuitivă. Intuiţia reprezintă doar o componentă a oricărei cunoaşteri 
despre realitate. În confruntarea cu empirismul lui Locke sau Hume, Kant remarca, pe de 
altă parte, că din intuiţii sensibile nu pot fi derivate concepte. „Natura noastră este de aşa 
fel, încât intuiţia nu poate fi niciodată decât sensibilă, adică ea nu conţine decât modul în 
care suntem afectaţi de obiecte. Din contra, capacitatea de a gândi obiectul intuiţiei 
sensibile este intelectul. Nici una din aceste două proprietăţi nu este de preferat celeilalte. 
Fără sensibilitate nu ne-ar fi dat nici un obiect, şi fără intelect n-ar fi nici unul gândit. 
Ideile (Gedanken) fără conţinut sunt goale, intuiţiile fară concepte sunt oarbe. De aceea 
este deopotrivă necesar să ne facem conceptele sensibile (adică să le adăugăm obiectul în 
intuiţie), precum şi de a ne face intuiţiile inteligible (adică să le supunem conceptelor). 
Aceste două facultăţi sau capacităţi nu-şi pot schimba funcțiile. Intelectul nu poate intui 
nimic, iar simţurile nu pot gândi nimic. Numai din faptul că ele se unesc poate izvori 
cunoaşterea.” 

Intuiția sensibilă oferă, aşadar, conținutul cunoaşterii noastre, conceptele 
intelectului îi dau forma. Fără intuiție cunoaşterea nu are conținut şi este, în acest sens, 


goală. Fără conceptele intelectului nu putem gândi obiecte în genere şi nu putem, prin 


! Immanuel Kant, Critica raţiunii pure, ed. cit., p. 50. 
? Ibidem, p. 95. 
° Ibidem, pp. 95-96. 

urmare, cunoaşte obiecte. Intuiţia sensibilă este o componentă a oricărei cunoașteri 
despre realitate. O cunoaştere intuitivă despre realitate nu există însă. Cunoaşterea devine 
posibilă numai prin supunerea intuiţiilor conceptelor. Ea cere, mai întâi, diversul intuiţiei, 
în al doilea rând, sinteza acestui divers prin imaginaţie şi, în al treilea rând, conceptele 
intelectului care îi conferă unitate sintetică. 

Pentru trasarea contururilor conceptului cunoaşterii orientat spre formă în CRP 
este esenţială sublinierea insistentă că nici conţinutul dat prin intuiţie, nici conceptele fără 
conţinutul dat în intuiție nu reprezintă cunoaştere. Kant afirmă explicit că orice 
cunoaştere bazată pe experienţă „conţine două elemente foarte diferite, anume o materie 
pentru cunoaşterea prin simţuri şi o anumită formă de a o ordona din izvorul intern al 
intuirii şi gândirii pure şi care sunt puse mai întâi în funcţie şi produc concepte cu prilejul 
impresiilor”. Delimitarea netă a acestor două elemente în analiza kantiană a cunoaşterii 
se sprijină pe opoziţia fundamentală dintre sensibilitate şi intelect. Prin conceptele 
intelectului devine abia posibilă sinteza diversului şi, prin aceasta, cunoaşterea bazată pe 
experienţă. Materia sintezei ne-o oferă însă intuiţia sensibilă. „A gândi un obiect şi a 
cunoaşte un obiect nu este, deci, acelaşi lucru. Din cunoaştere fac parte, în adevăr, două 
elemente: mai întâi conceptul, prin care, în genere, un obiect este gândit (categoria); şi, în 
al doilea rând, intuiţia, prin care obiectul este dat; căci dacă conceptului nu i-ar fi dată o 
intuiţie corespunzătoare, atunci el ar fi o idee în ceea ce priveşte forma, dar fără nici un 
obiect, şi prin ea nu ar fi posibilă nici o cunoaştere despre un lucru oarecare, fiindcă, după 
câte ştiu, nu ar exista nimic, şi nici nu ar putea exista ceva la care ideea să poată fi 
aplicată. Orice intuiţie posibilă pentru noi este sensibilă, prin urmare gândirea unui obiect 
în genere cu ajutorul unui concept pur al intelectului nu poate deveni în noi cunoaştere 
decât întrucât acest concept este raportat la obiectele simțurilor.” 

Dacă nu sunt raportate la obiecte date prin intuiţie, conceptele intelectului rămân 


„simple forme de gândire prin care nu este cunoscut încă nici un obiect determinat”. 


! Ibidem, p. 112. 
? Ibidem, pp. 119-120. 
? Ibidem, p. 141. 
* Ibidem, p. 144. 

Kant a oferit o elaborare particulară, specifică conceptului orientat spre formă. 
Particularităţile acestei elaborări decurg, în primul rând, din concepţia kantiană asupra 
formei cunoaşterii. Pentru Kant, concepte pure, concepte despre obiecte în genere, fac 
posibilă experienţa, fiind condiţii a priori ale acesteia. Valabilitatea obiectivă a acestor 
concepte, a categoriilor, constă în aceea că, în calitate de forme pure, ele fac posibilă 
sinteza diversului şi, prin aceasta, cunoaşterea. Kant subliniază cu insistenţă că sinteza 
diversului nu poate avea loc prin simţuri sau prin forma pură a intuiţiei sensibile. Acea 
corelare care este desemnată de Kant prin termenul sinteză este caracterizată drept „un 
act al intelectului”!. Sensibilitatea şi intelectul sunt acele facultăți care conferă 
cunoştinţelor noastre determinările lor sensibile şi respectiv formale. Conceptul 
cunoaşterii orientat spre formă a fost elaborat de Kant în cadrele unei teorii 
transcendentale asupra facultăţilor (capacităţilor) care fac posibilă cunoaşterea. 

Doar o formulare particulară a conceptului cunoaşterii orientat spre formă, şi nu 
însuşi acest concept, depinde de o teorie asupra facultăţilor cunoaşterii, cum este cea 
elaborată de Kant. Dacă abandonăm orice teorie de acest gen caracteristicile 
fundamentale, definitorii ale conceptului vor rămâne neafectate. Ele ar putea fi prezentate 
schematic astfel: dualism al conţinutului (intuiţiile) şi formei (conceptele); între concepte 
şi intuiţii există o prăpastie logică; conceptele nu pot fi derivate din intuiţii, cunoaşterea 
noastră despre realitate se constituie prin corelarea intuiţiilor sensibile şi a conceptelor; 
priori în sensul că fac posibilă experienţa; valabilitatea obiectivă este conferită 
conceptelor de capacitatea lor de a corela, de a structura intuiţiile sensibile; orice 
cunoaştere prin experienţă reprezintă o întrepătrundere indisociabilă a intuiţiilor şi 
conceptelor; nu există conţinuturi sensibile despărțite de orice formă conceptuală, adică 
intuiţii, ca materia nuda, nestructurate de nici o formă. 

Contribuţii semnificative la elaborarea unui concept al cunoaşterii orientat spre 
formă, care pot fi găsite în reflecţii epistemologice ocazionale ale unor cercetători ai 
naturii de cel mai înalt rang, precum şi în analize mai sistematice ale unor filosofi cu 
formaţie ştiinţifică, susţin această concluzie. La fel ca şi Kant, dar cu referire specială la 


ştiinţa matematică modernă a naturii, autori ca Hermann von Helmholtz, Albert Einstein 


! Ibidem, p. 126. 

sau Moritz Schlick au fost orientaţi în reflecțiile şi analizele lor de interesul pentru 
evidenţierea condiţiilor care fac posibilă o cunoaştere cu valoare obiectivă. În mod firesc, 
consideraţiile acestor autori, spre deosebire de cele ale lui Kant, au un caracter 
preponderent metodologic. Cu atât mai remarcabilă ne apare convergenţa lor cu unele 
concluzii ale analizei kantiene, pe linia elaborării unui concept al cunoaşterii orientat spre 
formă. 

Hermann von Helmholtz, socotit cel mai de seamă cercetător german al naturii 
din a doua jumătate a secolului al XIX-lea, a conceput dualitatea conţinutului şi a formei 
cunoaşterii în termenii distincţiei dintre experienţe senzoriale, care iau naştere prin 
acţiunea stimulilor asupra organelor noastre de simţ, şi concepte, care sunt create pentru a 
coordona şi a sistematiza aceste experienţe. Tocmai necesităţile unei coordonări şi 
sistematizări tot mai eficiente a datelor senzoriale orientează imaginația conceptuală, 
precum şi selecţia produselor acesteia. Schimbările care au loc în fundamentele unei 
discipline ştiinţifice sunt, în primul rând, consecinţa invenţiei şi selecţiei conceptelor. 
Relaţia dintre conţinuturi senzoriale date şi concepte create va fi caracterizată drept o 
relaţie dintre semne şi ceea ce este desemnat prin semne. „Un semn — sublinia Helmholtz 
— nu trebuie să aibă nici o asemănare cu acel obiect al cărui semn este. Relaţia dintre cele 
două se limitează la faptul că acelaşi obiect, care acționează în aceleaşi împrejurări, cere 
acelaşi semn şi că deci semne diferite corespund întotdeauna unei acţiuni diferite.” 
Coordonarea univocă epuizează relația dintre datele senzoriale şi construcţiile 
conceptuale. Relaţia nu este una de reflectare, de oglindire, şi nici una de natură genetică. 
Ca şi conceptul kantian al cunoaşterii, acest concept metodologic al cunoaşterii orientate 
spre formă a fost elaborat printr-o distanţare clară de ideea empiristă tradițională a 
derivării conceptelor din datele primare furnizate de organele de simţ. 

Tema a căpătat un profil deosebit de pregnant în reflecţiile metodologice ale lui 
Albert Einstein. Einstein a formulat un punct de vedere clar articulat asupra relației dintre 
lumea impresiilor senzoriale şi lumea construcţiilor conceptuale. 

Prima afirmaţie a lui Einstein a fost aceea că noţiunile fizicii teoretice, ca de altfel 
toate conceptele noastre, nu pot fi derivate din experienţele senzoriale, aşa cum au crezut 


unii gânditori empirişti din trecut. Intre experienţele senzoriale şi concepte există „o 


! H, von Helmholtz, Vortrăge und Reden, 2 vol., Braunschweig, Vieweg, 1884, p. 226. 

prăpastie logică”. Faptul că acest lucru nu a fost mult timp recunoscut s-ar putea datora 
împrejurării că atât conceptele gândirii comune, cât şi cele ale ştiinţei, funcționează cu 
mult succes în coordonarea şi sistematizarea diferitelor domenii ale experienţei noastre 
senzoriale. lar cea mai simplă explicaţie a eficienţei lor este cea genetică. 

Tocmai deoarece multe concepte sunt atât de eficiente în coordonarea 
experienţelor noastre senzoriale, deoarece trecerile de la anumite concepte la anumite 
experienţe senzoriale şi invers au devenit obişnuinţe adânc înrădăcinate, ideea că primele 
ar fi derivate din ultimele prin abstracţie ne poate apărea atât de firească.’ A doua 
afirmaţie a lui Einstein este că dacă conceptele nu sunt abstrase din datele senzoriale, ci 
sunt, dimpotrivă, invenţii libere ale minţii omeneşti, rezultă că ele vor putea fi 
întotdeauna înlocuite cu altele, care funcţionează mai eficient în sistematizarea unui 
anumit domeniu al experienţei. Ceea ce se poate vedea foarte bine în dezvoltarea istorică 
a gândirii fizice. Nu există, aşadar, concepte pure, a priori, concepte care ar reprezenta 
condiţii ale posibilităţii cunoaşterii prin experienţă în genere, în sensul lui Kant. 

Din punctul de vedere al interesului pentru elaborarea unui concept al cunoaşterii 
orientat spre formă fundamentală este aici sublinierea că, independent cât de bine ar fi 
adaptate conceptele propuse de oamenii de ştiinţă pentru ordonarea unei mase de 
experienţe senzoriale, relaţia dintre ele şi aceste experienţe este una de coordonare între 
entităţi distincte, disparate din punct de vedere logic. Caracterizând „independenţa logică 
a conceptelor față de experienţele senzoriale”, Einstein scria că „nu avem de-a face aici 
cu o relaţie cum este cea dintre supă şi carnea din care este preparată, ci mai degrabă de 
una de felul celei ce există între numărul de la garderobă şi pardesiu””. O asemenea 
relaţie de corespondenţă şi coordonare este însă pe deplin suficientă pentru a explica 
posibilitatea de a supune enunţuri generale, formulate în termenii anumitor concepte, 


controlului acelor propoziţii care ne informează asupra unor experienţe particulare. 


! Vezi A. Einstein, „Observaţii asupra teoriei cunoaşterii a lui Bertrand Russell”, în A. Einstein, Cum văd 
eu lumea, ediţia a Il-a, Bucureşti, Humanitas, 2000, îndeosebi pp. 92-93. Autorul menţionează la 
începutul articolului său că a fost condus la punctul de vedere formulat aici de reflecţii asupra unor 
probleme principiale ale fizicii teoretice. 

? Vezi A. Einstein, „Fizica şi realitatea”, în op. cit., p. 111. 


° Ibidem, pp. 113-114. 

Marile contururi ale acelui concept al cunoaşterii care se desprinde din asemenea 
reflecții metodologice pot fi fixate după cum urmează. Conceptele şi enunţurile, ca relaţii 
între concepte, capătă conţinut şi semnificaţie empirică doar prin coordonarea lor univocă 
cu anumite experiențe senzoriale. Invers, lumea experienţelor senzoriale devine 
inteligibilă prin funcția coordonatoare şi sistematizatoare a conceptelor gândirii comune 
şi ştiinţifice.! Noţiunile care sunt în mod direct corelate cu anumite complexe de date 
senzoriale sunt numite de Einstein „noţiuni primare”. Toate celelalte noţiuni primesc 
conţinut empiric doar în măsura în care sunt corelate cu noţiunile primare, formând 
împreună cu acestea un sistem. Regularitățile empirice ale gândirii comune, precum şi 
legile ştiinţei sunt enunţuri care, în virtutea relaţiei dintre conceptele ce intervin în 
formularea lor şi noţiunile primare, ne spun ceva cu privire la ordinea şi succesiunea 
experienţelor noastre senzoriale. 

Gândirea conceptuală în general, ştiinţa teoretică în particular, constau în 
stabilirea de corelaţii, de raporturi. Dezvoltarea cunoaşterii ştiinţifice pune în evidență 
mai clar că orice cunoaştere despre realitate are o natură strict relaţională. Obiectul ei îl 
constituie nu realități substanţiale, ci relaţii invariante de un nivel mai scăzut sau mai 
înalt de generalitate. Helmholtz, un cercetător familiarizat cu filosofia teoretică a lui 
Kant, scria: „Orice lege a naturii afirmă că din condiţii care sunt într-o anumită privinţă 
identice decurg întotdeauna consecinţe care sunt într-o altă privinţă identice. Deoarece 
ceea ce este identic în lumea noastră senzorială este indicat de aceleaşi semne, succesiunii 
legice ale aceloraşi efecte, corespunzătoare acţiunii aceloraşi cauze, le va corespunde o 
succesiune tot aşa de regulată în domeniul senzaţiilor noastre.” 

Orice cunoaştere despre realitate, care este posibilă doar prin experienţă, va 
consta, aşadar, în fixarea prin concepte şi relaţii între concepte a unor raporturi constante, 
invariante în complexe de experienţe senzoriale repetabile. Numai relaţii invariante în 


raport cu anumite circumstanţe pot constitui un obiect al cunoaşterii. 


! „Expresia «inteligibilitate», aşa cum o folosim aici, trebuie luată în accepţia ei cea mai modestă. Ea 
înseamnă realizarea unei ordini între experienţele senzoriale, prin crearea de concepte generale şi de 
relaţii între aceste concepte, ca şi prin relaţii stabilite, într-un fel oarecare, între concepte şi experienţe 
senzoriale.” (Ibidem, p. 111) 

? H. von Hemholtz, op. cit., p. 226. 

Este o temă pe care o întâlnim şi în Critica rațiunii pure. Kant caracterizează aici 
natura, ca obiect al cunoaşterii, drept „ordinea şi regularitatea fenomenelor”. Tot ceea ce 
putem cunoaşte despre „obiectele simţurilor” sunt conexiunile lor, relațiile lor de 
dependenţă reciprocă. „Nu este nici o existenţă care să poată fi cunoscută ca necesară sub 
condiţia altor fenomene date decât existenţa efectelor rezultând din cauze date, după 
legile cauzalităţii. Prin urmare, noi nu putem cunoaşte necesitatea existenţei lucrurilor 
(substanţelor), ci numai pe cea a existenţei stării lor, şi anume din alte stări care sunt date 
în percepţie după legile empirice ale cauzalităţii.” 

Asemenea apropieri şi convergențe ale analizelor lui Kant cu reflecţiile 
metodologice ale unor cercetători ai naturii dintr-o epocă mai târzie pot să apară 
surprinzătoare. Ele vor înceta să fie aşa dacă vom ţine seama de faptul că deşi analizele 
din CRP au drept obiect condiţiile de posibilitate ale cunoaşterii în genere, ele au fost 
formulate prin examinarea a ceea ce Kant a considerat drept prototip al cunoaşterii cu 
valoare obiectivă, adică cu referire la fizica newtoniană. 

Unele implicaţii ale conceptului cunoaşterii orientat spre formă au fost puse în 
evidenţă foarte clar prin consideraţiile lui Schlick asupra opoziţiei dintre experienţa sau 
trăirea subiectivă (Erlebnis) şi cunoaştere (Erkennen). Experienţa subiectivă, ca prezenţă 
în conştiinţă, ca trăire a unui anumit conţinut, nu reprezintă cunoaştere. Expresia 
„cunoaştere intuitivă a unei realităţi transcendente” este o contradicţie în termeni. 
Realitatea transcendentă nu poate fi trăită, resimţită subiectiv, căci ea este transcendentă 
doar atât timp cât nu constituie obiect al trăirii. Cunoaşterea ia naştere prin integrarea 
experienţelor subiective într-un sistem de concepte, adică printr-un proces de ordonare şi 
sistematizare a ceea ce ne este dat. Tot aşa de puţin cum este posibilă o cunoaştere 
intuitivă, este posibilă cunoaşterea transcendentului ca „lucru în sine”. Afirmația că o 
cunoaştere a lucrului în sine nu este în principiu posibilă constituie concluzia firească ce 
rezultă din faptul că nu ne putem reprezenta lucrurile aşa cum sunt ele, independent de 
orice sistem de concepte. Conceptele din care se compune acest sistem sunt a priori, nu 
în sensul că reprezintă structuri date o dată pentru totdeauna care fac posibilă cunoaşterea 


în genere, ci în sensul că, în calitate de forme, ele structurează conţinutul intuitiv şi fac, 


' Immanuel Kant, Critica raţiunii pure, ed. cit., p. 230. 

prin aceasta, posibilă o cunoaştere mai mult sau mai puţin adecvată a realităţii. Orice 
cunoaştere este, potrivit naturii sale, cunoaşterea unor relaţii, a unor raporturi exprimate 
prin concepte şi corelaţii între concepte. Doar caracteristicile structurale ale lumii sunt 
accesibile cunoaşterii. Conţinutul îl putem intui, resimţi în mod subiectiv, dar nu îl putem 
cunoaşte. Cunoaşterea este simbolică în sensul că reprezintă o descriere structurală a 
faptelor printr-un sistem de semne. Intuiţiile oferă doar materia cunoaşterii. Ele sunt 
subiective; cu alte cuvinte, ele sunt ale unui anumit subiect şi nu pot fi comunicate altuia. 
Cunoaşterea este, dimpotrivă, ceva comunicabil şi testabil, controlabil de către alţii, 
deoarece are drept obiect doar formele, structurile.” Concluzia este că doar un concept al 
cunoaşterii orientat spre formă poate să dea socoteală de valabilitatea obiectivă a 
cunoştinţelor din viaţa de fiecare zi şi din ştiinţă. 

Bilanţul acestor analize ar putea fi formulat spunând că acea reflecţie 
metodologică care a fost stimulată de schimbările profunde în fundamentele ştiinţei 
exacte a naturii, produse de teoria relativităţii şi mecanica cuantică, s-a desfăşurat pe linia 
conceptului cunoaşterii orientat spre formă, un concept care a primit pentru prima dată 
contururi clare în filosofia transcendentală a lui Kant. Într-un al doilea pas, trebuie să se 
sublinieze totodată opoziţia dintre rezultatele acestei reflecţii, care s-a dezvoltat pe 
fundalul unei concepţii empiriste asupra cunoaşterii, şi apriorismul kantian. Pentru Kant, 
cunoaşterea este rezultatul reunirii intuițiilor şi conceptelor pure ale intelectului. Pentru 
empirismul modern, cunoaşterea reprezintă o coordonare univocă a unor experienţe 
senzoriale date şi a unor concepte create în mod liber de mintea omului, respectiv, a 
cercetătorului. Reflecţia metodologică modernă asupra ştiinţei porneşte de la supoziţia că 
nu există condiţii ale posibilităţii exprienţei valabile pentru toate domeniile cunoaşterii şi 
pentru toate timpurile, adică de la o respingere frontală a apriorismului kantian. Este o 
temă care a fost menţionată în partea introductivă a acestui studiu. Se pune, totuşi, 
întrebarea dacă această reflecţie nu este în măsură să justifice, într-o variantă slăbită, 


ideea unei condiţionări a priori a cunoaşterii noastre empirice. 


! Vezi Allgemeine Erkenntnistheorie, pp. 82 şi urm. 
? O discuţie a acestei teme, poate unică prin amploarea şi dimensiunea ei analitică, poate fi găsită în studiul 


lui Schlick, „Formă şi conţinut...”, în op. cit., pp. 101-197. 

Încă Reichenbach sublinia, în studiile sale consacrate teoriei relativităţii, că putem 
distinge două sensuri în care anumite concepte şi principii sunt caracterizate drept a 
priori: sensul de precondiţii necesare şi imuabile ale experienţei în genere şi sensul de 
elemente constitutive ale cadrului în care se dezvoltă cunoaşterea ştiinţifică într-o 
anumită perioadă a evoluţiei ei istorice. Teoria relativităţii a arătat că primul sens trebuie 
să fie abandonat, dar cel de-al doilea trebuie să fie reţinut. Ca şi în mecanica clasică, în 
teoria relativităţii anumite concepte creează cadrul descrierii realităţii fizice şi fac în acest 
fel posibile toate enunţurile particulare ale teoriei. A spune despre aceste concepte că sunt 
a priori înseamnă a afirma că ele sunt elemente constitutive fundamentale ale descrierii 
teoretice a lumii fizice. Abia ele fac posibilă o asemenea descriere. Drept cadre în care se 
dezvoltă o tradiţie de cercetare ştiinţifică ele funcţionează, în cadrul acestei tradiţii, drept 
fundamente de la sine înţelese, sustrase discuţiei şi examenului critic. Unii dintre actorii 
principali ai revoluţiei care a avut loc în fizică în prima jumătate a secolului XX au atras 
atenția asupra statutului aparte a acestor concepte şi principii şi asupra implicaţiilor 
oricărei reconsiderări a structurii conceptuale a gândirii fizice. 

Pe baza experienţei elaborării noii mecanici cuantice, operă în care a fost profund 
implicat, cercetătorul german Werner Heisenberg a prezentat evoluţia istorică a fizicii 
moderne drept o succesiune de „teorii închise”. Acestea sunt teorii fundamentale, care 
realizează o descriere şi o explicaţie unitară a regularităţilor dintr-un domeniu cuprinzător 
de fapte experimentale prin introducerea unui nou sistem de concepte şi principii. Este 
ceea ce Heisenberg caracteriza drept „o schimbare a structurii gândirii”, care oferă 
înţelegerea unor noi domenii de fenomene, acele fenomene care nu sunt inteligibile în 
structurile de gândire proprii vechii teorii. Calitatea elementelor constitutive ale unei 
asemenea structuri de gândire de a reprezenta condiţii a priori ale posibilităţii experienţei 
este scoasă în evidenţă, arată Heisenberg, de marile dificultăţi de a şi le însuşi şi de a le 
accepta pe care le vor întâmpina toţi aceia care s-au format drept cercetători şi au 
desfăşurat o activitate de cercetare încununată de succes în cadrul unei structuri 
conceptuale esenţial diferite. „Aici chiar fizicieni remarcabili — observă Heisenberg — 
întâmpină dificultăţi mari. Deoarece exigenţa schimbării structurii gândirii poate naşte 
sentimentul prăbuşirii terenului de sub picioare. Un savant care a obţinut ani de-a rândul 


mari succese cu structura gândirii la care s-a adaptat în tinereţe nu poate fi gata să-şi 

modifice această structură numai pe baza unor noi experimente... Cred că nu putem 
aprecia suficient de mult dificultăţile care apar în această situaţie. Cine a trăit disperarea 
cu care reacţionează în ştiinţă oameni inteligenţi şi concilianţi la provocarea schimbării 
structurii de gândire se poate, dimpotrivă, doar mira că asemenea revoluţii sunt în general 
posibile în ştiinţă.” 

Numeroase mărturii ale cercetătorilor implicaţi, precum şi studii istorice de caz 
consacrate unor episoade de reconsiderare a fundamentelor conceptuale în ştiinţă indică 
necesitatea de a distinge între diferite straturi şi niveluri ale eşafodajului conceptual al 
ştiinţei, din punctul de vedere al relaţiei lor cu datele observaţiei şi experimentului. Dacă 
o mare varietate de enunţuri formulate în termenii unor concepte de un nivel scăzut de 
generalitate vor trebui să fie revizuite în lumina unor noi rezultate ale cercetării empirice, 
cadrele conceptuale ale unor mari tradiţii de cercetare vor fi supuse controlului faptelor 
doar în mod indirect, adică sub aspectul fertilităţii lor, al capacității de a conduce la 
formularea şi rezolvarea cu succes a unei mari varietăţi de probleme ştiinţifice. Este ceea 
ce se poate spune despre conceptele de spaţiu-timp-mişcare ale lui Newton în raport cu 
conceptul de mişcare al fizicii aristotelice şi medievale, despre conceptul de spațiu-timp 
curbat al teoriei generale a relativităţii în raport cu conceptele newtoniene sau despre 
conceptul de undă de probabilitate al mecanicii cuantice în raport cu conceptul de 
traiectorie a mişcării unei particule din fizica clasică. Opţiunea unei comunităţi ştiinţifice 
de a adopta un nou sistem de concepte drept cadru constitutiv şi orientativ al cercetării 
este mai degrabă o decizie luată pe baza unor consideraţii pragmatice, ţinând seama de 
rezultatele pe care le-a făcut deja posibile şi cu deosebire de cele pe care le promite, decât 
acceptarea unui verdict constrângător al observaţiilor şi experimentelor particulare. Din 
această perspectivă, o recuperare într-o formă relativizată a conceptului kantian de a 
priori va apărea pe deplin îndreptăţită. S-a atras atenţia, în acest sens, asupra faptului că 
un filosof empirist ca Rudolf Carnap, care s-a distanțat în mod clar de conceptul kantian 
al sinteticului a priori, a evidenţiat totodată statutul distinct al structurii conceptuale 
fundamentale în ştiinţa teoretică a naturii prin afirmarea unei distincţii nete între cadrul 


conceptual sau lingvistic al cercetării teoretice şi investigaţiile empirice propriu-zise care 


! W, Heisenberg, „Transformări ale structurilor de gândire în progresul ştiinţei”, în W. Heisenberg, Paşi 


peste granițe, traducere de Ilie Pârvu, Bucureşti, Editura Politică, 1977, p. 291. 

au loc în acest cadru, între schimbări ale cadrului însuşi, care sunt evenimente cu totul 
excepţionale, şi schimbări care au loc în mod continuu într-un cadru dat.! Contestând 
existența unui cadru conceptual dat o dată pentru totdeauna prin însăşi structura 
capacităţilor noastre de cunoaştere, cum este cel reprezentat de conceptele pure ale 
intelectului la Kant, Carnap va sublinia totodată acele caracteristici distinctive ale 
cadrului conceptual al cercetării ştiinţifice care îi conferă statutul unui a priori relativ şi 
dinamic.’ 

Distincția dintre schimbări ştiinţifice în cadre date şi schimbarea cadrelor 
conceptuale ale cercetării, o distincție care aruncă o lumină nouă asupra temei kantiene a 
cunoaşterii a priori, a fost consacrată prin opera lui Thomas Kuhn, recunoscut, astăzi, 
drept cel mai influent istoric şi filosof al ştiinţei din a doua jumătate a secolului XX. La 
Kuhn, aceasta este distincţia dintre ştiinţa normală, ca cercetare bazată pe paradigme, şi 
schimbarea paradigmelor, iar în scrierile lui mai târzii distincția dintre schimbări care 
afectează şi, respectiv, nu afectează cadrul conceptual al unei tradiţii de cercetare 


ştiinţifică, schema ei lexicală sau taxonomică specifică, numită acum lexicon”. Această 


; Vezi, în acest sens şi Michael Friedman, Philosophical Naturalism, adresă prezidențială la reuniunea 
anuală a Societății Americane de Filosofie, Pittsburgh, aprilie 1996 şi „Kantian Themes in Contemporary 
Philosophy”, în Aristotelian Society, Supplementary volume 72, 1998. 

? Vezi în primul rând studiul „Empirism, semantică şi ontologie”, în care Carnap distinge carcasele sau 
structurile lingvistice, adoptate drept cadre ale unei cercetări, de cercetările propriu-zise care se realizează 
în acest cadru şi de rezultatele lor. În încheierea studiului autorul subliniază că deşi aceste cadre sunt şi 
ele istoric schimbătoare, prefacerea lor are loc pe alt plan şi pe baza altor considerente decât revizuirea 
rezultatelor cercetărilor empirice pe care le fac ele posibile. „Acceptarea sau respingerea unor forme 
lingvistice abstracte, ca şi acceptarea sau respingerea oricăror altor forme lingvistice, în orice ramură a 
ştiinţei, va fi decisă în cele din urmă de eficienţa lor instrumentală, de raportul între rezultatele obţinute şi 
cantitatea şi complexitatea eforturilor cerute. Aruncarea unor interdicții dogmatice asupra unor forme 
lingvistice, în locul verificării lor prin succesul sau eşecul înregistrat în întrebuinţarea lor practică, este 
mai mult decât inutilă; ea este efectiv dăunătoare, deoarece poate împiedica progresul ştiinţei.” (R. 
Carnap, Semnificație şi necesitate, Cluj-Napoca, Editura Dacia, 1972, p. 284.) 

3 Vezi Th. S. Kuhn, Structura revoluțiilor ştiinţifice, traducere de Radu J. Bogdan, Bucureşti, Humanitas, 

1999, respectiv Thomas S. Kuhn, „Drumul de la «Structură»“, traducere de Cristian Ducu şi Izabella 

Ghiţă, în M. Flonta, G. Nagâţ, Gh. Ştefanov, Introducere în teoria cunoaşterii ştiinţifice. Prezentare 


tematică - Texte - Literatură, , Bucureşti, Editura Universităţii Bucureşti, 2004. 

distincție este pentru Kuhn tot atât de fundamentală şi de netă cât este pentru Carnap 
distincția dintre schimbări ale carcasei lingvistice şi revizuirea cunoştinţelor dobândite 
într-un cadru conceptual dat.! Spre deosebire de Carnap, Kuhn a făcut însă referiri directe 
la Kant. În partea finală a unui text publicat în 1990, text în care expune în mod sumar şi 
incomplet ideile unei noi cărți pe care nu a putut-o încheia, el face următoarea remarcă 
semnificativă : „Probabil a devenit clar că poziția pe care o dezvolt este un fel de 
kantianism post-darwinist. Ca şi categoriile lui Kant, lexiconul furnizează precondiţiile 
experienţei posibile. Dar categoriile lexicale, spre deosebire de strămoşii lor kantieni, se 
pot schimba şi se schimbă atât cu timpul, cât şi cu trecerea de la o comunitate la alta”. ? 
Iar în ultimul text publicat în timpul vieţii, Kuhn s-a referit din nou, mai pe larg, la ceea 
ce apropie şi distinge poziţia lui de cea a lui Kant. Reamintind distincţia lui Reichenbach 
între două sensuri care pot fi date conceptului de a priori, acela de elemente imuabile 
care constituie precondiţii ale experienţei în genere, şi acela de concepte şi principii care 
oferă un cadru în care se realizează cunoaşterea despre lume într-un domeniu al cercetării 
Şi într-o secvenţă a istoriei ei, Kuhn scrie: „Cu toate că este o sursă mai articulată de 
categorii constitutive, lexiconul meu structurat se aseamănă cu a priori-ul lui Kant, dacă 
cel din urmă este luat în sensul al doilea, cel relativizat. Ambele sunt constitutive 
experienței posibile asupra lumii, dar nici unul din ele nu dictează ceea ce trebuie să fie 
experiența. Mai degrabă, ele sunt constitutive pentru seria infinită a experienţelor 
posibile, a căror producere poate fi concepută în lumea reală la care oferă ele acces. Care 
din aceste experienţe, ce pot fi concepute, au loc în lumea reală este ceva care trebuie să 


fie învăţat, atât din experienţa de fiecare zi, cât şi din experienţa mai sistematică şi 


! La apariţia ei, în 1962, Structura revoluțiilor ştiinţifice a fost percepută ca o critică a orientării impuse 
filosofiei ştiinţei de către empirismul logic, a cărui personalitate conducătoare era socotit Carnap. În mod 
aparent surprinzător, Carnap a receptat cu mult interes manuscrisul lui Kuhn din perspectiva propriei sale 
distincții dintre schimbări ale cunoaşterii în cadre date şi schimbarea cadrelor şi a sprijinit publicarea lui 
în seria International Encyclopedia of Unified Science, pe care o coordona împreună cu Charles Morris. 
Pentru o discuţie asupra a ceea ce apropie poziţiile filosofice ale lui Carnap şi Kuhn, vezi G. A. Reisch, 
„Did Kuhn Kill Logical Empiricism?“, în Philosophy of Science, nr. 58, 1991 şi John Earman, „Carnap, 
Kuhn and the Philosophy of Scientific Metho-dology”, în P. Horwich (ed.), World Changes. Thomas 
Kuhn and the Nature of Science, Cambridge, Mass., London, The MIT Press, 1993. 

? Th. S. Kuhn, „Drumul de la «Structură»“, în op. cit., p. 235. 

rafinată ce caracterizează practica ştiinţifică. Ele amândouă sunt profesori neîndurători, 
care rezistă în mod ferm promulgării de opinii inadecvate formei de viaţă pe care o 
permite lexiconul.” 

De la statutul de precondiţie a experienţei în genere la cel de cadru constitutiv al 
unei forme de viaţă ştiinţifică — iată istoria pe care a parcurs-o conceptul cunoaşterii a 
priori în epoci ştiinţifice şi climate filosofice distincte. Este de presupus că ne aflăm încă 


departe de capătul unei îndelungate posterităţi. 


! Th. S. Kuhn, „Afterwords”, în P. Horwich (ed.), op. cit., pp. 321-322. 

CUM ESTE POSIBILĂ, AZI, ONTOLOGIA? MODALITĂȚI DE JUSTIFICARE 
A SCHEMELOR CATEGORIALE 


ILIE PÂRVU 


Arta raţiunii speculative constă atât în a transcende 
schemele conceptuale, cât şi în a le utiliza. 
Alfred North Whitehead 


1. Modalităţi de legitimare a discursului ontologic 


Ca interogaţie fundamentală asupra sensului Fiinţei şi Devenirii, ontologia (şi/sau 
metafizica) se află în perioada actuală, alături de celelalte ramuri sau discipline 
tradiţionale ale filosofiei (filosofia naturii, axiologia, epistemologia, filosofia istoriei 
etc.), în căutarea unei noi legitimări, a unei justificări de un gen nou a pretențiilor ei de 
cunoaştere şi valorizare a întregului câmp al fiinţării. Cercetarea structurilor de bază ale 
existenţei, a temeiului însuşi al ființării a fost, în prima jumătate a secolului nostru, 
denunţată de o serie întreagă de gânditori ca o pseudocunoaştere, lipsită de criterii şi 
standarde stricte de verificare şi evaluare. Blocată de perspectiva esenţialistă, 
reducţionistă şi fundamentalistă a metafizicii tradiţionale, întrebarea cu privire la 
constituția sau arhitectura existenţei va trebui reluată într-o modalitate nouă, 
„recontextualizată”, pentru ca progresul investigaţiei ontologice să devină din nou 
posibil. 

Această reconceptualizare a problemei Fiinţei, a naturii şi temeiului existenţei i-a 
preocupat în mod deosebit pe acei gânditori care au relansat, în secolul nostru, metafizica 
(A. N. Whitehead, M. Heidegger, C. Noica, M. Bunge, D. Bohm, pentru a nu cita decât 
un număr foarte mic dintre marii constructori de viziuni ontologice din filosofia actuală). 
Toţi au încercat să reorienteze demersul explicativ-interpretativ al ontologiei pe căi noi, 


în acord cu marile deschideri teoretice şi metodologice ale cunoaşterii ştiinţifice 

contemporane, cu noile mutații şi restructurări valorice ale sistemelor sociale şi culturale. 
Tuturor le este proprie, pe lângă afirmarea plenară a rostului meditaţiei ontologice, 
încercarea de „deconstrucţie” a ontologiei tradiționale, de recontextualizare a tematicii ei 
originale. 

Toate aceste noi proiecte de construcţie metafizică au avut de înfruntat rezervele 
critice la adresa discursului ontologic formulate de reprezentanţii sau descendenţii empi- 
rismului logic şi ai filosofiei analitice în general. Dacă pentru L. Wittgenstein, cel din 
Tractatus  logico-philosophicus, problematica ontologică îşi păstra încă deplina 
semnificaţie, principiile ontologice reprezentând, în prelungirea tradiţiei filosofice, 
„enunţurile-princeps” ale întregii filosofii, prin B. Russell şi R. Carnap se înfăptuieşte în 
mod evident şi programatic a doua mare „retragere” strategică a filosofiei; dacă prin 
perspectiva transcendentală a lui Kant filosofiei i se contesta dreptul de a mai reprezenta 
o cunoaştere de prim orizont, directă şi autentică a realului, pentru a deveni o reflecţie 
actualul linguistic turn al filosofiei analitice, filosofia cunoaşte o nouă şi mai radicală 
renunțare la pretenţiile ei de cunoaştere totalizatoare, de reconstrucţie raţională a lumii în 
toate structurile şi înfăţişările ei, pentru a se angaja cu mai multă exactitate şi rigoare în 
determinarea supoziţiilor şi angajărilor ontologice ale teoriilor ştiinţifice, reconstruite 
într-un cadru formalizat, sau a componentelor ontologice implicate oricărei scheme 
conceptual-lingvistice. 

Ajunsă într-un impas de teoretizare, datorat, după opinia noastră, şi epuizării 
resurselor constructive ale tipului analitic („aristotelic”, „generic”) al abstracţiei (sursă a 
tuturor celorlalte limitări, pe care le-am amintit), cercetării ontologice i-au fost retrase, în 
filosofia analitică, pretenţiile de cunoaştere veritabilă (sarcina explorării structurii şi 
determinismului existenţei revenind în întregime ştiinţelor pozitive), dobândind, printr-un 
„semantic ascent” caracteristic, rolul de a reconstrui „calea inversă” de la teoriile 
formalizate (sistemele semantice, limbajele teoretice, schemele abstracte etc.) la 
experienţă şi realitate. 

Ca şi ştiinţa, în faza ei axiomatic-constructivă, puternic formalizată şi 
instrumentalizată, şi ontologia va deveni, în această perspectivă, o abordare formală şi 


„locală” a problemei existenţei. Astfel, în programul filosofic din Der Logische Aufbau 

der Welt (1928), R. Carnap a formulat mult comentata diferenţă dintre „contextul 
întemeierii” şi „contextul descoperirii”, doar primul fiind semnificativ pentru „filosofia 
raţională”, „liberă de metafizică”, iar în cadrul acestuia reconstrucția ontologică devine 
una analogă procedeului deductiv-axiomatic al ştiinţei, (procedeu cu semnificaţie 
exclusiv „locală”, cum va demonstra convingător mai târziu matematicianul francez R. 
Thom), şi anume ea va cere edificarea unui „sistem al constituirii” (deducerea logică 
riguroasă, metodic şi ierarhic ordonată, pornind de la o bază elementară, a tuturor 
conceptelor utilizate în descrierea teoretică a lumii), un sistem unitar al tuturor 
conceptelor ştiinţifice. Lucrul acesta va fi posibil, în cadrul unei perspective structurale 
asupra cunoaşterii şi realului, prin aplicarea consecventă a instrumentelor logicii 
matematice. 

În această interpretare, problema ontologică apare deghizată ca problemă a 
condiţiilor pe care trebuie să le satisfacă un obiect ( Gegenstand) pentru a aparţine acelui 
domeniu care, în utilizarea obişnuită a termenilor ştiinţei, este desemnat ca real', spre 
deosebire de problema „realităţii metafizice”, indicată de conceptul unei „realităţi în 
sine”, concept ce nu poate fi „constituit” în cadrul sistemului de tip ştiinţific, rămânând, 
ca termen al unei „metafizici intuitive”, fără semnificaţie cognitivă. O abordare analogă 
deşi formulată în alți termeni, vom întâlni şi în studiul târziu al lui Carnap, Empirism, 
semantică şi ontologie (1950); aici, cu sens vor rămâne doar „problemele interne”, ce 
vizează existenţa asociată unor termeni ai sistemului semantic, şi nu cele ce se raportează 
la existenţa întregului sistem de entităţi introduse de construcţia logică-semantică. 

W. van Orman Quine consideră că discuţiile şi controversele asupra existenţei („over 
what there is”) trebuie „ridicate” la un nivel semantic, devenind astfel controverse asupra 
presupoziţiilor ontologice ale teoriilor, formulate într-un limbaj standardizat, sau ale 
limbilor naturale, fără a se transforma astfel în chestiuni pur lingvistice, întrucât, spre 
deosebire de Carnap, acceptarea unei ontologii este, după Quine, asemănătoare acceptării 
unei teorii ştiinţifice, unui sistem al fizicii, de exemplu, între enunţurile despre experienţă 
şi realitate şi cele despre semnificaţia termenilor implicaţi în formularea lor (între „teorie” 


şi „limbaj”) neexistând o graniţă fixă, o diferență de natură. Cu privire la problema 


! R. Carnap, Der Logische Aufbau der Welt 1928, F. Meiner, Hamburg, zweite, unverănderte Auflage, 
1961, p. 245. 

existenţei în raport cu teoriile formulate într-un limbaj logic explicit (limbajul logicii 
cuantificării), Quine a propus un „criteriu al angajării ontologice” cu următorul conţinut: 
„entităţi de un anumit gen sunt asumate de o teorie dată dacă şi numai dacă unele dintre 
ele trebuie considerate printre valorile variabilelor pentru ca enunţurile afirmate în teorie 


>>] 


să fie adevărate” . Prin acesta, Quine nu vrea să sugereze o „dependenţă a existenţei de 
limbaj”. Ceea ce este considerat aici nu e situaţia ontologică a lucrurilor, ci angajările 
(commitments) ontologice ale unui discurs. Ce există nu depinde în general de utilizarea 
limbajului, dar ceea ce spune o persoană că există, depinde.” Cu alte cuvinte, numai 
această reformulare semantică a temei existenţei are sens determinat pentru analiza 
filosofică: „numai în acest spirit, cu referinţă la o anumită schematizare logică reală sau 
imaginată a unei părți anumite a ştiinţei întregi, putem cerceta cu deplină rigurozitate 


>. Acest „semantic ascent” (trecerea de la „modul material” de 


presupoziţiile ontologice 
vorbire la cel „formal”), procedeu comun ştiinţei actuale şi ontologiei, este acela care 
legitimează valoarea discursului ontologic în filosofia analitică, dar îi indică direct şi 
reducerea sa esenţială. 

Astfel, în filosofia analitică investigația de tip ontologic tradiţional, ca cercetare a 
structurii şi temeiurilor unor domenii ale realului sau ale existenţei ca totalitate, a trebuit 
să fie redefinită prin „reducerea” ei la limbaj, dacă în transcendentalismul kantian 
problematica filosofiei suferea o reducţie la conştiinţa cunoscătoare şi „constituantă”, în 
filosofia analitică se produce o nouă reducţie (tematică şi metodologică) la limbaj şi 
logică; ceea ce rămâne din vechiul domeniu al ontologiei este resemnificat în funcție de 
noua reducţie logico-lingvistică: au sens doar acele probleme referitoare la statutul 
enunţurilor de existenţă, la rolul supoziţiilor de realitate şi al criteriilor de existenţă pentru 
entitățile postulate sau admise în cadrul unor sisteme conceptual-lingvistice determinate. 
Metoda analitică în filosofie, fără pretenţiile exclusiviste cu care a fost introdusă de unii 
reprezentanţi ai filosofiei anglo-saxone, poate oferi însă, ca şi altor domenii ale 


cunoaşterii filosofice, un prim instrument de teoretizare, de formulare exactă şi control al 


1 W.v.O. Quine, Logic and the Reification of Universals, în W.v.O. Quine, From a Logical Point of View, 
2nd ed., Harvard U.P., Cambridge, Harper, 1963, p. 103- 

? Ibidem. 

* Ibidem, p. 106. 

ipotezelor ontologice. Ulterior, ea poate servi ca ghid şi instanţă de control unor 
„recuperări” ale discursului ontologic, reconstrucției coerente şi în acord cu spiritul 
ştiinţific a marilor poziţii cu privire la existenţă. 

Prin îndrumarea tematizării filosofice asupra conştiinţei şi a intenţionalităţii acesteia, 


i pu] 


fenomenologia lui Husserl participă şi ea la atitudinea „reducţionistă” faţă de ontologie, 
iar fenomenologia existenţială, în cadrul proiectului ei de instituire a unei noi ontologii, 
ce debutează prin interogaţia asupra „structurii ontice a Dasein-ului”, prin „ontologia fun- 
damentală” (în cadrul căreia se va decide „condiţia de posibilitate a tuturor 
ontologiilor”"), cuprinde un moment necesar de „deconstrucţie” a istoriei ontologiei, o 
detaşare de modul interogaţiei metafizic-ontologice tradiționale (generat de raționalizarea 
„analitică” a Fiinţei, care a transformat conceptele supreme ale metafizicii în concepte 
„goale”, indefinibile, lipsite de capacitate constructivă); această „de-structurare” este o 
pre-condiţie a noii deschideri tematice şi orientări metodologice a ontologiei propuse de 
Heidegger. 

Paralel cu proiectele de eliminare sau „reducere” a ontologie, în secolul nostru au 
fost formulate şi mari sisteme ontologice, s-au propus principii şi modele ontologice sau 
chiar noi scheme categoriale, cu justificări complet diferite decât cele tradiţionale 
(metafizică,  epistemologic-transcendentală şi  logico-lingvistică). Prin Whitehead, 
Heidegger, Heisenberg, L. Blaga, D. Böhm, C. Noica sau M. Bunge avem, în filosofia 
contemporană, proiecte de reconstrucţie a ontologiei, comparabile, prin intenţia lor, doar 
cu marile sisteme metafizice (Aristotel, Descartes, Spinoza, Leibniz, Hegel). Şi totuşi, aşa 
cum vom arăta mai departe, influenţa acestor construcţii ontologice n-a fost nici pe 
departe o dominantă a stilului teoretizării în filosofia secolului nostru. Acest fapt s-a 
datorat fie unor modalităţi eronate de receptare a acestor sisteme (ele au fost adesea 
asimilate unor întreprinderi prea limitate: cosmologii, ontologii „regionale”, hermeneutici 
etc.), fie absenței unei interpretări consistente, bazate pe introducerea unor modele 


explicative fundamentale care să „proiecteze” neambiguu sensul tuturor enunţurilor 


'M. Heidegger, Sein und Zeit, M. Niemeyer, Halle, 1927, Dritte Auflage, 1931, p. 13. 

explicit prezente în asemenea opere' (în lipsa lor ni s-au oferit, cel mai adesea 
hermeneutici eseiste care n-au sporit transparenţa reprezentărilor ontologice), fie 
inexistenței unei schematizări corespunzătoare a categoriilor noilor ontologii. Deşi, în 
toate cazurile, aceste sisteme porneau de la marile teorii ştiinţifice ale secolului nostru, n- 
au fost întotdeauna evidente „„medierile” necesare în „ridicarea faptului ştiinţific la pu- 
terea filosoficului”, sau, uneori, legăturile cu ştiinţa au fost cu intenţie, „tăiate”, 
construcția ontologică apărând atunci ca un rezultat al desfăşurării pure a spiritului 
speculativ, al reflexivităţii libere a raţiunii contemplative. 

Absența unei „Critici a raţiunii structurale”, aptă să ofere, azi, aceeaşi mediere cerută 
de „orice metafizică viitoare care se va înfăţişa ca ştiinţă” a făcut dificilă înţelegerea 
rolului ştiinţei actuale în construcţia ontologiei. Heidegger avea dreptate, denunţând un 
mod de a concepe relaţia ştiinţei cu filosofia ce pornea de la o ştiinţă care, „în 
pozitivitatea ei şi-a pierdut semnificația metafizică teleologică”, să afirme imposibilitatea 
unei ştiinţe fără temeiuri metafizice, care în explicaţia conceptelor ei fundamentale, să nu 
trimită, primordial şi coerent, la „structura originară a fiinţei ființării”;, ca urmare, 
constituie un non-paradox al ştiinţei contemporane faptul că personalitățile creatoare ale 
fizicii atomice, Niels Bohr şi Werner Heisenberg, numai întrucât au gândit filosofic au 
putut crea noi moduri de a ne interoga asupra naturii, deschizînd calea progresului actual 
al fizicii. Mai puţin evidentă a devenit însă, în condiţiile relativităţii accentuate a 
reprezentărilor ştiinţifice, edificarea viziunilor ontologice pornind în mod fundamental de 
la reconstrucţia ştiinţifică a realului; „interogaţiei reciproce”, de care vorbea Heidegger”, 
în cadrul căreia aspectele „ştiinţific-ontic” şi „transcendental-ontologic” reprezentau o 
totalitate self-determinată, i s-a substituit uneori o perspectivă aprioristă, de instituire şi 
justificare autonomă a  filosoficului, o viziune neconstructivă asupra discursului 
ontologic. De aceea, în mod firesc a apărut o „criză de legitimitate” a ontologiei, care a 


generat o mulţime de tipuri şi modalităţi de justificare a posibilităţii şi necesităţii ei. 


! Pentru acest sens al „interpretării” unei opere filosofice, vezi W. Stegmiiller, Towards a Rational 
Reconstruction of Kant's Metaphysics of Experience, în W. Stegmiiller, Collected Papers on 
Epistemology, Philosophy of Science and History of Philosophy, Reidel, Dordrecht, 1977, vol. 2, cap. 2. 

? M. Heidegger, Die Frage nach den Ding, Zu Kants Lehre von den Transzendentalen Grundsätzen, M. 
Niemeyer, Tübingen, 1962, 2 Aufl. 1974, p. 51. 

Astfel, deşi a produs mari viziuni şi construcţii sistematice, ontologia secolului nostru are 
încă nevoie de o legitimare nouă, de o justificare generală a posibilităţii ei, atât pentru a 
relua la nivelul ei specific interogaţia asupra existenţei pe care o întâlnim în ştiinţa 
contemporană, cât şi pentru a-şi evalua în mod corect aceste mari tentaive constructive. 

Reluarea într-un mod nou a întrebării cu privire la Fiinţă este solidară deci, azi, cu 
Justificarea nouă a posibilităţii discursului ontologic. Aceasta nu se produce într-un singur 
fel, ci putem întâlni tot atâtea varietăţi de tipuri de justificare a ontologiei câte modalităţi 
de reconstrucție a domeniului au fost formulate. 

O primă modalitate de întemeiere a ontologiei, de legitimare a construcțiilor 
ontologice recurge la un tip de argumentare generală specifică, la un argument filosofic 
sui generis, cum ar fi argumentul ontologic sau argumentul transcendental. Aşa cum 
ultimul, în viziunea unor filosofi contemporani’, dovedeşte posibilitatea epistemologiei ca 
discurs raţional, ca disciplină filosofică, asigurând temeiul cunoaşterii împotriva 
scepticismului, tot astfel, argumentul ontologic (în variante noi, de-teologizate”) justifică 
„ascensiunea ontologică”, posibilitatea de a vorbi din perspectiva unei scheme 
conceptuale despre existența obiectelor sau a întregului sistem de entități 
„categorializate” în acea schemă. Argumentul ontologic ar oferi astfel o dovadă 
„neconstructivă” („neefectivă”) cu privire la existenţa obiectelor la care se referă sau pe 
care le „afirmă” o schemă categorială, legitimând nivelul discursului ontologic. 
(Posibilitatea de a construi un gen de „argument ontologic” în orice sistem logic- 
conceptual neconstructiv a fost de mult semnalată). Prin acest tip de argumentare s-ar 
asigura legitimitatea interogaţiei asupra „existenţei ca totalitate”, fără a se construi acest 
concept, evitându-se astfel celebrele antinomii kantiene. Aflându-se într-o situaţie 
metodologică analogă, cosmologia actuală încearcă totuşi, pe multiple căi, să introducă 
mediat, constructiv, ideea de „univers ca totalitate”; vom încerca să preluăm această 
experienţă ca o sursă de inspirație în argumentarea posibilităţii ontologiei ca disciplină 


raţională. 


! Vezi P. Bieri, R.-P. Horstmann, L. Krüger (eds.).. Transcendental Arguments and Science. Essays in 
Epistemology, Reidel, Dordrecht, 1979. 


? Vezi C. Noica, Trei introduceri la Devenirea întru ființă, București, Editura Eminescu, 1984. 

Situându-se în prelungirea transcendentalismului kantian, ca metodă, şi a 
[29 


fenomenologiei lui Husserl, interpretarea „metafizică” a Criticii rațiunii pure, pe care o 


formulează Heidegger, utilizează un argument de natură transcendentală, în justificarea 


Pentru a sistematiza ideile, vom observa că, pe plan meta-filosofic, argumentul 
transcendental serveşte fie la justificarea necesităţii şi unicităţii unor principii ale unui 
sistem, fie la determinarea, în general, a statutului unor enunţuri ca principii ale 
filosofiei” (faptul că justificarea principiilor ca principii poate recurge la argumente cvasi- 
transcendentale chiar şi în contexte tipologic diferite de cel kantian a fost indicat deja de 
Ortega Y Gasset’, referindu-se la principiul noncontradicţiei în Metafizica lui Aristotel), 
fie la justificarea unei perspective ontologice (realismul, în fundamentele matematicii, 
„realismul ştiinţific” în filosofia ştiinţei”), fie la introducerea unui întreg sistem categorial 
Şi, prin aceasta, la Justificarea unei întregi unităţi organice a cunoaşterii. 

Utilizări ale argumentului transcendental (sau, mai degrabă, cvasi-transcendental) în 
perspectiva ontologică întâlnim, cel mai adesea, în filosofia ştiinţei, astfel, cele mai 
importante argumente pentru realism în filosofia matematicii şi a ştiinţelor naturale 
(Gödel, Quine, Putnam) au un marcat caracter transcendental; prin ele se autorizează dis- 
cursul semnificativ despre „entităţile teoretice”, considerate obiecte sui generis, pornind 
de la anumite trăsături ale cunoaşterii umane, de la anumite condiţii ale posibilității 


acestei cunoaşteri (prezenţa unei intuiţii matematice nesensibile, folosirea cu succes a 


! Vezi M. Heidegger, Kants These über das Sein, în M. Heidegger, Wegmarken, Klostermann, Frankfurt 
a.M., 1967,p. 298. 

? Vezi H. Palmer, Presuppositions and Transcendental Inference, Crom Helm, London & Sidney, 1985; St. 
Körner, Metaphysics: Its Structure and Function, Cambridge U.P., Cambridge, 1984. 

? J. Ortega Y Gasset, Der Prinzipienbegriff bei Leibniz und die Eniwicklung der Deduktionstheorie, G. 
Miller, München, 1966; T. H. Irvin, Aristotle's Discovery of Metaphysics, „Rev. of Metaphysics“, 31 
(1977), 210-229. 

H, Putnam, The Many Faces of Realism, La Salle, Illinois, Open Court, 1987. 

matematicii în construcţia ipotezelor verificate ale ştiinţelor naturii etc.). Acest gen de 
argument cvasi-transcendental are în comun cu argumentul ontologic trecerea, pe temei 
logico-epistemologic, de la aserțiuni „epistemice” la enunţuri de existenţă. 

Alături de aceste tipuri de argumente a posibilităţii ontologiei există, în cadrul 
diferitelor construcții metafizice contemporane, o serie de dovezi „mixte”, mult mai greu 
de analizat şi reconstruit logic. Metoda sau strategia argumentativă fenomenologică este 
preluată de M. Heidegger ca drum de acces la „fenomene”, ca singura perspectivă de 
pătrundere, asigurată metodologic, la orizontul „originar” al Fiinţei şi al structurării ei în 
cadrul existenţelor determinate („tema ontologiei”). Construcţia fenomenologică a 
ontologiei cere, ca propedeutică, tematizarea acelei ființări „ontologic-ontic” 
preeminente, fiinţarea umană, Dasein-ul. Fenomenologia Dasein-ului este, în acest sens, 
o hermeneutică, adică atât o interpretare pregătitoare care ne permite înţelegerea sensului 
Fiinţei („hermeneutică” în sensul comun al cuvântului), cât şi o determinare a condiţiilor 
posibilităţii cercetării ontologice, o „ontologie fundamentală”. Prin aceasta, metoda 
fenomenologică este orientată transcendental, întrucât „Fiinţa” şi „constituţia de fiinţă a 
fiinţărilor” nu reprezintă concepte generice!, produse ale unei abstracții analitice, ci 
categorii-structuri, „conceptele reflexiei” (Kant), determinabile numai prin punerea în 
evidenţă a constrângerilor fundamentale ce definesc posibilul ontic şi noetic. 

Modalitatea „argumentativă” de justificare a ontologiei ca disciplină constituită 
raţional nu poate, singură, legitima validitatea construcţiilor ontologice. Şi aceasta din 
mai multe motive: (i) nu dispunem încă de o „logică filosofică” aptă să reprezinte adecvat 
„forma logică” a argumentelor filosofice (argumente esențialmente intensionale, de ordin 
modal, cu „bucle” de nelinearitate, implicând o self-referențialitate şi o reflexivitate 
ireductibile), aceasta fiind o precondiţie necesară în vederea aprecierii validității acestor 
dovezi filosofice; (ii) există numeroase critici la adresa argumentului ontologic, atât de 
natură logic-formală, cât şi metodologică, vizând semnificaţia utilizării lui meta- 
filosofice”; (iii) o argumentare generală a posibilităţii unui tip de discurs sau de raportare 
cognitivă la realitate, fără o construcție exemplară, o paradigmă a domeniului valorează, 


în general, prea puţin în susţinerea acestei posibilităţi; ca şi în cazul altor situaţii teoretice, 


'M. Heidegger, Sein und Zeit, p. 3. 
? Vezi J. Hintikka, Models of Modalities, Reidel, Dordrecht, 1969. 

unele demonstraţii generale de posibilitate sau imposibilitate se dovedesc ulterior a fi 
dependente-de-context, neavând o semnificaţie absolută; mult mai influente s-au arătat a 


fi „dovezile constructive” de posibilitate, cele care au introdus nu doar stipulări generale 


determinând trecerea de la întrebarea „dacă e posibilă...” la întrebarea „cum e posibilă...”. 
(Să ne reamintim, în acest context, de succesul paradigmei newtoniene în ştiinţele 
naturale, care a generat modificarea, prin Kant, a sensului întrebării fundamentale a 


epistemologiei ştiinţei). 
numită „inductivă” sau „naturalistă” (după specificul demersului invocat sau după relaţia 


vizează certitudinea, ci, împrumutând metodele constructive ale ştiinţei (logica şi 
matematica), îi împrumută şi valorile acesteia, obiectivitatea, adevărul parţial, 
raționalitatea critică etc. Atribuind ontologiei sarcina tematizării trăsăturilor celor mai 
generale ale întregii realităţi (care nu este aceeaşi cu „realitatea ca întreg”, afirmă, cu 


deplină întemeiere, Bunge), construcţiei „celor mai generale teorii referitoare la obiectele 


392 


39 


concrete” „cosmologia generală” sau „ştiinţa generală”, aceasta nu va diferi metodologic 
şi deci nici ca statut epistemologic — în afara gradului generalității — de ştiinţa „exactă”. 
Testarea şi întemeierea teoriilor ontologice, ca „teorii generice”, va fi indirectă, 
realizându-se prin întregul lanţ al teoriilor speciale şi al ipotezelor subsidiare implicate în 
articularea, pe baza unei teorii generice, a unui program de cercetare, singurul care poate 
„întâlni” experienţa relevantă. 

Modalitatea „inductivă” a construcţiei ontologice este, totuşi, limitată, „rezervată” în 
afirmarea trecerii de la „totalitatea realităţii” la „realitatea ca totalitate”. Prelungirea fără 


„soluţie de continuitate” a demersului ipotetico-deductiv al ştiinţei, propus de Bunge ca 
! M. Bunge, Treatise on Basic Philosophy. Ontology I: The Furniture of the World; Ontology II: A World 


of Systems, Reidel, Dordrecht 1977, I, p. 7. 
? Ibidem, p. 6. 

metodă de construcție a ontologiei, nu poate produce decât teorii asupra unor aspecte 
„generale” ale lumii, dar nu şi un răspuns la problema tradițională a ontologiei sau 
metafizicii, aceea a sensului Fiinţei şi a constituţiei de fiinţă a realului (Seinverfassung 
des Daseins — cum se exprimă Heidegger), a temeiului originar şi generator al fiinţărilor. 

Modelul „experimental” de fundare a ontologiei, propus de Heidegger în celebra sa 
prelegere inaugurală Was ist Metaphysik?, reprezintă o încercare alternativă, în faţa slă- 
biciunii argumentelor filosofice şi a „extinderilor necreative” ale teoretizării ştiinţifice, de 
a introduce discursul cu sens asupra existenţei ca întreg, din orizontul negaţiei ei 
absolute. 

Perspectiva pe care o vom argumenta cu privire la modalitatea justificării 
raţionalităţii ontologiei reprezintă o tentativă, ca şi în cazul cosmologiei relativiste 
(inspirată de marea operă a lui B. Riemann), de a „construi” obiectul cercetării, de a 
defini conceptul „existenţei ca totalitate” pornind de la un „nivel fundamental” al ființării, 
„fundamental” în sens metodologic (în sens ontic, aşa ceva s-a argumentat convingător că 
nu poate fi admis), adică „suficient de profund” pentru a ne releva însăşi „logica 
întregului”, modul corelării şi generării reciproce a nivelurilor realului, structurile 
generatoare independente de nivel. Trecem astfel constructiv de la experienţe locale, de la 
un orizont determinat al realului la totalitate. Acest model nou al Fiinţei, structural- 
generativ, bazat atât pe noul mod de gândire din teoriile abstracte de natură structurală, 
cât şi pe unele rezultate ale ştiinţei actuale ce dovedesc „fundamentalitatea” unui orizont 
al realului (cel al fizicii particulelor elementare), ca orizont ce permite descoperirea 
„structurii logice a lumii”, şi independenţa de nivel (orizont de realitate) a unor pattern- 
uri structurale sau „morfologii” (modelul fractalelor, ipotezele lui Thom) şi modele 
generative, poate oferi şi un răspuns „constructiv” la problema posibilităţii raţionale a 


ontologiei. 


2. O perspectivă „riemanniană” în edificarea şi justificarea ontologiei 
29 J 


Dezvoltarea ştiinţei actuale oferă reflecției filosofice o serie de realizări teoretice 
care au impus ca pivot al reconstrucției raționale a lumii un nou tip sau nivel al 
teoretizării, cel abstract-structural. Spre deosebire de etapele anterioare ale dialogului 


ştiință-filosofie, în care ştiinţa era reprezentată de una dintre teoriile, disciplinele sau 

ramurile ei (logică, matematică, fizică, biologie, ştiinţele istorice etc.), în perioada 
contemporană asistăm — în cadrul maturizării cvasi-simultane a unui mare număr de 
discipline ştiinţifice — la un nou tip de „provocare” a filosofiei de către ştiinţă: filosofia 
nu mai este solicitată să-şi formuleze cadrele conceptual-analitice de o teorie nouă, 
purtătoare a progresului într-o ramură de vârf a cunoaşterii, ci toate aceste discipline 
mature din punct de vedere teoretic solicită regândirea posibilităţii şi valorii ştiinţei, 
precum şi redefinirea cadrelor sau schemelor conceptuale prin care „decupăm” raţional 
existenţa; în aceste discipline s-a constituit un palier al teoretizării care face posibilă o 
trecere într-un registru nou a tematizării filosofice. 

În ramurile actuale mature ale ştiinţei, intrate în faza „post-paradigmatică” de 
evoluţie, asistăm la formularea şi coexistenţa unor teorii alternative de nivel fundamental, 
la multiplicarea programelor de cercetare şi a metodologiilor pe care acestea le 
generează, la creşterea „densităţii metodologice” a întregii ştiinţe, la apariţia şi 
funcţionarea simultană a unor stiluri şi niveluri de construcţie teoretică diferite, în cadrul 
aceluiaşi câmp epistemic, la „finalizarea” (dirijarea pe baza scopurilor şi valorilor 
sociale) accentuată a evoluţiei ştiinţifice. În aceste condiţii, pentru a evita o creştere 
necoordonată, haotică a domeniilor, pentru a întreţine medierile conceptual-metodologice 
şi a asigura consistenţa şi organicitatea disciplinelor ştiinţifice s-a constituit în cadrul 
majorităţii ramurilor cunoaşterii un nivel special al teoreticului, cu valenţe coordonatoare, 
cu rolul de bază de a asigura arhitectura raţională a domeniului, integrarea complexă a 
„modulelor” teoretice reciproc netransparente şi necomunicante; acest nivel al 
construcției ştiinţei îl formează teoriile de cel mai înalt nivel de abstracţie şi generalitate 
din ştiinţă, teoriile de tip structural. Ele oferă, în primul rând, nuclee generatoare pentru 
ample programe de cercetare sau discipline ştiinţifice, matrici pentru teoretizare sau 
teorii-cadru. Acestea sunt, la nivelul actual al dezvoltării cunoaşterii, „purtătorii primari” 
ai „fundamentalului” în ştiinţă; ele oferă principiile generatoare ale unor vaste programe 
de cercetare, căile integrării şi unificării superioare (nereductive) a corpusului ştiinţei. În 
arhitectura complexă a disciplinelor mature ele constituie, astăzi, nivelul cel mai înalt de 
elaborare raţională a „faptului ştiinţific”, de rafinare a sa conceptuală şi metodologică; pe 
scurt, ele reprezintă „paradigmele ştiințificităţii”, modelele raţionalităţii şi progresului 


cunoaşterii. 

Exemplificat de logica abstractă sau teoria generală a modelelor (în logică), de 
teoriile marilor structuri (în matematică), de teoria cuantică abstractă şi teoria relativităţii 
(în fizică), de teoria evoluţiei (în reconstrucția matematică modernă, în biologie), de 
programele gramaticii universale (în lingvistica teoretică), de teoria lui Mircea Eliade (în 
filosofia culturii şi a religiilor) etc., acest tip de construcţie a cunoaşterii este cel care 
solicită, acum, tematizarea epistemologică şi ontologică; de la nivelul lui de abstracţie va 
trebui să cercetăm formele de organizare şi de progres ale cunoaşterii, mecanismul şi 
dinamica ştiinţei, presupoziţiile generale ale procesului cognitiv, standardele şi valorile 
epistemice. El ne solicită, de asemenea, regândirea întregului complex categorial al 
metafizicii, al viziunii noastre despre lume. Ca dominante stilistice ale epistemei 
contemporane, teoriile structurale, pe lângă rolul lor constructiv-ştiinţific, metateoretic şi 
metodologic, se prezintă tot mai mult ca cel mai autorizat „partener” al dialogului ştiinţei 
cu filosofia. „Lectura” lor filosofică va fi, în primul rând, aceea care va orienta evoluţia 
viitoare a înţelegerii şi receptării filosofice a modalităţii ştiinţifice de apropriere cognitivă 
a lumii. 

Semnificația mai generală a acestui nivel de teoretizare a putut fi desprinsă numai 
după succesul „programului structuralist în filosofia ştiinţei” (J.D. Sneed, W. 
Stegmiiller)'. Reconstrucţia raţională a teoriilor ştiinţifice după patternul structuralismului 
logic-epistemologic a pus în evidență, în cadrul „arhitectonicii ştiinţei”, o serie de 
trăsături particulare ale organizării şi funcţionării teoriilor abstracte, definitorii pentru 
statutul lor specific. Este vorba, în primul rând, de separarea, în cadrul unui program 
ştiinţific de cercetare, a unei teorii-nucleu, de înalt nivel de abstracţie, o teorie ce 
determină liniile întregului efort de construcție conceptuală, de diversele etape 
subordonate ale programului sau de alte module teoretice, în mod deosebit de nivelul 
ipotetic, al extinderilor factual-ipotetice ale nucleului fundamental al teoretizării asupra 
unor sisteme particulare. Teoria abstractă devine acum, în sensul lui Sneed, un nucleu 


conceptual, definit în termeni structurali, constituind cadrul sau matricea generatoare pen- 


! JD. Sneed, The Logical Structure of Mathematical Physics, Reidel, Dordrecht, 1971; W. Stegmiiller; 
Theorienstrukturen und Theorien-dynamik, Springer, Berlin, 1973. 
2 W, Balzer, C.-U. Moulines, J.D. Sneed, An Architectonics for Science. The Structuralist Program, 


D.Reidel, Dordrecht, 1987. 

tru teorii de nivel inferior; „teoria”, în acest sens, se distinge de mulţimea ipotezelor 
empirice sau factuale edificate pe baza ei printr-o „aplicaţie sau extindere constructivă”, 
nu printr-o simplă „deducere” sau „subsumare logică”. Cu alte cuvinte, teoriile abstracte 
de natură structurală (nu „abstracte” în sens semantic, lipsite de interpretare) „modelează” 

direct potenţialitatea noetică, „competenţa cognitivă” din cadrul unui program ştiinţific, 
distinctă de „performanţa ipotetică”, de „corpusul empiric” , de „suma logică” a ipo- 
tezelor factuale. 

Disocierea acestor două niveluri ale arhitectonicii ştiinţei a condus în mod firesc la o 
înţelegere mai nuanţată a funcţiilor teoretizării, la o separare a „funcţiilor teoretice” 
(meta-teoretică, metodologică, reprezentaţională, euristică etc.) de cele „empirice” 
(rezumativă, predictivă etc.) la o „distribuire” a lor în raport cu intenţionalitatea şi statutul 
general ale fiecărui tip al construcţiei ştiinţifice. În acelaşi timp, paralel cu o înţelegere 
mai adecvată a ordinii logice interne a teoriilor, s-a redefinit şi „domeniul” lor, s-a 
reconsiderat ideea unui domeniu unic de semnificaţie şi validitate, general, identic cu o 
singură „aplicaţie cosmică” a teoriei la care trimit şi pe care dobândesc semnificaţie toate 
constructele programului ştiinţific, în raport cu care toate „formulele” configurației 
epistemice reprezintă aserţiuni generale, All-sätze de natură ipotetică. În locul lui s-a 
introdus conceptul de „domeniu” ca totalitate a aplicaţiilor intenționate ale nucleului 
teoretic, interconectate printr-o serie de condiţii restrictive („constraints”). 

Arhitectura complexă a programului de cercetare ştiinţifică impune, în altă ordine de 
idei, o mulţime mult mai diversă de relaţii interteoretice, nereductibile la cele ce se pot 
defini în termenii „reducerii”, „extinderii” sau „teoretizării”, în ultimă analiză, ai unor 
relaţii de tip deductiv. Un câmp nou de investigaţie se deschide şi aici analizei logico- 
epistemologice, relațiile de „aplicație? sau „extindere constructivă”, acele tipuri de 
corelaţii ce mijlocesc funcţia organizatoare şi unificatoare a etajului structural necesitând, 
în primul rând, o explicaţie sau reconstrucţie logică adecvată. Celebrul „principiu de 
corespondenţă”, ce servea ca „surogat de analiză logică” în „limbajul specialiştilor”, se 
cere şi el reconstruit pentru a putea fi aplicat nu doar unor teorii succesive „coplanare”, 
de acelaşi nivel de construcţie ştiinţifică, ci şi unor teorii ce ţin de niveluri succesive ale 
metamorfozei ştiinţei, având organizări interne şi modalităţi de evoluţie specifice şi, ca 


urmare norme şi standarde metodologice diferite. Întregul spectru al relaţiilor 

interteoretice se cere astfel reconstruit într-o logică a ştiinţei „nemonotonă”, aptă să ne 
indice tocmai trecerile şi medierile unor orizonturi heterogene de construcţie ştiinţifică. 

În fine, analiza logică a teoriilor abstracte de tip structural, teorii ale „competenţei” şi 
potenţialităţii, teorii generice cu multiple interpretări sau modele a pus în evidenţă şi 
posibilitatea „coexistenţei” unor interpretări ştiinţifice şi filosofice divergente, fapt ce ar 
fi şocat cu forța unui paradox logic epistemologia teoriilor ipotetico-deductive, cu axio- 
matici univalente. 

Pornind de la prima trăsătură amintită a teoriilor structurale, şi anume 
ireductibilitatea unei asemenea teorii la simpla sumă logică de ipoteze factuale, dată fiind 
diferenţa de nivel între nucleul generator abstract al unui program teoretic şi multitudinea 
de „extinderi ipotetice”, produse pe baza lui sau compatibile cu el, se impune o 
reconsiderare profundă a relației dintre construcția ştiinţifică şi reflecția filosofică. Ce 
oferă aceste „teorii-princeps” filosofiei? Cum provoacă ele reflecția filosofică, gândirea 
filosofică cu intenţie constructiv-sistematică ce-şi propune ca ideal să reia la un nivel 
superior efortul reprezentării raţionale a lumii specific cunoaşterii ştiinţifice? 

Într-o ordine inversă succesiunii istorice a marilor modalităţi de tematizare filosofică 
a faptului ştiinţific (ontologică, metodologică, epistemologică, logică), epistema struc- 
turală solicită — pe lângă o nouă analiză logică a ştiinţei, menită să desprindă „forma" 
internă, modalitatea proprie de organizare a ştiinţei de acest tip —, o metodologie 
specifică (cu rolul de a pune în evidenţă „încărcătura metodologică" a teoretizării 
structurale, noile ei „reguli de metodă”), o epistemologie adecvată (o „Critică a raţiunii 
structurale”, care să indice, în primul rând, noua modalitate de construcție a conceptelor 
structurale, tipul lor distinct de matematizare, funcțiile multiple şi specifice ale 
teoretizării structurale) şi, în fine, o nouă viziune ontologică, un nou model categorial şi o 
nouă înţelegere a naturii „determinaţiilor” existenţei, a „constantelor filosofice ale fiinţei” 
(cum se exprima E. Gilson). 

În fiecare dintre aceste planuri sunt prezente o serie de încercări de elaborare a unor 
teorii sau programe care să constituie „răspunsul” filosofic la provocarea structuralistă. În 
logica ştiinţei se pot indica cel puţin două programe de analiză a teoriilor care derivă în 


mare măsură din această provocare: structuralismul metateoretic şi „Noua logică a 

metaştiinței” (V. Rantala, D. Pearce'). Abordarea structurilor globale ale ştiinţei, a 
arhitectonicii acesteia, reconstrucţia organizării şi dinamicii unor ample programe de 
cercetare, multitudinea de aspecte noi evidenţiate de studiul relaţiilor interteoretice, 
perspectiva „modulară” în metateorie (analogă edificării modulare a programelor 
ştiinţifice centrate pe o teorie structurală”), noul sens al „axiomatizării”, „teoreticului”, 
„definiţiei”, „legii”, evidenţierea diferenţei „teorie”—,ipoteză” etc., toate acestea sunt 
rezultate fundamentale în descrierea logică adecvată a noului nivel al teoretizării. În 
aceeaşi direcţie, în lucrarea de față vom aduce în discuţie unele elemente noi vizînd 
structura logică a teoriilor structurale, punând în evidenţă locul şi statutul orizontului 
structural al teoretizării, pornind de la o tipologie a nivelurilor teoretizării sau a 
modalităţilor de construcţie a teoriilor”, pe care o vom reconsidera acum din perspectiva 
unui principiu intern de clasificare a formei matematice a legilor ştiinţei. Vom avea, pe 
această bază, un concept explicit şi constructiv al „arhitectonicii ştiinţei”, o nouă viziune 
metateoretică asupra unui mare număr de aspecte structurale şi dinamice ale ştiinţei. 

În domeniul metodologiei — un domeniu aflat într-o anumită „derută” după 
numeroasele încercări de „deconstrucţie” a raţiunii metodologice, de denunţare a 
metodologiilor generale, aprioriste —, pe lângă unele analize ale normativităţii 
programelor de cercetare, ale standardelor şi criteriilor ce definesc strategia cercetării de 
tip structural, ar trebui totuşi investigate relațiile complexe ale acestui tip de teorii cu 
experienţa, medierile construcţiei ipotezelor empirice pe baza teoriilor structurale. În 
acest context, se poate uşor observa că se deschide un drum nou cercetării, vizând 
îndeosebi modul „aplicării” unei teorii-cadru pentru a produce multitudinea de teorii 
specifice şi, la alt nivel, constelaţiile de ipoteze factuale sau empirice. Credem că locul 
mult discutatelor „reguli metodologice” îl iau acum „constrângerile” de diferite tipuri ce 


intervin în punerea în lucru a unui nucleu teoretic structural pentru a se edifica un 


! D, Pearce, V. Rantala, New Foundations for Metascience, „Synthese”, 56 (1983), 1-26. 
? Vezi N. Chomsky, Knowledge of Language: Its Nature, Origin, and Use, Praeger, New York, 1986. 


* 1. Pârvu, Teoria ştiinţifică, Editura Ştiinţifică şi Enciclopedică, Bucureşti, 1981. 

program ştiinţific!. De asemenea, este evident că nu mai sunt pertinente „regulile de 
metodă” (= condiţiile „aplicării empirice”, ale realizării funcţiilor empirice) scoase din 
analiza unor teorii ipotetico-deductive („clasice”), standardele şi normele testării, 
comparării şi evaluării critice a unor teorii „generice” şi (prin ele) a unor întregi programe 
de cercetare nu sunt identice cu cele ale stilului ipotetico-deductiv de teoretizare, ale unor 
unităţi şi forme de organizare a cunoaşterii mai puţin ample, sau ale teoriilor specifice ce 
se înscriu ca un „moment” subordonat al arhitectonicii complexe a ştiinţei. Este nevoie, 
pe scurt, de un nou concept al „raţionalităţii metodologice”, care poate prelua unele 
sugestii din numeroasele lucrări ale lui Th. S. Kuhn, St. Toulmin ş.a, cu condiţia de a le 
filtra şi reconstrui semnificaţia prin raportarea explicită la ştiinţa structurală. 

Aşa cum s-a subliniat adesea, după fiecare schimbare profundă din ştiinţă este nevoie 
de o nouă Critică a raţiunii ştiinţifice sau, cel puţin, cum ne sugera L.W. Beck”, de 
recitirea din această perspectivă a primei „Critici” kantiene. Avem astăzi oare o „Critică a 
raţiunii structurale”, o idee de ştiinţă elaborată corespunzător practicii constructive de cel 
mai înalt nivel de abstracţie, nivelului teoriilor structurale? Cum se explică, în acest 
context, posibilitatea abordării ştiinţifice a realului, care sunt formele de organizare, 
valorile şi idealurile unei discipline structurale? Cum înţelegem obiectivitatea ştiinţifică, 
acordul constructelor teoretice cu realul, în cadrul acestor super-teorii ale ştiinţei 
contemporane? În fine, cum se „construiesc” conceptele structurale, care este modalitatea 
caracteristică lor de matematizare, ce semnificaţie epistemologică au noile tehnici de 
idealizare? O sarcină fundamentală a noii epistemologii va fi aceea de a explica sensul şi 
statutul conceptului-temă specific ei, acela de structură, de a evidenția apoi modificarea 
de semnificaţie a tuturor celorlalte concepte metateoretice „structuralizate”, ce definesc 
împreună o nouă „paradigmă epistemologică”, un nou model al ştiințificităţii. 

Observaţie: Am folosit adesea expresiile „teorie structurală”, „disciplină structurală” 
şi „ştiinţă structurală”. Sensul lor se explică astfel: în mod propriu, ar trebui să vorbim 


doar de „teorie structurală”; dar, după constituirea unei asemenea teorii generale în cadrul 


! 1. Pârvu, Perspectiva interdisciplinară în reconstrucţia istorică a ştiinţei - studiu de caz, (Conferinţă 
ţinută în sesiunea Academiei Române din mai 1986 dedicată tricenenarului operei lui Newton, Principiile 
matematice ale filosofiei naturale, preprint). 


LW. Beck, Was haben wir von Kant gelernt? , în „Kant-Studien“, 72 (1981), Heft 1. 

unei discipline ştiinţifice, cel mai adesea întreaga disciplină se „structuralizează”, îşi 
redefineşte vechile teorii şi concepte cu ajutorul noului sistem categorial (cazul, analizat 
pe larg de Gr.C. Moisil!, al reconstrucției matematicii după „revoluţia structurală”), de 
aceea, putem să vorbim şi de „disciplină structurală” (aşa cum face R. Thom, referindu-se 


x992. 


la „lingvistica teoretică”; a treia expresie de mai sus e luată nu pentru a desemna 
extinderea maximă a structuralismului ca o „realitate empirică”, ci pentru a indica o 
direcţie, o tendinţă dominantă a stilului actual al construcţiei ştiinţei, valoarea paradig- 
matică a teoriilor structurale în cadrul întregii ştiinţe actuale. 

Multe dintre problemele epistemologice din lista întrebărilor de mai sus au fost deja 
abordate, adesea într-o terminologie derutantă, în operele recente ale matematicianului 
francez R. Thom. S-a afirmat chiar că întreaga sa contribuţie la analiza ştiinţei 
contemporane ar putea fi comparată cu cea kantiană (care viza, la timpul ei, ştiinţa 
galileo-newtoniană). În lucrările lui Thom întâlnim — aşa cum vom arăta — cel puţin două 
contribuţii esenţiale la elaborarea unei noi Criticii a raţiunii ştiinţifice (structurale): 

(i) Explicaţia riguroasă a naturii şi statutului teoriilor fundamentale ale fizicii, a 
valorii constitutive a „matematicului” în cadrul acestor tipuri de teoretizare — veritabilă 
paradigmă a analizei filosofice actuale. (A se compara aceasta cu paradigma analizei 
logico-filosofice pe care Quine o identifica în teoria descripțiilor a lui Russell). Prin 
aceasta el oferă un element indispensabil pentru înţelegerea teoriilor „deterministe”, luate 
mereu ca modele ale raționalităţii cunoaşterii. Explicaţia lor logică este o pre-condiţie 
pentru abordarea epistemologică a noului stil de teoretizare. 

(ii) Un formalism matematic apt să dea consistență conceptelor şi abordărilor 
structuraliste, să permită „construirea” (în sensul lui Kant) a acestor concepte, să ne 
producă o nouă Estetică transcendentală generalizată”, o „analysis situs” de natură 


structurală, necesară conceptelor acestor teorii. „Schematizarea catastrofistă a categoriilor 


! Gr.C. Moisil, Etapele cunoaşterii matematice, în Istoria ştiinţei şi re-construcţia ei conceptuală, antologie 
de I. Pârvu, Bucureşti, Editura Ştiinţifică şi Enciclopedică, 1981. 

? R. Thom, La Linguistique, Discipline Morphologique Exemplaire, în,,Critique”, Mars 1974, Tome XXX, 
nr. 322. 

3 Vezi J. Petitot-Cocorda, Morphogenese du Sens I. Pour un schematismede la structure, P.U.F., Paris, 
1985. 

structurale” este considerată de Thom însuşi, în directă tradiţie criticistă, drept o condiţie 
a edificării unei metafizici structurale. În cazul „disciplinelor structurale” sau al „fazelor 
structurale” ale unor discipline ştiinţifice se cere o nouă „schematizare” a categoriilor 
ontologice, teoria stabilității structurale şi morfogenezelor putând oferi instrumentul 
adecvat pentru aceasta. Thom este de acord cu cei ce afirmă că schemele acestei teorii 
sunt „constitutive însăşi apercepţiei obiectivitătii fenomenelor structurale”, văzând în 
această direcţie cea mai importantă tentativă de elucidare filosofică a „semnificației 
ontologice a teoriei catastrofelor”. 

Critica raţiunii structurale a pus în evidenţă, în cadrul ştiinţei, constituirea şi 
funcţionarea cu succes a unui tip de abstracţie fundamental diferit de abstracţia analitică, 
„aristotelică”, şi anume abstracţia structurală (numită uneori şi „axiomatică”). Ea a fundat 
atât un nou câmp epistemic cât şi o modalitate de tematizare ontologică. Heidegger, în 
cea mai comentată operă a ontologiei contemporane, indica epuizarea virtuţilor 
„metafizice” ale abstracţiei de tip analitic atunci când afirma că în sistemul lui Hegel s-a 
desăvârşit un proces de „trivializare” a conceptului Fiinţei (transformarea sa în ceva 
elementar, „clasic”, incapabil de a mai reprezenta un suport şi un ghid în construcția 
cunoaşterii), redus la statutul de „cel mai general dar vid concept”, un „indefinisabil” pe 
care nu mai poate conta edificarea noii viziuni ontologice?. Nu mult diferit se exprima 
Marx despre un alt concept al metafizicii tradiţionale, acela de „esenţă umană”, atunci 
când îl declara un „concept mut” (lipsit de valoarea explicativă) şi cerea să se reorienteze 
conceptualizarea „naturii umane” pornind de la nivelul structurilor sociale obiective. Este 
solicitată, în ambele cazuri, pentru un nou progres al metafizicii, o „recontextualizare” a 
categoriilor, o nouă tematizare filosofică menită să disloce un orizont nou de cercetare, cu 
valenţe superioare constructiv-interpretative. Un asemenea context necesar îl poate oferi 
cunoaşterea structurală, acest stadiu ireversibil în care a intrat ştiinţa actuală. 
„Recontextualizarea” categoriilor înseamnă o restructurare radicală a sensului întregii 


problematici ontologice, nu doar o simplă deplasare de accent, şi ea trebuie pregătită de o 


analiză critică a tipului particular de abstracţie pe care-l aduce teoretizarea structurală. 


LR. Thom, Preface la J. Petitot-Cocorda, op. cit. 
? M. Heidegger, Sein und Zeit, p. 2. 

În această ordine de idei, ne putem întreba din nou: cum poate contribui noua fază a 
ştiinţei la edificarea unei viziuni ontologice? Analiza logică a ştiinţei, cu disocierile pe 
care le-am amintit, ne evidenţiază unele aspecte ale relaţiei ştiință-filosofie pe care nu le 
putem sesiza pe altă cale. Ca sistem ipotetico-deductiv, teoria ştiinţifică clasică, de tip 
„determinist”, reunea într-un singur plan elementul „generativ-structural”, matricea 
teoretică, cu cel „descriptiv”, al ipotezelor generale asupra domeniului de realitate 
investigat. Ca urmare, fiind o simplă sumă logică a ipotezelor (înţelese ca aserțiuni 
universale), teoria ştiinţifică oferea filosofiei posibilitatea unei generalizări a 
reprezentărilor, modelelor, explicaţiilor, ducând — pe linia unei abstracții extensive — la 
fundarea unor „sisteme ale lumii” (world views, Weltbilder), a unor imagini generale 
asupra existenţei. Construcţia unor asemenea „ontologii naturaliste” era mediată de 
extinderea fără soluţie de continuitate a reprezentărilor ipotetice cuprinse în teorii. 
Continuitatea de natură, caracterul „coplanar” ale teoretizării ipotetico-deductive ale 
ontologiei moderne n-ar putea fi indicate mai expresiv decât de afirmaţiile de genul 
următor: „dacă există o soluţie la problema filosofică a timpului atunci ea este scrisă în 
ecuaţiile fizicii matematice” (H. Reichenbach!) ; „ecuaţiile diferenţiale reprezintă pivotul 
concepţiei ştiinţifice asupra lumii” (V. Arnold”). Ecuația diferenţială, „forma naturală a 
legii cauzale” (cum spunea Einstein), era aici invocată în mod firesc ca pilon necesar al 
„extinderii” filosofice a cunoaşterii ştiinţifice. 

Teoriile clasice, ca sisteme deductiv ordonate de ipoteze sau legi de tip determinist 
(expresii matematic-formulate ale principiului cauzalităţii), participau la reconstrucția 
raţională a lumii în orizontul ontologiei prin informaţia lor „primară”, prezentă la nivelul 
mulţimii ipotezelor şi modelelor ce vizau direct realul experienţiabil. „„Întemeierea” ştiin- 
țifică a viziunii filosofice se realiza astfel, pe linia continuării directe a ipotetizării 
realului în teoriile deterministe, prin reţeaua propozițională, prin totalitatea aserțiunilor 


despre realitate şi experienţă pe care aceste teorii le conţineau. 


! Apud D.R. Griffin (ed.), Physics and the Ultimate Significance of Time: Bohm, Prigogine and Process 
Philosophy, SUNY Press, Albany, 1986. 


? V, Arnold, Chapitres Supplementaires de la theorie des equations differentielles ordinaires, Paris, 1980, 


p. 7. 

Teoretizarea structurală i-ar putea replica tezei lui Reichenbach printr-o parafrază a 
celebrei aserţiuni a lui Wittgenstein: nu propozițiile teoriilor, ci gramatica lor ne indică, 
azi, structura logică a lumii. In determinarea acestei „structuri logice a lumii” (cum se 
exprimă un celebru fizician’), ştiinţa contemporană participă, în primul rând, prin cel mai 
înalt nivel al său de abstracţie sau elaborare teoretică; acest nivel abstract-structural, ce 
reprezintă nu performanţa ipotetică, ci competenţa teoretică a sistemelor ştiinţifice 
(nuclee generative, matrici de teoretizare ale programelor de cercetare), teoriile abstracte 
de natură structurală, constituie, azi, temeiul principal al reconstrucției ontologice, în el 
se cristalizează noul mod de gândire, structural-generativ, pe care se bazează extinderea 
constructivă a ştiinţei la nivel ontologic. 

Fundamentarea ştiinţifică a noii ontologii se înfăptuieşte însă într-o manieră 
diferită decât cea pe care o puteau oferi teoriile clasice (deterministe). Este vorba nu de o 
simplă prelungire a generalității ipotezelor ştiinţelor naturii, de extinderea inductivă a 
domeniului lor de referință, ci de a regândi „în infinitezimal” semnificaţia marilor 
corelaţii categoriale, de a redefini schema categorială a ontologiei plecând de la 
„experienţele locale” ale teoretizării structurale, de la modul cum se precizează şi se 
„rezolvă” în acest context „aporiile fondatoare” (R. Thom) ale viziunii noastre despre 
lume. Noua ontologie nu generalizează inductiv ipotezele şi reprezentările, explicaţiile şi 
interpretările teoriilor cu cel mai mare domeniu de validitate empirică din ştiinţă, ci se 
constituie prin trecerea în universalitate a „experienţelor intensive” ale cunoaşterii de tip 
structural (o cunoaştere reorientată metodic asupra ordinii interne, a modelelor de 
autogenerare a complexităţilor organizate), a modalităţii ei de „operaţionalizare” 
(schematizare) a corelaţiilor categoriale. Printr-o analogie cu revoluţia riemanniană din 
ştiinţa despre spaţiu, care a constat în „localizarea” abordării problemei spaţiului (corelată 
necesar cu reconstrucţia conceptului spaţiului la cel mai înalt nivel de abstracţie, cu 
„structuralizarea” lui), abordare care a deschis o perspectivă constructivă, realist-cauzală 
de înţelegere a corelației spaţiu — realitate fizică, oferind cadrul principial de edificare a 
teoriilor contemporane ale fizicii, am putea vorbi şi în ontologie de o schimbare de 


paradigmă, de un program de edificare a unei ontologii care să pornească de la 


! S. Weinberg, Newtonianism, reductionism and the art of congressional testimony, în „Nature” 330 (1987), 


nr. 6147. 

„localizarea” categoriilor, a marilor teme sau corelaţii ale schemei conceptuale 
fundamentale a cunoaşterii. Aşa cum structuralizarea conceptului matematic de spaţiu i-a 
permis lui Riemann să pună în termeni noi, într-o perspectivă devenită pentru întâia oară 
constructivă, nespeculativă, problema infinității lumii, indicând modalitatea principială a 
rezolvării ei pe cale „experimentală, tot astfel structuralizarea marilor categorii ale 
viziunii noastre despre lume ne oferă noi moduri de a gândi semnificaţia lor, un nou sens, 
în general, al interogaţiei ontologice; „ontologia experimentală” de tip riemannian nu are 
intenţia de a oferi o „descriere” a determinaţiilor .„generale” ale ființării, pe linia unei 
abstracții analitice, ci de a pune în lumină nucleul ei generativ, „ordinea implicită” (D. 
Bohm), „structura logică a lumii” (S. Weinberg), „codul cosmic” (H.R. Pagels) sau 
„forma devenirii” (E. Lazlo”). 

Pornind de aici, prin extinderile constructive necesare („„medierile”) şi pe baza unor 
idei fundamentale referitoare la independenţa de nivel ontic a unor structuri sau pattern- 
uri generative, se va încerca o nouă justificare a posibilităţii ontologiei ca disciplină 
raţională, ca discurs constructiv despre „existenţă ca totalitate”. Dacă ontologiile ştiinţei 
moderne în mod firesc se „blocau” în tentativa lor „de trecere la limită”, de ridicare de la 
„totalitatea realului” la „realul ca totalitate” (antinomiile kantiene), noua modalitate de 
edificare şi justificare a ontologiei explorează „soluţia riemanniană” în acest domeniu, 
încearcă să construiască conceptul „lumii ca totalitate” şi, ca urmare, să indice o 
modalitate „experimentală” de validare a discursului ontologic. Noul mod de gândire a 
corelaţiilor categoriale dislocă structurile generatoare („metrica internă”) ale fiinţării, sin- 
gurele în stare să ne ofere temeiul unificării aspectelor locale cu cele globale ale 
existenţei, trecerea constructivă la modelarea ontologică, susceptibilă de a fi controlată 
raţional, „experimental”. 

În contexte diferite şi cu instrumente specifice, căutările de acest gen au ca intenţie 
fundamentală, aşa cum spera şi Heisenberg (pentru care structurile fundamentale ale 


! B. Riemann, Ipotezele care stau la baza geometriei, Bucureşti, Editura Tehnică, 1957. 


? Vezi: D. Böhm, Wholeness and the Implicate Order, Routledge & Kegan Paul, London, 1980; P.P. 
Feynman, S. Weinberg, Elementary Particles and the Laws of Physics. The 1986 Dirac Memorial 
Lectures, Cambridge, U.P., New York, 1987; H.R. Pagels, The Cosmic Code: Quantum Physics as 
Language of Nature, New York, 1982. 

lumii erau simultan „entităţi elementare” şi „structuri generatoare” ), prinderea într-o 
formulă unitară a relaţiei existenţei cu devenirea, a „devenirii fiinţei” (|. Prigogine) cu 
„fiinţa devenirii” (D. Bohm). Ontologia structurală va încerca să „ridice la puterea 
filosoficului”, să convertească metafizic nu reprezentările generale, ipotetice ale ştiinţei, 
ci informaţia ei „secundă”, pentru a deschide calea care să ne conducă la principiile 
minime ce definesc „unitatea ce se diversifică”, potenţialul generator de actualitate şi 
fiinţând în aceasta, infinitudinea finitului. Aceste principii ne sunt sugerate de modul în 
care teoriile structurale problematizează, în contextul lor determinat, temele metafizice. 
Structuralizarea schemei categoriale ne poate conduce de la o „hard metaphysics" la o 
„soft metaphysics", de la o metafizică a ipotezelor „generale” la o viziune asupra lumii 
elaborată pe baza „gramaticii” raţiunii ştiinţifice, a acelor experiențe exemplare ce 
instruiesc spiritul cu un nou mod de a gândi, la nivel „fundamental”, semnificația marilor 
categorii. Structuralizarea ştiinţei, respectiv redefinirea şi schematizarea structurală a 
categoriilor metafizicii ne conduce către aceste aspecte „intensive” ale cunoaşterii, cele 
ce definesc operaționalitatea, constructivismul şi generativitatea raționalităţii ştiinţifice; 
în mod firesc ele vor constitui noile teme ale Criticii rațiunii structurale, disciplină 
filosofică ce va produce medierea necesară în edificarea noii ontologii, în construcția 
obiectului ei. Separarea — în structura programelor complexe de cercetare — a 
„momentelor” teoretic-generativ şi ipotetic-factual a permis tocmai punerea în lumină a 
semnificației universale a modului de gândire structural-generativ, deschizând astfel 
drumul elaborării unei ontologii structurale. 

Se poate observa, analizând istoria cunoaşterii ştiinţifice şi a reflecţiei filosofice, că 
diferitelor stiluri sau tipuri de teoretizare ce s-au succedat în evoluţia disciplinelor 
ştiinţifice le corespund relaţii diferite ale ştiinţei cu ontologia: „dezangajarea” ontologică 
programatică a teoriilor instrumentale şi fenomenologice (Ossiander, Duhem) a fost 
urmată de o implicare deplină a ştiinţei în construcţia ontologică în faza teoriilor 
deterministe, atunci când fiinţa lumii se putea „citi” nemijlocit în formulele generale ale 


teoriilor (eventual, potrivit criteriului: real este ceea ce este măsurabil), apariţia şi 


! W, Heisenberg, Der Begriff der kleinsten Teilchen in der Entwisklung der Naturwissenschaft (1971), în 
W. Heisenberg, Gesammelte Werke, C III, Piper, München, 1985. 

utilizarea teoriilor statistice a sugerat şi ea proiecte de „metafizică probabilistă” ; ştiinţa 
structurală cunoaşte, la început, un „recul ontologic”, fie sub forma tezei „neutralităţii” 
schemelor conceptuale sau a „externalităţii” problemelor referitoare la realitatea unui 
întreg, sistem de entităţi la care se referă ca totalitate un sistem conceptual-lingvistic (con- 
ceptual framework), fie sub forma, „de-modalizării” existenţei, a reducerii tuturor 
modalităţilor la simple variaţiuni de dicto. 

Preocupată de „organizarea lingvistică sau conceptuală a experienţei” (Quine”), 
filosofia analitică a evoluat ea însăşi spre o înţelegere mai adecvată a semnificației noii 
ştiinţe a structurilor, acelui „semantic ascent” ce făcea posibilă metateoria analitică a 
ştiinţei urmându-i în mod necesar un „epistemological ascent”, o trecere” spre 
presupoziţiile ne-propoziţionale ale ştiințificului, spre gramatica lui raţională — condiţie 
sine qua non a întemeierii sistemelor ontologice. Prima verigă a medierilor ce intervin în 
„proiectarea” metafizică a experienţei „intensive” a ştiinţei structurale nu o reprezintă, ca 
în trecut, cosmologia sau filosofia naturii (în varianta ei „constructivă”, nu cea 
„romantică”), ci o nouă Estetică transcendentală generalizată, o teorie a schematizării 
structurale a categoriilor. Evident, nici cosmologia ori tentativele recente de reformulare 
a unor filosofii ale naturii sau a unor „filosofii naturale” nu-şi vor pierde complet rolul 
mediator, capacitatea de a se converti în „ontologii regionale”; totuşi, medierea pe care o 
oferă ele acum ţine, în primul rând, de o altă modalitate de a interpreta experienţa lor 
intelectuală: ceea ce interesează acum, din noua filosofie a naturii sau din cosmologiile 
relativiste, este modul nou de teoretizare, de „construcţie” a conceptelor lor centrale — 
„natură”, „univers” —, reluarea într-un cadru mai general a constructivismului 
structuralist, conlucrarea fină a momentelor apriorice cu cele empirice în edificarea 
obiectului cunoaşterii; nu simpla întindere a domeniului la care se referă ipotezele 
cosmologice, ci complexitatea modelelor de univers are acum importanţă ontologică; pe 
scurt, posibilitatea trecerii nespeculative de la teoriile locale la viziunea integrală asupra 
universului fizic ca totalitate. 

Medierea construcţiilor ontologiei prin cosmologia actuală, alături de medierea 


fundamentală — logico-epistemologică (de noua Critică a raţiunii ştiinţifice) —, ne ajută să 


! P, Suppes, Probabilistic Metaphysics, Clarendon Press, Oxford, 1984. 
? W.v.O. Quine, From a Logical Point of View, p. 10. 

realizăm mai consecvent schimbarea de perspectivă ce intervine în „generalizarea 
filosofică a ştiinţei”: o generalizare ce înseamnă, de fapt, nu o „extindere necreativă” a 
performanţelor ipotetice ale teoriilor specifice, ci identificarea, în opera lor efectivă, a 
„operatorilor structurali ai Fiinţei”, surprinderea în cadrul unor experienţe noetice 
exemplare a funcţiei auto-organizatoare a acestor operatori; „infinitizarea” lor nu va mai 
reprezenta o problemă de „logică inductivă”, ci va deveni una de „topologie rațională” 
(„Orice ontologie, scrie Thom, orice semantică trebuie să pornească de la o investigare a 


>>] 


spaţiului — fie el unul geometric sau unul topologic”): prin demonstrarea „în 
infinitezimal” a prezenţei şi acţiunii constructiv-generatoare a acestor „operatori” 
ajungem la dovedirea generalității lor veritabile, la noii universali ai existenţei şi 
cunoaşterii. Se dezvăluie astfel „unitatea ce se diversifică” a lumii (C. Noica), nu 
rămânem doar la o simplă „diversitate ce se unifică” a realului. Generalizarea filosofică a 
ştiinţei se obţine acum nu printr-o selecţie analitică şi prelungire inductivă, ci prin 
trecerea experienţei ştiinţifice printr-un „filtru transcendental”: generalul „separat” astfel 
nu va fi unul de serie fenomenologică, nici chiar unul care ar reprezenta extensiunea unei 
legi deterministe, ci unul ce ţine de înseşi „condiţiile posibilităţii” (ontice şi noetice), un 
general determinativ, veritabil universal structural, regulă a generativităţii şi ordinii 
implicite. 

Pe această bază, la întrebarea „cum e posibilă ontologia?”, putem răspunde acum: 
cercetarea ontologică se întemeiază pe experienţa exemplară a ştiinţei structurale, care 
reprezintă nivelul „fundamental” al cunoaşterii actuale (în sensul de „suficient de 
profund” pentru a permite dezvăluirea constituţiei ei logico-epistemice); prin studierea 
acestui nivel se poate surprinde „local” („în infinitezimal”) modelul ontologic 
fundamental, noua corelaţie categorială în acţiunea ei determinativă. Numai şi în măsura 
în care ajungem la principiul structural-generativ (noua expresie a celebrului „principiu 
ontologic” al metafizicii clasice), care propune o regândire completă a sensului 
corelaţiilor marilor determinaţii ale existenţei şi devenirii (potenţial-actual, infinit-finit, 
unu-multiplu etc.), ştiinţa structurală dobândeşte nemijlocit o valoare metafizică, de 
modelare sau schematizare efectivă a categoriilor, ce ne indică o cale constructivă de 


trecere de la parte la întreg, de la local la integral şi de la moment la totalitate. 


! R. Thom, Mathematical Models of Morphogenesis, E. Horwood Pb, Chichester, 1983, p. 249. 

Descoperirea „locală” a universalilor de tip structural-generativ (asemenea punerii în 
evidenţă a naturii metricii şi a semnului curburii spațiului — proprietăţi „intensive” ale 
acestuia) poate conduce la afirmarea unor proprietăţi universale ale existenţei nu prin paşi 
inductivi, cum era cazul cu universalii substanţiali sau ai celor de relație (legile), proprii 
altor ontologii; universalitatea structurilor generative este una care transcende orice 
modalitate particulară de fiinţare (ţine, cum sublinia Heidegger, de „transcendent" ca 
Fiinţă), ea se relevă nu prin „forma” Fiinţei sau a Devenirii, luate în separarea lor, ci prin 


pattern-ul invariant al devenirii fiinţei şi al fiinţei devenirii. 


3. Construcţia conceptului de „existenţă ca totalitate” în metafizica structurală; 


noua „deducţie” a categoriilor 


Formularea modelului ontologic, la care s-a ajuns prin lectura epistemologică şi 
interpretarea transcendentală a experienţei conceptuale a ştiinţei structurale, a noului 
principiu ontologic constituie doar primul pas al edificării ontologiei structurale. Rămâne 
ca acest model ontologic (nucleul noului concept al existenţei), ce evidenţiază doar 
„posibilitatea” extinderii experienţei locale, pentru a fi metafizic relevant, să fie continuat 
prin construcţia conceptului de „existenţă ca totalitate”. Până acum ne aflăm în pragul 
trecerii de care vorbea Riemann în celebra sa disertaţie inaugurală, după ce dovedise o 
nouă posibilitate de a accede la structura spaţiului: trecerea la investigarea realităţii fizice 
organizată de acest spaţiu (problemă a unei alte discipline, nepregătită la acea vreme să o 
abordeze). Trecerea de la modelul ontologic la o ontologie completă necesită numeroase 
trepte mediatoare (cosmologie, filosofia naturii, teoria organizărilor sociale, filosofia 
limbajului şi a cogniţiei etc.), medierea lor fiind însă, cum am arătat, una tot „intensivă”, 
ea oferind experienţe epistemice constructive, reuşite exemplare de introducere a unor 
mari sisteme de entităţi ca totalităţi consistente, definite ca întregi pe baza unor principii 
fundamentale de auto-organizare (a noilor „universali? ai naturii, limbajului sau 
cogniţiei). Asemenea „experimente” de trecere de la local la integral vor trebui apoi 
corelate cu unele rezultate importante din ştiinţa actuală ce dovedesc invarianta, 


independenţa de nivel (pace Poincare) a „morfologiilor” (Thom), a partern-urilor sau 


! B. Riemann, op. cit. 

principiilor evoluţiei (B. Mandelbroit, E. Lazlo). Pe baza acestor „medieri” se va putea 
extinde modelul ontologic pentru a se defini „existenţa ca totalitate”, ca o unitate self- 
consistentă şi auto-generată, se va „construi” obiectul tematizării ontologice. Această 
construcţie va răspunde (depăşind dificultățile principiale descoperite de Kant în faţa 
edificării metafizicii „în graniţele raţiunii pure”, o metafizică ce-şi lua ca punct de plecare 
un alt tip de ştiinţă şi care în mod necesar trebuia să eşueze în tentativa de a-şi construi 
obiectul) întrebării privitoare la posibilitatea ontologiei. Un răspuns ce reuneşte într-o 
unitate indisociabilă două demersuri ce se susţin reciproc (în cosmologia contemporană 
aceste demersuri sunt disociate, unul aflându-se la baza cosmologiei „inductive” relati- 
viste, altul susţinând proiectele de cosmologie deductivă'): un demers analitic cvasi- 
transcendental, de identificare prin experienţa locală a ştiinţei structurale, „filtrată” 
transcendental, a universalilor structurali, cei ce definesc condiţiile posibilităţii fiinţării, şi 
unul constructiv, de „extindere creativă” a matricii de gândire, a modelului ontologic sau 
a principiului ontologic structural-generativ, a acestui tematism originar al noii viziuni 
despre lume, pentru a se ajunge la definirea arhitecturii existenţei, la introducerea 
constructivă a „existenţei ca totalitate” ca obiect al cercetării raţionale. 

Ca strategie metodologică, procedeul de construcţie şi justificare a ontologiei, indicat 
aici, nu este specific acestui domeniu al reconstrucției raţionale a lumii. El poate fi aflat şi 
în edificarea unor programe ştiinţifice ample din ştiinţa structurală. În această direcţie o 
reconstrucție metodic ordonată a fizicii, realizată în opera lui C.F. von Weiszăcker, 
Aufbau der Physik, ne pune în evidenţă, în linii mari, aceleaşi etape şi demersuri 
raţionale ca „momente” ale edificării şi legitimării arhitectonicii conceptuale a fizicii 
teoretice actuale. La acest program ştiinţific şi metateoretic ne vom referi pe larg într-o 
secţiune ulterioară. Aici vom indica o analogie frapantă cu structura logică a programului 
newtonian în filosofia naturală, evidenţiată de reconstrucţiile contemporane”. Şi în 
„desfăşurarea” programului newtonian se întîlnesc trei momente: (i) formularea (,, more 


geometrico”) unei teorii abstracte (a unui model matematic neinterpretat, crede J.B. 


! Vezi J. Merleau-Ponty, Cosmologia secolului XX, Bucureşti, Editura Ştiinţifică şi Enciclopedică, 1978. 
2 C.-F. von Weizsäcker, Aufbau der Physik, Hanser, München, 1985. 


3 2 PNT Paan d a oder ha NS iu ia ; 
Vezi I. Pârvu, Perspectiva interdisciplinară în reconstrucția istorică a științei: studiu de caz. 

Cohen'), o teorie-cadru, nespecifică, „mecanica raţională” (cum o numeşte însuşi 
Newton); în introducerea şi justificarea iniţială a principiilor ei poate fi descoperit un 
demers cvasi-transcedental, de unde şi ideea statutului „aprioric” al legii ei fundamentale 
(de fapt, condiţia ei de enunţ „organizaţional”, constrângere structurală generală); (ii) 
elaborarea explicită a „medierilor” necesare în „aplicarea” teoriei abstracte la sistemele 
fizice reale, în cazul Principiilor newtoniene, la cosmos; aici participă, pe de o parte, 
numeroasele modele intermediare, mai „realiste” pe care le „testează” succesiv Newton, 
dar şi acel grup neomogen de elemente care prefaţează sistemul lumii, care conţine pe 
lângă celebrele „regulae philosophandi ” şi constrângeri speciale, descrieri structurale ale 
sistemului fizic — legile lui Kepler, date empirice şi ipoteze fizice, elemente care făceau 
posibilă „specializarea” nucleului teoretic de bază, extinderea lui la un sistem real, pe 
scurt, „construcţia” obiectului (sau a domeniului) la care se va aplica teoria abstractă; (iii) 
formularea legilor teoriei specifice, pornind de la legea fundamentală a mecanicii 
raţionale; edificarea întregii arhitecturi conceptuale a „sistemului lumii”. Aceste 
demersuri sau „momente”, ca şi în cazul ontologiei structurale, se condiționează şi se 
justifică reciproc: o teorie specifică nu este posibilă decât pe baza unui nucleu abstract 
generator şi prin „construcţia” obiectului dată de medierile amintite; ultimele două 
demersuri, întregul program ştiinţific „desfăşurat” şi testat empiric dovedesc validitatea 
nucleului teoretic inițial. Demersul cvasi-transcendental iniţial (care explică tentativa 
excepţională a lui Kant din Metaphysische Anfangsgründe der Naturwissenschajft de 
deducție a priori a legilor fizicii raţionale) ce duce la descoperirea principiilor 
organizaționale, prin a căror „extindere constructivă” se formulează teoria gravitaţiei, 
teorie specifică asupra unui sistem fizic real şi procedeul empiric de testare a consecin- 
telor acestei teorii constituie astfel două componente ale „echilibrului reflectiv” ce face 
posibil şi justifică întregul program al fizicii matematice ca ştiinţă. 

Ontologia structurală ne propune o nouă schemă categorială, ordonată arhitectural 
(„axiomatic”), şi o nouă concepţie asupra naturii, semnificaţiilor şi funcţiilor categoriilor; 


în acelaşi timp, ea indică şi o modalitate particulară de „deducție? a sistemului 


! LB. Cohen, The Newtonian Revolution. With Illustration of the Transformation of Scientific Ideas, 


Cambridge U.P., Cambridge, 1980. 

categoriilor, în acord cu rolul lor în constituirea şi „armarea” unui amplu sistem integrat 
al cunoaşterii, fundat de teoretizarea structurală. 

Schematizate prin formalismul matematicii structurale, structuralizate, categoriile 
devin acum expresii ale unor modele de generativitate ontică şi noetică; ele au configu- 
raţia internă a unor „concepte-structuri”, nu a unor concepte-proprietăţi, fiind, de fapt, 
mini-teorii, module de teoreticitate a căror semnificaţie preponderent organizațională ne- 
o dezvăluie conexiunile unei axiomatici globale; după cum semnificaţia „probabilităţii” 
ne-o oferă sistemul axiomatic al lui Kolmogorov, iar aceea a „grupului” este conferită de 
„condiţiile definiţionale” ale predicatului set-teoretic respectiv, tot astfel schematizarea 
structurală a categoriilor, fără a produce o „matematizare” completă a lor — în sensul 
„fizicii fundamentale”, unde e prezent acest fenomen unic şi „miraculos” cum afirmă 
Thom’ — oferă un suport matematic mediator care să indice maniera de aplicare în 
cazurile particulare („construire”) a conceptelor generale, o determinare operațională a 
semnificației lor prin întreg sistemul de constrângeri şi condiţii definiţionale ale „teoriei- 
element” respective. 

Pe de altă parte, având ca idee centrală („temă”, în sensul lui G. Holton) însuşi 
conceptul de structură, categoriile acestei ontologii nu intenţionează în mod fundamental 
să determine „genurile naturale” ale ființărilor, ci principiile generativităţii ontice şi 
noetice; ele trimit la alt tip de „determinări” ale existenţei, la constantele ei de tip 
operațional-structural, la „operatorii ei structurali”; într-o „fecundă ambiguitate”, 
structuralismul concepe structurile, respectiv categoriile schematizate prin teoriile 
matematice ale marilor structuri atât ca operatori ai existenței cât şi ca operatori 
epistemici, ca „noduri” ale reţelei reconstrucției raţionale a lumii. Ca „operatori 
structurali”, categoriile exprimă nu atât proprietăţile permanente ale „existenţei ca 
existență”, cât „constantele” ce intervin în trecerea de la un orizont al ființării la altul, 
asigurându-i organicitatea, auto-devenirea şi self-consistenţa. 

Noul înţeles al „categoriilor” este pus în evidenţă şi de sistematica lor, de noua 
configuraţie a schemei conceptuale structurale. O ontologie consecventă de tip structural 
îşi va organiza şi o arhitectonică a categoriilor în acord cu tema ei, cu principiul 


structural-generativ. Astfel, la un prim nivel se vor situa categoriile cu rol 


! R, Thom, Formalisme et scientificité, în „Etudes Philosophiques”, 1978, nr. 2, 171-178. 

„transcendental”, ce definesc condițiile de posibilitate şi stilul întregii categorializări 
structuraliste (structură  generativă, auto-organizare, ordine implicită etc.), cu 
schematismul lor propriu. Acest prim orizont, al nucleului categorial, al supra- 
categoriilor cu rol tematic, ce exprimă nemijlocit constrângerile principiului structural- 
generativ (noua formă a celebrului „principiu ontologic” despre care nu s-a mai discutat 
direct de la A. N. Whitehead, dar care n-a încetat să-i preocupe pe artizanii noilor sisteme 
metafizice), intervine — pe de altă parte — permanent la nivelurile subordonate într-un 
mod constructiv, participînd la definirea configurației modulelor categoriale determinate; 
el cuprinde astfel acei „operatori structurali” ce se constituie într-o „schemă fondatoare” 
cu dublu rol, regulativ şi constitutiv (transcendental şi constructiv) şi cu dublă 
semnificaţie, ontică şi noetică. Lui îi urmează, la un alt nivel al „arhitectonicii existenţei”, 
cuplurile categoriale ale „existenţei generice”, ale Fiinţei şi Devenirii, ale Fiinţei- 
Devenire sau, mai corect, ale „devenirii întru fiinţă” (Noica) şi ale „fiinţei devenirii” (D. 
Bohm): unu-multiplu, potenţial-actual, infinit-finit etc; aceste corelaţii categoriale 
exprimă exigenţele principiului ontologic în conceptualizarea cea mai abstractă a 
existenţei („„rranscendentalia”;, „Reflexionsbegriffe”), acest orizont „metafizic” al 
sistemului categorial („„metafizic” în acel sens al „metafizicii” prin care aceasta 
desemnează nu un domeniu special al filosofiei sau o „disciplină” filosofică, ci întrebările 
ce se situează mereu în centrul reflecţiei şi construcţiei filosofice") poate îndeplini un rol 
analog cu cel al teoriilor generice, al presupozițiilor nespecifice dintr-un domeniu 
particular al ştiinţei în raport cu o clasă de teorii speciale, constituind, împreună cu tema 
sau principiul ontologic, „teoria structurală” sau teoria-cadru a ontologiei structural- 
generative. Urmează alte orizonturi succesive şi ramificări prin care nucleul metafizic al 
sistemului categorial se „specializează”; un asemenea palier l-ar reprezenta nivelul 
categoriilor structurale ale „existenţei determinate”, ale „fiinţei ca realitate” (spaţiu-timp, 
cauzalitate, determinism, legitate, realitate fizică etc.), evident, şi aici matricea 
categorială tradiţională va trebui reformulată în acord cu tematismul originar al 
teoretizării structurale, obţinând „categoriile structurale ale determinării”, ale „intrării 
fiinţei în orizonturi determinate de realitate”. Se constituie astfel o arhitectonică a marilor 


„determinaţii” ale Fiinţei, organizată modular, a cărei self-consistență şi coerență o 


! M. Heidegger, Sein und Zeit, p. 38. 

asigură acţiunea constructivă şi reglativă, la toate nivelurile, a temei ei, principiul 
structural-generativ. 

Pe lângă modificarea sensului arhitectonicii schemei categoriale, ontologia 
structurală introduce şi o nouă modalitate de justificare a prezenţei, ordinii şi rolului 
categoriilor în cunoaşterea şi cultura actuală. După cum se ştie, în istoria filosofiei s-au 
succedat trei modalităţi de „deducție? a categoriilor: o primă justificare „metafizică” 
(Aristotel) deriva categoriile din studiul existenţei, propunându-le ca trăsături generice 
ale acesteia, ca determinaţiile ei esenţiale; a doua modalitate de justificare a sistemului 
categorial a reprezentat-o deducția transcendentală kantiană: aceasta întemeia într-o 
perspectivă epistemologică structura şi necesitatea sistemului categorial, fiecare 
asemenea categorie reprezentând temeiul sau condiţia posibilității unui tip de sinteză 
intelectuală implicată în cunoaşterea obiectelor experienţei; în fine, în perioada 
contemporană, în acord cu modificarea de perspectivă generală privind „locul” prim al 
tematizării filosofice („logical-linguistic turn”), există încercări de a deriva arhitectonica 
sistemului categoriilor din cercetarea cadrelor lingvistice ce intervin în orice „decupare” 
raţională a existenţei. 

Interacțiunea de tip nou a ştiinţificului cu orizontul reflecției filosofice ne sugerează, 
la nivelul ontologiei sau al metafizicii structurale, o „deducţie” de un tip nou a schemei 
categoriale; aceasta nu se mai face într-un mod apriorist, într-o perspectivă filosofică 
(metafizică, epistemologică, logică), anterioară şi independentă de configuraţia reală a 
structurilor implicate în cunoaşterea ştiinţifică; schema conceptuală generală a cunoaşterii 
se cristalizează şi se dezvăluie progresiv prin jocul conexiunilor şi medierilor, al nume- 
roaselor mișcări de „acomodare” reciprocă a construcţiei teoretice şi analizei filosofice; 
ea se instituie, astfel, ca mediator al celor două orizonturi ale reconstruirii sistematice a 
lumii, dar şi ca standard de excelenţă cu rol regulativ al cunoaşterii realizate în cadrul 
unei mari unităţi de organizare, evoluţie şi evaluare critică, centrată pe o modalitate 
distinctă de edificare a conceptelor, de teoretizare. Acceptarea unei scheme categoriale 
este rezultatul constituirii în acest mare cadru a unui echilibru reflectiv, a unei stabilităţi 
structurale bazate pe interacțiunea nivelurilor de organizare a totalităţii;, acest echilibru 
indică unitatea profundă între orizonturile constructiv-teoretic şi analitic-filosofic ale 


cunoaşterii, prezentă atunci când „stilul” dominant al teoretizării îşi realizează pe deplin 

rolul său de in-formare, organizator, când constrângerile tematismului originar, fondator 
orientează şi determină întregul câmp epistemic. Formularea explicită a invarianţilor 
structurali ai acestei totalităţi organizate, auto-finalizate a cunoaşterii reprezintă tocmai 
„expunerea” sau „deducerea” schemei categoriale. Această „deducere” nu este rodul unei 
reflecții sau argumentări aprioriste speculative, la ea ştiinţificul şi filosoficul participând 
în mod esenţial; ştiinţa oferă contexte „locale”, „experimente raţionale” în care se propun 
şi se testează într-un câmp de mare densitate intelectivă noi moduri de a gândi corelaţia 
categoriilor; filosofia universalizează, printr-o generalizare neinductivă, aceste soluţii 
operaţionale, dă formă coerentă şi abstractă intenţionalităţii latente a „experimentelor 
categoriale” din cadrul ştiinţei, încercând să ghideze întreaga reconstrucţie rațională a 
lumii prin evidenţierea exemplarităţii, a caracterului paradigmatic al acestor construcţii 
ştiinţifice ce ne pot indica „metrica fundamentală” a spaţiului intelectiv; prin punerea în 
evidență a acestor operaţionalizări exemplare ale corelațiilor categoriale, filosofia nu 
intervine doar critic-reflexiv, propunând corectarea diverselor demersuri ştiinţifice 
particulare în raport cu finalitatea şi valorile epistemice dezvăluite astfel, ea joacă şi un 
rol constructiv, participând la edificarea şi extinderea cunoaşterii. Acest rol constructiv 
ține de natura deosebită a „generalizării filosofice” a experienţelor raționale ale ştiinţei: 
generalizarea „categorială” pe care o propune acum ontologia nu este, aşa cum am mai 
afirmat, una de tip inductiv, pe linia modalităţii tradiţionale a abstracţiei analitice; ea ne 
indică un alt tip de evidenţiere a generalului şi de subsumare a particularului la general: 
generalul indicat de categoriile structurale nu este unul de serie, ci unul determinativ, al 
structurilor generatoare; el nu e afirmat ca un „gen natural” sau un simplu invariant 
funcțional (lege), ci ca o condiţie a posibilităţii fiinţării; universalitatea pe care o „poartă” 
generalul nu va fi una de însumare sau repetiție inductivă (pe linia infinitului ca 
„nemărginire”), ci una „intensivă” (ţinând de infinitul intensiv al metricii interne); 
universalii nu mai reprezintă universali-proprietăţi, universali-relaţii, ci universali- 
structuri generatoare, operatori structurali, structuri generatoare prezente la orice nivel al 
existenţei, în orice fiinţare particulară, ca o condiţie a posibilităţii şi devenirii acesteia; 
universalii de natură „holomerică” (Noica) pot reconstitui atât totalitatea cât şi elementele 
ei până la individuaţie, nu doar să le fixeze relaţia reciprocă într-o serie exterioară. (Prin 


aceasta, nenumăratele acuzaţii la adresa ştiinţei, după care aceasta ar „nedreptăţi” 

individualul se dovedesc, în faţa ştiinţei structurale, neîntemeiate. De fapt, însăşi 
distincția categorială general-individual, şi cu ea principiul clasic al individuaţiei — 
Leibniz —, ar trebui înlocuite cu o perspectivă nouă, „dizolvate” structuralist). 

Generalizarea experienţelor fundamentale ale ştiinţei, ce ne conduce la formularea 
sistemului categorial, nu are ca rezultat introducerea unor tipuri de conexiuni, a unei 
ordini (reductive) între domenii distincte ale existenţei; aceste domenii se demonstrează a 
fi „comunicante” nu prin faptul că împărtăşesc o „substanţă” (esenţă) comună, sau se pot 
reduce la legile unui „nivel fundamental” (în sens ontic) al ființării, ci pentru că au o 
matrice comună, un „cod” ce guvernează fiecare palier sau tip al ordinii naturale, ordine 
ce poate exista numai graţie acestor matrici generatoare. 

Explicitarea acestor matrici ale ordinii universale, ale fiinţării în devenire, sarcină a 
„deducţiei categoriale” (explicitarea şi justificarea unei scheme categoriale), nu se mai 
poate aşadar înfăptui într-un discurs autonom al filosofiei speculative; ea nu este nici 
rezultatul generalizării inductive a unor ipoteze ştiinţifice deterministe; la ea participă şi 
conlucrează sistematic experimentarea constructivă a unor noi moduri de gândire a 
corelaţiilor elementare şi investigarea prospectivă a funcţiei lor paradigmatice, aceea de 
nuclee de generativitate cu valoarea unor universali structurali, ambele dimensiuni 
definind o veritabilă cercetare metafizică de tip „riemannian” (de descifrare în infinitul 
mic a „structurii logice a lumii”); o asemenea abordare este aptă să depăşească, dovedind 
intricarea lor ireductibilă, considerarea unilaterală a momentelor „empiric” şi „aprioric” 
ale fundării schemei categoriale. Exprimarea teoretică a acestei „structuri logice a lumii” 
se dovedeşte astfel a fi rezultatul unui complex program de investigaţie, în care 


ştiinţificul şi filosoficul reprezintă doar două aspecte ale „unităţii ce se diversifică”. 


Notă. Textul de faţă reia cu mici corecturi Introducerea la cartea Arhitectura 
Existentei. Vol. 1. Paradigma structural-generativă în ontologie, Editura Humanitas, 


Bucureşti, 1990. 

CATEGORIZARE ŞI PROBLEMATICITATE 


CONSTANTIN SĂLĂVĂSTRU 


Una dintre concepţiile filosofice care se impune tot mai mult în discuţiile 
contemporane ale domeniului poartă numele de problematologie. Ea aparţine, ca punct de 
origine, lui Michel Meyer, profesor de filosofie, retorică şi teoria argumentării la 
Universitatea Liberă din Bruxelles şi s-a dezvoltat în climatul fertil al discuţiilor asupra 
discursivităţii generate în spaţiul neoretoricii anilor '60-'70 ai secolului trecut. Ne 
propunem, în studiul de faţă, să analizăm principalele categorii care articulează modelul 
problematologic de înţelegere a lumii şi discursivităţii şi aplicaţiile acestor categorii în 


diferite domenii ale cunoaşterii şi practicii umane. 


1. Problematologie şi interogativitate 


Meditaţia lui Meyer s-a constituit, s-a conturat şi s-a dezvoltat sub influenţa lui 
Chaim Perelman, întemeietorul neoretoricii contemporane, cel care, prin intermediul 
masivului tratat scris împreună cu Lucie Olbrechts-Tyteca', a generat dezbaterile critice 
care au adus retorica, începând din deceniul şapte al secolului trecut, în centrul discuţiilor 
privind limbajul, jocurile de limbaj şi ideea de performativitate comunicativă. Chiar dacă 
s-a format sub această puternică influenţă — să nu uităm că personalitatea lui Perelman a 
dominat viaţa academică de la Universitatea Liberă din Bruxelles mai bine de douăzeci 
de ani —, tânărul cercetător a căutat să iasă — în planul creaţiei ştiinţifice — de sub tutela 
magistrului şi să vină cu o direcţie nouă de cercetare. Aceasta este intenţia, mărturisită de 
altfel, în una dintre sintezele pe care le-a coordonat cu privire la evoluţia retoricii: „Marea 


revoluţie în retorică ce s-a înfăptuit în acest secol, indiferent că vrem sau nu, aparţine lui 


! Ch. Perelman, L. Olbrechts-Tyteca, La nouvelle rhétorique. Traité de l'argumentation, PUF, Paris, 
1958; 

Chaim Perelman. S-ar putea crede că această judecată vine de la un discipol — care i-am 
fost, apoi i-am succedat la catedra de retorică de la Universitatea din Bruxelles — 
admirativ, chiar servil. Or, toţi acei care cunosc opera mea ştiu că ea n-are nimic cu cea a 
lui Perelman, că viziunea mea este cu totul alta şi că ea se opune chiar în anumite puncte 
aceleia a lui Perelman””. 

Cum s-ar putea schiţa contururile unei asemenea concepţii integratoare asupra 
filosofiei, limbajului şi discursivităţii? Punctul de plecare al unui răspuns posibil este 
regăsit de Meyer în analiza discursului filosofic. Conceptul său central — cel de 
problematologie —, asupra căruia vom reveni cu lămuriri, interogaţia profund 
problematologică în jurul căreia se desfăşoară acest concept, inventariată nu atât pe 
dimensiunea formală, posibil de regăsit şi în alte domenii ale discursivităţii, cât, cu 
deosebire, pe angajamentul esenței pe care o ascunde conţinutul conceptului în cauză, se 
poate observa mai lesne în sfera meditaţiei filosofice”. Autorul are texte semnificative 
care lasă să se înţeleagă rolul generativ al meditaţiei filosofice în trasarea conturului 
concepţiei problematologice: „De ce se discută chestionarea astăzi? Cine conduce, în 
criza pe care o cunoaşte astăzi filosofia, la un astfel de demers? Aceste întrebări, care 
motivează dialogul constant cu Platon, Aristotel sau Descartes, fără a mai vorbi de 
contemporani ca Heidegger sau Wittgenstein, fac parte integrantă din această gândire pe 
care o numesc problematologie şi care nu este nimic altceva decât studiul chestionării. 
Aceasta apare din dialogul cu tradiţia ca o necesitate a ceea ce este gândibil („„pensable”), 
ca pozitivitate a filosoficului în relaţia sa cu istoricitatea” . 

Mai mult chiar, există încercări de a asocia apariţia şi dezvoltarea concepţiei 


problematologice ca o reacţie de răspuns la criza prin care trece filosofia astăzi“. În 


' Michel Meyer, (sous la direction), Histoire de la rhétorique des Grecs à nos jours, Librairie Generale 
Française, Paris, 1999, p. 259; 

? Nick Turnbull, Problematology : A New Paradigm for Thought, „Revue Internationale de Philosophie”, 
No 4, 2007, pp. 349-352; 

? Michel Meyer, De la problematologie: philosophie, science et langage, Pierre Mardaga, Bruxelles, 1986, 
P. 7; 

* James L. Golden, J.L., David L. Jamison, Meyer’s theory of problematology, „Revue Internationale de 


Philosophie”, No 3, 1990, pp. 329-330; 

domeniul meditaţiei filosofice, interogaţia este permanent identificabilă, prezenţa ei 
insinuându-se în legătură cu concepte esenţiale: „ființă”, „esenţă”, „cauză”, „existenţă”, 
„Ssubstanţă”, „presupoziţie”, „enunţ” şi multe altele. Autorul pe care-l urmărim aici are a 
face un reproş modului în care s-a făcut şi se mai face încă filozofie. Reproşul acesta — 
care constituie se pare punctul de plecare al investigațiilor lui Meyer asupra 
problematologiei — vizează istoricitatea în filozofie: meditaţia filosofică a timpurilor 
moderne stă mai mult sub semnul istoricităţii şi pare a fi asociată mai mult unei „istorii a 
filosofiei” decât unei dezbateri conceptuale în centrul metafizicii. 

Dacă avem curiozitatea să deschidem un manual de filozofie, chiar atunci când e 
elaborat de nume respectabile, şi analizăm cum e tratată o problemă mai veche sau mai 
nouă de filozofie — să zicem problema presupoziţiilor atât de dragă astăzi filosofiei de 
peste ocean — vom constata de cele mai multe ori că problema este tratată din punct de 
vedere al evoluţiei istorice (cum e tratată problema presupoziţiilor la diverşi filosofi şi în 
diferite epoci, cum a evoluat problema presupoziţiilor de la un timp istoric la altul, care 
sunt particularităţile analizei ei de la un spaţiu cultural la altul etc.). Ceea ce nu e o limită 
majoră, dar nu răspunde cu exactitate intuiţiei reflexivităţii iniţiale: a trata problema şi nu 
istoria ei! Fără îndoială, în destule situaţii istoria unei probleme face parte din problemă. 
Acest fapt nu îndreptățește nici pe departe eludarea structurii problemei filosofice în 
profitul istoriei ei. Fiindcă, în astfel de cazuri, problema presupoziţiilor, ca problemă 
filosofică, ca problemă asupra căreia se manifestă exerciţiul gândirii libere de prejudecăţi 
(iar istoria problemei este, până la urmă, istoria prejudecăţilor în legătură cu ea!) în 
exerciţiul ei problematologic, rămâne de neatins! 

Meyer este convins că trebuie să părăsim această abordare istorică dacă vrem să 
deschidem punţile meditaţiei filosofice esenţiale şi autentice şi dacă intenţionăm să 
construim un discurs care să nu ocolească problema. Interesează mai mult 
problematologia problemei filosofice şi poate mai puţin istoriologia problemei filosofice. 
Mai exact, interesează elementele care dau integralitatea unei probleme filosofice, aşa 
cum ar putea ea să apară într-o tăietură epistemologică a prezentului şi nu problema 
filosofică aşa cum a fost ea afectată de semnele trecutului. O singură cale pare a fi 
însoţită de succes: interogativitatea radicală. De altfel, într-o încercare dintre cele mai 


recente de a dezvălui esenţa concepţiei problematologice, Meyer insistă asupra aspectelor 

semnalate: „Dar chestionarea este singurul punct de plecare. Datorită acestui fapt ea este 
şi primul răspuns. S-ar putea în mod cert pune în chestiune faptul că chestionarea este 
punctul de plecare al oricărei gândiri, dar făcând aceasta s-ar chestiona încă, confirmând 
ceea ce se caută a se respinge. A chestiona originarul, fundamentalul, ceea ce este prim 
înseamnă a chestiona chestionarea... Dacă filosofia este o chestionare radicală, atunci 
este necesar a ne întreba asupra chestionării ca atare, a se da un limbaj adaptat pentru a 
capta întrebările în noi înşine şi în altul, pentru răspunsuri, diferenţă pe care limbajul 
judecății (sau al propoziției) a eludat-o totdeauna, denaturând cei doi termeni care 
compun diferenţa întrebare-—răspuns. Am numit această nouă manieră de a filosofa 
problematologie”. 

Cum se desfăşoară în fapt acest imperativ al analizei problematologice a actelor 
de gândire, dincolo de posibila lor înfăţişare istorică? Totul are în centru, crede Meyer, 
cuplul categorial întrebare—răspuns, intrat în jocul conceptual al modelului 
problematologic propus de autorul invocat sub denumirea de diferență problematologică. 
Este esenţial să înţelegem că diferenţa problematologică urmăreşte să surprindă 
dimensiunea dialogică a oricărei forme de limbaj constituit sau în proces de constituire: 
„Dualitatea fundamentală a limbajului este diferenţa întrebare—răspuns, pe care o numesc 
diferenţă problematologică. Ea se regăseşte la originea limbajului prin faptul că acesta 
din urmă răspunde problematicii umane în care interacţiunea dialogică este o dimensiune 
esenţială peste care vin să se suprapună problemele informării, comunicării, 
persuadării..."?. 

A înţelege de o manieră mai adecvată conceptul de diferență problematologică 
înseamnă, în opinia noastră, a-l integra în sfera tuturor situaţiilor pe care relaționarea 
dintre întrebare şi răspuns le poate genera. Înseamnă, în terminologia lui Leibniz, a 
identifica „lumile posibile” ale cuplajului întrebare—răspuns, în cea a lui Carnap a 


determina „descripţiile de stare”, iar după Wittgenstein, a urmări „stările de lucruri” în 


' Michel Meyer, Qu 'est-ce que la philosophie?, „Argumentum”, Nr. 4, 2005/2006, pp. 9-10; 


? Michel Meyer, Logique, langage et argumentation, deuxième édition, Hachette, Paris, 1982, p. 125; 

care cuplul categorial se prezintă. Am propus în această privinţă un concept generalizator, 
cel de situație problematologică!. 

Care sunt criteriile după care poate fi judecată relaţia întrebare-—răspuns din 
punctul de vedere al presupoziţiilor problematologice? Identificarea acestor criterii se 
originează în încercarea unor răspunsuri la două întrebări: o întrebare care are în atenţie 
identitatea sau diferenţa dintre întrebare şi răspuns („Există o diferenţă între întrebare şi 
răspuns într-o instanţiere discursivă dată?”) şi o alta trimite la rezultatul acţiunii cuplului 
categorial („Este răspunsul generat de o anumită întrebare problematologic sau nu?”). 

Să subliniem de la început că la fiecare dintre cele două întrebări sunt posibile 
răspunsuri atât pe dimensiunea afirmativităţii cât şi pe cea a negativităţii. Întrebarea „La 
ce oră pleacă trenul spre Bucureşti?” presupune în mod necesar un răspuns din partea 
interlocutorului. Prin urmare, ea este diferită de răspunsul său, ceea ce ne transferă într-o 
situaţie de diferenţă între întrebare şi răspuns. Întrebarea „Cât timp voi mai suporta oare 
comportamentul nedelicat al colegului X?” nu comportă nici un răspuns din partea 
interlocutorului deoarece, fiind o „întrebare retorică”, conţine în sine şi răspunsul („Nu 
mai suport comportamentul nedelicat al colegului X”), se identifică în fapt cu acest 
răspuns. Avem, deci, un prim criteriu de apreciere a cuplului categorial întrebare— 
răspuns: criteriul diferenţei între cele două entităţi discursive. 

Cel de-al doilea criteriu se stabileşte pe linia caracterului problematologic al 
răspunsului. Un răspuns (un enunţ) este problematologic când este egal deschis la 
interpretări diferite şi dă naştere, generează reacţii cognitive diverse, chiar opuse. 
Răspunsul este neproblematologic atunci când, prin categoricitatea sa, închide 
posibilitatea discuţiei critice, interlocutorul fiind obligat, datorită evidenţei, să accepte 
răspunsul. Întrebarea „De ce se curbează firele de telegraf vara?” primeşte răspunsul 
„Fiindcă vara este cald şi metalele se dilată la căldură”, răspuns care nu poate naşte o 
discuţie critică fiindcă este un enunţ necesar. Avem de-a face cu cel de-al doilea criteriu 


de analiză a cuplului categorial întrebare—răspuns: criteriul problematicității. 


! Constantin Sălăvăstru, Critica raţionalităţii discursive, Iaşi, Editura Polirom, 2001, pp 86-95; Logique, 


argumentation, interprétation, Editions L'Harmattan, Paris, 2007, p. 166; 

Cele două criterii pot fi combinate. Se ajunge, astfel, la degajarea a patru forme de 
manifestare a raportului dintre întrebare şi răspuns: diferența problematologică (cele 
două elemente sunt diferenţiate iar rezultatul lor este problematologic), nondiferența 
problematologică (elementele diferenţiate iar rezultatul neproblematologic), nondiferența 
problematologică (elementele  nediferenţiate iar rezultatul  problematologic) şi 
nondiferența  nonproblematologică (elementele  nediferenţiate iar rezultatul 
neproblematologic). Fără îndoială, aşa cum am arătat în alte ocazii, pot fi găsite ilustrări 
interesante pentru fiecare dintre aceste forme ale situaţiei problematologice. 

Pentru noi, fiecare dintre aceste forme este relevantă cognitiv şi ar putea spune 
mult despre modul cum se desfăşoară actul de cunoaştere în diferite sfere ale relaţiei 
individului cu lumea. Mai mult, am putea lega mai direct una sau alta dintre formele 
situaţiei problematologice de câmpurile cunoaşterii bine fundate şi cu o istorie 
respectabilă. Gândirea metafizică, de exemplu, s-ar asocia mai adecvat diferenţei 
problematologice, în timp ce gândirea ştiinţifică ar rezona mai bine cu diferenţa 
nonproblematologică. 

Trebuie reliefat însă imediat că, pentru ceea ce îşi propune Meyer ca intenţie 
programatică a modelului, conceptul de diferență problematologică are un ascendent 
valoric. A trece de la interpretarea propozițională a discursivităţii (aşa cum a făcut în 
majoritate tradiţia) la interpretarea ei problematologică înseamnă a insista, sau, mai exact, 
a asuma maximum de cognitivitate din cuplul categorial întrebare—răspuns: diferenţa 
dintre întrebare şi răspuns şi problematicitatea raportului dintre cele două. Dacă suntem 
atenţi la întreaga configuraţie a situaţiei problematologice, vom constata că fiecăreia 
dintre celelalte trei forme îi lipseşte ceva, fiecare resimte o negativitate: diferenţa 
nonproblematologică (absent caracterul problematologic), nondiferenţa problematologică 
(absentă diferenţierea între întrebare şi răspuns), nondiferenţa nonproblematologică 
(absentă şi diferenţa, absent şi caracterul problematologic). 

Pentru Meyer rămâne importantă şi deconstrucția conceptului de diferență 
problematologică, dar la fel de imperativă este şi determinarea practică a prezenței 
problematologicului. Cum ştim, cum putem determina la un moment dat dacă o secvenţă 
discursivă conţine în sine o încărcătură problematologică sau nu? Aici asistăm la 


funcționarea în paralel a două criterii care asigură această distincţie: criteriul formal şi 

criteriul contextual. Uneori putem identifica dacă o secvenţă discursivă constituie terenul 
prielnic al unei dispute critice după forma discursivă pe care o îmbracă. Exemplul cel mai 
la îndemână: dialogul polemic. În măsura în care suntem în faţa unui dialog polemic ce 
are ca obiect de dispută o anumită afirmaţie, suntem îndreptăţiți să afirmăm că secvenţa 
este de natură problematologică. Dialogurile socratice sunt o ilustrare fericită a acestei 
asumpţii. Sunt şi alte forme discursive care îngăduie, în grade diferite, susţinerea 
caracterului problematologic al unui text. Alte forme discursive trimit în mod direct la 
caracterul neproblematologic al lor. O secvenţă discursivă demonstrativă, dacă este 
corect făcută, închide orice discuţie critică asupra rezultatului la care a ajuns. Nu avem 
temeiul de a polemiza cu interlocutorul pe o chestiune fundată pe demonstraţie. Cel mult 
putem arăta că demonstraţia nu este corectă, dar acest lucru nu atinge demersul la care 
consimţim. La fel se întâmplă şi în cazul descrierii: ea poate să nu fie adecvată, poate să 
nu fie fidelă, dar dacă este, discuţia în contradictoriu este superfluă. 

Nu întotdeauna forma este aliatul cel mai credibil. Dacă ar fi aşa, atunci Etica lui 
Spinoza, elaborată în spiritul demonstrației geometrice, sau Tractatus logico- 
philosophicus al lui Wittgenstein, elaborat în spiritul metodei axiomatice moderne, ar 
trebui să fie considerate în afara orizontului problematologic, excluse din dezbaterea 
critică şi asociate rigorii şi categoricităţii proprii operelor ştiinţifice. Or, o asemenea 
abordare este contrazisă de realitate: câte dispute critice, câte polemici nu a generat 
articulaţia conceptuală din Etica sau gândirea aforistică din Tractatus? 

Prin urmare, forma în aceste cazuri nu este suficientă. Trebuie luat în seamă şi cel 
de-al doilea criteriu, cel contextual. Acesta ţine în primul rând de conţinutul actului de 
gândire care este dezvoltat într-o secvenţă discursivă. Or, din acest punct de vedere, în 
Etica, la fel şi în Tractatus, avem de-a face cu categorii filosofice de maximă 
generalitate, care nu pot fi clarificate în mod univoc şi care nu rămân în afara 
reevaluărilor permanente. Aici nu forma, ci contextul este cel care decide. Fără a intra în 
detalii, putem afirma că există discursuri în care forma este esenţială (spre exemplu, 
discursul ştiinţific), după cum avem discursuri în care contextul prevalează în 


determinarea problematologicului (spre exemplu, discursul filosofic). 

2. Schiţă categorială a unei metafizici problematologice 


O încercare relativ recentă în trasarea conturului modelului problematologic de 
analiză a discursivităţii, la care ne vom referi cu deosebire!, vine să împlinească un 
demers constructiv de raportare la meditaţia filosofică şi de schiţare a unei adevărate 
metafizici problematologice: „Există cărţi precum Meditaţiile lui Descartes sau Critica 
rațiunii pure a lui Kant care repun în discuţie habitudinile noastre intelectuale cele mai 
bine fixate. Questionnement et historicite are ambiția de a fi una dintre aceste opere”. 

Care este obiectul de meditaţie al acestei cărți, considerată atât de importantă? 
Încercarea lui Meyer pleacă de la o constatare surprinzătoare: o întreagă tradiţie în 
filosofia mai veche sau chiar în cea a modernităţii târzii se fundează pe o supraevaluare a 
răspunsului mai degrabă decât pe o analiză critică a întrebării: „De ce au fost preferate 
răspunsurile fără întrebări atunci când ele se livrau unei chestionări pentru a defini 
spiritul, raţiunea, ştiinţa? Modelul care a prevalat totdeauna, care funcţiona până acum şi 
care prevalează încă în viaţa cotidiană este o modalitate de a gândi care se înrădăcinează 
în răspunsuri.” 

Or, în viziunea lui Meyer, o astfel de gândire este asociată unui aşa numit „model 
propoziţionalist” de interpretare care, cel puţin pentru timpurile din urmă, este considerat 
caduc. Care este soluţia? O trecere dincolo de primeitatea răspunsului, înglobând mai 
degrabă cuplul întrebare — răspuns pentru interpretarea marilor probleme ale filosofiei 
(spiritul, rațiunea, ştiinţa). Această dualitate constituie esenţa a ceea ce Meyer numeşte 
chestionare („„questionnement”). 

Ca în mai toate încercările serioase ale reflecţiunii metafizice, întrebarea 
fundamentală pentru determinarea obiectului de investigaţie este aceea asupra punctului 
de plecare: Care este elementul prim al meditaţiei problematologice? Chiar dacă pentru 
mulţi această întrebare a primit deja răspunsuri multumitoare, Meyer crede că ea rămâne 
totuşi fundamentală pentru un tonus adecvat al reflecției privind elementul prim. 


Dificultățile sunt augmentate şi de faptul că, în legătură cu această problemă, discuţia se 


! Michel Meyer, Questionnement et historicite, PUF, Paris, 2000; 
? Manuel Maria Carrilho, „Michel Meyer, une révolution philosophique?“ , Le Nouvel Observateur, No 
22, fevrier 2001, p. 43; 


* Michel Meyer, op. cit., p. 2. 

poate purta la două niveluri de ordine: „„...distingând două ordini, cea pentru care ceea ce 
este prim este în mod efectiv, fără ca să se ştie în mod necesar pentru ce şi cea care 
sfârşeşte prin a fi recunoscută ca element prim. O ordine a fiinţei, a realului, a lucrurilor, 
a înlănţuirii sau a sintezei lor care se opune astfel aceleia a gândirii, a cunoaşterii, a 
apariţiei şi a aparenţei.”! 

Constatăm cu oarecare surprindere că avem de-a face, pe de o parte, cu o ordine a 
existenței a ceea ce este prim diferită în mod evident de o ordine a cunoaşterii a ceea ce 
este prim, distincţie care susţine diferenţa fundamentală între ceea ce este prim în sine şi 
ceea ce este prim pentru noi. Cum orice meditaţie filosofică trebuie să se ocupe de ceea 
ce este prim în domeniul reflecţiei sale, întrebarea este următoarea: Se va ocupa ea de 
ceea ce este prim în sine sau de ceea ce este prim pentru noi? Pentru Meyer, soluţia ideală 
nu este aceea a unei opţiuni categorice, care ne-ar plasa în sfera unui autoritarism al 
cunoaşterii, ci mai degrabă o încercare de depăşire a unilateralităţilor, o trecere „dincolo”. 
De altfel, în spiritul teoretizărilor la care se angajează, întrebarea fundamentală a 
autorului este următoarea: Cum se îmbină aceste două niveluri de realitate pentru ca ceea 
ce este prim pentru noi să conducă în ultimă instanţă la ceea ce este prim în sine? 

Răspunsul la această întrebare constituie câmpul de manifestare al unei analize 
succinte dar pertinente asupra raportului dintre ceea ce este prim în sine şi ceea ce este 
prim pentru noi. Regăsim, într-un fel, maniera lui Wittgenstein de a „rezolva” problema 
raportului dintre fapt şi imagine în Tractatus logico-philosophicus: imaginea este un 
model al faptului posibilă în virtutea formei de reprezentare care le este comună”. Pentru 
Meyer, inteligibilul nu este, într-adevăr, sensibilul dar este ceva din acest sensibil pentru 
faptul că îl aduce la cunoştinţa noastră aşa cum este. Or, lucrul acesta este realizat cu 
ajutorul gândirii care, într-un fel, este şi mijlocul cel mai la îndemână prin care putem 
depăşi această sciziune dintre ceea ce este prim în sine şi ceea ce este prim pentru noi: 
„Această sciziune s-ar resoarbe prin intermediul gândirii care ar realiza că ceea ce este 
prim în sine este în mod necesar ceea ce se indică, în forţă, în ceea ce este prim care 


apare, care este deci în mod veritabil ceea ce este prim, ca originar ultim şi unic, a cărui 


! Ibidem, p. 8. 
? Ludwig Wittgenstein, Tractatus logico-philosophicus, Bucureşti, Editura Humanitas, 2001, pp. 83-85 ; 

apariţie ar fi simpla voce, chiar dacă diferită de el.” Prin urmare, ceea ce este prim în 
sine (realul) are nevoie de ceea ce este prim pentru noi (fenomenalul) pentru a fi adus la 
cunoştinţa noastră ca o formă a manifestării deghizate a lui. 

Problema generală a ceea ce este prim ca punct de plecare al unei meditații 
filosofice este transferată la nivelul chestionării („questionnement”). A interoga în 
legătură cu punctul de plecare, cu elementul prim al unui asemenea demers înseamnă a 
chestiona în legătură cu chestionarea însăşi. O analiză a chestionării este primul pas 
pentru înfiriparea unei schite a problematologicului, pentru transcenderea viziunii 
propoziţionaliste tradiţionale în care răspunsul era elementul prim, pentru asumarea 
cuplului categorial întrebare — răspuns ca model de soluţionare adecvată a unei probleme 
(filosofice, politice, religioase etc.). 

Un asemenea obiect de investigaţie („questionner le questionnement même”), 
complet diferit de tot ce a constituit obiect al meditaţiei filosofice până în prezent („nous 
questionnons le questionnement: une telle question na jamais été posée”), o 
interogativitate atât de radicală care nu ezită să se ia pe sine ca obiect al gândirii 
(reflecţiei) critice nu poate „lucra” cu una sau alta dintre metodele tradiționale. Care este, 
deci, metoda în măsură să susţină un demers asupra interogativităţii (chestionării) însăşi? 
Răspunsul lui Meyer este unul singur: metoda unui demers problematologic în calitate de 
interogativitate radicală asupra interogativităţii (chestionării) însăşi este deducția 
problematologică („la déduction problematologique”). Deducţiei logice (Descartes), 
deducţiei transcendentale a categoriilor (Kant), deducţiei fenomenologice (Husserl) li se 
adaugă deducția problematologică drept nou instrument metodologic în măsură să ne 
spună ceva mai mult despre ceea ce este prim. 

Ce se înţelege prin deducție problematologică? Pentru Meyer, o astfel de deducție 
ar fi trebuit să fie întotdeauna metoda filosofiei. De ce? Pentru că ea şi numai ea este în 
stare să asigure conturarea răspunsurilor din analiza întrebărilor înseşi şi nu din altceva. 
Pentru că acest „altceva” este şi rămâne exterior unei meditații asupra ceea ce este prim. 
Iată un pasaj sugestiv: „Suntem în modul cel mai simplu conduşi spre o întrebare, aceea a 
interogativităţii (chestionării) şi ea rămâne singura noastră resursă «metodologică» pentru 


a avansa în propria sa rezolvare. In aceasta rezidă, de altfel, propriul «metodei» în 


! Michel Meyer, op. cit., p. 11. 

filosofie, dacă există una... Ea constă, în filosofie, în a deduce răspunsurile din întrebările 
înseşi. Aceasta se numeşte o deducție problematologică.” 

Prin ce se diferențiază deducția problematologică de alte metode utilizate în 
filosofie, precum deducţia logică, deducţia transcendentală sau deducţia fenomenologică? 
O primă subliniere: o astfel de metodă se constituie în plină acţiune asupra obiectului său, 
procesul de interogaţie şi de răspuns plecând de la problema interogaţiei (chestionării) 
însăşi. O a doua subliniere face diferenţa şi mai vizibilă: nici una dintre metodele 
enunțate (deducţia logică, deducţia transcendentală, deducţia fenomenologică) nu se 
opreşte asupra tematizării cuplului categorial întrebare — răspuns ca fiind ceea ce este 
prim, fiindcă nu acestea sunt intenţiile lor primordiale, ci cu totul altele (certitudinea 
existenţei, fundarea categoriilor, redescoperirea concretului). A treia subliniere 
definitivează distincţia: fiecare dintre metodele enunțate era legată, într-un fel sau altul, 
de  imperativitatea unui răspuns fundamental care să elimine interogativitatea 
(chestionarea) în legătură cu problema pusă în discuţie în profitul apodicticităţii şi al unei 
certitudini fără de cusur. Dar o asemenea intenţie accentuează indistincţia între întrebare 
şi răspuns şi face inoperabilă diferența problematologică ce trebuie să susțină orice 
demers autentic asupra unei probleme filosofice. Dacă mai adăugăm şi pericolul 
circularităţii (indistincţia dintre întrebare şi răspuns este „răspunzătoare”, în multe cazuri, 
de faptul că răspunsul conţine, de fapt, întrebarea sau anumite părţi ale sale), atunci ne 
dăm seama de riscurile pe care le comportă aceste metode. De altfel, unele dintre aceste 
riscuri au constituit şi motivul criticii vehemente la care metodele în cauză au fost supuse. 
Or, metoda problematologică încearcă să evite, să depăşească toate aceste posibile 
obstacole în calea unei autentice meditații filosofice. 

Interogaţia asupra interogativităţii prin intermediul deducţiei problematologice 
trebuie să se exerseze asupra unui dat al meditaţiei filosofice. Exerciţiul metodei trebuie 
să fie unul efectiv şi cu consecinţe semnificative pentru metamorfozele gândului filosofic. 
Care este acest dat problematic? Iată răspunsul lui Meyer: „Interogaţia interogativităţii 
(chestionării) ne conduce astfel la a înfrunta enigmele cele mai profunde ale metafizicii: 
problema identităţii sau ceea ce este în sine, problema lucrurilor, a lumii sau a 


universului; în sfârşit, problema alterităţii, a altuia sau a diferenţei. Regăsim aici vechile 


! Michel Meyer, op. cit., p. 29. 

clivaje ale filosofiei: logica, ce se vrea ştiinţa identităţii; fizica, cea a lumii, şi etica, cea a 
altuia. Sau chiar cele trei părți ale Tratatului asupra naturii umane al lui Hume sau cele 
trei Critici ale lui Kant.” 

Un asemenea rol al interogativităţii, ce diferențiază pe Meyer de o tradiţie întreagă 
a gândirii metafizice ce a stăruit mai degrabă asupra răspunsurilor, a fost subliniat de 
exegeţi: „Este, deci, respins în mod definitiv propoziționalismul platonician, căruia 
Michel Meyer îi substituie interogația, ce se manifestă dincolo de intenţia dialogurilor 
socratice de a nu fi decât «ocazia răspunsului» şi nu fundament. Căci, pentru Meyer, 
interogaţia... are ca funcţie esenţială a menţine problematicitatea a ceea ce este interogat 
(chestionat)”. 

Fără îndoială, istoricitatea este aceea care face posibilă interogaţia asupra 
interogativităţii (chestionării) şi diferenţa problematologică proprie oricărui demers supus 
unei analize de acest tip. Ea va avea în vedere aceste trei mari probleme tradiţionale ale 
metafizicii (identitatea, lumea şi alteritatea), dar într-o ordine categorială care diferă 
esenţial de toate soluţiile cu care ne-a obişnuit tradiţia. În acest context de noutate, o 
primă parte a investigaţiei problematologice pe care o prezentăm are în atenţie ordinea 
răspunsurilor („l'ordre des réponses”). 

Două modalităţi sunt asumate în acest scop. Prima este o analitică (în sensul 
kantian al termenului), ce-şi propune o investigare a ordinii răspunsurilor ca ordine a 
judecății, cea de-a doua este o apocritică, ce-şi propune un demers explicativ asupra 
ordinii răspunsurilor ca atare. Care ar fi diferenţa dintre cele două modalităţi de 
investigare a ordinii răspunsurilor? O analitică a ordinii răspunsurilor ia în considerare 
răspunsul ca judecată şi încearcă să stabilească care sunt regulile în baza cărora judecăţile 
se susțin reciproc, stabilind astfel o ordine propozițională izvorâtă din judecăţi aparent 
autonome. O apocritică a ordinii răspunsurilor porneşte de la ideea că judecăţile noastre 


sunt, de fapt, răspunsuri la probleme şi ele trebuie evaluate în această calitate. Un 


! Michel Meyer, op. cit., p. 57. 
? Angèle Kremer-Marietti, Michel Meyer et la problematologie, Editions de l'Universit de Bruxelles, 
Bruxelles, 2008, p. 19; 

asemenea demers este mai mult interesat de jocul întrebare-—răspuns decât de 
condiţionarea reciprocă a judecăților sau sinteza lor. 

Cum e cu putinţă ceva nou? Evident printr-un demers critic asupra a ceea ce este. 
În încercarea de a dezvălui ordinea răspunsurilor ca ordine a judecății, demersul analitic 
de care am amintit are în vedere cunoscutele principii: principiul contradicţiei, principiul 
raţiunii, principiul identităţii şi principiul terțiului exclus. Nici unul nu rezistă examenului 
critic. Principiul contradicţiei (de fapt, al necontradicţiei!) se autosusţine, cel puţin acesta 
este fundamentul demonstraţiei indirecte la Aristotel (dacă cineva respinge acest 
principiu, el nu o poate face decât în virtutea asumării lui!), principiul raţiunii este atins 
de eroarea regresului la infinit (dacă totul are un temei, nu ne putem opri niciodată din 
întemeiere!), principiile identităţii şi terțiului sunt atinse de viciul circularității (ele pot fi 
deduse din principiul contradicției). Direct sau indirect, aceste principii generează trei 
categorii de antinomii: cercul întregului, cercul fundamentului şi ontologizarea ordinii 
judecății. 

Dacă ordinea răspunsurilor ca ordine a judecății determină în ultimă instanță 
antinomiile de care am amintit şi care afectează cunoaşterea umană, atunci ea trebuie 
depăşită. Imperativul depăşirii se regăseşte în analiza ordinii răspunsurilor ca atare, ce 
are drept consecință o încercare de deducție problematologică a principiilor. O deducție 
problematologică a principiilor înseamnă a deduce aceste principii din însăşi problema 
imperativității (chestionării). Asistăm la o reformulare a principiilor de care am amintit în 
termenii imperativității: principiul identității („ceea ce este în chestiune trebuie să fie 
distinct şi reperabil ca atare fiindcă este conținut în răspunsul care tratează despre ceea ce 
constituie obiectul chestionării“), principiul rațiunii („temeiul de a fi al răspunsurilor este 
faptul că există întrebări“), principiul contradicției („este exclus ca posibilitate de răspuns 
A şi —A“), principiul terțiului exclus („în afara relaţiei întrebare-—răspuns o a treia 
posibilitate este exclusă pentru actul de a răspunde“).? 

O secţiune importantă a investigaţiei are în vedere discuţia asupra naturii 
problematologice a principiilor. Fiind deduse din interogativitatea în act, adică din 


exerciţiul diferenţei problematologice, principiile vor acoperi explicativ şi predictiv 


! Michel Meyer, op. cit., pp. 80-81. 
2 Ibidem, p. 94. 

tocmai aceste domenii. Principiul raţiunii enunţă, în ultimă instanţă, din punct de vedere 
problematologic, că „orice răspuns are un temei, o rațiune“, ceea ce înseamnă că a raţiona 
înseamnă a întemeia soluţia unei probleme. În virtutea principiului contradicției, „două 
răspunsuri opuse la o întrebare sunt contradictorii“. Consecința imediată a acestei 
exigenţe, în ordinea interogativităţii, este aceea că una dintre aserţiuni nu este de fapt 
răspuns la întrebarea în cauză. Principiul terţului exclus ne atrage atenția că „nu există 
alternative în afara diferenţei întrebare — răspuns“, de unde ideea că orice răspuns este fie 
problematologic, fie apocritic. 

Deducţia problematologică a principiilor nu este, pentru travaliul lui Meyer, un 
scop în sine. Rezultatul ei — formularea şi fundamentarea acestora prin prisma cuplului 
categorial întrebare-—răspuns — constituie temeiul instrumental pentru a răspunde la 
întrebarea de tip kantian: Cum este posibilă interogativitatea? A ne întreba asupra 
interogativităţii, asupra efectivităţii sale în practica discursivă curentă, înseamnă a viza în 
mod direct o analiză a modului de punere în act a diferenţei problematologice ca 
manifestare a lui „a răspunde“. lar modul de punere în act a diferenţei problematologice 
nu este şi nu poate fi altul decât modalul („le modal“). lată textul lui Meyer: „Variația, 
modularea diferenţei problematologice este dată prin modalitate: la o variaţie nulă în 
spaţiul actului de a răspunde — spaţiul apocritic — corespunde necesitatea, care exclude 
orice alt răspuns decât cel care este considerat ca apodictic. La o variaţie mai mare 
corespunde posibilul în spaţiul apocritic. Odată ce răspunsul este găsit, odată ce 
chestiunea nu se mai pune..., avem de-a face cu conceptul de realitate“. 

Prin urmare, desluşim de aici — atât cât este cu putinţă dintr-un text filosofic 
precum acesta — că modalitatea este, într-un fel, barometrul care ne arată câtă 
problematicitate avem într-un „act de a răspunde“ („le répondre“): deloc (dacă 
modalitatea efectivă a concretizării diferenţei problematologice este „necesarul“, un grad 
relativ ridicat (dacă modalitatea este „contingentul“ sau „posibilul“. 

Alături de modalitate, ca manieră de a pune în act diferenţa problematologică 
(dualitatea  întrebare—răspuns), de a face efectivă interogativitatea, regăsim şi 


categorizarea. Pentru Meyer, a categoriza înseamnă a instanţia tot ceea ce răspunde la 


! Ibidem, p. 115. 

întrebarea „Ce este X?“ şi care constituie obiectul interogaţiei, care indică ceea ce este 
interogat. Este motivul pentru care categoriile sunt considerate „răspunsuri 
problematologice“ la ceea ce este un anumit obiect, un anumit lucru. Un anumit obiect, 
X, este categorizat dacă, pentru el (sau în legătură cu el), s-a răspuns la întrebarea „Ce 
este?““. Dacă un obiect este categorizat prin răspunsuri la întrebări prealabile („Ce este?“), 
interogaţiile următoare vor fi mai puţin determinate, pentru că ele nu mai atacă fiinţa 
obiectului dat („Ce este?“), ci anumite particularităţi ale lui („Unde?“, „Când?*) prin 
actul atribuţiei. Dar toate aceste rezultate ale interogativităţii se concretizează în 
categorii. 

Fără îndoială, testarea interogativităţii este mult mai amplă, iar un rezultat dintre 
cele mai interesante al acestui demers este şi schițarea unei table a categoriilor având 
drept criteriu distinctiv o aşa numită „listă a interogativelor“. Pentru fiecare dintre 
interogativele investigate cu acribie de Meyer se descoperă funcţii importante în natura 
diferenţei problematologice. „De ce?“ sau „Cum?“ îndeplinesc, fiecare într-un anumit fel, 
funcţia de a asigura calificarea unui dat şi de a-l diferenţia de ceea ce el nu este. În planul 
strict al unei relaţii problematologice, cele două interogative au în comun faptul că vin să 
explice ceea ce face ca un răspuns să fie ceea ce este, cum se face ca un răspuns să fie 
răspuns. „Cine?“ este interogativul care îndeplineşte funcţia unei „reduceri 
problematologice“(dacă punem o întrebare de tip „Cine?“ şi primim răspuns la ea, în mod 
evident avem de-a face cu o reducere a problematicităţii), în timp ce „Cât?“(„Câţi?") este 
un instrument discursiv al cantităţii, al măsurii şi exprimă o diferenţă numerică. 

Partea a doua a acestei ample meditații în marginea interogativităţii vizează 
istoricitatea. La rigoare, dacă putem să înţelegem subtextul concepţiei problematologice 
a lui Meyer, historicitatea este pânza pe care se ţes toate celelalte puncte de sprijin ale 
demersului  problematologic. Meyer declară în mod direct că „interogarea 
interogativităţii“ nu poate în nici un fel neglija istoria.! De ce este istoricitatea atât de 
importantă pentru înţelegerea interogativității? Din mai multe motive: pentru că însăşi 
interogativitatea s-a manifestat în istorie deplasându-se de-a curmezişul diverselor 
moduri ale interogaţiei, pentru că istoricitatea şterge pertinenţa oricărei diferenţe între 


răspunsuri problematologice şi întrebări, între răspunsurile apocritice şi soluţii. 


! Ibidem, p. 229. 

Pe acest fundal al istoricităţii — cu multe aspecte interesante pe care însă nu le 
putem discuta aici — sunt investigate o serie de probleme esenţiale ale interogativităţii ca 
interogativitate: logica răspunsurilor problematologice (prin „logică“, în acest caz, 
înţelegându-se înlănţuirea lor structurală), legea înlănţuirii întrebărilor şi problema 
echivalenţelor problematologice (echivalenţa problematologică este una de tip simbolic, 
în sensul că ea are loc numai între „ceea ce se spune“: „a spune A însemnă a spune B“ nu 
implică în nici un fel faptul că A este acelaşi lucru cu B: a spune că astăzi este miercuri 
înseamnă a spune că mâine este joi, dar în nici un caz că miercuri este acelaşi lucru cu 
Joi!), specificitatea deducţiei problematologice („0 deducție a răspunsului pornind de la 
întrebarea însăşi şi nu de la altceva“, o deducție proprie, după autor, raţionamentului 
filosofic), raportul subiect-predicat ca marcă posibilă a diferenţei problematologice 
(predicatul este, în general, expresia răspunsului în instituirea diferenţei 
problematologice), respingerea problematologică şi respingerea apocritică (aceasta din 
urmă se manifestă prin obsesia permanentă de a căuta certitudinea, demonstrativul, 
apodicticitatea ca forme ale diferenţei problematologice), raportul dintre respingerea 
apocritică şi ştiinţele moderne (semnificative observaţii asupra matematizării, asupra 
naturii diferenţei în biologie, chimie, psihologie, lingvistică, politică, economie, 
sociologie, istorie, dar şi tematizări subtile care au în vedere diferite forme ale artei: 
muzica, pictura, literatura etc.). 

De o atenţie specială se bucură conceptele de spațiu şi timp. Să subliniem că 
spaţiul şi timpul nu sunt elemente care se tratează în perspectiva istoriei (aşa cum sunt 
celelalte probleme despre care am vorbit), ci sunt cadrele care au o anumită poziţionare în 
raport cu Istoria. lată un text semnificativ din acest punct de vedere: „Timpul şi spaţiul 
sunt forme pe care le ia respingerea istoricității când Istoria se accelerează. Ele permit a 
nu se referi la Istorie şi de a continua a o anula prin gândirea identităţii în schimbare şi în 
ciuda ei. Spaţiul şi timpul sunt răspunsuri istorice la Istorie: ele o resping creând o 


ce | 


diferenţă între ea şi ele“. 


! Ibidem, p. 335. 

O analiză a originii problematologice a spaţiului şi timpului permite autorului să 
se refere, prin prisma modelului de gândire iniţiat, la o multitudine de probleme pe care le 
implică cele mai înainte pomenite. 

Problema întrebării asupra celui care pune întrebări aduce în scenă ideea 
filosofică a omului ca problemă: „întrebarea asupra omului are în mod direct ca răspuns 
faptul că omul este o întrebare“!: „A spune că suntem ființe problematice nu este, 
evident, o soluţie, cu atât mai puţin soluția la problema privind ceea ce suntem pentru noi 
înşine. Acesta nu este decât un răspuns, ceea ce permite a afirma că omul este problema 
pentru care nici un răspuns nu este soluţia. El este ireductibil problematologic şi dacă este 
ceva de care suntem siguri când ne interogăm asupra a ceea ce suntem, aceasta este faptul 
că suntem fiinţe care îşi pun întrebări asupra acestui fapt şi care, în consecinţă, exprimă o 
problematicitate a cărei rezolvare se joacă altfel decât într-o anumită situaţie, altfel decât 
într-un act de a răspunde care arată problema“. 

Evident, un tratament cu totul aparte de care beneficiază analiza specificităţii 
umane, a condiţiei umane în spectrul demersului problematologic. 

În ce ar consta această problematicitate a umanului? Pentru Meyer, ea are trei 
componente de bază: istoricitatea (întrebarea asupra sinelui este fundamentală în acest 
punct şi, în termenii unei ordini a răspunsurilor, ea este dominată de principiul identităţii), 
alteritatea (întrebarea asupra altuia este esenţială, iar principiul contradicţiei este regula 
de funcționare a domeniului), efectivitatea (întrebarea asupra lucrurilor identifică 
domeniul, iar principiul raţiunii este regula de construcţie a acestuia). Aceste trei moduri 
de structurare a problematicităţii umane sunt denumite problemateme („problematemes"). 
Un tabel sintetic al aspectelor fundamentale ale problematicității umane vine să 


întregească şi intuitiv un model al receptării omului ca fiinţă problematică”: 


Compone Sinele Altul Lucru 


nta rile 


! Ibidem, p. 401. 
? Ibidem, p. 408. 
? Ibidem, p. 418. 

Sinele Dorinţă Cerinţă Nevoi 
e 

Altul Diferenţă Identitate Indifer 
enţă 

Lucrurile Utilitate Valoare Efectiv 
itate 


care este analizat în detaliile sale de autorul pe care-l urmărim. 

Una dintre problemele cele mai dramatice ale gândului filosofic este şi aceea a 
corpului („care este problema celui care interoghează, ceea ce îl încarnează, adică ceea ce 
determină individualitatea sa fizică, materială, biologică, dacă nu corpul?“). Numai că, 
paradoxal pentru identificarea specificității umanului este respingerea corpului („le 
refoulement du corps“), sursă originară a problemelor noastre (nimeni nu se identifică — 
adică nu-şi dezvăluie specificitatea — prin corpul său şi, mai ales, prin plăcerile legate de 
acesta!). Legând problema corpului de tabelul categorizărilor de bază ale 
problematicităţii umane, Meyer face observaţia conform căreia corpul este locul nevoilor, 
dorințelor şi cerinţelor. Dar respingerea corpului înseamnă, din punct de vedere 
problematologic, o respingere a nevoilor de existenţă şi, pe cale de consecinţă, o eliberare 
a omului (a dorințelor şi cerinţelor sale) de starea de natură. 

Dar umanitatea nu se reduce la natura corpului ci ea este şi conştiinţă. Din punctul 
de vedere al liantului problematologic al analizei, conştiinţa nu este nimic altceva decât 
spiritul în efectivitatea rezolvării problemelor. Cu aceasta ajungem, în traiectul firesc al 
lucrurilor, la problema libertății. Libertatea este, în această interpretare de tip 
problematologic, răspuns-la („reponse-ă“), înțelegând prin aceasta faptul că libertatea se 
înrădăcinează în constrângerile răspunsurilor anterioare, în achiziţiile precedente în raport 
libertate constituită („liberté constituée“) şi o libertate constituantă  („„liberte 
constituante“) marchează distanţa dintre ceea ce este (libertatea constituită ca libertate 


trăită) şi ceea ce trebuie să fie (libertatea constituantă ca aspirație, ca intenționalitate), 


! Ibidem, p. 486. 

ceea ce constituie un temei suficient de puternic pentru a putea vorbi, în cazul libertăţii 
constituite, de libertăţi (multiple situaţii instanţiate ale libertăţii trăite), iar în cazul 
libertăţii constituante doar de libertate. 

Cea de-a treia parte a acestei ample investigaţii metafizice care are ca intenţie 
impunerea unei noi metode de filosofare (metoda deducţiei problematologice) este 
destinată unei analize privind istoricitatea ca expresie a alterității. Pentru Meyer, 
diferenţa între istoricitate şi efectivitate se concretizează în alteritate. De fapt, cu 
investigarea alterităţii se epuizează tripticul pe care autorul l-a admis iniţial ca fundament 
al investigaţiei sale: sinele (istoricitatea), altul (alteritatea) şi lucrul (efectivitatea), 
pornind de la principiile care prezidează fiinţarea acestor entităţi: identitatea, contradicţia, 
raţiunea. Există o diferenţă esenţială, după autorul invocat, între cel care interoghează 
istoricitatea (sinele) şi cel care interoghează interogarea istoricităţii (altul). 

Alteritatea este surprinsă prin trei sisteme conceptuale: economia, dreptul şi 
religia. Fără a urma cu stricteţe această ordine, autorul face o investigaţie de tip 
problematologic cu privire la cele trei sisteme conceptuale ale alterităţii, încercând să 
arate, pentru fiecare în parte, natura structural-problematologică, efectivitatea şi 
istoricitatea proprie. Conceptul de diferență este pus în funcţiune tocmai pentru a arăta 
identitatea celor trei sisteme conceptuale ale alterității. 

A regăsi identitatea religiosului înseamnă a pleca de la ideea de divin. Divinul 
este, pentru comunitatea umană, diferența pură şi asumarea acestei situaţii rezultă cu 
suficienţă din tratamentul acordat de om lumii zeilor (frica inspirată de zei determină: 
ofranda, sacrificiul, incantaţia etc.). Efectivitatea religiosului (a ceea ce ţine de domeniul 
religiei) se concretizează în rituri religioase, deoarece diferenţa, resimțită ca un 
dezechilibru, trebuie într-un fel compensată. Istoricitatea religiosului este bine pusă în 
evidenţă de diferenţele evidente dintre diferite sisteme ale religiosului (interesante analize 
comparative privind hinduismul, brahmanismul, budismul, confucianismul, dar şi 
creştinismul sau iudaismul). 

Ceea ce era divinul pentru identificarea religiosului este legea pentru identificarea 
sistemului juridic. Întrebarea la care se încearcă un răspuns este următoarea: De ce 
dreptul constituie un sistem conceptual al alterităţii? Pentru că un sistem juridic încearcă 


să „rezolve“ diferenţa între problema sinelui ca persoană particulară şi persoana altuia în 

aceeaşi calitate. Fiecare individ este diferit de altul iar diferența îi asigură o anumită 
identitate. De aici necesitatea de a se „reglementa“ cumva această diferenţă. În spectrul 
religiosului, divinul era cel care reglementa această diferenţă, în cazul juridicului, legea 
îndeplineşte acest rol: „Dreptul conservă identitatea, o protejează, vizând a compensa 
diferenţele într-o reciprocitate care face ca eu să nu fiu nici mai mult dar nici mai puţin 
decât altul“. 

Istoria accelerează diferenţele dintre indivizi şi, de aici, necesitatea continuă de 
perfecţionare a dreptului. Consecința: istoricitatea sistemelor juridice. Efectivitatea unui 
asemenea sistem de drept se concretizează, cel puţin aceasta este situaţia în societăţile cât 
de cât organizate, în intrarea în funcţiune a forței statului. 

Starea de diferenţă dintre indivizi se manifestă şi în ceea ce priveşte natura şi 
ponderea bunurilor de care au nevoie pentru a trăi. Tendinţa de eradicare a diferenţei se 
concretizează aici în posibilitatea schimbului, posibilitate care dă naştere sistemului 
economic. Analiza mecanismelor care asigură posibilitatea schimbului (bani, preţ, piaţă 
etc.) ne arată cu destulă putere că sistemul conceptual economic este dominat de 
istoricitate. Efectivitatea unui sistem economic este asigurată de raportul dintre cerere şi 
ofertă, una dintre formele cele mai stresante ale relaţiei dintre individ şi alteritate. 

Fără îndoială, există şi alte sisteme conceptuale prin care punem în evidenţă 
alteritatea, deşi ele sunt şi rămân mai puţin instituţionalizate. Exemplul cel mai la 
îndemână în acest sens este morala. Morala, care ţine mai mult de o pragmatică a 
alterităţii, vizează problema diferenţei în raport cu sistemele de alteritate. Meyer 
consideră că, la această problemă, s-au dat trei răspunsuri care vizează trei forme de 
morală: universalitatea pură a lui Kant concretizată în imperativul categoric al legii 
(forma perversă = totalitarismul), morala dreptului care lasă să se manifeste diferenţa 
(forma perversă = invidia), morala meritului, a jocului diferenţei pure, ca la Hobbes dar 
mai ales la Nietzsche (forma perversă = cel mai bun are întotdeauna dreptate). 

Nu ştim câtă greutate ar avea, acum la început de mileniu şi după atâtea încercări 
şi eşecuri de care este plină istoria filosofiei, sentința care constituie chiar titlul 
comentariului din Le Nouvel Observateur. E greu de crezut că chiar autorul a intenţionat 


aşa ceva, din moment ce referinţele la marile momente ale istoriei filosofiei se regăsesc 


! Ibidem, p. 542. 

din abundență. Ceea ce aflăm negreşit la sfârşitul lecturii trudnice a acestei încercări — să 
recunoaştem, dintre cele mai semnificative pentru timpul de azi — este un răspuns (sau 
unul dintre răspunsurile) la întrebarea chinuitoare mai ales pentru exegeţi (pentru cei care 
nu construiesc, dar analizează ce au făcut alţii!): Cum e cu putinţă ceva nou în filozofie? 
Propunând un demers problematologic drept o depăşire a propoziţionalismului 
clasic în tratarea problemelor filosofice, încercarea de față face din deducția 
problematologică (deducţia unei probleme din ea însăşi) metoda ce mai adecvată şi cea 
mai profitabilă pentru demersul filosofic, capabilă să pună o problemă filosofică în matca 
ei firească — cea a problematicităţii — şi să o extragă din domeniul soluției, un spaţiu 
chinuitor şi obsesiv dar nefiresc pentru orice problemă filosofică, fiindcă ea nu este o 
problemă ştiinţifică. Demersul problematologic nu este şi nu poate fi, aşa cum ne atrage 
atenţia autorul, o încercare de filozofie a Istoriei, ci se vrea mai degrabă o gramatică a 
Istoriei, adică un demers care nu poate prezice nici problemele filosofice care vor fi în 
vogă la un moment dat, nici discursurile diverse în care ele se vor concretiza, dar care 
poate spune ceva despre forma pe care problemele filosofice ar trebui să o ia în măsura 


în care ele se vor interogaţii care se iau pe sine drept obiect. 


3. Aplicaţii categoriale: argumentare şi retorică 

După apariţia cărții De la problematologie: philosophie, science et langage 
(Mardaga, Bruxelles, 1986), în care, aşa cum am arătat, s-a creionat concepţia 
problematologică, asistăm la o încercare a autorului de a-şi testa modelul teoretic, 
propunând analiza diferitelor fragmente ale cunoaşterii cu ajutorul acestui model. Iar 
rezultatele nu s-au lăsat prea mult aşteptate, unele dintre aceste încercări fiind percepute 
ca tendinţe înnoitoare în domenii în care noutatea era considerată un deziderat ce se lăsa 
de mult timp aşteptată. 

O primă propunere aplicativă este aceea care priveşte domeniul argumentării. În 
capitolul al VI-lea al lucrării Logique, langage et argumentation, intitulat 


L'argumentation à la lumière de la théorie du questionnement', Meyer ia în discuţie 


' Michel Meyer, Logique, langage et argumentation, deuxième édition, Hachette, Paris, 1982, pp. 122-140; 


153 


posibila relaționare între problematologie şi argumentare. De ce s-ar putea regăsi mai 
adecvat modelul problematologic în domeniul argumentării? Din mai multe motive. 
Primul: finalitatea utilizării limbajului. Toată lumea este de acord că utilizăm limbajul în 
primul rând pentru a intra în relaţie cu semenii. Avem aici asumpţia generală cu privire la 
acest instrument de cunoaştere. Meyer crede că, atunci când intrăm în relație cu 
alteritatea, utilizăm limbajul pentru a rezolva problemele comune. Dar cadrul cel mai 
firesc al rezolvării problemelor dintre indivizi este dialogul polemic cu ceilalți. Este 
soluţia propusă de Socrate pentru descoperirea adevărului. Vedem cum, încet-încet, 
argumentarea devine mediul cel mai propice pentru manifestarea productivităţii unei idei 
dar şi pentru punerea în evidenţă a caracterului ei problematologic. 

Un al doilea motiv ţine de faptul că în planul practic al argumentării regăsim, în 
manifestarea concretă, una dintre cele patru forme ale situaţiei problematologice, pe care 
şi Meyer o consideră esenţială: diferenţa problematologică. Argumentarea este, în esenţa 
ei, o relaţie dialogică. Actorii unei astfel de relaţii discursive se individualizează, se 
diferenţiază şi fiecare are libertatea de a pune întrebări şi de a da răspunsuri. Într-o relaţie 
dialogică de tip argumentativ nu îşi găsesc locul întrebările de tip retoric, acelea care s-ar 
identifica cu răspunsurile lor. Justificarea unei asemenea afirmaţii vine din faptul că un 
act argumentativ urmăreşte să întemeieze. Or, întemeierea înseamnă căutarea, găsirea şi 
administrarea probelor (concretizate în răspunsurile la întrebările oponentului). Există, în 
actul argumentării, o diferenţă evidentă între întrebare şi răspuns, diferenţă care constituie 
fundamentul prezenţei diferenţei problematologice într-o astfel de secvenţă discursivă. 

Un al treilea motiv în favoarea sublinierii legăturii dintre problematologie şi 
argumentare ține de funcționalitatea criteriilor de determinare a situației 
problematologice. Argumentarea are o formă aproape obligatorie în care apare: dialogul 
polemic. Secvențele clasice din Platon, din Augustin, ca şi alte ilustrări mai mult sau mai 
puțin cunoscute, se concretizează într-o suită de întrebări şi răspunsuri care, în 
succesiunea lor, se resping unele pe altele în marea lor parte. Prin urmare, dialogul 
polemic ne avertizează cu destulă claritate că avem de-a face cu natura problematologică 
a unei astfel de secvențe discursive. Şi în privința contextului lucrurile par aşezate în 
aceeaşi claritate: controversele induse de un dialog polemic nu se pot referi decât la 


conținuturi (teme, idei, probleme, situații) care au o egală deschidere la interpretări opuse, 

care nu sunt tranşate o dată pentru totdeauna, care nu beneficiază de proceduri apte să 
tranşeze divergenţele. 

Semnificative aplicaţii ale concepţiei problematologice au în vedere domeniul 
retoricii. Ele au fost semnalate deja de exegeţi ai operei lui Meyer!. Două ne-au stat în 
atenţie” şi le reluăm în această prezentare pentru a sublinia propensiunea operaţională a 
modelului pe care-l analizăm. 

Prima are în vedere interpretarea vechii teme a genurilor oratorice cu ajutorul 
metodologiei problematologice. Întrucât arta oratorică are în atenţie discursul, concepția 
problematologică — ca instrument metodologic — se poate aplica şi în acest domeniu cu 
intenţia unei sistematizări care să ocolească locurile comune. În Questions de rhétorique, 
autorul invocat îşi propune chiar acest scop. O spune în mod direct în câteva pasaje din 
lucrarea mai sus citată: „Nu ar trebui, din contra, să reînserăm retorica în sânul unei teorii 
a problematicităţii şi chestionării care o concep astfel? [...]. Propoziția nu este unitatea şi 
cu atât mai puţin măsura gândirii. Trebuie mai degrabă să se spună că ceea ce subîntinde 
raţiunea şi discursul, pentru a se preta la contradictoriu ca la univocitate, este problema 
sau chestiunea. Se discută de o anumită chestiune şi ficţiunea pune în scenă o intrigă. Se 
va opune la o problemă care, astfel, va constitui un diferend, sau atunci, se va acorda 
asupra unei chestiuni. Pe scurt, retorica nu vorbeşte de o teză, de un răspuns-premisă care 
nu răspunde la nimic, ci mai degrabă de problematicitatea care afectează condiția umană 
în pasiunile sale ca şi în raţiunea sau discursul său”.* 

Meyer se întreabă dacă nu am putea găsi şi alte temeiuri ale clasicei tripartiţii 
(deliberativ, judiciar, epidictic), în acord cu unele dintre exigenţele problematicităţii, atât 
de prezentă în cadrele discursivităţii. O primă constatare a autorului la care facem 
trimitere este aceea că distincţia dintre cele trei genuri nu este chiar atât de rigidă cum ar 


putea rezulta din prezentările de manual: indiferent care este tonalitatea dominantă a 


' Emmanuelle Danblon, „Problematology, Language, Rhetoric“, Revue Internationale de Philosophie, No 
4, 2007, pp. 365-376. 

2 Constantin Sălăvăstru, Mic tratat de oratorie, Iaşi, Editura Universităţii «Al.I.Cuza», 2006. 

* Michel Meyer, Questions de rhétorique: langage, raison et séduction, Livre de Poche, Librairie Generale 
Française, Paris, 1993. 

* Ibidem, pp. 25-26. 

discursului (deliberativ, judiciar sau epidictic), totuşi, în fiecare dintre ele regăsim 
elemente ale celuilalt. E adevărat, poate nu în aceeaşi măsură sau, mai degrabă, nu cu 
acelaşi rol, dar de găsit găsim. 

Dacă, în conformitate cu spiritul concepției problematologice, orice discurs poartă 
asupra unei judecăţi ce deschide o problemă, nu s-ar putea asocia tripartiția genurilor 
oratorice nivelurile (gradelor) de problematicitate a discursului? Răspunsul lui Meyer la 
această întrebare pare a fi afirmativ. În concepţia autorului invocat, diferența de 
problematicitate poate fi un criteriu care să facă distincţia între cele trei genuri oratorice. 
Atunci când se deliberează, gradul de problematicitate este maximal, în sensul că un sfat, 
un îndemn lasă deschidere totală în soluţionarea unei probleme: se poate da un sfat dar 
receptorul poate, pe motive diverse, să nu meargă în direcţia lui. Atunci când se judecă o 
cauză, problematicitatea este la nivel mediu, intermediar: avem o anumită libertate în a 
trata o anumită problemă dar aceasta este temperată şi stăpânită de norma în care cauza 
trebuie încadrată. A elogia sau a blama înseamnă a arăta interlocutorului o anumită 
situaţie, iar în acest caz problematicitatea este minimală. Meyer ajunge la următorul 


tablou sintetic al analizei genurilor oratorice prin prisma conceptului de 


problematologie": 
Problematicitate | Problemă Deliberativ Util Decizie 
maximală îndoielnică, fără | (dezbaterea 
criteriu de rezolvare | politică) 
Problematicitate | Problemă incertă, | Judiciar Just Judecată 
mare dar cu criteriu | (procesul) 
(dreptul) 
Problematicitate | Problemă rezolvată | Epidictic Verosimil/ | Adeziune 
mică (elogiu funebru sau | Plăcut / 
conversaţia Onorabil 
cotidiană) 
! Ibidem, p. 31. 

O problemă la fel de interesantă este sugerată de acest tabel sintetic şi variabilele 
pe care le conţine. Criteriul problematicităţii în stabilirea distincţiei dintre cele trei genuri 
oratorice este urmat îndeaproape de criteriul mecanismului de soluționare a unei 
probleme într-o situaţie discursivă. De fapt, e uşor de constatat că funcţionarea criteriului 
problematicităţii e condiționată de natura rezoluţiei conflictului discursiv. De ce avem 
de-a face cu o problematicitate maximală în cazul genului deliberativ? Pentru motivul 
simplu că, după cum se observă din tabel, aici nu avem un criteriu ferm de soluţionare 
(rezolvare) a problemei. În acest context, disputa poate fi fără de sfârşit, ceea ce pune în 
evidență un înalt grad de problematicitate. Se poate da un sfat în rezolvarea unei 
probleme (care, pentru genul deliberativ, înseamnă „construcţia” unei decizii pentru o 
acţiune viitoare), dar un sfat rămâne un sfat, el nu dispune de forță coercitivă pentru a fi 
urmat. 

În cazul genului judiciar, situaţia este cu totul alta: individul poate face acuzaţii şi 
poate aduce probe în apărare numai în raport cu două elemente: cauza (fapta săvârşită) şi 
legea (norma în care fapta se încadrează). Orice altceva este superfluu într-un discurs 
judiciar. De aici gradul de problematicitate mai scăzut în raport cu genul deliberativ. Aici 
avem de-a face cu prezenţa criteriilor de rezolvare a unei probleme. În sfârşit, situaţia este 
adusă la limitele ei de suportabilitate în cazul genului epidictic. Când faci un elogiu, nu ai 
alte opţiuni la îndemână decât acelea prin care se pot pune în evidenţă calităţile celui pe 
care îl elogiezi (nu se elogiază prin defecte decât în situația specială a ironiei), când 
arunci un blam în sarcina cuiva, atunci te supui exigenţelor acestui gen discursiv şi arăţi 
pentru care fapte sau calităţi dezonarabile împricinatul merită blamul. Aici 
productivitatea discursivă este redusă sensibil. De altfel, Meyer va sublinia direct legătura 


dintre actul rezoluţiei şi genurile oratorice: 
„In mod clar, distincţia pe care o propune Aristotel între cele trei mari genuri 
retorice răspunde înainte de toate criteriilor de rezoluţie, faptului că răspunsul 


depinde de o normă” (16: 30). 


În sfârşit, dar nu în ultimul rând, există o relaţionare, nu ştim dacă tot atât de bine 


fundamentată, între genurile oratorice şi tipul de interogativitate radicală cu care fiecare 

dintre genuri se confruntă. Dacă e să stabilim o dominantă a interogativităţii pentru 
fiecare gen oratoric, atunci, după cum ne atrage atenţia autorul pe care-l urmărim, pentru 
genul epidictic întrebarea fundamentală este despre ce?, pentru genul judiciar, întrebarea 
fundamentală ar fi ce?, în timp ce genului deliberativ i s-ar potrivi mai bine întrebarea de 
ce? Sigur, nu suntem aici în perimetrul unei delimitări stricte, dar anumite tonalități 
dominante ale interogativităţii pot fi identificate. 

Constatăm un lucru semnificativ în această încercare de tratament modern a 
problemei genurilor oratorice. Criteriile de delimitare a celor trei genuri sunt de ordinul 
esenței discursului oratoric: natura problematicităţii şi mecanismul de rezoluţie a ei. 
Dacă, la Aristotel, ca şi la mulţi dintre continuatorii săi, timpul, instituţiile, finalitatea sau 
atitudinea auditoriului reprezentau criterii exterioare mecanismelor discursivităţii, 
problematicitatea şi tipul de rezoluţie propuse de Meyer ţin de natura intimă a discursului. 

Cea de-a doua aplicaţie la nivelul retoricităţii constă în construcția mecanismului 
problematologic de explicare a impactului limbajului figurat asupra receptorului. În ce 
constă acest mecanism de explicare a influenţei şi deducţiei prin intermediul unor forme 
de limbaj figurat? Meditaţia autorului invocat se centrează — ca, de altfel, întreaga 
concepţie problematologică — pe relația dintre întrebare şi răspuns. Prima observaţie de 
la care se poate pleca este următoarea: orice figură retorică pusă în circulaţie de un 
orator în fața publicului este, pentru el cel puţin, un răspuns. Secvența „Omul este o 
trestie gânditoare” este un posibil răspuns la întrebarea: „Ce este omul?”, enunţul „Ah, ce 
deştept eşti!” este un răspuns la întrebarea „Este interlocutorul un om deştept?”, versul 
„O prea frumoasă fată” este un răspuns la întrebarea privitoare la frumuseţea Cătălinei. 

A doua observaţie: este răspunsul figurat, concretizat într-o procedură retorică, 
un răspuns autentic, care satisface exigenţele unei astfel de secvenţe discursive într-o 
relaţie de comunicare? Evident că nu. Meyer ne atrage atenţia că un astfel de răspuns 
cere întotdeauna să fie înţeles altfel decât literal. Dacă enunţul figurat ne spune că omul 
este o trestie, receptorul nu trebuie nicidecum să înţeleagă că omul este planta cu pricina, 
dacă ni se spune că Richard este un leu, nu trebuie să înţelegem că individul în cauză nu 
ar mai face parte din categoria oamenilor. Prin urmare, răspunsul pe care interlocutorul, 


publicul în general, îl capătă prin intermediul limbajului figurat (prin intermediul unei 

figuri oarecare) este, în terminologia concepției pe care o promovăm, un răspuns 
problematologic. 

Ce este un răspuns problematologic? Un răspuns care, pentru receptor, determină 
o problemă, adică o stare de intelecţie indusă de percepția unei „„coincidentia 
oppositorum”. Pe scurt, un act de meditaţie cu privire la situaţia legăturii dintre 
elementele care alcătuiesc răspunsul în cauză pentru ca interpretarea şi receptarea lui să 
fie cât mai adecvate. În măsura în care publicul va recepta astfel de enunţuri, în legătură 
cu care va fi conştient că nu trebuie luate ad litteram pentru că sunt figuri retorice, se va 
declanşa o reacție de interogaţie a relaţiei dintre elementele răspunsului: ce legătură 
există între noţiunile „om” şi „trestie”, între „Richard” şi „leu”, între individul cu care 
discut şi ideea de om deştept. 

A treia observaţie: meditaţia de tip problematologic se va concretiza într-o formă 
de raționare în care rolul fundamental îl are relația de identitate. În definitiv, celebrul 


enunţ al lui Pascal: 


Omul este o trestie, cea mai fragilă dintre toate, dar o trestie gânditoare 


revine, în termenii utilizaţi de Meyer, la următorul raţionament: omul se aseamănă cu o 
trestie în ceea ce priveşte fragilitatea în faţa imensităţii naturii şi, din acest punct de 
vedere, se poate spune că omul este o trestie. Raționamentul în cauză, fiind o formă mai 
explicită a metaforei utilizate de Pascal, ne arată că elementul comun între noţiunea „om” 
şi noţiunea „trestie” este noţiunea „fragil”. În virtutea acestui element comun, autorul 


face o extrapolare, un transcensus şi proclamă identitatea dintre cele două noțiuni: 

Omul este o trestie.... 

A patra observaţie: avem cu adevărat o relaţie de identitate, aşa cum proclamă 
autorul? În mod cert nu: omul este fragil, dar nu este nicidecum plantă pentru a putea fi 


declarat în mod absolut trestie. Nu avem nici pe departe aici o identitate reală ci o 


identitate ficțională: 

„Tropul nu face nimic altceva decât să şteargă această diferenţă şi să afirme — prin 


economie după Lamy — identitatea care, se ştie de altfel, este o ficţiune” (16 : 103). 


Prin urmare, nu putem să spunem că „Omul este o trestie” în mod real, ci numai în mod 
figurativ şi, urmare a acestui fapt, avem aici o identitate figurală. Diferenţa între „a spune 
în mod real” şi „a spune în mod figurativ” este o diferență problematologică. În condiţiile 
în care nu se spune ceea ce se spune în mod real, ci numai în mod figurativ, înseamnă că 
avem de-a face cu o problemă de gândire, mai exact de intelecţie, pe relaţia întrebare- 
răspuns. Această stare de intelecție trebuie să-l ducă pe receptor la ideea că enunţul 
figurat trebuie receptat şi asumat în alt sens („sensul figurativ”), diferit de sensul real, 
literal: „Această identitate figurală degajă astfel un spaţiu de problematizare cu care se 
vede confruntat auditoriul..., o chestiune care este aceea de a şti de ce, în mod just, este 
supus întrebării ceea ce este spus, dar care nu este spus ca atare”.! 

A cincea observaţie: acesta este câmpul problematizării în care se află receptorul 
unui enunţ figurat, câmp determinat de diferenţa dintre sensul literal şi sensul figurativ. 
Dar mai e ceva asupra căruia autorul pe care-l urmărim ne atrage în mod special atenţia: 
există o diferență semnificativă între orator şi interlocutorul său şi în ceea ce priveşte 
rezoluția problemei: pentru orator, enunţul figurat înseamnă soluționarea problemei, în 
timp ce pentru receptor, pentru public, enunţul figurat înseamnă abia punerea problemei. 
Pentru receptor, orice limbaj figurat (şi, cu deosebire, formele cele mai puternice ale 
figurilor retorice) este un neadevăr. Dar atitudinea sa nu va fi niciodată aceea de a căuta 
adevărul, ci de a alege figura cea mai adecvată şi a o justifica în continuitatea unui act de 
problematizare. 

Pe de altă parte, din punct de vedere al modelului problematologic, orice secvenţă 
de limbaj figurat este o concentrare de gând (o condensare, spune Meyer). O figură 
retorică este ceea ce este tocmai pentru că spune altfel ceea ce se poate spune în mod 
direct, în gradul zero, şi îl obligă pe receptor să mediteze pentru a recepta corect. 
Limbajul figurat îl lasă pe interlocutor să judece, să problematizeze, să soluţioneze 
raţional şi discursiv o problemă. În funcţie de aceasta, fiecare va recepta şi va reacţiona la 


diferite figuri în mod diferit. Limbajul figurat nu explică. Orice explicație anulează 


! Ibidem, p. 103. 

efectele persuasive ale figurilor retorice. Explicaţia este un demers care intervine în 
câmpul problematizării receptorului, dar ea nu are nimic comun cu cel care pune în 
circulaţie figura retorică. Această concentrare de gând va trebui descifrată (dacă este 
posibil) de către receptor, de către publicul căruia ne adresăm. 

În sfârşit, autorul invocat ne reţine atenţia cu un alt aspect: limbajul figurat, ceea ce 
numim tropi în special, sunt „creatori de efect de sens”, în ideea că gândirea în act care 
derulează un demers problematologic asupra raportului dintre literalitate şi figurativitate 
impune anumite sensuri enunţului în cauză. Sensuri care, evident, diferă de la un receptor 
la altul deoarece câmpurile lor problematologice sunt diferite. 

Să încercăm o aplicație a modelului problematologic de explicare a forței şi 


influenţei figurilor retorice, a limbajului figurat în genere. Fie secvenţa discursivă: 


„Mon beau navire ô ma mémoire 
Avons-nous assez navigué 
Dans une onde mauvaise à boire 
Avons-nous assez divagué 
De la belle aube au triste soir...” 


(Guillaume Apollinaire) 


text în care descoperim cu relativă uşurinţă o alegorie: memoria poetului este asemenea 
unei nave în derivă. Prima chestiune: versurile sunt un răspuns la întrebarea: „Ce este 
memoria poetului?”. Răspunsul este, în acest caz, unul de talia lui Apollinaire. Cum nu 
şi-a imaginat să răspundă la întrebare în mod direct şi comprehensiv, încercarea se 
concretizează într-o imagine pe care poetul o asociază memoriei: o frumoasă navă cu care 
crede că a navigat destul, uneori chiar în derivă. A doua chestiune: pentru poet există o 
identitate între termenul „memorie” şi imaginea pe care o creează pentru a o identifica: 
nava în derivă. Elementul comun: rătăcirea (o caracteristică şi pentru memorie şi pentru 
navele în derivă). A treia chestiune: cine receptează versurile va putea descoperi cu 
uşurinţă în câmpul reflecţiunii sale problematologice că relaţia de identitate nu se susţine 
întocmai: memoria e un proces psihic, nava e un mijloc cu care se deplasează oamenii pe 


apă. Actul de intelecţie îl determină pe receptor să constate că avem de-a face aici cu o 

identitate figurativă. A patra chestiune: are loc punerea problemei: ceea ce pentru poet e o 
soluţionare („memoria e o navă în derivă”), pentru receptor e doar o punere a problemei: 
nu trebuie să înţelegem că memoria e o navă în derivă (fiindcă realmente nu e), ci e ca o 
navă în derivă (ceea ce realmente e). Rătăcirile constituie elementul real comun celor 
două entităţi. A cincia chestiune: în mod cert, lucrul ar fi putut fi spus direct, dar marca 
limbajului figurat este această concentrare de gând: prin faptul că imaginea navei în 
derivă spune ceva despre esenţa memoriei s-a ajuns la extrapolarea acestei relaţii de 


asemănare şi transformarea ei în relaţie de identitate. 


4. Categoriile problematologice şi teatrul 


O interpretare inedită propusă construcţiei şi evoluţiei teatrului din antichitate şi 
până în zilele noastre are în vedere analiza a teatrului prin grila de lectură a 
problematologiei'. O spune în mod direct autorul chiar în deschiderea investigaţiei sale: 
„Dacă s-a scris mult despre comic şi tragic, suntem departe de a găsi în toate aceste 
analize o viziune coerentă bazată pe o raționalitate care să explice evoluţia teatrului. 
Scopul nostru este de a face faţă acestei provocări fără a cădea în erudiţia sistematică ce 
s-ar transforma în catalog sau spirit enciclopedic. Aşa se explică faptul că nu am încercat 
deloc să analizăm toţi autorii şi nici toate piesele. Dramaturgi importanţi precum Claudel 
sau Yeats, Montherlant sau Dario Fo, Shaw sau Hauptmann, Duras sau O"Neill adesea nu 
au fost decât menţionaţi în trecere. Deşi au ocupat, şi ocupă încă pentru unii un loc 
important în istoria teatrului, totuşi nu au contribuit la reînnoirea lui precum Goldoni, 
Molière, Shakespeare sau Ibsen. Ceea ce contează în ochii noştri este mai curând să 
observăm evoluţia teatrului în marile momente ale sale şi să stabilim care au fost rupturile 
fondatoare. Dacă până aici ideea noastră este modestă, poate deveni mai interesantă când 
este vorba să apărăm concepţia care serveşte drept grilă de lectură. Am găsit-o în această 
nouă formă de gândire pe care am numit-o problematologie”? 

lată deci, expus pe scurt, crezul metodologic care prezidează demersul cognitiv la 


care s-a angajat autorul: avem o selecţie în funcţie de criteriile problematologicului, 


' Michel Meyer, Le tragique et le comique. Penser le théâtre et son histoire, Paris, PUF, 2003. 
? Ibidem, pp. 6-7. 

selecţie care lasă în afara analizei nume grele ale teatrului pentru motivul important că nu 
dau satisfacție criteriului pus în joc de autor. De altfel, dacă vom judeca atent chiar titlul 
încercării, vom constata că autorul ne previne, într-un fel, că nu putem rămâne la 
înţelegerea de suprafaţă: e vorba de „a gândi” teatrul şi istoria sa. A gândi înseamnă, în 
concepţia problematologică, a problematiza, a interoga asupra esenței. 

Punerea în scenă a investigaţiei se face pe două dimensiuni, ambele importante 
pentru înţelegerea modului în care teatrul poate fi „descris” prin prisma grilei 
problematologice. Prima este una ideatică: a descifra modul în care principalele categorii 
ale modelului problematologic pot fi identificate în construcția generală a teatrului, cu 
accentul principal pe tragedie şi comedie — faţa şi reversul uneia şi aceleiaşi realităţi. Cea 
de-a doua dimensiune este una mai degrabă de ordin ilustrativ: lecturarea câtorva 
momente esenţiale din istoria teatrului pentru a degaja aşa-numitele „mituri fondatoare”, 
elemente de diferență prin care societatea se poate prezenta în identitatea ei în actul 
cunoaşterii. Aceste „mituri fondatoare” vor pune în evidenţă modalitatea în care, într-o 
construcție dramatică sau alta, se regăseşte „diferenţa problematologică”, locul esenţial al 
grilei de lectură la care recurge autorul invocat. 

Câteva afirmaţii, adevărate „axiome” ale reflecţiei problematologice în marginea 
teatrului, trasează conturul primei părți. Prima dintre ele deschide, de fapt, discuţia asupra 
originii teatrului: originea teatrului trebuie căutată în „punerea în scenă a diferenței”. Să 
explicăm. Nimic nu îşi poate dezvălui identitatea decât prin afirmarea diferenţei. A spus- 
o răspicat Fichte: eul se cunoaşte pe sine prin raportare la ceva diferit de sine. La fel se 
întâmplă şi în cazul grupului: el se constituie ca identitate dar pentru a identifica propria 
identitate fiecare trebuie să se raporteze la ceva diferit. Acest ceva diferit este puterea 
(întruchipată în ipostaze diverse: rege, împărat, duce). Puterea simbolizează unitatea 
comunităţii, dar, în acelaşi timp, este percepută ca diferită de către toţi ceilalți membri ai 
comunităţii. Însă — şi acesta este lucrul care trebuie reţinut aici — individul diferit 
(„diferenţa”) este perceput întotdeauna ca un pericol pentru că el sfidează principiul de 
constituire a societăţii: identitatea. Concluzia: el trebuie să piară pentru a fi reinstaurată 


eeki 


„ordinea identitară” a societății. Soluția? Sacrificarea puterii (regelui, ducelui, tiranului 


etc.). 

În societăţile primitive lucrul este posibil. Meyer subliniază că lucrarea lui James 
Frazer, Creanga de aur, este prima care a analizat acest aspect. Ba chiar, subliniază 
Meyer, mai regăsim urme ale acestei obsesii concretizate în „dorinţa de a-i vedea pe cei 
puternici la pământ”: mulțimea de gură cască ce asista la execuțiile publice ale 
reprezentanţilor puterii, bucuria nedisimulată şi astăzi de a-i vedea pe cei puternici în 
boxa acuzaților etc. În societăţile dezvoltate lucrul nu mai este posibil. Nu discutăm aici 
de ce. Soluţia? Substituţia: a găsi şi a legitima pe altcineva care să se sacrifice în locul 
regelui. Înlocuitorul ia înfățișări dintre cele mai diferite: prizonierii, diferite animale care 
simbolizau regalitatea (şoimul, ţapul, mielul). Acest sacrificiu însemna, în plan simbolic, 
eliminarea diferenţei, instaurarea identităţii care asigura stabilitatea societăţii. Totuşi, 
această sacrificare a diferenţei trebuia să treacă din planul realului (prizonieri, animale) în 
planul pur simbolic. Trecerea s-a concretizat în apariția marilor tragedii ale antichităţii 
unde, în genere, cel diferit era sacrificat pentru a se conchide că asemănătorul trebuie să 
dăinuie pentru stabilitatea comunităţii: „Destinul regelui este tragic, şi nu se va vorbi de 
ei decât atunci când nu vor fi omorâţi decât simbolic. Tragicul va fi devenit atunci 
tragedie: acesta este discursul sacrificiului în şi pe locul sacrificiului însuşi... Teatrul nu 
ar exista dacă puterea nu ar fi simţit nevoia să găsească un substitut simbolic gata de a fi 
sacrificat în şi pe locul său pentru a satisface într-un mod spectaculos ritualul abolirii 
diferenţei”.! 

A doua axiomă de la care porneşte Meyer ţine de ancorarea tripticului retoricii 
aristotelice la analiza teatrului: teatrul este o actualizare a etosului, patosului şi logosului 
ca instanțieri ale diferenţei. De altfel, dacă analizăm mai în profunzime tripticul 
aristotelic, vom constata că el chiar asta pune în scenă: diferenţa între etos (orator) şi 
patos (auditor) prin intermediul logosului (discurs). Pe un plan metafizic, Meyer 
identifică, în Questionnement et historicite, cu totul altfel această tripartiţie: sinele (etos), 
altul (patos) şi lumea (logos). 

Aceste trei elemente, remarcă Meyer urmându-l pe Aristotel, se regăsesc şi în 
tragedie şi în comedie. În tragedie, etosul ne trimite la caracterul şi personalitatea 
personajelor: de obicei, aceste personaje sunt pline de calităţi iar ceilalți nu le înţeleg şi, 


până la urmă, de aici rezultă sacrificiul lor. De unde şi sentimentul de milă, de nedreptate 


! Ibidem, pp. 20, 32. 

degajat şi indus de astfel de înscenări teatrale. În comedie, dimpotrivă, personajele sunt 
de-a dreptul ridicole, ceea ce le transformă în obiect al repudierii. Patosul se referă la 
urmările, la consecinţele pe care cele două specii ale teatrului le au asupra auditoriului. În 
tragedie, consecinţa este sacrificiul, iar scopul lui este acela de a anihila tendinţa celorlalţi 
de a face la fel. În cazul comediei, nu mai avem de-a face cu sacrificiul (comunitatea nu 
are nevoie de pedeapsa supremă pentru că nici greşeala nu este fundamentală), ci cu ceea 
ce Bergson numea „pedeapsa socială”: râsul. În sfârşit, din punctul de vedere al 
logosului, teatrul este o „reprezentare” a realităţii, funcția mimetică fiind recunoscută în 
special de grecii antici. 

A treia axiomă pe care o întrezărim în interpretarea propusă de Meyer ţine de 
natura mecanismului de funcționare a teatrului: teatrul este o lume de identități ficționale. 
În general vorbind, ca în orice creaţie unde figurativitatea este dominantă, teatrul este un 
produs al metaforicităţii, înțelegând prin aceasta întreaga gamă a mijloacelor stilistice de 
care uzează pentru a crea realităţi simbolice. Or, diferenţa se manifestă, în acest caz, prin 
confuzia dintre metaforicitate (ficţiune) şi literalitate (realitate). De aici insinuarea 
problematologică a teatrului, cel puţin în unele dintre instanţierile sale fundamentale. 
Meyer dă ca exemplu piesa Andromaca de Racine: „Este ceea ce li se întâmplă tuturor 
personajelor din Andromaca. Oreste o iubeşte pe Hermiona, care nu îl iubeşte pentru că îl 
iubeşte pe Pyrrus, care nu o iubeşte, dar care o iubeşte pe Andromaca; aceasta din urmă 
nu îl iubeşte căci continuă să-şi venereze soţul, Hector, omorât de tatăl lui Pyrrus... În 
plus, fiecare personaj este prins în legături metaforice de care nu este conştient, prima 
fiind Andromaca. Nu este îndrăgostită de un mort? Dar, în definitiv, fiecare este orbit de 
pasiunea pentru un altul, care îl ocoleşte din motive obiective ce se vor literaliza repede, 
adică vor apărea ireductibile, aşa cum este orice realitate prin definiţie”.! 

Teatrul este acela care obligă la trecerea dincolo de lectura literală a lumii în 
spaţiul ficționalităţii. Meyer va vorbi aici despre „identitățile slabe”, adesea uşor de 
identificat în teatru, induse în general prin metaforă dar nu numai. Preluând exemplul 
autorului, identitatea dintre „Richard” şi „leu” este o identitate slabă, pentru că numai din 
punctul de vedere al unui criteriu (curajul) putem să susţinem că cele două entităţi se 


aseamănă, toate celelalte criterii posibile punând în evidenţă diferenţa. In comedie, 


! Ibidem, p. 53. 

lucrurile par să se petreacă invers: nu realul este luat ca ficțional ci ficţionalul este luat ad 
literam: râsul determinat de situaţia comică ori îşi are originea în perceperea mecanică a 
unei situaţii, în baza schemelor algoritmice deja exersate, fără a se observa că realitatea s- 
a schimbat substanţial şi că reacţia individului ar trebui să se adapteze acestor schimbări: 
bătrânul Chericleon este mulțumit (chiar fericit) că poate da în judecată doi câini (deci că 
îşi poate continua obsesia procesomană), fără a sesiza că la câini nu e la fel ca la oameni! 
(Aristofan, Viespile). 

Cea de-a doua parte a meditaţiei urmăreşte să descopere marile urme ale grilei 
problematologice în momentele esenţiale ale istoriei teatrului şi să încerce o explicare a 
acestor momente prin modalităţile în care ele întruchipează elementele constitutive ale 
acestei grile de lectură. De altfel, şi titlul acestei a doua părţi, Structuri şi rupturi: marile 
etape ale istoriei teatrului, sugerează parcă acest joc între identitate (structură) şi 
diferenţă (ruptură), singurul în măsură să explice ceva din ceea ce este esenţial în varii 
domenii ale creaţiei sau acţiunii umane. 

Prima instanţiere este teatrul grec, nu numai cu marile sale tragedii (Eschil, 
Sofocle, Euripide) care, evident, nu pot fi eludate, dar şi cu apariţia comediei prin 
Aristofan. Cum se constituie, structural vorbind, marile tragedii greceşti? Prin 
declanşarea inevidabilă a conflictului între zei şi oameni în situaţia în care aceştia din 
urmă aspiră la a-şi depăşi condiţia identitară de muritori. Aşa se întâmplă în Prometeu 
înlănţuit (Eschil), eroul fiind pedepsit de Zeus pentru că a dat oamenilor focul (cu care să 
pregătească carnea taurului pentru hrana oamenilor, taurul fiind un animal sacrificial). 
Aşa se întâmplă în Oedip rege (Sofocle), unde, deşi se iau toate măsurile pentru a nu se 
îndeplini destinul hărăzit de zei, până la urmă fiul îşi omoară tatăl şi se căsătoreşte cu 
mama. Aşa se întâmplă în Medeea (Euripide), unde eroina este supusă pedepsei pentru 
fapte care atentează la ceea ce asigură identitatea omenescului (omoară copiii pentru a 
răzbuna infidelitatea tatălui lor). Lucrul acesta va fi subliniat în mod direct de autor: 
„Diferenţele dispreţuite conduc la tragic. Tragedia greacă exprimă răzbunarea zeilor 


asupra oamenilor care se comportă de parcă ei ar fi zeii”. 


! Ibidem, p. 84. 

Dacă tragedia greacă metaforizează, poate excesiv, comedia „„Neutralizează 
câmpul metaforic care făcea zilele de glorie ale tragediei”. Vom regăsi, în comedie, o 
privilegiere a literalităţii, chestiune de principiu distinctiv între cele două forme ale artei 
teatrale (tragedia şi comedia). Chestiunea este mai mult decât vizibilă, ne atrage atenţia 
Meyer, la Aristofan: în Cavalerii (guvernul este asociat negustorilor de caltaboşi), în 
Norii (viziunea caricaturală a lui Socrate pus în situaţii de-a dreptul jenante), în Viespile 
(procesomanul incurabil adus în comicul de situaţie cel mai elocvent). 

O parte dintre producţiile teatrale ale sfârşitului antichităţii şi începutului Evului 
Mediu pot fi explicate prin două concepte: identitate slabă şi refulare problematologică. 
Ilustrarea autorului are în vedere tema Amphitryon, de regăsit de la Plaut până în 
contemporaneitate la Giraudoux. Despre ce e vorba? Amphitryon, un general plecat în 
luptă, trimite pe Sosie, servitorul, să o anunţe pe soţie, Alecmene, despre victorie. În 
acelaşi timp, Jupiter, care ia înfăţişarea lui Amphitryon, merge şi o seduce pe Alcmene, 
care nu ştie că a petrecut o noapte de dragoste cu altcineva. Meyer, de la care am rezumat 
aspectul esenţial al piesei, crede că toate versiunile teatrale ale acestei teme (Plaut, 
Molière, Kleist, Giraudoux) vizează una şi aceeaşi problemă: ruptura de identitate. La 
Plaut, substituţia identităţilor este posibilă datorită zeilor (zeul poate oricând să-l 
înlocuiască pe om). Identitatea este percepută ca literală, nici chiar Alcmene nu e 
responsabilă fiindcă, pentru ea, cel cu care a petrecut o noapte de dragoste era 
Amphitryon. La Molière lucrurile se schimbă: nu mai putem vorbi de o identitate literală, 
ci de una metaforică. Jupiter nu mai este Amphitryon ci se dă drept Amphitrion. Avem 
aici ceea ce s-a numit identitate slabă. La Kleist, problema identităţii, clasică în mitul lui 
Amphitryon, stă sub semnul dubitabilității: însăşi Alcmene se îndoieşte cu privire la 
identitatea celui cu care a împărțit aşternutul. Avem aici o extensie a problematicităţii 
care cuprinde până şi ultimul personaj ce ar fi trebuit să o facă. În sfârşit, la Giraudoux, 
distanţele faţă de originile temei sunt colosale: aici jocul cu succes garantat este lecţia pe 
care eroul o predă soțiilor măritate şi fidele! 

Cel de-al doilea concept explicativ este cel de refulare problematologică. 
Conceptul exprimă situaţia unei atenuări a interogaţiei radicale în legătură cu răspunsurile 


fundamentale la întrebările cunoaşterii. Când se manifestă această situație? Atunci când 


! Ibidem, p. 97. 

identitățile sunt puternice, când această pronunţată putere a lor nu lasă loc suspiciunii în 
legătură cu întemeierea. Dar, observă Meyer, identitățile sunt puternice în acele societăţi 
care „cunosc un ritm istoric lent, o stabilitate relativă”!. În ciuda aparenţelor, Evul Mediu 
a fost o astfel de societate: „În ciuda convulsiilor sale, Evul Mediu a fost marcat de un 
anume imobilism al mentalităților şi al vieţii cotidiene. Identităţile erau puternice, aşa se 
explică faptul că era acceptat ad literam ceea ce mai târziu, o dată cu Montaigne de pildă, 
va fi marcat de scepticism. Superstiţia este un fapt al sfârşitului Evului Mediu (Huizinga). 
Puţină problematicitate afectează răspunsurile ambiante. Acestea sunt produsul 
echivalenţelor la care se aderă fără prea multe întrebări; provin din ideologia ce domneşte 
şi asigură pacea sufletului”.? 

Refularea problematologică se diminuează treptat pe măsură ce ritmul istoriei se 
înteţeşte şi întrebarea revine ca mod firesc de a pune sub semnul criticii ceea ce este. 
Renaşterea este un asemenea pas al întrebărilor întemeietoare şi, graţie acestei reflexii în 
planul scrisului teatral, trei vor fi, după Meyer, piesele fondatoare care marchează 
diminuarea refulării problematologice a teatrului Evului Mediu şi trecerea spre 
Shakespeare şi teatrul clasic francez: Celestina (Rojas, 1500), Mandragora (Machiaveli, 
1520) şi Doctor Faustus (Marlowe, 1589 sau 1593). 

Nu este locul aici să stăruim asupra analizelor lui Meyer în marginea acestor 
piese, de altfel lipsite de greutate pentru cititorul de astăzi şi chiar pentru istoria teatrului, 
dar merită a ne opri asupra „geniului absolut al teatrului mondial”: William Shakespeare. 
Cadrul problematologic al teatrului shakespearean este subliniat de exeget: „Fiinţa se 
slăbeşte şi mai mult, proces însoţit de o metaforizare crescândă care accentuează 
caracterul enigmatic al răspunsurilor dobândite dar şi al celor propuse pentru a le înlocui” 
(17: 160). 

Aceasta este natura situaţiei în care se derulează teatrul lui Shakespeare în raport 
cu cel spaniol (Lope de Vega, Calderon) sau cu teatrul clasic francez (Moliere, Racine, 
Corneille). La Shakespeare avem de-a face cu o identificare a întrebărilor cu răspunsurile. 


Tragediile sale au la origine redescoperirea acestor confuzii. In teatrul spaniol, asistăm la 


' Ibidem, p. 134. 
? Loc cit. 


3 Ibidem, p. 160. 

o accentuare a metaforizării şi, pe indistincţia între literal şi metaforic, se structurează 
întregul conflict între personaje. Teatrul clasic francez se fundează pe o metaforizare 
accentuată a răspunsurilor, teatrul astfel construit devenind un spaţiu al retoricii pure. 
Problema principală aici este următoarea: ce mai rămâne din lumea reală dacă totul este 
metaforă? 

Mecanismul de construcţie a tragediilor shakespeariene este, schematizând mult 
lucrurile, următorul: omul este plin de calităţi dar mai ales de defecte, nu putem să-l 
schimbăm, ceea ce ne rămâne de făcut este să-l luăm ca un dat şi să-l arătăm lumii aşa 
cum este, pentru ca aceasta să conştientizeze tragismul sub care se manifestă fiinţa 
umană. De aceea, mare parte din teatrul lui Shakespeare nu se complică cu subtilități 
enigmatice: este direct, uneori descurajant de deschis la a aduce în scenă situaţiile cele 
mai impardonabile pentru fiinţa umană: în Richard III, personajul principal o cere de 
soţie pe văduva al cărui soţ tocmai îl ucisese. Fără nici un fel de scrupule! 
Problematicitatea întruchipată în fiecare dintre personajele marilor piese ale lui 
Shakespeare vine din complexitatea lor şi, mai ales, din complicațiile imense pe care le 
aduc în marginea unui raport posibil cu moralitatea, cu justiția sau cu adevărul. De aici 
marea problemă a interogativităţii esenţiale, pe care o degajă fiecare dintre scrierile sale 
însemnate, interogativitate prezentă în epocă dar care dăinuie şi în contemporaneitate. Nu 
rămânem în afara întrebărilor esenţiale de fiecare dată când asistăm la un spectacol 
Shakespeare! La greci, revenirea la identitatea pierdută se realiza prin ideea sacrificiului, 
la Shakespeare prin confruntarea alternativelor bine delimitate: bine — rău, drept — 
nedrept. De altfel, destinul tragic al alegerii este bine sugerat în începutul 
binecunoscutului monolog din Hamlet : to be or not to be ! 

Ideea de problematicitate este prezentă şi în moştenirea shakespeariană, indiferent 
de spaţiul geografic în care se manifestă provocarea teatrului: de la romantismul german 
reprezentat de Schiller (Wilhelm Tell, Wallenstein) sau von Kleist (Prinţul de Hamburg, 
Amphitryon, Familia Schroffenstein, Ulciorul sfărâmat) la drama romantică franceză cu 
Hugo (Ruy Blas, Regele se amuză) sau Dumas (Antony) şi până la revoluţia realistă a lui 
Ibsen. Ce este, în fapt, acest teatru realist? Ideea de la care pleacă Ibsen este următoarea: 
teatrul trebuie să investigheze toate cotloanele vieţii, să le pună în valoare, să le aducă în 


fața publicului fiindcă aceasta este viaţa reală. Astfel încât, la Ibsen, angrenajul 

problematic e dintre cele mai pitoreşti în fiecare dintre piesele sale: aventurile d-nei 
Alving (în Fantomele), nevinovata concesie a Norei care generează o întreagă țesătură de 
intrigi (în Casa de păpuşi), relaţiile complicate între bătrânul Werle, tânărul Ekdal şi soția 
sa Gina (în Rața sălbatică), situaţia bizară a d-nei Rebekka West (în Rosmerholm), 
aventurile d-nei Hedda Gabler (în Hedda Gabler). În genere, piesele lui Ibsen îşi 
dezvăluie problematicitatea prin faptul că trecutul reprimat al fiecăruia dintre personaje 
îşi face resimţită prezenţa şi reclamă dreptul la a influenţa deznodământul piesei. 

Dacă la Ibsen trecutul alungat în subconştient răbufneşte şi se răzbună, la Cehov 
problematicitatea e generată de faptul că prezentul nu a fost exploatat cum se cuvine de 
către personaje care, datorită acestui fapt, nu şi-au împlinit destinul măreț care le era 
hărăzit: „Cehov şi-a fondat teatrul pe această idee că lumea ce va să vie ar permite 
rataţilor să parvină chiar în condiţiile în care sunt eşecuri ambulante. Dar o dată ajunşi în 
amurgul vieţii, ce le mai rămâne de contemplat?”. 

Evident, faptul că nu au ajuns acolo unde ar fi putut să ajungă! Situaţia este 
prezentă în Unchiul Vania (nici Serebriakov, nici Vania, nici Elena nu sunt mulţumiţi de 
ceea ce sunt), în Pescăruşul (Treplev, de exemplu, se crede un scriitor de valoare şi e 
nemulțumit că nimeni nu-l consideră astfel), în Livada de vişini (Ranevskaia, mare 
cheltuitoare, pierde toată averea, ajungând să-şi vândă şi ultima proprietate, livada cu 
vişini). 

Problematicitatea teatrului este indusă de situația explicită a „cuvintelor fără 
lucruri şi a lucrurilor fără cuvinte”. Un prim exemplu este Luigi Pirandello, la care se 
pare că tocmai cuvintele devin adevărata realitate: în Voluptatea onoarei, în numele 
onestităţii, , un cuvânt care seduce totul, Baldovino este dispus să facă lucruri care, altfel, 
nu le-ar fi făcut niciodată. Este în joc aici o „tiranie a formei” care va direcţiona fiecare 
personaj după un parcurs adesea imprevizibil. Indistincţia dintre ficţiune şi realitate se 
regăseşte şi în capodopera lui Pirandello, Șase personaje în căutarea unui autor: un 
„teatru în teatru” în care personajele pretind actorilor să joace drama vieţii lor. Dar cine ar 
putea să joace mai bine drama proprie decât cel care a trăit-o? 

O situaţie specială are, din punctul de vedere al problematicităţii, teatrul 


absurdului. La Ionesco, izvorul absurdului este cotidianitatea: dacă vrem să găsim 


! Ibidem, p. 283. 

absurdul în stare pură, nu avem decât să inspectăm cu atenţie ce se întâmplă în realitate. 
Evidenţierea pentru celălalt a absurdului realităţii se realizează prin rostirea paradoxală: 
cel mai lipsit de logică este logicianul (în Rinocerii), cel mai imoral în acţiune este 
profesorul (în Lecţia), cea mai absurdă conversaţie se poartă între femeie şi bărbat (în 
Delir în doi). Absurditatea dezvoltată de teatrul lui Ionesco dă naştere, de multe ori, 
efectelor comice. Situaţia se schimbă însă la Beckett, unde suntem în prezenţa unui 
tratament mai reflexiv privind absurdul realităţii: aşteptarea devine o temă gravă de 
meditaţie (în Aşteptându-l pe Godot). 

Ce semnifică evoluţia teatrului? O diminuare a refulării problematologice, 
răspunde Meyer. Teatrul a înaintat, la scara istoriei vorbind, ca un proces de amplificare a 
interogaţiei radicale cu care individul s-a confruntat. Indiferent de modalitățile de 
construcţie pe care le-a asumat, teatrul a problematizat. Cu cât a problematizat mai mult 


şi mai profund, cu atât a lăsat urme mai adânci în conştiinţa publicului şi a exegeţilor. 


5. Câteva concluzii 


O serie de sublinieri şi remarci am vrea să facem în continuare. Prima: concepţia 
problematologică atrage atenţia asupra darului prim al oricărei meditații filosofice: 
problema. Orice ai discuta în filozofie (fiinţa, cunoaşterea, cauza, substanţa, adevărul, 
sinele, devenirea etc.) nu poţi să o faci decât ca problemă, ca act de intelecţie ce 
presupune interogaţii radicale şi răspunsuri problematologice. Ceea ce e rămâne 
important într-o discuţie filosofică este fenomenologia problemei indusă de „starea de 
fapt“ care face obiectul cunoaşterii împreună cu celălalt şi nu istoriologia problemei, 
adică evoluţia în timp a explicaţiilor cu privire la această stare de fapt. Chiar dacă 
spiritului comun o asemenea distincţie i-ar scăpa din punctul de vedere al importanţei, 
atragem atenţia că distincţia şi sublinierea pe care ea o aduce se situează în planul esenței 
cunoaşterii adevărului: esenţa cunoaşterii unui „dat“ stă în „destructurarea“ lui şi 
nicidecum în cunoaşterea evoluţiei lui. Chiar dacă evoluţia poate spune, uneori, ceva 
important despre un dat ! 

A doua: concepția problematologică atrage atenţia că lucrurile esenţiale care se 
petrec în cunoaştere se situează la intersecția unui cuplu categorial fundamental: 


întrebare — răspuns. Şi interogaţiile şi răspunsurile lor posibile sunt semnele cele mai 


171 


evidente că ceva de domeniul esenței se petrece în actul de intelecţie al întrebătorului sau 
al respondentului, ca să folosim terminologia aristotelică din 7opiques. Există o 
cunoaştere autentică în afara actului de a întreba ? Dificil de dat un răspuns tranşant, chiar 
dacă înclinația ar fi spre negativitate. Există act de a întreba fără un răspuns ? Dificil de 
dat un răspuns tranşant din moment ce, se spune adesea, şi tăcerea este un răspuns, uneori 
mai concludent decât răspunsul! E un echilibru fericit, e o armonie încântătoare să situăm 
cunoaşterea autentică a esenței la egală distanţă între întrebare şi răspuns! Pentru asta 
Meyer trebuie invidiat. Dar, ne putem întreba, poate el menţine această armonie la nivelul 
perfecțiunii? Poate că nu. Din tot ce a teoretizat, din accentele care se dezvăluie uneori, se 
pare că are o simpatie aparte în beneficiul interogativităţii: pentru el, întrebarea aduce mai 
mult spor în cogniţie decât răspunsul! În contradicţie cu opinia comună, care vede în 
răspuns îndreptarul ce ne-ar putea ghida fără greş în viitor. Îl luăm ca aliat pe Herman 
Parret: „Teza pe care Meyer o dezvoltă cu sistemicitate şi sofisticare constă în a spune că 
orice enunţ, orice acţiune, orice comportament este un răspuns, că fiecărui enunţ, acţiune 
sau comportament se poate asocia o problemă, că activitatea umană, teoretică sau 
practică, trebuie văzută ca un proces de chestionare a sensului. Progresul cunoaşterii 
însăşi, în cercetarea ştiinţifică şi filosofică, este un proces de chestionare...“.! 

Dar nu putem ignora nici ceea ce afirmă Le Monde (14 noiembrie 2008), în 
deschiderea unei prezentări a concepţiei lui Meyer şi a lucrării sale Principia Rhetorica: 
„Filosof atipic : el este teoreticianul «problematologiei» : în ochii săi, interogaţiile sunt 
mai importante decât răspunsurile pe care le putem primi.” 

A treia: concepția problematologică are meritul esenţial de a se constitui ca o 
sinteză din lucruri spuse adesea, în epoci trecute sau chiar azi, dar în mod disparat, fără a 
da seama de funcţionalitatea şi cerinţele unui „tot“ explicativ, incapabile deci să se 
manifeste ca întreg şi să participe (au sens platonicien du terme) la o concepţie generală a 
gândirii şi cunoaşterii. Chiar Meyer recunoaşte astfel de „vizionari“, din moment ce îl 
consideră pe Socrate drept singurul filosof care ar avea ceva în comun cu gândirea 


problematologică: „Socrate este considerat, pe drept cuvânt, la originea filosofiei 


"Herman Parret, „Le probl&matologique devant la faculté de juger“, Revue Internationale de Philosophie, 


No. 3, 1990, pp. 352. 

occidentale prin faptul că el consideră interogativitatea drept valoare supremă a 
gândirii“!. 

Dar nu e singurul Socrate care poate fi adus în discuţie. Topicele lui Aristotel sunt 
pline de analize semnificative privind posibilitatea fundării întrebărilor în calitate de 
premise dialectice al dezbaterilor între interlocutori, iar partea din Topice intitulată 
Despre practica dialecticii şi practica în dialectică conţine destule indicaţii practice 
referitoare la modul cum se pun întrebările cele mai potrivite într-o discuţie cu ceilalți. 
Putem adăuga şi consideraţiile lui Augustin din De Dialectica, iar în zilele noastre, 
numele lui Collingwood şi Gadamer sunt adesea invocate. 
acestei noi deschideri explicative nu ar fi, credem, nici în spiritul presupoziţiilor cu care 
ea a pornit la drum atunci când s-a înfiripat şi constituit şi nici în beneficiul rezultatelor 
rezonabile pe care le aşteptăm de la un asemenea model teoretic şi de la instrumentul de 
lucru pe care el îl pune la îndemână! Credem că am putea să aducem în discuţie aici o 
extensie a spiritului de prevedere gâdelian, valabil, cum bine ştim, la nivelul 
axiomaticilor formalizate: nu putem face totul cu o construcţie teoretică, orice succes pe o 
direcţie înseamnă o limitare a productivităţii pe o altă direcţie! Pornind de la sugestia lui 
Gödel, un logician român de o mare subtilitate intelectuală, Petre Botezatu, a instituit 
ideea de antinomie metodologică, aptă să explice această temperare a virtuţilor şi 
limitelor metodei deductive! Idee care poate fi extrapolată, cu oarecari precauţii fireşte, la 
orice construcţie explicativă, chiar la orice creaţie umană. Ideea de bază a problematogiei 
— dacă am prins exact spiritul demersului originar — este aceea a permanentizării 
problemei prin intermediul interogaţiei radicale, din raţiunea că o interogaţie asupra 
problemei este starea de a fi a căutării esenței problemei! Astfel încât, în opinia noastră, 
ceea ce poate face metodologia problematologică atunci când este pusă la lucru este un 
act de deschidere a unei probleme. Atât! Dar e puţin? Ni se pare a fi chiar un rezultat 
remarcabil. Aplecările lui Meyer cu instrumentul problematologic asupra filosofiei, 


asupra retoricii şi istoriei ei, asupra teatrului, asupra concepţiei kantiene, concretizate în 


"Michel Meyer, De la problematologie: philosophie, science et langage, Bruxelles, Pierre Mardaga, 1986, 
p. 81; PUF, Paris, 2008, p. 71. 

lucrări de referință astăzi, constituie, în spiritul a ceea ce am afirmat, deschideri de 
probleme. Cu modestia necesară, ne-am bucura dacă încercarea noastră ar fi asociată unui 
asemenea demers şi unui asemenea rezultat. Dar numai cititorul atent şi avizat, supremul 
nostru judecător până la urmă, poate să dea o judecată dreaptă. Până atunci ar trebui, 
poate, să ne consolăm cu gândul lui Alain: „Adevărurile care nu-şi au obârşia în eroare se 


aseamănă cu nişte oameni care n-au avut parte de copilărie“. 

CATEGORII LOGICO-ONTOLOGICE ÎN ESTETICA LUI GEORG LUKÁCS 


VASILE MACOVICIUC 


Problematica artei este asumată de Georg Lukács într-un cadru care depăşeşte 
sensibil centrul de interes şi puterile teoretico-metodologice ale esteticii propriu-zise. 
Sursele, configuraţia specifică, valoarea şi misiunile artei sunt încorporate unei ontologii 
a umanului. Astfel, în Ontologia existenței sociale, felurite opere sunt folosite în 
infrastructura ilustrativ-argumentativă a multor teze filosofice referitoare la ireductibilul 
ontos-ului uman. Pe de altă parte, în Estetica, praxis-ul artistic este abordat ca domeniu 
fertil construcţiei efective a coordonatelor ontologiei umanului. Acest orizont teoretic nu 
mai este vizat doar pentru exemplificarea, testarea sau amplificarea unei viziuni 
ontologice deja constituite, ci ca angajând însăşi elaborarea unei viziuni globale despre 
condiția umană dinăuntrul universului problematizant ataşat valorilor/obiectivaţiilor 
estetice/artistice. Nu întâmplător, dar, însăşi atitudinea estetică suportă o schimbare 
radicală de accent: inserţia sa în orizontul raporturilor generale subiect-obiect o 
dezmarginalizează/dezmărgineşte, evidenţiindu-i privilegii incontestabile. Perspectiva 
este promițătoare sub raport teoretic: se poate, de pildă, lesne constata că analizele 
genetice şi sensibilitatea la diferențieri valorice sunt mult mai pronunţate în estetica 
lukăcsiană decât în Ontologia existenţei sociale. 

Mutaţia de optică are consecinţe şi în planul conceperii structurii şi rosturilor 
obiectivităţii/obiectivaţiilor estetice, întrucât arta este introdusă în câmpul de forţe al unor 
constrângeri ontologice. 

Aplecarea asupra sensului câtorva tematizări lukăcsiene e făcută cu intenţia de a 
trece, prin interpretări active, dincolo de expansiunea stufoasă a textului — pigmentat cu 
reveniri, angajări conjuncturale, polemici cu poziţii minore, exerciţii hermeneutice pe un 
material artistic/cultural caduc, înlănţuiri disociative care îşi uită premisele ş.a. —, astfel 


încât dominantele atitudinal-teoretice să-şi dezvăluie adevăratul potenţial explicativ şi 

implicaţiile subterane care minează suprafaţa asumată ideologic. Prin aceasta, însăşi 
producţia de critică literară a lui G. Lukács poate fi pusă — dincolo de acomodările 
exprese la anumite situaţii concret-istorice, şi cu toate eventualele infidelităţi ce derivă de 


aici — într-un referenţial mai favorabil. 


1. Constituirea subiectivităţii estetice 

1.1. Viaţa cotidiană şi obiectivaţiile 

„Trebuie accentuat mereu că despre adevărata origine istorică a artei nu ştim 
aproape nimic”! — precizează Georg Lukâcs. În consecință, metoda sa istorico-genetică — 
altfel spus: genetico-ontologică — se integrează demersurilor hermeneutice. Aparatul 
conceptual-metodologic mânuit de Marx în Capitalul, unde avea o valoare ştiinţifico- 
explicativă, devine operaţional în sfera reconstruirii apariţiei şi autonomizării atitudinilor 
estetice, ştiinţifice, magico-religioase. Această arheologie a spiritului se desfăşoară sub 
semnul unor ipoteze descriptiv-interpretative. Consistenţa modelului teoretic lukâcsian 
este, însă, asigurată prin implicarea — nu doar în calitate de sisteme de referință, ci şi ca 
repere ce urmează a-şi dovedi valoarea prin urmărirea auto-constituirii lor în sfera 
particulară a esteticului — a unor teze filosofice ce vizează cupluri categoriale 
aparținătoare ontologiei umanului: determinism obiectiv — instituiri teleologice, realitate 
— alternative, dialectica obiectivă a socialului — dialectica subiectivă, conştiinţă despre... — 
conştiinţă de sine ş.a. Aceluiaşi teritoriu aparţine raportul dintre viaţa cotidiană şi 
obiectivaţii. Ni se impune aici o evidență ontologică înăuntrul căreia devine posibilă 
detectarea unor precipitări tendenţiale care aparţin ontogenezei artei şi ştiinţei. Sursele 
artisticităţii şi artei, filoanele celor două mari serii estetice (abstractizant — evocativă şi 
mimetric — evocatoare) sunt desprinse prin urmărirea atentă a dialecticii trebuinţelor 
socioumane — obiectivaţii, nemijlocire — mijlociri în spaţiul vieţii cotidiene. Excursul 
sumar în acest set problematic este relevant nu doar sub aspect genetico-structural, ci şi 
pentru a evidenția argumentele în virtutea cărora funcționalitatea şi funcțiile artei, 
misiunea sa umanistă sunt supuse, în sistemul lukăcsian, unor exigenţe de ordin 


ontologic. 


! Georg Lukács, Estetica, I. Bucureşti, Edit. Meridiane, 1972, p. 285; cf. şi p. 95 

Viaţa cotidiană, care cuprinde cea mai mare parte a vieţii umane, nu cunoaşte 
obiectivaţii închegate, de tipul ştiinţei şi artei, dar această stare de fapt nu trebuie 
înţeleasă în sensul lipsei de obiectivaţii, căci însăşi condiţia umană nu poate fi concepută 
în afara acestora. Munca şi limbajul au un asemenea caracter. Munca, de pildă, nu poate 
fi înţeleasă decât ca act teleologic şi, de aceea, presupune un anumit grad de reflectare 
justă a realităţii obiective. Când această reflectare aparţine gândirii şi vieţii cotidiene, 
problema obiectivaţiilor, formarea lor imperfectă, uneori neclară, chiar proteică, trebuie 
înţeleasă suplu, nuanţat, pentru a-i surprinde acele caracteristici şi tendinţe specifice care 
pot fi elocvente, în urma unei evoluţii complexe, şi dătătoare de seamă pentru mutațiile 
structurale ce apar. Astfel, un fel de obiectivaţie ia naştere în produsul muncii, dar şi în 
procesul efectiv de muncă: o acumulare de experienţe, deprinderi, exerciţii spirituale 
ş.a.m.d., cu un caracter mai variabil, fluid, imprecis, comparativ cu fixitatea celor din 
ştiinţă şi artă. Aceasta se datorează faptului că, în cazul muncii, legăturile dintre 
obiectivaţii şi viaţa cotidiană sunt pătrunse de o nemijlocire funciară, întrucât apar şi se 
menţin numai pe fondul orientării acţiunii spre stări şi situaţii singulare de viaţă, ceea ce 
le stabileşte consistenţa şi capacitatea de fixare, spre deosebire de ştiinţă unde există 
totdeauna mijlociri, mai mult sau mai puţin depărtate şi/sau sesizabile. Aplecarea, din 
interes, spre concretul imediat are ca efect invers posibilitatea ca fixarea structurală a 
obiectivaţiei să nu fie reflexul (dorit, de altfel) al obiectualităţii obiective, ci să aibă o 
fundare/întemeiere subiectivă. Din aceste motive, gândirea cotidiană nu poate avea 
niciodată o atitudine ştiinţifică, deşi poate şi este necesar să absoarbă elemente ale 
ştiinţei, după cum, pe de altă parte, sensibilitatea cotidiană nu poate exersa o atitudine 
contemplativ-estetică specializată, deşi se lasă modelată de exigenţele artisticităţii. De 
fiecare dată, asimilarea obiectivaţiilor superioare înseamnă transformarea unor mijlociri 
în noi nemijlociri. „Ține de economia necesară a vieţii cotidiene că în general oamenii 
receptează şi judecă întregul lor mediu ambiant — atât timp cât el funcționează — numai pe 


>>l 


baza funcţionării lui practice (şi nu pe baza esenței lui obiective)”. Aşadar, existenţa şi 
gândirea cotidiană sunt caracterizate prin legătura nemijlocită dintre teorie şi practică: 
„Imprejurările îi silesc pe oameni, ba chiar în majoritatea cazurilor, la o acţiune imediată. 


Fireşte, rolul social al culturii (în primul rând acela al ştiinţei) constă în aceea că ea 


i Georg Lukács, Estetica, I., ed. cit., p. 105 


177 


descoperă mijlociri între o situaţie previzibilă şi forma optimă de acţiune corespunzătoare 
şi intercalează apoi aceste mijlociri. Dar odată ce acestea există şi au intrat în uzul 
general, ele pierd pentru omul care acţionează în viaţa cotidiană caracterul lor de 
mijlociri, şi nemijlocirea descrisă de noi intră din nou în vigoare.” 

Viaţa cotidiană este privită ca „strat mai îndepărtat, mai adânc, fundamental şi 
mediator”, punct arhimedic pe traiectoria de intervenţie a obiectivaţiilor înăuntrul 
totalităţii intensive şi extensive a socialului. Circulaţia valorico-ideatică are loc în dublu 
sens, fără a suprima specificitatea straturilor existenţiale în discuţie, dar cu efecte de 
potenţare şi fertilizare reciprocă. Această motivaţie teoretică îi permite lui Lukács, în 
ontologia sa, integrarea ştiinţei şi artei în dialectica generală a momentului ideatic, 
întrucât, de pildă, acestea sunt analoge sub raport funcţional curentelor subterane de 
reacţii emoţionale, opinii, luări de poziţii ş.a. care participă, în spaţiul cotidianului, la 
autoreglarea şi reproducţia întregului social-istoric. Pe de o parte, „acţiunea stimulativă 
pe care o exercita unele nevoi insuficient conştientizate asupra celor mai importante 
obiectivaţii ale vieții sociale poate deveni mult mai importantă decât este ea considerată 
de obicei“, întrucât „chiar şi cel mai însemnat gânditor, politician, artist etc., trăieşte 
personal o viaţă cotidiană ale cărei probleme îl asaltează neîncetat prin evenimentele de 
zi cu zi din bucătărie, camera copiilor, piaţă etc.; toate acestea îi devin prezente şi 


5 Pe de altă parte, „însăşi viaţa 


declanşează în el decizii, chiar şi de natură spirituală. 
cotidiană este mult mai puternic îmbibată de anumite obiectivaţii, valoroase sau 
nevaloroase, progresiste sau reacționare etc., decât ar lăsa să se presupună”?. Însă, în 
depăşirea şi soluţionarea nucleelor problematice ale cotidianităţii sunt angajate forţe 
intelectuale şi structuri valorico-ideatice care aparțin unui alt orizont de prelucrare 
spirituală şi elaborare specializată. 

În consecinţă, formaţiile spirituale iau fiinţă tocmai pentru că aduc soluţionări mai 


adecvate unor probleme şi trebuinţe concrete ale vieţii cotidiene. Ele nu împlinesc doar o 


simplă negare a nemijlocirii, ci o suprimare, conservare şi ridicare-la-un-nivel-mai-înalt. 


! Loc cit. 

2 Georg Lukács, Ontologia existenţei sociale, II., Bucureşti, Edit. Politică, 1986, p. 421 
* Ibidem, p. 422-423. 

* Ibidem, p. 422. 

Deci, aceste specializări psiho-spirituale se constituie şi funcţionează numai sub 
presiunea orizontului de preocupări şi necesităţi propriu cotidianului, pe care îl ridică, 
însă, la un nivel superior, deşi distanţarea calitativă de structurile acestuia este în afară de 
orice îndoială. De pildă, sensibilitatea şi gândirea cotidiană se pot împotrivi cu succes, 
pot opune o rezistență victorioasă anumitor formule artistice — eventual, pseudo- 
novatoare — sau unor achiziţii ştiinţifice, însă, cu toate acestea, nu e vorba decât de un 
simplu refuz întreţinut de şi prin spontaneitatea şi nemijlocirea vieţii de fiecare zi. 
„Pentru ca ştiinţa (sau arta) care nu mai e conciliabilă cu cerinţele vieţii să poată fi 
învinsă cu adevărat, este necesar ca dintr-o negaţie spontană să ia naştere un nou tip de 
ştiinţă (sau artă), ceea ce înseamnă că terenul vieţii cotidiene trebuie din nou părăsit“!. 

Această stare de fapt care, în virtutea consideraţiilor genetico-ontologice, situează 
obiectivaţiile de tip ştiinţific şi artistic în prelungirea unor tendinţe — chiar dacă obscure — 
ale vieţii cotidiene localizează şi tipurile de exigenţe care li se aplică. Astfel, sub raport 
enoseologico-ontologic, obiectualizările ştiinţifice şi artistice trebuie să-şi asume 
constrângerile categoriale ale adecvării, fără ca, prin aceasta, să le fie alterată, desigur, 
identitatea spirituală. Într-o evidentă dependenţă de aceste coordonate funcţionalitatea lor 
se infiltrează/insinuează în generalizările spontane, arareori controlate sau controlabile, 
ale bunului simţ, dovedind astfel o oarecare eficienţă în practica vieţii cotidiene. Aceste 
restricţii — opţionale, nicidecum normative — sunt vizate de Lukács în analizele mimesis- 
ului şi ideologiei. 

De fapt, gândirea cotidiană, ştiinţa şi arta reflectă aceeaşi realitate obiectivă şi 
structurează formal conținuturile prin aceleaşi categorii, dar, în funcție de tipurile 
concrete de finalităţi ce decurg din viaţa socială, conţinutul şi forma reproducerii sunt 
diferite. O anume folosire a analogiei, de exemplu, poate avea rezultate însemnate în artă, 
dar nu şi în ştiinţă. Acest aspect este o confirmare a faptului că în viaţa cotidiană, la fel ca 
şi în orice obiectivaţie superioară, este angajat omul întreg/integral. În orice activitate 
umană, sunt antrenate/activate toate capacitățile umane — fapt care, însă, nu exclude de la 
sine contradicţiile. Specificul atitudinii oamenilor depinde în esență de gradul de 
obiectivare a activităţii lor. Aşadar, acolo unde aceasta atinge nivelul cel mai înalt, adică 


în ştiinţă şi artă, legile obiective ale acestora determină atitudinea oamenilor față de 


i Georg Lukács, Estetica, I. ed. cit., p. 132 

asemenea formaţiuni create de ei înşişi. Aici, Lukács introduce o distincţie între „omul 
întreg“ şi „omul integrat“. Acela care se exprimă într-o formă specializată este 
întotdeauna omul întreg, dar cu deosebirea dinamico-structurală foarte importantă că — 
spre deosebire de cazurile medii din viaţa cotidiană — însuşirile sale unitare mobilizate se 
concentrează oarecum în acel vârf care este îndreptat spre obiectivaţia avută de el în 
vedere. De aceea, când e vorba de atitudini care produc obiectivaţii determinate, se va 
vorbi de omul integrat, spre deosebire de omul întreg al vieţii cotidiene care, figurat 
vorbind, se întoarce cu întreaga suprafaţă a existenţei sale către realitatea imediată. 

În viaţa şi gândirea cotidiană apar mijlociri tot mai multe, mai bogate, mai 
complicate şi mai depărtate, dar tot sub forma nemijlocirii caracteristice vieţii cotidiene. 
Societatea dezvoltă sisteme de obiectivaţii care au o independenţă pronunţată faţă de 
cotidian, dar care sunt în relaţii reciproce cu acesta. Viaţa cotidiană nu ar putea exista în 
afara acestor noi asimilări, dar nici acestea în afara vieţii cotidiene. Aici, Lukács are în 
vedere, în ultimă instanţă, procesul civilizatoriu, care constă în transformarea celor mai 
mijlocite obiectivaţii în nemijlociri. Cu toate acestea, sursele obiectivaţiilor diferă 
sensibil. Astfel, tendinţa dezantropomorfizantă, care culminează în ştiinţă, este inerentă 
praxis-ului cotidian; ea se impune ca de la sine, întrucât cu această condiţie finalizarea 
practicii însăşi poate fi înfăptuită. Necesitatea socială a artei nu are, însă, rădăcini la fel 
de fireşti: este necesară eliberarea de trebuinţele cotidiene, de o desprindere de alte 
obiectivaţii antropomorfizante: magice, religioase ş. a. Utilitatea nemijlocită poate fi pusă 
între paranteze numai după o îndelungată evoluţie şi specializare a simţurilor umane 
consonantă cu geneza unor noi trebuinţe socio-umane ce pot fi satisfăcute numai prin 


plăsmuiri cu o eficacitate de un cu totul alt ordin. 


1.2. Seria ornamenticii: aspecte ontologico-genetice 

Teoriile estetice îşi circumscriu, în virtutea principiilor în care se concretizează 
opţiuni valorico-interpretative, un orizont al exemplificărilor predilecte. Astfel, muzica, 
poezia lirică, ornamentica etc., sunt, de obicei, invocate de teoriile vertebrate pe ideea 
gratuităţii artei, după cum romanul, prin excelenţă, confirmă idealul orientărilor realiste. 
Mai interesante sunt, însă, demonstrațiile pe invers, adică testarea tezelor estetico- 


filosofice pe acele terenuri în care argumentarea lor are mai puţine şanse de reuşită. Deşi 

se pierde din evidenţă, există un incontestabil câştig în planul consistenţei punctelor de 
vedere. Validarea unei teorii estetice — ca, de altfel, a multor alte demersuri de tip 
hermeneutic — trebuie urmărită prin punerea la probă în deschiderea oferită de 
falsificaţionalismul popperian. 

Din acest punct de vedere, este interesant de sesizat poziţia nuanţată a lui Georg 
Lukács: din chiar punctul de pornire încearcă să preîntâmpine eventuale obiecţii. De 
aceea, apelează la exemplificări şi analize care indică ocolirea sistematică a confortului 
teoretic. În consecinţă, teza privitoare la virtuțile cognitiv-reflectorii ale artei este 
încercată şi pe terenul puţin favorabil şi neprimitor al ornamenticii, adică pe un teren ce 
pare a ilustra indiscutabil discursul obişnuit asupra plăcerii estetice: absenţa dependenţei 
de realitate şi a referinţelor la aceasta, ruperea de sfera finalităţilor centrifugale ş.a.m.d. 

Interpretarea lukăcs-iană este structurată polemic: împotriva formalismului 
kantian, al intelectualismului — grăbit să identifice plăcerea estetică cu actul recunoaşterii 
unor proporții/proprietăţi geometrice — şi împotriva obişnuinţei utilitariste de a reduce 
ornamentica la perfecțiunea tehnică. Discursul este de factură ontologico-tipologică, 
altoit pe interesante consideraţii genetico-reconstitutive. Identificăm aici unul din 
filoanele teoretice care, alături de surse ideologice, delimitează spaţiul lukâcs-ian al 
luărilor de poziţie în raport cu anumite orientări din arta contemporană. De fapt, Lukács 
urmăreşte procesul de autonomizare al seriei artisticităţii abstractizante. Sistemul de 
referinţă îl reprezintă viaţa cotidiană din conținuturile căreia se desprind contradictoriu 
principiile structurale proprii praxis-ului estetic. Evoluţia constă în evidenţierea 
crescândă — motivată sub raportul trebuinţelor umane — a gratuităţii, fără, însă, a-i putea fi 
anulată — ci doar specificată — dimensiunea cognitiv-valorizatoare. Astfel, esteticitatea 
ritmului germinează, în perimetrul vieţii cotidiene, în măsura în care munca solicită o 
cheltuială mai redusă de efort, provocând astfel, şi tocmai de aceea, o senzaţie plăcută de 
uşurare, sentimentul stăpânirii sinelui şi al obiectelor implicate. Însă, în această ipostază, 
ritmul nu este decât un însoțitor al proceselor practice, utilitare. Diferenţierile apar şi se 
generealizează în celelalte domenii de activitate în dependenţă de trăiri şi experienţe 
permise de randamentul sporit; tendinţele spre autonomizare sunt potențate de 
acompanierea ritmului mișcărilor cu exclamaţii nearticulate precis adaptate acestuia, 


ulterior cu melodii, dar mai ales de folosirea ritmului în evocările magice. Abia acum se 

produce o primă mare desprindere de utilitate, întrucât magia presupune imitarea — 
conform unor finalităţi specifice — a unor fapte efective de viaţă. Din moment al vieţii 
reale, ritmul devine o reflectare a acestui moment. Valenţele reproductiv-reflectorii 
aparţin nivelului formal: nu vizează conţinuturi reale, ci forme determinate care 
articulează şi ordonează în mod obiectiv conţinuturi, făcându-le utilizabile pentru om. 
Însuşi caracterul evocativ al ritmului implicat în ritualul magic capătă autonomie abia 
după desprinderea de conținuturile respective. 

Lukács sesizează că, în analiza genezei esteticului, ne ciocnim de relaţia dintre 
agreabil/util şi frumos. Însă, în acelaşi timp, se îndepărtează de punerea kantiană a 
problemei. Dacă agreabilul presupune o situare înăuntrul existenţei concrete, atitudinea 
estetică implică o detaşare de vizările practice. Dar, dacă acest aspect era pus de Kant! în 
termenii indiferenţei faţă de obiect, Lukács sesizează că este vorba doar de o desprindere 
procesuală în şi prin care centrarea interesului asupra imaginii de reflectare ca atare nu 
suprimă raportarea la obiectul-referință. Dăruirea deplină, în receptare, faţă de lumea 
plăsmuită are loc pe fondul ne-indiferenţei faţă de conținuturile reale. Lukács găseşte 
punți de legătură între util şi frumos, esteticul însuşi luând naştere prin autonomizarea 
structurală şi funcţională a unor tendinţe care în activităţile utile sunt accesorii, colaterale, 
de interes secund, chiar secundar. Exemplară este, în acest sens, problema ornamenticii. 

Există o serie estetică — de la împodobirea corpului, trecând prin decorarea 
uneltelor până la acel punct de ruptură — care exprimă/semnifică (în)tocmai procesul 
distanţării de practica vieţii cotidiene. Faptul că, de obicei, ornamentica este subordonată 
arhitecturii, contribuind la organizarea simbolică a spaţiului, nu falsifică situaţia, pentru 
că  ornamentica, prin însăşi lipsa ei de cosmicitate, acceptă o asemenea 
subordonare/integrare. Ornamentica este lipsită de cosmicitate tocmai pentru că ignorează 
conştient obiectualitatea şi conexiunile lumii reale, aşezând în locul lor îmbinări abstracte 
de natură preponderent geometrică, rezultate firesc din capacitatea formelor abstracte de 
reflectare (ritm, simetrie) de a constitui, prin ele însele, plăsmuiri estetice de un gen 


aparte. 


! Immanuel Kant, Critica facultăţii de judecare, Bucureşti, Edit. Ştiinţifică şi enciclopedică, 1981, p. 97, 
114 

În consideraţiile sale asupra ornamenticii, Georg Lukács se află pe terenul favorit 
al exemplificărilor kantiene şi croceene privind frumuseţea liberă/pură. 

Ornamentica poate avea intenţie evocativă, deşi referenţialul concret pare a fi total 
absent. „Receptorul se găseşte nemijlocit sub acţiunea unor efecte formale care trec însă 
în cursul trăirii lui imediat în sfera conţinutului, astfel încât el se socoteşte cucerit de 


%1 


efectele de conţinut” . Această metamorfoză este urmărită de Lukács sub dublul său 
aspect. În primul rând, în termenii esteticii filosofice — respectiv simbioza conţinutului cu 
forma —, este recunoscută capacitatea structurilor formale de a genera un orizont 
semantic; prin urmare, tehnicile formal-combinatorii nu sunt şi nu pot fi neutre sub 
raportul sensului. Ritmul, proporţia, simetria etc. se supun legităţilor general-estetice ale 
formei. Astfel, ritmul — ca element formal — are funcţii unificatoare — în măsura în care 
omogenizează conţinuturi eterogene —, selective, creatoare de atmosferă, ataşându-şi, prin 
chiar aceste trăsături specificante, un telos evocativ. Întrucât are „un pronunţat şi 
nemijlocit caracter afectiv”, precizează şi intensifică un câmp al stimulilor ce produc 
stări, pasiuni, dominante emoţionale. În al doilea rând, ansamblurile din seria artisticităţii 
abstractizante intră în raza de acţiune a codurilor culturale şi ideologice ce permit 
interpretări motivate istoric, chiar dacă arbitrare. În intuitivitatea senzorial-nemijlocită a 
ornamenticii, se află (con)topit un strat conceptualizabil ce angajează decodificări 
alegorice. Relaţionările motivate expresiv ignoră, suprimă sau violentează structurile 
obiectiv-obiectuale; în consecinţă, sensurile nu se pretează la fundarea ontică, ci iau fiinţă 
numai prin activarea unor convenţii psiho-socio-culturale. În ornamentică ne aflăm, 
(aşa)dar, nu în faţa lipsei totale de conţinut, ci a unui conţinut abstract, adică a unei forme 
extrem de specializate a conţinutului, care cere, prin însăşi aura sa de alegoric şi exotic, o 
interpretare concretă a generalităţii abstracte, o reducere la obiectualitate. Desigur, 
formele geometrice nu sunt legate organic de nici o obiectualitate concretă, şi, dacă astfel 
de forme (plante, animale, oameni) apar în ornamentică, nu pot avea nici ele o existenţă — 
întocmai — astfel, concret-senzorială, individualizată, ci trebuie să reprezinte simple 
hieroglife ale sensului lor, abreviaţii abstracte ale existenţei lor. Aceasta cu atât mai mult 


cu cât, în ornamentică, sunt scoase din conexiuni şi relaţii reciproce cu mediul natural şi 


! Georg Lukács, Estetica, I., ed. cit., p. 356. 
? Ibidem, p. 303. 

transpuse în relaţionări accidentale. Din aceste motive, conţinutul spiritual al unei 
plăsmuiri pur ornamentale nu poate fi decât unul alegoric. 

Cu toate că, datorită unor motive istorice şi/sau estetice, graniţa dintre arta 
ornamentală şi cea figurativă poate fi estompată, apărând inevitabile formule de tranziţie, 
delimitările pot fi operate în plan teoretic cu suficient de mare uşurinţă. Luând ca etalon 
al împlinirii artistice seria mimesis-ului — singura care poate avea deschidere şi şanse în 
sensul constituirii, pe calea artei, a unei conştiinţe de sine —, Georg Lukâcs precizează: 
„acolo unde obiectele lumii exterioare concret-reale sunt încorporate unor sisteme 
estetice, ceea ce importă este mai întâi dacă aceste obiecte sunt reproduse primar conform 
structurii lor interne autonome sau dacă sunt transformate în ornamente în sensul 
formelor abstracte, dacă aşadar ele sparg prin adâncimea lor reală bidimensionalitatea 
formei ornamentale sau dacă obiectualitatea lor originară este redusă la indicarea 
abstractă, atât cât este necesar aici, a esenței lor; în al doilea rând, dacă obiectele reale, 
care în realitate şi de aceea în reflectarea concretă există independent de mediul lor real, 
sunt reprezentate în plăsmuirea artistică drept părţi ale unor asemenea împletiri, sau sunt 
smulse din aceste relaţii, pentru a fi transformate în momente abstract-decorative ale 


cel 


corelaţiilor abstracte“. După cum se observă, cele două criterii conduc spre 
circumscrierea pozitivităţii estetice a ornamenticii prin descripţii negative, respectiv prin 
evidenţierea a ceea ce lipseşte ornamenticii sau, mai bine zis, a ceea ce are ea în minus. 
Nu este vorba de carenţe estetice, ci doar de limitele înăuntrul cărora pot avea loc 
performanţele sale artistice. Astfel, ornamentica nu are adâncime; în sens literal: este 
bidimensională. În sens metaforic: ocoleşte, în/prin plăsmuire, problemele şi tensiunile 
vieţii reale. Prin revers, adâncă este arta capabilă „să configureze în mod veridic 
caracterul contradictoriu al vieţii în toate determinările lui hotărâtoare, în dinamica lor pe 
deplin desfăşurată. Cu cât tensiunea adusă la unitate a unor astfel de contradicții concrete 
este mai mare, cu atât opera de artă va fi mai adâncă”. Totodată, înfăţişarea 
contradicţiilor dinamice şi concrete presupune relevarea şi asumarea, în manieră estetică, 


a negativităţii. Orice ocolire a negativităţii sau orice compromis în faţa acesteia produce 


aplatizarea plăsmuirii, îndulcirea sterilizantă a imaginii lumii şi non-realismul atitudinal- 


! Ibidem, p. 337. 
? Ibidem, p. 358. 

valoric. Ornamentica nu cade, însă, în raza de acţiune a acestui principiu, întrucât 
particularitățile sale structural-funcţionale o situează dincoace de respectivele exigenţei 
dilematice, făcând-o aptă pentru plăsmuiri cu efecte feerice, reprezentări ce preced 
disonanţa, stilizări ce restituie realităţii paradisul pierdut, pendularea între determinaţii 
supuse unei ordini afective neproblematizante ş.a.m.d. Privarea obiectelor de concreteţe, 
de mediu propriu şi relaţionări compoziționale specificante are darul de a le înnobila cu o 
idealitate evocativă ce se pretează lecturii simbolice. De aceea, ornamentica nu este 
reductibilă la sistemul relaţiilor pur formale, neangajate sau vag angajate semantic, ci ia 
naştere din impulsul de a comunica conţinuturi esenţiale; structura formală este vehicol şi 
produs, totodată, al acestei aptitudini. 

„În spatele fiecărei activităţi artistice — menţionează Georg Lukâcs —, se ascunde 
întrebarea: în ce măsură lumea aceasta este cu adevărat o lume a omului, o lume pe care 
este în stare să o aprobe ca fiind a lui proprie, adecvată naturii sale de om?“'. Această 
constatare ne permite disocierea ornamenticii veritabile de stările sale inadecvate. Astfel, 
ornamentica propriu-zisă e analizată de Lukács într-un cadru care depăşeşte, sub raport 
interpretativ, orizontal întrebărilor privitoare la natura sa formală. În măsura în care 
geneza componentelor (ritmul, proporţia, simetria ş.a.) este situată pe terenul vieţii 
cotidiene, seria estetică a ornamenticii este încapsulată într-un sistem categorial 
aparținător ontologiei umanului. E de ajuns să ne gândim, de pildă, la faptul că 
proporţionalitatea este analizată ca o categorie a vieţii sociale, fiind exemplificată şi prin 
„calea de mijloc“ a eticii aristotelice. „Ar fi superficial să obiectăm că proporţia este aci 
doar o metaforă. Este de fapt mult mai mult. Acolo unde frumosul este o categorie a vieţii 
şi a artei, trebuie să ia naştere o atare legătură: nici în viaţă, nici în artă frumusețea nu 
poate fi bazată pe valori estetice sau etice trecătoare sau relativă; ea trebuie să determine 
în mod esenţial structura omului“ (subl. n.}. Astfel, principiul proporţionalităţii impune 
ornamenticii supunerea la obiectivitatea lumii socio-umane în referenţialul căreia trebuie 
să devină semnificativă. Fără îndoială, în alţi termeni se pune problema artelor care — deşi 
chemate, prin esenţa lor, să plăsmuiască o „lume“ (pictura, operele epice şi dramatice 


etc.) — eşuează în formulele unei ornamentici deghizate. Asemenea tendinţe abstractizante 


! Ibidem, p. 276. 
? Ibidem, p. 332. 


185 


în artele ce cad sub incidenţa principiului mimesis-ului, deşi pot fi motivate, sunt 
inacceptabile, întrucât deturnează sensurile istorice şi estetice ale ornamenticii autentice. 
Firească este integrarea principiilor abstracte ale experienţei estetice — care numai în 
configurații de tipul ornamenticii pot duce prin ele însele la plăsmuiri autonome valide 
estetic — în structuri artistice mai complexe unde dominant este principiul mimesis-ului; 
acesta, întrucât dispune de raportări de conţinut la om şi lume, este capabil să atingă 
treptele conştiinţei de sine. Ritmul, armonia, proporția, simetria etc. — ca forme abstracte 
— suportă transfigurări în funcţie de imperativele acestei serii artistice alternative, diferite 
de la gen la gen, de la operă la operă ş.a. Însă, substituirea cosmicităţii cu norme specifice 


ornamenticii este nelegitimă şi, de aceea, este simptomul unei lumi alienate/alienante. 


1.3. Cosmogeneza seriei mimesis-ului 

Exprimările mimetice din perimetrul vieţii cotidiene sunt înconjurate cu o aură a 
evocării sentimentului. În primul rând, pentru că orice comunicare socială se îndreaptă de 
la omul întreg la omul întreg, şi, ca atare, nu se poate mărgini la simpla transmitere de 
conţinuturi conceptuale, ci apelează şi la afectivitate; chiar asimilarea spiritului ştiinţific 
de către structurile cotidianului nu schimbă radical situaţia, chiar dacă există o 
incontestabilă specializare a conţinuturilor. În al doilea rând, întrucât, de obicei, 
comunicarea are şi o infrastructură persuasivă, tinzând să convingă partenerul de o anume 
stare de lucruri, să-l determine la acţiune etc., există un recurs necesar la potenţele 
meşteşugului evocativ. Aceste tendinţe evocative ale mimesis-ului cotidian devin 
hotărâtoare în mimesis-ul magic de care se va desprinde apoi cel artistic. 

Magia este esențialmente evocativă. Mai întâi, pentru simplul motiv că numai 
efectele evocative cât mai potenţate produc şi întreţin, înăuntrul colectivităţii, credinţa 
necondiționată în valoarea ceremonialurilor magice. Fără această fixare afectivă, obţinută 
cu mijloace evocative, ritualul magic îşi suspendă semnificaţia culturală. Totodată, însăşi 
natura reprezentărilor magice despre relaţia omului cu mediul său duce la intenţii 
evocative. De aceea, după cum remarcă Lukács, între funcţionarea vieţii cotidiene şi 
aceea a magiei nu este nevoie de nici o schimbare de direcţie, de nici o transformare 


calitativă, ci numai de o extindere şi intensificare a trăsăturilor deja existente. 

În magie există convingerea că, prin imitarea unor procese sau obiecte din 
realitate, aceasta însăşi poate fi influenţată în sensul dorit. Lukács face distincţie între 
această imitare pentru care cel puțin punctul de plecare este realitatea însăşi şi 
reflectarea abstractizantă a unor simple elemente ale vieţii, ca în ornamentică. De aceea, 
reprezentarea mimetică nu este lipsită de cosmicitate, precum ornamentica; chiar dacă 
conţinutul ei trece în fantastic, în ceva ce nu a fost văzut sau auzit niciodată, cele astfel 
constituite ridică pretenția de a fi realitate, de a fi o imagine a lumii. De aceea, 
dimensiunea evocativă dobândeşte în magie o poziţie centrală. 

În timp ce în cotidian structura acţiunii coincide cu desfăşurarea temporală, 
reproducerea ei mimetică în magie pleacă tocmai de la punctul final, grupând şi 
modelând mişcările şi elementele care duc spre el, astfel încât produce asupra 
receptorului un efect convingător evocând ideile, sentimentele etc. dorite. Aceasta 
implică o înlăturare a accidentului, o ordonare specifică şi o accentuare a punctelor 
nodale. Totuşi, în acest punct nu apar încă principii radical noi, pentru că omiterea 
detaliilor nesemnificative din perspectiva teleologică specifică a acţiunilor etc. este o 
constantă a cotidianului. Dar, întrucât ansamblul este prelucrat consecvent din acest 
unghi, are loc o trecere a cantităţii în calitate, un salt de la formele de comunicare 
obişnuită spre constituirea unei plăsmuiri închise în sine, care vizează efecte evocative 
determinate. Acest aspect îi permite lui Lukâcs constatarea că liniile de plecare ale 
mimesis-ului magic şi ale celui artistic converg, la început, până la fuzionare. În chiar 
acest salt pe care îl face mimesis-ul magic faţă de comunicarea cotidiană este cuprinsă în 
germene divergenţa dintre mit şi artă sub zodia căreia se va produce mai târziu 
desprinderea şi autonomizarea artei, deşi în acest stadiu nu există nici cea mai elementară 
conştiinţă a acestei divergeri. Aceasta constă în recunoaşterea obiectului ca imanent sau 
transcedent, ceea ce determină intenţia fundamentală a mimesis-ului. Recunoaşterea 
finalităţii imanente a mimesis-ului echivalează cu orientarea efectului evocativ spre 
receptivitatea omului, deşi imaginea despre realitate este concepută ca reflectare. 
Finalitatea transcedentă presupune ca omul să urmărească prin mimesis influențarea unor 
forţe imaginare ce stăpânesc situaţiile reale, efectele evocative fiind simple accesorii. 
Distanţa între cele două finalități nu poate provoca însă situaţii problematice şi nu pot 


influenţa geneza mimesis-ului magic, pentru că, pe treapta istorică respectivă, oamenii nu 

pot urmări scopuri estetice autonome, iar, pe de altă parte, finalitatea transcedentă nu 
poate fi realizată cu succes decât prin urmărirea unui efect imanent. Lukâcs subliniază că, 
în mod paradoxal, transcedenţa magică se exprimă practic şi nemijlocit printr-o imanenţă 
foarte apropiată de estetic. Plăsmuirea magică implică o scoatere a elementelor 
trebuincioase evocării din continuitatea normală a cotidianului, acestea nemaifiind 
componente ale vieţii reale, ci reflectări ale unor părţi rotunjite în întreguri bine 
delimitate de cotidian. Dirijarea conştientă a elementelor evocative către un scop 
determinat, combinarea, aranjarea, ierarhizarea etc. acestora sunt, în viaţa cotidiană, 
aspecte accesorii în ansamblul comunicării, referindu-se doar la întregul conţinutului de 
fapte şi sentimente comunicat şi nu la forma comunicării şi, mai ales, nu la ordonarea 
strictă a detaliilor. Mimesis-ul evocativ în ipostaza cotidiană este numai o verigă 
mijlocitoare foarte importantă pentru ca realitatea să poată fi trăită, dar nimic mai mult: 
relaţia nemijlocită cu reflectarea este depăşită, interesând în ultimă instanţă aspectul 
cognitiv. Aceasta este însă, în concepţia lui Lukâcs, baza pe care poate apărea saltul 
calitativ spre o dirijare pur evocativă. Acest salt, după cum am mai subliniat, produce 
schimbări în însăşi reflectarea mimetică. 

În cotidian, reflectarea este imediat comparată cu realitatea, iar efectul ei evocativ 
poate exista numai între limitele care nu alterează această raportare. Saltul pe care îl 
avem în vedere suspendă această nemijlocire concretă a relaţiei, dar nu relaţia ca atare, 
căci detaliile plăsmuirii mimetice vor fi comparate cu exigenţele receptorului, raportarea 
la realitate făcându-se, dar, într-un alt mod: nu mai este vorba de o episodizare concretă, 
ci de reproducere a totalităţii realităţii sau a unei părți din aceasta în forma unei lumi. 

Magia facilitează diferenţierea tendinţelor estetice ale cotidianului de acest 
cotidian tocmai pentru că urmăreşte reproducerea unui proces unitar şi încheiat al vieţii, 
fapt care permite dezvoltarea spontană a categoriilor estetice. Această reproducere 
rotunjită în chip de lume este făcută atât sub aspectul conţinutului, cât şi formal. 
Plăsmuirea mimetică urmăreşte în mod necesar să transforme simpla succesiune a 
situaţiilor date într-o desfăşurare obligatorie a derivării unora din altele. Lukács 
consideră că aceasta nu constituie, însă, mai mult decât reflectarea fidelă a structurii 
cauzale a realității obiective, a conexiunlori ei cauzale reale. Aceasta din urmă trebuie 


păstrată în conținuturile ei esenţiale, pentru ca plăsmuirea mimetică să aibă valoarea unei 

reflectări a realităţii, ceea ce, după cum am putut observa, este condiția hotărâtoare a 
efectului evocativ. 

Determinarea din afară a mimesis-ului magic va fi menţinută structural şi în 
estetic. Caracteristicile şi structura atitudinii estetice apar, aşadar, în mod inconştient şi 
spontan în virtutea necesităţii imanente realizării consecvente a mimesis-ului magic. 
Categoriile estetice se pot dezvolta şi sub un înveliş magic. Procesul ulterior de 
desprindere este declanşat de conţinuturi sociale care, prin natura lor, tind spre o evocare 
mimetică şi, de aceea, preiau şi remodelează din perspectiva noilor scopuri formele 
estetice, întorcând, astfel, elemente dezvoltate sub înveliş magic împotriva magiei înseşi. 
Aceste noi conţinuturi favorizează transformarea în act a acelei contradicții dintre 
imanenţă şi transcedenţă proprii mimesis-ului magic încă de la apariţia sa. 

Cosmicitatea operei de artă are, deci, o cosmogeneză. Configuraţia estetică se 
autonomizează prin desăvârşirea a ceea ce este estetic în sincretismul magic. Principii şi 
tehnici de autocentrare a plăsmuirii se desprind, treptat, de finalitățile praxis-ului magic. 
Sub aspect formal, temeiurile se află în reconstituirea atmosferei evocative, dominanta 
antropomorfizantă, detaşarea de spațio-temporalitatea cotidiană, sugestiile generalizării 
tipizante, mecanisme de concentrare expresivă, selecţie, pregătire, episodizare, contrast, 
întârziere ş.a. mânuite cu intenția, chiar dacă nemărturisită, de a dirija trăirile 
receptorului. Din punct de vedere subiectiv, lumea reprezentată este raportată exclusiv la 
om, iar, sub aspect obiectiv, este vorba de o receptare a totalităţii intensive proprii 
realului în concreteţea semnificativă şi plurisemnificantă a lumii operei. Aici se află 


secretul puterii şi eficienţei autonome a plăsmuirii artistice. 


1.4. Exigenţa supunerii la obiectivitate 

Majoritatea problemelor ontologiei lukăcsiene sunt soluționate efectiv — sau 
primesc deschideri interpretative cu şanse de reuşită — pe baza unei analize minuţioase a 
procesului muncii. Astfel, prin demonstraţii strânse şi disocieri fine, Georg Lukâcs 
reuşeşte să contureze aria unor teme filosofice — precum libertatea, obiectivitatea 
valorilor ş.a. — prin apel insistent la acest sistem de referinţă, separând — uneori chiar cu o 


siguranţă vehementă — aspectele lor autentice de orizonturile pseudo-interogative. Munca 


189 


este considerată model al oricărei practici sociale, întrucât este exemplară ontologic 
pentru înţelegerea raporturilor subiect-obiect. 

„Arta, ca practică socială (ideologică), poate fi înţeleasă, în ultimă instanţă, numai 
după modelul praxisului, care este munca. Am putut constata că fiecărui act practic de 
muncă trebuie să-i premeargă o reflectare mentală cât mai fidelă cu putinţă a procesului 
tehnologic şi a lumii sale obiectuale. Această întrepătrundere a instituirilor teleologice — 
practice cu observarea fidelă a realităţii caracterizează şi subiectul creator din domeniul 
artei, precum şi — mutatis mutandis — receptivitatea artistică“!. Având în vedere contextul 
în care apar multe asemenea afirmaţii lukâcsiene, putem spune că nu este vorba, în nici 
un caz, de normarea validării gnoseologice a obiectualităţii artistice (ceea ce ar fi o 
nepermisă reducţie!), dar nici de constructe teoretice cu intenţie explicativă. Lukács 
propune doar un model care indică aspectele cheie şi direcţiile în care ar trebui să 
înainteze interpretarea operei de artă. Constructul său hermeneutic permite dezvăluirea 
inserţiei produsului estetic în lume şi în raport cu aceasta. În fond, se fixează doar nucleul 
unei ontologii a subiectivităţii estetice în perimetrul interesului teoretic pentru stratul 
existențial specific umanului. Căci, pentru Georg Lukács, definirea esenței esteticului 
este echivalentă cu stabilirea poziţiei acestuia în sistemul relaţiilor dintre om şi realitatea 
înconjurătoare. Or, este evident că specificul subiectivităţii estetice nu poate fi elucidat 
decât după o prealabilă integrare în coordonatele unei teorii generale asupra 
subiectivităţii. Raporturile dintre complexele teleologice şi şirurile cauzale obiective, aşa 
cum apar în chiar cel mai elementar act de muncă, pot fi luate ca model pentru 
interpretarea genetico-funcțională a oricărui alt tip de instituire. Aşadar, nu este vorba de 
a urma calea unei reducţii. Lukács apelează la modelul respectiv doar pentru a trasa un 
unghi de atac, fiind, de fapt, preocupat să pună de acord două tendinţe contrarii ale 
instituirii artistice: pe de o parte, calitatea de act antropomorfizant, faptul că împinge în 
faţă cu necesitate, oriunde şi oricând, momentul subiectiv; pe de altă parte, pretenţia sau 
aspiraţia la valabilitate. Soluţia e întrevăzută tocmai în sensul potenţării subiectivităţii 
estetice, ceea ce adânceşte delimitarea sa de subiectivitatea cotidiană, propulsând-o ca 
alteritate calitativă a acesteia. Momentul personal-psihologic-subiectiv al subiectivităţii 


devine consistent-intensiv numai prin dăruire faţă de şi priză la realitate. Punctul de 


i Georg Lukács, Ontologia existenţei sociale, II, ed. cit., p. 602. 

vedere lukăcsian este îndreptat polemic atât împotriva înţelegerii artei ca oglindire fidelă, 
„mecanică“ a unor situaţii de viaţă, cât şi a înţelegerii ei ca produs al unei subiectivităţi 
pure. O subiectivitate care face sistematic abstracţie de lumea obiectului sfârşeşte în 
formalism, pentru că eludează tocmai matricea care îi modelează profunzimea şi bogăţia. 

În muncă — şi, de altfel, în multe acţiuni cotidiene — unitatea dintre subiectivitate 
şi obiectivitate e menţinută doar în măsura în care, mereu, transformarea obiectului nu 
poate fi operată în lipsa unei proiecţii subiective a structurii sale. De obicei, predomină un 
aspect sau altul: fie obiectul (în secvențele alienante), fie subiectivitatea îşi revendică o 
atotputernicie pe care, de fapt, nu o are (în tendinţele mitologizante). Întrucât sunt de 
neocolit aceste pendulări — generate de accentuarea unui moment sau a celuilalt —, 
unitatea invocată nu există decât ca principiu regulator: asigură coeziunea procesului 
însuşi orientat spre o anume obiectivitate. Valabilitatea sa este fragmentară, întrucât 
atingerea scopului îi determină suprimarea sau doar suspendarea. Chiar atunci când 
această unitate este menţinută într-o înlănţuire de acte şi/sau acţiuni, continuitatea e 
structural condiţionată de procesul practic. 

În artă, însă, unitatea subiectivitate-obiectivitate este încapsulată, menţinută, 
fixată şi singularizată — în concreteţea ei imutabilă — într-o obiectualitate. Gesturile 
artistice de obiectualizare/exteriorizare urmăresc deliberat o astfel de finalitate. Ambele 
momente ale unităţii în discuţie suportă o potenţare peste nivelul cotidian, devenind, aşa 
cum am arătat, alterităţi calitative ale acestuia. Are loc o schimbare de natură a 
conţinuturilor. Astfel, obiectivitatea este alta decât cea vizată de atitudinea 
dezantropomorfizantă, întrucât vizarea de tip estetic solicită descoperirea şi sondarea în 
realitatea însăşi a straturilor care îi desconspiră adecvarea la om şi complicitatea cu omul; 
pornind de aici, această vizare îşi asumă sarcina de a le dezvolta. Este, deci, o 
obiectivitate marcată uman. lar subiectivitatea „nu este nici adaos, nici comentar, nici 
măcar o atmosferă ambiantă a obiectelor, ci un moment structural integrant al 
obiectualităţii lor însăşi, o componentă inalienabilă, ba chiar fundamentul existenţei-lor- 
întocmai-astfel“.! Georg Lukács consideră că teza hegeliană a înstrăinării de sine a 
subiectului şi reintegrarea în subiect oferă descrierea cea mai adecvată a acestor 


metamorfoze. In acest domeniu sunt valabile teze din Fenomenologia spiritului, în 


! Georg Lukács, Estetica, I., p.559. 

măsura în care acestea sugerează şi conturează mai clar şi profund specificul relaţiei 
dintre subiectivitate şi obiectivitate; însă, Lukács le schimbă intenţia şi sensul într-un 
context marxist de abordare a problematicii esteticului. Hegel — lecturat, deci, în 
paradigmă marxistă — este folosit în special pentru faptul că transformă „obiectul 
conştiinţei“ în obiect al conştiinţei de sine. Cunoaşterea la Hegel nu este o receptare a 
substanţei în conştiinţă, prin care ar deveni bun al subiectului, ci este sinonimă cu însăşi 
transformarea substanţei în subiect, deci este conştiinţă de sine. „Această substanţă — 
arată Hegel — care este spiritul, este devenirea sa la ceea ce spiritul este în sine; şi numai 
ca fiind această devenire reflectându-se pe sine el este într-adevăr Spiritul. El este în sine 
mişcarea, care este cunoaşterea, transformarea acelui în sine în pentru sine, a substanței 
în subiect, a obiectului conștiinței în obiect al conştiinței-de-sine, adică într-un obiect tot 
pe atât de depăşit, adică în concept. Această mişcare este cercul ce se reîntoarce în sine, 
care presupune începutul său şi îl atinge numai în termenul final“!. 

Opoziția dintre conştiinţă şi conştiinţa de sine este similară celor două procese 
complementare: înstrăinarea de sine a subiectului şi reintegrarea în subiect. În atitudinea 
estetică ambele acte formează o unitate imutabilă. Modelul hegelian este apt să explice 
demersul acestor momente ale subiectivităţii estetice. Înstrăinarea de sine este echivalentă 
cu pierderea de sine a subiectului în lumea obiectului, reintegrarea în subiect producând 
mutații în fiecare din aceste elemente: o depăşire a obiectivităţii stricte prin 
subiectivizarea acesteia, şi o amplificare a potenţelor creatoare până la stadiul în care 
subiectivitatea individuală este depăşită prin orientarea spre genericul uman. 

Rodnicia acestei supuneri a subiectivităţii estetice la proba existenţei ca atare se 
observă în faptul că apropierea, sesizarea, fixarea şi luarea în posesie a lumii — în general 
spus — este făcută astfel încât aceasta devine perceptibilă intuitiv în componentele sale 
adânci şi, totodată, într-o nemijlocire existenţială. 

În acelaşi timp, subiectivitatea însăşi suportă o mişcare împotriva propriilor 
conţinuturi subiective singularizante, o descentrare. Altfel spus, e vorba de calea unei 


desubiectivizări înăuntrul subiectivităţii. 


1.5. Cosmicitatea operei de artă 


! G.W.F. Hegel, Fenomenologia spiritului, Bucureşti, Edit. Academiei R.S.R., 1965, p. 453. 

Deşi estetica lukâcsiană lasă mereu impresia că gnoseologizează, uneori până la 
saturație, fenomenul artistic, trebuie observat că, în egală măsură, acordă prestigiu/interes 
teoretic şi aspectelor valorice ireductibile. Cosmogeneza seriei mimetice a avut menirea 
de a surprinde acele noduri şi praguri ce asigură mutații esenţiale în sensul constituirii 
obiectivaţiei estetice; specializările atitudinale afectează planuri formale şi de conţinut. 
Cu toate acestea, opera de artă nu poate fi redusă la geneză. „O atare plăsmuire îi stă 
(receptorului - n.n.) în faţă nu numai ca sistem închis, dar şi ca ceva care nu poate fi 
schimbat, ceva existent independent de conştiinţa sa, pe care-l poate, ce-i drept, respinge 
— în totalitate ca şi în detalii —, dar în desfăşurarea căruia nu poate interveni“. Ea este o 
existență suficientă sieşi. Procedeele şi tehnicile formale sunt acţionate astfel încât „să 
apară o lume independentă, care stă faţă în faţă cu omul, deşi creată de el, o realitate 
autonomă, care, asimilând întreaga viaţă intelectuală şi afectivă a omului, o înalță, o 


sporeşte, o adânceşte, o intensifică“? 


. Obiectualitatea estetică propune o altă realitate, 
ordonată şi construită după norme şi intenţii specifice, a cărei validare nu depinde de 
confruntarea cu o realitate pre-existentă. Pentru a înţelege la adevărata lor semnificaţie 
nuanţările lukăcsiene în această privinţă, trebuie menţionat că obiectualizarea şi 
obiectualitatea de tip estetic urmăresc deliberat efecte evocative, iar acest fapt presupune 
împlinirea caracterului de totalitate închisă şi autonomă. Am observat că încă mimesis-ul 
magic angajează o distanțare de cotidian şi suprimarea raportării practice, fixarea 
definitivă într-o structură independentă al cărei centru de greutate nu stă în exactitate, ci 
în provocarea evocării nemijlocite. Aceste determinaţii vor fi accentuate în atitudinea 
estetică propriu-zisă. 

Se poate spune că mimesis-ul este, în viziunea lui Lukács, doar un principiu de 
interpretare a condiţiilor de eficienţă umană a producţiilor dinăuntrul unei serii estetice. 
Atât şi nimic mai mult. „Individualitatea operei este totdeauna ceva definitiv“. Mai mult 
chiar: considerate în nemijlocirea lor, operele, marcate de individualitate, „sunt monade 


ce4 


fără ferestre“. Ele expun un soi de existenţă-întocmai-astfel cu o necesitate întemeiată şi 


! Georg Lukács, Estetica, I., p. 438. 

? Ibidem, p. 445. 

$ Georg Lukács, Estetica, II, Bucureşti, Edit. Meridiane, 1974, p. 270. 
* Ibidem, p. 271. 

intangibilă. Sub aspect formal, această autonomie se concretizează în rotunjirea şi 
desăvârşirea interioară a plăsmuirii. Corespondentul în planul conţinutului este lumea 
artistică, încapsulată infinităţii intensive a operei ca microcosm. În ambele sensuri, este 
vorba de o prezenţă pe deplin autarhică. Totuşi, trecând dincolo de acest moment — 
evident, dar nesatisfăcător pentru a contura misiunea umanistă a artei —, constatăm că 
„adevărul formei artistice se bazează — în ultimă instanţă — pe aceea că neanulabila ei 
concreteţe spaţial-tamporală, senzorial-sensibilă, individualitatea ei indestructibilă este 
mai mult decât un simplu „aici“ şi „acum“ şi „întocmai astfel“, în măsura în care, fără a 
sparge imanenţa prezenţei concrete, fără a transcende imanenţa închegată a lumii operei, 
în ea sunt conţinute implicit acele momente prin care câte o întâmplare personală se află 
în conexiune cu procesul evoluţiei umanităţii. În felul acesta, ceea ce este semnificativ 
într-una din fazele ei este încorporat memoriei, conştiinţei de sine a genului uman“. 
Opera poartă în propriile-i structuri dovada nemijlocită şi motivarea consistentă a 
autenticităţii sale. Nu e nevoie de o comparaţie cu un presupus prototip spre a-şi dovedi 
veracitatea. Respectivele puteri nemijlocite ale operei de artă sunt constatabile, mai întâi, 
în faptul că trăirile receptorului, în măsura în care captează intenţiile evocative, îşi au 
sursa exclusivă în configurația formală a operei individuale. Această nemijlocire este, 
dacă nu anulată, cel puţin depăşită odată cu actualizarea conţinuturilor, fază în care 
atitudinea estetică originară este părăsită în favoarea eventualelor raportări la întâmplări, 
stări, personaje etc., care au intervenit sau ar putea interveni în viaţa efectivă a 
receptorilor. Ca moment al procesului de influență — dinspre operă spre viaţă —, 
comparaţia este inevitabilă şi dezirabilă. Dacă, însă, este menţinut numai la acest nivel, 
actul receptor ignoră specificul estetic al produsului artistic, coborându-l la calitatea de 
simplu document al cunoaşterii lumii — ceea ce, dacă nu aste chiar inexact, este prea 
puţin. Suntem, de pildă, încă pe terenul artei atunci când apreciem că Shakespeare sau 
Balzac au descoperit şi modelat tipuri artistice relevante pentru epoca lor, sau că opera lui 
Tolstoi are autenticitate istoriografică. Dacă această tendinţă de asimilare a lumii artistice 
cu referinţele heteronome este dusă până la capăt, se fixează o eroare. Sensibil la nuanţe, 
Lukács precizează: „Imanenţa nemijlocirii se încheie la un nivel superior: la cel al trăirii 


„lumii“ proprii, incomparabile — şi în acest sens din nou monadice — a operei 


! Ibidem, p. 272. 

respective“. Substanţa spirituală aparţine operei ca definitiv fixată şi, în felul ei, 
desăvârşită, în sensul că îşi este suficientă sieşi. Prin urmare, segmentul de umanitate pe 
care îl ridică la rangul conştiinţei de sine îi este intrinsec, fiind întrupat după exigenţele 
formal-evocative ale artisticităţii. Prezenţa sa în conţinuturi concentrate şi cu semnificaţii 
puternic accentuate determină ca trimiterile/raportările la realitatea extrinsecă să fie 
necesare — căci, de ce nu, arta iluminează realul —, dar şi integrate unui circuit de 
întoarcere spre plăsmuirea însăşi. Astfel, omul integrat este afectat de impactul cu lumea 
operei, iar reverberaţiile modificatoare asupra omului total al vieţii cotidiene sunt dincolo 
de orice îndoială. Plăsmuirea estetică serveşte exclusiv ţelului de a-l lămuri pe om asupra 
condiţiei sale; ridicându-l deasupra cotidianităţii, îi oferă calea luării în posesie a propriei 
lumi. Mai întâi, în sensul că promovează omenescul din om. Apoi, în sensul că amănuntul 
— întâmplător, poate — este intensificat până la rangul de univers semnificant necesar în el 
însuşi. În sfârşit, realul este trezit la o existenţă estetică, întrucât, fără a opera transcenderi 
spre a localiza sfera de aplicare a sensului artistic, intră în funcţiune modele ele 
inteligibilizare sensibilă a spaţio-temporalităţii cotidiene. 

Aceşti centri nervoşi ai esteticii lukăcsiene apără autonomia artei mai puternic 
decât orice variantă estetistă. De pildă, ideile de „cosmicitate a artei“, „om integrat“, 
„mediu omogen“ prezintă curioase analogii — consecinţele teoretice fiind însă deosebite — 
cu reflecţiile lui Dufrenne privitoare la obiectul estetic, evoluţia percepţiei de la contactul 
nemijlocit cu sensibilul spre lumea reprezentată şi cea exprimată ş.a. Tratamentul aplicat 
de Lukâcs problemei ireductibilului valoric al operei de artă pare a sugera că ipostazierea 
acesteia în termenii disputei „autonomie sau heteronomie“, „artă pentru artă — artă cu 
tendinţă“ este lipsită de sens şi orizont interpretativ. Ea este exagerată antinomic din 
considerente ce depăşesc interesele teoretice ale esteticii, în ceea ce se poate numi, în 
sens larg, ideologii culturale. Căci supunerea la obiectivitatea reală este doar un imperativ 
al adâncimii subiectivităţii creatoare şi receptoare, după cum originarea substanţei 
spirituale a operei este situată în afara acesteia. Totuşi, încatenarea lor estetică trece în 
ceva calitativ deosebit: subiectivitatea obiectualizată şi conținuturile transfigurate estetic 
suferă o deplasare structurală în direcţia autotelismului valoric. Or, aici se aplică legea 


nontransponibilităţii. 


! Ibidem, p. 275-276. 

2. Arta — formă a conştiinţei de sine 


2.1. Un cuplu categorial: „antropomorfizare“ — „dezantropomorfizare“ 

Estetica lui Georg Lukâcs poate fi apreciată ca tentativă de elaborare, dintr-o 
perspectivă particulară, a unei ontologii a umanului. Aceasta pentru că îşi propune nu 
doar să diferenţieze numai la nivel logic esteticul de celelalte forme ale spiritualității, ci 
urmăreşte în primul rând, modul în care se constituie, în istorie, tipurile fundamentale de 
instituiri şi funcţiile acestora în raport cu condiția umană. Metoda istorico-sistematică 
(ontologico-genetică) îi permite, astfel, depăşirea cadrului strict al analizei atitudinii 
estetice spre o conturare a coordonatelor unei ontologii particulare a umanului. Lukăcs 
studiază, de fapt, relaţia subiect-obiect în general, evidențiind particularitățile, specificul, 
autonomia esteticului în ansamblul relaţiilor prin care omul se afirmă în lume, în-raport- 
cu-lumea-ca-parte-a-lumii. În acest context, cuplul categorial „antropomorfizare— 
dezantropomorfizare“ şi „om total-om integrat“ au un statut ontologic aparte, cu profunde 
implicaţii pentru o teorie marxistă a valorii. În primul rând, pentru înţelegerea valorii ca 
raportare specific umană la realitate. În al doilea rând, pentru argumentarea nuanţată a 
conceptului „subiect axiologic“ şi a modului în care funcţionează în valorizările 
individuale criterii extra-individuale, condiţionate social-istoric, şi, deseori, cu o 
semnificaţie general-umană (deşi nu întotdeauna există conştiinţa acestui fapt). În al 
treilea rând, întrucât aceste atitudini sunt analizate atât în funcţionalitatea lor cotidiană, 
cât şi specializată (în obiectivaţiile superioare), teoria lui Lukács oferă puncte de sprijin 
pentru unificarea tacită a unei teorii generale a valorii cu teoriile valorilor particulare, şi 
mai mult, cu cercetările psihologice, sociologice, etc., asupra faptelor şi acţiunilor 
cotidiene prin care se concretizează valorile. 

Vom sugera, în acest sens, doar câteva direcţii de argumentare. 

Dezantropomorfizarea constă în epurarea reflectării realității de conţinuturi 
subiective: coloratură afectivă, voinţă şi dorinţe, credinţe, speranţe ş. a., care însoțesc 
orice acţiune umană. Știința tinde spre un asemenea model de cunoaştere: 
dezantropomorfizantă şi  dezantropomorfizată, adecvată însuşirilor, relațiilor şi 
conţinuturilor obiective. Necesitatea ei derivă din exigenţele practicii: orice inacdevare la 


obiect este sursă de eşec. 

Raporturile subiect-obiect au însă întotdeauna şi o răsfrângere în planul 
subiectivităţii. Omul raportează propriile rezultate, acţiuni, obiectele şi lumea în 
totalitatea ei la condiţia sa: apreciază, ierarhizează, ordonează etc., în raport cu trebuinţe, 
necesităţi, impulsuri, aspirații (reale, dorite sau iluzorii) ce-i aparţin şi-l definesc. Acest 
tip de atitudine este studiat de Lukâcs în măsura în care îl conduce spre desprinderea de 
cotidian şi autonomizarea crescândă a esteticului, dar implicaţiile sunt mult mai largi, 
întrucât sugerează un tip de atitudine specifică fiinţei umane: valorizarea. 

Desigur, Lukâcs analizează antropomorfizarea şi dezantropomorfizarea ca stări 
ideale menite să explice statutul obiectivaţiilor superioare în raport cu viaţa cotidiană, 
dar, de fapt, nu le rupe total de viaţa nemijlocită. Argument: omul este întotdeauna un om 
total, înzestrat cu rațiune, voinţă, capricii, dorinţe, idealuri, convingeri, pasiuni, ş.a.; 
aceste facultăți nu sunt separate unele de altele, ci formează o totalitate complexă, cu 
interacțiuni, influenţe şi presiuni reciproce; ca atare, specializarea conştiinţei (în cazul 
ştiinţei, de exemplu) este doar o relativă punere între paranteze a unor capacităţi şi 
accentuarea altora, dar fără ca celelalte să fie anihilate sau total pasive: aşadar, 
cunoaşterea ştiinţifică are, de fapt, întotdeauna o fundamentare axiologică (în punctul de 
pornire, orientare, elaborare şi finalizare). 

Antropomorfizarea, în viziunea lui Lukâcs, cuprinde grade distincte (cotidian — 
obiectivaţie specializată; individualitate strictă — subiectivitate de clasă — general uman) 
şi modalități distincte prin care se manifestă (artă, religie, magie, filosofie — în analiza 
lukâcsiană; în sens mai larg — totalitatea valorilor particulare). Importante, în acest sens, 
ni se par următoarele constatări: a) profunzimea şi bogăţia subiectivității depinde de 
gradul în care aceasta poartă în sine povara, încărcătura lumii reale, de multitudinea 
relaţiilor/contactelor cu realitatea; b) general-umanul se afirmă în/prin umanitatea 
concret-istorică; c) subiectul axiologic este condiţionat istoric (model cultural, clasă, 
naţiune etc.), etnic, biologic etc.; d) valorile reprezintă, în măsura în care depăşesc prin 
semnificaţii interese conjuncturale, instrumente ce propulsează colectivitățile concret- 
istorice în direcția universalizării generice. 

Analiza gradelor de antropomorfizare permite nuanţarea relaţiilor dintre valorizări 
şi valori, a descentrărilor succesive în actele de valorizare pentru a le conferi 


autenticitate. Combinarea modalităţilor efective de realizare a antropomorfizării cu paleta 

complexă a necesitaţilor şi aspirațiilor umane contribuie la stabilirea unui tablou al 
valorilor. 

Pentru Lukács, atât subiectul epistemic cât şi subiectul axiologic nu se confundă 
cu subiectul real, ci reprezintă specializări, în direcţii şi cu intenţii precise a capacităţilor 
subiectului real. Mai mult, această concluzie este susţinută, în primul rând, de faptul că 
antropomorfizarea şi dezantropomorfizarea sunt atitudini cognitive distincte ce răspund 
celor două necesități umane fundamentale: cunoaşterea realităţii propriu-zise şi 
cunoaşterea de sine. 

„Valorile — remarcă Lukács — pot lua naştere numai prin procesul de 
obiectualizare —  exteriorizare“!. Aceasta înseamnă că  antropomorfizarea şi 
dezantropomorfizarea au calitatea de elemente active ale existenţei sociale când 
vertebrează acele instituiri care sunt răspunsuri — din perspectiva unor trebuinţe şi 
aspirații validate social-istoric — la alternative concrete. Valoarea este încorporată 
obiectualităţii în/prin care instituirea este realizată adecvat. Obiectivitatea valorii aparţine 
într-o asemenea măsură obiectului social care a declanşat instituirea încât, observă 
Lukács, „la nivelul vieţii cotidiene nemijlocite ia naştere (...) tendinţa de a contopi 
ontologic existenţa (obiectivitatea, ca şi obiectualizarea) şi valoarea”. Având ca model 
geneza ontologică a valorii în procesul muncii — unde alternativa folositor-nefolositor 
este instituită ca problemă a utilității —, Lukács adânceşte analiza caracterului concret al 
raportului valoric, semnificaţiile şi reperele axiologice fiind puse — ca urmare a ecuaţiei 
trebuinţe-obiectivaţii/obiectualităţi corespunzătoare — în formula ipotetico-deductivă 
„dacă..., atunci... O consecinţă importantă pentru estetică se desprinde de aici: opera de 
artă va fi confruntată cu trebuinţe estetice de nivelul conştiinţei generice. Georg Lukács 


pune în faţa artei rigori similare imperativului categoric din etica lui Kant. 


2.2. În-sinele şi pentru-noi-ul estetic 
Prin categoriile de în-sine şi pentru-noi, Lukács analizează suportul gnoseologic 
al raporturilor valorice. Instituirea valorii autentice este dependentă de modul în care are 


loc aproprierea cognitivă a obiectului de către subiect, fără, însă, a fi reductibilă la 


! Georg Lukács, Ontologia existenţei sociale, II, p. 407. 
? Ibidem, p. 434. 

această dimensiune/exigenţă. Respectivele categorii sunt considerate de Lukács doar ca 
invarianţi structurali de nivel elementar ai oricărei imagini asupra lumii, în sensul că nu e 
posibil — nici în viaţă, nici în ştiinţă sau artă — un act care să aibă drept conţinut relațiile 
oamenilor cu lumea şi cu aspectele lor semnificante/semnificative — practic şi/sau valoric 
— decât dacă e constituit pe o anumită viziune despre în-sine şi pentru-noi. Prin aceasta, 
actele şi activitățile capătă o întemeiere mentală şi afectivă. Categoriile de în-sine şi 
pentru-noi exprimă, aşadar, acel raport existenţial care generează ireductibilul condiţiei 
umane. De fapt, este vizat stratul în care devine posibilă joncţiunea subiect-obiect şi, 
desigur, autoconstituirea subiectului ca subiect. În același timp, disocierile teoretice 
permit evidenţierea trăsăturilor care le propulsează într-un orizont al relevanţei 
ontologice. 

O primă constatare lukâcsiană este privitoare la caracterul eterogen al în-sinelui şi 
pentru-noi-ului: tendinţa reproducerii juste a realului — ca exigenţă ontic-ontologică de 
supunere la obiectivitate — coexistă cu felurite conţinuturi şi accente sufleteşti — fireşti, în 
măsura în care problemele ce se pun sunt intim legate de existenţa concretă a omului. 
Momentele mentale şi afective se pot fixa ca dominante cu acţiune divergentă. Este 
suficient să ne gândim, de pildă, la elaborările mitologizante ale în-sinelui. În general, 
fetişizarea acestuia are ca sursă necunoaşterea potenţată subiectivist, iar epurarea de 
humusul psihologic al unor asemenea concepţii presupune intensificarea, alternantă, a 
tendinței contrarii. 

De fapt, orice imagine a lumii este legată — evident sau mediat — de dorinţa de 
orientare în realitate; în consecinţă, nevoile practice şi teoretice sunt indisolubil ataşate 
gamei trebuinţelor sociale, fie acestea etice, religioase, ideologice. Lukács fundează 
relevanţa ontologică a obiectivaţiilor ce se înscriu în cele două serii atitudinale — cea 
dezantropomorfizantă şi, respectiv, antropomorfizantă — prin atenţia acordată mişcărilor 
posibile ale subiectivităţii împotriva ei însăşi. Astfel, pentru-noi-ul este conceput ca un 
corelat subiect al în-sinelui, întrucât în-sinele însuşi implică un model al comportării 
subiective față de el, şi, mai mult, trăsăturile generale ale unei tipologii a pentru-noi-ului 
sunt conţinute, cel puţin ca latenţă, în diferențierile tipologice ale în-sinelui. Se poate 
observa, în acest sens, că ştiinţa amplifică intenţia de obiectivitate, anihilând caracterele 


emfatic-subiective care distorsioneasă imaginea în-sinelui ca atare. Atitudinea ştiinţifică 

tinde să asimileze obiectivitatea lumii ruptă de încărcături subiective, impunînd concluzia 
practică în virtutea căreia în-sinele înseamnă independenţa existenţei faţă de conştiinţă. 
Abia astfel, concluzionează Lukâcs, „în universul real şi în cel gândit, pământul şi omul 
capătă poziţia care le revine în mod obiectiv“. 

În-sinele poate fi definit, arată Lukács, numai printr-o disociere netă între fiinţă şi 
conştiinţă; în acest plan, el este sesizabil în formula unei generalităţi gnoseologice, ca o 
abstractitate fără trimiteri la conţinuturi, deci ca punct de plecare al oricărei 
comprehensiuni aplicate realului obiectiv spre a-i restitui veridicitatea la nivelul 
concreteţii însuşite spiritual. Pentru noi-ul — ca pol coordonat subiectiv al în-sinelui — 
cuprinde modele, localizabile sub raportul conţinutului, ale în-sinelui, fiind mărturii 
obiectualizate ale modului în care acesta este asimilat, înăuntrul unui spaţiu social-istoric, 
de ansamblu comportamentelor posibile ale omului faţă de realitate. Dacă în-sinele este 
preponderent o categorie a fiinţei în genere, pentru-noi-ul evidenţiază pregnant ființa- 
întocmai-astfel. Distincția nu este însă exclusivă, mai ales în cazul artei. Atitudinea 
estetică vizează lumea omului. Pentru subiectivitatea individuală, această lume este o 
existenţă în sine, produs, însă, al activităţilor conştiente. Acest ultim aspect — tranzitoriu 
pentru ştiinţă, întrucît lumea omului este studiată ca obiect ce interesează prin structurile 
sale obiective, oricâte diferenţe s-ar invoca spre a-i circumscrie specificitatea — este 
punctul de încercare al oricărei arte. Tocmai de aceea în-sinele nu mai poate apărea în 
forma lui abstractă ce-i exprimă autonomia, ci ca ferment omniprezent într-o concreteţe 
intuitivă. În punerea sa estetică, în-sinele conţine elemente ale pentru-noi-ului, realitatea 
vizată trimite la om, fără a fi vorba de o simplă impresie subiectivă, întrucât facerea-de- 
sine a omului este un proces obiectiv ce se desfăşoară independent de conştiinţa celor 
implicaţi în el. „În actul de încatenare estetică — subliniază Georg Lukács —, în-sinele se 
află totodată pretutindeni şi nicăieri, determinând imperativ orice moment individual şi 
ascuns necontenit — deseori până la imperceptibilitate — de activitatea creatoare”. Pe 
această cale, arta salvează ceea ce ştiinţa anulează: aspectul subiectiv al creării de sine a 
umanităţii, respectiv destinul individualității implicate — conştient sau nu — într-un proces 


ce-l depăşeşte, întrucât aparţine obiectivităţii sociale, dar pe care şi-l asumă ca 


! Georg Lukács, Estetica, II, p. 242. 
? Ibidem, p. 258. 

aparţinându-i. O asemenea individualitate manifestă o tendinţă de universalizare în 
direcţia genului, dar fără a-şi anula determinaţiile prin care este întocmai-astfel, ci refuză 
doar să fie prizonierul orizontului unei subiectivităţi strict private. „Din punctul de vedere 
al acestei conştiinţe de sine (căci despre aceasta este vorba — n.n.), toate sentimentele, 
toate convingerile sau faptele, fie ele bune sau rele, îşi au adevărul lor, cu condiţia numai 
să nu se confunde în acest flux fără urmă, ci să devină momente ale modificării lui“!. 

Deconspirând ceea ce ştiinţa pune deliberat între paranteze, arta îşi desfăşoară o 
vocaţie, nicidecum o limită, are o tendinţă divergentă, dar, simultan, constructiv-valorică, 
neurmărind nicidecum suprimarea obiectivităţii în-sinelui. Mai întâi, pentru că momentul 
subiectiv invocat trebuie să devină vizibil înăuntrul în-sinelui ca parte integrantă a lui, 
organică, interioară şi imanentă. Aşadar, subiectivitatea care face obiectul artei nu are altă 
menire decât aceea de a facilita trăirea nemijlocită a omenescului ca în-sine. „Căci — 
precizează Lukács — conştiinţa de sine trezită de evocarea artistică ar fi o autoînşelare, o 
frază goală, ba chiar o impostură, dacă conţinutul ei nu ar fi — în ultimă instanţă — un 
moment semnificativ pentru evoluţia umanităţii, şi anume întocmai astfel cum a fost sau 
cum e în sine”. 

Deşi suportă metamorfoze profunde, esenţiale, chestiunea în-sinelui rămâne 
probantă şi pentru atitudinea estetică. Acest fapt va permite lui Georg Lukâcs să 
surprindă suportul gnoseologic al valorii estetice şi, în prelungire, să atribuie artei de 
mare calibru calitatea de conştiinţă de sine a omenirii, desigur, în contexte şi cu mijloace 
social-istorice. În acelaşi timp, oferă deschideri promițătoare în sensul delimitării unor 
trăsături ale subiectului estetic, privit ca subiect axiologic determinat. Astfel, dacă 
subiectul epistemic presupune o performanţă în sensul dezantropomorfizării, subiectul 
artistic ia fiinţă printr-o purificare înăuntrul subiectivităţii, suprimând numai ceea ce este 
privat-particular în subiect. Radicalizarea e orientată spre eliminarea arbitrarului 
subiectivist, dar cu o conservare şi potenţare a subiectivităţii înseși. Acest subiect ajută şi 
pune o lume să se ilumineze, să se perceapă şi priceapă; fiind o prezenţă discretă în 
structurile operei, nu se expune vehement, nici nu ajustează în-sinele după canoane 


emfatice. În acelaşi timp, propune lumea operei ca model al în-sinelui — deci ca un posibil 


! Ibidem, p. 266. 
? Cf. ibidem, p. 260. 

pentru-noi — intangibil pentru o subiectivitate aleatoare. O precizare de principiu în 
analiza valorii estetice este astfel posibilă, chiar dacă dificil de mânuit în plan 
operaţional: „în opere se poate constata cu exactitate unde această luptă a subiectivităţii 
cu sine însăşi a eşuat, tot aşa şi în reflectarea ştiinţifică pot fi despărțite una de alta 
adevărul şi eroarea“. 

Afirmând primatul în-sinelui şi exigența adecvaţiei pentru-noi-ului la acesta, 
Lukács acceptă o infrastructură gnoseologică a oricărei valori, inclusiv a celei estetice. 
De aceea, însuşi conceptul de mimesis va căpăta o semnificaţie ontologică ce înglobează 
— ŞI, deci, depăşeşte, evident — sfera esteticului. Acest demers este în perfectă consonanță 
cu postularea muncii ca model al oricărei practici sociale. În cadrul acesteia, „existenţa 
pentru noi a produsului muncii devine o însușire a lui obiectuală, existentă în mod real, 
tocmai acea însuşire prin care acea existență pentru noi îşi poate îndeplini funcţia ei 
socială dacă este corect instituită şi realizată. Prin aceasta ea devine valoroasă (în cazul 
eşecului, lipsită de valoare, opusă valorii). Numai prin obiectualizarea reală a existenţei 
pentru noi pot să apară în mod real valori. Faptul că pe trepte superioare ale societăţii 
valorile îmbracă forme mai spirituale nu suprimă importanţa fundamentală a acestei 
geneze ontologice“”. Acest model teoretic ni se pare destul de sugestiv pentru a explica şi 
valoarea estetică, dar, totuşi, insuficient. 

Indiscutabil, Lukâcs reuşeşte să convingă atunci când analizează modul în care 
extensiunea în-sinelui (respectiv umanitatea concret-istorică) este însuşită de, în şi prin 
intensiunea pentru-noi-ului estetic (opera). Poate, însă, fi redusă opera de artă doar la 
calitatea unui pentru-noi, aidoma altor obiectualităţi care încorporează valori? Fără a-şi 
pune explicit întrebarea, Lukács intuieşte dificultățile ce survin. De aceea, oscilează: 
„Dacă vrem să reducem această conformaţie specifică a operei de artă la termeni 
categoriali (...), categoria de pentru-noi tinde de la sine în primul plan“; numai înainte, 
însă, afirmase: „opera constituie în mod primar şi firesc pentru-noi-ul în reflectarea 


estetică, însă un pentru-noi care — nemijlocit — întruneşte în el caracteristici importante 


! Ibidem, p. 259. 
? Georg Lukács, Ontologia existenţei sociale, Edit.politică, 1975, p. 308. 
3 Georg Lukács, Estetica, II, p. 276. 

ale în-sinelui“!. Opţiunea este pentru această ultimă variantă. Chestiunea pe care o punem 
este de o importanţă decisivă pentru clarificarea modului în care Lukâcs înţelege 
dimeniunea reflectorie a artei. Pentru-noi-ul ridică pretenţia confruntării imaginii cu 
realitatea, ceea ce atrage după sine presiunea fidelității. A accepta că opera de artă are 
caracteristicile unui în-sine presupune a-i valida autonomia. Oscilaţiile textului lukâcsian 
— situate dincolo de nuanţări! — provin fie din intenţii şi delimitări polemice — deseori 
aluzive sau în subtext —, fie din căutarea unei soluţii de mijloc prin care să salveze şi 
specificitatea artei, dar şi infrastructura sa gnoseologică. Consideraţiile privitoare la 
cosmicitatea operei de artă şi la determinaţia logică a pentru-sinelui conturează o soluţie 
plauzibilă. Se poate afirma că, în viziunea lui Lukâcs, obiectualitatea estetică solicită şi 
are dimensiune referenţială, în raport cu realitatea umană, dar nu acceptă şi nu poate 
avea referent. Şi aceasta pentru că, deşi trimite mereu la/spre/în real, trimite, de fapt, de 
fiecare dată, spre propria sa lume: cea a plăsmurii. Închiderea sa nu înseamnă izolare şi 
dezinteres faţă de oamenii concreţi şi destinele lor, nici indiferență faţă de efecte. În- 
sinele real este asimilat şi suprimat ca moment în imanenţa plăsmuirii. Opera, deci, îşi 
anihilează alteritatea (lumea, realul) prin asumare, refuzând pe această cale o confruntare 
limitativă. Mai mult: este în opoziţie făţişă cu ceea ce îi este deosebit, pentru că numai 
astfel îşi menţine profilul calitativ. Totodată, opera regăseşte în lume ceea ce deja are şi 
dăruieşte lumii, după cum lumea (ca umanitate reală) accede în operă la o conştiinţă de 
sine. Astfel, acel pentru-noi din în-sinele condiţiei umane — caracterizat ca tendinţă de a 
releva omenescul din om — este împlinit prin conştientizare artistică. Subiectivitatea 
însăşi — care nu este doar evocată, şi nu se actualizează în stricta-i individualitate privată 
şi privativă — suportă o amplificare, capătă o intensitate, un orizont de căutări şi 
interogaţii imposibil de atins în viaţă sau prin alte tipuri de obiectivaţii. Asemenea 
argumente par a sta la baza caracterizării operei de artă ca un pentru-sine. În toate aceste 
delimitări este prezentă/invocată referenţialitatea, deşi lipseşte referentul. De aceea, deşi 
valoarea estetică are o indiscutabilă infrastructură gnoseologică, virtuțile operei de artă 


provin din faptul că aceasta este, după cum spune Lukács, „modul suprem, cel mai bogat 


! Loc cit. 

şi cel mai desfăşurat de manifestare al subiectivităţii umane. Puterea ei de a face ca 


subiectivitatea să ajungă în oameni la expresie, la înflorire, este în sine nelimitată“. 


2.3. În căutarea genericului 

Georg Lukács realizează în estetica sa elaborarea unei concepţii asupra condiţiei 
umane dintr-o perspectivă particulară. Tezele ontologice care constituie fundamentul 
esteticii sale privesc două aspecte: 1) dependenţa bogăției şi profunzimii creatoare a 
subiectivităţii de raporturile sale cu obiectivitatea; 2) diferenţierea atitudinilor prin care 
progresează şi se dezvoltă genul uman de actele prin care acesta devine conştient de sine. 

Marea artă este conştiinţă de sine a omenirii, fapt condiționat de faptul că: a) 
obiectivitatea însăşi care este vizată conţine în sine amprenta subiectivităţii, selecţia 
elementelor şi situaţiilor semnificative pentru modul specific uman de existenţă este 
sinonimă conştientizării unui moment din crearea de sine a genului uman; b) în procesul 
înstrăinării de sine a subiectului în lumea obiectului are loc o depăşire a strictei 
particularităţi înspre generic. 

Interpretarea marxistă desfăşurată de Georg Lukács defineşte condiţia umană nu 
numai prin acele trăsături distinctive, ireductibile calitativ, care singularizează existenţa 
omului în raport cu alte specii, ci şi prin aptitudinea de a întreţine momentul reflexiv 
asupra propriei naturi. Desigur, conştiinţa este inerentă oricărei activităţi omeneşti. Însă, 
în activitatea practică, ştiinţifică etc., trebuie să predomine obiectivitatea, conştiinţa 
subiectivă neavând, în final, o importanţă decisivă. Aceasta este indispensabilă în geneza 
creaţiilor generic-umane, dar abia creaţiile însele sunt, în obiectivitatea-obiectualitatea 
lor, indici şi purtători ai modului uman de ființare. Anumite atitudini (angajate de artă, 
filosofie, etică) nu mai ating suprimarea subiectivităţii în obiectivitate — ca în muncă, de 
pildă —, ci o suprimă ca subiectivitate în ea însăşi, ridicând-o pe trepte în care se intuieşte 
sau se pune deja apropierea individualului de generic. Particularitatea nu este anihilată, ci 
devine conştientă de imanenţa genericului. Acest proces este, în practică etică, structural 
fundat pe subiectivitate, căci, chiar dacă subiectul se ştie răspunzător pentru consecinţele 
actelor sale — ceea ce presupune dezideratul cunoaşterea situaţiei concrete aşa cum este în 


ea însăşi —, lumea obiectivă este lăsată ca neatinsă, deşi stările de fapt sunt însuşite. 


! Ibidem, p. 285. 

Dihotomia subiectivitate-obiectivitate rămâne o condiţie esenţială a actului etic. 
Comportamentul estetic se distinge tocmai prin faptul că obiectivitatea — în general, spus 
— devine material, substanță în care subiectivitatea se înstrăinează, se autocontemplă, 
înobilându-se cu un alt tip de generalizare în sensul conştiinţei de sine. Ca atare, 
intenționalitatea genericului nu se realizează numai în subiectul însuşi, ci se obiectivează 
într-o lume — plăsmuită —, ca replică şi alternativă a lumii reale. 

În general, conştiinţa genericului nu se obţine prin simpla adâncire în ea însăşi a 
subiectivităţii, ci numai printr-o asimilare a straturilor ne-evidente ale subiectivităţii. Dar, 
în artă, nu e vorba nici de o simplă conştiinţă subiectivă cu privire la o lume obiectivă. 
Obiectualitatea estetică suprimă în ea însăşi această dualitate. De aceea, Lukâcs va 
sublinia mereu că adevărata conştiinţă de sine a subiectivităţii estetice este împlinită în 
opera însăşi, în produsul artistic, cele două ipostaze (creatoare şi receptoare) fiind 
derivate. „Prin aceasta, mimesis-ul se înfăţişează din nou ca fenomen originar şi al 
subiectivităţii estetice“. Sunt, aici, interpretate anumite teze hegeliene în paradigmă 
marxistă. În Fenomenologia spiritului, Hegel arată: „conştiinţa este pentru ea însăşi, este 
o deosebire a ce nu e deosebit, adică conştiinţa de sine. Eu mă deosebesc pe mine de 
mine însumi, şi în aceasta este nemijlocit pentru mine că acest deosebit nu este deosebit. 
Eu, omonimul, mă resping de la mine însumi; dar acest deosebit, pus ca neacelaşi, 


“2 Această dialectică a 


întrucât este deosebit, nu este pentru mine nimic deosebit 
deosebitului şi nedeosebitului se aplică atât subiectivităţii cât şi obiectivităţii, întrucât — 
aşa cum am mai arătat — integrarea în subiect este echivalentă atât cu o potenţare a 
subiectivităţii, cât şi cu o păstrare a acelor aspecte ale obiectivităţii care — pătrunse de 
subiectivitate, selectate, altfel spus, plăsmuite ca lume — sunt adaptate unor exigenţe de 
ordin generic. 

Efortul lui Georg Lukăcs în această problemă este îndreptat spre a distinge ceea 
ce este viabil, durabil de accidentalul istoric în evoluţia speţei umane, fără a opera însă, 
pe de altă parte, o artificială dislocare a însuşirilor general-umane de existenţa şi 


funcționalitatea lor concret-istorică. Pe acest fond, propune o separare a creaţiilor 


spirituale cu valoare şi funcționalitate social-istorică restrânsă de cele care depăşesc o 


! Georg Lukács, Estetica, I, p. 571. 
? G.W.F. Hegel, Fenomenologia spiritului, ed. cit., p. 99. 

epocă sau alta şi sunt incluse în tezaurul spiritual peren al umanităţii. Criteriul care 
permite sesizarea diferenţelor dintre operele artistice cu valoare istorică limitată şi 
operele în care este asumat destinul omului ca homo humanus este profunzimea 
subiectivităţii creatoare. Georg Lukács distinge grade ale subiectivităţii dependente de 
adâncimea metamorfozelor pe care aceasta le suportă prin aplecarea asupra lumii reale. 
„Genul — arată G. Lukács — se află subiectiv şi obiectiv încontinuu în mijlocul unui 
proces; el este un rezultat ce nu rămâne niciodată identic cu sine însuşi, al interrelaţiilor 
dintre colectivităţile omeneşti mai mari sau mici, mai apropiate sau mai depărtate de 
natură, respectiv superior organizate, coborând până la faptele şi sentimentele fiecărui 
individ, care se varsă toate în rezultatul final, modificându-l“. Acţiunile indivizilor au 
loc întotdeauna înăuntrul unor grupuri sociale concrete (comunitate etnică, naţiune, clasă 
socială, familie), având semnificaţii şi implicaţii transformatoare în raport cu istoricitatea 
însuşirilor şi activităţilor umane generice. Generalitatea speciei omeneşti se constituie, 
corectează şi dezvoltă numai în şi prin experienţa istorică. Subiectivitatea depăşeşte 
orizontul „purei“ individualităţi în procesul creaţiei, în funcţie de profunzimea situării în 
miezul realului, rămânând la stadiul particularităţii (de grup, clasă, naţiune etc.), când se 
exprimă în opere cu valoare limitată istoric — în măsura în care răspunde doar unor sarcini 
ideologico-sociale de moment, sau reuşeşte să exprime conştiinţa de sine a umanităţii, 
într-o perioadă determinată a evoluţiei sale, în opere care depăşesc prin valoare 
conjunctura istorică. „Subiectul particular al artistului, în vederea transformării 
subiectivităţii sale — trebuie să se arunce à corps perdu în procesul creaţiei. Reuşita 
acestuia — presupunând talentul — depinde tocmai de faptul dacă, şi în ce măsură, artistul 
este capabil nu numai de a şterge din el ceea ce este numai particular şi de a găsi şi 
desluşi în sine nivelul generic, ci, mai curând, de a-l face pe acesta accesibil trăirii ca 
esență tocmai a personalităţii sale, ca centru organizator al relaţiilor ei cu lumea, cu 
istoria, cu momentul dat din procesul de dezvoltare al omenirii şi cu perspectiva ei ele 
mişcare-şi, anume, tocmai ca expresia cea mai adâncă a reflectării lumii însăşi”. 
Creatorul nu poate avea certitudinea absolută de a fi exprimat în opera sa conştiinţa de 


sine a genului uman, numai istoria fiind aceea care disociază accidentul de durabil. 


! Georg Lukács, Estetica, I, p. 657. 
? Ibidem, p. 575. 

Numai prin contacte multiple şi decisive cu lumea subiectivitatea umană poate trăi, 
discerne şi orienta creaţii semnificative pentru evoluţia umanităţii. „Tocmai împreunarea 
obiectivităţii în centrarea pe ce e mai esenţial şi mai lăuntric în om este caracteristica 
decisivă a reflectării estetice a realităţii. Participaţia îndreptăţită şi rodnică pe care o are 
subiectivitatea omenească în acest mimesis constă tocmai în instituirea acestei raportări, 
desigur nu în chip de adaos subiectiv la o lume a obiectelor străină în sine de subiect, ci 
în aşa fel încât această orientare către om să se manifeste ca o însușire inerentă, ființând 
în sine, a obiectelor reflectate“. 

În creaţia artistică, aplecarea asupra realităţii nu înseamnă o copiere a acesteia, ci 
luarea în consideraţie a problematicii umane reale — ca prezent semnificativ şi şanse de 
împlinire —, depăşirea solipsismului iluzoriu al subiectivităţii prin asumarea unei atitudini. 
Subiectivitatea nu operează numai o selecţie în cadrul obiectivităţii, ci se impregnează 
elementelor luate din realitate, introducând ierarhii în vederea unei clare disocieri a 
esenței de fenomen din perspectiva unei concepţii despre lume al cărei nucleu îl 
constituie umanismul. „Misiunea specială a artei în continuitatea omenirii este cea 
descrisă de noi mai sus: ea poate păstra pentru întreaga omenire ca momente ale 
evoluţiei acesteia, ca momente ale devenirii omului ca om, acele momente (oameni şi 
destine, cauze şi motive) precum şi reacții afective faţă de acestea etc. care, în 
singuralitatea lor individuală, întrupează această legare indisolubilă cu ceea ce este 
general şi durabil şi în care devine evident, în mod nemijlocit că omul, în acest context, 
nu cunoaşte numai lumea sa proprie, produsă de el, adică de omenirea din care face 
parte, ci o şi trăieşte ca pe a sa”. Mesajul umanist al marii arte este legat indisolubil de 
capacitatea acesteia de a fi conştiinţă de sine a genului uman. Întrucât operele de artă 
transformă în prezent trăit momente trecute din istoria speţei umane, ele trezesc, 
formează şi dezvoltă conştiinţa de sine a genului uman, ca reflecţie estetică a omului 
asupra creării de sine. Valenţele umaniste ale operei de artă nu pot fi rupte de efectul 
cathartic al acesteia, de influenţa modificatoare asupra sensibilităţii umane şi, în general, 


asupra atitudinii generale în viaţă a omului total. 


! Ibidem, p. 159. 

2.4. Observaţii asupra efectelor ideologice 

Ca „formă de prelucrare mentală a realităţii care serveşte conştientizării praxis- 
ului social al oamenilor, determinându-i pe aceştia la acţiune“!, ideologia cuprinde acele 
ipoteze, concepţii, teorii, credinţe, aspirații ş.a. care — independent, oarecum, de natura, 
adevărul sau falsitatea lor — au calitatea de a se erija în mijloace, ideatice sau practice, de 
rezolvarea prin luptă/dispută a unor conflicte sociale, stări şi situaţii problematic- 
tensionante, fie ele mari sau mici, fundamentale sau episodice. Exteriorizările explicit 
ideologice, precum şi cele care, pe lângă intenționalităţi specifice (ştiinţa, de pildă), pot 
funcționa şi ca ideologii, sunt caracterizate prin două aspecte dominante: pe de o parte, 
conţinutul lor este determinat de către trebuinţe (reale sau imaginare) vitale înrădăcinate 
în hic et nunc-ul social; pe de altă parte, sunt operate generalizări spontane — necontrolate 
şi incontrolabile, deşi bazate pe evidențe factuale —, astfel încât actul personal este 
reprezentat — prin intenţii şi realizare — ca soluţie la imperative de ordin existenţial, 
social. Asemenea generalizări legate de praxis-ul cotidian, fapt care le asigură şi marea 
forță de pătrundere în conştiinţe, concretizează deschideri spre genericitate. 
Generalizările de tip superior — proprii ideologiilor pure (filosofia şi arta) — nu tind şi nici 
nu sunt capabile să exercite astfel de influenţe real-nemijlocite, ci aparţin nivelului la care 
o umanitate concret-istorică îşi poate elabora conştiinţa de sine. Determinaţiile instituirii 
artistice — respectiv: antropomorfizarea intenționat conştientă înăuntrul unui mediu 
omogen specific, crearea imaginilor mimetic-evocatoare ş.a. — urmăresc în mod evident 
declanşarea anumitor efecte, chiar dacă acestea nu se referă la şi nu implică praxis-ul 
imediat. 

Desprinderea artei de instituirile magice se produce atunci când se amplifică 
nevoia cunoaşterii de sine a omului: „aceasta se întâmplă pe o treaptă de dezvoltare în 
care simpla confruntare cu normele propriei comunități nu mai putea da individului, din 
punct de vedere obiectiv, o suficientă siguranţă de sine internă”. Plăsmuirile artistice por 
deveni eficace în clarificarea şi depăşirea conflictelor ideologice. O subspecie — de la arta 
decorativă la beletristică — se rezumă la a fi simplu ecou al actualității efemere: „ea poate 


pentru moment să declanşeze impresii puternice, să joace un anumit rol în rezolvarea 


! Georg Lukács, Ontologia existenţei sociale, II, p. 451. 
? Ibidem, p. 531. 

conflictelor sociale actuale, dar, după un anumit timp, dispare fără urmă“. Arta autentică 
e supusă, însă, unor experienţe de ordin filosofic. 

Apropierile artă-filosofie sunt făcute de Georg Lukács cu suficientă prudenţă, 
astfel încât să nu fie alterată specificitatea esteticului. lată câteva texte revelatoare în 
acest sens: „orice filosofie importantă tinde să dea o imagine globală asupra lumii, 
imagine care — de la cosmologie până la etică — caută să sintetizeze toate conexiunile, 
astfel încât din ele să rezulte decizii considerate a fi momente necesare care determină 
soarta omenirii“. „Marea artă îşi pune întrebările la acelaşi nivel de vizare a 
generalităţii, numai că aici apar în prim plan, în calitate de pol opus care completează şi 
concretizează acele tipuri ale individualizării omului prin ale căror convingeri şi acțiuni 
poate fi eliberată, în criza respectivă, tentința către genericitatea în sens istoric- 
universal“. Efectul de durată al unor produse artistice — contemporaneitatea perpetuă 
cu evoluţia istorică şi deschiderea la reinterpretări — depinde de măsura în care valoarea 
estetică emană dintr-o lume în care probleme generice centrale sunt situate pe terenul 
concretizat al problemelor ce frământă existenţa cotidiană a unui colţ de umanitate. 
Perspectiva nu poată fi decât cea a totalităţii nemutilante, căci numai astfel momentul 
concret-istoric poate fi conştientizat astfel încât să devină, cel puţin prin posibilităţi, 
eficient în continuitatea dezvoltării umanităţii. Conținuturile operei intuiesc şi/sau 
sugerează o interpretare spirituală doar în măsura în care singularitatea lor — mai bine zis, 
existenţa-lor-întocmai-astfel — devine simbolică în planul genericităţii. „Arta propriu-zisă, 
arta autentică, — precizează Lukács — urmăreşte să dezvăluie modul în care omul, trăindu- 
şi destinul său generic, se ridică la acea individualitate — eventual prin declinul existenţei 
particulare — care, tocmai pentru că este totodată generică, poate deveni o piatră de 
construcție indispensabilă şi de durată a speciei concret-umane. Din acest raport 
ontologic fundamental derivă acele trăsături specifice ale mimesis-ului artistic”. 

Georg Lukâcs operează interesante distincţii între diferitele stări ale dimensiunii 
ideologice în artă. Astfel, însăşi atmosfera valorizatoare care însufleţeşte substanţa operei 


este contaminată ideologic: ca dovadă, valorizările lui Brutus de către Shakespeare şi, în 
! Ibidem, p. 532. 


? Ibidem, p. 543. 
°? Ibidem, p. 533. 

antinomie, de către Dante au o motivaţie ce trebuie căutată în trebuinţele prezentului lor, 
independent, oarecum, de interesul corespondenţei cu adevărul istoric; la fel, aprecierea 
lui Prometeu ca nelegiuit pedepsit de zei (la Hesiod) şi ca binefăcător ce aduce lumina 
(începând cu Eschil). Mai mult: efectele ideologice ale lumii operei nu se identifică, în 
nici un caz, cu cele intenţionate de autor: opera lui Balzac propune o critică a civilizaţiei 
capitaliste, dincolo de evidentele simpatii regaliste ale omului-Balzac. Există, totodată, o 
separație între manipularea şi/sau ajustarea ideologică a unei opere, şi, pe de altă parte, 
dimensiunea ideologică imanentă. Totuşi, deşi efectele marii arte depind de şi sunt 
provocate de conținuturile lumii plăsmuite, contextul de receptare este cel care permite 
actualizarea. Este vorba, deci, de capacitatea artei de a propune modele de inteligibilizare 
şi soluționare a gamei de trebuinţe spirituale ce frământă pe oamenii concreţi în 
momentul şi locul receptării. Refuzând, deci, derivarea mecanică a efectelor imediate sau 
de durată ale artei din universul semnificant al produselor estetice, Lukâcs acceptă faptul 
că există totdeauna un set de aşteptări în percepţia culturală, coduri şi sedimentări care, 
deşi discrete şi, uneori, vagi, au puterea constrângerilor semiotice. De obicei, lucrările 
rămase în afara atracției acestui magnet psiho-valoric au circuit provizoriu, fiind receptate 
din perspectiva unor interese locale şi uşor identificabile. E simptomatică, de pildă, 
situaţia unor producții ştiinţifice obligate la viaţă efemeră pentru un grup restrâns de 
auditori, sau soarta unor iniţiative artistice experimentaliste. Se poate motiva că aceasta 
este soarta producţiilor specializate, menite unui public avizat. Şi, desigur, nu se poate 
nega faptul că aici intră în funcţiune coduri specializate, inaccesibile oricui. Însă, nu e 
mai puţin adevărat faptul că activarea lor înăuntrul climatului cultural general — stimulată 
de preconcepţii, precipitări ideologice şi orizonturi entelehiale — poate să valorifice o 


forţă de percuție pe care şi operele strict ştiinţifice — prin intenţii şi realizare — o posedă. 


2.5. Mimesis-ul estetic şi problema realismului 

Georg Lukács remarcă într-un eseu că „realismul nu este un stil între alte stiluri, 
ci baza însăşi a întregii literaturi“, că „celelalte stiluri nu pot să apară decât înăuntrul 
realismului“. Afirmația, paradoxală la un prim contact, îşi dezvăluie adevărata 


semnificaţie abia prin integrarea ei în contextul concepţiei sale estetice. Această 


! Georg Lukács, La signification présente du réalisme critique, Paris, Gallimard, 1960, p. 89. 

accepţiune vizează realismul ca o configuraţie psihic-atitudinal-estetică a operelor ce 
indică profunzimea angajării creatorului în raport cu liniile de forță ale istoriei. Totodată, 
constituie poziţia de principiu în aprecierile critic-constructive ale lui G. Lukács asupra 
unor curente artistice contemporane. Menţionăm însă că acest gânditor operează şi cu un 
sens mai restrâns — dar nu neapărat şi restrictiv —, implicat în analiza mimesis-ului estetic. 
Întrucât acest sens îl luminează pe primul, considerăm că, în estetica lukâcsiană, 
înțelesurile „realismului estetic“ nu pot fi precizate decât în paralel cu cele ale mimesis- 
ului. Numai astfel pot fi evidenţiate atât trăsăturile care disting realismul de celelalte 
modalităţi artistice, cât şi trăsăturile prin care se deosebeşte realismul autentic de cel lipsit 
de calităţi estetice. 

Aristotel, arătând că arta are ca domeniu posibilul, verosimilul, surprindea un 
aspect definitoriu al realismului: aceea de a avea o structura izomorfă realităţii, de a fi 
analogon al realului. Aristotel punea un accent deosebit pe obiectivitate, pe raportul 
operei de artă cu realitatea — în caracterizarea mimesis-ului —, insistând asupra ideii că 
artistul trebuie să pună puţin conţinut subiectiv într-o creaţie. Experienţa artistică a 
Greciei clasice este dominată de înţelegerea artei ca plăsmuire idealizatoare, suficient de 
bine delimitată de ceea ce modernii, începând cu G. Vico, vor numi „imaginaţie 
creatoare“. „Imaginaţia artei greceşti — remarcă Deonna şi Ridder — nu evadează prin 
reverie în lumea himerelor şi a fantasticului. Ea este întotdeauna ţinută în frâu de 
realitate“!. 

Pentru clasici, caracterul simbolic al creaţiilor artistice este apeciat în strânsă 
legătură cu vocaţia artei de a fi imitație, copie a unui model real (fiinţă, lucru, acţiune). 
Însă, acceptarea mimesis-ului ca principiu unic, capabil să explice exhaustiv natura artei, 
atât timp cât nu acordă atenţie rolului decisiv al subiectivităţii umane în elaborarea valorii 
estetice, nu reuşeşte decât să sondeze dificultăţile problemei, şi, astfel, să pregătească 
terenul unor reflecţii cu şanse mai mari de reuşită. „Imitația artistică — menţionează 
Tzvetan Todorov — este (...) o noțiune paradoxală, ea dispare în acelaşi moment în care 


atinge perfecțiunea”. Supunând arta exigenţelor de fidelitate şi adecvare faţă de real, de 
! W, Deonna, A. de Ridder, L'art en Grèce, La Rennaissance du Livre, 1924, p. 238. 


? Tzvetan Todorov, Théories du symbole, Seuil, 1977, p. 142; în trad. rom. — Teorii ale simbolului, 


Bucureşti, Edit. Univers, 1983, p. 174. 

fapt, se pierde din vedere că ea trebuie, în primul rând, să răspundă unor norme interne, 
de realizare estetică: maxima corespondenţă a imaginii cu obiectul implică minima 
exigenţă în faţa izbutirii artistice. Tocmai de aceea ei acceptă grade ale abaterii operei de 
artă de la imitarea fidelă a naturii. Semnificative, în acest sens, sunt poziţiile care acordă 
importanţă modificărilor în operaţia de reflectare (imitaţia să nu fie perfectă, ci selectivă, 
încât prin prezenţa unor aspecte şi omiterea altora să se obţină o armonie de ansamblu în 
stare să provoace plăcere) sau modificării operate asupra obiectului imitat (idealizarea 
acestuia spre a deveni „belle nature” sau prototip platonician al realului). Astfel, alături 
de imitație este introdus un principiu concurent: frumosul — inerent raporturilor de 
simetrie, armonie, echilibru stabilitate în interiorul operei. Acest fapt este, desigur, punct 
de plecare al unor reflecţii mai constructive asupra imitaţiei, însă, în general, cele două 
noţiuni (imitaţia şi frumosul, iar ca echivalenți adevărul şi farmecul armoniei) nu se 
articulează: se presupune o coexistenţă neproblematică între ele, iar eventualele conflicte 
sunt atenuate în favoarea imitaţiei. Critica principiului imitaţiei a relevat că, luat sui 
generis, duce la absurd, iar ajustat prin introducerea unui principiu secund (respectiv: 
frumosul) este inoperant în raport cu specificul artistic al operei de artă, întrucât nu se 
dau suficiente mijloace pentru a înţelege frumosul şi a-l debarasa de virtuțile justiţiare ale 
confruntării cu realitatea. De aceea s-a impus o nouă direcţie care operează nu pentru 
acomodarea principiului imitaţiei (imitație totală, selectivă, frumoasă), nici pentru 
calificarea obiectului său (,,belle nature“, idealul) — aşa cum se procedase până acum —, ci 
prin schimbarea subiectului ataşat verbului „a imita“: nu opera imită, ci autorul. Prin 
urmare, mimesis-ul nu există decât ca poiesis. Acest unghi de abordare pregăteşte 
concluzii elocvente cu privire la a-practicitatea şi autonomia artei. 

Estetica lukâcsiană completează abil ideile lui Aristotel cu aspectele privitoare la 
specificul estetic al mimesis-ului. Lukács acordă o atenţie deosebită subiectivităţii, 
considerând-o problema centrală pe care o ridică fundamentarea esteticului. Supunerea la 
obiectivitate fundează o subiectivitate care nu se rezumă la simpla percepere selectivă a 
realităţii, ci e angajată într-un travaliu creator, deopotrivă imaginant şi reconstitutiv, fixat 
pe orbita re-modelării complexităţii fenomenice a unei lumi imanente, dar şi cu secrete 
impulsuri de transcendere. Subiectivitatea nu „copiază“, nu „stenografiază“, ci 


imaginează o lume în care viziunea personală se impregnează elementelor reale vizate 

spre a constitui subiectul operei de artă. În arta mimetică, aspecte ale realului sunt 
ansamblate în relaţii care oscilează în jurul celor efective, fără însă ca artistul să le 
înlocuiască prin altele arbitrare, pur imaginare. Această asemănare dintre opera de artă — 
ca încarnare a unuia din infinitele modele simultan subiectiv-obiective şi particulare 
analoge realităţii — şi existenţa concretă permite calificarea artei mimetice ca realistă. 
Artistul redă în operă structura cauzală obiectivă, dar, pentru ca opera delimitată spaţio- 
temporal să dea impresia vieţii nelimitate în sine, trebuie să renunţe la o serie de relaţii şi 
să intensifice, în schimb, legăturile reţinute în reflectare printr-o justă plasare a 
accentelor, o concentrare formală şi de conţinut subiectivizat capabilă să redea esenţa 
unor stări reale prin prisma trăirilor personale şi a unei concepţii despre om. 

Desigur, artistul imaginează. Dar profunzimea şi realismul atitudinii estetice este 
dependentă de gradul în care subiectivitatea sa poartă povara lumii concrete, este formată 
printr-un contact permanent cu realitatea umană. Realistă este acea operă în care o 
asemenea subiectivitate crează o lume — subiectivizată şi subiectivizantă — asemănătoare 
din punct de vedere structural lumii reale. Aceste exigenţe, care privesc deopotrivă 
nivelul realizării estetice şi cel al rosturilor social-istorice ale artei, indică asimilarea, în 
estetica lukâcsiană, a imperativelor ideologiei marxiste. Lukâcs face apel continuu la 
principiile politice care solicită realism artei, dar, totodată, este împotriva reducerii 
acesteia la o propagandă imediată. El reacţionează ferm împotriva realismului plat, 
schematic, numindu-l „pseudo-literatură fără relief“. Artistul este un creator, nu 
descriptor, iar opţiunile sale moral-politice nu sunt expres formulate, ci transfigurate 
estetic, emanând din universal unic al operei în care se reconstituie coerent, omogen, 
structurile de profunzime ale realităţii umane. Concepţia lukâcsiană asupra „marelui 
realism“ se distanțează, până la un subiacent conflict — sub raportul teoriei estetice, nu al 
ideologiei — de doctrina politică a realismului socialist în formularea propusă de A. 
Jdanov şi Stalin”. Aceasta se datorează exclusiv modului foarte nuanţat de înţelegere a 
reporturilor artei cu realul, viziunii, subtil elaborate, asupra dimensiunilor estetic- 


autonome proprii producţiei artistice de calitate. 


! Georg Lukács, La signification présente du réalisme critique, ed. cit., p. 92. 
? Cf. Ehrhard Bahr, La pensée de G. Lukács, Editions Edouard Privat, 1972, p. 44-45. 

Putem afirma că realismul are la Lukács două ipoteze distincte şi ierarhizate. 
Primul sens — cel avut în vedere în analiza mimesis-ului estetic şi a artei ca formă a 
conştiinţei-de-sine — este destul de generos încât să fie operant în raport cu o parte din 
arta contemporană şi să evite, în acelaşi timp, unilateralitatea unor concepţii care pun 
accent pe fidelitatea reflectări în virtutea unor programe ideologice neconvertite estetic; 
dar, în acelaşi timp, suficient de bine delimitat încât să polemizeze eficient cu încercările 
de extindere a semnificației realismului spre a îngloba şi cele mai moderne experienţe 
artistice. Cel de-al doilea sens se referă la operele cu virtuţi artistice care satisfac doar 
cerințele unei subiectivităţi cantonate în individualitate, sau ale unui grup social. 
Umanismul artei are veleităţi axiologice şi profunzime în dependenţă strictă de aceste 


nivele ale realizării estetice, care sunt şi niveluri ale realismului. 


3. Estetica lukâcsiană şi arta contemporană 


3.1. Mimesis-ul — strat de angajare interpretativă 

Atitudinile sunt, de obicei, sceptice când se încearcă explicarea unor maniere 
artistice actuale din perspectiva unei estetici de tipul celei lukâcsiene, care pune un accent 
deosebit pe relaţia subiectivităţii creatoare — implicit, a operei de artă — cu lumea reală. 
Dar acceptarea acestei relații ca principiu interpretativ pentru fenomenul artistic nu 
înseamnă, aşa cum am arătat, un cult al realităţii, o subordonare a lumii artistice 
criteriului concordanţei stricte cu situaţia concretă. 

După cum remarcă Guido Morpurgo-Tagliabue, estetica lukăcsiană pune la 
îndemâna publicului „o concepţie care poate servi la constituirea unui model de artă la 
care să se raporteze şi acele forme artistice care se îndepărtează de model“. Ea 
formulează criteriile unui gust căruia îi motivează bazele istorico-sociale şi consecinţele 
umaniste. Raza lor de acţiune nu poate fi restrânsă doar la domeniul operelor de artă 
analizate şi preferate de Lukács. Aceste criterii au valoarea unor principii interpretative 
care nu pot fi reduse la — sau judecate în funcţie de — actualizările critice. Se poate spune 


în acest sens că opera critică a lui Lukács vizează mai ales statutul sociologic al viziunilor 


! Guido Morpurgo-Tagliabue, Estetica contemporană, Bucureşti, Edit. Meridiane, 1976, II, p. 36-37. 

despre lume. În măsura în care aprecierile sunt dispersate în câmpul de forţă al unor 
presiuni ideologice, numeroase teze estetice rămân în stadiul de potenţă interpretativă. 
Mimesis-ul estetic include serioase nostalgii pentru modelul frumuseţii clasice. De 
altfel, Lukâcs asimilează anumite distincţii hegeliene, astfel încât seria ornamenticii are 
numeroase analogii cu arta simbolică — acea „simplă căutare a figurării“, cum spune 
Hegel, ce se pretează lecturii alegorice —, iar în ipostazele sale moderne, numite de 
Lukács „pseudo-ornamentice”, se apropie de arta romantică (în sens hegelian), ca 
tipologie în care decisivă este orientarea spre „interioritatea vie“. Lukács înţelege 
frumosul ca formă particulară a plăsmuirii estetice „posibilă numai în condiţii social- 


cc3 


istorice deosebit de favorabile“. Dacă avem, însă, în vedere caracterizarea frumosului de 


către Cernîşevski: „o plenitudine a vieții“, şi afirmaţiile lui Hegel despre forma clasică” 
(adecvarea formei cu conţinutul artistic, armonia, proporţionalitatea), putem spune că 
mimesis-ul estetic are ca dominantă aspiraţia şi/sau nostalgia clasicităţii. Sugestiile 
discursului hegelian pot fi detectate în ideile lukâcsiene privitoare la opera de artă ca 
totalitate intensivă, importanţa categoriei de particularitate (ca medie, nu mediere, între 
general şi singular) ş.a. Explicit, tendinţa de a invoca arta clasică în calitate de model al 
izbutirii estetice este prezentă în desele aprecieri lukâcsiene despre scurtimea perioadelor 
clasice în literatură, artă şi filosofie. „O armonie estetică care nu poată niciodată să fie 
fundată pe o falsificare a realităţii sau pe o evaziune în faţa contradicțiilor depinde de 
condiţii sociale care sunt rareori durabile. Or, numai unitatea frumosului cu adevărul cel 
mai riguros constituie esenţa clasicismului autentic în opoziţie cu formele sale decadente 


şi academice“. 


! G.W.F. Hegel, Prelegeri de estetică, I, Bucureşti, Edit. Academiei R.S.R., 1966, p. 82-84. 

? Ibidem, p. 87; 528; 537. 

3 Georg Lukács, Estetica, I, p. 333. 

* Herzen, Belinski, Cernîşevski, Dobroliubov, Pisarev, Despre cultura estetică, valorile artistice, creația 
literară, antologie de Ion Ianoşi, Bucureşti, Edit. politică, 1987, p. 99. 

5 G.W.F. Hegel, Prelegeri de estetică, |, p. 84 şi urm. 

$ Georg Lukács, Breve histoire de la littérature allemande, Les Editions Nagel, 1949, p. 51. 

În consecinţă, ni se pare pertinentă apropierea modelului „marelui realism“ de 
concepţia clasică asupra modului de reprezentare a realului în opera de artă'. Nu 
întâmplător, Georg Lukâcs precizează, de pildă, că „perspectiva dezvoltării romanului 
istoric depinde (...) de reluarea tradiţiilor clasice, de abordarea fertilă a moştenirii 
clasice“, desigur, în condiţiile în care conținuturile sociale sunt cu totul altele, nefiind 
necesară imitarea formală a modalităţii creatoare de factură clasică, ci orientarea spre 
„concreteţea artistică superioară a formei”. Filosofia artei este elaborată de un gust 
estetic format la şi cantonat cu predilecție în operele clasicilor germani. Tendinţa 
clasicistă a esteticii sale se detaşează de excesele fantastic-feerice, sau accentuat 
stilizante, abstract improbabile, decorative, fiind preferate operele în care articularea 
mijloacelor expresive edifică o plenitudine interioară, o structură sensibil-evocatoare, 
închisă în sine, capabilă să surprindă caracteristicile definitorii pentru o realitate social- 
umană. Cu toate acestea, Lukács acceptă şi alte maniere de creaţie. Dominanta clasică 
(dar nu clasicizantă!) implicată în analiza mimesis-ului este, de fapt, exemplificarea cea 
mai semnificativă a teoriei sale estetice generale asupra misiunii social-istorice a artei, 
asupra dimensiunilor umaniste pe care subiectivitatea estetică şi le dezvoltă în raporturile 
cu obiectivitatea. Cercetarea metamorfozelor suportate de subiectivitate în deschiderea ei 
spre lume — în ceea ce are esenţial — circumscrie şi zona de acţiune a criteriilor ideologice 
în aprecierea umanismului estetic veritabil. Observăm, totodată, că efortul teoretic de o 
asemenea maximă generalitate devine mai consistent când este plasat pe terenul mimesis- 
ului estetic. 

Polemica lui Georg Lukács cu unele curente artistice contemporane se desfăşoară 
în planul viziunii despre om şi lume, lăsând deschisă posibilitatea unei receptări în ceea 
ce priveşte revoluţionarea actuală din planul formal-stilistic-estetic. Prin urmare, 
concepţia lukâcsiană cu privire la subiectivitatea estetică este aptă să încadreze — dintr-o 
perspectivă justă, cu exigenţe de autenticitate artistică şi angajare umanistă — multiple 


inovaţii tehnic-formal-creatoare (acestea privite, desigur, sub raportul posibilităţilor de 


j Cf. Ehrhard Bahr, La pensée de G. Lukács, ed.cit., p. 55; Rene Wellek, Conceptele criticii, Bucureşti, 
Edit. Univers, 1970, p. 232, 250-251. 
3 Georg Lukács, Romanul istoric, IlI, Bucureşti, Edit. Minerva, 1978, p. 285. 

încarnare a valorii estetice, şi nu numaidecât sub cel al rezultatelor la care au condus în 
creaţia de avangardă). 

Pe fondul acestor consideraţii cu statutul de ipoteză, menţionăm că arta mimetică 
nu coincide cu întreaga sferă a raporturilor dintre subiectivitate şi obiectivitate, ci numai 
cu acele relații în/prin care subiectivitatea imaginează lumi menite să ne 
îngăduie/stimuleze recunoaşterea structurii celei reale. Opera realistă va fi, deci, unul din 
modelele posibile — particulare şi subiectivizate — cuprinse în interiorul limitelor între 
care structura obiectivității poate accepta deformări, concentrări, eliminări, schimbări, 
fără însă a se schimba în esenţă. Datorită accentului deosebit pe care Lukács îl pune pe 
subiectivitatea creatoare, mimesis-ul estetic nu include norme riguroase de tip figurativist 
sau de corespondenţă simbolică. Calitatea de analogon al realului pe care o are lumea 
operei — în contextul recunoaşterii medierilor, a sensibilităţii şi atitudinii artistului — 
prefigurează doar exigenţa re-cognoscibilităţii unei problematici umane delimitate istoric 
în structura imaginilor artistice, ceea ce presupune doar evitarea situării într-un spaţiu 
imaginar nelimitat. Ca atare, arta mimetică nu ilustrează, ci dezvăluie o lume. Mimesis-ul 
— după cum arată Stefan Morawski — „nu are nici o legătură cu reprezentarea unei realități 
imediate. Dimpotrivă, el priveşte dialectica cea mai profundă şi mai complexă a 
societăţii, poziția omului în lume, legătura care există între viaţa individuală şi procesul 
istoric. De aceea ideea de tipicitate (...) este întotdeauna pusă în legătură cu totalitatea 
concretă, cu substructurile ei şi cu mediaţiile ei dinamice într-un determinat moment 
spaţio-temporal“!. Ca urmare, mimesis-ul lukâcsian are virtuţi explicative încă 
neexplorate în raport cu o bună parte din stilurile artistice contemporane. Tipul relaţiei 
subiectivitate-obiectivitate care rămâne în afara celei proprii mimesis-ului poate constitui 
un punct de plecare pentru înţelegerea altor curente ale artei contemporane. Astfel, 
ipostaza în care opera ca „lume“ are o structură neizomorfă realităţii (esenţial modificată, 
divergentă) poate fi relevantă în raport cu un curent de tipul cubismului (înainte de a 
evolua spre abstracţionism). Atunci când subiectivitatea reflectă în mod abstract 
realitatea, adică în opere lipsite de cosmicitate, se poate apela cu succes la tezele 


formulate de Lukács în analiza ornamenticii. 


! Stefan Morawski, Marxismul şi estetica, II, Bucureşti, Edit. Meridiane, 1977, p. 182. 

3.2. Aventurile subiectivităţii 

Lukács subliniază în întreaga sa estetică: „aventurile subiectivității au 
întotdeauna cauze obiective“; „toate criteriile şi determinările, al căror punct de plecare 
îl constituie o subiectivitate păstrată cât mai pură cu putinţă (o subiectivitate care face 
metodologic abstracţie de lumea obiectului), trebuie să sfârșească în formalism“; „în 
artă — ca şi în viaţă — bogăţia şi adâncimea subiectivităţii nu poate fi atinsă decăt printr- 
o cucerire a lumii exterioare. Chiar şi cea mai interiorizată lirică, una care — direct — nu 
exprimă decât stări sufleteşti, n-ar putea, în nici un Chip, să se cristalizeze până la 
dobândirea unei forme, fără a se sprijini pe o reflectare a lumii exterioare, fără a invoca 
o imagine a acesteia, fie şi numai ca prilej sau ca orizont îndepărtat (uneori estompându- 


“3. Acest mod de a concepe capacitatea creatoare a subiectivităţii determină — 


se abstract) 
aşa cum am văzut — delimitarea critică a lui Lukács față de Kant în înţelegerea 
ornamenticii. Deşi ornamentica este lipsită de cosmicitate, pentru că ignoră conştient 
obiectivitatea şi conexiunile lumii reale, înlocuindu-le cu îmbinări abstracte de natură 
precumpănitor geometrică — fapt care duce la interpretarea alegorică, de obicei arbitrară, 
— nu justifică conceperea ei ca lipsită de conţinut, ci necesită surprinderea condiţionării 
ornamenticii de către concepţia despre lume, ideologie etc. Arta modernă, arată Lukács, 
crează o pseudoornamentică. 

Lukács critică arta modernă nu pentru înnoirile de tehnică artistică pe care aceasta 
le aduce, ci pentru mesajul ideologic neadecvat, pentru viziunea asupra lumii, implicită 
sau explicită, care nu vehiculează un umanism autentic, şi, în general, pentru înlocuirea 
valenţelor comunicative şi umaniste ale artei cu facilitatea jocului formal”. Desigur, nu 
poate fi negată funcția demistificatoare a artei avangardiste în raport cu alienarea 
specifică civilizației contemporane, nici capacitatea acesteia de a investiga cu succes, în 
cazul unor artişti de talia lui Kafka, incertitudinile omului modern şi zona de irațional din 
lumea actuală. Dar atitudinea antiacademică se rezumă, în mare parte, la refuzul 


tehnicilor stilistice tradiţionale — ordinea şi armonia clasică fiind interpretate ca similare 


! Georg Lukács, Estetica, I, p. 391. 
2 Ibidem, p. 345. 
* Ibidem, p. 643. 


* Cf. Georg Lukács, La signification présente du réalisme critique, ed. cit., p. 26, 29, 35. 

conformismului!, ceea ce impune — arată Galvano Della Volpe — „idolatria formei-ca- 
senzualitate-pură“, îndepărtarea sau indiferența faţă de mesaj, reglementarea funcțiilor 
artei exclusiv pe „terenul idealist al subiectivităţii creatoare şi al individualismului 
exasperat“, „revolta-evaziune, întrucât predispune la îndepărtarea artei de solul fertil al 
valorilor umane, fiind asimilată de structurile sociale pe care vrea să le depăşească”. 
Această artă are o valoare nu numai decorativă, ci socială, când subiectivitatea creatoare 
porneşte de la premise ideologice, sociale compatibile cu momentul istoric. Menţionăm, 
în acelaşi sens, că Lukács defineşte naturalismul nu ca reflectare cu caracter de copie 
fotografică a realităţii, ci reflectare în care — din motive ideologice — tendinţa este de a 
face să dispară conflictele psiho-valorice, de a anula opoziţiile şi diferenţa dintre esenţă şi 
fenomen. Lukács impută artei moderne iluziile unui solipsism al subiectivităţii şi, prin 
urmare, mărginirea acesteia în creaţie numai la capacitatea combinatorie a elementelor de 
limbaj. Ca atare, în concepţia lui Lukács, aplecarea subiectivităţii asupra obiectivităţii 
este certificată nu numai şi nu în primul rând de reflectarea elementelor realităţii în operă, 
ci de ordonarea, pătrunderea şi potenţarea lor de către subiectivitatea unui om total, astfel 
încât să constituie o luare de atitudine rotunjită în chip de lume în raport cu problematica 
umană a prezentului. 

Putem spune că estetica lukâcsiană are o valoare inestimabilă şi încă neexplorată 
în raport cu arta contemporană tocmai pentru că reuşeşte o explicaţie unitară a atitudinii 
estetice prin dezvăluirea modului în care subiectivitatea capătă profunzime şi viziuni 
realiste. Legarea capacităţii acesteia de creaţie de gradul înstrăinării de sine în 
obiectivitate — aşa după cum am mai subliniat — nu înseamnă o limitare a creaţiei, ci doar 
surprinderea fundamentului său autentic — neînțeles de mulți esteticieni care definesc arta 
abstractă pornind de la iluzia unei subiectivităţi pure. Deşi Lukács manifestă rezerve faţă 
de arta modernă şi uneori o tratează global, nediferenţiat, considerăm că prin aceasta 
teoria sa estetică nu-şi pierde din valoare în explicarea acestei arte. Analizele critice sunt 
folosite de Lukács pentru a-i ilustra doctrina estetică, dar principiile acestei doctrine nu 


sunt reductibile la exemple şi analize critice. 
; Cf. H. Marcuse, Scrieri filozofice, București, Edit. politică, 1977, p. 478; Theodor W. Adorno, Autour de 


la théorie esthétique: Paralipomena. Introduction prémière, Paris, Klincksieck, 1976, p. 14. 


? Galvano Dalia Volpe, Critica gustului, Bucureşti, Edit. Univers, 1975, p. 201, 202. 

Georg Lukács afirmă că problemele formale ale artei apar în strictă dependenţă de 
contextul civilizaţiei şi de problemele social-istorice, dar nu este preocupat de dezvoltarea 
acestui principiu în raport ca înnoirile de ordin tehnic ale artei moderne. Important este, 
însă, faptul că, în principiu, le acceptă. Polemica sa cu arta modernă nu exclude decât 
transformarea formalismului în scop al artei şi concepţiile despre lume subiacente 
curentelor de avangardă. 

Lukács sesizează suficient de nuanţat că între operele marelui realism şi 
avangarda literară nu există opoziții radicale de ordin tehnic (maniera scriiturii, procedee 
de punere în formă ş.a.m.d.), ci diferenţe sensibile între imaginile despre lume 
comunicate prin operă. Georg Lukács polemizează — de pe poziţiile unei teorii estetice 
care recunoaşte artei misiunea de a fi conştiinţă-de-sine a genului uman — cu atitudinile 
avangardiste faţă de real, cu modalitatea neconstructivă de a sesiza miezul problematicii 
umane, cu judecăţile de valoare asumate. Subiectivitatea creatoare se situează, în cazul 
acestor practici artistice, sub orizontul posibilităţilor abstracte, cultivând detaşarea de 
lumea concretă şi explorarea bogăției sufletului omenesc, fără a viza influențarea 
personalităţii umane. Viziunea despre lume şi viaţă deschide creatorului perspectiva din 
care selectează materialul faptic şi/sau imaginativ pentru a edifica universul operei. Or, în 
curentele de avangardă, remarcă Lukács, atitudinea negatoare în raport cu anumite 
realităţi social-umane se concentrează asupra formei de exprimare, în special asupra 


tehnicii combinatorii, a unor detalii realiste, în stare să releve paradoxul şi absurdul. 


3.3. Tensiunile configurării 

Afirmațiile lukâcsiene privitoare la opera de artă ni se par a fi dispersate în cel 
puţin trei straturi analitice: structura propriu-zisă a  obiectualității estetice, 
universul/lumea operei şi viziunea despre lume. Interdependenţa lor refuză disocierea. Cu 
toate acestea, cel puţin în principiu, există o subordonare a statului formal de către 
intenţiile valorico-semnificante. Ideea de totalitate capătă, astfel, nuanţări şi dominante 
interpretative pe măsura trecerii de la nivelul configurării spre lumea intensivă a operei şi 
orizonturile sale atitudinale. Respectivele ipostaze sugerează înlănţuiri inevitabile a două 
câmpuri de forţe: tehnic-formale şi de conţinut. Însă, întrucât Lukács acceptă 


ambiguitatea funciară a obiectualităţii estetice, deschiderea sa semantică — ceea ce am 


220 


numit, cu alţi termeni, funcţia referenţială fără referent precis localizabil —, se poate spune 
că mimesis-ul are mai puternice exigenţele configurării şi nu ale corespondenței, 
accentuează norma de autenticitate a plăsmuirii şi nu vocaţia liniar-reproductivă, 
motivează intensificarea sensurilor umane înăuntrul totalităţii nemutilante a lumii operei 
— ceea ce generează şi eficienţa sa social-istorică —, dar nu justifică validarea acestei lumi 
prin mijloace gnoseologico-reducţioniste. 

Dintr-un asemenea unghi, pot fi spulberate ezitările interpretative care constată — 
în concepţia lukâcsiană despre arta contemporană — amestecul uimitor de adevăr şi 
rigiditate, deschidere de principiu şi verdicte fără drept de apel, intuiție critică, 
sensibilitate receptoare, dar şi intoleranță atitudinală, calificative suspecte de 
unilateralitate şi pledoarii pro domo. Guido Morpurgo-Tagliabue e tentat să găsească 
inconsecvenţe care alimentează un paradox. Astfel, reelaborând catharsisul aristotelic în 
sensul unei terapeutici sociale, „plecând de la un obiectivism gnoseologic (teoria 
reflectării!), Lukács se putea îndrepta spre o estetică sociologică descriptivă. Totuşi, 
datorită unei serii de criterii a priori — criteriul metafizic al realului (dialectica), criteriul 
gnoseologic al particularului (tipicul), criteriul structural al formei (unitatea multiplului), 
— el a ajuns la contrariul, la o estetică normativă, socială, axiologică“!. Pe de altă parte, 
„teoria tipurilor a lui Lukács, când este vorba să fie aplicată pentru a ieşi dintr-o 
interminabilă discuţie preliminară asupra prezumţiilor doctrinare fundamentale care îi 
uneşte pe artist, critic, teoretician, sau politician, pretinde un concept al realismului 
absolut formal, aşa cum a fost dezvoltate de E. Auerbach“ (subl. n.). Sunt, în aceste 
afirmaţii, ajustări preconcepute ale concepției lukâcsiene. Considerăm, de pildă, că 
estetica sa nu este normativă decât în măsura în care orice teorie filosofică privitoare la 
artă probează principii valorico-selective ce degajă o aură de normativitate fără norme; şi 
aceasta întrucât constructele interpretative conturează un ideal al izbutirii estetice, sau, în 
alte cazuri, se operează cu un model de exemplaritate artistică. Însă, în raport cu creaţia şi 
receptarea, aceste principii — alături de postulate, implicate şi derivate ale ontologiei 
umanului ce saturează estetica lukăcsiană — alcătuiesc un cadru hermeneutic, nicidecum 


un sistem valorico-socio-normativ desfăşurat în program de politică culturală şi/sau 


! Guido Morpurgo-Tagliabue, Estetica contemporană, Il, p. 35. 
? Ibidem, p. 37. 

ideologia literară. De aceea, probabil, şi aparenţa că Lukács ar mânui „un concept al 
realismului absolut formal“. Astfel, se poate spune că Lukács pledează pentru concreteţea 
concrete — ce se pretează, în cazul artei, la analogii cu „imaginaţia sociologică“ a lui C. 
Wright Mills! —, singura ce face posibilă conştiința-de-sine. Primul aspect sugerează o 
singură restricţie: pot fi acceptate toate inovațiile şi mijloacele silistic-formale care 
întrunesc calităţile sistemului de semnalizare 1”: acesta exteriorizează imaginaţia — 
facultatea spontan-creatoare, distinctă de gândire — prin limbaje ce menţin caracterul 
nemijlocit al impresiilor senzoriale şi-l intensifică, întrețin o generalizare intuitiv- 
sensibilă, fără a accede la înţelegere conceptuală (de pildă, tensiunea dintre reprezentare 
şi sensurile raționale în limbajul poetic), făcând, astfel, posibilă, prin evocare, 
trăirea/retrăirea şi conştientizarea inexprimabilului ca infinitate intensivă şi plenitudine a 
lumii efective şi/sau a lumii operei”. 

Problema perspectivei — care ființează numai în şi prin viziunile despre lume, 


viaţă şi om — angajează, la Georg Lukács, o traiectorie ontologică a discursului. 


3.4. Problema negativităţii şi critica imaginaţiei istorice 

Lukács respinge stările unilaterale la care poate adera subiectivitatea încorporată 
operei de artă; dăruirea necondiționată faţă de realitate, şi, respectiv, nemulţumirea faţă 
de ea, încercarea de a o transcende, anula sau depăşi. În aceste cazuri, momente şi 
aspecte, care sunt definitorii şi relevante numai înăuntrul totalităţii tensionate a realului, 
sunt dislocate, valorizate şi opuse realităţii ca atare. Sub raportul conştiinţei de sine, 
asemenea unilateralizări sunt ilegitime şi comportă simulări atitudinale. Desigur, arta are 
caracterul unei ficțiuni duse până la capăt, provoacă, întreţine şi conţine iluzia“, dar nu ca 
mijloc de înşelare sau autoînşelare, ci ca dăruire faţă de puterile estetice ale unui complex 


evocativ. În măsura în care mimesis-ul se lasă definit prin funcţia evocatoare a plăsmuirii, 


! Cf. C.Wright Mills, Imaginaţia sociologică, Bucureşti, Edit. politică, 1975, p. 32, 34, 46. 

? Despre specificul limbajului artistic din punctul de vedere al unei psihologii reflexologice în Estetica, II, , 
p. 21-24, 39, 55, 77, 88, 142-145. 

3 Georg Lukács, Estetica, II, p. 278 . 

* Ibidem, p. 426. 

poate fi angajat, în raport cu arta contemporană, printr-un strat tehnico-formal şi 
structural-configurativ a cărui deschidere interpretativă este indiscutabilă. Important de 
sesizat ni se pare, însă, faptul că acest strat este încapsulat într-o viziune despre lume şi e 
purtătorul unei visiuni. Deci, el nu are şi nu poate avea neutralitate axiologică. De aceea, 
Lukács evită să vorbească despre avangardă în termeni de ordin formal. Din punctul de 
vedere al scriiturii şi procedeelor minime de punere în formă sunt, de pildă, detectabile 
analogii între James Joyce şi Thomas Mann: monologul interior, asociaţia liberă ca 
tehnică narativă şi instrument de caracterizare a personajelor etc. Contrastele radicale 
apar în alt plan: „la Joyce, libera asociaţie, departe de a se reduce la o tehnică stilistică, 
constituie forma însăşi pe care autorul o dă descipțiilor epice, a situaţiilor şi 


cel 


caracterelor“. Kafka antrenează detaliile realiste ca suport pentru irealităţi fantomatice, 
lumi de coşmar, proiecţii angoasante în şi prin care realul efectiv e anulat, prin unul 
oniric”. 

Ideea realismului artei aparţine, la Lukács, nu unui umanism prospectiv sau 
proiectiv, nici nu poate fi dizolvată în consideraţii şi/sau consecinţe ideologice, ci e 
pivotul unui raționalism profilactic, cu implicaţii la nivelul ontologiei umanului. Artei 
experimentaliste îi este refuzată ontologia individualistă subiacentă: solitudinea, gustul 
pentru patologic şi angoasa autodizolvantă, protestul abstract şi vid, reducerea reacției 
anticapitaliste la un antifilistinism romantic, dislocarea formei logice şi cultivarea 
parabolei irelevante ş.a.m.d. Întrucât realitatea nu este fragmentară, aranjamentul ludic 
permite pigmentări de sens, mascând totalitatea extensivă şi intensivă a omului, şi, astfel, 
se face complicele forțelor corozive. Lukács vorbeşte, în acest sens, de „contradicţia 
internă dintre non-conformismul suprafeţei şi conformismul, în ultimă analiză, al 
atitudinii de bază“: nemulţumirea faţă de realităţi efectiv alienante e cantonată într-un 
„non-conformism formal“, în gândire speculativă şi reprezentare, ce se concretizează în 


formulele unui conformism deghizat cu privire la problemele hotărâtoare ale vieţii”. Când 


! Georg Lukács, La signification présente du réalisme critique, ed.cit., p. 27. 
? Cf. ibidem, p. 43. 

? Georg Lukács, Estetica, II, p. 681. 

* Mai pe larg, ibidem, p. 678. 

califică asemenea atitudini ca inițiind „negarea fanfaronardă a realității“, apropiindu-le 
în premise şi consecinţe ideologice de teoriile „antiumanităţii artei, Georg Lukács are 
mereu în vedere caracterul de totalitate pe care trebuia să şi-l asume, în produsul estetic, 
subiectivitatea creatoare. 

Georg Lukâcs apreciază că avangarda proliferează, în principiu, cel puţin, 
inovaţia mijloacelor formale şi expresive pentru  „deformările  echilibristic- 


“3. Prin multe aspecte, aceste căutări experimentale de factură formală 


experimentale 
sunt necesităţi de cea mai mare importanţă pentru orice scriitor care doreşte să reflecte, în 
ceea ce ele au efectiv specific, trăsăturile care definesc lumea actuală“. În avangardă, 
însă, ele se subsumează plăsmuirilor dominate de posibilităţile abstracte. „Pretinzând a 
recunoaşte în această bogăţie iluzorie adevărata plenitudine a sufletului omenesc, 
subiectivismul modern încearcă în faţa sa o melancolie plină de admiraţie şi simpatie, în 
timp ce întâmpină realitatea, care împiedică să se realizeze tot acest posibil, cu un soi de 


“5. La antipod, „descrierea literară a posibilităţii concrete 


dezgust la fel de melancolic 
presupune mai întâi descrierea concretă a oamenilor concreţi, în raportul lor concret cu 
lumea exterioară. Numai în această interacţiune, însufleţită şi concretă, a omului cu 
mediul înconjurător posibilele concrete ala unui individ se pot separa de cele abstracte, se 
relevă ca realități concrete care condiţionează pe drept acest individ particular, la acel 
nivel anume al evoluţiei sale. Aici trebuie căutat singurul principiu de selecție care poate 
să extragă concretul din imensa masă a abstractelor. Ontologia subiacentă concepției 
despre om care se găseşte în literatura decadentă exclude, din capul locului, un asemenea 
principiu de selecţie““. 

Angajând în dispută principiul dynamis-ului aristotelic’, este evident că Lukács nu 
nu reduce chestiunea artei moderne la capriciile gustului, ci vine cu etaloanele ontologiei 


umanului spre a-i sensibiliza vocaţia umanistă. Din aceleaşi motive, luările de poziţie faţă 


! Ibidem, p. 679. 

? Georg Lukács, Estetica, I, p. 367. 

? Georg Lukács, Estetica, II, p. 679. 

* Georg Lukács, La signification présente du réalisme critique, ed. cit., p. 93. 
` Ibidem, p. 35 . 

6 Ibidem, p. 39. 

7 Cf. Georg Lukács, Ontologia existenței sociale, II, p. 591. 

de literatură interferează cu delimitările critice de Heidegger, Worringer ş.a. Aşa cum 
precizează Jacques Brun, „realismul este criteriul imaginaţiei istorice. Opera fiind o 
sarcină care se inventează în funcţie de viaţa reală, gradul realismului este echivalent 


cel 


gradului de autenticitate“. Lukács pledează pentru concreteţe şi consecvență în tratarea 
negativităţii, ceea ce presupune nu doar protestul abstract, detaşarea de empiric, 
evaziunea în disperare şi absurd, ci restituirea, în manieră estetică, fără compromisuri, a 
complexelor dinamice de contradicții prin care se dezvăluie un colţ de umanitate şi se 
deschide un orizont al valorilor propulsoare. De aceea, Thoman Mann — ale cărui 
personaje ajung la sănătatea socială printr-o maladie individuală — ea preferat lui Kafka — 
a cărui personaje evadează din mizeria societăţii burgheze prin singurătatea egoistă a 
patologiei. Umanismul artei este probant numai atunci când oferă, dacă nu sugestii de 
soluţii, cel puţin un model de conştientizare complexă a lumii omului, neocolind situaţiile 
de criză, dar fără să dispere, chiar dacă acestea par sau sunt irezolvabile; rămân cel puţin 
căutările şi speranţa unor posibile deschideri, dislocări sau frământări constructive. 
Lukács nu acceptă dispersarea care îmbrăţişează prea lesne şi pe îndelete absurdul. 
Lumea operei trebuie să dea senzația de lume: cu precarităţile, plenitudinea, 
complexitatea, adâncimea şi intensităţile sale. Principiul kafkian de reprezentare e „lumea 
concepută ca alegorie a Neantului transcedental“”. De aceea nu e preferat ca model, deşi 
resorturile îi sunt înţelese cu o aleasă sensibilitate valorică. Nu altfel înţelege Adorno: 
„Puterea operei lui Kafka constă în acest sentiment negativ al realităţii“. Numai că 
valorizarea diferă: „ceea ce lui îi apare fantastic în absurditate este chiar aşa cum este“. 
Estetica lui Adorno — puternic marcată de resorturile demistificatorii ale artei în 
condiţiile societăţii de consum — face corp comun cu avangardismul, prin absolutizarea 
dublei negativităţi: în raport cu tradiţia şi în raport cu realitatea socială alienantă. Cultul 
lukăcsian al totalităţii şi al posibilităţilor concrete i se pare a fi o abdicare în faţa realului 


şi o sanctificare a acestuia, o încercare de conciliere a spiritului cu lumea şi descalificarea 


potenţelor subversive şi negatorii ale creațiilor artistice. Prin urmare, o radicalizare 


! Jacques Brun, Un germaniste engagé — Georg. Lukács, Thèse présentée devant L'Universite de Paris III, 
le 13 mars 1977/1979, p. 230. 
? Georg Lukács, La signification présente du réalisme critique, p. 99. 


3 Theodor W. Adorno, Théorie esthétique, Paris, Klincksieck, p. 33. 

trebuie operată prin emancipare faţă de funcția simbolică şi constituirea unui domeniu 
antitetic la realitatea empirică şi la semnificaţiile sale!, prin epoche-ul empirial şi 
prezentarea unui non-empiric ca şi cum ar fi empiric”, ceea ce înzestrează experimentarea 
formală cu virtuţi negatoare: „Conceptul de construcţie, care aparține în mod esenţial 
modernismului, implică întotdeauna primatul procedeelor constructive asupra imaginaţiei 
subiective. Neprevăzutul nu este numai efect, ci posedă, în mod egal, un aspect 


obiectiv“ 


„Negativitatea lui Adorno — eşuată în ceea ce Lukâcs numeşte frondă romantic- 
anticapitalistă“, cu care el însuşi a cochetat — ni se pare a aparţine nu structurilor 
experienţei estetice, ci reflecţiei teoretice asupra acesteia, fiind, deci, o coordonată ataşată 
operelor de artă prin programe-manifest, ideologii, interpretări speculative ş.a. În 
procesele creatoare şi receptoare propriu-zise, pozitivitatea şi negativitatea „nu constituie 
mărimi stabile în dialectica socială a artei şi societăţii, ele putându-se lense converti în 
contrariul lor, dată fiind schimbarea de orizont ce intervine pe parcursul procesului istoric 
al receptării“”. Astfel, continuă Jauss, opere de avangardă devin clasice, întărind tradiţia 
autoritară pe care au sfidat-o, protestul se converteşte în instrument de desfătare. Aceasta 
amortizare a provocării şi sfidării concordă cu ceea ce Lukács numeşte conformism 
deghizat. 

Desigur, aşa cum remarcă Lucien Goldmann, „în societatea liberală reificarea 
constă mai ales în dispariţia din conştiinţe a totalităţii transindividuale în favoarea unui 
individualism, iluzoriu în măsura în care se voia absolut, dar care totuşi este în parte 
real“. Totalitatea pentru care optează Lukács presupune aceste stări şi lipsa acută de 


omogenitate a realităţilor umane. Ceea ce indică pentru experienţa artistică este tocmai ca 


aceasta să-şi asume rolurile unei autentice demistificări. 


! Ibidem, p. 132. 

? Ibidem, p. 33. 

? Ibidem, p. 39. 

4 Cf. Georg Lukács, Teoria romanului, Bucureşti, Edit. Univers, 1977, p. 29-31. Mai pe larg, în Gavril 
Mate, Georg Lukács şi epopeea lumii moderne, Cluj-Napoca, Edit. Dacia, 1979, p. 11, 31-33. 

` Hans Robert Jauss, Experienţa estetică şi hermeneutică literatură, Edit. Bucureşti, Univers, 1983, p. 63. 


6 L, Goldmann, Marxisme et sciences humaines, Gallimard, 197, p. 4. 

CATEGORIA DE CULTURĂ ÎN PERSPECTIVA CONTEMPORANEITĂȚII 


MARIN AIFTINCĂ 


Preambul 


Una dintre categoriile fundamentale proprii gândirii filosofice contemporane este 
cultura. Nu se poate vorbi despre om şi raportarea lui la realitate fără a ne referi, într-un 
fel sau altul, la cultură. De aceea, spunem că omul şi cultura alcătuiesc elementele 
constitutive ale unei relaţii biunivoce, care se impune prioritar reflecţiei filosofice. Cu 
toate acestea, filosofarea asupra naturii şi ființării omului a străbătut o lungă perioadă 
istorică, fără tematizarea culturii. Abia sfârşitul veacului al XIX-lea şi începutul celui 
următor au adus „clipa prielnică” pentru conceptul de cultură, încât el devine obiect 
distinct al filosofării şi se configurează o nouă disciplină a spiritului, care este filosofia 
culturii. Astfel, conceptul în discuţie se impune cu rapiditate, focalizând atenţia tuturor 
disciplinelor ce se raportează, într-un fel sau altul, la cultură. Ca urmare, sintagma 
„ştiinţele culturii” (Kul/tur-wissenschaften) subminează profund ubicuitatea expresiei 
„ştiinţele spiritului” (Geisteswissenschaften), căreia i se va substitui!. 

Interesul practic pentru conceptul de cultură se atenuează în jurul anilor °30 ai 
secolului XX, odată cu apariţia antropologiei filosofice, animată de aspiraţia tratării 
unitare a problematicii privind natura, poziţia şi destinul omului în lume, după modelul 
ştiinţelor naturii. În replică, filosofii orientaţi spre cercetarea domeniilor spiritului pun 


temelia antropologiei culturale — disciplină ce cunoaşte îndată o evoluţie eclatantă, cu 


! Referitor la evoluţia conceptului de cultură vezi: Herbert Schnădelbach, Die Kultur im Philosophie. Ein 
grundkurs (Cultura, în vol. „Filosofie”. Curs de bază) trad. din germană coordonată de Mircea Flonta, 
Bucureşti, Editura Ştiinţifică, 1999; Marin Aiftincă, Filosofia culturii, Bucureşti, Editura Academiei 
Române, 2008; Mircea Malița, Zece mii de culturi, o singură civilizaţie, Bucureşti, Editura Nemira, 1998, 


cap. II. 

precădere în America de Nord, fără a izbuti, însă, redobândirea priorităţii pe care 
conceptul de cultură o deținuse inițial. Acestei etape îi urmează, aşa cum arată Herbert 
Schnădelbach, o seamă de ezitări generate de politizarea „culturalului” de către național- 
socialismul german, ceea ce a făcut ca, după al doilea război mondial, conceptul de 
cultură să fie considerat ca fiind depăşit în plan ştiinţific sau ca expresia unor convingeri 
conservatoare în plan politic şi, ca urmare, este învăluit în tăcere. Cutremuraţi de ororile 
războiului, unii intelectuali, precum Theodor Adorno, nu au ezitat chiar să califice 
întreaga cultură ca fiind un „gunoi. 

De pe la începutul anilor '50, o serie de schimbări social-politice petrecute în 
lume, precum şi influenţa neomarxismului, a teoriei critice a Şcolii de la Frankfurt au 
impus prioritar cuvântul societate, devenind un concept universal, suspectat totuşi de 
„Situare la stânga”. Se considera că teoria societăţii îmbrăţişează integral lumea omului şi 
implicit cultura. În consecinţă, conceptului de societate i se atribuia o superioritate 
intelectuală şi moral-politică, fiind apreciat ca modern, în vreme ce conceptul de cultură 
era socotit învechit, depăşit. După eşecul mişcărilor revoluţionare din 1968 şi izbucnirea 
a ceea ce s-a numit „războiul culturii” în Europa de Vest şi Statele Unite ale Americii, 
conceptul de societate nu mai este atractiv, încât din anii '70, noţiunea de cultură îşi 
recapătă locul privilegiat. Această schimbare de optică este determinată şi de aportul 
teoretic al structural-funcţionalismului american şi structuralismului francez, care au 
refortificat demnitatea ştiinţifică a noţiunii de cultură şi i-au consolidat valoarea de 
concept filosofic fundamental. 

Mileniul al treilea a debutat sub semnul provocărilor fenomenului globalizării şi 
postmodernismului, care au pus faţă în față universalizarea pieţelor şi relativismul 
culturilor, accelerând contactele dintre culturile Estului şi Vestului. În consecinţă, cultura 


deţine un prius în abordările teoretice”, călăuzite de interesul pentru apărarea identităţii 


! Theodor Adorno, Teoria estetică, trad. din Ib. germană de Andrei Corbea, Gabriel H. Decuble, Cornelia 
Eşianu, Piteşti, Paralela 45, 2005, p. 439. 

? Vezi între altele: Lucrările celui de al XXII-lea Congres Mondial de Filosofie de la Seul (30 iulie-5 august 
2008) şi Conferinţa Internaţională „Emergenţa filosofiei din cultură” desfăşurată tot la Seul (27-29 iulie, 
2008). Numai în ultimele două decenii s-au publicat numeroase cărți şi studii pe tema culturii, UNESCO 
a proclamat „World Decade of Cultural Development” (1988-1997); a lansat proiectul „The Future of 
Culture”; a elaborat „Rapport of the World Commission on Culture and Development” (1995); FISP 

culturale şi promovarea comunicării interculturale, precum şi pentru găsirea unei noi 
paradigme culturale, ca alternativă la fenomenul globalizării. Fără îndoială, cei ce 
folosesc acum conceptul de cultură se plasează în miezul interogaţiilor 
contemporaneităţii, vizând atât crizele prezentului, cât şi condiţia, destinul omului în 


lume. 


Delimitări 

Dimensiune esenţială a fiinţei umane, cultura alcătuieşte o realitate ce se impune 
prin uimitoare profunzime şi vastitatea orizontului său de cuprindere. De aceea, ea este 
cercetată din varii perspective şi cu finalităţi specifice de numeroase ramuri ale ştiinţei 
ca: istoria, etnografia, etnologia, antropologia culturii, sociologia, psihologia, lingvistica, 
teoria şi istoria culturii, istoria artelor, a literaturii, religiilor, de discipline filosofice ca 
etica, estetica, semiotica etc. Toate acestea sunt considerate ca ştiinţe ale culturii. 
Specificul lor s-a reliefat cu destulă claritate la finele veacului al XIX-lea şi începutul 
celui următor, în contextul unei ample dezbateri referitoare la statutul istoriei ca ştiinţă şi, 
în genere, a tuturor ştiinţelor spiritului puse sub expresia Geisteswissenschaften, în 
antiteză cu ştiinţele naturii. Caracteristicile celor două grupe de ştiinţe sunt bine cunocute 
astăzi, de aceea nu le reluăm aici. 

Deşi toate disciplinele menţionate mai înainte sunt ştiinţe ale culturii, conţinutul şi 
opera lor de cunoaştere nu acoperă cultura în întregul ei, ca totalitate. Acest rol şi-l asumă 
filosofia culturii, care se află la un nivel de generalizare mult mai înalt decât ştiinţele 
particulare ale culturii. Dacă acestea din urmă au un caracter descriptiv-interpretativ şi 
abordează numai o formă sau o latură a culturii, filosofia culturii are un caracter reflexiv 
generalizator şi cercetează cultura, în dimensiunea ei categorială. Ea se interoghează 


asupra culturii în perspectivă ontologică şi în strânsă legătură cu valorile, într-o încercare 


(International Federation of Philosophical Societies) a publicat volumul colectiv „Philosophy and 
Cultural Development” (1993); The Council for Research in Values and Philosophy, de pe lângă Catholic 
University of America, Washington, sub conducerea Profesorului George F. McLean, a organizat, în 
diferite mari oraşe ale lumii, din 1970 până în 2009, numeroase conferinţe internaţionale consacrate 
culturii şi a publicat 200 de volume pe tematica filosofică a culturii. 


! Marin Aiftincă, op. cit., pp. 22-36. 

de a descifra natura, unitatea, multiplicitatea, identitatea şi pluralismul culturii. A încerca 
să surprindă caracterul şi esenţa culturii, raporturile sale cu natura şi societatea, ca factori 
ce o condiţionează şi o delimitează, procesul de creaţie şi rezultatul acestuia obiectivat în 
opere, în faptele de cultură; dimensiunile locală sau naţională şi universală ale culturii; 
tradiţia şi identitatea culturală în raport cu fenomenul globalizării; unitatea şi pluralismul 
culturii; circulaţia valorilor şi comunicarea interculturală — toate aceste complexe teme nu 
le preiau ştiinţele culturii. Ele intră în sfera de preocupări ale filosofiei culturii, 
legitimându-i capacitatea de a le privi şi înţelege ca un întreg organic fundat pe categoria 
cultură. 

Dincolo de empiric, originile metafizice ale culturii sunt ancorate în existenţa 
umană însăşi, care nu încetează şi nu va înceta vreodată să incite meditaţia filosofică. Ca 
atare, timpul istoric străbătut de lumea contemporană lansează noi provocări culturii şi, 
evident, criticii filosofice orientată spre această realitate, chemând-o să formuleze 
întrebări şi să caute răspunsuri adecvate, pentru ca persoana umană şi omenirea în 


ansamblu să nu se îndepărteze irecuperabil de sensul autentic al existenţei sale. 


Abordări conceptuale 


Dacă pornim de la adevărul că, în genere, cultura este o formă specifică de 
manifestare a omului ca ființă unică în univers, atunci nu putem evita o întrebare 
esenţială ce se impune imediat: cum poate fi definită cultura? În căutarea răspunsului 
adecvat vom lăsa deoparte accepţiunile curente ale noţiunii de cultură, întrucât exced 
finalitatea urmărită aici. Vom focaliza demersul nostru pe abordările filosofice ale 
culturii, înţeleasă ca întreg, ca totalitate, decelând principalele orientări în domeniu. 

Realitate eteromorfă, extrem de bogată în sensuri şi semnificaţii, cultura nu poate 
fi cuprinsă lesne într-un concept pe deplin satisfăcător. Mărturie stau numeroasele 
încercări întreprinse, precum şi marea diversitate a perspectivelor de abordare. O primă 
sistematizare a acestora face posibilă observaţia potrivit căreia definirea conceptului de 
cultură urmează două mari direcţii. Prima priveşte cultura într-un sens restrâns, limitând- 
o la cele mai elaborate valori teoretice şi artistice, lăsând deoparte numeroase aspecte ale 
fenomenului; a doua direcţie înţelege cultura într-un sens extensiv, incluzând toate 


manifestările vieţii sociale. Este vorba despre un mod de a înţelege cultura „mult mai larg 

şi mai dinamic” care include întregul domeniu al valorilor vieţii de fiecare zi a unui 
popor’. Această accepţiune s-a dat culturii graţie eforturilor depuse de UNESCO, în 
special după Conferinţa de la Viena (1970) consacrată politicilor culturale. Din atare 
perspectivă cultura, având o coerenţă internă, este coeziunea unui set de valori, atitudini, 
credinţe, obiceiuri şi deprinderi comportamentale prin care un popor se raportează la sine 
şi la lume, la societate şi la alţi indivizi. Cu alte cuvinte, cultura este un domeniu al 
semnificaţiilor. Toate aceste semnificaţii exprimă o ordine a Universului şi a locului 
deţinut de om în Univers. Ambele direcţii nu sunt scutite de observaţii incomode. Critica 
filosofică concepută ca modalitate de «a distinge» şi „a judeca pe baza unor criterii ce pot 
fi expuse”, decelează o serie de orientări în abordarea culturii între care: metafizică, 
raţionalistă, istoristă, funcționalistă, activistă, semiotică, axiologică. În continuare, să ne 
oprim pe scurt la fiecare dintre acestea. 

Ceea ce s-a numit concepția metafizică despre cultură se originează în tradiţia 
greco-latină, unde cultura era înţeleasă ca un proces de educaţie a omului şi rezultatul 
unui atare proces. În această viziune, cultura rezidă în cultivarea spiritului (sufletului), 
ceea ce vizează formarea persoanei în acord cu un ideal umanist. Este un proces formativ 
pe care Cicero îl asemuia cu cel de cultivare a cîmpiilor. Analogia dintre cultura animi şi 
cultura agrorum implică Iloideia — concepţia despre educaţie din Grecia elenismului 
târziu, unde cultura era însuşită în şcolile filosofice: cultura animi philosophia est. Platon 
considera că, în esenţă, cultura trebuie să fie fundată pe Adevăr, Frumos şi Bine, valori 
fundamentale cărora le corespund logica, estetica şi etica. Într-un anume fel, aceste 
discipline constituie o lungă perioadă istorică fundamentul culturii noastre. În această 
perspectivă, cultura însemna eruditio et institutio in bonas artes, adică erudiţia şi iniţierea 
în artele bune, utile, precum şi formarea, cultivarea celor mai nobile virtuţi ale sufletului 
(arete), care se finaliza cu eurithmia — armonia superioară a personalităţii umane. Cu 


acest înţeles, //oicera este tradusă prin humanitas, care devine întâia oară „sub acest 


! Cf AJ. Van der Staay, Speech, în The Cultural Dimension of Development, Netherlands National 
Commission for UNESCO, 1985, The Hague, p. 23. 
? Herbert Schnădelbach, op. cit., p. 410. 

nume obiect al gândirii şi năzuinţei în timpul republicii romane”. Opus lui homo 
barbarus, aici homo humanus este „romanul care înalță virtus romana şi o înnobilează”. 
Astfel, interferenţele dintre elenismul târziu şi latinitatea clasică, la Roma, au dat naştere 
întâia oară umanismului ca formă elevată de expresie a culturii, care vizează recuperarea 
esenței omului. De aceea, Heidegger, consideră că orice umanism, întrucât implică o 
determinare a esenței omului, „se întemeiază pe o metafizică, sau devine el însuşi temei 
al uneia”?. 

Accepţiunea la care ne-am referit a conceptului de cultură şi-a extins graniţele, 
mai târziu, prin includerea unor semnificaţii noi, precum capacitatea de expresie, 
deschiderea spiritului către un larg orizont de trăire şi cunoaştere, către toate artele şi 
metafizică. Cultura este asociată, astfel, unui ideal de perfecţiune umană, echivalent cu 
dobândirea unui maximum de umanitate în om. Din acest unghi de vedere, conceptul de 
cultură are determinări de conţinut şi calitative de esenţă umanistă, formă în care ni s-a 
transmis până astăzi. 

Critica filosofică şi conştiinţa istorică au atacat această viziune despre cultură 
care, deşi rămâne măreaţă ca un templu grec, este totuşi limitată din punctul de vedere al 
gândirii actuale şi al exigenţelor timpului nostru. Criza metafizicii tradiţionale este 
acompaniată de o profundă schimbare a conceptului de cultură. 

Concepția raţionalistă a culturii este fundată pe tradiția istorică şi creştină, 
referitoare la o natură general umană, rațională. Pe această bază s-a conturat concepţia 
unei naturi raţionale şi divine specifică omului, pentru a indica sensul universal şi 
invariabil al aspirațiilor sale’. 

Subliniind în mod deosebit ideea de natură omenească, concepţia raționalistă este 


conexată cu filosofia luminilor din veacul al XVIII-lea, care susținea că două condiţii 


! Martin Heidegger, Scrisoare despre „umanism ”, în vol. „Repere pe drumul gândirii”, trad. şi note: 
Thomas Kleininger, Gabriel Liiceanu, Bucureşti, Editura Politică, 1988, p. 303. În legătură cu aceeaşi 
temă, mai vezi: George Uscătescu, Ontologia culturii, Bucureşti, Editura Ştiinţifică şi Enciclopedică, 
1987, pp. 34-35; Paolo Filiasi Calcano, Cultura ed esistenza, în „Filosofia”, fascicola I, p. 1-5; 
Enciclopedie de Filosofie şi ştiinţe umane, trad. colectiv, Bucureşti, All Educaţional, 2004, pp. 207-208. 

? Op. cit., p. 304. 

? Referitor la concepția raționalistă şi cea istoristă a culturii, vezi: Tudor Vianu, Filosofia culturii, în 


„Opere 8”, ediție de Gelu Ionescu şi George Gană, Bucureşti, Editura Minerva, 1979. 

determină opera culturii: prima consistă în ideea unei naturi omeneşti anterioare operei 
culturii; a doua rezidă în ideea că această natură, fiind prin esenţa ei bună, umanitatea 
urmează să se dezvolte după indicaţiile acestei unice valori. Astfel, în viziunea lui J.J. 
Rousseau şi Condorcet, rostul culturii este acela de a realiza propria natură bună şi 
raţională a omului. 

Ridicarea omului de la existenţa inconștientă şi instinctivă, la o treaptă superioară 
de raţionalizare este înţelesul pe care îl dă culturii Fichte. În concepţia lui, cult este omul 
care se poate elibera de influenţa a tot ceea ce nu este raţional, stăpânindu-se pe sine şi 
natura înconjurătoare. În această perspectivă, cultura impune: 1) afirmarea cu precădere a 
raţiunii asupra celorlalte funcțiuni sufleteşti, precum şi posibilitatea ei de a se impune în 
mod absolut; 2) existenţa libertăţii sau, cu alte cuvinte, putinţa de a proiecta idealuri 
raţionale şi a le extinde asupra altora. Ca urmare, libertatea devine o supoziţie şi o 
componentă a culturii. 

Ipoteza susţinută de concepţia raţionalistă a culturii este întâmpinată de observaţia 
critică a istorismului, care pretinde că nu există o cultură dezvoltată dintr-un substrat 
omenesc general şi perfect în sine. Nicăieri nu poate fi regăsită aşa-numita natură 
omenească; peste tot găsim numai culturi călăuzite de valori deosebite. Ca urmare, există 
culturi diferențiate după sistemul de valori proprii feluritelor popoare şi epoci istorice. 
Astfel, concepția istoristă accentuează îndeosebi ideea de valoare în constituirea culturii 
şi reliefează independenţa culturilor, diferenţiate după sistemul propriu de valori. În 
această concepţie, cultura este definită prin raportare la natură. 

Cu anumite concesii, în această orientare se înscrie concepţia lui Herder despre 
cultură. El susține că ceea ce s-a numit norma naturală nu poate fi găsită nicăieri în 
umanitate; oriunde, există culturi omeneşti alcătuite din valori autonome introduse în 
realitate. Scopul fiecărei culturi se poate realiza în fiecare om, care devine om numai prin 
educaţie, prin dezvoltarea armonioasă a felului său de a fi potrivit determinărilor de climă 


şi rasă. In concepţia lui Herder, umanitate înseamnă realizarea armonioasă a tuturor 

posibilităților pe care natura le fixează în om şi în afara lui. Umanitatea în om este 
fericirea la care speța umană poate aspira!. 

Prin urmare, Herder concepe cultura ca înflorire armonioasă a tuturor însuşirilor 
în om, nu doar a raţiunii. După el, raţiunea care îl defineşte în mod eminent este trezită în 
om de opera Providenţei; ajungem cu toţii la rațiune numai prin limbaj, prin tradiţie, prin 
credinţa în cuvântul părinţilor. Oamenii se disting prin rațiune, care îi face egali între ei, 
dar „inegalitatea lor nu este atât de mare de la natură, pe cât devine ca urmare a 
educaţiei”, după cum felul unuia şi aceluiaşi popor o arată sub diferite regimuri politice. 

În mod distinct faţă de abordările metafizică, raţionalistă şi istoristă a culturii, dar 
preluând câte ceva de la fiecare, s-a configurat o concepție activistă a culturii. Preluată de 
la Goethe şi Kant, această concepţie este dezvoltată, în România, de Tudor Vianu, care 
defineşte cultura în strânsă legătură cu scopurile omenești”. El afirmă că în lumea 
cauzelor mecanice, specifice procesului natural, omul introduce scopuri care alcătuiesc 
cultura, ceea ce înseamnă acţiune. Ca atare, cultura poate fi concepută ca acţiune de 
promovare a omului la rangul de agent creator al destinului său. În acest sens, Vianu 
consideră că este „cult” omul ori societatea care încearcă să domine datul natural şi să îl 
folosească potrivit scopurilor şi idealurilor ce îi luminează conştiinţa. „Cultura este deci 
un act de afirmare a libertăţii omeneşti”, iar această libertate valorează atât pentru mediul 
natural, cât şi pentru cel social. 

Viziunea activistă, faustică, despre cultură trebuie amendată în sensul că libertatea 
de acţiune a omului, vizând modificarea ori „stăpânirea” mediului natural în conformitate 
cu scopurile ce îl animă, se cere corelată cu o temeinică moralitate. Aceasta din urmă ar 
putea să tempereze abuzul de libertate şi acţiune împotriva naturii, spre salvarea 


echilibrului vieții pe pământ. 


! Vezi: Johann Gottfried Herder, Idei cu privire la filosofia istoriei omenirii; Scrisori privind promovarea 
ideii de umanitate; Despre om şi umanitate; Despre educaţie, în vol. Scrieri, trad. şi prefaţă de Cristina 
Petrescu, Bucureşti, Editura Univers, 1973. 

? Idem, Idei cu privire la filosofia istoriei omenirii, în vol. citat, p. 171. 

3 Vezi: Sociologia culturii, în Opere 8, ediţia citată. 


* Ibidem, p. 351. 

Cercetările antropologice şi etnologice au edificat concepția funcționalistă a 
culturii. Studiind comunităţile primitive, cercetătorii au folosit cuvântul cultură pentru 
caracterizarea tradiţiilor proprii diferitelor grupuri etnice, în alternanță cu cel de 
civilizaţie, pe care îl atribuiau societăţilor primitive aşa-zis „evoluate”. Cele două noţiuni 
au fost atrase, astfel, în plasa unor confuzii. Antropologul britanic Edward B. Tylor a 
formulat o definiţie extensivă şi descriptivă a culturii, care a căpătat un prestigiu 
referenţial!. În accepțiunea lui, „cultura sau civilizaţia” este un ansamblu complex ce 
închide cunoaşterea, credinţa, arta, dreptul, morala, tradiţiile şi orice alte capacităţi şi 
obiceiuri pe care omul şi le-a însuşit ca membru al societăţii. Această concepţie este 
centrată pe ideea potrivit căreia cultura implică toate manifestările de viaţă ale unui 
popor. Insuficient de cuprinzătoare, teoria lui Tylor lasă fără răspuns unele întrebări 
referitoare la natura şi esenţa culturii. Ca urmare, au apărut alte încercări conceptuale şi 
definiţii ale culturii (R. Linton, G. Roheim, B. Malinowski etc.) în cadrul antropologiei. 
În concluzie, abordările de tip funcţionalist ale culturii, deşi propun o configuraţie 
complexă şi fecundă a acestei probleme, sunt incomplete, întrucât exclud perspectiva 
valorică, axiologică a culturii. 

Privind ansamblul concepţiilor şi definiţiilor filosofice ale culturii, nu poate fi 
ignorată concepția semiotică, care aduce cultura sub conceptele de simbol, semn, 
semnificaţie. Avem în vedere aici în primul rând pe Ernst Cassirer. Critica filosofică a 
diverselor forme de viaţă spirituală conduce la ideea că toate sunt activităţi formative de 
tip simbolic”. Spre deosebire de alte vieţuitoare, omul a descoperit un mod specific de 
adaptare la mediu, numit sistemul simbolic, ce conferă vieţii umane o nouă dimensiune a 
realităţii. El nu mai trăieşte într-un univers pur material, ci în unul simbolic, pe care el 
însuşi îl făureşte”, încât caracteristica sa dominantă nu este esenţa metafizică, ci opera sa. 
Înţeleasă ca un sistem al activităţilor ce determină cercul „umanităţii”, opera omului 
cuprinde limbajul, mitul, arta, religia, ştiinţa, istoria cu toate formele şi expresiile lor 


simbolice, care nu sunt altceva decât cultura însăşi sau, cum îi spune Cassirer, „pânza 


! The Origins of Culture, Vol. 1, New York, Harper and Row Publishers, 1951, p. 1. 

? Vezi: Ernst Cassirer, The Philosophy of Symbolic Forms, Yale University, New Haven, 1953. 

* Idem, An Esay on Man. An Introduction to a Philosophy of Human Culture, 1944, tradusă în româneşte şi 
publicată în 1994. 

simbolismului”. Realitatea materială pare să dea înapoi în faţa activităţii simbolice sau pe 
măsura extensiei culturii. Între om și realitatea imediată se interpun formele culturii aflate 
într-o neostoită luptă pentru afirmare. Astfel, omul îşi crează un mediu artificial, 
înconjurându-se de forme lingvistice, imagini artistice, simboluri mitice, rituri religioase 
prin care priveşte şi cunoaşte lumea. În multiplicitatea lor nelimitată, formele culturii se 
întâlnesc în unitatea procesului creator. Cassirer este de părere că esenţa omului rezidă 
tocmai în procesul creator obiectivat în simboluri sau în opere, iar acestea, creaţia şi 
opera, luate împreună alcătuiesc cultura. 

Între alţi reprezentanţi ai concepţiei semiotice despre cultură îl considerăm, cu 
anumite riscuri, şi pe Michel Foucault. Cercetând particularităţile ştiinţelor umaniste, el 
aduce în discuţie dificultăţile generate de conflictele dintre o analiză genetică şi o analiză 
structurală, respectiv dintre o explicație şi o înțelegere a culturii. Astfel, Foucault îşi 
reprezintă omul ca o fiinţă ce îndeplineşte funcţii, o fiinţă conflictuală aptă să stabilească 
un ansamblu de reguli, formând un sistem de semne şi semnificaţii. Focalizând analiza 
„arheologică” pe întreaga epistemă clasică, el fundează definiţia culturii pe conceptul 
fundamental de semnificaţie. Considerate împreună, conceptele de valoare, normă şi 
semnificaţie trebuie să constituie temeiul unei definiţii actuale a culturii, în care 
cunoaşterea celuilalt este o exigenţă a modernităţii noastre. 

În contextul schimbărilor generate de evoluţia ştiinţelor teoretice şi expansiunea 
tehnologiei şi informaţiei, amplificarea fenomenului globalizării, conceptul de cultură a 
cunoscut, în ultimele decenii, importante modificări, nu lipsite de contradicții, şi o 
extensie permanentă. Acest fenomen s-a produs pe orizontală, urmând cu precădere 
sensul funcţional al culturii, în defavoarea profunzimii sale, unde îşi are izvoarele 
explicaţia ontologică şi axiologică a culturii, ca realitate unică produsă de om. De aceea, 
ni se pare justificată observaţia gânditorului român Vasile Băncilă, conform căreia 
„aderenţa metafizică a omului ce face esenţa culturii a dispărut ori s-a anemiat. Şi astfel 


s-a ajuns la criza culturii”. 


! Michel Foucault, Les mots et les choses, Gallimard, 1966, tradusă în româneşte şi apărută la Bucureşti, 
Editura Univers, 1996. 


? F, ilosofia vârstelor, Bucureşti, Editura Anastasia, 1997, p. 56. 

Stimulată de ideea transcenderii unilateralităților proprii altor abordări ale 
fenomenului în discuţie, concepția axiologică este fundată pe dependenţa culturii de 
valori. Un gânditor reprezentativ, cum este H. Rickert, afirma la începutul veacului XX, 
că, în esenţă, „cultura este o noţiune axiologică””, întrucât realitatea vieţii culturale şi 
interpretarea sensului său angajează probleme ale valorii. Mai exact, cultura este „esenţa 
bunurilor pe care le apreciem pentru valoarea lor”. 

Punctul de vedere axiologic în definirea şi critica culturii are o largă înrâurire, 
postulând ideea că valoarea constituie un concept fundamental în definirea culturii. Pe 
această linie menţionăm, în afară de Rickert, încercările lui Bidney, Parsons, dar şi ale 
altora, precum şi din ţara noastră, Tudor Vianu şi o întreagă serie de gânditori care i-au 
urmat, până în prezent. 

În prelungirea poziţiei teoretice în discuţie, considerăm că, în fapt, conceptul de 
cultură poate fi definit mai adecvat din perspectivă axiologică, care întruneşte 
posibilitățile de a depăşi limitele concepţiilor menţionate mai sus. Aşadar, noi susţinem 
că, în genere, cultura este ansamblul valorilor şi bunurilor realizate de om, în procesul 
devenirii sale întru umanitate. Spunem valori şi bunuri întrucât nu toate valorile se 
istovesc în bunuri, dar toate bunurile sunt uniri de lucruri cu valori sau lucruri valorizate. 
Punând în relief procesualitatea realizării valorilor şi bunurilor în corelație cu ideea de 
umanitate, această definiţie surprinde caracterul istoric şi cumulativ al culturii, înţeleasă 
ca totalitate, precum şi idealul care o îndrumă, anume umanitatea privită ca dezvoltare 
armonioasă a tuturor însuşirilor pozitive în om; armonia superioară a personalităţii. 
Totodată, definind astfel cultura, subliniem dubla ipostază a omului, ca subiect şi obiect 
al culturii. 

Proiectat în sens axiologic, conceptul de cultură depăşeşte contradicţiile interioare 
ale domeniului şi se circumscrie exigenţelor filosofării actuale, care accentuează 
caracterul său holist. Sfera lui cuprinde omul cu toate manifestările sale filosofice, 


creative şi de viaţă, integrat pe deplin în societate şi în orizontul cosmic. Putem conchide 


! H, Rickert, Grundprobleme der Philosophie, Tübingen, 1936, p. 154. 
? Idem, Kant als Philosoph der modernen Kultur, 1924, Apud George Uscătescu, op.cit., p. 56. 
? Vezi: Marin Aiftincă, op. cit., p. 67. 

astfel că, în esenţă, cultura este o lume a omului în care el se proiectează şi se recunoaşte 


pe sine, numai această oglindă critică îi oferă cu fidelitate imaginea sa proprie. 


Cultură şi natură 


Categoria filosofică cultură îşi dezvăluie mai limpede conţinutul dacă o gândim în 
relaţie cu natura şi comunitatea umană ori societatea. Cu privire la prima relaţie, aceea 
dintre cultură şi natură, trebuie să precizăm dintru început că prin intermediul omului şi al 
acţiunii sale asupra naturii ia naştere realitatea culturii, ca urmare a unei permanente 
provocări reciproce. 

Focalizând reflecția filosofică pe relaţia dintre natură şi cultură, se cuvine să 
facem menţiunea că aici luăm cultura în accepțiunea de tot ceea ce ţine de lumea 
umanului, de viaţa produsă şi reprodusă de oameni. Considerăm că natura este tot ceea ce 
nu ţine de creaţia omului şi scapă cuprinderii sale. Acest înţeles îl are conceptul clasic al 
naturii, care vine de la grecescul physis şi latinescul natura. Aşa cum remarcă 
Schnădelbach, opoziţia „physis — thesis” este folosită încă de luminismul sofist, cu 
intenția de critică a culturii, în măsura în care cerceta orice realitate culturală în 
elementele sale naturale şi non-naturale!, adică în elementele ce trimit la condiţia umană. 

Filosofarea asupra relaţiei cultură-natură recunoaşte faptul că uneori s-a insistat pe 
rolul naturii în definirea culturii. Îndeosebi este cazul romanticilor, care cereau ca legea 
culturii şi educaţiei să respecte legea naturii, nu să o încalce; ei socoteau că fericirea 
autentică rezidă în revenirea omului la sine. Alteori, mai ales în perioada modernă şi în 
contemporaneitate, graţie dezvoltării spectaculoase a ştiinţei şi tehnicii, s-a dat prioritate 
elementelor ce îl îndepărtează pe om de natură, constituind ceea ce s-a numit un cosmos 
cultural. 

Dacă antropologia filosofică îşi centrează atenţia pe omul cultivat, nu înseamnă că 
fiinţarea naturală a omului trebuie neglijată complet. Fiindcă, indiferent de nivelul de 
cultură atins, omul rămâne „un fragment al naturii”. În fiinţa umană, natura se 
prelungeşte sub forma biologicului. Cultura nu poate lua naştere şi nici exista, dacă nu 


este realizată de omul care trăieşte în mod natural. Prin urmare, deşi cultura este net 


! Cf. Herbert Schnădelbach, op. cit., p. 412. 

diferită de natura pură, ea nu poate fi desprinsă, totuşi, de natura omului. Pentru a fi în 
stare să trăiască şi să acţioneze ca fiinţă cultivată, el trebuie să trăiască mai întâi în mod 
natural. Viaţa naturală reprezintă o condiţie sine qua non pentru viaţa culturală. În acest 
sens, natura nu poate fi considerată ca indiferentă axiologic. Omul se naşte ca o fiinţă 
naturală, iar însuşirile lui naturale nu pot fi schimbate prea mult de către cultură. Totuşi, 
cultura acţionează asupra subiectului său, netezindu-i asperităţile, domolindu-i 
instinctele, dezvoltându-i virtuțile, ridicându-l astfel la rangul de om cultivat, de homo 
humanus. 

Din cele afirmate până aici rezultă o idee de esenţă teleologică: instituim cultura 
ca scop şi considerăm viaţa naturală (natura) ca mijloc pentru atingerea acestui scop. 
Astfel, natura are o valoare care o primeşte de la cultură. Ea dobândeşte o semnificaţie 
considerabilă pentru sensul vieţii omeneşti. Natura unită cu valoarea sau natura pusă în 
valoare constituie cultura. Trebuie să recunoaştem, însă, că natura există independent de 
cultură, chiar poate fi indiferentă faţă de ea; în schimb, cultura nu poate exista 
independentă de natură. Aceasta din urmă constituie, până la un anumit punct, substratul 
permanent al alcătuirilor spirituale. 

Trecând peste alte aspecte importante ale relaţiei în discuţie, reținem ideea 
referitoare la cultură ca înstrăinare a omului de natură. Cultura sau mai exact acţiunea 
culturală l-a îndepărtast pe om de natură; nu s-a rupt complet de aceasta, ci l-a înstrăinat 
doar. După cum se ştie, Rousseau este de părere că omul, părăsind starea naturală, nu şi-a 
pierdut natura proprie şi relaţia cu natura exterioară lui, ci numai s-a înstrăinat de ea. 
Teoria înstrăinării trebuie să explice, însă, cum este posibil ca, părăsind starea naturală şi 
pierzându-şi propria-i naturalitate, omul are încă acces, în contextul culturii, la natura 
„adevărată”. Acelaşi Rousseau susţine că înstrăinarea nu este ceva ce-i este străin omului, 
ci ceea ce-i aparţine, devenit străin şi de aceea poate fi, în principiu, recunoscut ca atare!. 
În această situaţie, gânditorul caută posibilitatea ca, prin cultură, omul să-şi regăsească 
drumul către o viaţă în armonie cu propria natură. 

Tema înstrăinării a fost tratată, la rândul lor, de Kant şi Hegel, în sensul susţinerii 


autonomiei culturii, a libertăţii raţiunii faţă de instincte şi ca premisă a culturii. Marx a 


! Vezi: J.J. Rousseau, Emil sau despre educaţie; Contractul social; Discurs asupra originii şi 


fundamentelor inegalităţii dintre oameni. 

vorbit despre înstrăinarea omului mai întâi în sens rousseauist, apoi o identifică cu 
imaginea unui domeniu al libertăţii, care stăpâneşte peste cel al necesităţii. Dincolo de 
aceste orientări filosofice, atrage atenţia înstrăinarea omului contemporan de natură, ca 
expresie a încrederii nelimitate în puterea raţiunii, ipostaziată în ştiinţă şi tehnologie, a 
setei nepotolite de profit economic, ceea ce a dus la desconsiderarea naturii şi provocarea 
unor efecte dezastruoase asupra culturii şi vieţii. Purtând marca luciferismului, modernul 
vede un raport de opoziţie netă între natură şi cultură. Pentru el, cultura este echivalentă 
cu progresul, libertatea, raţiunea, confortul, pe când natura înseamnă opacitate, 
primitivism, obtuzitate. Este o viziune care explică, pe lângă alți factori, criza culturii 
actuale generată de dizlocarea omului din unitatea ansamblului realității, din acea 
armonie cosmică!, sugerând că el a rătăcit sensul autentic al vieţii. 

În problema cuplului conceptual analizat mai sus rezultă că a opune cultura faţă 
de natură este cel puţin o eroare. Cultura se adaugă naturii, dar nu pentru a i se opune, ci 
pentru a o prelungi şi sublima natura, facilitând subtila armonizare între om şi esenţa 
ultimă a lucrurilor. A concepe altfel raportul cultură-natură înseamnă a ajunge la 
contradicții şi confuzii primejdioase. În acest sens, unele semnale îngrijorătoare ne vin 
dinspre empiric, ceea ce înseamnă că restabilirea şi protejarea echilibrului dintre om şi 
natură este un imperativ imediat. 

La finalul acestor succinte consideraţii, ni se pare oportun să mai adăugăm că 
distincția dintre natură şi cultură a devenit un temei pentru critica culturii, în sensul că o 
atare distincţie face disponibil culturalul din punct de vedere intelectual, instituind astfel 
o relaţie internă între cultură şi critica culturii, în sensul de evaluare pe bază de criterii de 
comparaţie. Din clipa în care oamenii au învăţat să deosebească lumea vieţii lor de 


natură, ei au făcut din cultură o temă de reflecţie, la care s-au raportat critic. 


Cultură şi societate 
Un corelat fundamental al culturii este comunitatea umană sau societatea. Dacă 
înţelegem cultura ca un „imperiu al valorilor”, atunci existenţa, obiectivarea şi 


funcţionalitatea acestora presupun inevitabil societatea. Aceasta din urmă reprezintă 


! Cf. Vasile Băncilă, op.cit., p. 103. 

condiţia esenţială a unor fapte şi procese naturale în fapte şi procese culturale. Trecerea 
de la nivelul adaptării biologice, pasive, la adaptarea dinamică, culturală nu este posibilă 
în afara societăţii. Aceasta reliefează caracterul social, care defineşte cultura. 

La rândul ei, cultura este un factor foarte activ de socializare, care nu reprezintă 
altceva decât procesul complex al devenirii omului ca fiinţă socială, prin însuşirea unor 
valori şi norme, a unor roluri sociale. Altfel spus, socializarea este mecanismul prin care 
se realizează influenţa culturii asupra vieţii sociale. Modalităţile socializării se 
structurează treptat prin asimilarea primelor forme ale experienţei sociale, în cadrul 
interacțiunii individului cu mediul social de viaţă. 

Legătura indestructibilă dintre cultură şi civilizaţie ni se dezvăluie şi dintr-un alt 
punct de vedere: cultura ia fiinţă filo- şi ontogenetic, în dialogul activ al omului cu 
natura. În atare ipostază, cultura este coextensivă cu societatea însăşi. Este un aspect 
deictic ce arată că, în realitate, cultura nu poate fi concepută în afara socialului. În acest 
sens, mai avem în vedere, pe de o parte, faptul că actul cultural, al cărui autor este 
individul sau un grup social, are întotdeauna un destinatar: altă persoană sau comunitate; 
pe de altă parte, rezultatul actului cultural, obiectivat într-un bun cultural, trebuie să fie 
difuzat, să circule pentru a fi cunoscut şi a-şi produce efectele, ceea ce implică 
mecanisme sociale adecvate. Din cele expuse până aici, nu se poate concluziona că între 
cultură, societate şi lumea umanului există raporturi de identitate. Cultura reprezintă o 
ipostază majoră a socialului şi umanului. Fiecare dintre ultimele două nivele se regăseşte 


obiectivat în cel dintâi, care este cultura. 


Cultură şi civilizaţie 

Critica filosofică pune în lumină un fapt aparent paradoxal, care ţine de structura 
interioară a culturii: anumite aspecte şi segmente ale sale sunt delimitate şi opuse unele 
altora, în pofida unităţii ontologice a culturii. A apărut astfel şi s-a impus dualismul 
cultură — civilizaţie, care a generat diverse abordări, adeseori contradictorii şi nu puţine 
confuzii. 

Ca şi cel de cultură, conceptul de civilizație are origini şi semnificaţii greco-latine, 
vizând comportamentul civilizat al omului trăitor în polis ori în cetate, care era organizată 


după un model superior de viaţă. Cu înţelesul de astăzi, conceptul de civilizaţie este o 

creaţie a veacului XVIII, îndeosebi a lui Voltaire şi a enciclopediştilor francezi. Ei au pus 
în antiteză civilizaţia cu feudalismul, dându-i conotaţii iluministe. În gândirea modernă, 
conceptul de civilizaţie s-a impus odată cu dezvoltarea cercetărilor istorice, nu în sens 
evenimenţial, ci interpretativ, raportându-l la societate, cu toate aspectele sale. În 
consecinţă, noţiunea de civilizaţie s-a aplicat diferitelor componente ale vieții şi existenţei 
sociale, încât avem de-a face astăzi cu o tipologie a civilizaţiilor stabilită pe baza unor 
criterii specifice de interpretare. Trecând peste aceste probleme, ca şi peste cele ce 
vizează hăţişul abordărilor controversate şi controversabile ale definirii conceptului de 
civilizaţie, vom stărui asupra punctului de vedere filosofic. 

În perspectivă filosofică, conceptul de civilizaţie s-a precizat şi definit prin 
raportare la cultura propriu-zisă, afirmându-se că în vreme ce cultura este interioritate, 
spirit, educare profundă a omului, civilizația nu este decât o perfecţionare a mijloacelor şi 
condiţiilor de întreţinere a vieţii lui. Potrivit acestui mod de gândire, cultura îşi are 
valoarea în sine, pe când civilizaţia reprezintă un lucru bun întotdeauna numai în funcţie 
de altceva: domeniul mijloacelor opus domeniului scopurilor. 

Reflecția filosofică pe tema relaţiilor dintre cultură şi civilizaţie a structurat, în 
genere, două direcţii de abordare. O direcţie identifică civilizaţia cu ansamblul bunurilor 
materiale sub aspect utilitar, comportamentele, plasând-o la un nivel inferior, în raport cu 
planul înalt al culturii, rezervată creaţiilor spirituale. Ca urmare, între cele două domenii 
ar exista o ireconciliabilă opoziţie. A doua direcţie priveşte cultura şi civilizaţia ca având 
o geneză comună şi fiind componentele interrelate ale aceluiaşi întreg, ce exprimă modul 
propriu al omului de a fi în lume. 

Tematizarea opoziției dintre cultură şi civilizaţie are o lungă tradiţie teoretică 
pornită îndeosebi din spaţiul de cultură german, de unde a iradiat în lume. Pentru Kant, de 
exemplu, opoziţia dintre cultură şi civilizaţie este determinată de moralitate. El consideră 
că există o identitate între însuşirea culturii şi dobândirea calităţilor morale. Civilizaţia, 
însă, nu poate realiza singură aceasta. Pentru a se putea vorbi de cultură este nevoie ca 
civilizaţia să-şi adauge moralitatea, care presupune voinţa de a face ceea ce este bun şi 


drept, întrucât este folositor cuiva. Reducerea moralității, însă, la aspectul său pragmatic, 

„la ceea ce ţine de moravuri în privinţa onoarei şi a bunei-purtări exterioare constituie 
doar civilizaţia”. 

Procesul civilizării este înţeles de Kant ca o „predispoziţie pragmatică” a omului, 
destinat să trăiască în uniune cu semenii săi, şi este posibil numai prin cultură, care 
înseamnă formare lăuntrică prin educaţie şi instrucţie. „Omul este destinat prin raţiunea 
sa să trăiască în societatea oamenilor, să se cultive, să se civilizeze şi să se moralizeze 
prin artă şi ştiinţă”. 

Păstrând distincţia netă dintre cultură şi civilizaţie, dar fără a le opune una alteia, 
Wilhelm von Humboldt concepe cultura, în traddiţie kantiană, ca formare (Bildung), 
modelare interioară a persoanei, având ca temei educaţia morală, întrucât aceasta vizează 
modul de a gândi, în concordanţă cu „aspirația morală”. Acest concept al „formării” a 
inspirat şi gândirea lui Goethe din care va evolua, în secolele XIX şi XX, ideea 
neoumanistă de formare ce include idealul perfecţionării morale a omului. În curând, 
însă, acest ideal va trece în plan secund, întrucât opoziţia cultură-civilizaţie va fi 
caracterizată, în genere, de opoziţia dintre formarea lăuntrică şi formarea ce urmăreşte 
doar modelarea aspectelor exterioare ce ţin de comportament. Civilizaţia este pusă, astfel, 
în legătură cu dobândirea „bunei purtări şi a onorabilităţii în societate”, ca însuşirile ce nu 
modifică nucleul profund al personalităţii. 

Aproape aceeaşi orientare teoretică este urmată de Rickert, care face deosebirea 
între valorile intrinseci ale culturii şi valorile ei condiţionate” şi susţine că civilizaţia este 
exprimată de bunurile care contribuie la păstrarea naturală a vieţii, precum şi ceea ce 
serveşte drept mijloc pentru atingerea unor scopuri semnificative sau valoroase. O 
accepţiune aproximativ similară o dă civilizației şi Lucian Blaga, afirmând că spre 
deosebire de cultură, creaţia de civilizaţie este o plăsmuire a spiritului omenesc, în 


vederea satisfacerii intereselor vitale, al asigurării securităţii şi confortului. De aceea 


civilizaţia are un aspect stilistic accesoriu”. 


! Immanuel Kant, Werke, vol. VI, p. 44, Apud: Herbert Schnădelbach, op. cit., p. 422. 

? Idem, Antropologia în perspectivă pragmatică, trad. de Rodica Croitoru, Bucureşti, Editura Antaios, 
2001, p. 265. 

* H. Rickert, op. cit. 


* Vezi: Lucian Blaga, Geneza metaforei şi sensul culturii; Orizont şi stil; Spaţiul mioritic. 

Opoziția cultură — civilizaţie ca model al criticii culturii o regăsim la Nietzsche, 
care desparte conceptul cultură de conotaţiile lui morale. În viziunea lui, cultura autentică 
presupune „unitatea stilului”, care poate fi percepută numai estetic. „Cultura unui popor, 
afirmă profetul lui Zarathustra, în opoziţie cu acea barbarie, a fost cândva definită, pe 
bună dreptate cred, ca unitate a stilului artistic în toate formele de viaţă”. Este vorba nu 
de contrastul dintre barbarie (ca divizare, fărâmiţare proprie civilizaţiei contemporane) şi 
stilul frumos, ci de unitatea deplină între conţinut şi formă, între interioritatea spiritului 
nostru şi lumea exterioară; o unitate vie „de ordin mai înalt” fundată pe o educaţie 
profundă, formatoare de personalităţi. Nietzsche socoteşte că cultura reprezintă în 
întregime un fenomen estetic, nu moral şi trebuie judecată în mod corespunzător. Ceea ce 
nu corespunde exigenţelor estetice în cultură echivalează cu decadenţa acesteia şi se 
traduce prin civilizaţie. Cultura nu se confundă cu mijloacele dizolvante ale civilizaţiei, 
care împing cu necesitate spre decadenţă. Nietzsche devine astfel fondatorul estetismului 
în filosofia culturii. 

Formulând conceptul decadenţei ca determinant al alunecării în civilizaţie”, 
autorul „voinţei de putere” va inspira una dintre marile scheme ale culturii configurată de 
Spengler, în lucrarea de referință Der Untergang des Abendlandes. După autorul acestei 
monumentale construcții teoretice, cultura înseamnă interioritate vie, creatoare, 
profunzime de suflet, înălţime metafizică; civilizaţia este exterioritate, acţiune, derizoriu. 
„Cultură şi civilizaţie — iată corpul viu al unui suflet şi mumia lui (...) Omul de cultură are 
o viaţă îndreptată spre înăuntru, în vreme ce sufletul celui civilizat se îndreaptă spre în 
afară, spre spaţiul exterior, către corpuri şi «fapte». Ceea ce primul simte ca destin, 
celălalt înţelege ca o înlăturare de cauze şi efecte”. Între cultură şi civilizaţie apare astfel 
o ireconciliabilă opoziţie. 

Istoria este ca un complex de culturi unice şi irepetabile, afirmă Spengler. 
Folosind metafora romantică a organismului, el consideră că fiecare cultură se naşte, 


trăieşte, îmbătrâneşte şi moare, ceea ce a indus opinia că gânditorul german „biologizează 


! Friedrich Nietzsche, A doua consideraţie inoportună. Despre folosul şi neajunsurile istoriei, trad. de 
Amelia Pavel, Bucureşti, Ararat, 1994, p. 40. 

2 Vezi, Marin Aiftincă, Nietzsche: F. iință şi valoare, Cluj-Napoca, Argonaut, 2003. 

3 Oswald Spengler, Declinul Occidentului, trad. de Ioan Iliescu, Craiova, Editura Beladi, 1996, p. 484. 

cultura”. Punctul de plecare al sistemului spenglerian nu este naşterea culturii, ci ideea 
decadenţei culturii occidentale, care este stadiul civilizaţiei. „În loc să privim în sus, ca 
Eschil, Platon, Dante, Goethe, perspectiva necesităţii zilnice şi a realităţii presante 
înseamnă ceea ce eu numesc schimbarea perspectivei vulturului cu perspectiva broaştei. 
Este excact ceea ce provoacă decăderea unei culturi în stadiul de civilizaţie”. Fiecare 
cultură, spune Spengler, are un suflet şi un simbol primar, ale căror imagine se reflectă în 
creația sa spirituală purtând pecetea unui stil. Civilizaţia exprimă „intelectul”, 
mentalitatea perioadei de declin în care arta se anchilozează, devine pură imitație, 
producţie destinată pieţei; stagnare în viaţa politică, imobilitate socială, spirit de castă, 
domnia banului, birocraţie, cosmopolitism şi megalopolis etc. Civilizaţia înlocuieşte 
sufletul stins al culturii. Nici o cultură nu poate evita etapa civilizaţiei, care poate dura 
uneori milenii, marcând împlinirea şi, totodată, moartea ei. 

Oarecum în continuarea viziunii spengleriene, opoziţia dintre cultură şi civilizaţie 
este susținută, în chip diferit, de Arnold Toynbee, într-o lucrare impresionantă în 12 
volume”. Analiza desfăşurată de istoricul englez este structurată pe trei interogaţii 
esenţiale: geneza sau temeiul culturilor; cauza sterilităţii şi morţii unora şi a durabilității 
ori supravieţuirii altora; cauza dezintegrării şi distrugerii lor definitive. Concluzia lui 
afirmă că, în genere, culturile iau naştere şi apoi se dezvoltă graţie unor răspunsuri 
adecvate la provocări succesive ale istoriei. În momentul în care se confruntă cu o 
provocare în faţa căreia eşuează, o cultură intră în colaps şi apoi se dezintegrează şi 
moare. La fel ca Vico şi Spengler, Toynbee crede că progresul tehnic implică regresul 
culturii. Totuşi, spre deosebire de antecesori, el consideră că dacă există mai multe 
civilizaţii există şi un efort cultural comun, un fel de cultură ideală, la care participă 
mişcarea dinamică a tuturor civilizaţiilor. 

În veacul trecut, s-au elaborat şi pus în circulaţie mai multe scheme şi teorii ce 
instituie opoziţia dintre cultură şi civilizaţie, minimalizând până la condamnare pe cea din 
urmă. Dimpotrivă, alte construcţii teoretice, ordonate sub sintagma „concepţiei istorice 


optimiste”, susțin că civilizația, privită ca o formă ce exprimă întregul sistem social, este 
! Ibidem, p. 487. 


2 A Study of History, volumes I-XII, London, Oxford University Press, 1934-1961. În această faimoasă 


lucrare, Toynbee foloseşte termenii cultură şi civilizaţie ca fiind sinonimi. 

superioară culturii în perspectiva înfăptuirilor umane. În acelaşi orizont de evaluare se 
plasează şi cei ce socotesc civilizaţia, raportând-o la ideea de progres, ca un stadiu 
superior al dezvoltării culturale a unui popor (Malinowski, L.H. Morgan, Engels, Aron, 
Toffler). 

Critica filosofică a temei în discuţie reţine o altă concepţie, care afirmă unitatea şi 
complementaritatea dintre cultură şi civilizaţie, recunoscând, totodată, diferenţierea lor. 
În acest sens, Tudor Vianu, respingând opoziţia dintre cultură şi civilizaţie, pledează cu 
argumente convingătoare pentru unitatea structurală a celor două entităţi. În opinia lui, 
„civilizaţia nu este de fapt decât o cultură definită prin sfera ei, o cultură socială, parțială, 
din punctul de vedere al unei singure valori, şi anume din punctul de vedere al valorii 
tehnico-economice”!. Concepută astfel, „civilizaţia nu este o entitate care s-ar opune 
culturii; este numai unul dintre aspectele ei”. Prin urmare, nu trebuie să condamnăm la 
distrugere civilizaţia, păstrând cultura; este nevoie „cel mult să dorim completarea ei” şi, 
mai ales, să asigurăm un echilibru firesc între ele. Dacă observăm că „într-un anumit 
mediu valorile civilizatorii propriu-zise au crescut, trebuie să ne întrebăm dacă o 
asemenea orientare este suficientă şi dacă nu cumva trebuie completată cu urmărirea 
celorlalte finalităţi culturale ale omenirii”. 

Concepţia filosofică a lui Vianu pretinde să nu dispreţuim civilizaţia, ci să 
acţionăm pentru completarea efortului cultural, încât mai multe direcţii. Deschiderea 
sufletului nostru către toate valorile este un ideal căruia merită să ne consacrăm viaţa. 
Ideea unităţii şi complementarităţii culturii şi civilizaţiei are mulţi promotori între care 
menţionăm pe Ion Petrovici şi spaniolul Miguel de Unamuno”. Nu stăruim aici asupra 
punctelor de vedere ale celor doi gânditori; mai important ni se pare să atragem atenţia 


asupra unei alte poziţii teoretice actuale, care se circumscrie aparent orientării în discuţie. 


l Filosofia culturii, în: Opere 8, Bucureşti, Editura Minerva, 1979, p. 158. 

? Ibidem. 

* Ibidem. 

* Vezi: Ion Petrovici, Puterile culturii, în vol. Deasupra sbuciumului, Bucureşti, Tipografia «lon C. 
Văcărescu», 1932; Miguel de Unamuno, Despre sentimentul tragic al vieţii la oameni şi la popoare, trad. 


Constantin Moise, Iaşi, Institutul European, 1995. 

Într-o amplă sinteză a teoriilor mai vechi şi mai noi, Mircea Malița consideră 
cultura ca un sistem de credinţe potenţate de valori specifice, care devin atitudini şi 
definesc mentalități. Culturile sunt socotite astfel ca fiind subiective şi greu transferabile; 
ele sunt exclusiviste şi subliniază diferenţa!. În schimb, civilizaţia este o structură 
specială, constituită pe cunoştinţe, tehnici şi proceduri cu aplicaţie universală. Malița este 
de părere că civilizaţia şi cultura nu sunt opuse, ci intercondiţionate. Obiectivul 
civilizaţiei este realizarea unităţii ei globale; obiectivul culturilor este acela de a se 
multiplica în libertate. Urmărirea simultană a celor două scopuri rezumă programul 
geomodernităţii, care ţinteşte spre depăşirea tensiunilor dintre cultură şi civilizaţie, prin 
efortul de restabilire a unei rezonanţe mutual potenţatoare între ele. Punctul de vedere 
formulat de Malița este interesant, dar amendabil întrucât extrapolează cu subtilitate 
importanţa şi rolul civilizaţiei dintr-o perspectivă pur pragmatică. Fără a minimaliza 
abordările de acest tip, nu trebuie să omitem adevărul că tensiunile dintre cultură şi 
civilizație sunt generate tocmai de tendința supraevaluării civilizației, în detrimentul 
modelării profunde a interiorului persoanei umane, care este un atribut al culturii. Soluţia 
consistă în asigurarea echilibrului între cele două entităţi, păstrând poziţia supraordonată 
a culturii, a spiritului față de materie. În fond, civilizaţia este integrată în cultură şi, din 
această poziţie, ea trebuie să o servească, fiind componenta sa pragmatică. 

O Altă perspectivă, mai rodnică, în tratarea disputei dintre cultură şi civilizaţie, 
credem că este cea axiologică, pe care o susţinem aici. Definind cultura, aşa cum am 
procedat mai sus”, din punctul de vedere al valorii, dihotomia tranşantă cultură-civilizaţie 
şi polemicile intraculturale pot fi surmontate mai uşor. Prin urmare, înţelegem cultura ca 
expresie a tuturor valorilor, realizate de om, de la cele morale, estetice, teoretice, 
religioase, care sunt scopuri ale vieţii, până la valorile vitalităţii, economice, politice, 
juridice, care sunt mijloacele pentru atingerea scopurilor şi idealurilor ce dau sens 
existenţei omului. Nu putem elimina ori minimaliza mijloacele, a căror totalitate 
corespunde civilizaţiei, pentru a conserva şi apăra scopurile şi idealurile spirituale ce 
alcătuiesc conţinutul profund al culturii. Aici problema se pune cu totul altfel, fiind vorba 


despre raportul dintre scopuri şi mijloace, adică dintre cultură şi civilizație. Raportul 


! Vezi: Zece mii de culturi, o singură civilizație, Bucureşti, Editura Nemira, 1998. 


? Vezi: supra, p. 13. 

firesc dintre aceste entităţi rezidă în păstrarea ascendenţei valorilor morale, estetice, 
teoretice şi religioase asupra celor utilitare, fără dispreţuirea celor din urmă, pentru 
menţinerea echilibrului interior al fiinţei umane şi evoluţia sa în sensul depăşirii de sine, 
potrivit cu idealul cultural. Destructurarea acestui raport şi prevalența utilitarului, a 
instrumentalului, ajunsă în prezent la un nivel îngrijorător, explică actuala criză a culturii, 
care prevesteşte un alt fel de barbarie ale cărei semne sunt vizibile îndeosebi în 


comportamentul moral şi creaţia estetică. 


Cultură şi culturi 


Categoria filosofică cultura aduce în atenţie un alt cuplu conceptual: cultură şi 
culturi, în spatele căruia descifrăm o temă mai veche şi mereu actuală — unitatea şi 
pluralitatea culturii. Se apreciază de către unii autori! că a folosi termenul cultură la 
singular este un semn al discursului tradiţional, pe când a-l folosi la plural este o dovadă a 
„emancipării noastre” şi o caracteristică a discursului modern. A nu porni de la 
diversitatea culturilor în contextul cercetării ştiinţifice este o probă de neştiinţificitate. 
Într-adevăr, termenul culturi acoperă ideea de pluralitate a culturilor, care nu este şi nu 
poate fi contestată, întrucât reflectă o realitate empirică şi teoretică dominantă. Numai că 
recursul la culturi nu exclude conceptul general de cultură, care este o expresie 
fundamentală a umanului. Dimpotrivă, îl presupune cu necesitate, ca întregul ce justifică 
partea. 

În accepţie metafizică, există o singură cultură care defineşte fiinţarea specifică a 
omului în lume, ipostaziată într-o realitate ce nu se opune naturii, ci o prelungeşte şi o 
sublimează prin spirit şi creaţie. Astfel, putem vorbi de o unitate ontologică a culturii. În 
aceeaşi direcţie a întregului şi integralității, ne îndrumă şi perspectiva axiologică, care, 
aşa cum am arătat mai sus, concepe cultura ca fiind realitatea alcătuită din totalitatea 
valorilor, de la cele ale vitalităţii şi utilitare, până la cele spirituale inclusiv, care dau sens 
vieţii omeneşti. În acest sens, oriunde mergem, în orice aşezare umană de pe Pământ 


întâlnim semne ale culturii. 


! Vezi: Herbert Schnădelbach, op. cit., p. 407. 

Dacă privim lucrurile la nivel empiric, vom observa că realizarea culturii este 
marcată de condiţionările temporale şi spaţiale. Aceste condiţionări au determinat 
relativizarea şi pluralizarea culturii. În consecință, există în lume o multitudine de culturi 
constituite de-a lungul unui proces istoric tensionat, într-o mare diversitate a condiţiilor 
istorice şi de mediu. 

Integraţi în comunităţi diferite, oamenii au trăit şi trăiesc în medii diverse, care le 
solicită raţiunea şi le modelează sensibilitatea. În orice epocă sau etapă a evoluţiei sale, 
cultura întreţine respectul faţă de anumite valori, specifice timpului şi aspirațiilor fiecărei 
societăți. De aceea, „chiar dacă admitem o evoluţie unitară şi progresivă a culturii 
omeneşti”! idealul cultural, mai înainte de a fi general valabil pentru întreaga umanitate, 
este propriu anumitor societăţi şi anumitor epoci”. Se poate adăuga că forţa lui spirituală 
modelează cultura oricărui neam, imprimându-i însuşiri care îi definesc identitatea în 
contextul universalităţii. Prin urmare există un complex de factori spațiali, temporali, de 
mediu, spirituali şi axiologici care dau specificitate fiecărei culturi naţionale. Şi întrucât 
națiunea îşi sublimează energiile spirituale în valori originale, ea constituie încă suportul 
identităţii culturale. De aceea, vorbim în primul rând de o identitate culturală naţională, şi 
abia apoi, prin derivare în sens extensiv, de o identitate culturală regională (europeană, 
asiatică, africană, arabă, balcanică etc.) sau, prin comprimare, individuală sau de grup. 

Temeiurile arătate legitimează specificitatea şi diferenţa, care explică diversitatea 
culturilor în istorie apărute pe substratul ontologic comun tuturora. Acest substrat asigură 
unitatea culturii, care nu este periclitată de existenţa şi dinamismul formelor pluralizării 
sale. Folosind cuplurile cultură şi culturi sau unitatea şi pluralitatea culturii, critica 
filosofică, sfirmându-şi înţelegerea democratică a lumii, aduce sub lumina conceptului o 
realitate contradictorie, în care întregul şi partea coexistă indestructibil. Sub raza aceluiaşi 
unghi de vedere intră şi cuplurile universal şi național, general şi particular în cultură 
asupra cărora nu insistăm acum. 

Având determinaţiile constitutive arătate mai sus, culturile nu sunt nişte unități 


monolitice şi complet separate între ele, cum credea Spengler. Dimpotrivă, păstrându-şi 


' Tudor Vianu, Filosofia culturii, în ediţia citată, p. 292. 


? Ibidem, p. 293. 

identitatea, alimentată de „nucleul etico-mitic”! sau de vocaţia unui popor, după expresia 
unui filosof român”, orice cultură are un caracter deschis, permeabil, care permite oricând 
să primească, să asimileze ori să respingă influenţe din afara şi, la rândul ei, să ofere altor 
culturi ceva demn de atenţie. Acest fenomen contrazice opiniile unor orientări congruente 
pluralismului cultural, inclusiv relativismul şi postmodernismul, care susţin că nu este 
posibilă cunoaşterea şi valorizarea altor forme de viaţă şi creaţie culturală, pe temeiul 
unor criterii raţionale, universale axiologic, ceea ce induce un anumit scepticism. Faţă de 
antichitate, când izolarea era condiţia normală a culturilor, astăzi „izolarea a devenit 
practic imposibilă; comunicarea este prezentă oriunde iar schimbul de persoane, bunuri, 
tehnologii, informaţii, idei, idealuri nu sunt mai puţin interconectate ca evenimentele 


5. De altfel, istoria umanităţii este 


politice. Aceasta este condiţia actuală a lumii noastre 
plină de fapte ce probează comunicarea dintre culturi. De la răspândirea marilor religii, la 
circulaţia motivelor şi modelelor artistice şi ideilor filosofice, de la templele hinduse şi 
cele greceşti, la sinteza arhitecturală a Washingtonului de astăzi avem o impresionantă 
gamă de mărturii în favoarea comunicării dintre culturi. 

Dacă fenomenul comunicării interculturale este indubitabil, dificultățile apar 
atunci când analizăm modul cum şi nivelul până la care se produce comunicarea între 
culturi. Este ca un proces firesc, determinat de cerinţele spirituale şi de viaţă ale 
comunităţilor umane, reprezentând o componentă fundamentală a dinamicii culturii 
universale sau este o acţiune direcționată unilateral, uzând de mijloace coercitive, 
violente sau nonviolente, pentru impunerea valorilor unei culturi asupra alteia sau altora, 
ceea ce induce tensiuni şi conflicte interculturale? Se pare că celei de a doua părţi a 
interogaţiei îi corespunde „cultura globală” — noțiune apărută în ultimul deceniu, 
desemnând o realitate generată de fenomenul globalizării. Constituită din bunuri şi 
simboluri produse în unul sau câteva centre de putere tehnologică şi financiară, „cultura 


globală” se diseminează cu sprijinul noilor tehnologii de comunicare şi al instrumentelor 


! Paul Ricoeur, L "histoire et verité, Paris, Edition du Seuil, 1955, p. 286. 

? C. Rădulescu-Motru, Vocaţia, factor hotărâtor în cultura popoarelor, Bucureşti, Editura Casa Şcoalelor, 
1934. 

? Evandro Agazzi, Cultural Development as a Goal for Mankind, în „Philosophy and Cultural 
Development”, ed. Ioanna Kuguradi and Evandro Agazzi, Ankara, 1993, p. 28. 

coercitive specifice economiei de piaţă, fiind destinată consumului. Într-o perspectivă 
postmodernă, Rorty consideră că este o largă opoziţie teoretică, între cultura privită ca 
sinteză teoretică centrată pe „spirit? sau „esenţă” şi culturile distincte. Ca urmare, el 
consideră că o „reală construcţie a unei utopii globale multiculturale” va fi realizată „în 
cursul următoarelor câteva secole” de acele popoare care se vor destrăma în culturi 
(structurate profesional, zone de locuit, preocupări academice, ştiinţifice, structuri 
religioase etc.) ce vor alcătui o multiplicitate, în care fiecare va fi parte. Se va promova, 
astfel, o „unitate în varietate” caracterizată printr-o adaptare şi toleranţă raţionale!. 
Simţindu-şi identitatea ameninţată, culturile de tradiţie istorică reacţionează în 
mod firesc, respingând „cultura globală”, în care văd o formă de impunere a unor credinţe 
şi stiluri de viaţă inadecvate. În locul acesteia s-a propus şi este susținut de către cel de-al 
XXII-lea Congres Mondial de Filosofie (Seul, 2008) un proiect cultural de anvergură 
universală, numit cosmopolitism, fundat pe dialogul autentic şi comunicarea 
interculturală desfăşurată pe principiile umanismului”. Astfel, în opoziţie cu 
multiculturalismul de tip rortian, cosmopolitismul este înţeles ca un Cosmos al 
civilizaţiilor inspirat din respectul faţă de cultura comunităţilor naţionale, libertatea şi 
demnitatea persoanei, tratându-i pe oameni, potrivit ideii kantiene, ca scop, nu ca 
mijloace. În această viziune, noul proiect cultural este conceput ca o civilizaţie globală 
bazată pe echilibrul dinamic între globalizare şi culturile naţionale, asigurând 
posibilitatea valorificării potenţialului creativ al umanităţii. Realizarea unui proiect de 
acest tip sau altele întrevăzute de critica culturii contemporane trebuie să se producă în 


limitele raţiunii, singura în măsură să anticipeze idealul şi să facă diferenţa. 


! Richard Rorty, A Pragmatist view of Rationality and Cultural Difference, în „Philosophy and Cultural 
Development”, ediția citată, pp. 102-103. 
? Vezi: Marin Aiftincă, Regândirea filosofiei, în „Symposion”, tomul VI, nr. 2(12), 2008, pp. 255-256. 

CONSISTENŢA, INCONSISTENȚA ŞI PARACONSISTENȚA CONCEPTELOR 


IANCU LUCICA 


1. Problema 


Putem vorbi despre starea logică a unui concept tot aşa cum vorbim despre starea 
logică a unei propoziţii, respectiv, despre starea logică a unui raţionament? 

Înţeleg prin starea logică a unei propoziţii calitatea propoziției de-a fi adevărată 
sau falsă, iar prin starea logică a unui raționament, calitatea raţionamentului de-a fi valid 
sau nevalid. 

Revin atunci la întrebare: putem vorbi şi în cazul conceptelor despre o astfel de 
stare logică? 

Am pus pentru prima dată această problemă în studiul meu Logica conceptelor 
paraconsistente în care am încercat să arăt că predicatele metateoretice de consistenţă, 
inconsistenţă şi paraconsistenţă pot fi transferate, cu modifocările de rigoare, de la nivelul 
teoriilor la cel al conceptelor. 

În lucrarea de faţă revin asupra problemei încercând să aduc în favoarea tezei 
mele şi alte argumente. Răspund cu această ocazie şi la câteva din obiecțiile care mi-au 


fost aduse, în special celor legate de ideea de concept paraconsistent. 


2. Consistenţa şi inconsistenţa conceptelor 


Înainte de-a vorbi despre paraconsistenţa conceptelor se cere lămurită problema 
consistenţei lor, respectiv a inconsistenţei, aşa că voi porni discuţia cu întrebarea: ce 
înseamnă că un concept este consistent şi ce înseamnă că este inconsistent? 

Un prim răspuns ar putea fi acesta: de vreme ce orice concept poate fi dezvoltat ca 


un sistem organizat de propoziţii, consistenţa conceptului nu este altceva decât 

consistenţa sistemului de propoziţii asociat lui. Dacă respectivul sistem de propoziţii este 
consistent, inconsistent sau paraconsistent, tot aşa va fi şi conceptul pe care îl 
configurează el. Conceptul intuitiv de mulțime, de exemplu, este un concept 
paraconsistent pentru că teoria intuitivă a mulțimilor este ea însăşi o teorie 
paraconsistentă. 

Aceasta ca idee generală. În particular, însă, un concept A este consistent dacă 
poate fi exemplificat, dacă există cel puţin un obiect la care conceptul se poate logic 


aplica. În simbolismul logicii predicatelor acest lucru poate fi exprimat simplu prin: 
Cons (A) =ar (3x) A(x) (1) 


unde Cons (A) nu este altceva decât o prescurtare pentru proprietatea consistenței lui A. 


Dar (3x) A(x) se deduce din propoziţia singulară A(a) prin regula de inferenţă: 


Ala) 


z. (2x) A(0) 0) 


astfel că, din combinarea lui (1) cu (2) obținem următoarea compunere de raționamente: 


Din A(a) se deduce (3x) A(x) 
ŞI 
Din (3x) A(x) se deduce Cons (A) (3) 
deci 


Din A(a) se deduce Cons (A) 


Concluzia raţionamentului nostru justifică o nouă regulă de inferență (de fapt, o 
metaregulă) în care consistenţa conceptului A este pusă în dependenţă de adevărul 


propoziției A(a): 


A(a) 


<. Cons( A) o 

Concret, pentru că propoziţia Socrate este om este adevărată, conceptul om este 
consistent; şi invers, conceptul om este consistent, deci există cel puţin un individ x 
pentru care propoziţia Om(x) este adevărată. 

Regula extensionalităţii cu privire la negaţie, aplicată definiţiei (1), conduce la 


definiţia inconsistenţei: 


Incons (A) =at (axX)A(x) (5) 


Un concept A este inconsistent dacă nu poate fi exemplificat, dacă nu există nici un 


obiect x pentru care aplicarea conceptului să ducă la o propoziţie adevărată. Însă atât 


inconsistenţa lui A, ca şi inconsistenţa lui A, poate fi exprimată cu ajutorul cuantorului 


universal, deci putem introduce mai departe definițiile: 


Incons (A) =at (Yx) A(x) (6) 


Incons ( A) = (Yx) A(x) (7) 


În logica tradițională conceptele care nu se aplică nici unui obiect sunt numite vide, 
numai că există două specii de concepte vide — concepte factual vide şi concepte logic 
vide. Conceptele factual vide sunt vide datorită stării de fapt, ele sunt vide într-un 
moment şi nevide într-altul, depinde de starea lucrurilor din acel moment. Conceptele 
logic vide, în schimb, sunt vide indiferent cum evoluează lucrurile. Aceste concepte, fie 
conțin o contradicție, fie implică o contradicție. 

Contradicția unui concept poate să apară în însăşi expresia conceptului, ca în 
conceptul cerc pătrat, sau poate fi ascunsă în “pliurile” conținutului, ca în conceptul eter 
sau perpetum mobile. 

“Nu întotdeauna, spune Frege, faptul că un concept conține o contradicție este atât 


de evident încât să nu reclame o investigaţie”. 


! G. Frege, Fundamentele aritmetici, în Frege G., Studii logico-filosofice (trad. S. Vieru) p. 123. 

Într-adevăr, cele două concepte s-au dovedit până la urmă a fi contradictorii însă 
acest lucru s-a constatat în timp, prin investigaţii speciale care au condus în fizică la 
modificări dintre cele mai adânci. 

Şi încă ceva. Din obişnuință noi apreciem conceptele drept vide, nevide, 
consistente etc. însă trebuie spus că aceste predicate nu se aplică la concept nediferenţiat, 
ele nu vizează conceptul în acelaşi fel. Distincția vid-nevid, de exemplu, se referă la sfera 
conceptelor în timp ce consistent-inconsistent se referă la conţinutul lor. Se pune deci 
problema cum îşi corespund aceste predicate, cum se implică ele şi cum se exclud? 

Tot ce putem spune din punct de vedere logic este că dacă sfera conceptului este 
nevidă, atunci conţinutul lui este consistent, adică necontradictoriu, şi dacă conţinutul 
este contradictoriu, adică inconsistent, atunci sfera conceptului este vidă. De unde 
deducem că logic vide sunt numai conceptele inconsistente, acestea fiind conceptele vide 
ca sferă şi contradictorii în conţinut. Deci logica tradiţională recunoaştea distincţia 
consistent-inconsistent cu privire la concepte, dar într-o altă formă şi în alţi termeni. 

Cum afectează negația consistenţa unui concept? 
Negaţia poate afecta consistenţa, respectiv inconsistenţa conceptului, poate afecta 


conceptul sau le poate afecta pe ambele. Vor rezulta şase forme de negaţie: 


(1) Cons(4), (iii) Incons( A), 
(ii) Cons (A ), (iv) Incons (A ), 


(v) Cons(A) , (vi) Incons(A). 


Pentru că negația consistenței este inconsistența, şi invers, putem aserta fără alte 


comentarii echivalenţele: 


Cons( A) = Incons (A) (8) 


Incons( A) = Cons (A) (9) 


Relativ la negaţiile (ii)-(vi) lucrurile sunt însă ceva mai complicate. Am putea judeca în 


felul următor. Dacă nici un obiect nu cade sub A, deci conceptul A este inconsistent, 


253 


atunci A nu poate fi şi el tot inconsistent, deci inconsistenţa lui A atrage după sine 


(implică) consistenţa lui A. Şi invers, dacă nimic nu cade sub A, deci A este 
inconsistent, atunci este consistent A. 


În schimb, dacă A este consistent, nimic nu poate fi dedus cu privire la 
(in)consistenţa lui A şi nici din consistenţa lui A nu putem deduce ceva cu privire la 
(in)consistenţa lui A (din faptul că a cade sub A şi nu cade sub 4 nu putem deduce 


inconsistenţa lui A „ acest A poate fi la fel de consistent ca şi A). Prin urmare, relativ la 


negaţiile (ii) şi (iv) funcţionează doar implicaţiile: 


Incons (A) — Cons (4) (10) 


Incons (4)— Cons (A) (11) 


(negațiile (v), (vi) nu fac decât să reproducă echivalențele (8) şi (9) cînd locul lui A este 
luat de A ). 

Definiţiile (1), (6) şi (7) dau posibilitatea interpretării propozițiilor de predicație a, 
e, i, o prin consistență şi inconsistență. După cum se vede şi din tabelul de mai jos, 
interpretarea în logica conceptului a celor patru propoziții de predicație reproduce 


întocmai interpretarea lor prin diagramele Ven: 


Propoziția Interpretare în Interpretare Interpretare în 


LP Ven LC 
SaP v[Sx — Px] SP=Ø Incons (S & P) 
SeP V[Sx > Px] SP=Ø Incons (S & P) 
SiP Jx [Sx & Px] SP 2% Cons (S & P) 
SoP 3x [Sx & Px] SPØ Cons (S & P) 
Tab. 1 

O problemă interesantă ridică şi construcția (3A) (3x) (Ax) din logica predicatelor de 
ordinul doi. Înlocuind în această expresie pe (Ix) (Ax) cu Cons(A), conform definiţiei 
(1), obţinem (3A) Cons(A) care s-ar traduce prin consistenţa consistenţei lui A. Într-un 
sens mai slab, acesta fiind sensul unei interpretări intuitive, putem aserta un principiu de 


reducţie cu privire la dubla consistenţă: 


Cons (Cons (A)) = Cons (A) (12) 


Potrivit echivalenţei (12), consistenţa consistenţei conceptului A este totuna cu 
consistenţa lui A însă trebuie spus că această echivalență nu are o justificare 
corespunzătoare în logica predicatelor de ordinul doi unde expresia (3A) (3x) (Ax) nu 
este echivalentă cu (3x) (Ax). Prin urmare, dacă acceptăm principiul de reducţie (12) o 
facem din considerente de alt gen. 

În fine, o serie de proprietăţi ale consistenţei conceptelor pot fi obţinute prin 
introducerea conceptelor compuse. Ceea ce vreau să arăt în continuare este că din 
concepte simple pot fi formate concepte compuse cu ajutorul operaţiilor şi relațiilor 
logice —, &, v, —, =, la fel ca în logica propoziţiilor. 


Să urmărim definițiile: 


D1. Pentru orice x şi pentru orice A, dacă x nu cade sub A, atunci x cade sub A ŞI 
dacă x nu cade sub A „atunci x cade sub A. 

D2. Pentru orice x şi pentru orice A, B, obiectul x cade sub A v B dacă şi numai 
dacă x cade sub A sau x cade sub B. 

D3. Pentru orice x şi pentru orice A, B, dacă x cade sub A & B, atunci x cade sub A 
şi x cade sub B. 

D4. Pentru orice x şi pentru orice A, B, dacă conceptul A implică conceptul B 
(simbolic, A — B), atunci din faptul că x cade sub A rezultă că x cade sub B. 

D5. Pentru orice concept A şi orice concept B, conceptul A este echivalent cu 


conceptul B, simbolic A = B, dacă şi numai dacă A —> B și B > A. 

Fie conceptele poet şi matematiciam. Individul a poate să cadă sub conceptul poet, sub 
conceptul matematician, sau poate să cadă sub conceptul poet & matematician. Dacă a 
cade sub conceptul poet & matematician, deci conceptul poet & matematician este 


consistent, atunci a cade atât sub poet cât şi sub matematician. De aici implicaţia: 


Cons (A & B) — [Cons(A) & Cons (B)] (13) 


Reciproca nu este valabilă pentru că dacă sub A şi sub B, luate individual, cade ceva, nu 
este obligatoriu ca şi sub A & B să cadă ceva. Deci nu poate fi asertată reciproca 
implicaţiei (10). 

O implicaţie reciprocă putem aserta, în schimb, la disjuncţie unde lucrurile sunt 
ceva mai simple: a cade sub conceptul poet v matematician dacă şi numai dacă a cade 


sub conceptul poet sau a cade sub conceptul matematician: 


Cons (A v B) = Cons (A) v Cons (B) (14) 


În acelaşi mod se definesc relaţiile „—”, „=. Dacă a cade sub conceptul om, atunci a 
cade sub conceptul animal şi deci om — animal. Prin urmare, om — animal implică Cons 
(om) —> Cons (animal). În general, implicaţia nu este reciprocă, însă dacă se dovedeşte a 
fi reciprocă, ca în exemplul om — raţional şi rațional — om, atunci om = raţional şi deci 
Cons (om) = Cons (raţional). 

Despre implicaţia şi despre echivalenţa conceptelor am vorbit pe larg într-o altă 
lucrare, aici doresc să atrag atenţia asupra operaţiei de negare a conceptelor având în 
vedere confuzia frecvent întâlnită dintre negația unui concept şi conceptele negative. 
Neom, de pildă, este concept negativ (din conţinutul conceptului om lipsesc anumite 
note) în timp ce non-om este cu totul altceva, el este negația conceptului om (un individ 
poate fi om şi neom în acelaşi timp dar nu poate fi în acelaşi timp om şi non-om). 

În orice caz, şi conceptele pot fi simple (atomare) sau compuse (moleculare), la fel 
ca propoziţiile, astfel că problema consistenţei/inconsistenţei poate fi pusă atât în raport 


cu unele, cât şi cu celelalte. 

În formă simbolică, definițiile D1 — D4 se exprimă după cum urmează: 


DD1. Cons (A) = Incons(4), 


DD2. Incons (A) = Cons(4) 

DD3. Cons (A v B) = Cons (A) v Cons (B), 
DD3. Cons (A & B) — [Cons(A) & Cons (B)], 
DD4. (A —B)— [Cons (A) — Cons (B)]. 


Din logica predicatelor provin alte două proprietăţi în care sunt angajaţi cei doi cuantori, 


universal şi existenţial: 


DD5. Cons (Vx) A —>Vx (Cons A). 
DD6. (3x) Cons (A) — Cons (2x)(A) 


Alte proprietăți ale consistenţei pot fi deduse din aceste definiţii şi din reguli. Dacă 
păstrăm principiul de reducţie (12), ceea ce este de discutat, atunci volumul propoziţiilor 


deduse va fi mult mai mare. Mă rezum iarăşi la câteva exemple: 


Propoziția 1. Incons (Incons (A)) — Cons (A). 


Demonstraţie: 

1. Incons (Incons (A)) => Cons (Incons(4))— (10), 
2. Cons ( Incons(4)) = Cons (Cons (A)) — 1, (9). 

3. Cons (Cons (A)) = Cons (A) — 2, (12). 

Deci Incons (Incons (A)) — Cons (A). 


Propoziția 2. Incons (A & B) > Cons( A) v Cons (B ). 


Demonstrație: 
1. Incons (A & B) = Cons ( A & B )-— (10). 


2. Cons (A&B )= Cons (A v B)-1, rel. de Morgan. 

3. Cons (4 v B) = Cons( 4) v Cons (B) - 2, DD3. 
Deci Incons (A & B) > Cons( 4) v Cons (B ). 


Propoziția 3. | A — B & Cons (A)] — Cons (B). 
Demonstrație: 

1. A — B — supoziție. 

2. (A > B) > [Cons (A) — Cons (B)] - DD4. 

3. Cons (A) — Cons (B) — 1,2, modus ponens. 

4. Cons (A) — supoziţie. 

3. Cons (B) — 4, 3, modus ponens. 

Deci A — B şi Cons (A) implică Cons (B). 


Propoziția 4. [A — B & Incons (B)] — Incons (A). 
Demonstraţie: 
1. A > B — supoziţie. 


2. Cons (A) — Cons (B) — 1, DD4. 


3. Cons(B) — Cons(4)-— 2, contr. impl. 
4. Incons (B) — Incons (A) — 3, (8). 


5. Incons (B) — supoziţie. 
6. Incons (A) — 5, 6, modus ponens. 


Deci A — B şi Incons (B) implică Incons (A). 


Propoziția 5. Incons (A v B) — Cons (A) & Cons (B ). 


Demonstrație: 

1. Incons (A v B) > Cons ( Av B) - (10). 

2. Cons (Av B)= Cons (4 & B)- 1, rel. de Morgan. 
3. Cons (A & B) —> Cons (4) & Cons ( B) - 2, DD3. 
Deci Incons (A v B) — Cons (4) & Cons (B ). 

Propoziția 6. (A —> B) > [(Cons (B )— Cons (4)] 
Demonstraţie: 

1. (A > B) > [Incons (B)— Incons (A)] — prop. 4, contr. impl. 
2. A > B — supoziţie. 

3. Incons (B) —> Incons (A) — 1, 2, modus ponens. 

4. Incons (B) — Cons (B ); Incons (A) > Cons ( 4) DD2. 


Deci (A > B) > [(Cons (B ) > Cons ( 4 )]. 


Propoziția 7. Incons (Cons (A)) > Cons (4) 
Demonstraţie: 


1. Incons (Cons (A)) — supoziţie. 


2. Incons (Cons (A) — Cons (Cons(4))— 1, (10). 
3. Cons(4)= Incons (A) — 2, (8). 
4. Incons (A) — Cons (4) — 2, (10). 


Deci Incons (Cons (A) — Cons (A ). 


Propoziția 8. Incons ( 4) v Incons (8) —> Cons (A v B). 


Demonstrație. 


l. Cons(A) & Cons(B)— Incons(Av B)- prop. 5., contr. impl. 


2. Cons(A) v Cons(B) — Cons (A v B) — 1, rel. de Morgan, (9). 


3. Cons(4) v Cons(B)= Incons ( 4) v Incons (B ) — 2, (9). 


Deci Incons (A) v Incons (B ) > Cons (A v B). 


În termenii consistenței logice pot fi reformulate mai toate operațiile şi relațiile logicii 


tradiționale a conceptului. Operația de intersectare a conceptelor, de exemplu, poate fi 


redată prin Cons (A & B), contrarietatea prin Cons (A vB ), subalternarea prin Cons (A 


— B) şi aşa mai departe. 

Observăm apoi că logica conceptului este izomorfă logicii predicatelor de ordinul 
întâi. Înlocuind acest sistem logic cu o logică de alt tip — o logica intuiţionistă, de 
exemplu, sau o logică modală. — obținem o logică intuiționistă a conceptului, o logică 
polivalentă sau modală, o logică relevantă etc. În logica intuiţionistă a conceptului, de 
exemplu, nu este valabilă propoziția 1 şi nici alte propoziţii din teoria clasică a 


conceptului. 


3. Consistenţa şi proprietatea existenţei 


Cu privire la concept, nota acelaşi Frege, trebuie să ştim dacă sub el cade ceva, şi 
anume, ce. Nu ştim, de exemplu, să existe viaţă extraterestră, acest concept pare să fie 
factual vid, dar este el şi logic vid? În general, putem noi aprecia numai prin analiză 
logică dacă sub un concept cade ceva anume? 

Părerea mea este că nu şi că aici avem de-a face cu o altă faţă a raportului dintre 
existență şi contradicție. Adaptat la logica conceptului, acest raport pune două mari 
întrebări: 1) consistenţa (necontradicţia) conceptului implică obligatoriu existenţa 
obiectului? 2) existenţa (realitatea) obiectului implică obligatoriu necontradicția 
conceptului? 

La prima întrebare se poate răspunde în două moduri: a) consistenţa conceptului 
înseamnă doar posibilitatea obiectului; b) consistenţa conceptului înseamnă chiar 
existenţa obiectului (este vorba, evident, de existenţa, respectiv posibilitatea existenţei 
obiectului la care se aplică conceptul). 

Exprimate în formă simbolică, cele două răspunsuri dau o logică modală bazată 


pe posibilitate (răspunsul a) şi o logică modală existenţială (răspunsul b).: 


(a) Cons (A) = Pos (A) 
(b) Cons (A) = Ex (A) 


Proprietăţile formale ale consistenţei se vor transfera corespunzător celor două modalităţi, 


după cum urmează: 

Logica posibilităţii Logica existenţei 


A > Pos (A) A > Ex (A) 
Pos (A & B) — Pos (A) & Pos Ex (A & B) > Ex (A) & Ex 
(B) (B) 


Pos (A v B) = Pos (A) v Pos (B) Ex (A v B) = Ex (A) v Ex 

(A > B) > [Pos (A) — Pos(B)] (B) 

E E E NRE (A > B) > [Ex(A) > Ex 
(B)] 


Tab. 2 


În logica posibilității, operația de negație dă naştere la trei noi modalități — 
imposibilitatea, necesitatea şi contingența — pe care le vom nota cu Imp, Nec, Ctg şi pe 


care le definim în maniera cunoscută: 


Imp (A) = Pos(4) (17) 
Nec (A) = Pos(4) (18) 
Ctg (A) = Pos (4) (19) 


Împreună cu operațiile şi relațiile logice —, &, v, —, =, aceste definiții dau un sistem 
modal izomorf sistemului modal T (sau M, la von Wright) în care este definită relația de 


implicație strictă. Aceeaşi relație o definim ca relație între concepte: 
A < B =ar Cons( A & B) (20) 


Conceptul A implică strict conceptul B dacă şi numai dacă nu este consistent conceptul A 


& B. Cualte cuvinte, dacă nimic nu cade sub A & B, deci conceptul A & B este vid, 


atunci A se conţine în B şi deci tot ce este A este în acelaşi timp B. În aceste condiţii 

spunem că A îl implică strict pe B. Însă, în logica conceptului, implicaţia strictă nu se 
deosebeşte de implicaţia logică obişnuită. 

Închid paranteza şi revin la prima noastră întrebare: consistenţa (necontradicţia) 
conceptului implică obligatoriu existența obiectului? 

Din punct de vedere formal, cel puţin, nu văd să existe o deosebire prea mare între 
cele două răspunsuri a) şi b) însă am sentimentul că există şi câteva specii de concepte 
pentru care nici prima întrebare, nici cea de-a doua nu duce la răspunsul scontat. Este 
vorba de conceptele paraconsistente pe care le-am anunţat în introducere şi pe care voi 
încerca să le descriu foarte pe scurt în cele ce urmează. 

Ce sunt aceste concepte? 

Sunt conceptele care întrunesc concomitent condiţiile conceptelor consistente şi pe 
cele ale conceptelor inconsistente. 

Dar poate exista aşa ceva? 

Din punctul de vedere al teoriei clasice a conceptului, evident nu, însă acest lucru 
nu ţine de teoria ca atare, ci de o stare de fapt. Dacă în starea de fapt există lucrurile care 
alcătuiesc sfera unui anumit concept, teoria nu poate decât să ia act de existenţa 
respectivelor lucruri. Un precept popperian spune că în lupta dintre teorie şi fapte, 
învingătoare până la urmă vor ieşi faptele. Prin urmare, nu vorbim din rațiuni speculative 
despre conceptele paraconsistente, speculaţia nu are ce căuta în această discuţie, ci din 
raţiuni pur pragmatice. Vreau să spun că unele stări de lucruri pot fi descrise mai simplu 
şi — de ce nu? — mai logic admițând concepte de acest gen. 

În studiul invocat am vorbit despre trei specii de concepte paraconsistente: 1) 
concepte contradictorii dar nevide, 2) concepte vide dar necontradictorii, şi 3) concepte 
provenite din concepte contrare. 

Din prima categorie fac parte conceptele paradoxale, cum este conceptul 
impredicabil din paradoxul lui Russell (sunt numite impredicabile, conceptele care nu se 
aplică lor înşile). 

Fiind un concept nevid, impredicabil este consistent. Pe de altă parte, impredicabil 
duce la contradicţie, deci ar trebui să-l declarăm inconsistent. Pentru că este consistent şi 
inconsistent în egală măsură, vom spune despre impredicabil că este paraconsistent. La 


fel este conceptul de mulţime, conceptul de lume posibilă, conceptul de funcție şi 

probabil că lista va trebui să rămână deschisă (ar fi interesant de văzut la ce nivel se 
plasează contradicția în funcţionarea acestor concepte, pentru că, deşi contradictorii, ele 
nu sunt afectate de contradicţie în acelaşi fel). 

Cea de-a doua specie de concepte paraconsistente este dată de conceptele vide ca 
sferă dar al căror conţinut este necontradictoriu. Întâlnim şi aici condiţiile conceptelor 
consistente şi inconsistente deşi într-o altă formă şi cu altă finalitate. 

Acestui gen de paraconsistenţă i se subsumează mai multe tipuri de concepte însă 
de referinţă sunt aşa numitele conceptele ideale. Mişcare rectilinie şi uniformă, corp 
absolut alb (sau absolut negru), ciocnire perfect elastică, gaz ideal, iată doar câteva 
exemple de asemenea concepte. Deşi sunt vide ca sferă — se poate arăta simplu că nu 
există corpuri absolut negre şi nici mişcări rectilinii şi uniforme — conceptele în cauză 
sunt totuşi necontradictorii. Îmbinând trăsăturile conceptelor consistente şi inconsistente, 
le-am inclus în categoria conceptelor paraconsistente. 

În fine, există şi o a treia specie de concepte paraconsistente — conceptele 
provenite din concepte contrare — cea mai importantă şi mai interesantă specie de 
concepte paraconsistente. 

Reamintesc că două concepte A şi B sunt contrare (sau în raport de contrarietate) 
dacă nu pot fi afirmate despre unul şi acelaşi obiect, dar pot fi negate. Nu putem spune 
despre o figură geometrică că este triunghi şi pătrat în acelaşi timp, în schimb, s-ar putea 
să nu fie nici triunghi, nici pătrat, să fie trapez, de exemplu. Prin urmare, triunghi şi pătrat 
sunt concepte contrare. 

Notăm contrarietatea conceptelor cu A/B (se mai spune despre A şi B că sunt 


incompatibile) şi introducem definiţia: 


A>B 
ABa a 21) 
B>A 


Conceptele contrare sunt speciile aceluiaşi gen. Dacă A şi B sunt concepte 
contrare, atunci există un concept C care este genul lor. Aceasta înseamnă că atât A cât şi 


B îl implică pe C; nu şi invers. 

Să presupunem mai departe că F este notă din conţinutul conceptului A, iar G este 
notă din conţinutul conceptului B. Deci A —> F şi B > G. Întrucât A şi B sunt concepte 
contrare se pune problema cum vor fi din punct de vedere logic conceptele: AB, AG, BF 
şi FG? 

Să le luăm pe rând. 

Conceptul AB nu poate fi decât vid, chiar logic vid. Presupunând că este nevid, 
un presupus obiect din sfera lui AB ar trebui să fie atât A cât şi B, ceea ce contravine 
definiției. 

Conceptul AG ar trebui să fie şi el vid dacă G este notă din conţinutul specific al 


conceptului B (pentru că G —> A, un presupus obiect care ar cădea sub acest concept ar 


trebui să fie A şi A în acelaşi timp); şi tot astfel conceptele BF şi FG. 

Aceasta pare să fie regula logicii clasice cu privire la conceptele provenite din 
concepte contrare. ŞI totuşi... 

Dacă A este conceptul mamifer şi B conceptul pasăre, regula de mai sus nu se mai 
aplică. La fel, dacă A este conceptul metal şi B un alt concept în conţinutul căruia intră 
nota lichid. 

Printre notele conceptului mamifer este şi aceea de-a naşte pui vii, iar printre 
notele conceptului pasăre este şi aceea de-a fi zburător. La rândul lui, conceptul metal 
implică proprietatea de-a fi solid. 

Înseamnă deci că printre conceptele AG, BF şi FG vom întâlni concepte precum: 
mamifer care zboară, pasăre care naşte pui vii, metal lichid şi altele de acest fel. Pentru că 
niciunul dintre conceptele enumerate nu este vid, regula conceptelor contrare nu se mai 
aplică în astfel de cazuri sau se aplică într-un mod mult mai particular. Or, tocmai acest 
„mod mult mai particular” de-a pune problema ne îndeamnă să introducem o nouă 
categorie de concepte paraconsistente, pe care, în lipsa unui termen mai potrivit, le-am 
numit concepte provenite din concepte contrare. 

Să recapitulăm. 
1) Consistenţa, inconsistenţa şi paraconsistenţa sunt proprietăţi de concepte. Ele nu 


sunt proprietăţi formale, ci materiale (de conţinut). 

2) Din punct de vedere logic este totuna dacă spunem despre conceptul A că este 
consistent, nevid, sau că există ceva care să fie A. Şi la fel dacă A că este inconsistent, 
vid, sau dacă nu există nimic care să fie A. 

3) Proprietatea paraconsistenţei reuneşte elemente definitorii ale consistenţei şi 
inconsistenței, cum ar fi: contradictoriu dar nevid, contrar şi nevid, vid dar 
necontradictoriu şi altele. 

Nici de data aceasta nu este vorba de o proprietate logic formală pentru că nu din 
raţiuni de ordin formal există păsări care nasc pui vii, mamifere care zboară, metale 
lichide etc., tot aşa cum nu din raţiuni de ordin formal există oameni, numere sau planete. 
Aceste lucruri trebuie pur şi simple admise, şi, odată admise, ele trebuie analizate la fel ca 
toate celelalte. Şi nu lucrurile se adaptează conceptelor, ci invers, conceptele trebuie să se 
adapteze lucrurilor. Înţelese astfel, conceptele paraconsistente nu sunt altceva deci 
rezultatul acestui efort de adaptare logică la lucruri. 

Două obiecţii au fost aduse ideii de concept paraconsistent: 1) conceptele 
paraconsistente nu admit distincția inconsistent dar netrivial, care este o distincție 
specifică teoriilor, nu conceptelor, 2) conceptele paraconsistente nu pun problema 
principiului ex falso quodlibet. 

După părerea mea, nici una dintre obiecţii nu atinge fondul problemei. 

În legătură cu prima obiecţie, inconsistente dar netriviale sunt într-adevăr teoriile. 
Însă nu orice teorie inconsistentă este netrivială, ci doar acele teorii inconsistente care nu 
permit deducerea oricărei propoziţii. Logica paraconsistentă ar fi atunci logica unei teorii 
inconsistente dar netriviale. 

Exact acelaşi lucru îl putem afirma despre concepte dacă privim conceptul ca sistem 
organizat de propoziţii. Dacă privim conceptul în mod obişnuit, cum am făcut în acest 
studiu, atunci inconsistente dar netriviale sunt conceptele inconsistente în conţinut dar 
nevide ca sferă (este una din speciile de paraconsistenţă analizată mai sus). Conceptul de 
lume posibilă, ca să mă rezum doar la acest exemplu, este inconsistent dar netrivial în 
timp ce conceptele de eter şi de perpetum mobile sunt trivial inconsistente. La fel este 
conceptul de cerc pătrat, conceptul de trapez cu toate laturile egale şi multe altele. De aici 
rezultă şi răspunsul la cea de-a doua obiecţie: dacă un obiect a este cerc şi pătrat în 


acelaşi timp, atunci el poate fi orice altceva nu numai cerc şi pătrat (ex falso quodlibet). 

4. Paraconsistenţa şi raţionamentele nonmonotonice 


Proprietatea de monotonie (sau de monotonicitate) a raționamentelor constă în 
faptul că oricâte premise adevărate am adăuga unui raţionament valid, concluzia lui nu se 
schimbă. În raţionamentele nonmonotonice (sau nemonotonice) lucrurile stau cu totul 
altfel, aici concluzia se schimbă fie la adăugarea de noi premise, fie la adăugarea 
anumitor premise. 

În logica raționamentelelor nonmonotonice sunt incluse astăzi mai multe tipuri de 
raționamente care fac obiectul unor teorii logice speciale — default logic, logic of 
defeasible raisonement, paraconsistent logic, conditional logic şi multe altele. 

În finalul acestui articol voi prezenta două astfel de raționamente nonmonotonice. 
Primul este silogismul exceptiv, iar cel de-al doilea este un raţionament nonstandard (atât 
primul cât şi al doilea raționament au fost prezentate în cîteva din lucrările mele 
anterioare). 

Voi pleca de la faptul de observaţie că, în limbaj, conceptele din zona 
paraconsistenţei se exprimă printr-un gen aparte de propoziţii — aşa numitele propozițiile 
exceptive. Este vorba de propoziţiile univerasale „Toţi A, cu excepţia lui X, sunt B” şi 
„Niciun A, cu execpţia lui X, nu este B”. 

Propoziţiile particulare nu pot fi eceptive, ci doar exclusive: „Unii A, exclus X, sunt 
B” şi „Unii A, exclus X, nu sunt B” (aceleaşi propoziţii le putem exprima prin „Unii A, 
dar nu X, sunt B”, respectiv, „Unii A, dar nu X, nu sunt B”). 

Atât în universala afirmativă, cât şi în particulara afirmativă, excepţia se defineşte 
fel: X= A B, în timp ce în universala negativă şi în particulara negativă, X = AB. 

În Logica conceptelor paraconsistente (2004) şi Logica, (2008) am afirmat că, 


relativ la universalele exceptive, conceptele A şi B sunt simplu consistente în timp ce 


excepţiile AB, respectiv AB, sunt concepte paraconsistente. 

Astăzi nu aş mai susține acest lucru. Este drept că printre conceptele în cauză 
figurează vechile noastre cunoştinţe — metal care nu se oxidează, metal lichid etc. — însă 
nimeni nu ne dă dreptul să facem din aceasta o regulă. De pildă, în propoziția „Toţi 
profesorii, cu excepţia celor de matematică, sunt creştini”, ar trebui ca profesor necreştin 


să fie un concept paraconsistent, ceea ce nu este cazul. In plus, am văzut că proprietatea 

paraconsistenţei nu este o proprietate logic formală, cum este validitatea, de exemplu, ci 
materială şi deci nu putem declara un concept paraconsistent doar după criterii formale. 

Ce inferenţe se pot face cu propoziţiile exceptive şi eclusive? În general, care este 
comportamentul logic al acestor propoziţii? 

Întâi de toate se cuvine menţionat că propoziţiile exceptive nu respectă raporturile 
pătratului logic. Din universala exceptiv afirmativă „Toţi A, cu excepţia lui X, sunt B” se 
deduce particulara negativă “Unii A nu sunt C”, tot aşa cum din exceptiva negativă 
„Niciun A, cu execpţia lui X, nu este B” se deduce particulara afirmativă “Unii A sunt 
C”. Aeste fapte sunt suficiente pentru a modifica substanţial logica propoziţiilor de 
predicaţie. 

Dar atunci care este contradictoria universalei exceptive "Toţi A, cu excepţia lui X, 
sunt B”? 

După părerea mea, candidatul cu cele mai bune şanse ar fi: "Unii A, dar nu X, nu 
sunt B” (analog pentru propoziţiile negativ exceptive). 

Nici silogismul nu rămâne acelaşi. Modul Barbara din figura întâi, de exemplu, va 


avea două forme, în funcţie de numărul premiselor exceptive: 


Toţi C cu excepţia lui X sunt B, Toţi C, cu excepţia lui X sunt B, 
Toţi A sunt C, Toţi A, cu excepţia lui Y, sunt C, 
Toţi A, cu excepţia lui X, suntB. Toţi A, cu excepţia lui X şi Y sunt B. 


Şi tot două forme va avea modul Celarent din aceeaşi figură: 


Nici un C cu excepţia lui X nu este B, Nici un C, cu excepţia lui X, nu este P, 
Toţi A sunt C, Toţi A, cu excepţia lui Y, sunt C 
Nici un A, cu excepţia lui X, nu este B. Nici un A, cu excepţia lui X şi Y, nu 


este B. 


In modurile particulare, de pildă în Ferio sau în Darii, concluzia nu este exceptivă, ci 


exclusivă: 

Toţi M, cu excepţia lui X, sunt P, Nici un M, cu excepţia lui X, nu este 
Unii S sunt M Unii S sunt M 
Unii S care nu sunt X sunt P, Unii S care nu sunt X nu sunt P. 


Silogistica exceptivă — am numit astfel teoria inferenţelor cu propoziţii exceptive — 


adaugă la regulile generale ale silogismului câteva reguli noi, cum ar fi: 


e Concluzia într-un silogism este exceptivă dacă cel puţin una din premise este 


exceptivă. 


e Dacă ambele premise sunt exceptive, concluzia însumează excepţiile. 
e Dintr-o concluzie exceptivă şi una particulară rezultă o concluzie exclusivă. 


e In modurile existenţiale, concluzia exclusivă însumează excepţiile. 


Să revenim la propoziţiile exceptive. 

Într-o universal exceptivă, cum este propoziţia “Toţi A, cu excepţia lui X, sunt B“, 
accentul cade pe A care este subiectul logic al propoziției. Dar dacă vrem să accentuăm 
nu subiectul, ci excepţia, atunci formulăm o altă propoziție: “Deşi X este A, X nu este B”, 
“Cu toate că X este A, X nu este B”. Aici nu mai este vorba despre A, ci despre X, el este 
în acest caz subiectul propoziției noastre. De exemplu, în propoziţia „Deşi liliacul este 
pasăre, liliacul nu zboară”, subiectul propoziției este „liliacul”. La fel în propoziţiile: 
„Deşi mercurul este metal, mercurul este lichid”, „Cu toate că monotremele se înmulţesc 
prin ouă, monotremele nu sunt păsări” etc. 

lată deci o nouă formă propozițională: “Deşi P, Q”, respectiv, “Deşi P, non-Q” 
(reformulat: "Cu toate că P, are/nu are loc Q”). 

Când sunt adevărate aceste propoziţii şi când sunt false? Şi ce fel de raționamente 
se pot face cu ele? 

Cu privire la prima întrebare, adevărul propoziției “Deşi P, Q” cere existenţa unei 


legi sau reguli. Această lege/regulă se exprimă fie printr-o implicaţie, fie printr-o 

Sor 


propoziție universală (de ex. ”Toate metalele oxidează”, ”Toate maşinile poluează”, 
"Dacă ceva este mamifer, el seînmulţeşte prin pui vii” etc.). 


Regula împreună cu propoziţia exceptivă dă raţionamentul: 


Oricare ar fi x, dacă x este A, x este B. 


Deşi a este A, a nu este B. 


Acelaşi raţionament reformulat cu ajutorul universalei afirmative: 


Toţi A sunt B, 


Cu toate că a este A, a nu este B. 


Ca şi în cazul precedent, A şi B sunt simplu consistente, în timp ce AB este (sau 
poate fi) paraconsistent. Aceasta face ca raționamentul nostru să fie din capul locului 
opus silogismului, pentru că, într-un silogism obişnuit, din “Toţi A sunt B” şi “a este S” 
rezultă “a este B”. În raţionamentul nostru lucrurile stau exact invers, ceea obţinem aici 
nu este propoziţia “a este B” ci „a nu este B”. 

Avem de-a face, aşadar, cu un alt tip de raționament în care nu mai vorbim de 
premise şi de concluzii, ci de reguli şi de excepții. Este un raţionament nonstandard, 
specific conceptelor paraconsistente, în care propoziţia “Toţi A sunt B” se numeşte 
regulă, propoziţia “a este 4” se numeşte condiție, iar propoziţia “a nu este B” se numeşte 
excepție. 

Excepţia nu se deduce şi nu se induce din regulă şi condiţie, acest lucru trebuie foarte 
bine înţeles, ea doar are loc când are loc regula şi condiţia. Dacă aceste elemente nu ar 
exista, se înţelege că nu ar exista nici excepţia. 


Să urmărim acum următorul raţionament: 


Toţi oamenii sunt muritori; 


Deşi Socrate este om, Socrate nu este muritor. 

Formal, nu există nici o deosebire între acest raționament şi raționamentele 
examinate mai sus,şi totuşi, raționamentul nu este valabil. 

De ce? 

Pentru simplul motiv că într-un astfel de raţionament operăm cu concepte obişnuite 
(le-am numit simplu consistente) unde regulile nu înregistrează excepţii. Or, 
raţionamentele noastre sunt cu totul altceva, ele sunt raționamente destinate exclusiv 


recunoaşterii excepțiilor. 

SARCINA CATEGORIALĂ A SUFLETULUI ÎN DIALOGUL PHILEBOS AL 
LUI PLATON 


RODICA CROITORU 


Pentru teoria cunoaşterii formulată de Platon în dialogul de faţă important este, în 
primul rând, faptul că reperele categoriale trasate de el, chiar dacă nu sunt concepute spre 
a alcătui un sistem şi nici nu sunt gândite într-un mod unitar, sunt destinate, în primul 
rând, să unească lumea vizibilă cu lumea inteligibilă sau, mai exact, să justifice rolul de 
copie a lumii devenirii, creată după un model originar; şi, în al doilea rând, ele sunt 
destinate să sistematizeze manifestările lumii vizibile, de la cele superioare care 
antrenează intelectul, până la cele inferioare care antrenează simţurile. Ca urmare a celor 
două scopuri urmărite prin ele, valoarea cognitivă a categoriilor va avea un temei 
ontologic, datorită căruia ele vor putea asimila structura de idei prime: frumos - bine - 
adevăr. Spre a satisface aceste scopuri vor fi necesare două instrumente, dintre care unul 
are roluri ontologic-cognitive, respectiv intelectul, iar celălalt are, pe lângă rolul general 
de coordonare, şi roluri existenţiale multiple, respectiv sufletul. Pentru a da credibilitate 
modelului oferit de lumea inteligibilă şi a impactului său continuu asupra lumii vizibile, 
Platon recurge la imaginarea apropierii celor două în timpurile străvechi. Se spune că 
atunci oamenii se aflau, prin forța împrejurărilor, mai aproape de zei şi puteau avea 
informaţii credibile asupra lumii lor inteligibile. Cea mai importantă informaţie pe care 
acei oameni au primit-o în dar de la zei ca revelaţie este aceea că cele existente în 
eternitate conţin în sine, unite de la natură, Unul şi multiplul'. Metafora oamenilor cu o 
poziție privilegiată ontologic ne arată că Platon şi-a reprezentat lumea inteligibilă, pentru 
început, într-o manieră creştină avant la lettre, care constă dintr-o revelaţie, privată însă 
de excepţionalul revelaţiei creştine, întrucât aparţine unei întregi mulțimi de oameni, nu 
unor anumiți indivizi particulari. Datorită universalităţii acestei revelații, noi putem 


merge pe urmele ei şi investiga prezenţa Unului în multiplu (fie ca prezenţă indivizibilă, 


! Platon, Opere VII, Ediţie îngrijită de Petru Creţia, Editura Ştiinţifică, Bucureşti, 1993, Philebos, traducere 


de Andrei Cornea. 

fie ca prezenţă divizibilă asimilată multiplicităţii), având totodată datoria de a pune aceste 
cunoştinţe la dispoziția generaţiilor viitoare printr-o prelucrare corespunzătoare unei 
adresări pe termen lung. 

Alegerea Unului drept abstracția cea mai înaltă, care concentrează în sine totul - 
inteligibil şi vizibil - are, în primul rând, o valoare ontologică; prin Unu, lumea 
inteligibilă identică cu sine se regăseşte în lumea vizibilă supusă non-identităţii cu sine, 
adică devenirii, datorită forţei Unului de a sintetiza modelul. Şi, în al doilea rând, 
întâlnirea Unului în multiplicitatea tuturor celor ce există are o valoare cognitivă, prin 
care se urmăreşte formarea abstracției conceptuale şi categoriale. Şi dacă valoarea 
ontologică a Unului poate fi dedusă din contextul mai larg al ontogenezei platonice!, 
asupra valorii sale cognitive Platon se exprimă expres chiar în acest dialog. Şi ceea ce 
este important pentru început, în ordine cognitivă, este necesitatea de a reduce 
diversitatea de obiecte, calități şi stări la unitatea genului lor, prin sublinierea existenţei 
„Omului unu”, a „Boului unu”, a „Frumosului unu”, a „Binelui unu”?. Întrucât aceste 
entități nu există ca atare în lumea devenirii, problema care se pune aici este aceea a 
statutului lor de existenţe reale, problemă care a dat de gândit unei întregi pleiade de 
filosofi, începând cu Aristotel şi culminând cu susţinătorii realismului medieval. Dar 
dincolo de miezul disputei asupra realităţii, respectiv a idealităţii acestor entităţi şi de 
longevitatea ei, valoarea operaţională a acestor entităţi, de abstracții ce facilitează 
operaţiile mentale, s-a dovedit a fi mult mai importantă. Din ea a reieşit că Platon a fost 
primul gânditor care a pus problema necesităţii abstracţie conceptuale şi categoriale, pe 
care a dedus-o din identitatea cu sine a modelului conceput ca o unitate primă, după care 
a fost creată lumea devenirii. Prin valoarea operaţională a abstracţiei, Platon a reuşit să 
dea o utilitate universală informaţiei originare date de zei muritorilor, informaţie care, 
prin efortul său, s-a putut transmite pe termen lung generaţiilor ulterioare. 

O altă informaţie care vine să o completeze pe cea anterioară, provenită de 


asemenea din revelaţia colectivă a oamenilor din vechime, este aceea că lucrurile eterne 


! Ontogeneza platonică este expusă în dialogul Timaios, care face parte din aceeaşi perioadă de mijloc a 
dialogurilor platonice, la fel ca Philebos, care îl precede la mică distanţă. A se vedea: Platon, Opere VII, 
Bucureşti, Edit. Ştiinţifică, 1993, Traducere, lămuriri preliminare şi note de Cătălin Partenie. 


? Op. cit., p. 26, 15a. 

conţin în sine Unul şi multiplul într-o unitate cu caracteristicile lor, care sunt 
nelimitarea şi limita (ultimele două atât ca specii separate ce includ mai multe genuri, 
cât şi unite). Pentru ca această unitate originară să îşi poată exercita rolul ordonator în 
cunoaştere, noi trebuie să fim siguri dintru-nceput de identificarea unităţii, respectiv „să 
stabilim o singură Idee în legătură cu orice”!. În acest scop se propune luarea în 
consideraţie a tuturor situaţiilor în care se poate distinge unicitatea de dublet sau triplet, 
pentru ca Unul iniţial, şi numai el, să vie văzut deopotrivă ca unitate, ca multiplicitate, ca 
nelimitare, dar şi ca mulţime determinată numeric? (cu un statut intermediar, între 
obiectele sensibile şi obiectele inteligibile sau ideile). O astfel de relație pe care 
universalitatea unităţii o întreţine cu diversitatea de cazuri particulare sub care ne apare 
multiplicitatea poate fi întâlnită după Platon, între altele, la emisia vocală a fiinţei umane 
(fie însoțită de sunet în muzică, fie lipsită de sunet în gramatică); ea satisface, din punct 
de vedere logic, relaţia dintre universalitate şi particularitate, întrucât există la toți 
oamenii în genere, dar este unică la fiecare în parte. Lucrurile se schimbă din punct de 
vedere ontologic, unde spre deosebire de abstracţia maximă reprezentată de Unul 
originar, care este un obiect inteligibil, specificarea sa este un obiect sensibil şi poate fi 
supusă observaţiei şi investigaţiei. Deosebirea dintre cele două niveluri ale investigaţiei 
are şi un avantaj: în pofida diluării obiectului inteligibil prin specificarea sa la un obiect 
sensibil se dă o şansă, chiar şi redusă, ca printr-o fenomenologie a cunoaşterii avant la 
lettre, Unul să facă obiectul cunoaşterii printr-un substitut, atunci când fiinţa umană nu 
dispune de un instrument mai puternic de acces către inteligibil. Alături de distingerea 
abstracției conceptuale şi categoriale în care Unul este regăsit în genul lucrurilor, Unul 
inteligibil care îşi găseşte corespondente sensibile spre a fi supuse investigaţiei deschide 
calea unei fenomenologii a cunoaşterii, mult înainte ca aceasta să devină o metodă bine 


conturată în epoca modernă şi să înflorească în epoca contemporană. Pentru acest cadru 


! Ibidem, p. 28, 16d. 

? E. Moutsopoulos consideră că cele două ordini ale ființei desemnate prin Unu şi multiplu „indică faptul că 
teoria ideilor a fost, în momentul formării sale, tributară celei a Numerelor.. Începând de atunci, noţiunea 
de suflet al lumii care corespunde noţiunii de Număr, se apropie evident de sensul platonic al conceptului 
de armonie, care desemnează combinarea, coerentă şi de asemenea perfectă pe cât posibil, a doi opuşi 
fundamental cu ajutorul unui al treilea element, care este existenţa” („Le caractere dialectique de idee 


de l'âme du monde”, În: Diotima, nr. 3, 1975, p. 13). 

fenomenologic deschis de Platon va avea sens cea mai mare parte a reperelor categoriale 
expuse în dialogul de față. 

În urma Unului nelimitat şi multifuncțional, o altă idee a lumii inteligibile vine să 
sistematizeze reprezentarea noastră asupra Universului; ea este una dintre determinaţiile 
entității prime care este Unul, din punctul de vedere al corpului universal pe care îl 
reprezintă din poziţia sa de model. Calitățile acestuia corespund, în genere, calităţilor 
corpului terestru sau lumii devenirii, în virtutea statutului său de copie realizată după 
modelul oferit de cel dintâi; tot astfel, sufletul subzistent în corpul terestru prezintă 
similitudini cu ideea de suflet universal, ce nu se deosebeşte de primul decât prin 
frumuseţea trăsăturilor sale, pe care le posedă în măsura în care participă la ideea 
originară de frumos. Corespondenţele terestre ale corpului universal şi ale sufletului 
universal sunt, în primul rând, încercări de validare a copiei după modelul originar şi, în 
al doilea rând, sunt încercări de a arăta că pentru ființa umană cunoaşterea este posibilă 
numai ca fenomenologie sau numai ca acces la reflexul ideilor originare. Şi dacă fiinţa 
umană are neşansa de a nu pătrunde însinele lucrurilor şi doar şansa unei cunoaşteri 
fenomenologice, trebuie trecută între şansele sale cognitive creația Demiurgului printr-o 
activitate de modelare, din care a rezultat similitudinea corpului şi a sufletului universal 
cu corespondentele lor terestre, unde numai calitatea frumosului face diferenţa; iar 
distingerea celor două lumi prin calitatea frumosului este o altă şansă a fiinţei umane, 
întrucât excelența pe care o dă frumosul poate fi actualizată prin facultatea umană a 
imaginaţiei. 

În acest proces de fenomenologizare a cunoaşterii prin evidenţierea similitudinilor 
elementelor prime cu corespondentele lor secunde, terestre, în speţă ale corpului terestru 
cu sufletul care îi dă viaţă şi ale corpului universal cu sufletul corespunzător, Platon 
stabileşte, în cele ce urmează, pe lângă entitățile destinate unirii nivelului însinelui cu 
nivelul fenomenologic, alte entităţi cu funcţie categorială, care sistematizează numai 
lumea vizibilă ca atare. Ele sunt: genul comun şi genul cauzei. Primul se referă la 
necesitatea de a ordona lucrurile prin genul care se bucură de cea mai mare generalitate, 
prin genul care este comun multiplicităţii în genere, iar al doilea se referă la necesitatea 


de a actualiza permanent relaţia cauzei celor multiple cu efectele lor; despre genul cauzei 

se spune că induce sufletul în corpul uman, asigurându-i o condiţie bună!, protejează 
corpul prin arta medicală şi înţelepciune, datorită cărora lucrurile se menţin în limitele lor 
sau se poate da curs rostului lor în lume. 

Spre a asigura accesul către lumea inteligibilă în general şi, în special, către Unu 
şi multiplu, intelectul este considerat un instrument eficient în care ne putem pune 
încrederea ca în „regele cerului şi al pămîntului”, ce pune ordine în tot ce există şi îşi 
reprezintă Universul cu tot ceea ce conţine: pământ, aştri şi cer. Eficienţa sa îl face să 
treacă drept un bine, după cum participări la bine se spune că sunt şi activitățile în care se 
regăseşte el, cum ar fi ştiinţa specializată, înţelegerea în genere, arta, precum şi cele 
înrudite cu acestea, care trebuie dobândite prin strădania proprie, căreia intelectul îi dă 
girul său. Se spune că limita, nelimitatul, cauza din Univers pot fi reduse în totalitate la 
înţelepciune şi la forma sa specializată, care este intelectul, dat fiindcă el poate pune 
ordine în tot ce există în Univers; cu o astfel de putere, intelectul intră într-o relaţie 
cauzală nelimitată cu tot ce există. Dar fiind vorba despre un intelect nelimitat, la fel ca 
Universul pe care îl ordonează, desigur că nu fiinţa umană este cea care dispune de el, ci 
fiinţa eternă, care este zeul. Caracterul cosmic al zeului zeilor întreţine relaţia cea mai 
bună cu înţelepciunea, datorită excelenţei calităţilor sale; celelalte calităţi ale zeului sunt, 
de asemenea, perfecte. De aceea se spune că: „...în natura lui Zeus, sufletul este regal, că 
intelectul este regal şi el prin virtutea cauzei, iar în alţi zei există alte virtuţi frumoase, 
potrivit cu ceea ce se spune că este fiecăruia pe plac”. Prin „plac” noi trebuie să 
înţelegem ceea ce convine fiecărui lucru, ceea ce îi dă un rost între celelalte sau limita sa, 
pe care i-o impune divinitatea supremă. Nivelul de excelenţă îşi marchează calitatea, 
peste tot, prin frumuseţe. Recursul înţelepciunii umane la zeul suprem reprezintă 
momentul de tradiţionalism al gândirii platonice; în reprezentarea sa intelectualistă, 
deasupra tuturor intelectul domină Universul din eternitate. El nu este doar un instrument 
de investigare a abstracţiei, ci este deopotrivă o cauză universală; iar din punctul de 
vedere al conceptelor generale care sunt categoriile se poate spune că intelectul aparţine 


cauzei tuturor. În calitatea sa de cauză a tuturor celor ce există, intelectul se înrudeşte cu 
! Op. cit., p. 46, 30b. 


? Ibidem, p. 43, 28c. 
°? Ibidem, p. 46, 30d. 

genul cauzei tuturor celor existente. Datorită acestei poziţii duble, intelectului specializat 
şi gândirii („cugetării”) în forma sa nespecializată trebuie să li se acorde o importanţă 
maximă; definite în termenii domeniului inteligibil, aceste două entităţi sunt considerate 
cele mai frumoase şi asociate celor mai frumoase realități (printr-o astfel de frumuseţe 
noi trebuie să înţelegem un fel de iradiere a perfecțiunii, care să fie receptată printr-o 
plăcere superioară). De aceea, intelectul şi gândirea prin care se exercită sunt 
recomandate ca cele mai potrivite să facă joncţiunea lumii vizibile cu lumea inteligibilă, 
dat fiindcă ele trimit către „gândurile referitoare la ceea-ce-este-cu-adevărat”, care 
existenţă adevărată caracterizează numai elementele prime. Între cele două însă, intelectul 
se bucură de o poziţie favorabilă, datorită performanţei sale, care îl prezintă ca pe „lucrul 
cel mai adevărat”, care atunci când îşi asociază ştiinţa dobândeşte în plus măsură, şi chiar 
în cel mai înalt grad”. Şi se întâmplă astfel, pentru că zeii înşişi dispun de intelect, drept 
care intelectul nu este numai instrumentul adevărului sau cel mai apropiat de adevăr, ci se 
spune că este chiar identic cu el. Datorită apartenenţei sale la lumea pură a inteligibilului, 
adevărul rezultat din gândire nu poate fi combinat cu nicio entitate a lumii vizibile, 
pentru că acea entitate nu ar mai participa la devenire, la fel ca adevărul care, în calitatea 
sa de entitate primă, nu poate fi supus devenirii. În pofida avantajului stabilităţii pe care 
adevărul îl prezintă în raport cu devenirea, ca şi al avantajului perfecțiunii iradiante 
prezentat de frumos în raport cu corpul şi cu sufletul universal, reiese că binele este totuşi 
superior celor două din punct de vedere funcţional, pentru că el dispune de o calitate mai 
importantă, care este autosuficienţa. 

Spre deosebire de valoarea instrumentală şi categorială superioară a intelectului, 
plăcerea are o poziţie categorială inferioară, datorită implicării reduse a intelectului şi a 
gândirii în receptarea sa, cu toate că şi plăcerea participă la o categorie importantă, 
precum este nelimitarea. Şi plăcerea participă la nelimitare în sensul că ea aparţine 
genului ce nu are început, mijloc, sfârşit”, fiind definit ca genul comun, pe care plăcerea 
îl împărtăşeşte cu durerea. În acest gen sunt plasate atât elemente ale corporalităţii, cum 


ar fi sănătatea, cât şi elemente provenite din sufletul care generează armonia, ambele 
! Ibidem, p. 85, 59c. 


? Ibidem, p. 92, 65d. 
° Ibidem, p. 47, 31a. 

împărtăşindu-se deopotrivă din plăcere. Asemănătoare ultimei este plăcerea însoțită de 
durerea corespunzătoare, ce nu este pusă în relaţie directă cu corpul, care dealtfel este 
supus unor afecte, dintre care cele interne dispar înainte de a ajunge la suflet, iar altele 
afectează atât corpul cât şi sufletul. Plăcerea independentă de corp aparţine sufletului şi 
este pură, necombinată cu nicio dorinţă sau aşteptare existenţială. La modul general însă, 
plăcerea reprezintă o devenire, fiind prezentă în lumea devenirii pentru ființa imperfectă, 
al cărei intelect nu îi oferă satisfacţii cognitive pe măsura dorinţei sale de cunoaştere şi 
are nevoie, spre compensare, de oarecare satisfacţii sensibile. 

Pentru o teorie a cunoaşterii bazată pe cunoştinţele neempirice ale reamintirii este 
important de distins memoria de reamintire; unde memoria este păstrătoarea unei 
senzaţii sau cunoştinţe şi, în general, o colaboratoare a corpului unei persoane existente în 
viaţa prezentă, în timp ce reamintirea este o redobândire a unei senzaţii sau a unei 
cunoştinţe de către suflet, chiar şi după pierderea memoriei', care dispare odată cu 
încetarea existenţei corpului a cărui funcție este. Faţă de memorie, reamintirea se 
produce, în contextul cognitiv prezent, într-un corp diferit, datorită faptului că transferul 
de informaţii pe care îl ocazionează se face dintr-o existenţă trecută într-o existenţă 
prezentă. Pentru a sublinia distincția dintre cele două procedee psiho-cognitive, Platon 
invocă existenţa unei specii de plăcere ce aparţine nemijlocit sufletului în calitatea sa de 
principiu activ al omului, plăcere ce apare cu ajutorul memoriei. Aceasta din urmă 
stimulează dorinţa prin afect. În colaborare cu senzațiile şi afectele rezultate din ele, 
memoria antrenează sufletul în vederea cunoaşterii, drept care se spune că împreună ele 
„par a scrie cumva cuvinte în sufletele noastre”. Iar dacă ajută la fixarea cunoştinţelor, ea 
poate fi considerată un preambul categorial. Şi plăcerea se dovedeşte a fi un instrument 
cognitiv nu lipsit de importanţă, dată fiind universalitatea dispoziţiei spre plăcere, care 
se întâlneşte — spune Platon - la o mulţime de oameni cu o mare diversitate de 
temperamente şi predispoziţii cognitive: de la cel cu o necumpătare excesivă până la cel 
cu o cumpătare exemplară, de la cel înzestrat intelectual până la cel neînzestrat, de la cel 


cu opinii şi speranţe până la reversul lor“; drept care se poate conta pe universalitatea 
! Ibidem, p. 51, 34b-c. 


? Ibidem, p. 58, 39a. 
°? Ibidem, p. 23 12 c-d. 

plăcerii, chiar dacă prin subiectivitatea ei constitutivă ea nu poate spera la o valoare 
categorială, ci doar la o participare categorială indirectă. Şi nu numai că ea se întâlneşte 
în mod natural, dar se şi cultivă, pentru că este considerată un bine pentru ființa umană, 
după cum un bine sunt considerate, de asemenea, intelectul şi gândirea. 

În marea diversitate de plăceri, aparţinând în general corporalităţii care le 
pregăteşte prin dorinţele corespunzătoare, în sufletul uman se află şi „plăceri false”, ce 
imită prost plăcerile adevărate, şi tot la fel de false sunt şi reversul manifestărilor lor, care 
sunt durerile. Şi mai există plăceri paradoxale, pe care sufletul le urmăreşte în 
contradicţie cu corpul, unde plăcerea ajunge să se contopească cu suferința’. Acest gen de 
combinaţie paradoxală se întâlneşte în artă. Alt fel de plăceri sunt cele primitive, lipsite 
de gândire”, precum şi reversul lor, care constă din gândirea autosuficientă, care nu simte 
nevoia validării ei sensibile prin plăcere; ea este specifică, de obicei, îndeletnicirilor 
intelectuale. Potrivite filosofiei sunt numai plăcerile adevărate” şi pure, de genul celor 
care însoțesc sănătatea şi cumpătarea, necesare pentru a menţine în stare bună funcțiile 
celei mai importante facultăţi, care este intelectul. Un alt gen de plăceri superioare, ca şi 
cele compatibile cu filosofia, este dat de plăcerile ce însoțesc virtutea şi, prin ea, binele 
(dar nu binele în sine, care este autosuficient şi perfect); ele au specificul lor, prin faptul 
că trebuie să se regăsească într-o combinaţie care se cuvine să aibă măsură şi proporţie, 
altfel virtutea se distruge cu necesitate pe sine, distrugând totodată şi elementele 
combinate“, inclusiv plăcerea şi binele scontat ca efect, despre care se spune că este atras 


de regulă către frumos; iar frumuseţea şi virtutea se dezvoltă din măsura şi proporţia 


! Ibidem, p. 69, 47c-d. 

? Thomas M.Tuozzo consideră acest gen de plăceri rezultate doar din senzație un epifenomen al refacerii 
armoniei naturale a corpului sau a sufletului, lipsit de un obiect intențional; aceste plăceri se deosebesc de 
cele „reflexive”, care pot fi exemplificate cu plăcerile anticipative şi emoţionale, care sunt cauzate de 
„anumite imagini complexe ce implică reprezentarea mentală a unor astfel de refaceri” a armoniei 
corporale sau psihice („The General Account of Pleasure in Plato's Philebus”, În: The Journal of the 
History of Philosophy, 34, nr. 4, 1996, pp. 497, 504). 

Thomas M. Tuozzo le consideră pe acestea plăceri „reflexive”, ce se prezintă ca „procese psihice 
conştiente determinate de întreţinerea propriilor reprezentări sau imagini mentale în condițiile în care 
cineva (gândeşte să) produce plăcere” (ibidem, p. 497). 


* Op. cit., p. 91, 64d. 

constitutive frumosului. În această dialectică a binelui şi frumosului, adevărul vine să 
întregească triada supracategorială, recomandându-se drept entitatea cognitivă cea mai 
autorizată. Acolo unde există frumos, proporție şi adevăr, calitatea elementelor pe care 
şi le subordonează este asigurată; ea îşi asociază binele, realizând împreună un maximum 
cognitiv, care îşi subordonează într-un mod activ cadrul categorial cu care este însărcinat 
sufletul. 

Continuând seria elementelor cognitive cu funcţie categorială, în ordine 
descendentă întâlnim elemente cantitative şi calitative cu un grad de generalitate din ce în 
ce mai restrânsă, cum ar fi forme ce determină lucrurile din punct de vedere cantitativ: 
„măsura, măsurabilul, oportunul” sau ceea ce poate fi măsurat şi cuantificat în vederea 
delimitării, şi ceea ce trebuie să găsească momentul favorabil măsurării sau aplicării a 
ceva. Lor li se asociază expresia lor numerică, cum ar fi „egalul şi egalitatea...dublul şi 


>>1 


orice ar fi număr” . Este de menţionat faptul că setul de categorii exprimabile prin număr 
favorizează prin măsură armonia; el este subsumat limitei, cu toate că lui nu i se impun 
aceleaşi restricţii ca şi unui alt reper categorial care se intersectează cu aceasta şi care este 
adevărul, pentru că în adevăr trebuie să se regăsească stabilitatea celor aparținătoare lumii 
inteligibile. Or, ceea ce cade sub incidenţa măsurii nu se poate bucura de stabilitate. 
Acestui set i se adaugă cele asemănătoare lui; ele sunt valabile pentru toate domeniile 
cunoaşterii. Dimpotrivă, abstracții precum „mai mult”, „mai puţin”, „mai mare”, „mai 
mic” şi altele asemănătoare sunt subsumate nelimitării”, pentru că lor le lipseşte 
relativitatea măsurabilului, exprimat prin „cantitatea determinată”. După cum se vede, 
Platon nu a intenţionat să dea o listă bine delimitată de categorii ale fiinţei sau ale 
existenţei, care să exprime, concentrat, proiectul său filosofic, după cum vor proceda 
ulterior Aristotel sau Kant. El a urmărit, în primul rând, multiplicarea Unului în repere ale 
gândirii ce abordează fiinţa şi devenirea; lipsa intenţiei de exhaustivitate se observă din 
faptul că el lasă deschise seriile de abstracții considerate, rămânând la latitudinea 


cititorului completările ulterioare cu cele aparținătoare genului în care se încadrează ele, 


desemnate prin „cele asemănătoare” lor. În al doilea rând, Platon propune elementele care 
! Ibidem, p. 39 25a. 


? Ibidem, p. 39, 25 c. 
° Ibidem, p. 38, 24 c. 

generează o determinare cantitativ-calitativă din nevoia de a întreține perfecțiunea sferei 
create conform modelului, cum ar fi cele de „proporţie, de frumos, de desăvârşit, de 
adecvat” şi cele ce aparţin genului lor, care se bucură, de asemenea, de un grad ridicat de 
generalitate. Dacă frumosul este prezentat categorial în urma măsurii şi a măsurabilului e 
un semn că s-a avut în vedere frumosul creat ne-originar, destinat întreţinerii perfecțiunii 
creaţiei, după ce perfecțiunea acesteia fusese asigurată prin forma sferică şi prin mişcarea 
circulară imprimată lumii create. Dar fie că este vorba despre frumosul originar, fie că 
este vorba despre cel ne-originar, trebuie reţinut că frumosul ca formă căreia 1 se 
asociază proporţia, desăvârşirea, potrivirea, este o idee originară care poate fi investită 
totodată cu valoare categorială. Pe locul al treilea se ordonează determinarea calitativă, 
dată de instrumentele cognitive cele mai importante, ca „intelectul şi cugetarea” 
(respectiv gândirea), care subliniază apartenenţa acestor entități facultăţii sufletului; pe 
locul al patrulea aria se restrânge de la instrumente la rezultate ale activităţii sufletului 
care sunt, de asemenea, calităţi, cum ar fi domenii ale strădaniei umane: „ştiinţele, artele 
şi opiniile socotite drepte”. Este de menţionat faptul că „opiniile socotite drepte” 
îndeplinesc, pe lângă ştiinţe şi arte, rolul celor care participă la genul lor sau, după cum se 
exprimă Platon însuşi, al „celor asemănătoare” sau, mai exact în cazul de faţă, al celor 
care le întreţin şi mijlocesc. Prin faptul că ele trec drept corecte pentru comunitatea 
umană, avem un temei să le considerăm mai înrudite cu binele rezultat din cele ce au 
utilitate pentru specia umană, decât cu plăcerea rezultată din aprecierea frumosului. În al 
cincilea rând aria categorială se restrânge la o latură a sensibilităţii cenzurate de intelect, 
alcătuită din „plăcerile definite ca neproducătoare de dureri, numite pure şi ţinînd doar de 
sufletul însuşi”; unele dintre ele sunt asociate ştiinţelor, altele se menţin la un nivel 
inferior, datorită dependenţei lor de senzaţii. După cum am văzut cu ocazia detalierii lor, 
ele sunt subsumate genului comun. În al şaselea rând, considerarea plăcerii ca 
afectivitate proiectată asupra unei activităţi artistice a sufletului, definită ca „podoaba 
cîntării”! este, de asemenea, o determinare calitativă, întrucât desemnează o excelenţă. În 
această diversitate descendentă ce porneşte de la Unu către concepte şi non-concepte 
investite cu funcție categorială este greu de urmărit un fir conducător; ceea ce se distinge 


cu claritate este o direcţie verticală, venită dinspre ontologic către cognitiv, susținută de 


! Ibidem, p. 93, 66 a-d. 

intelectul care evidenţiază trecerea de la model la lumea creată; de aici direcţia va evolua 
pe orizontală, numai în limitele lumii create, cuprinzând domeniile principale ale 
activităţii sufletului uman, fie teoretice, fie practice, fie artistice. Investigația categorială 
va trece treptat din sarcina intelectului cosmic, în sarcina sufletului uman. Cuprinsă 
între aceste două instanţe cognitive, schema categorială din dialogul Philebos ne apare 
inegală din punctul de vedere al valorii fiecărei entități în parte şi al funcției îndeplinite. 
Ea se întrepătrunde cu marea triadă de idei prime formată din frumos-bine-adevăr, care 
va reuşi să definească proiectul filosofic platonic. 

Aristotel, care este primul comentator al proiectului categorial platonic, îl va 
regândi şi extinde, echilibrându-l prin analiza contrariilor entităţilor supuse discuţiei. 
Contribuţia sa specifică va fi renunţarea la aspectul ontologic al Unului, care va continua 
să fie considerat ca indivizibilitate calitativă, totuşi cu o mare diversitate de fațete; el însă 
va reprezenta fiinţa. Alături de relaţia dintre Unu şi multiplu ca unitate şi pluralitate, ca 
indivizibil şi divizibil, respectiv ca fiinţă şi non-fiinţă, Aristotel va sublinia, de 
asemenea, necesitatea de a aduce totul la unitate, precum şi distingerea diadei, triadei, dar 
şi a pentadei şi decadei. Alte propuneri categoriale platonice care şi-au găsit ecoul în 
sistemul categorial aristotelic sunt: măsura, mărimea (distinsă în sensibilă şi matematică), 
ştiinţa ca „măsură a lucrurilor”, genul, dar nu ca element, ci văzut ca principiu al 
lucrurilor şi ca genuri ale fiinţei; tot astfel mai marele, mai micul, egalul, numărul, 
armonia, limita (pusă în raport cu mărimea), adevărul existent dar nu în lucruri, nici ca 
idee, ci existent în gândirea despre lucruri. Insistenţa lui Aristotel asupra principiilor şi a 
definiţilor (însăşi filosofia va fi considerată ştiinţa principiilor prime) va face sistemul său 
categorial! mai puţin vulnerabil criticilor. Dintr-un astfel de principiu el a respins triada 
valorică platonică, pe temeiul că participarea elementelor sale la Unu ar duce la 
consecinţe nedorite pentru contrariile lor, fără de care nu sunt de conceput abstracțiile 


categoriale. 


! Aristotel, Metafizica, Traducere de Şt. Bezdechi, Studiu introductiv şi note de Dan Bădărău, Bucureşti, 


Edit. Academiei R.P.Române, 1965. 

DOCTRINA ARISTOTELICĂ DESPRE CATEGORIA TRANSCENDENȚEI 


MIHAI D. VASILE 


Aristotel este acela care a conferit nobleţe filosofiei, deoarece filosofia este singura 
ştiinţă liberă între ştiinţe, fiindcă numai ea este cunoaştere pentru cunoaştere, şi fiindcă 
numai Dumnezeu posedă acest privilegiu — afirmă Aristotel însuşi — deoarece El este 
cauza şi principiul a toate şi de aceea o şi posedă singur, dar de o aşa manieră încât ştiinţa 
divină să îi revină şi omului, astfel ca omul să caute această ştiinţă divină, cât este ea pe 
măsura lui şi, ca şi lumina luminând ea nu scade, ci este binele suprem. Theologia nu este 
nimic altceva — în viziunea lui Aristotel — decât acea parte a filosofiei unde „ideea de 
Dumnezeu nu apare ca fiind absolutul unic, ci ea se înfăţişează tot ca ceva particular, la 
locul ei alături de altele, dar ea este tot adevărul”, pe care cunoscându-l — completează 
Evanghelistul prin cuvintele Mântuitorului — „adevărul vă va face liberi” (Ioan, 8: 32). 

Transcendenţa teologică la Aristotel este punctul suprem în care posibilitatea 
(5vvapu), activitatea (ævépysıa) şi finalitatea (evrei Eye) sunt unite, întrucât activitatea 
conţine ceea ce trebuie să devină posibilitatea ca intelect (vovg), iar conţinutul activităţii 
este scopul (eâ5oc) activităţii, realizat de activitate (ævépysıa) ca finalitate (7606). În 
Dumnezeu, posibilitatea (vac) şi activitatea (ævépysıa) sunt o dată universalul pasiv 
şi de cealaltă dată, universalul activ. Întrucât acest universal este ceea ce pune în mişcare, 
El se numeşte cauză, ...pyi, iar întrucât acest universal este scop, El este temeiul, aÀtíia. 
G. W. F. Hegel, pentru care Aristotel a fost maestru şi model, sintetizează esenţa 
teologiei aristotelice într-o definiție lapidară: „Dumnezeu este substanța care posedă în 
posibilitatea ei şi realitatea sa, a cărei esenţă (potentia) este activitatea însăşi, în care 


acestea nu sunt separate; în ea posibilitatea nu este deosebită de formă; ea este aceea 


! G. W. F. Hegel, Prelegeri de istorie a filosofiei, trad. de D. D. Roşca, 2 vol., Bucureşti, Editura 
Academiei Republicii Populare Romîne, 1963, vol. I, p. 577. 

care îşi produce sieşi conţinutul său, determinaţiile sale”; ca substanţă absolută, 
Dumnezeu este ceea-ce-este-în-sine-şi-pentru-sine, în felul că este ceea ce este nemişcat, 
imobil şi etern, dar care în acelaşi timp pune în mişcare, este activitate pură, actus purus!. 

Aşa cum sunt două tipuri de universal, activ şi pasiv în Dumnezeu, Aristotel 
deosebeşte în sufletul omenesc două tipuri de vox*c, activ şi pasiv: „Noi nu avem memorie 
[cu intelectul activ] deoarece el este neafectabil, pe când intelectul afectabil [pasiv] este 
pieritor şi fără el [fiinţa gânditoare, omul] nu cugetă nimic”. Hegel interpretează 
universalul activ şi pasiv în Dumnezeu în sensul că: „No xç ca pasiv nu este altceva decât 
ceea ce este în sine, ideea absolută considerată în sine, Tatăl, dar numai ca un ce activ 
acest “în-sine” este pus. Totuşi, acest prius, acest nemișcat, ca deosebit de activitate, ca 
pasiv este totodată, ca absolut, activitatea însăşi. Acest vo xç este în sine totul, dar el este 
adevăr numai prin mijlocirea activităţii”. În Dumnezeu, voxg este deci a se gândi pe sine 
însuşi, voxç este gândul gândului gândit (v6mow vonoeoc vâno). În voxg — ul divin, 
gândul (vóņow ) şi temeiul (Aóyoc) sunt una, „deoarece gânditul şi vo xç nu diferă unul de 
altul, întrucât n-au Uhm, ele sunt identice; şi există numai un singur gând al gânditului””. 

Transcendenţa divină ca gândire care se gândeşte etern pe sine însăşi, este cel mai 
mare bine din univers. lar cel mai mare bine este în acelaşi timp cea mai perfectă fiinţă în 
fiind, astfel că Aristotel pune „Ev ...px”” — la începutul lumii şi al filosofiei — nu Binele 


în sine (070 ri ...yaðóv) sau Binele cel mai înalt (ri Spiorov), ca Platon, ci fiinţa cea 


! Ibidem, p. 584-585. 

? Aristotel, De anima (Despre suflet), III, 5, 430 a 5-25, trad. N. I. Ştefănescu, ed. a doua, Oradea, Aion, 
1996, p. 72-73. 

3 G. W. F. Hegel, loc. cit., p. 589. 

j Aristotel, Metaphysica, XII (A), 9, 1074 b 10-15, în: Aristotelis Opera omnia. Graece et Latine. Cum 
indice nominum et rerum absolutissimo. Volumen I-IV. Parisiis: Editore Ambrosio Firmin Didot, 
Instituti Franciae Typographo, 1848-1857; vol. 2, MDCCCL, p. 609: „AOriv Špa vosú, sÄnsp œotĂ qÎ 
KpiTIOTov, kaÀ foriwv ” voNoIG vońosos voos. Se ipsam ergo intelligit, si est quidem quod optimum est: 
et est intellectio, intellectionis intellectio”. 


5 G. W. F. Hegel, op. cit., p. 591. 

mai perfectă — medievalul ens perfectissimum — din care face principiu prim şi punctul de 
plecare al oricărei mişcări’. 

Gândul acesta trebuie văzut în univers ca natură, şi cer; iar în om, ca rațiune 
gânditoare. „De aici Aristotel trece la divinitatea vizibilă, la cer. Dumnezeu, ca 
Dumnezeu viu, este universul; în univers, Dumnezeu se revarsă ca Dumnezeu viu. El se 
înfăţişează aici ca manifestându-se sau ca punând în mişcare”. Noxc-ul pasiv este 
natura capabilă să primească ideea, forma, în interioritatea sa cea mai concretă. Natura 
este însă şi un alt voxç ca universal, ca activitate fără materie, care nu este real decât 
întrucât gândeşte, întrucât este cauză şi ceea ce este activ, capabil să facă totul ca forță 
activă, „iar acest intelect este separat (xoproric), neafectabil (...na0O5) şi neamestecat 


”. Şi numai acest voxg activ este etern şi nemuritor, pe 


(...41yOŞ), fiind prin natura sa act 
când intelectul (voxc) pasiv este pieritor, şi fără voxc-ul activ, voxc-ul pasiv nu este nimic 
şi nu gândeşte nimic; voxc-ul activ este forma formelor, conţinătorul ideilor ca forme în 


acţiune conform entelehiei. „Acest voxç activ este în sine şi pentru sine neamestecat 


! Eugene E. Ryan, The Notion of Good in Books Alpha, Beta, Gamma and Delta of the Metaphysics of 
Aristotle, Copenhagen, Munksgaard, 1961, p. 12. 

? G. W. F. Hegel, op. cit., p. 592. 

i Aristotel, De anima, III, 5, 430 a 30, în: Aristotelis Opera omnia. Graece et Latine. Cum indice nominum 
et rerum absolutissimo. Volumen I-IV. Parisiis: Editore Ambrosio Firmin Didot, Instituti Franciae 
Typographo, 1848-1857; vol. 3, MDCCCLIV, p. 468. Formularea lui Aristotel este următoarea: „KoĂ 
oY7og Ì voxc xopioric ka ...no'G kaĂ ...mig*V t! oOoie ăv ovepyeie. Et is intellectus separabilis est 
et non mistus passioneque vacat, quum sit substantia sua actu”. Pare evidentă influența textului 
aristotelic asupra formulării dogmatice a unirii ipostatice, adoptată de sinodul al patrulea ecumenic de la 
Calcedon în 451: „mărturisim cu toţii pe Unul şi acelaşi Hristos, Fiu, Domn, Unul-Născut, cunoscut în 
două firi (æv ðo pbosow), unite în chip neamestecat (...ovyyótæc) şi neschimbat (...TpEnTos), 
neimpărțit (...5uoupEros) şi nedespărţit (...xOpioroc), deosebirea firilor nefiind distrusă prin unire, 
păstrându-se însuşirea fiecăreia şi întâlnindu-se împreună într-o singură persoană şi un singur ipostas” 
(apud H. Denzinger et Cl. Bannwart, Enchiridion Symbolorum, 32 Aufl., hrsg. von A. Schânmetzer, 
Freiburg im Breisgau, Bâle, 1963, text paralel grec şi latin, p. 65-67); cf. pr. prof. dr. Dumitru Stăniloae, 
Teologie Dogmatică Ortodoxă, vol. 2, Bucureşti, Editura Institutului Biblic şi de Misiune al Bisericii 
Ortodoxe Române, 1997, p. 25-26; idem, Definiţia dogmatică de la Calcedon, în: „Ortodoxia”, III (1951), 
nr. 2-3, p. 295-440; pr. prof. loan G. Coman, Definiţia doctrinară a Sinodului de la Calcedon şi 
acceptarea ei în Biserica Ortodoxă, în: „Ortodoxia”, XXI (1969), nr. 4, p. 499-506. 

»>l 


(XOp1070$) şi nepasiv, deoarece, conform substanţei lui, el este activitate” . Dumnezeu ca 
gândire absolută este voxg divin, spirit în forma sa absolută, gândire a gândirii a ceea ce 
este mai bine, „a ceea ce este scop în sine şi pentru sine; tocmai acesta este vo Xç-ul care 
se gândeşte pe sine, astfel încât vo xç şi vonriv sunt tot una”. În El, esenţa, oÓcía, este 
voxq-ul, fiindcă ceea ce El gândeşte este oOoia, gândul, iar gândirea Lui este activitate şi 
produce ceea ce apare ca fiind gândit. Totalitatea acţiunii voxc-ului divin constituie 
divinul. 

În transcendenţa divină gândirea este absolută şi de aceea Dumnezeu este totdeauna 
în plină activitate gândindu-Se numai pe Sine Însuşi, deoarece El este tot ce este mai 
bine, este gândul gândului în sensul de gândire a gândului cu scopul final absolut al voxc- 
ului care se gândeşte pe sine însuşi, şi acesta este binele spre care tinde şi omul uneori, 
fiindcă alteori omul gândeşte şi altceva decât gândul gândului şi anume lucrul cel mai 
rău. Scopul final absolut al omului este voxc-ul ce se gândeşte pe sine însuşi, anume 
Dumnezeu, de dragul Lui însuşi care este Binele, la care gândirea omului se ridică numai 
uneori. 

Starea teologică, în care Dumnezeu se află totdeauna, deoarece gândirea şi gânditul 
în El sunt una, în sensul că El se gândeşte pe Sine Însuşi”, este numai uneori prezentă la 
om ca speculație (” 0ewpio), cu două componente: prima, ca imitatio Dei, ca ştiinţă divină 
„cea mai vrednică de cinste ,..., pe care o posedă prin excelenţă divinitatea”, deci ca 


gândire omenească a gândirii de către gândire; iar a doua, ca gândire a lui Dumnezeu. 


! G. W. F. Hegel, op. cit., p. 632. 

? Ibidem, p. 634. 

3 Aristotel, Metaphysica, XII (L), 7, 1072 b 40, în: Aristotelis Opera omnia. Graece et Latine. Cum indice 
nominum et rerum absolutissimo. Volumen I-IV. Parisiis: Editore Ambrosio Firmin Didot, Instituti 
Franciae Typographo, 1848-1857; vol. 2, MDCCCL, p. 605: „AOriv 5Y vosú | voxç KoT” petáñnyv tox 
vontox: vonric y^p yiyvezou Oryyávov kaÀ voâv, åote taÓtÎv voxç kaĂ vontÎv. Se ipsum vero intellectus 
intelligit assumptione intelligibilis. Intelligibilis namque fit attingens et intelligens, ita ut idem intellectus 
et intelligibile sit”. 

* Idem, Metaphysica, I (A), 2, 983 a 20, ibid., p. 471: „"H y^p Osiotátn kaŭ tuotátn ... Bv te y^p 
uáñot’ Šv i @eÎs iyor, Beia tâv æmompâv ori, kŠv să nç tâv Beiov sÄn. Quae enim divinissima, 
eadem honorabilissima est ... Nam et illa, quae maxime Deus habeat, divina scientiarum est, et si qua est 


quae divinorum sit”. 

Ascensiunea voxc-ului uman, activ, etern către voxc-ul divin introduce la Aristotel 
dualitatea „ființă supremă (Dumnezeu) — ființă umană (fiinţă oarecare)”, precum şi 
perspectiva metafizică a umanului asupra divinului. 

Dualitatea „ființă supremă (Dumnezeu, ca subiect clasic al metafizicii) — fiinţă 
umană (oarecare)” este sesizabilă în celebrul prolog al Metafizicii (A, 1-2), unde este 
introdusă de Aristotel pentru a analiza ideea tradiţională de filosofie. Este, de asemenea, 
clar că aici filosofia este o cunoaştere de tip ştiinţific ce se ridică deasupra senzaţiilor prin 
intermediul imaginaţiei, a memoriei şi a primei forme de generalizare, care este 
experienţa. Este la fel de clar că filosofia este o cunoaştere teoretică ce depăşeşte tehnicile 
utilitare datorită caracterului ei dezinteresat. Aici Aristotel este de acord cu Platon, când 
situează mirarea ca punct de plecare al filosofiei, dar adaugă în plus două caracteristici 
riguroase care transformă cunoaşterea filosofică în înţelepciune. 

Astfel, în particular, filosof este acela care cunoaşte mai mult decât lucrurile, care 
cunoaşte — precizează Aristotel — universalul, deoarece acela care cunoaşte universalul 
„cunoaşte cu certitudine şi toate cazurile particulare care se subsumează universalului” 
(A; 982 a 20-25). Dar filosof este şi acela care cunoaşte „lucrurile cele mai înalte şi mai 
dificile” (ibid., 982 a 10), lucruri care îşi au sfârşitul (scopul) în ele însele şi a căror 
cunoaştere este cea mai exactă, precisă, distinctă. Această cunoaştere este orientată, are 
ca obiect principiile şi cauzele, iar dintre ele, numai pe cele prime. Deci filosofia, ca 
înţelepciune, este cunoaştere a totului, a universalului şi a primului. 

Până aici, Aristotel a expus distincţiile filosofiei în contextul analizei dezbaterilor 
prearistotelice despre filosofie. Metafizica lui Aristotel propune două definiţii ale filosofiei 
ca „ştiinţă divină”, de unde rezultă şi definiţia şi specificul mheologiei ca tip de reflecţie a 
gândirii umane. Astfel, prima definiţie prezintă ştiinţa divină ca ştiinţă a ființei ca fiind, mai 
precis, o ştiinţă a fiinţei acolo unde fiinţa este ființă şi numai fiinţă, nu şi „număr, linie sau 
foc” (T; 2, 1004 b 5-10). O astfel de ştiinţă este opusă pe de-a-ntregul, încă din primele 
rânduri ale cărții T, ştiinţelor particulare care se referă la un gen particular de fiinţe. Cartea 
T începe ex abrupto cu enunţul: „Există o ştiinţă care studiază ființa ca fiind (d Ðv ; Dv), 
care îi aparține de drept ca obiect. Această ştiinţă nu este identică cu nici una dintre 
ştiinţele particulare, căci nici una dintre ele nu ia în considerare în mod universal fiinţa ca 


fiinţă, ci fiecare decupează o parte din fiinţă Studiindu-i accidentul necesar, acesta este 

cazul matematicilor. Dar, fiindcă noi cercetăm principiile şi cauzele ultime, este evident că 
ele trebuie să aparțină unei anumite ştiinţe prin ea însăşi” (T, 1, 1003a 20-30). 
Metafizica are deci, ca orice ştiinţă, un obiect formal bine determinat. Ea studiază toate 
fiinţele în măsura în care ele țin de ființă şi de proprietățile ființei ca fiind. Unitatea 
metafizicii ca ştiinţă absolut universală este garantată prin faptul că este posibilă ordonarea 
tuturor fiinţelor sub o formă comună şi descoperirea unei esențe cu care ele comunică şi 
care este în mod precis fiinţa. 

Însă în alte texte, ştiinţa divină (metafizica), numită cu preţiozitate filosofia primă, 
este asimilată /heologiei, considerată de Aristotel o ştiinţă particulară printre alte ştiinţe, 
deşi ea are ca obiect „genul cel mai eminent” (E; 1, 1026 a 20-25). 

Theologia, la Aristotel, este, împreună cu fizica (numită şi filosofie secundă) şi cu 
matematicile, una din cele trei ştiinţe teoretice în care se împarte filosofia în ansamblul ei. 
Dar, în timp ce ştiinţa fiinţei ca fiind se deosebeşte de toate celelalte ştiinţe prin 
universalitatea sa, theologia se impune prin întâietatea sa, datorită particularităţilor 
obiectului ei eminent. S-ar părea, deci, că este vorba de două ştiinţe diferite şi nu de două 
definiţii diferite ale aceleiaşi ştiinţe. 

După Aristotel, s-a ajuns foarte repede la confundarea acestor două ştiinţe de către 
comentatori, sub numele unic de metafizică. Numele de metafizică nu a fost dat de 
Aristotel, ci corespunde ordinii ediţiei operelor lui Aristotel, stabilită de Andronicos din 
Rodos şi a constituit un motiv în plus pentru confundarea filosofiei prime cu teologia, 
însemnând la comentatorii post-aristotelici, fie ştiinţa post(după)-fizică, în care fizica se 
prelungeşte în sensul unei abstractizări crescute, fie ştiinţa care studiază realitățile trans- 
fizice. 

În plan teologic, această asimilare, deja sugerată de grupul de texte ordonate de 
editorii antici, nu era cu totul lipsită de justificare. Fiindcă, dacă cele două ştiinţe numite 
filosofie primă (sau ontologie, ulterior) şi theologie (nume dat de Aristotel) sunt definite 
prin metode diferite, ele nu vor mai fi de fel concurente şi nici identice. Dacă ştiinţa 


fiinţei ca fiind este definită, în întregul său, prin universalitatea sa, ea pretinde la rândul ei 


! A. Mansion, Les apories de la Métaphysique aristotelicienne, în: Autour d'Aristote. Recueil d'Etudes de 
philosophie ancienne et medievale offert à Monseigneur A. Mansion, Louvain, Publications 


Universitaires de Louvain 2, Place Cardinal Mercier, 1955, p. 153. 

întâietate. În fapt, conform schemei din Analitice, în baza căreia universalul conţine în 
potenţă particularul, ştiinţa cea mai generală, ştiinţa principiilor universale este în acelaşi 
timp fundamentul ştiinţelor particulare pe care le precede în ordinea inteligibilităţii. 

Dar şi invers, theologia definită mai întâi prin întâietatea sa, vizează, de asemenea, 
universalitatea; ea este ştiinţa primului principiu, care este Dumnezeu. În acelaşi timp, ea 
cunoaşte totalitatea, datorită a ceea ce este principiul său, înțelegând că este vorba de 
principiul prim, de care depind toate lucrurile, şi cerul şi natura în întregime (A; 7, 1072 b 
10-15). Fiecare dintre cele două ştiinţe, fiind deci atât universală cât şi primă, a dat 
naştere tentației comentatorilor de a le confunda prin asimilarea obiectelor lor. Astfel, 
fiinţa ca fiind ar fi totuna cu fiinţa eminentă sau cu fiinţa divină. 

Această asimilare tradițională a fiinţei eminente (divine, Dumnezeu) cu fiinţa ca 
fiind ocultează, din nefericire, dualitatea problematică „metafizică-teologie” şi ignoră 
distincția, devenită ulterior scolastică, în germene însă la Aristotel, între o metaphysica 
generalis ca ştiinţă a fiinţei comune (ens communae) şi o metaphysica specialis ca ştiinţă 
a unei fiinţe particulare dar supreme (summum ens, Dumnezeu), anume theologia. 

Sir David Ross — unul dintre comentatorii clasici ai lui Aristotel — considera că 
„Aristotel a dat numele de teologie celei mai înalte dintre ştiinţe, ştiinţa despre acel fel de 
ființă care combină existenţa substanţială, auto-dependentă cu independenţa față de 
orice fel de schimbare; şi tocmai în această carte găsim singurul său eseu sistematic de 
teologie”. Aprecierea comentatorului pare justificată de un fragment păstrat din 
Protreptikos unde este scris că „filosoful trăieşte cu ochii fixaţi asupra naturii lucrurilor 
— npic t'v oOcÂov — şi asupra divinului — KOĂ mpi ri Behov”?. 

În arhitectonica stoică a ştiinţelor, theologia apare ca ultima din cele şase părţi în 
care Cleanthes împarte filosofia, celelalte cinci fiind: dialectica, retorica, etica, politica şi 


fizica”. 


! Sir David Ross, Aristotel, trad. de Ioan-Lucian Muntean şi Richard Rus, Bucureşti, Humanitas, 1998, p. 
170. 

? Aristotelis Fragmenta, ed. W. D. Ross, Oxford, Methuen & Co., 1955, fr. 13, p. 48. 

3 Cleanthes, Fragm. I. 482, în: Hans Friedrich August von Arnim (ed.), Stoicorum veterum fragmenta, 34 


vol. Lipsiae, in aedibus E. G. Teubneri, 1903-1924. 

Plutarchos din Cheroneea Beoţiei este citat adesea cu o anticipare a doctrinei 
medievale despre filosofie ca ancilla fidei, în mod eronat însă, fiindcă, trebuie subliniat 
că şi la el, theologia este echivalentă cu metafizica în sens restrâns, care îl are pe 
Dumnezeu ca obiect de studiul. 

Proclos din Xanthos utilizează termenul theologie în sens aristotelic, ca sinonim 
pentru filosofia primă sau metaphysica, spre deosebire de physike. Justificarea lui Proclos 
este că stoicii au tratat theologia ca „ştiinţă naturală — XToweiwois Pvoiký”, în timp ce ea 
este o ştiinţă divină şi, în consecinţă, trebuie tratată ca Xrowelooi Beohoyun. Un alt 
motiv la fel de justificat este că, de vreme ce toate lucrurile sunt, pentru neoplatonişti 
într-o oarecare măsură divine, graniţa dintre Osoioyun şi Pvown (sau Pvorohoyia) nu 
este rigidă, ultima putând fi numită „un fel de theologie””. 

În lumea creştină, juxtapunerea metafizicii şi a theologiei în concepte perfect 
individualizate a dobândit deplină legitimitate, în thomism în special, ca fiind de fapt 
discipline, obiecte de studiu, respectiv concepte în complementaritate firească, dar cu 
precizarea că theologia este de fiecare dată altceva în funcție de obiect (Dumnezeu, 
primul motor, ființă ca fiind, zei, primele principii, ether, cer, suflet), în acelaşi timp, 
trebuie admis că există o theologie ca doctrină sacră deosebită de filosofia primă sau 
metafizică. 

Definiţia fheologiei ca „ştiinţă sacră” sau „doctrină sacră”, unde este demonstrată 
existența lui Dumnezeu ca ființă necesară omului în scopul mântuirii sale, a fost 
clasicizată de Toma d" Aquino. Încă din prima pagină a monumentalei sale lucrări Summa 
Theologica, Sfântul Toma răspunde la întrebarea despre utilitatea theologiei printr-o 
aserțiune fără echivoc: „Răspund prin a spune că este mai necesară pentru mântuirea 
omului, fiindcă este doctrină dată prin revelaţie divină, decât disciplinele filosofice, care 

sunt rezultatul cercetării omeneşti”. Apariţia şi diversificarea disciplinelor teologice în 


i Plutarch, De defectu oraculorum, 2, în : Œuvres morales, ed. J. Defradas, R. Flaceliere, tom. I-XII, în 17 
vol., Paris, “Les Belles Lettres”, 1974—1993. 

? Proclus, The Elements of Theology, A Revised Text with Translation, Introduction and Commentary by E. 
R. Dodds, 2" ed., Oxford, Clarendon Press, 1992, p. 187. 

* Ibidem, p. 145. 

* Summa Theologica S. Thomae Aquinatis, Divinae voluntatis interpretis Ecclesiae Catholicae Doctrina 


Universalis, in tres partes ab auctore suo distributa, Lugduni, Sumptybus Anisson & Joannis Posuel, 

Evul Mediu l-au determinat pe Toma d'Aquino să admită că theologia se defineşte în 
mod diferit în funcție de aspectul divin la care se referă, astfel că există (cel puţin) o 
theologie „care face parte din doctrina sacră” şi o altă disciplină teologică — parte a 
metafizicii (ibid.). 

Distincția (până la ruptură) între teologie şi metafizică a generat două programe 
teoretice concurente, care au pus problema creditelor reciproce dintre cele două discipline 
şi au inventat formule de confiscare de tipul philosophia prima, ancilla theologiae etc. 
Opoziția dintre metafizică şi teologie a produs, însă, şi un beneficiu epistemologic al 
ambelor. Astfel, pe de o parte, metafizica a dezvoltat o construcție aporetică de tip 
ontologic în care raţiunea, prin aplicaţie la sine însăşi, îşi justifică puterea de a institui, în 
mod necogniţionist, absolutul; pe de altă parte, teologia a dezvoltat o construcţie logică 
de tip apofatic a în-sinelui ca agnostos!. Cel mai recent hermeneut al programului 
metafizico-teologic, Martin Heidegger, „concepe problema relaţiei dintre teologie şi 
filosofie cu totul altfel şi anume ca întrebare privitoare la relaţia dintre două ştiinţe”, pe 
care le distinge ca diferenţă între „studiul fiinţei în genere” şi „studiul fiinţei supreme”, în 
sensul că „filosofia este corectivul ontologic, cu funcție de trimitere formală, al 
conținutului ontic (precreştin) al conceptelor teologice fundamentale”. 

Problema unităţii fiinţei, de la comun la suprem, este de fapt problema stării sau 
situaţiei particulare a lui Dumnezeu, de a fi în acelaşi timp imanent şi transcendent lumii. 
Ea alterează întrebarea despre o ştiinţă unică a fiinţei care ar avea ca obiect fiinţa ca atare. 
Aristotel analizează raporturile filosofiei prime cu teologia în cartea I a Metafizicii. 

Dificultatea majoră ţine de constatarea — devenită laitmotiv al metafizicii aristotelice 
— că „fiinţă se spune într-o pluralitate de sensuri” (T; 2, 1033 a 30-35), sensuri ce se 
degajă foarte uşor din analiza verbului copulativ a fi în propoziţia atributivă. Fiindcă nu 


se spune în acelaşi sens: „Socrate este om” şi, „Socrate este drept” şi, „Socrate este înalt 


M.DCC.II., Cum privilegio regis Christianissimi. Prima Pars Summae Theologicae, Quaestio Prima, De 
sacra doctrina, Articulus Primus, Conclusio, p. 1. 
Gheorghe  Vlăduţescu, O enciclopedie a folosofiei greceşti, Bucureşti, Paideia, 2001, 
p. 265-266. 
? Martin Heidegger, Fenomenologie şi teologie, în: Martin Heidegger, Repere pe drumul gîndirii, trad. 


Thomas Kleininger şi Gabriel Liiceanu, Bucureşti, Editura Politică, p. 405 ş.u. 

de doi metri” şi, „Socrate este mai bătrân decât Critias” etc. Alexandru Surdu, cel mai 
avizat hermeneut român al (onto)logicii aristotelice, precizează: „Aristotel însuşi repetă 
de câteva ori faptul că termenul „ ființă” are mai multe semnificaţii, dar, dintre toate, ea 
semnifică în primul rând esenţa (to ti estin), care la rândul ei semnifică substanţa (ousia). 
Deci, ființa semnifică esenţa şi aceasta substanţa. Trebuie remarcat aici faptul că, în 
greacă, legătura dintre aceşti termeni este realizată prin forma gramaticală, căci toţi 
provin din verbul a fi (eimi): fiinţa (to on = participiu prezent neutru); esenţa (to ti estin 
= prezentul substantivat neutru al întrebării „ce este? ">; substanța (he ousia provine din 
he ousa = participiu prezent feminin „cea care este, fiinda”). Aristotelic vorbind, toate 
aceste disocieri se fac în cadrul lui a fi, care nu trebuie uitat că înseamnă şi a exista”. 

În primul caz din exemplul „Socrate”, verbul a fi desemnează esenţa; în al doilea, 
calitatea; în al treilea, cantitatea; în al patrulea, relaţia etc. Aceste sensuri ale lui a fi sunt 
numite de Aristotel categorii (de la grecescul kategoria, care înseamnă atribuire). 
Categoriile sunt, prin urmare, moduri diferite de semnificare în care copula a fi leagă 
predicatul de subiect într-o propoziţie logică. Celor patru categorii deja amintite, Aristotel 
le adaugă încă şase: timpul, locul, situarea, acţiunea, pasiunea şi posesia. Numărul lor 
contează mai puţin, fiindcă enumerarea lor este empirică şi nu se supune nici unui 
principiu de clasificare. Dar, odată constituit tabelul categoriilor, el formează un sistem şi 
contează nu numai conţinutul propriu al fiecărei categorii, cât diferenţa şi opoziția 
fiecăreia în raport cu toate celelalte. 

Deşi categoriile au fost obţinute de Aristotel printr-o analiză a sensurilor verbului 
copulativ a fi în actul atribuirii, ele sunt, în aceeaşi măsură, categorii ale ființei şi nu 
numai ale judecății, fiindcă propoziţia nu face decât să dezvăluie un adevăr anterior 
actului judecării. Aristotel afirmă explicit: „Un lucru nu este alb fiindcă noi judecăm că 
este alb, ci noi judecăm că un lucru este alb fiindcă este alb” (©; 10, 1051 b 5-10). 

Aristotel numeşte categoriile genuri ale fiinţei sau genuri supreme ale fiinţei. El 
vrea să spună prin aceasta că toate cele zece categorii sunt genurile cele mai generale, 
dincolo de care nu mai există nimic şi deci nici atribuire, nu există decât unitatea 
cuvântului ființă. Genurile supreme — afirmă Aristotel — sunt incomunicabile, fiindcă ele 


nu pot fi atribuite unele altora şi nici subordonate unei unități superioare. Orice discurs 


! Alexandru Surdu, Teoria formelor prejudicative, Bucureşti, Editura Academiei Române, 2005, p. 47. 

care trece dincolo de universalitatea determinată a unui gen (în cazul discursului ştiinţific, 
ştiinţa ca act de cunoaştere se referă numai la un singur gen), riscă să rămână verbal şi 
vid. 

A spune că universalitatea ființei (comună tuturor lucrurilor) este mai mare decât 
cea a unui gen, înseamnă a recunoaşte că nu există un conţinut circumscris şi nici obiect 
semnificat în afara discursului enunțat despre acel obiect. În consecință — recunoaşte 
Aristotel — ştiinţa ființei ca fiind (metafizica; ontologia), ca şi teologia, se găsesc în 
situaţia de a discuta despre un obiect cu vacuitate prezumată. Pentru a salva o astfel de 
ştiinţă (teologia), Aristotel argumentează că sensurile (categoriile) multiple ale ființei, 
deşi sunt ireductibile unele la altele, comportă o anumită unitate, în măsura în care ele „se 
spun în raport cu un principiu unic”, care este esenţa: „Anumite lucruri sunt numite fiinţă 
fiindcă ele sunt esențe, altele fiindcă sunt afectări ale esenței, sau negaţii a uneia dintre 
ele, sau a esenței însăşi, sau căi către esenţă, sau distrugeri, sau calități, sau agenți, sau 
generatori ai esenței, sau a unei categorii care se spune despre esență” (T; 2, 1003 b 5- 
10). 

Întărit în urma analizei, Aristotel conchide că ştiinţa fiinţei ca fiind sau teologia sau 
ştiinţa divină pot fi numite una, de un anumit tip, în măsura în care „problema ce este 
ființa? se reduce la întrebarea ce este esența?” (Z; 1, 1028 a 2). Distincția dintre fiinţă şi 
esenţă este formulată cu o perfectă claritate într-un pasaj din Organon: „Nu este acelaşi 
lucru a fi acesta sau acela (eûvo te tÀ) cu a fi în mod absolut (eûvo jndâc)”. Este de 
remarcat faptul că fiinţarea absolută (eâvou țniâc) nu este opusă esenței propriu-zise 
semnificată prin eăvou TĂ, ci relaţiei atributive exprimată prin verbul a fi (eâăvar) care 
conectează la subiect o calificare, sau, mai general, un accident. Oricâte interpretări s-ar 
da doctrinei despre ființă şi esență, introdusă într-un capitol al cărții A din Metafizica 
unde se face vorbire de mai multe substanţe imateriale (8, 1073 a 20-b 10), ceea ce 
contrastează puternic cu tendinţele monoteiste exprimate în restul cărţii, pentru Aristotel 
există o singură substanță imaterială în care fiinţa coincide cu esenţa şi care este perfect 
desemnată prin conceptul de oOoiu, şi anume Dumnezeu. Dumnezeu este în fiind tot 
ceea ce este, fără ca în El să existe vreo materie care se întâlneşte în orice substanţă 


sensibilă. De unde rezultă că materia nu este în mod necesar constitutivă substanţei, şi că, 


! Aristotel, Despre respingerile sofistice, 5, 167 a 2. 

deci, eii5oc sau forma este oOoio sau substanța. Dumnezeu este Formă pură şi în această 
ipostază este Realitate primă, Substanţă, Individ, unitate divină într-o individuaţie prin 
formă!. 

Theologia la Aristotel are ca obiect problematica fiinţei, binele şi cauzalitatea, primul 
motor şi doctrina generării, universul şi doctrina etherului, principiul prim şi doctrina 
arheilor, în măsura în care toate aceste teme de reflecţie comune metafizicii sunt legate de 
subiectul fascinant al teologiei care este Dumnezeu. 

Tradiţia a fost foarte încântată cu distincţia ființă-esență, atribuindu-i lui Aristotel, 
sub numele de analogia fiinţei, o teorie după care fiinţa se răspândeşte fără să-şi piardă 
unitatea şi fără a se epuiza în diversitatea ierarhizată a realului, fiecare lucru primindu-şi 
ființa sau participând la fiinţă în măsura perfecțiunii sale. O astfel de doctrină nu este 
aristotelică, ci platonică, unde fiinţa totală este o ipostază a Demiurgului. Analogia fiinţei 
la Aristotel constă în faptul că fiinţa, în care se regăsesc toate fiinţele particulare, poate fi 
numită universală, dar de un tip particular de universalitate: ea este universală pentru că 
este primă şi fundament al analogiei. Fiinţa ca fiind, deoarece este primă, devine tip şi 
este imitată de către toate celelalte fiinţe. Fiecare dintre fiinţele particulare se ordonează 
după ea în mod real şi nu numai logic. Fiinţa ca tip este un individual ca formă pură 
(Dumnezeu) cu funcţia de a întemeia şi explica celelalte ființe, aşa cum mulțimea 
particularelor este întemeiată şi explicată prin genul lor proxim. De aceea, adevăratul 
nume al filosofiei prime — care are ca obiect forma pură ca individual — este theologie. 

Aristotel cunoştea, desigur, noţiunea de analogie (v. Ethica nic., 5, 3, 8; Politica, 3, 
13, 5) care desemnează la el ceea ce în matematică se numeşte proporție: egalitatea a 
două rapoarte. Dar Aristotel nu aplică această definiţie la elucidarea raporturilor pe care 
le întreţin între ele sensurile ființei, ci numai pentru raportul pe care îl întreţin cu ființa 
alte noţiuni universale, cum ar fi binele sau cauzalitatea. Şi în cazul lui Aristotel fiinţa, ca 
gen suprem, este o ipostază a lui Dumnezeu, dar în alt fel. Universalitatea sa se fundează 


pe necesitatea (aseitatea) sa, kað’ Nov pe ad” Ori. Toate existenţele, în care ea se 


! J. Moreau, L’Être et L’Essence chez Aristote, în: Autour d'Aristote. Recueil d'Etudes de philosophie 
ancienne et médiévale offert à Monseigneur A. Mansion, Louvain, Publications Universitaires de 
Louvain 2, Place Cardinal Mercier, 1955, p. 198-199. 

repetă şi care o imită, nu o primesc în aceeaşi măsură, totuşi ele toate se raportează la ea, 
de aşa manieră că universalitatea fiinţei nu este în ele decât o identitate de raport sau o 
analogie. În fiecare individ, substanţa este în atributele sale aşa cum în individul suprem 
substanţa este în atributele sale!. Astfel, binele are o pluralitate de sensuri analoage 
sensurilor ființei, de exemplu, ceea ce binele după timp (sau ocazie) îi este timpului; ceea ce 
binele după relaţie (sau utilitate) îi este relației, ceea ce binele după calitate (sau virtute) îi 
este calității etc. Aristotel nu explică însă de ce există temporalitate, relaţie, calitate, 
cantitate etc. şi nu există numai esențe; şi nici de ce categoriile secunde aparţin şi ele ființei, 
deşi nu acced la demnitatea esenței ființei. 

Aristotel se mulţumeşte numai cu o descriere a stării plurale a fiinţei şi cu enunţul că 
unitatea este de căutat în raportarea tuturor categoriilor, altele decât esenţa fiinţei însăşi. 
Aristotel nu întreprinde niciodată o deducție a categoriilor plecând de la categoria primă, 
şi nici nu încearcă o explicaţie a lumii plecând de la un principiu unic (Dumnezeu). De 
aceea, pluralitatea sensurilor ființei induce o sciziune inexplicabilă în fiinţă, şi în nici un 
caz ca o manifestare a fecundității ei. 

Studiul mişcării ca problemă metafizică îl conduce pe Aristotel la o altă ipostază a 
divinității, anume divinitatea ca prim motor. Demersul aristotelic porneşte de la 
observația empirică a mişcării astrelor. Astrele se mişcă ele însele, fie fiindcă se 
consideră că materia lor, efherul, are ca natură mişcarea perpetuă (De Caelo, 1, 3), fie 
deoarece ele sunt locuite de un suflet căruia îi este proprie automişcarea, după cum spune 
tradiția pitagoreico-platonică. 

Totuşi, Aristotel pare nemulţumit cu această explicaţie. În cartea a VIII-a a Fizicii şi 
în cartea A din Metafizica, el se preocupă să demonstreze eternitatea mişcării, cerută la 
rândul ei, de eternitatea timpului, care este „ceva din mişcare”. Astfel, în cartea A din 
Metafizica, Aristotel elaborează schiţa unui tratat al eternității, plecând de la reflecția 
asupra actului mişcării a cărui experienţă este pentru fiinţa umană rară şi fugitivă, dar 
care constituie activitatea permanentă a vieţii divine. În pofida caracterului lor fragil şi 
limitat, actele caracteristice inteligenței umane acced din când în când la imobilitatea 


divină care le face să se sustragă timpului. Prin simplitatea obiectului său ca şi prin 


! Léon Robin, Aristote, Paris, Presses Universitaires de France, 1944, p. 108-109. 

imanenţa operaţiei sale, activitatea umană intelectuală este asemenea cu eternitatea 
activităţii divine căreia îi sesizează plenitudinea transcendentă!. 

Eternitatea asumată nivelului mişcărilor astrale ridică probleme la nivelul mişcărilor 
discontinue şi dezordonate ale fiinţelor sublunare, care sunt de tipul mobilelor, când în 
repaus când în mişcare, fără a poseda mişcarea în act (in actu). Este nevoie, deci, de o 
cauză motrice în act pentru fiecare dintre mişcările din lumea sublunară, şi această cauză 
motrice nu poate fi decât distinctă, şi, a unui mobil care nu are mişcare decât în potenţă. 
Numai legat de mobilele din lumea sublunară, Aristotel formulează principiul: „Tot ceea 
ce se mişcă este mişcat de ceva anume” (Fizica, VII, 1; VIII, 4). 

În virtutea acestui principiu, mişcatul însuşi îşi primeşte mişcarea de la un motor 
anterior. Este totuşi necesară oprirea regresiei şi postularea unui „prim motor”, ca 
principiu prim al mişcării, care mişcă el însuşi fără a fi mişcat, altfel spus, un Prim Motor 
imobil. Acest Prim Motor imobil poate fi asimilat fără dificultate cu Dumnezeu 
transcendent, a cărui existență Aristotel pare să o presimtă de-a lungul structurii 
inteligibile (de fapt, matematice) a cerului înstelat. 

În cartea a VIII-a din Fizica, transcendenţa Primului Motor pare dificil de conciliat 
cu descrierea întregii mecanici, dată în raport cu mobilul ei: mişcarea este descrisă ca 
„împingere sau tracțiune”, ceea ce presupune că există continuitate, sau cel puţin contact, 
între motor şi mobil. Primul Motor nu ar fi, deci, în afara lumii, ci „Ja periferia 
universului” (Fizica, VIII, 10). 

În contextul expres teologic al cărții A din Metafizica, Aristotel nu ezită să se ridice 
deasupra premiselor fizice ale raționamentului său. Aici, noncorporalitatea şi caracterul 
neîntins al Primului Motor care, în ultima carte a Fizicii, par greu compatibile cu 
localizarea lui la „periferia universului”, sunt în mod clar afirmate, ca şi „separația” sa 
de ceea ce el mişcă. 

Tot aici, Aristotel afirmă că Primul Motor nu mişcă în mod mecanic, în maniera 
mişcărilor din lumea sublunară, ci, după o analogie împrumutată de Aristotel din 
experienţa psihologică, Primul Motor mişcă asemenea „dezirabilului” (Epekrov), ca 


„subiect al iubirii” (opwpuavov — Metafizica, A; 7), sau, în termeni mai abstracţi, 


i Jacques Marcel Dubois, Le temps et l’ instant selon Aristote, Paris, Desclée de Brouwer, 1967, p. 366— 

Primul Motor mişcă asemenea unei cauze finale. Numai astfel se poate înţelege cum 
poate Primul Motor să mişte fără a fi mişcat. Şi numai analogia cu dorinţa nonreciprocă 
permite înţelegerea paradoxului unui motor care „mişcă”, în sensul de „a emoţiona”, 
fără a fi mişcat el însuşi (De generatione et corruptione, |, 6). 

Nu trebuie ignorat, totuşi, faptul că şi cauza finală este activă numai într-un sens 
metaforic (ibidem, I, 6, 323 b 14) şi că această celebră doctrină a lui Aristotel, negând 
în fapt orice acţiune eficientă a lui Dumnezeu asupra lumii, aşează divinul într-o 
prelungire şi o transcendenţă pe care fiinţele lumii pot cel mult „să o imite” (Metafizica, 
©; 8, 1050 b 25-30), cu mijloacele de care dispun. Motor îndepărtat, Dumnezeul lui 
Aristotel este idealul imobil (ca telos) în care se originează şi din care decurg mişcările 
regulate ale sferelor celeste, alternanța anotimpurilor, ciclul biologic al naşterilor, 
vicisitudinile acţiunii şi ale muncii omeneşti. Nu există nimic care să semene mai puţin 
cu Dumnezeul iubirii din creştinism, decât Dumnezeul „iubitor” al lui Aristotel: „teoria 
motorului dezirabil consacră radicalitatea chorismos-ului. În ciuda zelului pios al 
nenumăraţilor interpreţi, este foarte limpede că Zeul demn de iubire al lui Aristotel nu 
prevesteşte nici direct, nici indirect pe Dumnezeul iubirii, că mişcarea sa imobilă nu se 
poate compara prin nimic cu harul creştin: Zeul lui Aristotel nu apelează nici măcar la 
el însuşi. El este, deci nu are nevoie să acţioneze, am putea spune că acțiunea sa nu 
este decât extrinsecă: ea nu emană de la el, ci către el. Cât priveşte lumea, ea nu 
provine din el, nici măcar nu este modelată de el, cum era cazul Demiurgului 
platonician, ci se mulţumeşte să tindă către el. Aristotel căuta un principiu, un început al 
lumii şi al discursului nostru despre ea; dar transcendența acestui principiu, mereu 
inaccesibilă şi doar întrevăzută, îl obligă să nu-l mai considere decât un scop final 
(mel0s)”.. 

Fizica lui Aristotel este departe de a se limita la tratatul său numit Fizica. Astfel, 
tratatul De Caelo nu studiază fenomene astronomice particulare, ci este mai degrabă un 
studiu general al universului şi al elementelor care alcătuiesc corpurile din univers, 
completat prin tratatul De Generatione et de Corruptione. În De Caelo se află 
majoritatea tezelor al căror comentariu şi amplificare îşi vor găsi expresie în fizica 


medievală: perfecțiunea universului comparabil cu un organism viu; finitudinea 


! Pierre Aubenque, Problema fiinţei la Aristotel, trad. rom., Bucureşti, Teora, 1998, p. 287. 

universului în spaţiu şi infinitatea universului în timp; unicitatea şi sfericitatea cerului, 
în afara căruia nu există nimic, nici chiar loc şi nici vid. 

Micul tratat De Caelo este dominat de ideea, fatală fizicii medievale, că legile fizicii 
sublunare sunt diferite, prin natura lor, de legile lumii siderale, fiindcă legitățile lumii 
sublunare se rezumă la a exprima ceea ce se produce cel mai adesea, în mod repetitiv, în 
timp ce legile lumii siderale sunt exacte şi matematic exprimabile. Diferenţa dintre cele 
două clase de legi are drept consecinţă teoria aristotelică a elementelor. Celor patru 
elemente reținute de la Empedocle, pământ, apă, aer, foc, Aristotel le adaugă un al 
cincilea element, numit mai târziu de scolastici guintessentia, dar pe care el îl numea 
„primul corp” sau ether. Astfel, generarea circulară a elementelor, posibilă datorită 
faptului că ele comunică unul cu altul printr-una din calitățile lor (frigul pentru pământ şi 
apă; umiditatea pentru apă şi aer; căldura pentru aer şi foc; uscăciunea pentru foc şi 
pământ) explică schimbările de nivel din lumea sublunară. E/herul, substanţa constitutivă 
a astrelor, este imuabilă, deşi imuabilitatea ei participă la mişcarea eternă a astrelor. 

Doctrina celui de-al cincilea element, inalterabil şi care nu se amestecă în nici un 
fel cu celelalte patru, îi permite lui Aristotel să afirme transcendenţa mişcătorului 
nemişcat (Prim Motor, Principiu Prim, Dumnezeu) în opoziţie cu fizica stoică, pentru 
care principiul vital, numit de asemenea ether, este imanent lumii pe care o animă. 
Doctrina naturii inalterabile şi inepuizabile a celui de-al cincilea element, erheru/, care 
nu se amestecă în nici un fel cu celelalte patru elemente, deşi toate cele cinci elemente 
participă la unitatea fiinţei, ca şi doctrina unirii voxc-ului activ cu voxc-ul pasiv în 
Dumnezeu, au constituit izvorul de inspiraţie pentru teologia dogmatică creştină a 
primelor patru sinoade ecumenice în elaborarea dogmei şi a doctrinei unirii ipostatice a 
celor două naturi — divină şi umană — în persoana istorică a lui lisus Hristos!. 

Cartea A din Metafizica şi Cartea I din Fizica sunt dedicate confruntării cu 
predecesorii în ceea ce priveşte numărul şi natura principiilor. Dezbaterea aristotelică 
pune problema posibilității unei fizici, ca ştiinţă a fiinţelor naturale, pe care Aristotel o 


asimilează în mod tacit cu ştiinţa fiinţelor în mişcare sau susceptibile de a se mişca. 


! Cf. E. De Strycker, La notion aristotelicienne de séparation dans son application aux Idées de Platon, în: 
Autour d’ Aristote. Recueil d'Etudes de philosophie ancienne et medievale offert à Monseigneur A. 


Mansion, Louvain, Publications Universitaires de Louvain 2, Place Cardinal Mercier, 1955, p. 131. 

Aristotel intenţionează să arate că, dacă se asumă un singur principiu, mişcarea 
devine imposibilă — eroare de care sau făcut vinovaţi eleaţii, pentru care fiinţa este unul, 
neavând altă realitate decât esenţa. Unei astfel de fiinţe nu i se poate întâmpla nimic. În 
mod reciproc, luarea în considerare a mişcării constrânge gândirea la a recunoaşte că 
fiinţa este totodată şi unu şi multiplu, unu în act şi multiplu în potență. Eleaţii au eşuat în 
faţa acestei dificultăți, fiindcă nu au reuşit să înţeleagă şi nici să explice cum poate 
proveni fiinţa din neființă. De altfel, Aristotel se distanțează de vechii „fizicieni” şi 
„teologi” prin crearea cuvântului „Osoioyun” (Metafizica, E, 1, 1026 a 15-20), pentru a 
diferenţia theologia sa nouă, savantă, descursivă, de Oeoioyia mitică a vechilor teologi 
(ƏsoàÍyo1). De aceea, Aristotel utilizează în sens peiorativ termenii „eooyia, 0eoA6yos, 
Bel-Aoyw” atunci când se referă la predecesori. 

Aristotel face față dificultăților eleate admițând că, într-un anume sens, este 
adevărat că nefiinţa nu poate genera fiinţa şi că, deci, ceea ce este, era deja în mod 
necesar. Dar constrângerea experienţei are ca rezultat recunoaşterea a două semnificaţii 
ale fiinţei: există ființa-în-potenţă şi ființa-in-act, şi deci, se înţelege că fiinţa-în-act 
provine din ceea ce nu era în act, dar era deja în potenţă. 

Eleaţii reprezintă — argumentează Aristotel — maxima fidelitate faţă de univocitatea 
logică a discursului. Dar experienţa mişcării constrânge metafizica (asemenea şi teologia) 
să-şi deschidă limbajul spre fiinţă în pluralitatea semnificaţiilor ei, ca ființă-în-potenţă şi 
ființă-în-act, ființă-prin-sine Şi ființă-prin-accident, ființă-după-diferite-categorii. Dacă 
se asimilează ființa cu Dumnezeu, atunci apar nuanţări necesare. 

Pluralitatea semnificaţiilor ființei reflectă sciziunea operată de mişcare în fiinţă. 
Dumnezeu, însă, nu poate fi dihotomizat, după cum mai înainte dovedise Platon. În 
consecință, sciziunea operată de mişcare afectează numai o zonă a fiinţei. Deci 
Dumnezeu nu este identic cu fiinţa, ci numai cu acea zonă a fiinţei neafectată de mişcare. 
De unde rezultă în mod evident identitatea dintre Dumnezeu şi mişcătorul nemişcat sau 
Primul Motor. Mişcarea, afirmă Aristotel, este extatică, în sensul că determină ființa să 
iasă din sine însăşi, constrângând-o să fie nu numai esenţă, ci şi accidentele sale, ceea ce 
înseamnă o abundență parazitară, inutilă, nonnecesară, chiar contradictorie a 
determinărilor fiinţei şi deci o deficiență ontologică. Dumnezeu, însă, nu poate suferi 


vreo scădere ontologică, fiindcă El este în mod necesar, şi deci cu atât mai mult 

Dumnezeu nu este identic cu toată fiinţa, ci numai cu zona necesară a ființei şi anume cu 
esenţa. 

În Metafizica (B; 1, 996 a 9-11; B; 6, 1003 a 5 sq; K; 2, 1060 b 20-23), se poate citi 
că ştiinţa are ca obiect universalul şi calitatea. Numai zona neafectată de mişcare poate fi 
un astfel de obiect. Zona ființei unde are loc sciziunea operată de mişcare este numită de 
Aristotel substanţă. Substanţa nu este un universal, ci dimpotrivă, este ceva care se vede 
în mod izolat (tóðe TÅ yæpıotóv). Deci, cu preţul recunoaşterii unei pluralităţi de sensuri 
ale fiinţei, este dobândită în acelaşi timp posibilitatea fizicii şi a teologiei ca discipline 
riguroase: teologia definită ca ştiinţă a eternului, iar fizica definită ca ştiinţă a efemerului. 

În concluzie, există o regiune a fiinţei unde fiinţa este numită într-o manieră univocă 
cu numele de divin. Dumnezeu (divinul) nu este efectiv decât esenţa, neavând nici 
cantitate, nici calitate, nefiind nici în spaţiu (loc), nici în timp, neîntreţinând nici o relaţie, 
nefiind nici în situaţie, neavând nici o nevoie de a acţiona şi nesuferind nici o pasiune. 
Existenţa unei astfel de regiuni nu poate fi pusă la îndoială, deoarece îi sunt sesizate 
manifestările imediate prin observaţie astronomică. Astfel astrele, caracterizate prin 
imaterialitatea, regularitatea, circularitatea şi eternitatea mişcării lor, sunt: „ceea ce este 
vizibil din lucrurile divine” (Metafizica, E; 1, 1026 a 17). 

Aristotel a sesizat un punct comun unde metafizica (filosofia primă) coincide cu 
teologia. Drept probă de confirmare sunt numeroase aserțiuni întâlnite în Metafizica (E; 
1, 1026 a 15; K; 7, 1064 a 33 sq; A; 1, 1069 b 1); în Fizica (II, 2); în De anima (, 1), 
care atribuie filosofiei prime, ca obiect, studiul astrelor de pe firmament, etherul şi 
fiinţa particulară, separată şi imobilă a lui Dumnezeu. Aserţiunile sunt dezvoltate ca 
doctrină în pasaje din Metafizica (E; 1, 1026 a 19 sq; K; 7, 164 b 3 sq), unde Aristotel 
dă filosofiei prime (coqia) numele de rheo-logie şi îi atribuie ca obiect cea mai elevată 
fiinţă dintre toate ființele în ceea ce priveşte demnitatea şi excelența, şi anume 
Dumnezeu!. Dumnezeu, ca fiinţă particulară, este fiinţa supremă ale cărei atribute sunt: 
Dumnezeu este o formă pură pe de-a-ntregul în act; este etern; este gândire care se 
gândeşte pe sine şi care, neputând să gândească lucruri imperfecte, este într-adevăr 
separat de o lume pe care, dacă ar gândi-o ar înceta să fie act pur; Dumnezeu este o 


realitate la care este conectat, totuşi, întregul univers printr-o imensă aspirație de a se 


! Léon Robin, Aristote, Paris, Presses Universitaires de France, 1944, p. 107. 

ridica spre forma supremă ca scop şi sfârşit (desăvârşit) al existenţei; Dumnezeu este 
dezirabilul din fiinţă, obiectul iubirii fiinţelor, motorul imobil a tot ceea ce se mişcă. 

Transcendenţa Dumnezeului lui Aristotel este de aşa manieră încât pune la îndoială 
însăşi posibilitatea unei 7heo-logii, ca discurs al omului despre Dumnezeu. Şi deşi în 
Cartea A (1075 a 10-15), Aristotel pare să sugereze că Dumnezeu există atât imanent cât 
şi transcendent lumii, aşa cum natura Totului cuprinde Supremul Bine; şi dacă Binele 
există deopotrivă ca spirit transcendent şi ca ordine imanentă, totuşi Dumnezeu nu există 
în aceste două moduri. Când ia în considerare natura lui Dumnezeu ca natură a Totului, 
Aristotel nu-i atribuie lui Dumnezeu nici o finalitate practică în lume deoarece L-ar 
cobori din perfecțiunea Sa, ci ÎI menţine în transcendenţa Sa perfectă. Când vorbeşte 
despre ordine ca fiind datorată lui Dumnezeu, Aristotel sugerează că astfel „Dumnezeu 
acţionează cu adevărat în lume şi că este în acest sens imanent”.. 

Singurul predicat care se poate atribui în mod corect lui Dumnezeu este esenţa. 
Orice alt predicat cere corecţii (amendări) care sfârşesc prin a istovi sensul divinului. 
Astfel, Dumnezeu poate fi numit viu numai cu condiţia de a înţelege că este vorba de o 
viaţă care ignoră oboseala, îmbătrânirea şi moartea drept cele mai proprii caracteristici 
ale oricărei vieţi biologice. La fel, Dumnezeu poate fi numit gândire numai cu condiţia 
de a preciza că gândirea divină nu este gândirea a ceva anume, cum este gândirea 
umană care trece în act numai dacă primeşte un obiect spre a fi gândit. Gândirea umană 
este dependentă de obiectul gândit, dar în cazul divinității, dependenţa faţă de obiect 
este nedemnă de Dumnezeu. 

Pe de altă parte, analizând ipoteza în care gândirea divină ar avea totuşi un obiect, 
Aristotel se întreabă „cum ar putea fi un astfel de obiecr?”. În primul rând — consideră 
Aristotel — obiectul gândirii divine nu ar putea fi decât superior lui Dumnezeu, fiindcă 
nu se poate presupune că Dumnezeu este atât de „condescendent” încât să gândească 
ceva inferior, de exemplu lumea, ceea ce ar exclude providenţa. Un alt posibil obiect al 
gândirii divine ar fi Dumnezeu însuşi. Şi cum nimic nu poate fi superior lui Dumnezeu, 
rezultă că Dumnezeu Se gândeşte pe Sine Însuşi, că El este gândirea care se gândeşte pe 


sine (Metafizica, A; 7). Descrierea (definiţia) lui Dumnezeu ca gândire care se gândeşte 


! Sir David Ross, Aristotel, trad. de Ioan-Lucian Muntean şi Richard Rus, Bucureşti, Humanitas, 1998, p. 


174-175. 

pe sine — „gândirea gândirii de către gândire”, cum spune Hegel — nu este rezultatul 
unei intuiţii triumfătoare, cum s-a încetățenit în tradiţia aristotelică ulterioară, ci este 
mai degrabă o formulă paradoxală reziduală, ce intenționează numai să-L ridice pe 
Dumnezeu în afara gândirii laborioase şi heteronome care este pecetea şi stigmatul 
umanităţii. 

Plotin nu face decât să-l prelungească pe Aristotel, cu dificultate, atunci când 
spune că Primul şi Unicul „nici nu gândeşte”, fiindcă dualitatea subiect-obiect există şi 
în cazul în care subiectul se ia pe sine ca obiect, dar este incompatibilă cu unitatea 
subzistentă a lui Dumnezeu. Aristotel este, mult mai mult decât lasă să se creadă o 
lectură superficială a teologiei sale, adevăratul precursor al teologiei negative (teologia 
apofatică), dezvoltată mai târziu în şcoala neo-platonică alexandrină şi în tradiţia 
creştină de către Dionisie Areopagitul, în conformitate cu care omul nu poate vorbi 
despre Dumnezeu decât prin negaţii!. 

Ontologia lui Aristotel este un discurs de elucidare a ființei-în-mişcare, din lumea 
sublunară. Teologia sa, în ceea ce are ea durabil, cel puţin din punct de vedere uman, îl 
gândeşte pe Dumnezeu în mod negativ, plecând de la experienţa mişcării. De aceea, 
graniţa dintre fizică şi teologie nu este totdeauna foarte clară, astfel că permite afirmaţia 
că obiectul teologiei nu este decât problema-limită a unei fizici ale cărei consecinţe au 


fost desfăşurate până la capăt de către metafizică. 


! W. K. C. Guthrie, The Development of Aristotle's Theology, în: „Classical Quarterly”, 27 (1933), p. 162- 
171; 28 (1934), p. 90-98. 

CATEGORIILE HEGELIENE ÎNTR-O INTERPRETARE ANALITICĂ 


SERGIU BĂLAN 


1. Prejudecata conform căreia relația dintre filosofia analitică şi aceea numită 
„continentală” trebuie să fie una tensionată din motive care ţin de înseşi fundamentele 
acestor două mari orientări care domină astăzi scena filosofică occidentală este una 
extrem de bine înrădăcinată. Acest lucru este mai mult decât evident în ce priveşte opinia 
general împărtăşită după care filosofii din tradiția analitică nu se pot raporta decât în 
maniera cea mai critică la idealismul german şi la diferitele şcoli de gândire care 
constituie posteritarea acestuia. 

Temeiurile care stau în spatele acestei situaţii sunt unele istorice: ele ţin de ceea 
ce se consideră a fi actul de naştere al filosofiei analitice, ori, dacă este să reluăm 
inspirata formulare a lui Steve Gerrard, de „mitul creaţiei” acestei orientări. Gerrard arată 
că dogma fundamentală a acestui „mit” a fost formulată de către Russell într-una dintre 
scrierile sale autobiografice, şi ar consta în ideea după care „cu ajutorul argumentării 
filosofice întemeiate pe noua lor logică, Russell şi Moore au ucis dragonul idealismului” 
adică au izbutit să combată cu succes cele două doctrine fundamentale ale idealismului: 
„prima dintre acestea este o formă extremă de holism: abstracția înseamnă întotdeauna 
falsificare. Adevărul poate fi predicat în mod îndeptățit numai despre absolut, nu şi 
despre vreunul dintre constituenţii săi... Cea de-a doua doctrină idealistă este aceea care 
spune că relaţiile externe dintre lucruri nu au realitate”. 

Într-adevăr, există mai multe variante ale acestei declaraţii de intenţii aparţinând 
lui Russell.” Dacă iniţial fusese adeptul unei „metafizici semi-kantiene şi semi- 
hegeliene”, la finele anilor 90 ai secolului XIX, în contextul în care lucra la cartea sa 


despre Leibniz, Russel ajunge să descopere o problemă despre care a fost de părere că 


! S, Gerrard, Desire and Desirability: Bradley, Russell and Moore Versus Mill, în W.W. Tait (ed.), Early 
Analytical Philosophy: Frege, Russell, Wittgenstein, Chicago, Open Court, 1997, p. 40. 

? Cf. B. Russell, My Mental Development, în P. Schlipp (ed.), The Philosophy of Bertrand Russell, 
Evanston, Northwestern University Press, 1946; idem, My Philosophical Development, London, Allen 
and Unwin, 1959. 

afectează în mod esenţial nu doar sistemul leibnizian, dar şi pe cele ale lui Spinoza, Hegel 
şi Bradley.! Aceasta era problema relaţiilor, concretizată în ceea ce el numeşte „axioma 
relaţiilor interne”, conform căreia „fiecare relaţie îşi are temeiul în natura termenilor 
relaţionaţi”, idee ce ar reprezenta o consecință imediată a presupoziţiei lui Lebniz după 
care „fiecare propoziţie atribuie un predicat unui subiect şi (ceea ce lui i s-a părut aproape 
acelaşi lucru), că fiecare fapt constă dintr-o substanţă care are o proprietate”.” Această 
idee reprezintă, după Russell, consecinţa adoptării modelului aristotelic al judecății 
categorice (subiect-predicat), eroare care s-ar găsi la fundamentul tuturor metafizicilor 
idealiste: „Astfel, doctrina lui Hegel după care propoziţiile filosofice trebuie să fie de 
forma «Absolutul este aşa şi pe dincolo» depinde de credinţa tradițională în 
universalitatea formei subiect-predicat... Acesta este cel mai important aspect al modului 
în care Hegel asumă în mod necritic logica tradiţională.” 

În locul concepţiei tradiţionale cu privire la judecata categorică, Russell propune, 
după cum se ştie, o nouă logică, întemeiată pe cercetările lui Frege, care este un calcul 
propoziţional de ordinul întâi, dublat de o teorie a cuantificării, şi care e mai degrabă o 
logică a propoziţiilor, decât una a termenilor, cum era aceea aristotelică. În fapt, după 
cum subliniază Paul Redding, reacția lui Russell la adresa idealismului nu constă într-atât 
în negarea axiomei centrale a acestuia şi înlocuirea ei cu una nouă, ci mai degrabă în 
asertarea contrariului acesteia: „înlocuirea ideeii că relaţiile sunt de natură internă cu 
aceea că ele au o natură externă”. 

Mai mult decât atât, Russell se plasează în mod premeditat pe poziții cu totul 
extremiste în raport cu tradiția idealistă: „Ajungând la convingerea că argumentele 
hegeliene împotriva cutărui sau cutărui lucru erau invalide, am reacţionat în mod extrem 
şi am început să cred în realitatea a tot ceea ce nu putuse fi infirmat” de către 


hegelianism, ceea ce l-a condus până la „a crede tot ceea ce nu credeau hegelienii”.” 


lB, Russell, My Philosophical Development, London, Allen and Unwin, 1959, p. 48. 

? Ibidem, p. 43, 48. 

3 Idem, Our Knowledge of the External World, London, Allen and Unwin, 1914, p. 48. 

1P, Redding, Analytic Philosophy and the Return of Hegelian Thought, Cambridge, Cambridge University 
Press, 2007, p. 3. 

5 B. Russell, My Philosophical Development, ed. cit., p. 10, 48. 

Nu vom intra aici în amănunte privitoare la conţinutul pozitiv al gândirii lui 
Russell, dezvoltată în consecinţa acestei atitudini critice, deoarece ne interesează doar 
impactul pe care l-a avut acest „mit fondator”. Consecința cea mai importantă, observă 
Redding, a fost aceea că această prezentare tendenţioasă şi caricaturală a idealismului pe 
care a făcut-o Russell a avut un asemenea succes la nivel retoric, încât generaţii întregi de 
filosofi analitici au acceptat în mod necritic ideea lui, ceea ce a condus la o discreditare 
generală şi de lungă durată a filosofiei idealiste, care a mers cu mult dincolo de orice 
justificare posibilă (spre exemplu, de justificările întemeiate pe exigenţa clarităţii 
limbajului — lipsa acesteia fiind cel mai frecvent reproş pe care filosofia analitică îl 
formulează la adresa idealismului). 

Cu toate acestea, în ultimii ani, o serie de autori preocupaţi de istoria mişcării 
analitice au început să facă eforturi pentru a înlocui mitul cu adevărul, evidențiind faptul 
că acel Hegel pe care Russell îl considera ţinta criticii sale nu este decât un „Hegel 
imaginar” (shadow Hegel), după cum inspirat îl denumeşte Richard Watson, care 
deconstruieşte mitologia naşterii gândirii analitice, arătând că „Hegel-ul lui Russell 
făcuse nişte evidente erori pe care filosofia zilelor de atunci era în stare să le îndrepte. 
Imaginarul Hegel era stânca pe care atomismul logic o putea întrebuința drept 
trambulină... iar sistemul său autentifica filosofia care apare ca să îl corecteze”.” 

Pe de altă parte, există şi un număr de reprezentanţi ai filosofiei analitice care au 
mers şi mai departe, încercând să întreprindă o adevărată reconciliere cu idealismul. 
Primul dintre aceştia a fost Wilfrid Sellars care, încă din 1956, în prelegerile susţinute la 
University of London a căutat să recupereze o serie de teme hegeliene”, instituind un 
spaţiu intelectual care avea să fie îmbogăţit şi de revirimentul interesului exegetic pentru 
opera hegeliană. În acest sens, putem aminti spre exemplu cartea lui Robert Pippin 
Hegel 's Idealism: The Satisfactions of Self-Consciousness (1989) în care, inspirându-se 
din lucrările exegeţilor germani de după al doilea Război mondial, autorul ne prezintă un 


Hegel înţeles în primul rând ca un gânditor care duce mai departe critica formulată de 


lp, Redding, op. cit., p. 8. 

“RA. Watson, Shadow History in Philosophy, în „Journal of the History of Philosophy”, no. 31, 1993, p. 
95-109. 

3 CF. W. Sellars, Science, Perception and Reality, Atascadero, CA, Ridgeview, 1991. 

Kant la adresa metafizicii tradiționale, precum şi argumentele antinaturaliste, 
antiraţionaliste şi antiempiriste ale acestuia.! 

Acest nou climat intelectual avea să producă, în 1994, două lucrări considerate 
reprezentative pentru filosofia analitică, în care se pune un accent deosebit pe sublinierea 
continuei relevanţe pe care o are filosofia hegeliană: Mind and World, a lui John 
McDowell şi Making It Explicit a lui Robert Brandom. Atât pentru McDowell, cât şi 
pentru Brandom, drumul filosofiei analitice către recuperarea lui Hegel trebuie să treacă 
mai întâi prin gândirea kantiană şi inovațiile aduse de aceasta. Mai înainte se considerase 
că filosofia kantiană este susceptibilă de a fi integrată în gândirea analitică mai ales 
pentru faptul că aceasta ar fi circumscris idealismul între limitele mai rezonabile impuse 
de cunoaşterea prin experienţă, în timp ce neo-hegelianismul ar fi mai dificil de acceptat 
tocmai pentru că a eliberat din nou „monstrul idealismului”, adică a redeschis din nou 
minţii domeniul de dincolo de lumea empirică. Or, subliniază Redding, tocmai acesta este 
motivul pentru care atât McDowell, cât şi Brandom argumentează că filosofia 
contemporană trebuie să urmeze pasul pe care Hegel îl face, ieşind dintre limitele trasate 
de către Kant, dacă vrea să dezvolte ideea lui Sellars conform căreia este nevoie să fie 
exorcizat un alt mit al gândirii secolului XX, instituit de asemenea de către Russell, 
„mitul datului”.? 

În aceste condiţii, nu trebuie să surprindă — aşa cum s-ar putea întâmpla la o 
privire superficială asupra problemei — faptul că lucrarea lui Robert Brandom amintită 
mai înainte a fost considerată de către Rorty „o încercare de a propulsa filosofia analitică 


de la stadiul său kantian la cel hegelian’” 


, deşi nu e deloc vorba de o carte despre Hegel, 
ci de una deosebit de tehnică din domeniul filosofiei limbajului. În această lucrare, 
Brandom caută să reconcilieze hegelianismul cu tradiţia inaugurată de Frege şi 
Wittgenstein, încercând să instituie un spaţiu comun, de dialog, pentru cele două direcţii 


de gândire, prin intermediul a ceea ce el însuşi numeşte „o teorie holistă şi inferențialistă 


i R.Pippin, Hegel's Idealism: The Satisfactions of Self-Consciousness, Cambridge, Cambridge University 
Press, 1989. 

? P, Redding, op. cit., p. 12. 

SR Rorty, Introduction, în W. Sellars, Empiricism and the Philosophy of Mind, Cambridge, Mass., 
Harvard University Press, 1997, p. 8-9. 

a conţinutului semantic al conceptelor”. In cele ce urmează, vom încerca să expunem pe 
scurt acele aspecte ale viziunii lui Brandom legate de teoria normelor şi conceptelor, 
pentru a putea să vedem ce consecinţe au ele asupra modului în care acesta înţelege 


categoriile hegeliene. 


2. Concepţia lui Robert Brandom cu privire la statutul normelor şi conceptelor 
este, după opinia lui Stephen Houlgate, una pragmatistă şi inferenţialistă.! Ea se 
întemeiază pe ideea după care trăsătura specifică a fiinţelor umane este aceea că ele nu se 
supun doar legilor naturii, precum restul lucrurilor şi fiinţelor vii, ci şi anumitor norme 
care le determină convigerile şi acţiunile. Aceste norme se prezintă uneori sub formă 
implicită, iar alteori explicită, ca principii sau reguli, însă Brandom este de părere că 
toate, chiar şi acelea care sunt explicite, se întemeiază pe unele norme care sunt implicite 
în contextul activităţilor noastre practice ori judicative şi inferenţiale: „Normele explicite 
ca reguli presupun norme implicite în acțiunile practice, deoarece o regulă ce specifică 
cum anume se face corect un lucru (cum trebuie utilizat un cuvânt sau cum trebuie 
acordat un pian) trebuie să fie aplicată în circumstanţe particulare, iar aplicarea unei 
reguli încircumstanţe particulare este ea însăşi un lucru ce poate fi făcut corect sau 
incorect.” 

Aceste norme implicite în activitățile raţionale ale unei societăți, însă, nu pot fi 
decelate prin simpla observare a modului în care membrii săi se comportă de obicei. 
Regularităţile comportamentale ne arată doar ceea ce fac oamenii îndeobşte, iar nu şi ceea 
ce ei consideră că ar trebui să facă. Pentru a vedea ce anume oamenii cred că ar trebui să 
facă ori să nu facă este necesar, conform lui Brandom, ca în loc să studiem 
comportamentul explicit al indivizilor să avem în vedere mai degrabă modul în care sunt 
sancţionate normativ acţiunile. Cu alte cuvinte, trebuie să observăm care acţiuni 
determină acordarea şi retragerea anumitor permisiuni şi îndreptățiri de către societatea 


respectivă: „O acțiune corectă poate fi răsplătită cu acordarea unui privilegiu special sau 


! Cf. S. Houlgate, Hegel and Brandom on Norms, Concepts and Logical Categories, în E. Hammer (ed.), 
German Idealism. Contemporary Perspectives, London, Routledge, 2007, p. 137-152. 
? R.B. Brandom, Making It Explicit. Reasoning, Representing and Discursive Commitment, Cambridge, 


Mass., Harvard University Press, 1994, p. 20. 

cu scutirea de o obligaţie oneroasă... O acţiune incorectă poate fi pedepsită cu retragerea 
permisiunii de a acţiona într-un anumit fel ori cu impunerea unei obligaţii 
extraordinare”. 

În viziunea lui Brandom, normele nu sunt deci simplele regularităţi vizibile în 
comportamentul uman social, ci mai degrabă ideile privitoare la ceea ce este considerat 
propriu ori impropriu (proprieties) într-o societate anume, care sunt instituite de 
atitudinile de natură practică ale membrilor societăţii respective. Aceasta înseamnă că ele 
îşi dobândesc statutul prin faptul că, în practică, li se atribuie explicit rolul de a indica 
ceea ce este propriu ori impropriu. Normele nu „există” în maniera în care există 
obiectele, ci sunt reale doar măsura în care sunt acceptate şi recunoscute de către membrii 
societăţii, astfel încât statutul lor este acela al unor „realizări sociale” (social 
achievements). 

Brandom preia ideea hegeliană după care a trata pe cineva ca pe o persoană, ca pe 
un alt „eu”, şi nu ca pe un lucru, înseamnă a-i atribui atitudini normative, adică a 
considera că îşi poate lua angajamente, în raport cu care manifestă responsabilitate. Astfel 
încât, admite el, „una din ideile fundamentale ale lui Hegel este aceea că statutul 
normativ, adică faptul de a avea angajamente şi responsabilități — şi deci de a avea statut 


de agent epistemic şi moral — trebuie înțeles ca o realizare socială”? 


Dacă legile naturii ne 
determină în mod necesar, indiferent de faptul că ne dăm sau nu seama de asta, normele 
au autoritate asupra noastră numai în măsura în care înţelegem şi acceptăm această 
autoritate. Din acest motiv, afirmă Brandom, „ceea ce face ca normele să fie 
constrângătoare este tocmai faptul că noi le considerăm a fi constrângătoare”.” Normele 
sunt întemeiate fiindcă sunt luate drept norme. Totuşi, acest lucru nu trebuie să se 
petreacă în mod explicit, sub forma unei declaraţii de principii: cel mai adesea, noi 
admitem în mod implicit normele, atunci când facem anumite afirmaţii cu privire la 


comportamentul nostru ori al altora. Pe de altă parte, nu trebuie să credem nici că 


întotdeauna înţelegem ce anume ne impun aceste norme, aşa încât de multe ori se 


' Ibidem, p. 43. 

? R. Brandom, Tales of the Mighty Dead. Historical Essays in the Metaphysics of Intentionality, 
Cambridge, Mass., Harvard University Press, 2002, p. 216. 

? Ibidem, p. 219. 


309 


întâmplă ca ele „să o ia înaintea (to outrun) înţelegerii noastre”, adică să le asumăm şi să 
le aplicăm înainte chiar de a le fi conştientizat pe deplin. 

După opinia lui Bandom, acest fapt se petrece deoarece normele şi ideile 
privitoare la ceea ce este propriu şi impropriu care sunt implicite în practicile noastre 
includ nu doar ceea ce conştientizăm, ci şi ceea ce ar trebui să fi conştientizat (deşi de 
multe ori nu o facem), date fiind lucrurile pe care deja le acceptăm. Spre exemplu, putem 
admite în practicile noastre că ar trebui să ne protejăm cu mai multă grijă sănătatea, fără a 
conştientiza şi că acest lucru pretinde să ne alcătuim dieta cu mai multă grijă decât o 
facem realmente. 

În acest caz, se ridică întrebarea ce anume determină ce norme şi obligaţii decurg 
din ideile privitoare la ceea ce este propriu şi impropriu pe care le asumăm implicit în 
practicile noastre? În lucrarea Tales of the Mighty Dead. Historical Essays in the 
Metaphysics of Intentionality, Brandom arată că putem găsi la Hegel un răspuns pentru 
această întrebare: „Ideea lui Hegel este aceea că determinarea conţinutului acelui lucru în 
raport cu care te-ai angajat — partea care nu depinde de tine în acelaşi fel în care faptul de 
a te angaja în raport cu el depinde de tine — este asigurată de atitudinea celorlalţi, a căror 
autoritate o recunoşti măcar implicit”. 

Mai departe, consideră Brandom, Hegel are meritul de a fi subliniat aspectul dual 
al instituirii normei: pe de o parte, individul dispune de o anumită autonomie în ceea ce 
priveşte angajarea sa în raport cu anumite norme, care nu deţin autoritate în raport cu el 
în absenţa acestei angajări libere. Pe de altă parte, însă, prin chiar exercitarea acestui act 
autonom, individul se pune într-o relație de dependenţă în raport cu atitudinile celorlalţi, 
care iau act de angajamentul respectiv şi, în consecinţă, îl consideră responsabil de 
respectarea altor norme, de care el este posibil să nu fie în mod imediat conştient. În 
consecinţă, în acţiunile noastre sunt prezente în mod implicit două categorii de norme şi 
idei privitoare la ceea ce este propriu şi impropriu: cele pe care le asumăm în mod 
conştient şi liber, dar şi cele care ne sunt atribuite de către ceilalți în temeiul 
angajamentelor noastre. Aceasta înseamnă că, în principiu, nu determinăm noi înşine în 
mod exclusiv normele prezente în mod implicit în acţiunile noastre, ci această 


determinare se produce printr-un proces care implică o negociere între noi şi semenii 


! Ibidem, p. 220. 

noştri, care ne atribuie şi ei o serie de astfel de norme.! În decursul acesteia se 
cristalizează înţelegerea determinată a ceea ce este în realitate implicat de acţiunile 
noastre: „Care anume este în sine conţinutul unei acţiuni ori afirmaţii a cuiva e un lucru 
care rezultă atât din ceea ce acesta este pentru ceilalți, cât şi din ceea ce este pentru sine 
[adică, pentru acea persoană — n.n., S.B.]. Consider această explicaţie pe care Hegel o 
oferă procesului de negociere normativă între autorităţile reciproc constrângătoare, prin 
care conținuturile conceptuale determinate sunt instituite şi aplicate, drept principala sa 
contribuţie filosofică, cel puţin aşa cum este ea privită din unghiul de referință al 
preocupărilor noastre contemporane. Acest proces de negociere a pretențiilor normative 
concurente este ceea ce Hegel numește experienţă (Erfăhrung)”? 

A face explicit ceea ce în acest proces este implicit înseamnă tocmai a evidenția 
modul în care instituirea normelor conceptuale este legată de aplicarea lor reală în 
recunoaşterea, atribuirea şi asumarea anumitor angajamente întemeiate conceptual, atât 
acţiunile, cât şi în actele noastre reflexive. În opinia lui Brandom, acest proces este unul 
continuu şi fără un final definit, care să fixeze nişte norme ultime, definitive: „Nu va 
exista niciodată un răspuns ultim cu privire la ceea ce este corect; totul, inclusiv 
concepţiile noastre privitoare la o astfel de corectitudine este în sine un subiect deschis 
dialogului, întemeierii, criticii, apărării şi corectării.” 

În consecinţă, Robert Brandom consideră că împărtăşeşte cu Hegel această 
concepție pragmatistă cu privire la norme, adică ideea că normele sunt instituite prin 
faptul că le considerăm a fi purtătoare de autoritate, le urmăm în practică, iar ceilalți ni le 
atribuie. În aceste condiţii, aşa după cum a observat Robert Pippin, Hegel devine „cel mai 
promiţător brandomian avant la lettre”, în aceea că la el s-ar găsi pentru prima dată 
formulată coerent ideea primatului normativității, adică a aspectului fundamental al 
procesului de dobândire a statutului normativ social recunoscut şi constituit din 


atitudinile noastre normative.* Dar Brandom merge şi mai departe, considerând că Hegel 


! 5, Houlgate, op. cit., p. 139. 
? R. Brandom, op. cit., p. 221. 
* Idem, Making It Explicit, ed. cit., p. 647. 


* R.B. Pippin, Brandom 's Hegel, în E. Hammer (ed.), op. cit., p. 153-180. 

este de asemenea un precursor al său şi în ceea ce priveşte maniera inferenţialistă de a 


gândi conceptele şi categoriile. 


3. Pentru Brandom, conceptele şi categoriile sunt norme care se aplică în judecată: 
„Conceptele sunt reguli, şi ele exprimă necesitatea naturală în acelaşi mod în care 
normele exprimă necesitatea morală”. Atunci când formulăm judecata „Socrate este 
muritor”, utilizăm cele două concepte, „Socrate” şi „muritor”, însă în viziunea lui 
Brandom, despre care el afirmă că o împărtăşeşte cu Kant şi Hegel”, nu trebuie să gândim 
conceptele ca pe nişte imagini mentale ale obiectelor ori ale proprietăţilor acestora. 
Dimpotrivă, conceptele şi categoriile reprezintă norme care reglementeză ce anume 
trebuie să fie considerat ca fiind Socrate sau muritor, adică reguli ce delimitează ceea ce 
se numeşte „sferă” sau „extensiune”. Cu alte cuvinte, conceptul este o normă care 
stabileşte ce anume condiţii trebuie să îndeplinească un lucru pentru a putea cădea sub 
acel concept. 

În ceea ce priveşte judecăţile, Brandom consideră, tot în spiritul lui Kant, că 
trăsătura care distinge judecata morală şi pe aceea cognitivă în raport cu simplul răspuns 
la stimuli exteriori (de care sunt capabile şi animalele) „nu este nici relaţia lor cu vreun 
lucru anume, nici transparenţa lor specifică, ci mai degrabă faptul că noi suntem într-un 
mod anume responsabili de ele. Ele exprimă angajamentele (commitments) noastre: 
angajamente de care suntem responsabili în sensul că îndreptățirea noastră de a le 
formula poate fi întotdeauna chestionată; angajamente care sunt raționale în sensul că 
indicarea îndreptăţirii pe care o avem de a le formula este o problemă de a oferi temeiuri 
raționale (reasons) pentru ele.” 

În consecință, conceptele care apar într-o judecată sunt cele care indică cu 
exactitate angajamentele şi convingerile noastre care ne permit să o formulăm. A înţelege 
sensul unui concept nu înseamnă a construi o imagine mentală a lucrului care stă sub acel 


concept, ci a cunoaşte care sunt asumpţile care stau în spatele lui: „A spune că un lucru 


! R. Brandom, op. cit., p. 624. 
2 Cf. idem,, pp. 79-80; Tales of the Mighty Dead, ed. cit., p. 212. 
* Idem, Articulating Reasons. An Introduction to Inferentialism, Cambridge, Mass., Harvard University 


Press, 2000, p. 80. 

este aşa sau aşa înseamnă a face un angajament articulat inferențial (inferentially 
articulated commitment)... A înţelege un concept care este aplicat într-o astfel de 
explicitare înseamnă a stăpâni utilizarea sa inferențială: a şti (în sens practic, de a fi 
capabil să distingi, un fel de a şti cum [knowing how]) — la ce alte lucruri subscrii atunci 
când aplici conceptul, ce anume te îndreptățește să procedezi astfel, şi ce anume ar putea 
anula o astfel de îndreptăţire”.! Aceasta înseamnă că, ori de câte ori formulăm o judecată, 
conceptele pe care le utilizăm ne constrâng să intrăm într-un adevărat lanţ de 
angajamente cognitive. În acelaşi timp, însă, ele servesc şi drept reguli care asigură 
corectitudinea trecerii de la un pas la următorul în acest lanţ inferenţial, de la o asumpţie 
la alta, şi astfel instituie algoritmul pe care îl avem de urmat pentru a înţelege ceva, date 
fiind judecăţile pe care le-am făcut. 

Pentru Brandom, conţinutul conceptelor este conferit tocmai de către 
angajamentele pe care le facem în mod conştient în activităţile noastre cognitive, ori de 
cele despre care alţii consideră că le-am făcut. Numai în măsura în care considerăm că 
angajamentul pe care ni-l asumăm atunci când formulăm o judecată implică alte 
angajamente ulterioare, reuşim să înţelegem conţinutul conceptelor cu care am construit 
Judecata respectivă. Aceasta este teza pragmatistă a lui Brandom, sau, după expresia sa, 
„teza pragmatist-semantică”, conform căreia „utilizarea conceptelor este cea care 
determină conținutul lor, sau cu alte cuvinte conceptele nu au alt conţinut afară de cel 
conferit de utilizarea lor.” Abia după ce conceptele au fost determinate, chiar şi numai 
temporar, ele ajung să stabiliească mai departe conţinutul angajamentelor pe care ni le 
asumăm atunci când formulăm o judecată, şi astfel să funcționeze în calitate de norme ce 
reglementează acţiunile şi convingerile noastre. 

La fel ca şi în cazul normelor, Brandom consideră că nici asupra conceptelor care 
ne determină activităţile ce ţin de gândirea teoretică nu avem un control exclusiv, aşa 
încât, chiar şi atunci când ne asumăm în mod liber şi conştient un anumit angajament, 
formulând o judecată, nu controlăm întrutotul consecinţele acestui fapt, adică acele 
angajamente pe care suntem constrânşi să le facem în consecinţă. Angajamentul cognitiv 


iniţial ne forţează la alte angajamente ulterioare, chiar şi în cazul în care nu ne dăm seama 


! Ibidem, p. 11. 
? Idem, Tales of the Mighty Dead, ed. cit., p. 210. 

de acest lucru. Conţinutul acestor angajamente ulterioare este determinat de conceptele pe 
care le utilizăm în judecata pe care am formulat-o la început. 

Această legătură necesară a angajamentelor, conceptelor şi judecăților noastre este 
numită de către Brandom „relaţie inferenţială””. Asumându-ne un anumit angajament, 
instituim o premisă a unui şir de inferenţe care ne conduce la asumarea altora. Acest şir 
se găseşte deja în mod implicit în conţinutul asumpţiei pe care o facem, şi este determinat 
de conceptele pe care le utilizăm atunci când formulăm judecata care exprimă respectiva 
asumpție. Din această perspectivă, conceptele trebuie înţelese ca norme care determină 
care anume inferențe decurg cu necesitate din judecăţile şi aserţiunile care conţin 
respectivele concepte, astfel încât conţinutul oricăruia dintre ele este determinat de 
conexiunile inferenţiale pe care le are cu sistemul celorlalte concepte, ceea ce ne conduce 
la o viziune holistă asupra lor: „Prin contrast [cu semantica atomistă — n.n., S.B.], 
semantica inferenţialistă este în mod hotărât holist. Din punctul de vedere al unei teorii 
inferenţialiste a conţinutului conceptelor, nu putem avea nici un concept, dacă nu avem 
mai multe concepte. Aceasta deoarece conţinutul fiecărui concept este articulat de către 
relaţiile sale inferenţiale cu celelalte concepte. În consecință, dobândim în mod necesar 
conceptele sub formă de pachete (deşi asta nu înseamnă deocamdată că trebuie să fie 
vorba de un singur mare pachet). Holismul conceptual nu este o asumpţie pe care să avem 
motive să o facem în mod independent de consideraţiile care ne conduc la perspectiva 
inferenţială asupra conceptelor. Este mai degrabă o consecinţă imediată a acesteia.” 

Pe de altă parte, nu trebuie să considerăm conţinutul unui concept ca pe ceva pur 
şi simplu dat, deoarece el este configurat de conexiunile inferențiale despre care cei ce îl 
utilizează consideră că le are cu alte concepte. Aceasta înseamnă că niciodată conţinutul 
unui concept nu este fixat în mod definitiv, ci este mereu aproximat printr-un proces de 
negociere. Acesta îi are drept parteneri pe cei care fac în activităţile lor asumpţia că un 
anumit concept implică anumite inferenţe şi pe cei care consideră că el presupune alte 
inferenţe, astfel încât conţinutul unui concept este modelat continuu, într-un proces de 


interacţiune socială şi istorică între cei care îl utilizează. 


! Idem, Tales of The Mighty Dead, ed. cit., p. 622. 


? Idem, Articulating Reasons, ed. cit., pp. 15-16. 

Din punctul de vedere al lui Robert Brandom, Hegel împărtăşeşte această 
perspectivă inferenţialistă asupra conceptelor, în sensul că relația de mediere dintre 
categorii şi concepte trebuie înţeleasă drept una de conexiune inferențială: „Luându-şi 
drept punct de plecare rolul pe care termenul mediu îl joacă într-un silogism clasic, Hegel 
utilizează termenul «mediere» (Vermittlung) pentru a discuta despre articularea 
inferențială a conţinuturilor induse de relaţiile de negaţie determinată”. 

Mai mult decât atât, filosoful american subliniază ideea că Hegel susţine şi o altă 
teză apropiată de viziunea sa, anume aceea după care legăturile inferenţiale dintre 
concepte nu sunt de natură logică (nici subiectivă sau psihologică), ci materială, reală, 
obiectivă: „A fi articulat conceptual înseamnă tocmai a sta în relații materiale de 
incompatibilitate şi (astfel) de consecvență (inferenţă). În acest sens, articularea 
conceptuală este o chestiune perfect obiectivă”.” Corectitudinea lor depinde nu atât de 
forma logică pe care o au, cât mai ales de conţinutul non-logic al conceptelor utilizate, 
mai exact de conexiunile materiale dintre conceptele care apar în premise şi în concluzie: 
„Inferenţele în chestiune nu sunt (doar) inferenţe valide din punct de vedere formal sau 
logic, cum este silogismul, ci de asemenea inferenţe corecte din punct de vedere material, 
care sunt implicite în premisele lor. Acestea sunt inferenţe a căror valoare depinde de (şi 
articulează) conţinutul non-logic al conceptelor utilizate... Un bun exemplu este inferenţa 
de la «Pittsburg este la vest de New York» la «New York este la est de Pittsburg». Date 
fiind proprietățile materiale ale inferenţelor, adică de articulare a conceptelor, diferite 
categorii de inferenţe formal valide pot fi înţelese ca proprietăţi materiale care rezistă 


După cum se vede, corectitudinea 


bine la tipurile corespunzătoare de substituţii. 
inferenţei oferite ca exemplu de către Brandom derivă din conţinutul conceptelor de „est” 
şi „vest”. Filosoful american accentuează, în acest context, faptul că „formularea acestor 
inferenţe reprezintă un aspect al înţelegerii sau stăpânirii acelor concepte, oarecum 


aa 


separat de orice competență logică specifică”. Aceasta înseamnă că, pentru a fi siguri că 


am produs o inferenţă materială corectă nu avem nevoie să posedăm o înţelegere 


! Idem, Tales of The Mighty Dead, ed. cit., p. 181. 
? Loc cit. 
? Ibidem, p. 390, nota 27. 


j Idem, Articulating Reasons, ed. cit., p. 52. 

implicită ori explicită a relaţiilor logice sau a regulilor inferenţei deductive, ci doar să 
înţelegem bine ce anume idei, concepte sau judecăţi ne asumăm — sau se consideră de 
către ceilalți că ne asumăm — atunci când utilizăm concepte cu un anumit conţinut 
particular. 

Dar dacă pentru a putea gândi raţional nu este nevoie să posedăm o cunoaştere 
implicită ori explicită a regulilor logicii, se ridică întrebarea privitoare la rolul pe care 
această disciplină îl mai are de îndeplinit. Preluând ideea fundamentală expusă de către 
Frege în Begriffsschrift, Brandom susţine că rolul logicii este unul „expresiv”, anume 
acela de a face explicite inferenţele a căror validitate este implicită în conţinutul non- 
logic al conceptelor ce le compun. Scopul logicii este „clarificarea [conceptelor — n.n., S. 
B.] prin explicitarea conţinutului lor. Este de a spune care este rolul lor inferenţial: ce 
decurge din aplicabilitatea fiecărui concept şi din ce anume decurge această 
aplicabilitate”. 

În viaţa cotidiană, arată Brandom, prin judecăţile pe care le facem şi prin 
comportamentul nostru, subscriem la diverse inferenţe materiale, însă dintre toate aceste 
inferențe implicite unele sunt corecte, altele nu. Pentru a putea decide asupra 
corectitudinii lor, este nevoie să le facem accesibile unei investigaţii din partea celorlalţi, 
adică trebuie să facem aşa încât structura lor inferenţială să fie explicită. Acesta este rolul 
logicii: punând o inferenţă implicită în forma „dacă p, atunci q”, ne permite să ne 
prezentăm inferenţele într-o formă ce permite celorlalți să le supună dezbaterii raționale. 
Prin urmare, logica nu este necesară pentru înţelegerea şi asumarea unor judecăţi, ci 
pentru expunerea lor într-o formă care să permită implicarea celorlalți într-o discuţie 
raţională asupra valorii lor. 

În consecinţă, pentru filosoful american, a fi raţional înseamnă a înţelege la ce 
anume ne angajează conţinutul material al conceptelor pe care le utilizăm, ceea ce nu 
pretinde să avem şi o înţelegere explicită a relaţiilor logice formale, precum aceea dintre 
antecedent şi consecvent ori dintre particular şi universal.” El consideră că împărtăşeşte 
cu Hegel această concepţie privind raționalitatea cotidiană „material-inferenţională”, în 


sensul că nici pentru filosoful german categoriile logice şi vocabularul nu ar fi condiţii 


l Idem, Making It Explicit, ed. cit., p. 109. 


siS. Houlgate, op. cit., p. 142. 

constitutive ale ei, ci joacă doar un rol secundar, explicativ. Conform cu mărturisirea sa 
explicită, „una dintre asumpţiile metodologice fundamentale care întemeiază modul în 
care îl înţeleg pe Hegel este aceea că scopul construirii unei înțelegeri adecvate a acestor 
concepte categoriale este acela ca ele să poată fi utilizate pentru a face explicit modul în 


>>1 


care funcționează conceptele empirice” . Dacă instrumentele logicii formale în genere au 
rolul de a ne facilita exprimarea inferenţelor materiale sub formă explicită, categoriile 
logicii hegeliene (în interpretarea lui Brandom) sunt destinate să facă explicit modul în 
care se construieşte sistemul conceptelor determinate, empirice: „Pentru Hegel, lucrurile 
stau diferit în cazul conceptelor logicii [categoriilor — n.n., S.B.], a căror sarcină 
expresivă specifică este aceea de a face explicit procesul prin care sistemul conceptelor şi 


a”, În acest mod, 


judecăților determinate — Conceptul — progresează şi se dezvolt 
categoriile ne asigură posibilitatea de a reconstitui istoria apariţiei conceptelor 
determinate, empirice, fără ca prin aceasta să trebuiască să le considerăm nişte pre- 


condiții implicite ale utilizării acestora. 


4. În lumina celor arătate mai înainte, desigur că ne putem aştepta ca o astfel de 
perspectivă să suscite o multitudine de observaţii critice. După opinia mai multor exegeţi, 
dintre care îl vom aminti aici pe Stephen Houlgate, interpretarea propusă de către 
Brandom ridică o serie de probleme, mai ales din cauza modului specific în care acesta îl 
înţelege pe Hegel. 

În primul rând, arată Houlgate, pentru Hegel, rolul categoriilor nu este doar acela 
de a face explicit modul în care funcționează conceptele empirice. Ele reprezintă, de 
asemenea, precondiţiile utilizării acestor concepte şi ale inferenţelor materiale care sunt 
compuse din concepte materiale şi articulează conţinutul acestora. Pentru Hegel, 
stăpânirea sistemului categoriilor este condiția esenţială a întregii activităţi cognitive a 
omului.” Aceasta nu înseamnă că punctul de vedere al lui Hegel exclude interpretarea lui 
Brandom, în sensul de a nega existenţa inferenţelor materiale, ci doar că nici o inferenţă 


materială nu poate fi pur materială, de îndată ce corectitudinea acestor inferenţe nu 


! Idem, Tales of The Mighty Dead, ed. cit., p. 211. 
? Ibidem, pp. 386-387, nota 13. 
3 S. Houlgate, op. cit., p. 143. 

depinde doar de conţinutul conceptelor empirice, ci şi de stăpânirea prealabilă a unor 
categorii logice, precum „ceva”, „altul”, „identitate”, „diferență”, „necesitate”. 

În al doilea rând, se ridică problema dezvoltării sistemului categoriilor. Brandom 
consideră că logica lui Hegel oferă doar o istorie reconstruită raţional a modul în care 
sistemul categoriilor şi conceptelor ar fi putut să se dezvolte în timp (Şi nu singura istorie 
posibilă), iar pe de altă parte, că sarcina reconstituirii acestei istorii nu este una esenţială 
pentru filosofie (mai degrabă ar trebui pur şi simplu să ne limităm la a utiliza categoriile 
pentru a face explicit modul în care sunt produse conceptele empirice). Prin contrast, 
arată Houlgate, intenţia explicită a lui Hegel a fost aceea de a oferi în logica sa o derivare 
apriorică a categoriilor, care urmează singurul parcurs posibil şi necesar, în timp ce 
sarcina de a reconstitui această istorie a dezvoltării categoriilor e una esenţială pentru 
filosofie, una care, dacă nu e dusă la îndeplinire, ne va repune pe poziția necritică a lui 
Kant, anume aceea de a accepta în mod nereflectat o anumită listă de categorii, fără o 
întemeiere a lor.! 

În al treilea rând, Houlgate consideră că interpretarea lui Brandom este afectată de 
un pragmatism excesiv. Concepţia lui Hegel cu privire la conceptele empirice poate fi 
interpretată drept una pragmatistă, după cum felul în care se modifică de-a lungul istoriei 
modul în care gândim categoriile logicii ar putea fi, de asemenea, înţeles ca rezultatul 
unui proces de negociere pragmatică. În mod hotărât, însă, procesul prin care ajungem în 
cele din urmă să descoperim cum anume ar trebuie să fie concepute categoriile nu este 
unul de negociere pragmatică, ci unul dialectic, de derivare apriorică, iar concepţia 
hegeliană despre categorii (spre deosebire de aceea privind conceptele empirice) nu este 
una pragmatistă.” 

În fine, o observaţie trebuie făcută şi asupra modului în care sunt interpretate 
normele. Atât Hegel, cât şi Brandom, consideră Houlgate, înţeleg filosofia ca un demers 
de a face explicite normele conceptuale care determină activităţile noastre practice şi 
cognitive. Dar dacă pentru Brandom aceste norme sunt constructe istorice şi sociale, în 
viziunea lui Hegel, în timp ce normele conceptuale empirice pot fi într-o mare măsură 


produse ale vieții sociale, normele categoriale fundamentale cărora ne supunem cu 


! Ibidem, pp. 144-145. 
? Ibidem, pp. 146sq. 

necesitate îşi au sursa şi temeiul în însăşi natura gândirii.' Categoriile nu sunt produse ale 
negocierii sociale, şi nici nu au vreo întemeiere transcendentă. Ele au un caracter necesar, 


care derivă din caracterul dialectic al gândirii şi al fiinţei înseşi. 


! Ibidem, p. 149. 

CATEGORIA DE VALOARE LOGICĂ 


MARIUS DOBRE 


1. Problema adevărului este una decisivă în ştiinţa logicii, fie că e vorba de logica 
clasică sau de cea modernă. La prima vedere, ea ar ţine de domeniul epistemologiei şi 
este realmente tema principală a epistemologiei care se ocupă de definirea, sursele sau 
criteriile adevărului, însă contribuţiile dinspre domeniul logicii nu pot fi deloc neglijate: 
„Ca ştiinţă exactă, logica oferă răspunsuri de autoritate la o serie de întrebări care 
angajează procesul de cunoaştere. Astfel prin piesele sale centrale, teoria deducţiei şi 
teoria inducției, logica determină cu precizie condiţiile formale care prezidează la 
obţinerea propoziţiilor adevărate prin demonstraţie ori verificare. Acestea constituie 
pentru epistemologie date fundamentale în teoria adevărului, pe care trebuie să le accepte 
ca puncte de plecare. Se instituie în acest mod o asociaţie strânsă între epistemologie şi 
logică, o subordonare reciprocă, deoarece fiecare dintre aceste două discipline, rămânând 
distinctă, se construieşte cu ajutorul celeilalte. În consecinţă teoria adevărului, deşi în 
principiu aparţine gnoseologiei, se proiectează şi ca un important capitol de metalogică”. 

Importanţa pe care o capătă în logică valoarea de adevăr sau valoarea logică (după 
cum se va vedea şi în cele ce urmează) prin diriguirea tuturor construcţiilor teoretice din 
acest câmp conduce la instituirea ei în calitate de categorie (în sens filosofic) a acestui 


domeniu. 


2. O dezbatere explicită şi amănunțită asupra adevărului apare pentru prima dată 
în opera aristotelică. Modalitatea prin care abordează problema adevărului, îl detaşează 
încă o dată pe Aristotel din rândul gânditorilor Antichității. 

Pledoaria sa asupra unei viziuni „sănătoase” (hygies) despre adevăr include, mai 
întâi, diverse comentarii la concepțiile anterioare lui, printre acestea evidențiindu-se 


critica făcută adepților lui Protagoras, lui Heraclit şi lui Antisthene. 


! Cf. Petre Botezatu, Introducere în logică, Editura Polirom, laşi, 1997, p. 57. 

Dacă vom considera precum sofiştii!, arată Stagiritul, că judecăţile contradictorii 
sunt adevărate în acelaşi timp, vom ajunge la situaţia în care, de pildă, judecata „Omul nu 
este corabie” să fie adevărată şi contradictoria „Omul este corabie”, deci, s-ar putea 
afirma şi nega în acelaşi timp orice. Mai departe, dacă tot ce este alb este totodată şi non- 
alb, atunci tot ceea ce este ființă este şi neființă. Dacă nu se face nici o distincţie între 
adevărat şi fals, atunci nu am mai putea spune nimic şi nici nu ar mai exista nimic”; în 
această situaţie, dacă totuşi s-ar spune ceva, atunci toată lumea ar spune adevărul şi ar 
minţi în acelaşi timp. 

Aristotel se opune şi viziunii lui Heraclit”, conform căreia totul este şi nu este, ce 
are drept consecinţă teza că „Totul este adevărat” (panta einai alethe), această teză se 
anulează pe sine: spunând că „Lotul este adevărat” se conferă valoare de adevăr şi 
judecății „Totul este fals”, ceea ce înseamnă că şi prima judecată este falsă. 

Concepţia lui Antisthene, după care „ceva nu se spune despre altceva” sau nu se 
poate afirma decât acelaşi despre acelaşi, adică despre om să se spună om, despre alb să 
se spună alb, dar să nu se spună despre om că este alb, are neajunsul că în această situaţie 
nimic nu ar mai fi fals“. Aşadar, noţiunile judecății trebuie să fie identice, obţinând astfel 
numai judecăţi adevărate. Dar noi spunem în cele mai multe cazuri ceva despre altceva, şi 


obţinem fie ceva fals, fie ceva adevărat. 


! Aristotel, Metafizica, IV, 4, 1007 b. 

? Vezi şi Aristotel, Metafizica, IV, 4, 1008 a. 

3 Aristotel, Metafizica, IV, 7, 1012 a. 

* Vezi şi Alexandru Surdu, Judecata ca principiu formal, în vol. Teoria formelor logico-clasice, Editura 
Tehnică, Bucureşti, 2008, p. 133-136. 

5 Aristotel, Metafizica, V, 29, 1024 b. O critică asemănătoare în privinţa doctrinei lui Antisthene găsim şi la 
Platon, în Sofistul (251 a-b): „Spunem, bunăoară, cuvântul om, dându-i alte determinări; îi atribuim 
culori, forme, mărime, virtuţi şi vieţi. Prin toate aceste determinări şi prin altele nenumărate, noi afirmăm 
nu numai că e om, dar că e şi bun şi alte epitete nespus de multe, şi tot aşa cu multe alte lucruri. Despre 
fiecare spunem că e unul şi, apoi, iarăşi că e o pluralitate, determinându-l prin o mulţime de nume. Prin 
această operaţie, am dat, cred, un ieftin prilej de dispută tinerilor şi bătrânilor autodidacţi înapoiaţi. Într- 
adevăr, astfel îi e lesne şi primului venit să aducă obiecţia că este peste putinţă ca unul să fie multiplu şi 
multiplul să fie unul. Le face, de bună seamă, plăcere să ne oprească de a spune că omul este bun, de 


exemplu ei pretind că trebuie să spunem doar: omul este om, bunul este bun”. 

3. Aristotel leagă adevărul de ceea ce există („fiecare lucru participă la adevăr în 


>>] 


măsura în care participă la ființă”, ceea ce a dat formula medievală Unumquodque 
quantum habet de entitate tantum habet de veritate), adevărul trebuie să se sprijine pe 
real, dar „falsul şi adevărul nu sunt în lucruri, ci în gândire” (en dianoia}; în domeniul 
obiectelor sensibile nu se poate vorbi de adevăr şi fals, ci de existent şi non-existent. 
Sensul profund al adevărului şi falsităţii este relativ la existenţa sau non-existenţa stării 
de lucruri descrisă: „Fiinţă şi Nefiinţă se spune mai întâi despre diferite forme ale 
categoriilor; apoi despre putinţa şi actul acestor categorii sau despre contrariile lor; şi, în 
fine, în sensul de adevărat şi fals, care e sensul lor de căpetenie. Aceasta depinde, cât 
priveşte lucrurile, de însuşirea lor de a se prezenta ca unite sau despărțite şi, prin urmare, 
calea adevărului aparţine acelui care socoate drept despărțit ceea ce este în realitate 
despărţit şi ca unit ceea ce este unit, precum este în eroare acela ce gândeşte contrar de 
cum sunt lucrurile în realitate. Se pune acum întrebarea: când are loc ceea ce numim 
adevărat sau fals? Aceasta e chestiunea ce trebuie examinată. Într-adevăr, tu, de pildă, nu 
eşti alb pentru că noi credem pe drept cuvânt că eşti alb, ci pentru că tu eşti alb, suntem 
pe cale adevărului când afirmăm acest lucru”. 

Mai trebuie adăugat că „existența sau non-existenţa stării de fapt determină 
adevărul sau falsitatea propoziției, pe când adevărul sau falsitatea propoziției nu pot 
determina existenţa sau non-existenţa stării de fapt”, iar acest principiu este exprimat 
explicit de Aristotel’. 

Se poate constata, nu numai ca o paranteză, că adevărul şi falsul nu au acelaşi 
statut ierarhic, doar adevărul putând avea corespondenţă ontologică“. Şi, mai departe, 
Aristotel face o ierarhizare şi între afirmaţie şi negaţie, oferind afirmației superioritate în 


faţa negaţiei, deoarece (1) în demonstrația afirmativă se admite numai că ceva este, în 


! Aristotel, Metafizica, IL, 1, 993 b. 

? Aristotel, Metafizica, VI, 4, 1027 b. (Am folosit aici şi în majoritatea cazurilor traducerea lui Şt. 
Bezdechi, reeditată şi la Editura Iri, Bucureşti, 1999.) 

? Aristotel, Metafizica, IX, 10, 1051 a-b. 

* Vezi Alexandru Surdu, Logică clasică şi logică matematică, Editura Ştiinţifică, Bucureşti, 1971, p. 62. 

` De pildă, în Categorii, 12, 14 b. 

6 În privinţa acestei idei insistă şi Anton Dumitriu, în Teoria logicii, Editura Academiei Române, Bucureşti, 


1973, p. 191-193. 

timp ce în cea de a doua se admite că ceva este şi altceva nu este, (2) nu se poate trage 
nici o concluzie dacă ambele premise sunt negative (una trebuind, aşadar, să fie 
afirmativă), (3) chiar dacă demonstraţia se dezvoltă cu mai mult de două premise, nu 
poate exista decât o premisă negativă în orice silogism, restul fiind afirmative, (4) majora 
fiind principiul sau judecata dată ca nemijlocită a silogismului, iar judecata afirmativă 
este anterioară şi mai bine cunoscută decât negativa, rezultă că principiul demonstraţiei 
afirmative este superior principiului demonstraţiei negative!. 

Aceste ultime considerente nu trebuie să ne conducă la o inadmisibilă confundare 
a afirmației cu adevărul şi a negaţiei cu falsul (pe temeiul că noi avem de obicei tendinţa 
de a afirma, de a accepta, de a susţine ceea ce este adevărat, şi de a nega, de a respinge 
ceea ce este fals), mai ales că deseori (îndeosebi în logica modernă) afirmaţia şi negația 
sunt folosite ca semne pentru adevăr, respectiv pentru fals. Nu există o identitate între 
afirmaţie şi adevăr, pe de o parte, şi între negaţie şi fals, pe de altă parte, chiar dacă, 


uneori, prin convenţie, adevărul poate fi redat prin afirmaţie, iar falsul prin negaţie. 


4. Adevărul şi falsul presupun o legătură a gândurilor (symploke noematon), care 
se poate realiza prin afirmaţie şi negaţie. Mai trebuie spus că gândul simplu (noţiunea) nu 
poate fi adevărat sau fals, ci doar gândul compus (Judecata), iar legătura dintre gândurile 
compuse (raţionamentul) are relevanţă nu doar din perspectiva corectitudinii logice, ci şi 
din cea a adevărului judecăților ce îl compun. Tradiţia logicii clasice a preluat concepţia 
aristotelică conform căreia doar judecata, ca raport între noțiuni, poate primi valori de 
adevăr. Potrivit lui Aristotel, „(...) atât adevărul, cât şi eroarea implică neapărat unire şi 
separație. Numele şi verbele, dacă nu li se adaugă nimic, sunt nişte gânduri nici unite, 
nici separate; astfel, «om» şi «alb», ca termeni izolaţi, nu sunt nici adevăraţi, nici falşi. Ca 
probă, luaţi cuvântul «cerb». El are, desigur, un înţeles, dar înţelesul nu poate fi nici 
adevărat, nici fals, dacă nu i s-a adăugat că el «este», ori «nu este», fie în genere, fie în 

anumit timp”. Aceasta este însă forma principală, cea mai întâlnită, pe care o îmbracă 


j Aristotel, Analitica secundă, 25, 86 b. 
> Aristotel, Despre interpretare, 1, 16 a. (După traducerea lui Mircea Florian, reeditată la Editura Iri, 


Bucureşti, 1997.) 

judecata, întrucât s-ar putea vorbi şi despre judecăţi cu un singur termen sau judecăţi 
impersonale, cum au mai fost numite, de tipul „Plouă”, „Tună” etc... 

Nici la nivelul domeniului prejudicativ nu se poate vorbi de atribuirea de valori de 
adevăr”. Raporturile dintre entităţile prejudicative (individualul — res, proprietatea — in re, 
determinaţia — cum re, expresia — de re) sunt stări de fapt, dintre care unele, in esse şi 
inter esse, se petrec între entităţi ontice, altele, ce ţin de relaţia dicitur de, se petrec între 
entităţi ontice şi entităţi lingvistice, iar altele, ce ţin tot de dicitur de, se petrec între 
entități lingvistice. O judecată însă este adevărată dacă ea corespunde unei stări de fapt 
(relaţie prejudicativă) sau mai multor stări de fapt. De exemplu, judecata „Socrate este 


alb” se referă la relaţii prejudicative diferite, exprimabile prin relațiile: 


in esse — „Albul este în Socrate” 
dicitur de — „Albul se spune despre Socrate” 


pertinere ad — „Socrate aparţine clasei indivizilor albi” 


Aşadar, revenind la Aristotel, cel mai simplu spus, judecata este unirea unor idei, 
este un act prin care se afirmă sau se neagă raportul dintre idei. El numeşte judecata şi 
logos apophanticos”, prin care vrea să-i evidenţieze caracterul declarativ sau enunţiativ, 
întrucât nu orice exprimare poate primi valori de adevăr, ci doar vorbirea enunţiativă: 
„Orice vorbire are un înţeles (...). Totuşi, nu orice vorbire este un enunţ, ci numai aceea 
care este adevărată sau falsă. Astfel, o rugăminte este o vorbire, dar ea nu este nici 
adevărată, nici falsă”. 

Cel mai simplu spus, într-o judecată, unim un subiect de un predicat; dacă această 


unire corespunde realităţii (adeguatio rei et intellectus), judecata este adevărată, dacă nu 


corespunde, judecata este falsă (şi evident se întâmplă la fel cu expresia ei lingvistică, 


! Vezi în acest sens şi Al. Posescu, Teoria logică a judecății, Editura Garamond, Bucureşti, 2003, p. 29-30. 

? Cf. Alexandru Surdu, Actualitatea relaţiei gândire-limbaj. Teoria formelor prejudicative, Editura 
Academiei Române, Bucureşti, 1989, p. 119-131. 

* Pentru mai multe amănunte în această direcţie, vezi şi Anton Dumitriu, Istoria logicii, vol. I, Editura 
Tehnică, Bucureşti, 1993, p. 204. 


* Aristotel, Despre interpretare, 4, 17 a. 

propoziţia). Cu vorbele lui Aristotel: „„(...) există adevăr atunci când între subiect şi 
predicat există o unire potrivită realităţii şi există neadevăr atunci când această unire nu 
.39] 


corespunde realității” . 


Rezumând concepţia aristotelică asupra judecății, se poate spune că”: 


1. Judecata trebuie să fie afirmativă sau negativă 
2. Judecata trebuie să fie adevărată sau falsă 


3. Judecata trebuie să fie sinteza unor componente 


Filosofia scolastică va urma îndeaproape aceste idei: 

„(1) adevărul reprezenta pentru toţi filosofii Evului Mediu o adequatio rei et 
intellectus — era a parte rei; 

(2) falsul, nefiind o asemenea adecvare, nu era a parte a rei şi nu reprezenta deci 
o stare, adică nu reprezenta nimic; 

(3) afirmaţia, ca expresie a adevărului, era a parte rei, implicând prezența 
obiectului despre care se vorbeşte şi a subiectului care vorbeşte, adică era în acelaşi timp 
ŞI a parte animae; 

(4) negația, ca expresie a falsului, nu era a parte rei şi, prin urmare, nu era decât o 
atitudine a subiectului fără conţinut obiectiv, era a parte animae exclusiv”. 

De asemenea, numai judecata indicativă (sau enunțţiativă, cum am spus mai sus) 
poate primi valoare de adevăr, spre deosebire de alte judecăţi precum cea imperativă. 

În fine, mai trebuie spus că, fiind cea căreia i se atribuie valoare de adevăr, 
Judecata (propoziţia) capătă un statut special (şi nu numai în logica clasică): „Valoarea de 
adevăr (sau valoarea logică, cum i se mai spune), prin care se înţelege capacitatea 
propoziției de a fi adevărată sau falsă, constituie o caracteristică esențială a propoziției. 
Aceasta este şi un semn distinctiv al propoziției, deoarece la nivelul conceptului are preţ 
exactitatea, iar la treapta raţionamentului interesează (mai mult — n.n.) validitatea. 


Întrucât cunoaşterea umană şi în special cunoaşterea ştiinţifică urmăreşte captarea 
! Aristotel, Metafizica, IX, 10, 1051 b. 


? Vezi şi Alexandru Surdu, Judecata ca principiu formal, p. 153. 


* După Anton Dumitriu, Teoria logicii, p. 194-195. 

adevărului şi denunţarea falsităţii, propoziţia, ca deţinătoare a acestor valori, se situează 
în mod firesc în centrul atenţiei. (...) Din această perspectivă, termenii şi inferenţele apar 


doar ca unelte auxiliare în scopul determinării propoziţiilor adevărate (legi şi teoreme). 


5. Aşa cum am spus deja în treacăt, stabilirea valorii de adevăr a unei judecăţi este 
decisivă în raționarea logică, pe lângă stabilirea corectitudinii raţionamentului. Un 
raţionament este concludent dacă îndeplineşte aceste două condiţii, ca în cazul celui de 


mai jos (Barbara, Figura I): 


Toţi oamenii sunt muritori 


Toţi grecii sunt oameni 


Toţi grecii sunt muritori 


Dacă vom discuta în temenii logicii moderne şi vom privi silogismul ca pe o 
implicaţie, în care premisele să fie antecedent (mai precis, conjuncția premiselor), iar 
concluzia consecvent, se va vedea că Aristotel exclude doar cazul când antecedentul este 


adevărat, iar concluzia falsă (întocmai ca în logica propozițională modernă) : 


-M 
m 
LR 


unde M reprezintă notația pentru premisa majoră, m pentru minoră, R pentru concluzie, 7 
pentru adevărat, iar L pentru fals’. Astfel, „Aristotel construieşte sintactic modurile 


silogismului, întrucât el exclude posibilitatea ca, prin înlocuire de variabile, antecedentul 


! Petre Botezatu, Introducere în logică, p. 56. 
? Ilustrarea acestei idei este făcută de Alexandru Surdu şi Niels Öffenberger în Problema adevărului în 
„Analiticile prime”, II, 2-5, în vol. Teoria formelor logico-clasice, p. 211-223. 


° Ibidem, p. 212. 

să fie adevărat şi consecventul fals. In acest fel, acordul gândirii cu sine însăşi 


(corectitudinea), ca şi adevărul, nu suferă vreo atingere”. 

6. Asemenea considerațiuni au fost făcute desigur pentru o logică în care se 
utilizează doar două valori de adevăr. Aşa stau lucrurile în logica clasică bivalentă de 
sorginte aristotelică, ghidată de principiul terțului exclus. Acest principiu merge mai 
departe decât principiul non-contradicţiei, care introducea imposibilitatea ca două 
judecăți contradictorii să fie împreună adevărate în acelaşi timp, şi introduce necesitatea 
după care, din cele două judecăţi contradictorii, numai una este adevărată, cealaltă fiind 


cu necesitate falsă. El poate fi formulat astfel: 


Orice judecată este sau adevărată sau nu este adevărată, a treia posibilitate este 


exclusă. 


Simbolic: 


pv-p 


Există şi alte formulări ale principiului terţului exclus, precum: 


Orice propoziţie este sau adevărată, sau falsă 


Sau: 


Într-un sistem de propoziţii dat, orice propoziţie este acceptată sau nu este 


acceptată, a treia posibilitate este exclusă. 


În formularea lui Aristotel: 


! Ibidem, p. 222. 

„Este imposibil să se enunţe despre acelaşi obiect în acelaşi timp judecăţi 


contradictorii”. 


7. Logica modernă va respecta principiul bivalenţei în multe şi magistrale 
construcţii sistematice (ce va culmina cu cel al lui Russell şi Whitehead din Principia 
mathematica), chiar dacă criteriul adevărului nu va merge totdeauna în continuarea 
logicii aristotelice. Se ştie că în sistemele moderne de logică adevărul este stabilit 
coerentist prin raportarea propoziţiilor unele la altele; încă Frege, părintele logicii 
moderne, indică clar această modalitate: o lege logică este adevărată dacă poate fi redusă 
la alte legi logice. În sistemul lui Russell, de pildă, deşi se porneşte de la propoziţii 
elementare care exprimă ceva ce se poate constata empiric (precum „Muntele este înalt”, 
„Vremea este frumoasă”) şi notate cu litere p, q, r...., conţinutul propoziţiilor nu va 
interveni în desfăşurarea sistemului, fiind o logică formală. Mai relevante în acest context 
sunt funcțiile de adevăr, care sunt expresii formate din variabile propoziţionale şi care pot 
lua două valori de adevăr — adevărat şi fals”. Astfel, negația, conjuncţia, disjuncţia sau 
implicaţia, ca funcţii de adevăr, pot fi adevărate sau false, dar aceasta depinde de valorile 
de adevăr ale variabilelor componente, şi nu de conţinutul acestor variabile. Vor rezulta, 
după cum se ştie, următoarele condiţii de adevăr (unde 1 reprezintă valoarea adevărat, iar 


0 fals): 


(i) Negaţia: o expresie ~p ia valoarea 1 dacă şi numai dacă p ia valoarea 0 
şi ia valoarea 0 dacă şi numai dacă p ia valoarea 1. 

(1) Conjuncţia: o expresie p & q ia valoarea 1 dacă şi numai dacă atât p, 
cât şi q iau valoarea 1; p & q ia valoarea 0 dacă şi numai dacă una din 
componentele sale ia valoarea 0. 

(iii) Disjuncția: o expresie p V q ia valoarea 1 dacă şi numai dacă cel puțin 
una din componentele sale ia valoarea 1; p V q ia valoarea 0 dacă şi 


numai dacă atât p, cât şi q iau valoarea 0. 
! Aristotel, Metafizica, IV, 4, 1007 b. 


? Bertrand Russell, Alfred North Whitehead, Principia Matehematica, Cambridge University Press, 
Cambridge, UK, 1970, p. 88-137. 

(iv) Implicația: o expresie p — q ia valoarea 1 dacă şi numai dacă p ia 
valoarea 0, indiferent de valoarea lui q; p — q ia valoarea 0 dacă şi 
numai dacă p ia valoarea 1 şi q ia valoarea 0. 

(v) Disjuncția exclusivă: o expresie p = q ia valoarea 1 dacă şi numai dacă 
p Şi q au aceeaşi valoare logică; p = q ia valoarea 0 dacă şi numai dacă 


p ŞI q au valori diferite 


Cele de mai sus pot fi redate şi prin intermediul binecunoscutelor tabele sau matrici de 


adevăr: 


~p p&a pVa p>q p=q 
10 111 111 111 111 
0l 100 110 100 100 
001 011 011 001 
000 000 010 010 


În logica propozițională bivalentă, 1 sau valoarea de adevăr adevărat este semnul 
legilor logice, acestea având întotdeauna valoarea 1, indiferent de interpretarea 
variabilelor propoziționale din care sunt alcătuite. Din acest motiv, 1 poartă numele de 
valoare desemnată, iar oricare altă valoare (inclusiv cea de posibil din logica polivalentă) 
poartă numele de valoare nedesemnată. 

Îndepărtarea de intuitiv a logicii moderne va culmina cu teoria sintaxei logice a 
limbajului, expusă de Rudolf Carnap în Logische Syntax der Sprache. Ideea lui de pornire 
este că orice sistem ştiinţific este un limbaj ce poate fi reconstruit formal-sintactic cu 
ajutorul unor reguli precise. Consecința conceperii pur convenționale, formale a 
sistemului logic este excluderea conceptelor de adevărat şi fals şi înlocuirea lor cu altele 
precum construcții corecte şi construcții incorecte. Astfel, într-un asemenea sistem, 
adevărat şi fals nu mai au un sens autentic, căci „din proprietățile formale ale unei 
propoziţii nu se poate vedea dacă este sau nu adevărată”. La Carnap, edificiul logic nu 


mai are susținere în real, rămânând doar cu regulile de formare şi de transformare ca 


! Rudolf Carnap, Logische Syntax der Sprache, Viena, 1934, p. 164. 

puncte de sprijin şi de lucru. În fapt, pentru Carnap, adevărul dobândeşte o nouă accepţie, 
fiind redus la structura analitică compatibilă a expresiilor simbolice, în timp ce falsul 
devine contradicţia unor asemenea expresii. Demersul pur sintactic reduce adevărul la 
demonstrabilitate sau necontradicţie, astfel că a fost privit ca pe un experiment logic, 
deoarece conduce la separarea construcţiilor logice de realitate. 

Îndepărtarea de intuitiv va trezi nemulțumiri şi nevoia de a restabili sensul 
originar, clasic, al adevărului. În această direcţie se remarcă Alfred Tarski cu teoria 
semantică a adevărului ce are drept scop „să dea dreptate intuiţiilor care se leagă de 
concepţia clasică aristotelică a adevărului!” şi care, la nivelul logicii şi metalogicii, a fost 
considerată „cea mai promițătoare”. Definiţia adevărului poate pleca de la vechea 
formulă: o propoziţie este adevărată dacă este în acord sau corespunde cu realitatea, dacă 
desemnează o stare de lucruri existentă. Tarski merge mai departe şi îşi propune să facă 
acestă definiție şi mai precisă, adică să aibă „adecvare materială” şi „corectitudine 
formală”. 


Să luăm următoarea expresie: 

x este adevărat dacă şi numai dacă p 

Dacă x = „zăpada este albă” (între ghilimele pentru a arăta că este doar o expresie 
şi nu un fapt material), iar p = faptul material că zăpada este albă, atunci expresia de mai 
sus devine: 

„Zăpada este albă” dacă şi numai dacă zăpada este albă 

Substituind astfel de fiecare dată lui p un fapt material şi lui x exprimarea acelui 


fapt material, vom obţine o echivalență ce explică ce înseamnă a fi adevărat. Toate 


echivalenţele ce urmează prima expresie conduc către o definiţie a adevărului adecvată. 


! Alfred Tarski, The Semantic Conception of Truth and the Foundations of Semantics, în vol. The 
Semantics and the Philosophy of Language, University Illinois, 1952, p. 15. 


? Petre Botezatu, Introducere în logică, p. 58. 

Tarski consideră mai departe că definiția unei propoziţii adevărate nu poate fi 
făcută decât într-un metalimbaj. El ajunge în cele din urmă la următoarea definiție pe care 
o consideră material-adecvată şi formal-corectă şi care permite demonstrarea legilor 


contradicţiei şi terţului exclus: 


O propoziție este adevărată dacă este satisfăcută de toate obiectele şi falsă în caz 


contrar. 


8. Discuţia în jurul adevărului şi falsităţii nu se termină însă aici. Încă Aristotel 
deschidea o poartă prin care arăta că cele două valori de adevăr nu sunt aplicabile 
universal. Este vorba de cunoscutul capitol despre viitorii contingenţi din Despre 
interpretare! : „Orice în lume este necesar să fie sau să nu fie, în prezent sau în viitor, dar 
nu este totdeauna necesar a susține care dintre aceste alternative se va realiza. Să ilustrez 
aceasta cu un exemplu. Este necesar ca o luptă navală să aibă loc sau să nu aibă loc 
mâine, dar nu este necesar ca să aibă loc mâine, şi nici nu este necesar ca să nu aibă loc. 
Necesar este însă ca ea să aibă loc sau să nu aibă loc mâine. Întrucât propoziţiile 
adevărate corespund lucrurilor, este evident că, atunci când în lucruri există o alternativă 
reală şi o posibilitate în direcţii contrare, şi propoziţiile contradictorii corespunzătoare să 
se comporte la fel. 

Aşa stau lucrurile cu tot ce nu este totdeauna existent, sau totdeauna neexistent. 
Una dintre cele două propoziţii, în astfel de cazuri, trebuie să fie adevărată şi cealaltă 
falsă, dar noi nu putem spune precis care anume este adevărată sau falsă, ci trebuie să 
lăsăm alternativa nedecisă. Una este probabil mai adevărată decât cealaltă, dar ea nu este 
nici actual adevărată, nici actual falsă. Este de aceea limpede că nu este necesar ca, dintre 
o afirmaţie şi o negaţie, una să fie adevărată şi cealaltă falsă. Într-adevăr, la ceea ce este 
potenţial, nu actual, nu se aplică regula valabilă pentru ceea ce este actual, ci se aplică 
regula arătată mai sus”. 

La prima vedere, avem de-a face cu o infirmare a principiului terţului exclus, cu o 
situaţie de excepţie în care acesta nu se aplică. Interpreţii se împart în două: unii afirmă 


că nu poate fi vorba de vreo infirmare a principiului terțului exclus, întrucât, la o citire 


! Aristotel, Despre interpretare, 9, 19 a— 19 b. 

mai atentă, se observă că Aristotel spune clar că bătălia navală pe mare cu necesitate are 
loc mâine sau nu are (una din două sigur se va întâmpla) şi că amândouă sunt doar 
posibile actual; alţii susțin că este realmente o infirmare a respectivului principiu, astfel 
că se deschide calea spre logici mai apropiate de stările de fapt — logicile polivalente, ce 
admit mai multe valori de adevăr (cel puţin trei). Cei ce fac distincția între principiul 
bivalenţei şi cel al terţului exclus susțin că Aristotel îl neagă de fapt pe primul (deşi nu l-a 
formulat nicăieri, după ştiinţa noastră, aşa cum apare el în formă modernă), pentru a-l 
salva pe cel de al doilea: „Aristotel încearcă să aserteze legea terţului exclus negând în 
acelaşi timp principiul bivalenţei””. 

Semnificația cea mai importantă a acestui capitol din Despre interpretare este, 
credem, alta: Aristotel, contrar opiniei lui Lukasievicz, dar şi a altora, deschide o poartă 
pe care va intra cu succes logica polivalentă (s-a spus chiar că el ar fi sugerat o a treia 
valoare de adevăr în acel capitol din Despre interpretare”), ceea ce înseamnă că logica 
tradițională de sorginte aristotelică nu mai poate fi considerată o piedică în dezvoltarea 
logicii moderne, aşa cum s-a spus de multe ori. În realitate, se vede, mai multe tendinţe 
din logica modernă, nu doar aceasta, au fost anticipate de Stagirit. 

La origine, însă, problema viitorilor contingenţi a fost o replică dată megaricilor 
care credeau că principiul non-contradicţiei se aplică pretutindeni şi oricând, că nu există 
potenţialitate, ci numai actualitate, că posibilul nu există, ci numai necesarul şi 


imposibilul, că posibilul, în fine, e doar o ficţiune filosofică. 


9. Mai apropiat de zilele noastre, problema terțului exclus capătă o nouă 
amploare, datorită ivirii unor situaţii din matematică, dar şi din alte zone, când unele 
propoziţii nu puteau fi declarate nici adevărate, nici false, întrucât în oricare din cazuri se 
ajungea la contradicții. 

Logica bivalentă apărând ca nesatisfăcătoare din acest punct de vedere, rămânea 


soluția elaborării unor logici polivalente. Astfel, se numeşte /ogică polivalentă orice 


! William şi Martha Kneale, The Development of Logic, Oxford, 1966, p. 48. Pe larg despre această 
variantă, a se vedea Petre Bieltz, Asupra controverselor terţului exclus, în vol. „Probleme de logică”, 
Editura Academiei Române, Bucureşti, 1977, p. 169-182. 

? AN. Prior, Formal Logic, Oxford, 1962, p. 240. 

logică ce foloseşte mai mult de două valori de adevăr; ea poate fi numită şi trivalentă 
dacă foloseşte trei valori de adevăr, tetravalentă dacă foloseşte patru valori etc. Ele mai 
sunt cunoscute şi sub denumirea (conferită de Jan Lukasiewicz) de logici ne-chrysipiene, 
după numele filosofului antic Chrysippos, cel care a susţinut cu mai multă fervoare decât 
Aristotel principiul terțului exclus. Apariţia unor asemenea logici a fost comparată de 
Lukasiewicz cu descoperirea geometriilor neeuclidiene. 

De asemenea, în cadrul logicii moderne s-au mai consacrat câteva denumiri: 
pentru logica cu două valori de adevăr, se foloseşte şi termenul de /ogică bivalentă 
standard sau, mai simplu, logică standard'. Logica polivalentă ce utilizează operatorii 
logicii bivalente standard se va numi /ogică polivalentă standard, iar cea care introduce 
operatori diferiți de cei ai logicii standard se va numi logică polivalentă non-standard. De 
remarcat, ca o scurtă paranteză, că tautologiile din logicile cu mai multe valori (standard 
sau non-standard) sunt tautologii şi în logica standard, reciproca nefiind valabilă. 

O altă distincție terminologică operată în literatura de specialitate este aceea 
dintre logica modală şi logica polivalentă, deşi apariţia lor are la bază aceeaşi nevoie de 
extindere pe care nu o oferea aparent sau nu logica standard: în prima se consideră 
explicit modalităţile propoziţiilor (posibil, necesar, imposibil etc.) şi legăturile dintre ele, 
în cea de a doua, se ia în considerare faptul că o propoziţie poate avea mai mult de două 
valori de adevăr (altele, pe lângă adevărat şi fals), rezultând o logică în care studiul 
modalităților nu este din capul locului explicitat. 

Jan Lukasiewicz’ susţine că, pentru a fi o logică modală, un sistem formal de 
logică propozițională trebuie să aibă printre conectivele lui doi operatori cu un singur 
argument, unul de posibilitate (să-l notăm cu A) şi unul de necesitate (notat cu T), aşa 


încât, dacă mai notăm cu N negația, să avem următoarele: 


(1) Tp implică totdeauna p, dar nu şi invers 
(ii) Tp nu este totdeauna falsă; deci NTp nu este totdeauna adevărată, adică nu 


este o teoremă 
! După R. Ackerman, Introduction to many valued logics, Routlege & Kegan Paul, London, New York, 


1967, p. 15. 


? Jan Lukasiewicz, A system of modal logic, în: „Journal of Computing Systems”, vol. I, nr. 3, 1953, par. 1. 

(iii) P implică totdeauna Ap, dar nu şi invers 
(iv) Ap nu este totdeauna adevărată, astfel că nu e o teoremă 


(v) Tp este echivalentă cu NANp 


Lukasiewicz considera că toate logicile modale trebuie să fie polivalente, încercând să 
arate că modalitățile nu pot fi abordate într-un sistem de logică bivalentă, cel puţin din 
perspectiva demonstraţiei sale formale din acest sens care conducea la contradicții. 
Înainte de a discuta câteva teorii logice polivalente!, este de menţionat faptul că 
dezvoltările logicii polivalente au fost posibile doar în interiorul logicii moderne: „(...) 
deşi logica generală (logica clasică, în terminologia folosită de noi până acum — n.n.) 
ajunge sub diferite forme la recunoaşterea existenţei unor propoziţii incerte sub aspectul 
valorii lor de adevăr (problematica terţului exclus, teoria clasică a propoziţiilor modale, 
raţionamentele plauzibile sau cele inductive), totuşi, datorită mijloacelor tehnice de care 
dispune, ea nu reuşeşte să constituie o teorie satisfăcătoare asupra problematicii 
probabilității. La nivelul logicii generale, unele dintre cele mai importante aspecte logice 
ale propoziţiilor probabile sunt trecute cu vederea, deşi rezultatele pe care le obține pe 
linia unor deschideri spre o teorie filosofică asupra probabilității nu sunt deloc 
neglijabile. În schimb, logica simbolică (logica modernă’, de asemenea în terminologia 
noastră de până acum — n.n.), beneficiind de metode de investigaţie mult mai eficiente, a 
reuşit, fără a renunţa total la perspectiva filosofică, să pătrundă mult mai adânc în 
dezvăluirea aspectelor logice ale propoziţiilor probabile şi ale inferenţelor la care acestea 


participă, reuşind să aducă o contribuţie esenţială (...) la teoria generală a probabilității”. 


10. La baza cercetărilor de logică polivalentă stau contribuţiile logicianului 


polonez Jan Lukasiewicz. 


! Cele modale vor face obiectul unei a doua părți a acestui studiu. 

? Se ştie, un termen generic pentru logica simbolică sau logica matematică, deşi şi aici pot apărea 
diferențieri: vezi, de pildă, diferenţierea făcută de Nicholas Rescher redată şi de Alexandru Surdu în 
studiul Perspectivele logicii moderne, în vol. „Probleme de logică”, vol. VII, Editura Academiei Române, 
Bucureşti, 1977, p. 183-190. 

? Petre Bieltz, Logici polivalente, în vol. Direcţii în logica contemporană, Editura Ştiinţifică, Bucureşti, 


1974, p. 100. 

Logica bivalentă în general, clasică sau modernă, — susținea Lukasiewicz — nu 
poate da seama de toate propoziţiile!. De pildă, propoziţia „Este posibil să fiu la Varşovia 
pe 21 decembrie”, pronunţată azi, 30 noiembrie, să zicem, nu este nici necesară, nici 
adevărată sau falsă. Pentru astfel de propoziţii, trebuie introdusă o a treia valoare, anume 
posibilul (notată cu M, iar în matrici cu 1/2). 


Astfel, negația (N) va avea următoarea matrice: 


p 01/2 1 
Np 11⁄2 0 


Deci, dacă p este o propoziție adevărată, atunci Np este o propoziție falsă (dacă p = 1, 
atunci Np = 0); dacă p este o propoziție posibilă, atunci Np este tot o propoziție posibilă 
(dacă p = 1/2, atunci Np = 1/2); dacă p este o propoziție falsă, atunci Np este o propoziţie 
adevărată (dacă p = 0, atunci Np = 1). Deosebirea importantă față de logica bivalentă 
constă în valoarea lui Mp: aici Mp are valoarea 1/2, iar NMp tot valoarea 1/2. Celelalte 


valori rămân ca în logica bivalentă. Tot aşa stau lucrurile şi în ce priveşte matricea 


implicaţiei (C): 
C 0 12 1 
0 1 1 1 
1/2 12 1 1 
1 0 1⁄2 1 


Pentru valorile 0 şi 1 ale componentelor implicației, valoarea implicaţiei este la fel ca în 
logica propozițională bivalentă, fiind adevărată în toate cazurile, cu excepţia celui în care 
prima propoziţie este adevărată şi a doua falsă. În privinţa posibilului, în cazul în care 
prima componentă are valoarea posibil (1/2), iar a doua are valoarea fals, implicaţia are 
valoarea posibil (1/2); în cazul în care prima componentă are valoarea posibil (1/2), iar a 
doua posibil (1/2), implicaţia are valoarea adevărat (1) ş.a.m.d. Ceilalţi operatori — 


conjuncţia (K), disjuncţia (A) şi echivalenţa (E) — au următoarea caracterizare: 


' După Anton Dumitriu, Logica polivalentă, Editura Enciclopedică Română, Bucureşti, 1971, p. 173-184. 

K 1 12 0 
1 1 12 0 
1/2 1/2 12 0 
0 0 0 0 
A 1 12 0 
1 1 1 1 
1/2 1 12 1⁄2 
0 1 12 0 
E 1 12 0 
1 1 12 0 
1/2 12 1 1/2 
0 0 1⁄2 1 


Mp = CNpp 


ceea ce înseamnă: „p este posibil” este acelaşi lucru cu „dacă non-p, atunci p”. CNpp este 


falsă doar când p este falsă, în celelalte cazuri CNpp fiind adevărată: 


MO =0 
Ml/2=1 
Ml=l 


Necesitatea este definită astfel: 


NMNp = NCpNp 

ceea ce înseamnă „p este necesar” este acelaşi lucru cu „nu este adevărat că, dacă p, 
atunci non-p”. 

Desigur, se pot construi logici cu patru valori, cu cinci, cu şase..., dar, pentru 
Lukasiewicz, două cazuri sunt interesante: cea cu trei valori şi cea cu o infinitate de 


valori. 


11. Şi sistemul logicianului american C.I. Lewis (expus în lucrările A survey of 
Symbolic Logic, Symbolic Logic) reprezintă o logică polivalentă ce introduce posibilitatea 
ca nouă valoare de adevăr, dar sistemul implicaţiei stricte (cum l-a numit el însuşi) are o 
mai mare relevanţă din perspectiva noii sale definiri a implicaţiei (prin comparaţie cu 
implicaţia „materială” din sistemul lui Russell). Mai interesantă, pe palierul logicii 
polivalente, din punctul nostru de vedere, este logica intuiţionistă. 

În logica intuiţionistă, referitor strict la domeniul matematicii transfinite, este 
suspectat din nou principiul terţului exclus, urmat de legea dublei negaţii şi, plecând de la 
acestea, demonstrația indirectă (reductio ad absurdum). Este vorba doar despre faptul că 
principiile în discuţie nu sunt universal valabile şi nicidecum că ar fi false (de pildă, în 
domeniul transfinitului, nu putem verifica dacă o propoziţie este adevărată sau falsă 
pentru a putea preciza că o a treia posibilitate este exclusă, aşa cum cere tertium non 
datur). S-a văzut însă că şi în domeniul finitului sunt unele enunţuri imposibil de 
verificat, chiar dacă aici nu se poate vorbi de o infinitate de enunţuri de verificat. După 
L.E.J. Brouwer, logica trebuie să fie o teorie în care terțul exclus, dubla negaţie, 
reducerea la absurd şi formulele derivate din ele să nu fie tautologii. Astfel, logica 
matematică practicată în manieră logicistă conduce la paradoxe, întrucât ia în considerare 
principiul terţului exclus, or paradoxele apar tocmai datorită admiterii valabilității 
universale a legii terțului exclus. Contestarea acestei valabilități universale a terțului 
exclus devine una din tezele fundamentale ale doctrinei intuiţioniste!. (L.E.J. Brouwer 


admite însă că există sisteme finite în care principiul terţului exclus este valabil.) 


! Vezi Alexandru Surdu, Elemente de logică intuiţionistă, Editura Academiei Române, Bucureşti, 1976, p. 


19. 

Brouwer a prezentat şi unele variante ale terţului exclus sau, mai precis, formulări 
ale unor aplicaţii matematice ale principiului în domenii mai mult sau mai puţin restrânse. 
Aşa, de pildă, este „principiul simplu al terţului exclus”, legat de entităţile matematice şi 


proprietăţile lor': 


„Fiecare atribuire T a unei proprietăţi raportate la o entitate matematică poate fi 


judecată, adică poate fi demonstrată sau redusă la absurd”. 


Aici, tertium non datur e valabil doar când e vorba de o anumită entitate dată: dat fiind 
un număr real „ri, pentru aserțiunea „ri este rațional” se poate dovedi fie adevărul, fie 
falsul. Repetăm, trebuie să fie vorba despre un anumit număr real, deoarece altfel 
aserţiunea e contradictorie. 

Referitor la această orientare inedită pe scena logicii moderne, se poate spune că 
„obiectivul principal al intuiţionismului propriu-zis a fost şi a rămas profesarea unei 
matematici intuitive, pure, independentă de limbaj şi logică. Intuiţioniştii nu au fost însă 
adversari ai logicii în genere, ci numai ai logicii matematice în accepţie logicistă sau 
formalistă. Intuiţionistic vorbind, este cu totul îndreptățită profesarea unei logici 
simbolice, adică a unei logici în formă de calcul, cu condiția ca aceasta să nu fie aplicată 
la matematici, nici pentru fundamentarea (poziţia logicistă) şi nici pentru construcția lor 
formală (poziția formalistă), ci, dimpotrivă, matematicile trebuie să constituie 
fundamentele logicii, să fie aplicate la logică, după ce au fost construite intuitiv”. 

Au fost elaborate, urmând aceste considerente, sisteme de logică intuiţionistă, 
dintre care cel mai cunoscut este cel polivalent al lui A. Heyting, care precizează totuşi că 
„matematica intuiționistă este o activitate a gândirii pentru care orice limbaj, chiar şi cel 
formalist, nu este decât un mijloc auxiliar de comunicare. În principiu, este imposibilă 


construcția unui sistem formal care să fie echivalent cu matematica intuiționistă, căci 


| L.E.J. Brouwer, On the significance of the principle of excluded middle in mathematics, especially in 
function theory, în: „From Frege to Gödel”, Harvard University Press, 1967, p. 336. 


? Alexandru Surdu, Elemente de logică intuiționistă, p. 19. 

De asemenea, este de notat elaborarea, la noi, a unei logici a matematicii intuiționiste, în 
forma unei teorii intuitive, neaxiomatică, ce respectă toate tezele intuiţioniste”. 

Cel mai cunoscut sistem de logică intuiționistă, cel al lui A. Heyting, este inedit 
mai întâi prin faptul că variabilele şi constantele desemnează numai propoziţii 
matematice, şi apoi prin schimbarea semnelor obişnuite pentru operaţiile logice, sugerând 
că au altă semnificație decât cea formalistă, mai ales pentru că nu se pot defini unele prin 
altele. Sunt introduse trei valori de adevăr: adevărat (notat cu 0), fals (notat cu 1) şi încă 
una care reprezintă valoarea unei propoziţii ce nu poate fi falsă, dar al cărei adevăr nu 


poate fi dovedit (notată cu 2). Vom avea următoarele matrici pentru negaţie (—), 


implicaţie (>), conjunctie (A), disjuncţie (v): 


a 0 1 2 
~a 10 1 
aDb 0 1 2 
0 0 12 
1 000 
2 0 10 
asab 0 1 2 
0 0 12 
1 1 1 1 
2 2 i 
avb 0 1 2 
0 000 
1 0 12 


! A. Heyting, Die formalen Regeln der intuitionistischen Logik, Sitzungsberichte der preussichen Akademie 
der Wissenschaften, 1930, p. 42, apud Alexandru Surdu, Elemente de logică intuiționistă, p. 36. 


? Construită de Alexandru Surdu şi expusă pe larg în Elemente de logică intuiționistă, p. 45-98. 

Cu ajutorul acestor matrici se poate respinge terțul exclus ( a v —a), care nu este o 


tautologie în logica intuiționistă: dacă a ia valoarea 2, vom avea: 


2v—2=2v1=2 


La fel, şi dubla negaţie, tot pentru valoarea 2: 


2 D2 = —12D2=022=2 


Deci, în acest sistem, dacă negăm de două ori o propoziţie nu se ajunge la o afirmaţie. 

În fine, se mai poate aminti faptul că construcţia intuitivă din matematica 
intuiționistă (asupra căreia noi nu am insistat aici) nu presupune „falsul real”, adică nu 
pot fi construite „irealităţi”. De aici porneşte F.C. Griss când spune că teoria intuiţiei a lui 
Brouwer nu presupune negaţia!, în condiţiile în care în logica matematică negația este 
uneori identificată cu falsul. Se poate spune că, „într-adevăr, pornind de la datul senzorial 
şi făcând abstracţie de toate determinaţiile obiectelor, în afară de succesiunea lor, obținem 
abstracul pozitiv, intuiţia de bază a matematicii”. Astfel, în cadrul logicii intuiţioniste, 
negându-se valabilitatea universală a terţului exclus, se poate merge nu spre o logică 


polivalentă, ci spre ceea ce Octav Onicescu numeşte „logică cu o singură valoare”, adică 


o logică a adevărului, unde nu încape falsul. 


IRC. Griss, La mathematique intuitioniste sans negation, Niuw Archief voor Wiskunde, (3), III, 1955, p. 
135. 
? Alexandru Surdu, Neointuiţionismul, Editura Academiei Române, Bucureşti, 1977, p. 166-167. 


? Vezi Octav Onicescu, Principes de logique et de philosophie mathématique, Bucureşti, 1971. 

FORMĂ SIMBOLICĂ ŞI UNITATE SINTETICĂ LA ERNST CASSIRER 


CLAUDIU BACIU 


Ernst Cassirer (1874-1945) poate fi considerat unul dintre ultimii mari umanişti ai 
secolului XX, un adevărat uomo universale, având în vedere imensa cuprindere a operei 
sale: el stăpâneşte cu aceeaşi precizie fizica einsteiniană şi filosofia hegeliană, cultura 
Renaşterii şi opera lui Goethe, istoria religiei şi istoria ştiinţei. Metoda lui este o sinteză 
între filosofia kantiană şi (aparent, în mod paradoxal) cea hegeliană pe de o parte şi 
gândirea structural-funcționalistă a ştiinţei, pe de altă parte. Format în şcoala 
neokantianului H. Cohen şi considerat elevul cel mai bun al acestuia, el duce mai departe 
ideile lui Cohen, fiind considerat de aceea el însuşi un neokantian, este drept, de o factură 
specială. Acest neokantianism a fost de altfel şi motivul pentru care, în Europa cel puţin, 
Cassirer s-a aflat un timp într-un con de umbră. Interesul pentru opera lui a revenit pe 
măsură ce în ea au fost descoperite anticipări ale structuralismului şi postmodernismului. 

Multe dintre cărțile sale par lucrări de istoria ideilor, simple prezentări ale 
operelor şi ideilor autorilor din trecut. În ciuda imensei sale erudiţii, Cassirer nu este însă 
doar un simplu istoric al ideilor, ci un gânditor original, la care apelul la trecut este mai 
degrabă, aşa cum o mărturiseşte el însuşi, un prilej de recunoaştere şi valorificare a 
contribuţiilor înaintaşilor săi la dezvoltarea unei anumite idei sau discipline. Oricărei 
probleme pe care o tratează, Cassirer încearcă mai întâi să-i traseze istoria şi să prezinte 
diferitele abordări pe care aceasta le-a cunoscut de-a lungul timpului. În acest fel, el 
reuşeşte nu doar să obţină o foarte bună prezentare a problemei în discuţie, dar şi să arate 
condiţionarea sa istorică, modul în care diferitele concepţii anterioare au influenţat starea 


sa actuală. Trebuie să subliniem această particularitate a metodei sale de lucru, care 

corespunde concepţiei sale filosofice de ansamblu, filosofiei formelor simbolice. El însuşi 
se revendică într-o anumită măsură de la fenomenologia hegeliană, respectiv de la o 
„Ştiinţă a experienţei conştiinţei” (aşa cum suna primul titlu al celebrei lucrări 
hegeliene), aşadar de la o ştiinţă în care sunt prezentate experienţele pe care le 
traversează conştiinţa (spiritul uman, în sens larg) pentru a ajunge la stadiul în care se 
găseşte în prezent. Filosofiei formelor simbolice a lui Cassirer îi este specifică în mod 
necesar această dimensiune istorică, pentru că prin ea se reliefează tocmai desfăşurarea 
unitară a unei anumite forme simbolice. Istoricitatea rămâne aşadar şi la Cassirer (ca la 
Heidegger, de pildă) o trăsătură fundamentală a fiinţei umane. Această istoricitate pare 
însă paradoxală atunci când auzim că Ernst Cassirer este considerat un neokantian, pentru 
că este destul de greu să înţelegi cum preeminenţa ştiinţei şi a logicului (aşa cum era 
această preeminenţă interpretată de neokantianism în genere) poate fi aşezată pe aceeaşi 
treaptă şi se poate asocia cu istoricitatea omului. 

Atunci când, la Davos, M. Heidegger îi reproşează lui Cassirer neokantianismul 
său, acest reproş porneşte de la ideea că acest curent de gândire interpretează opera lui 
Imm. Kant, Critica rațiunii pure, ca pe un simplu tratat de epistemologie, respectiv ca o 
lucrare menită să ofere doar o întemeiere pentru ştiinţa fizicii matematice a naturii. În 
continuarea acestei interpretări, neokantianismul ar considera, potrivit lui Heidegger, că 
singurul domeniu al culturii care poate fi privit ca fiind obiectul veritabil al filosofiei 
rămâne acest tip de ştiinţă: „Putem înţelege trăsătura comună a neokantianismului, spune 
Heidegger, doar reflectând asupra originii sale. Această origine semnifică situaţia jenantă 
în care se găseşte filosofia atunci când se confruntă cu întrebarea ce-i mai rămâne de 
făcut în ansamblul cunoaşterii. Tot ceea ce părea să-i rămână era tocmai această 
cunoaştere a ştiinţei, mai degrabă decât ceea ce este. Această perspectivă a determinat 
întreaga mişcare realizată sub lozinca «Înapoi la Kant». Kant era privit doar ca 
teoreticianul unei epistemologii matematico-fizice.”” Printr-o asemenea orientare a 


neokantianismului, înţelegem din cuvintele lui Heidegger, toate celelalte domenii ale 


| G.W.Fr. Hegel, Phänomenologie des Geistes (Anmerkung der Redaktion), Frankfurt am Main, Suhrkamp, 
1986, p. 596. 

? CH. Hamburg, A Cassirer-Heidegger Seminar, în „Philosophy and Phenomenological Research”, Vol. 
25, No. 2 (Dec., 1964), p. 214. 

culturii ar fi devalorizate ca simple jocuri gratuite ale spiritului. Cunoaşterea autentică s- 
ar concretiza numai în ştiinţă, iar modelul oricărui adevăr ar rămâne adevărul de tip 
ştiinţific, care este unul „universal” şi „necesar”, precum la Kant. Răspunsul pe care-l dă 
Cassirer este însă extrem de sugestiv pentru poziţia lui: „Statutul ştiinţelor matematice ale 
naturii reprezintă numai o paradigmă pentru mine iar nu problema filosofică în totalitatea 
sa. Există totuşi un punct, asupra căruia Heidegger şi cu mine suntem de acord şi acesta 
este importanţa centrală a imaginaţiei productive la Kant. Am ajuns la această înţelegere 
prin lucrarea mea despre formele simbolice. Imaginaţia este relaţia oricărei gândiri cu 
intuiţia, o synthesis speciosa. Sinteza este capacitatea fundamentală a oricărei gândiri 


pure.“ 


Aşadar, pentru Cassirer, problematica filosofiei depăşeşte sfera ştiinţelor 
matematice ale naturii, chiar dacă ele reprezintă totuşi un model pentru filosofie. Sensul 
în care însă se întâmplă acest lucru este redat de ultima afirmaţie citată care, credem noi, 
surprinde chiar esenţa concepţiei lui Cassirer. Pentru el, într-adevăr, sinteza este energia 
fundamentală a oricărei gândiri, problematica filosofiei fiind prin urmare cercetarea 
acestei „capacităţi fundamentale” de sinteză a spiritului uman în toate domeniile sale de 
concretizare. Acest program este, de altfel, în continuarea eforturilor lui H. Cohen. 
Tocmai de aceea, spune Cassirer, „nu consider dezvoltarea mea intelectuală ca fiind o 
dezertare de la programul lui Cohen”, care pentru el nici nu este doar un epistemolog. 
Sintetizând intenţiile lui Cohen de a cerceta acea „capacitate fundamentală a spiritului”, 
intenţii pe care le va dezvolta el însuşi, Cassirer spune: „Trebuie să dovedim şi să 
elaborăm în mod complet primatul activităţii asupra posibilului, a elementului spiritual 
autonom asupra elementului sensibil de tip reic. Orice apel la ceva care este doar dat 
trebuie îndepărtat; în locul oricărei întemeieri în lucruri trebuie să punem pura întemeiere 
a conştiinţei cugetătoare, volitive, artistice şi religioase. Astfel, logica lui Cohen a devenit 
o logică a originii.” Cohen deja afirmase că înţelegerea activităţii conştiinţei nu trebuie 
restrânsă, aşa cum ar fi făcut-o Kant, doar la ştiinţele matematice ale naturii, iar unitatea 


conştiinţei, înţeleasă ca unitate a conştiinţei culturale, trebuie să devină obiectul de 


! Ibidem. 
2 Ibidem. 


* J. Habermas, The German Idealism of the Jewish Philosophers, în Religion and Rationality: Essays on 
Reason, God, and Modernity, edited by Ed. Mendieta, Cambridge, MIT Press, 2002, p. 42, 

cercetare al filosofiei". Cohen vedea unitatea conştiinţei, în sens kantian, ca o unitate 
sintetică, iar ideea unei unităţi culturale a conştiinţei înseamnă la el faptul că întreaga 
cultură umană este produsul actului sintetic al conştiinţei şi trebuie cercetată ca o 
concretizare a acestuia. Ce înseamnă însă această unitate sintetică a conştiinţei, respectiv 
conceptul de „sinteză”, care era considerată de Cassirer drept capacitatea fundamentală a 
gândirii pure, a spiritului? 

Acest concept provine din filosofia kantiană, unde joacă rolul unei adevărate chei 
de boltă a întregului sistem kantian. Se ştie că filosofia kantiană distinge între lucrul în 
sine şi fenomen, iar pe temeiul acestei distincţii conceptul de cunoaştere cu care operează 
Kant este unul valabil numai pentru fenomene: noi cunoaştem fenomenul, nu însă şi 
lucrul în sine. Cunoaşterea, la rândul ei, presupune o materie a cunoaşterii (senzațiile) şi o 
formă a cunoaşterii (conceptele). În sensul cel mai general, activitatea conceptuală este 
pentru Kant o activitate de ordonare a „diversului intuițiilor”. Această activitate de 
ordonare presupune însă un criteriu, un mijloc de operare, prin care din diversul 
nedeterminat al intuiţilor sunt compuse reprezentările noastre, care alcătuiesc astfel 
întotdeauna o unitate, ele nu apar în interiorul conştiinţei într-o manieră haotică. Această 
compunere este rezultatul unei duble activităţi a sufletului uman: a) a imaginaţiei 
productive, cea care aşează intuiţiile noastre în diferitele raporturi concrete unele cu 
altele, aşa cum vedem acest lucru în experienţa noastră curentă; şi b) a intelectului, care 
asigură înţelesul acestor reprezentări. „Înţelesul” reprezentărilor noastre este conceptul, 
iar acesta este de fapt o funcţie, adică rezultatul unei activităţi de aducere a mai multor 
reprezentări sub una comună: „Toate intuiţiile, spune Kant, ca sensibile, se întemeiază pe 
afecţiuni, iar conceptele pe funcţii. Înţeleg însă prin funcţie unitatea acţiunii de a ordona 


” Se poate spune că autorul celor trei Critici este 


reprezentări diverse sub una comună. 
cel care introduce în tradiţia filosofică termenul de „funcție”. Funcţia este însă doar unul 
dintre aspectele activităţii spiritului uman. Celălalt, corelat cu el, este sinteza. lată cum 


descrie Kant acest dublet: „Dar prin sinteză înţeleg, în sensul cel mai general al acestui 


LA Gorland, Index zu Hermann Cohens Logik der reinen Erkenntnis, Berlin, Verlag von Bruno Cassirer, 
1906, p. 15. 
2 Imm. Kant, Critica rațiunii pure, traducere de N. Bagdasar şi E. Moisuc, Bucureşti, Ed. Ştiinţifică, 1969, 


p. 102-103. 

cuvânt, acţiunea de a adăuga unele la altele diverse rerpezentări şi de a concepe 
diversitatea lor într-o cunoştinţă. [...] Sinteza în genere este, aşa cum vom vedea mai 
târziu, simplul efect al imaginaţiei, al unei funcţii oarbe, dar indispensabile a sufletului, 
fără care nu am avea niciodată şi niciunde o cunoaştere, dar de care numai rareori suntem 
conştienţi. Dar a aduce această sinteză la concepte este o funcţie care aparţine intelectului 
şi prin care el ne procură mai întâi cunoştinţă în înţelesul propriu al acestui cuvânt.” 

Sinteza, aşadar, ca procedeu al imaginaţiei (productive), combină imagini, 
alcătuieşte din diverse reprezentări o nouă reprezentare, de pildă, dintr-o succesiune de 
percepții ale unui munte imaginea intuitivă unică a muntelui. Funcţia intelectului este 
însă aceea prin care această diversitate este recunoscută şi înţeleasă ca alcătuind un 
singur obiect, muntele. De aceea, considerând cunoaşterea umană ca un proces de 
continuă aducere a mai multor reprezentări sub una comună, respectiv ca o activitate 
funcțională care nu poate să aparțină decât omului, respectiv intelectului uman, Kant 
poate afirma că raţiunea umană nu este un simplu elev al naturii (aşa cum s-ar părea 
atunci când ne gândim că cunoaştem doar ceea ce ni se arată), ci un judecător al acesteia: 
„Rațiunea trebuie să se apropie de natură ţinând într-o mână principiile ei, conform cărora 
numai fenomenele concordante pot dobândi valoarea de legi, şi în cealaltă experimentul, 
pe care şi l-a imaginat potrivit acelor principii, pentru a fi ce-i drept instruită de ea, dar nu 
în calitate de şcolar, căruia dascălul îi poate spune ce vrea, ci de judecător în exerciţiul 
funcţiunii, care constrânge martorii să răspundă la întrebările pe care el li le pune.” Acest 
concept de cunoaştere exclude astfel ideea de simplă oglindire, exclude interpretarea 
cunoaşterii ca o activitate de reflectare a exteriorului în interiorul omului. Cunoaşterea 
umană nu este o reflectare, ci o construcţie. Totuşi, ea nu este o construcţie arbitrară. 

În discursul din Critica raţiunii pure se acordă, fără îndoială, un loc privilegiat 
ştiinţei matematice a naturii, respectiv fizicii newtoniene. Acest lucru nu este însă 
întâmplător. Comparând metafizica cu alte discipline ce pretind că realizează o 
cunoaştere a realităţii, Kant observă că în metafizică avem de-a face cu un dezacord, în 
timp ce în ştiinţe, dimpotrivă, avem de-a face cu un acord al cercetătorilor aparținând 


acelor ştiinţe. Fiind el însuşi un iubitor al metafizicii, interesul lui Kant pentru ştiinţe 


! Ibidem, p. 109. 
? Ibidem, p. 22. 

provine din intenţia sa de a descoperi ce anume face posibil acest acord, pentru a aplica 
ulterior această condiție de posibilitate şi în domeniul metafizicii. lar acordul respectiv 
înseamnă că toate cunoştinţele ştiinţifice au un caracter „universal” (sunt admise de toţi) 
şi „necesar” (admiterea lor ca fiind adevărată este rezultatul unei constrângeri raţionale, 
de la care nimeni nu se poate sustrage). Construcţia kantiană are aşadar, într-adevăr, la 
bază faptul ştiinţei newtoniene (asociat, desigur, matematicii), precum şi disciplina 
logicii, care în istoria sa milenară nu a cunoscut transformări majore. Cunoaşterea este 
pentru Kant o cunoaştere veritabilă, abia în momentul în care ea a reuşit să intre „pe 
drumul sigur al unei ştiințe”!. Or, asemenea discipline erau pe vremea sa doar fizica 
newtoniană, matematica şi logica. Caracterul lor ştiinţific consta în caracterul lor 
deductiv. Acest caracter deductiv este explicat de Kant ca fundamentându-se într-o 
structură transcendentală a intelectului (intuiții pure şi categorii), care sunt aplicate în 
aceste discipline, determinând de la bun început obiectul şi trasând astfel orizontul în care 
el trebuie cercetat. Faptul că logica nu a mai cunoscut completări majore din antichitate, 
îl face pe Kant să creadă că funcţiile supreme ale intelectului, pe care el le va identifica 
cu categoriile, sunt date de tipurile de judecăţi pe care le-a descoperit deja Aristotel. Şi 
asta pentru că în aceste judecăţi avem de-a face cu o sinteză a mai multor reprezentări sub 
una comună. Kant se crede astfel îndreptăţit să afirme că există o structură imuabilă a 
cunoaşterii, o rațiune pură universală, prezentă în toţi oamenii. Cunoaşterea de sine a 
acestei raţiuni nu are loc în mod nemijlocit, ci numai prin activitatea sa: rațiunea se 
descoperă pe sine în adevărata sa identitate pe de o parte prin erorile sale, iar pe de altă 
parte prin ştiinţele pe care reuşeşte să le dezvolte de-a lungul timpului. Abia prin reflecţia 
asupra acestor ştiinţe raţiunea înţelege despre sine că este o facultate a priori, care deţine 
anumite principii „înnăscute” cu ajutorul cărora ea uneşte (sintetizează) tot ceea ce vine 
din afară, tot ceea ce îi pune la dispoziţie sensibilitatea. Numai întrucât există asemenea 
principii „înnăscute” sau a priori care determină un anumit tip de sinteză a diversului 
intuitiv îşi poate Kant explica posibilitatea predicţiilor ştiinţifice: aceste predicții nu sunt 
altceva decât recunoaşterea sintezei operate permanent de intelect şi de imaginaţie, doar 
că la un nivel inconştient. Orice judecată ştiinţifică nu face astfel decât să exprime 


explicit operaţiile inconştiente ale spiritului. lar descoperirea „drumului sigur al unei 


! Ibidem, p. 22. 

ştiinţe”, respectiv a acelor operaţii ale spiritului, are loc prin intermediul istoriei, adică 
prin activităţi de încercare şi eşec, aşa cum se întâmplă în toate acţiunile umane. 
Istoricitatea fiinţei umane este astfel o componentă importantă şi a concepţiei kantiene. 

Şi pentru Cassirer, aşa cum am văzut, ideea sintezei kantiene cât şi aceea a 
funcției (intelectului) rămân noţiuni fundamentale. De fapt, cele două, dat fiind faptul că 
reprezintă aspecte diferite ale unui acelaşi act, sunt adeseori folosite, chiar de Kant, ca 
noţiuni interjanjabile. Şi pentru Cassirer, cunoaşterea are un caracter funcțional, constă cu 
alte cuvinte în aducerea unui divers de reprezentări sub o reprezentare comună. Spre 
deosebire de Kant, această activitate nu exprimă însă operaţiile inconştiente ale spiritului, 
ci mai degrabă este o activitate prin care obiectul însuşi este creat. În lucrarea sa 
Substanzbegriff und Funktionsbegriff, Cassirer introduce o distincţie care va deveni 
fundamentală pentru întreg secolul XX. Această lucrare este dedicată constituirii 
conceptelor noastre, atât ale celor din domeniul ştiinţelor cât şi ale celor empirice. 
Cassirer porneşte de la prezentarea modului în care era explicată de către Aristotel 
această constituire: conceptele noastre reprezintă reflectarea asemănărilor existente în 
realitate. „Pentru Aristotel, cel puţin, conceptul nu mai este doar o schemă subiectivă în 
care noi reunim elementele comune ale unui grup oarecare de lucruri. Această selecție a 
ceea ce este comun ar rămâne un simplu joc de reprezentări dacă la baza lui nu s-ar afla 
ideea că ceea ce se obține astfel este de asemenea forma reală care asigură conexiunea 
cauzală şi teleologică a lucrurilor concrete. Aspectele comune reale şi ultime ale 
lucrurilor sunt de asemenea forțele creative din care ele apar şi potrivit cărora ele se 
configurează. Procesul de comparare a lucrurilor şi de clasificare a lor potrivit unor 
criterii de corespondenţă, aşa cum se exprimă mai întâi acest lucru în limbă, nu conduce 
la ceva nedefinit ci, atunci când este realizat cum trebuie, la stabilirea conceptelor despre 
esenţele reale. Gândirea doar izolează tipul de specie care este conţinut ca factor activ în 
realitatea concretă şi oferă diferitelor forme concrete modelul general. Specia biologică 
semnifică deopotrivă scopul spre care tinde forma de viaţă individuală, cât şi forţa 
imanentă care coordonează dezvoltarea sa. Forma logică a constituirii conceptelor şi a 
definiției poate fi stabilită doar din perspectiva acestor relații fundamentale ale realului. 
Determinarea conceptului pornind de la genul proxim şi diferenţa specifică redă procesul 


prin care substanţa reală se desfăşoară succesiv în modurile sale specifice de a fi. Astfel, 

această categorie a substanţei este aceea la care teoriile pur logice ale lui Aristotel se 
raportează permanent. Sistemul ştiinţific complet al definiţiilor ştiinţifice ar fi deopotrivă 


>>l 


expresia completă a forțelor substanţiale care stăpânesc realitatea.” Aşadar, pentru 
Aristotel, a cărui concepţie ontologică se va menţine până la sfârşitul Evului mediu, 
conceptele noastre reflectă substanţele reale, acele substanţe care sunt cu adevărat in re. 
Între cunoaştere şi realitate nu există o barieră insurmontabilă precum la Kant. Această 
înţelegere a cunoaşterii a făcut ca ştiinţa antică şi medievală să aibă un caracter 
preponderent calitativ, spre deosebire de ştiinţa modernă, care are unul cantitativ. Ştiinţa 
antică şi medievală tind să surprindă substanţele din lucruri, iar nu relațiile dintre ele. Ba 
chiar matematica, ştiinţa acestor relaţii, era considerată un instrument care împiedică o 
asemenea sesizare de către Aristotel. 

Cu toate acestea, în matematică şi în geometrie avem de-a face cu un alt tip de 
formare a conceptelor. Conceptele matematice nu reflectă realități exterioare, nici 
numărul, nici formele geometrice neputând fi considerate asemenea _reflectări. În 
matematică avem de-a face, dimpotrivă, cu o punere (Setzung) a conceptelor, cu o creare 
a conceptelor. Şi acelaşi lucru se întâmplă în întreaga ştiinţă modernă a naturii. Această 
ştiinţă, care se desprinde cu greu de sub dominaţia concepției substanţialiste, a unei 
înţelegeri de sine ca o cunoaştere a substanţelor reale, pune la baza întreprinderii sale 
anumite construcţii conceptuale, cu ajutorul cărora ea va cerceta ulterior realitatea. Prin 
aceste concepte fundamentale, puse de omul de ştiinţă, are loc o selecție a trăsăturilor 
realităţii care urmează să fie cercetate. În toate ştiinţele are loc o asemenea selecţie, 
argumentează Cassirer, ba mai mult, ea are loc chiar la nivelul percepţiei noastre 
cotidiene. Astfel că în toate activitățile noastre noi „întâlnim” realitatea pornind de la 
conceptul prealabil a ceea ce urmează să întâlnim. Acesta este noul model funcțional de 
înţelegere a cunoaşterii pe care-l susţine Cassirer, un model în care realitatea ne este dată 
în funcţie de conceptul pe care îl deţinem dinainte despre ea: „Fără un asemenea proces 
de aranjare în serii, fără inventarierea diferitelor momente nu ar putea apărea conştiinţa 
conexiunii lor generice şi astfel conceptul abstract. Această trecere de la un membru la 


altul presupune însă în mod evident un principiu potrivit căruia ea se realizează şi prin 


! E, Cassirer, Substanzbegriff und Funktionsbegriff. Untersuchungen über die Grundfragen der 


Erkenntniskritik, Berlin, Verlag von Bruno Cassirer 1910, p. 9. 

care se stabileşte forma de dependenţă care există între un membru oarecare şi membrul 
succesiv. Astfel, şi din acest punct de vedere se vădeşte că orice constituire a unor 
concepte este legată de o anumită formă de alcătuire a unor serii.” „Conexiunea 
membrilor seriei se realizează de fiecare dată pe baza unei anumite legi generale de 
ordonare, conform căreia se stabileşte o regulă completă de succesiune. Ceea ce uneşte 
elementele a, b, c.... ale unei serii nu este la rândul său un element nou, care să fie 
contopit cu ele în mod obiectiv, ci este regula progresiei însăşi, care rămâne aceeaşi 
indiferent de membrul în care ea se exprimă. Funcţia F(a,b), F (b,c),... care stabileşte tipul 
de dependenţă dintre membrii succesivi, nu poate fi în mod evident, la rândul ei, 
prezentată ca un membru din interiorul seriei care apare şi se dezvoltă conform acelei 
funcţii.” Şi în sfârşit: „Căci orice funcţie prezintă o lege universală, care, în virtutea 
valorilor succesive pe care le poate lua variabila, cuprinde sub sine deopotrivă toate 
cazurile particulare pentru care ea este valabilă. Dacă se recunoaşte acest lucru, pentru 
logică se deschide un domeniu de cercetare cu totul nou. Logicii bazate pe concepte-gen, 
care, aşa cum am văzut, exprimă punctul de vedere şi dominaţia conceptului de substanţă, 
i se opune acum logica conceptului matematic de funcţie. Domeniul de aplicare al acestei 
forme de logică nu este restrâns doar la matematică. Dimpotrivă, ea se extinde şi asupra 
domeniului cunoaşterii naturii: pentru că conceptul de funcție conţine în sine deopotrivă 
schema generală şi modelul după care conceptul modern al naturii s-a configurat în cursul 
dezvoltării sale istorice progresive.” 

Transformarea pe care o vedem astfel în concepția lui Cassirer privind funcția în 
raport cu aceea a lui Kant constă în faptul că funcția nu mai reprezintă conştientizarea 
conceptuală a unei activităţii „inconştiente” a spiritului, ci este un proces care nu mai este 
tratat în raport cu nici un fel de fundal exterior lui: „Aşadar, spune Cassirer, în interiorul 
perspectivei critice, nu putem concluziona pornind de la unitatea pre-existentă sau 
presupusă dinainte a unui substrat metafizic sau psihologic cu privire la unitatea funcției, 
şi nici nu o putem întemeia pe aceasta din urmă în prima, ci trebuie să pornim exclusiv de 


la funcția însăşi. Dacă se descoperă în ea, în ciuda tuturor modificărilor diferitelor 


! Ibidem, p. 19. 
? Ibidem, p. 21-22. 
* Ibidem, p. 27. 

motive, o «formă internă» relativ stabilă, atunci nu vom concluziona pornind de la ea 
asupra unei unități substanţiale a spiritului, ci această unitate va fi pentru noi, tocmai prin 
aceasta, constituită şi desemnată. Unitatea apare, cu alte cuvinte, nu ca un temei, ci doar 
ca o altă expresie a acestei determinări formale. Aceasta trebuie să poată fi concepută ca 
o determinare pur imanentă, fără ca astfel noi să trebuiască să răspundem la întrebarea cu 
privire la temeiurile ei, fie transcendente sau empirice.“ Dacă raportăm concepţia 
kantiană la concepţia substanțialistă a lui Aristotel, putem spune că substanţialismul 
acestuia din urmă a fost la Kant interiorizat, că „substanţele” deşi nu mai sunt in re, ci 
numai in mente, sunt privite ca având o oarecare existență separată de cunoaşterea 
realizată, şi anume în sfera acţiunilor inconștiente ale spiritului. De aceea şi poate Kant să 
reformuleze formula adevărului ca adecvare, în sensul adecvării cunoaşterii la actele 
inconştiente ale spiritului: „[...] noi cunoaştem despre lucruri a priori numai ceea ce noi 


”? Dar ceea ce punem în ele, sunt condiţiile însele ale unei experienţe 


înşine punem în ele 
în general, condiţiile care fac posibilă relația noastră cu obiectele: „Condiţiile posibilității 
experienţei în genere sunt în acelaşi timp condiţii ale posibilităţii obiectelor experienței şi 
de aceea au valabilitate obiectivă într-o judecată sintetică a priori.” 

Kant interiorizează condiţiile de posibilitate ale obiectelor, însă admite existenţa 
unui subiect uman care are o structură transcendentală (ansamblul condiţiilor care fac 
posibile experienţa noastră cu obiectele) universală. Pentru Cassirer, o asemenea structură 
nu mai există. Un subiect uman universal presupune o manieră universală de formare a 
conceptelor, şi anume prin simpla sesizare a asemănărilor dintre ele. Kant admite în 
continuare că noi ajungem în posesia conceptelor noastre în maniera explicată de Locke, 
pornind de la impresiile cele mai simple şi ajungând, printr-o abstractizare treptată, la 
conceptele cele mai generale: „O astfel de investigare a primelor străduinţe ale facultății 
noastre de cunoaştere, pentru a ne ridica de la percepții particulare la concepte generale, 


prezintă fără îndoială o mare utilitate, şi o datorăm renumitului Locke, care cel dintâi i-a 


! E, Cassirer, Philosophie der symbolischen Formen, Zweiter Teil, Das mythische Denken, Darmstadt, 
Wissenschaftliche Buchgesellschaft, 1977, p. 17. 

2 Imm. Kant, Op. cit., p. 25. 

deschis calea.”! 


Ce-i drept, această manieră nu explică valabilitatea obiectivă a 
conceptelor noastre, însă explică istoria lor, este astfel numai o questio facti, o explicare a 
posesiunii” lor. Schimbând perspectiva, Cassirer renunţă la premisa kantiană a primatului 
experienţei nereflectate, a existenţei unei experienţe despre obiecte, experienţă care 
trebuie mai întâi să ne fie dată pentru a putea ulterior reflecta asupra ei şi a ne forma 
conceptele despre obiectele din interiorul ei. Argumentul lui, după cum am văzut, este 
acela că nici o ştiinţă, adică nici o cunoaştere „veritabilă” nu procedează în acest fel, ci 
dimpotrivă, prin faptul că ea pune, instituie anumite concepte, ea îşi şi deschide un 
anumit orizont obiectual, un anumit plan de obiecte care nu existau anterior şi 
independent de conceptul respectiv: „Lucrul individual nu este pentru fizician nimic 
altceva decât un sistem de constante fizice; în afara acestor constante fizicianul nu posedă 
nici o posibilitate şi nici un instrument de a caracteriza caracterul specific al obiectului 
său.” Orice ştiinţă, prin principiile sale fundamentale creează un domeniu de obiecte pe 
care îl va cerceta în cursul dezvoltării sale. Aceste principii nu mai sunt, ca şi la Kant, 
condiţii ale unei experienţe universale, ci ale unei experienţe speciale, experienţa (adică 
relaţia cu obiectele) particulară a ştiinţei în cauză, care nu este reductibilă la nici un fel de 
altă experienţă. În acest sens, chiar termenul de fenomen se schimbă: fenomenele nu mai 
sunt obiectele determinate intelectual şi conceptual în general, pe care le găsim în toate 
experienţele noastre, ci fiecare domeniu ştiinţific are de-a face cu un tip special de 
fenomene. Prin intermediul principiilor şi al conceptelor sale, o ştiinţă creează o reţea 
prin care ea îşi creează propriile fenomene, adică propriile obiecte care sunt gândite şi 
descrise pornind de la acele principii: „Numai întrucât ştiinţa renunţă să mai ofere o 
imagine directă, senzorială a realităţii, ea poate prezenta această realitate ca o conexiune 
necesară de temeiuri şi consecinţe. Numai întrucât depăşeşte cercul a ceea ce este dat, 
ştiinţa îşi poate procura instrumentul intelectual pentru a prezenta legitatea a ceea ce este 
dat. Căci momentele pe care se sprijină ordinea legică a percepţiilor, nu apar niciodată ca 
nişte componente individuale în percepţie. Dacă sensul ştiinţei naturii ar consta în faptul 


de a repeta pur şi simplu realitatea care este dată în senzațiile concrete, aceasta ar fi, într- 


' Ibidem, p.118. 
? Ibidem, p. 118. 
? E, Cassirer, Substanzbegriff und Funktionsbegriff, ed. cit., p. 196. 

adevăr, un efort zadarnic şi inutil: căci ce fel de copie, oricât de perfectă, ar putea egala în 
privinţa exactităţii şi a siguranţei originalul? Cunoaşterea nu are nevoie de o asemenea 
dublare, care ar lăsa neschimbată forma logică în care ni se prezintă percepțiile noastre. 
În loc să-şi imagineze o nouă existenţă în spatele lumii percepţiilor, care, cu toate acestea, 
ar fi construită numai din materialul senzaţiei, ştiinţa se mulţumeşte să construiască 
schemele intelectuale universal valabile, în care trebuie să poată fi prezentate complet 
relaţiile şi conexiunile percepţiilor. Atomul şi eterul, masa şi forţa nu sunt decât exemple 
ale unor asemenea scheme şi îşi îndeplinesc scopul cu atât mai bine cu cât mai puţin 
păstrează ele în interiorul lor din conţinutul percepţiei directe.” 

Întrucât ştiinţa gândeşte orice obiect pornind de la principiile şi schemele sale de 
bază, inducția, care este procedeul fundamental al ştiinţei nu generalizează într-o manieră 
nepermisă şi incomprehensibilă, ea nu este o extindere, o generalizare a unor date 
particulare, observabile la început la un număr redus de cazuri, pentru o clasă întreagă. 
Orice inducţie, spune Cassirer, are la bază conceperea într-un anumit fel a „cazului 
individual”, cu alte cuvinte, de la bun început inducția proiectează în cazul individual un 
conţinut care-l depăşeşte radical, transformându-l într-un exponent al unei reguli ideale. 
Adăugarea prin observaţie empirică a unor noi cazuri concrete nu face altceva decât să 
adeverească regula, existentă de la bun început în gândirea cercetătorului, iar nu aceste 
cazuri ar conduce pur şi simplu treptat la sesizarea regulii: „Actul logic al «integrării», 
care, aşa cum s-a arătat, este prezent şi activ deja în orice judecată inductivă autentică, nu 
mai conţine astfel nici un paradox şi nici o dificultate interioară: generalizarea de la 
individual la universal, care pare să aibă loc aici, este posibilă întrucât raportarea la întreg 
nu numai că nu era exclusă de la bun început în cazul individual, ci dimpotrivă, era 
reţinută, având nevoie doar de o explicitare conceptuală separată.” Astfel, toate obiectele 
cu care are de-a face o anumită ştiinţă nu sunt doar fenomene — concept care accentuează 
numai diferența dintre conţinutul cunoaşterii (care doar „apare”, aşa cum spune 
conceptul) şi realitate —, ci sunt „simboluri”, adică entităţi care există întrucât exprimă o 
regulă imanentă: „Fiecare element individual al experienţei posedă astfel un caracter 


simbolic, în măsura în care prin el este pusă şi avută în vedere legea întregului care 


! Ibidem, p. 217-218. 
? Ibidem, p. 329. 

cuprinde totalitatea acelor elemente. Concretul apare ca o diferenţială care nu poate fi 

înţeleasă şi determinată complet fără referinţa la integrala sa.” Orice ştiinţă generează 
astfel un câmp simbolic propriu, ba mai mult, omul, prin întreaga sa activitate şi viaţă 
este, aşa cum va spune Cassirer mai târziu, un animal symbolicum”, cu alte cuvinte, în 
fiecare compartiment al activităţii sale el întâlneşte obiectele numai întrucât le-a pus deja 
la bază o anumită formulă, o anumită schemă de înţelegere, un anumit sens, le gândeşte 
într-un anumit mod. De aceea, existența unui strat al experienţei care să premeargă 
gândirea şi instrumentul acesteia, judecata, este respinsă de Cassirer: „Faptul că pentru 
noi nu există nici un conţinut al conştiinţei care să nu fi fost configurat şi structurat 
conform anumitor relaţii, dovedeşte că procesul perceperii nu poate fi separat de cel al 
judecății.” Ajungând la ideea că percepţia, actul elementar al psihicului uman, este 
impregnată de un caracter simbolizator, pe de o parte, şi la ideea că diferitele ştiinţe au 
fiecare o abordare simbolică proprie, ireductibilă, a obiectului lor (aşadar că există o 
pluralitate ireductibilă de acte simbolizatoare), Cassirer este în măsură să generalizeze 
această idee a caracterului simbolic şi să conceapă omul în general ca o fiinţă simbolică, 
ca o fiinţă care, prin tot ceea ce întreprinde, proiectează în jurul său o reţea de sine 
stătătoare de semnificaţii. El nu dezvoltă această idee în lucrarea Substanzbegriff und 
Funktionsbegriff, dar mărturiseşte că a ajuns la ea în timp ce lucra la această carte”. 
Concretizarea ideii amintite anterior o găsim în ceea ce avea să fie opera 
sistematică a lui Cassirer, expresia concepţiei sale filosofice, avem în vedere cele trei 
volume ale Filosofiei formelor simbolice. La începutul primului volum, Cassirer spune că 
proiectul început în lucrarea despre conceptul de substanţă şi cel de funcţie se cerea dus 
mai departe, în sensul că trebuia prezentat nu doar modul în care activitatea simbolică a 


omului se desfăşoară în ştiinţele naturii, ceea ce făcuse el în acea lucrare, dar şi în alte 


domenii ale existenţei umane. Trebuia, cu alte cuvinte, cercetate diferitele modalităţi prin 


! Ibidem, p. 399. 

care omul întâlneşte „lumea” şi articularea lor. De asemenea, se cerea prezentarea 
specificităţii lor şi a ireductibilităţii lor la alte facultăţi ale spiritului. 

În sens general, „printr-o formă simbolică, trebuie să înţelegem orice capacitate a 
spiritului prin care un conţinut mental de semnificaţie este asociat unui semn concret, 
senzorial şi făcut să adere intern la el.” Termenul de „formă simbolică” are trei 
semnificaţii în filosofia lui Cassirer. În primul rând, el are în vedere „relația simbolică”, 
cu alte cuvinte relaţia care se stabileşte între simbolurile specifice unui domeniu, Cassirer 
vorbind în acest sens de existenţa unui „concept simbolic”, a unei „funcţii simbolice”, sau 
pur şi simplu a „simbolicului” (das Symbolische). Un alt sens al termenului în discuţie se 
referă la marile domenii ale culturii în care se concretizează aceste relaţii simbolice: 
mitul, arta, religia, limba şi ştiinţa. În sfârşit, „forma simbolică” se referă la categoriile 
gândirii (spaţiu, timp, cauză, număr etc.), categorii care dobândesc o constituţie specifică 
în fiecare dintre domeniile culturii amintite anterior”. Am văzut anterior că simbolul este 
conceput în sensul în care este întrebuințat acest termen în ştiinţe, respectiv ca un semn 
care stă într-o relaţie predefinită cu un ansamblu de semne. Simbolul nu este atât un semn 
care stă în legătură cu un real pe care-l înlocuieşte, ci este un semn care îşi dobândeşte 
semnificaţia numai datorită relației sale intrinseci cu un ansamblu de semne din care face 
parte. Pentru Cassirer este valabilă afirmaţia lui Husserl, potrivit căreia semnificarea nu 
este un tip de existenţă care semnifică în sensul unei indicări spre un lucru”. Prin urmare, 
semnul însuşi nu există prin el însuşi, ci este produs de o lege de generare, de un 
„principiu generativ” care produce acel ansamblu de semne din care face parte orice 
simbol particular. Aceste principiu generativ care este însăşi „funcția simbolică” stă la 
baza constituirii marilor domenii ale culturii. Însă fiecare domeniu al culturii cunoaşte o 
funcţie simbolică specifică, o lege de generare proprie“. Numai din punct de vedere 


formal se poate vorbi despre o universalitate a funcţiei simbolice, cu alte cuvinte doar 


1 E. Cassirer, Wesen und Wirkung des Symbolbegri[fs, Darmstadt, Wissenschaftliche Buchgesellschaft, 
1956, p. 175. 

întrucât toate domeniile culturii presupun existența unui act oarecare de relaţionare a 
conţinuturilor lor, însă actul de relaţionare dintr-un domeniu este cu totul diferit de actul 
de relaţionare al unui alt domeniu, ceea ce face ca aceste domenii să fie absolut 
ireductibile unele la altele. Astfel, limba nu este reductibilă la simpla transformare în 
sunet lingvistic a unei reacţii emoţionale față de realitate. Chiar dacă ea este şi acest 
lucru, faptul că omul, în acest stadiu inițial al dezvoltării sale, reacționează emoţional 
diferit faţă de diferitele aspecte ale realităţii, dovedeşte existenţa unei activităţi de selecţie 
în raport cu conținuturile realităţii, selecţie care, pentru Cassirer, nu este posibilă, aşa 
cum am văzut, decât în prezenţa unei funcţii. Tot astfel, conținuturile mitului nu sunt 
reductibile nici la limbaj (aşa cum vroia o anumită direcţie de interpretare a originii 
miturilor), nici la alte facultăţi ale spiritului uman. Mitul este produsul unei activităţi 
simbolice autonome. Astfel, filosofia formelor simbolice, spune Cassirer, „nu caută, 
categoriile conştiinţei obiectuale doar în sfera teoretic-intelectuală, ci porneşte de la 
premisa că astfel de categorii trebuie să acţioneze pretutindeni acolo unde, în general, din 
haosul impresiilor se formează un cosmos, o «imagine despre lume» caracteristică şi 
tipică. Fiecare asemenea imagine despre lume este posibilă doar prin acte specifice de 
obiectivare, de transformare a «impresiilor» simple în «reprezentări» determinate şi 
modelate în sine.” 

Relaţia unui simbol concret (a unui conţinut simbolic oarecare) faţă de realitate 
este mediată prin urmare întotdeauna de principiul generativ al domeniului din care face 
parte acel simbol, principiu care realizează sinteza tuturor „impresiilor” noastre. 
„Indicarea” lucrului real este posibilă numai pe baza acestei medieri. De aceea, lucrul 
„real” indicat este de la bun început un exponent al funcției simbolice, iar nu un existent 
de sine stătător. 

După cum am văzut, mitul este şi el o „formă simbolică”. Ca urmare, gândirea 
mitică nu poate să fie o simplă reflectare „deformată” a unei realităţi existente în sine, ea 
nu poate fi expresia unei atitudini de frică a omului în faţa realităţii sau expresia unei 
raţionalităţi care nu dispune încă de mijloace suficiente (moduri în care a fost adeseori 
interpretată originea miturilor). Asemenea interpretări ar reduce mitul la alte facultăţi ale 


omului, răpindu-i specificitatea. Cassirer consideră că prin abordarea sa el oferă nu o 

interpretare antropologică a mitului, ci o „teorie filosofică” a acestuia’. Pornind de la 
distincția kantiană dintre questio juri şi questio facti, am putea spune că pentru Cassirer 
teoria filosofică a mitului explică în ce rezidă conținutul de adevăr al acestuia, în vreme 
ce interpretarea antropologică încearcă să arate cum au apărut diferitele reprezentări 
mitice pornind de la o structură generală a facultăților omului (şi de la presupoziţia unei 
naturi imuabile a omului de-a lungul istoriei). 

Dimensiunea simbolică nu înseamnă doar formarea unei unităţi funcţionale de 
semnificaţii, ci este şi un proces de obiectivare. Termenul de „obiectivare” provine din 
epoca idealismului german. ÎI întâlnim la Goethe, la Fichte, dar mai ales la Hegel. Aici se 
vorbeşte despre o obiectivare a spiritului, despre faptul că spiritul care are o existenţă în 
sine se obiectivează prin creaţiile sale, respectiv prin activitatea sa. În filosofia lui 
Cassirer, unde nu există ipoteza unui asemenea spirit în sine, obiectivarea înseamnă doar 
că un anumit conţinut oarecare al conştiinţei devine un obiect al ei. Faptul că o emoție „se 
obiectivează” înseamnă că ea devine un obiect al conştiinţei, că ea este dată conştiinţei ca 
un obiect, conştiinţa putând lua astfel act de ea, putând-o sesiza şi cunoaşte. Însă 
conţinutul obiectivat nu este identic cu presupusul conţinut dinaintea obiectivării. 
„Expresia emoţiei nu este emoția însăşi, ci este o emoție transformată într-o imagine. 
Acest fapt implică o schimbare radicală. Ceea ce până atunci era simţit doar confuz şi vag 
dobândeşte o formă clară; ceea ce era o stare pasivă devine un proces activ” Astfel, 
percepţia atunci când este obiectivată prin limbă dobândeşte o cu totul altă realitate, ea 
devine un obiect, este dată conştiinţei ca un obiect. Prin această obiectivare, percepţia nu 
mai este deloc ceea ce era într-o posibilă condiţie pre-lingvistică. Obiectivarea, ca 
transformare în obiect, are loc însă potrivit legilor funcţionale ale domeniului în care ea 
se desfăşoară. Obiectul care apare nu se constituie spontan, în lipsa oricărei condiționări, 
ci se constituie pornind de la condiţiile care fac posibil (respectiv inteligibil) în general un 
obiect în domeniul respectiv. „Prin limbă noi ne obiectivăm percepțiile simţurilor. Aceste 
percepții nu mai sunt nişte elemente izolate; ele îşi pierd caracterul individual; ele sunt 
aduse sub anumite clase conceptuale care sunt indicate prin «nume» generale. Actul de a 


«numi» nu adaugă pur şi simplu doar un semn convenţional unui lucru gata făcut, unui 

obiect cunoscut dinainte. Mai degrabă, acest act este o condiţie prealabilă a oricărei 
conceperi a obiectelor, a formării unei idei despre o realitate empirică obiectivă.” Putem 
extinde această descriere a obiectivării lingvistice la toate tipurile de forme simbolice. 
Fiecare dintre ele, în momentul în care preia în interiorul ei un anumit conţinut şi-l 
obiectivează, îl subsumează conceptului propriu de obiect, îi conferă astfel o semnificaţie 
pe care nu o avea anterior şi îi dă la o parte caracterul individual, particular. Însă 
devenind „obiect” respectivul conţinut poate fi acum cunoscut din ce în ce mai bine, 
trăsăturile sale se pot articula din ce în ce mai bogat în cursul experienţei cu el. Astfel, 
pornind de la cercetările lui Usener, Cassirer spune că divinităţile panteoanelor evoluate 
derivă din zeități originare care erau nedeterminate şi care apăreau subit, ca zeități 
momentane. Ele semnificau, în viziunea lui Cassirer, mai degrabă o seamă de stări mai 
deosebite, interpretate ulterior ca prezenţe divine. Determinarea şi atribuirea de calităţi 
din ce în ce mai complexe acestor divinităţi originare are loc prin experienţă, presupune 
deci istoricitatea ființei umane”. De fapt, „zeitățile momentane” presupun un strat al 
mitologicului care este anterior religiei articulate, adică anterior unei personalizări a 
divinității, fiind ancorat în reprezentarea de „mana”. Această reprezentare constituie o 
categorie a gândirii mitico-religioase, respectiv acea „formă”” care permite realizarea 
unui tip cu totul specific de unitate a experienţei umane ca experienţă religioasă. Ca 
reprezentare originară a gândirii mitice, reprezentarea de mana semnifică o „mirare”*, 
indică faptul că un anumit lucru este ieşit din comun, îi atrage atenţia în mod subit 
primitivului. Însă, spre deosebire de animal, această proeminenţă calitativă a lucrului nu 
conduce doar la frică sau curiozitate faţă de acel lucru, respectiv la o emoție care nu are 
decât un conţinut psihic, ci este deopotrivă „pragul unei noi spiritualităţi””. Reprezentarea 
de mana reprezintă astfel nucleul categoriei de „sacru”, categoria fundamentală a religiei. 
Prin dezvoltarea sa, se ajunge la o împărțire a lumii în două sfere: una a „sacrului” şi 


cealaltă a profanului (a obiectelor faţă de care emoţiile noastre nu cunosc o accentuare 

deosebită). Obiectul perceput iniţial ca mana este astfel investit treptat cu o seamă de 
trăsături, care vor conduce ulterior la dezvoltarea unei reprezentări din ce în ce mai 
articulate despre o divinitate sau alta. „Toate formele derivate şi mijlocite ale concepției 
mitice despre lume rămân, oricât de diferit se modelează ele şi la ce înălțime spirituală se 
ridică, sunt condiţionate într-un fel sau altul de această primă împărţire [între sacru şi 
profan — nota C. B.]. Întreaga bogăţie şi întreaga dinamică a formelor de viață mitice se 
sprijină pe faptul că «accentuarea» existenţei, care se exprimă în conceptul sacrului, se 
manifestă complet, integrând treptat noi domenii şi conţinuturi ale conştiinţei. Dacă 
urmărim această evoluţie, se observă că între constituirea lumii obiectuale a mitului şi 
constituirea lumii obiectuale empirice există o analogie incontestabilă. În ambele este 
vorba despre depăşirea izolării datului nemijlocit, de conceperea faptului că tot ceea ce 
este individual şi particular se «ţese în imaginea unui întregy».” Datorită acestei integrări 
diversele percepții nu rămân la stadiul de „agregat” (de mulţime dezordonată), ci 
avansează treptat spre condiţia unui „sistem” (al unei mulţimi organizate intern). 
Obiectivarea este astfel punerea într-o formă determinată (în ştiinţă, într-o formă 
„conceptuală”) a unei impresii oarecare. Această punere în formă nu este aleatorie, ci ea 
are loc potrivit unei logici specifice domeniului respectiv. Fiecare dintre formele 
simbolice nu este astfel nici o reproducere fidelă a realităţii, dar nici o creaţie arbitrară. 
Ea are o logică internă, are loc în baza unei „ordini fundaţionale a esenţelor” (pentru a 
întrebuința termenul lui Max Scheler), respectiv a unei ordini de întemeiere, de 
determinare sincronică dar şi diacronică a semnificaţiilor. Tot ceea ce a fost obiectivat la 
un moment dat influenţează întreaga experienţă viitoare a individului şi a omului în 
general: „Căci lumea ,«Spiritului», spune Cassirer, alcătuieşte în întregime o unitate 
concretă: în aşa fel încât chiar opuşii cei mai extremi, între care ea se mişcă, apar cumva 
ca nişte opuşi între care există o anumită mijlocire. În această lume nu există nici o 
ruptură sau salt, nici un hiatus prin care ea s-ar dizolva în «părți» disparate. Mai degrabă, 
fiecare configuraţie pe care o traversează conştiinţa spirituală în general, aparţine într-un 
anumit fel conţinutului său peren. Depăşirea unei anumite forme este posibilă numai prin 


aceea că această formă nu dispare pur şi simplu, nu este eradicată complet, ci ea rămâne 

şi este păstrată în continuitatea întregului conştiinţei. Căci unitatea şi totalitatea Spiritului 
este asigurată tocmai de faptul că în interiorul său nu există un «trecut» absolut, ci 
trecutul este păstrat în interiorul său şi se menţine ca prezent.” 

Orice formă simbolică, este aşadar rezultatul unei raportări sui generis la realitate. 
Noi putem doar descrie această raportare, modul în care ea se dezvoltă în orizontul 
interior, nu putem însă descoperi şi cauzele apariţiei sale. Forma simbolică este o lume de 
sine stătătoare, iar aşa cum la Kant, orice încercare de determinare a unei origini a lumii 
ne conduce la o dialectică a raţiunii, adică la un impas teoretic, tot astfel şi încercările de 
a o explica prin alte potenţe sufleteşti nu fac decât să o anuleze. Numai prin recunoaşterea 


specificului său o anumită formă simbolică poate fi aşezată în continuitate cu celelalte 


manifestări ale omului şi poate contribui la o mai bună înţelegere a acestuia. 


1 E. Cassirer, Philosophie der symbolischen Formen, Dritter Teil, Phänomenologie der Erkenntnis, 

